
Kai vyras moterį išduoda, 
Kada ištinka ją beda, 

Kas gali jai suteikt paguodą, 
Kad nesijaustų ji kalta? 


Kad savo kaltę ji nuplautų, 
Galetų gėdos nepatirt, 
Kad mylimasis atgailautų, 
Jai lieka viena — tik numirt.* 
Oliver Goldsmith 


* Vertė L. Pažūsis. 


:  Šešiolikmečiui Gauenui Kilbraidui anksti keltis visad buvo 
A peilis. Kol dar gyveno tėvų fermoje, kas rytą ropšdamasis iš 

* = lovos bumbėdavo, aimanuodavo, dejuodavo — tegu visi ap- 
linkui girdi, kaip jam ne prie širdies tas žemdirbio gyvenimas. 'T0- 
dėl, kai didžiausio apylinkės dvaro savininkė, neseniai vyro nete- 
kusi Frančeska Džerard, nutarė savo didelius škotiškus namus 
paversti kaimo viešbučiu, kad galėtų išsimokėti paveldėjimo mo- 
kesčius, Gauenas prisistatė jai kaip pats tas vaikinas aptarnauti 
viešbučio svečiams prie stalo bei bare ir vadovauti pulkui prisirpu- 
sių mergelių, kurios, kas be ko, ims čia plaukti ieškodamos kamba- 
rinių ar tarnaičių vietų. 

Tačiau, kaip netruko patirti Gauenas, tokios buvo tik jo godos. 
Mat jau po savaitės tarnybos Vesterbrejuje paaiškėjo, kad visus dar- 
bus šiame didžiuliame akmeniniame name teks nudirbti ketvertui 
žmonių — pačiai poniai Džerard, pusamžei virėjai gyvaplaukiais ap- 
žėlusia viršutine lūpa, Gauenui ir septyniolikmetei merginai Merei 
Agnesei Kembl, visai neseniai atkakusiai iš Inverneso. 

Be to, Gauenas gavo dirbti viešbutyje tokius darbus, kurie, po 


teisybei, neteikė nė menkiausio malonumo. Čia jis buvo visų galų 

meistras — triūsdavo namus supančiame parke, šluodavo, kur rei- 
kėjo pašluoti, dažė sienas, kas antrą savaitę remontuodavo seną 
kaip pasaulis boilerį arba naujais apmušalais klijuodavo būsimų 
svečių kambarius. Koks pažeminimas vaikinui, kuris visada įsi- 
vaizduodavo esąs antrasis Džeimsas Bondas! Tokį suknistą gyve- 
nimą Vesterbrejuje lengvino tik daili kaip uoga Merė Agnesė 
Kembl, taip pat padedanti tvarkyti namus iki atvykstant pirmiems 
klientams. 

Gauenui, net mėnesio neišdirbusiam su Mere Agnese, jau nebe- 
buvo kančia keltis anksti rytą, nes juo anksčiau išeis iš savo kam- 
bario, juo greičiau pamatys Merę Agnesę, šnektels su ja, pajus svai- 
ginantį kvapą jai einant pro šalį. O po kokių trijų mėnesių visos 
ankstesnės svajonės mėgautis martiniu su vodka (suplaktu, o ne 
sumaišytu) ir demonstruoti savo išskirtinį pomėgį itališkiems pisto- 
letams mažiausiomis rankenomis buvo užmirštos. Jas pakeitė viltis 
sulaukti meilaus Merės Agnesės šypsnio, žvilgtelėti į jos dailias 
kojas ir skausmingas, labiausiai kankinantis jaunatviškas troški- 
mas kuriame nors koridoriuje perbraukti ranka per jos gražių krūtų 
iškilumą. 

Visa tai atrodė visai įmanoma, visai pasiekiama iki vakardienos, 
kai į Vesterbrejų atvyko patys pirmieji, patys tikrieji svečiai: būre- 
lis aktorių iš Londono su savo prodiuseriu, režisieriumi ir šiaip ke- 
letu prielipų aptarti naujo spektaklio bei „pašukuoti“ teksto. Turint 
galvoje tai, ką Gauenas rado šį rytą bibliotekoje, tos Londono paži- 
bos kas akimirką tolino jo išsvajotąją palaimą su Mere Agnese. To- 
dėl, aptikęs bibliotekoje tarp suglamžytų popiergalių Vesterbrejaus 
laiškinio popieriaus lapą, pasiėmė jį ir nudrožė ieškoti Merės Ag- 
nesės. Užklupo ją vieną į urvą panašioje virtuvėje, ruošiančią pa- 
dėklus ryto arbatai, kurią ketino išnešioti po kambarius. 

Virtuvė jau seniai buvo tapusi Gauenui mėgstamiausia vieta — 
gal pirmiausia dėl to, kad ji nebuvo remontuojama kaip kiti kamba- 
riai, tad liko nepasikeitusi, nesugadinta. Nebuvo reikalo taikyti jos 
prie būsimų svečių skonio ar pomėgių: juk vargu ar jie kiš nosį čia 


rinktis padažo arba tartis dėl mėsos patiekalų. 

Taigi virtuvė buvo palikta ramybėje ir atrodė taip, kaip ją Gaue- 
nas prisiminė iš vaikystės. Senos dulsvai raudonų ir blausiai gelsvų 
plytelių grindys tebebuvo panašios į didžiulę šaškių lentą. Vienoje 
sienos pusėje karojo spindintys variniai priekaistuviai, sukabinti 
ant ąžuolinių karčių, pritvirtintų prie suskilusių keraminių plytelių 
geležinėmis plokštėmis, kurios juodavo it suodžių dėmės. Virš vie- 
nos spintelės lentynoje keturiomis eilėmis buvo išrikiuoti šeimy- 
nykščių kasdieniai indai, o po jais nuo galybės džiovinamų virtuvi- 
nių rankšluostėlių ir pašluosčių persikreipęs stirksojo trikojis stovas. 
Ant palangių moliniuose induose žaliavo keisti atogrąžų augalai di- 
džiuliais pirštuotais lapais — šie augalai seniai būtų nušalę nuo le- 
dinių Škotijos žiemų vėjų, bet virtuvės šilumoje jie klestėjo. 

Dabar čia nebuvo šilta. Gauenui įėjus beveik septintą, prie sie- 
nos užkurta didžiulė viryklė dar nebuvo įveikusi šalto ryto oro. Ant 
jos vienos skylės garavo didelis arbatinis. Pro virtuvės viršulangius 
buvo matyti, kaip praėjusią naktį iškritęs gausus sniegas gražiai 
nuklostė visą pievelę, banguojančią žemyn iki pat Ačimoro ežero. 
Šiaip Gauenas tikriausiai būtų pasigrožėjęs vaizdu. Bet dabar dėl jį 
apėmusio teisėto pasipiktinimo ničnieko nematė, tik tą skaisčiavei- 
dę silfidę, stovinčią virtuvėje prie stalo ir dangstančią padėklus li- 
ninėmis servetėlėmis. 

— Mere Agnese Kembl, paaiškink mani, kas čionais! - Gaueno 
veidas dabar buvo beveik tokio raudonumo kaip jo plaukai, o straz- 
danos dar labiau išryškėjo. Jis iškėlė laiškinio popieriaus lapelį, ir 
jo platus įdiržusios rankos nykštys uždengė jį puošiantį Vesterbre- 
jaus herbą. 

Merė Agnesė pakėlė nekaltas žydras akis ir žvilgtelėjo į lapelį. 
Nė kiek nesutrikusi nuėjo prie indaujos ir ėmė nuo lentynų kraus- 
tyti arbatinukus, puodelius, lėkštutes. Tarsi ne jos pačios, o kieno 
nors kito buvo prikeverzota skersai išilgai lapelio: Ponia Džeremi 
Aironz, Mere Agnesė Aironiz, Merė Aironz, Mere ir Džeremis Aironzai, 
Mere ir Džeremis Aironzai su šeima. 

— A kas čia tokio? — atšovė ji, krestelėdama atgal savo tamsius it 


juodmedis plaukus. Dėl to koketiško judesio baltas dabitiškas ky- 

kas nuo garbanų nuslydo ant vienos akies. Dabar Merė pasidarė 
panaši į žavingą piratą. 

Čia ir buvo Gaueno bėda. Dėl jokios merginos jam niekad taip 
nevirė kraujas kaip dėl Merės Agnesės Kembl. Jis išaugo viename 
iš Vesterbrejaus nuomojamų ūkių, Hilvju fermoje, ir, visą gyvenimą 
praleidęs gryname ore tarp avių, penkių brolių ir seserų, irstyda- 
masis ežere, nebuvo pasiruošęs tokiai būsenai, kurią visad patirda- 
vo kalbėdamasis su ja. Tik svajonė, kad vieną gražią dieną ji pri- 
klausys jam, padėjo vaikinui nepamesti proto. 

Ir neatrodė, kad ta svajonė visai neįgyvendinama; na ir kas, kad 
gražutėlis Džeremio Aironzo veidas ir jausmingos akys iš kino žur- 
nalų puslapių puošė Merės Agnesės kambarį, esantį didžiulio namo 
šiaurės vakarų pusės apatiniame aukšte. Juk mergiškas žavėjimasis 
nepasiekiamu idealu dažnas dalykas, argi ne? Bent jau taip ponia 
Džerard aiškino Gauenui, kai tas kasdien liedavo savo širdgėlą jai, 
prižiūrinčiai vaikiną ir ugdančiai jo sugebėjimus: jis jau įpildavo 
vyno nešliūkštelėjęs pusės ant staltiesės. 

Viso to klausytis buvo miela ir gražu, kol nepasiekiamas idealas 
tikrai buvo nepasiekiamas. Bet dabar, kai namą užplūdo Londono 
aktoriai, Gauenas sumetė, kas darosi Merės Agnesės galvoje - ji 
jau mano, jog tas Džeremis Aironzas jos rankose. Neabejotina, jog 
kas nors iš aktorių jį pažįsta ir supažindins ją su juo, o tada jau 
viskas savaime susiklostys. Tokį jos įsitikinimą rodė lapas Gaue- 
no rankose, aiškiai liudijantis, kaip Merė Agnesė įsivaizduoja sa- 
vo ateitį. 

— A kas čia tokio? — atitarė Gauenas, nėtikėdamas savo ausi- 
mis. — Tujen gi palikai tą lapą bibliotekoj, štai kas! 

Merė Agnesė išplėšė lapą iš rankos ir įsigrūdo į prijuostės ki- 
šenę. 

— Geras vaikis, kad grąžini jį man, - pasakė ji. 

Toks jos ramumas įsiutino Gaueną. 

— Tai taip ir nepasiaiškinsi? 


— Agi lavinau ranką, Gauenai. 

— Lavinai ranką! — Nuo ugnies širdyje jam užvirė kraujas. - Kas 
čia per lavinimas?! Ir da su Džeremio Aironzo padėjimu? Ir per visą 
tą nelemtą popierių! Agi jisai vedęs! 

„Merė Agnesė pabalo. 

— Vedęs? — Ji dėliojo lėkštutes vieną ant kitos. Porceliano skimb- 
čiojimas režė ausį. 

Gauenas tuoj pat ėmė gailėtis savo neapgalvotų žodžių. Jis gi ža- 
lio supratimo neturėjo, ar Džeremis Aironzas vedęs, ar ne, bet jam 
nedavė gyventi mintis, kad Merė Agnesė kas naktį atsigulusi svajo- 
ja apie aktorių, o jis gretimame kambaryje alpėja iš geismo ją pabu- 
čiuoti. Tai nežmoniška! Neteisinga! Ji turi už tai atkentėti. 

Bet kai išvydo virpant jos lūpas, ėmė keikti save už tokį kvailu- 
mą. Ji ims manęs, o ne Džeremio Aironzo nekęsti, jei nebūsiu ap- 
sukresnis. O šito negalima leisti. 

— Žinai, Mere, po teisybei, ašen iš tikrųjų nežinau, ar anas ve- 
dęs, — prisipažino Gauenas. 

Merė Agnesė šnirpštelėjo ir susirinkusi puodukus, lėkštutes ir 
arbatinukus grįžo į virtuvę. Iš paskos it šunytis — ir Gauenas. Ji 
išrikiavo ant padėklų arbatinukus, pripilstė į juos arbatos, pataisė 
servetėles, sudėstė šaukštelius ir vis pabrėžtinai nekreipė į jį nė 
mažiausio dėmesio. Taip baudžiamas Gauenas suko galvą, ką čia 
pasakius, kad atgautų jos malonę. Jis stebėjo, kaip ji siekia pieno ir 
cukraus. Po plona vilnone suknele išryškėjo standžios krūtys. 

Gauenui išdžiūvo burna. 

— Ar nepasakojau tavi, kaip nusiyriau į Kapavietės salą? 

Nepasakysi, kad tai pats geriausias būdas užmegzti pokalbį. Ka- 
pavietės sala, medžiais apžėlęs kauburys, kėpsojo Ačimoro ežere 
per ketvirtį mylios nuo kranto. Apvainikuota keistu statiniu, iš tolo 
panašiu į Viktorijos laikų sodo puošmeną, sala tapo neseniai miru- 
sio Vesterbrejaus savininko Filipo Džerardo paskutinio atilsio vie- 
ta. Tokiam vaikinui kaip Gauenas, pratusiam prie fizinio darbo, nu- 
siirti į salą nebuvo joks žygdarbis. Ir, aišku, tai negalėjo padaryti 
įspūdžio Merei Agnesei, kuri, kad kokios, ir pati būtų ten nusikasu- 


si. Todėl jis sugalvojo, kaip pasakojimą padaryti įdomesnį. 

— Tujen, Mere, nieko nesi girdėjus apie salą? 

Merė Agnesė gūžtelėjo pečiais dėliodama puodelius ant lėkštu- 
čių. Tačiau žvitrios merginos akys dėbtelėjo į jį, ir to pakako, kad 
Gaueną pagautų pasakotojo įkvėpimas. 

— Negi negirdėjai? Vaje, Mere, visi čionykščiai žino, kad per pil- 
natį ponia Frančeska Džerard plikut plikutėlė stovi prie savo mie- 
gamojo lango ir moja ponui Filipui grįžti pas ją. Iš Kapavietės salos, 
kur anas palaidotas. 

Toks dalykas tikrai sudomino Merę Agnesę. Ji liovėsi tvarkyti pa- 
dėklus, atsirėmė į stalą ir susidėjusi rankas pasiruošė klausyti. 

— Netikiu nė vienu tavo žodžiu, — iš karto perspėjo ji. Bet balsas 
bylojo ką kita, ir ji net nesistengė nuslėpti šelmiškos šypsenėlės. 

— Ašen irgi netikėjau, širdele. Todėl, kai tik stojo pilnatis, pats 
nusiyriau salon. — Gauenas neramiai pasižiūrėjo, kaip klausomasi 
jo sakmės. Šypsena paplatėjo. Akys sukibirkščiavo. Jau padrąsė- 
jęs, varė toliau. — Vajetau, Mere, kad žinotum, kaip išrodė ponia 
Džerard! Plikut plikutėlė lange! Rankos išskėstos! Viešpatėli, visu 
gražumu su savo papais, nukarusiais iki juostos! O jergau, kas per 
siaubas! — Jis teatrališkai pasipurtė. — Nė kiek nesistebiu, kad se- 
nasis šeimininkas guli te kaip akmuo! — Gauenas metė ilgesingą 
žvilgsnį į Merės Agnesės grožybes. — Dievaži, šventa teisybė, kad 
daili moteriškos krūtinė gali bet kokį vyrą išvesti iš proto. 

Merė Agnesė neatkreipė dėmesio į tą ne itin subtilią užuominą ir, 
grįžusi prie arbatos padėklų, nutraukė jo pasakojimą drėbtelėjusi: 

— Geriau griebtumeisi darbo, Gauenai. Ar tau nesakyta šį rytą 
patvarkyt boilerį? Anas gergždėjo kaip mano senelė pereitą naktį. 

Nuo tokių šaltų žodžių Gauenui sugnybo širdį. Juk pasakojimas 
turėjo sužadinti Merės Agnesės vaizduotę, kad kokios, galėjo net 
sukelti jai norą nusiirti su juo į salą per kitą pilnatį. Nuleidęs galvą 
emė sliūkinti prie indų plovyklos, kur girgždėjo boileris. 

Tarsi jo pasigailėjusi, Merė Agnesė vėl sušneko: 

— Bet aš nelabai tikiu, jog ponia Džerard nori, kad ponas Filipas 
grįžtų pas ją. 

Gauenas sustojo kaip įgeltas. 

— Kodėl? 

— Kad mano kūnas nebūtų pakastas prakeiktoje Vesterbrejaus že- 
mėj, — kaip žirnius išbėrė Merė Agnesė. — Taip ponas Filipas parašė 
savo testamente. Pati ponia Džerard man sakė. Taigi, jagut pasako- 
jai teisybę, ji gali iki grabo stovėti tame lange norėdama jįjį parsivi- 
lioti. Anas ne Jėzus, kad eitų per vandenį. Ir anam, Gauenai Kilb- 
raidai, buvę nebuvę tie papai. 

Baigusi savo kalbą prunkštelėjo ir nuėjo prie arbatinio plikyti 
rytinės arbatos. Grįždama prie stalo su arbatiniu praslinko taip arti 
jo, kad jam vėl užvirė kraujas. 


Rytais reikėjo išnešioti dešimt, įskaitant ponios Džerard, arbatos 
padėklų. Merė Agnesė tvirtai pasiryžo viską atlikti sklandžiai, ne- 
pralieti nė lašelio ir nesutrikti, jei užkluptų besirengiantį džentel- 
meną. Ar patektų į dar keblesnę padėtį. 

Kaip įeiti į kambarį, ji ne kartą repetavo ruošdamasi viešbučio 
kambarinės pareigoms. „Labas rytas. Kokia graži diena!“ — pasako 
ir mikliai eina prie stalo padėti padėklo, stengdamasi nežvilgčioti 
lovos pusėn. Dėl viso pikto. Tai juoktųsi dėl to Gauenas. 

Ji nuėjo pro porceliano indaujas, pro užuolaidomis užleistą val- 
gomąjį tiesiog į didžiulį Vesterbrejaus vestibiulį. Jo grindų, kaip ir 
laiptų jo gale, nedengė kilimai, sienos buvo apmuštos padūmavusio 
ąžuolo plokštėmis. Nuo lubų karojo aštuoniolikto amžiaus šviestu- 
vas, kurio krištolinės prizmės gaudė ir sklaidė kas rytą Gaueno už- 
degamos lempos švelnią šviesą, sklindančią nuo registracijos stalo. 
Apie ponios Džerard pastangas atnaujinti savo seną namą ir pa- 
versti jį viešbučiu liudijo besivadėjantys pokosto, pjuvenų ir ter- 
pentino kvapai. 

Tačiau dabar tuos kvapus permušė ypatingas tvaikas, atsiradęs 
vakar vakare dėl staigaus, nepaaiškinamo aistrų proveržio. Gaue- 
nas, nešinas padėklu su stiklais ir penkiais buteliais svaigalų sve- 
čiams pasivaišinti, buvo ką tik įėjęs į vestibiulį, kai ponia Džerard, 
kūkčiodama it vaikas, išsiveržė pro poilsio kambario duris. Jos par- 


trenkė Gaueną, ant grindų pažiro Vaterfordo krištolo šukės, pasipy- 

lė svaigalai, pusės colio gylio bala prie durų ėmė plisti įvairiomis 
kryptimis, pasiekė registracijos stalą ir pasidavė po laiptais. Gaue- 
nas bemaž valandą triūsė — prapliupdamas dramatiškais prakeiks- 
mais, kai tik pro šalį eidavo Merė Agnesė, — kol susėmė ir sutvarkė 
tą jovalą; o žmonės visą laiką laiptais ir koridoriais zujo pirmyn 
atgal šūkalodami ir juokdamiesi. 

Dėl ko kilo sumaištis, Merė Agnesė taip iki galo ir nesuvokė. Tik 
žinojo, kad aktorių draugija buvo susirinkusi ponios Džerard poil- 
sio kambaryje skaityti pjesės, bet po penkiolikos minučių visi tie 
žmonės išsiskirstė kone susirovę — sulaužė antikvarinę spintelę, o 
ką jau kalbėti apie bėdą su gėrimais ir krištolo taurėmis. 

Merė Agnesė perėjo vestibiulį ir ėmė atsargiai kopti neaptiestais 
laiptais stengdamasi nekaukšėti kulniukais. Raktų ryšulys, oriai 
kresnojantis ant dešinio klubo, teikė pasitikėjimo savimi. 

— Iš pradžių pabelsk, - mokė ponia Džerard. — Jei nesulauksi 
atsako, atsirakink duris atsarginiu raktu ir palik padėklą ant stalo. 
Atskleisk lango užuolaidas ir pasakyk, kad graži diena. 

— A jagut diena negraži? — šelmiškai paklausė Merė Agnesė. 

— Apsimesk, kad graži. 

„Merė Agnesė užlipo į viršų, giliai įkvėpė oro, kad visai nurimtų, 
ir metė akį į uždarų durų eilę. Už pirmųjų miegojo ledi Helena 
Klaid; nors Merė Agnesė matė, kaip ji vakar labai draugiškai padė- 
jo Gauenui rinkti duženas vestibiulyje, jai nepakako drąsos su pir- 
muoju rytinės arbatos padėklu įeiti į grafo dukters kambarį. Juk 
lengvai galėjo ką nors sumaišyti. Todėl nuėjo prie durų gretimo kam- 
bario, kurio gyventoja gal nepastebės, jei kiek arbatos nulašės ant 
lininės servetėlės. 

Pabeldus niekas neatsiliepė. Durys buvo užrakintos. Suraukusi 
kaktą, Merė Agnesė atrėmė padėklą į kairį klubą ir ėmė grabalioti 
tarp raktų, kol rado miegamųjų atsarginį. Tada, atsirakinusi ir ati- 
dariusi duris, įžengė vidun stengdamasi prisiminti visus išmoktus 
nurodymus. 

Kambaryje buvo labai šalta, labai tamsu ir tylu kaip kape, nors, 


regis, turėjo girdėtis bent tykus radiatoriaus šnypštiimas. Bet gal 

kambario gyventoja buvo nutarusi gultis neįjungusi radiatoriaus. O 
gal, Merė Agnesė šyptelėjo, ji lovoje guli ne viena, gal turi priglau- 
dusi po savo pūkine antklode kokį poną. O gal ne tik priglaudusi. 
Merė Agnesė užgniaužė kikenimą. 

Ji nuėjo prie stalo ties langu, pastatė padėklą ir, kaip ponios Dže- 
rard buvo sakyta, atitraukė užuolaidas. Buvo ką tik išaušę, už mig- 
lotų kalvų anapus Ačimoro švytėjo tik mažas saulės kraštelis. Pats 
ežeras tviskėjo sidabru, jo veidrodiniame paviršiuje aiškiai atsi- 
spindėjo kalvos ir čia pat esanti giria. Dangumi plaukė debesų kuokš- 
tai, panašūs į dūmų tumulus. Žadėjo būti puiki diena, ne tokia kaip 
vakar, su audromis ir vėjo stūgavimais. 

— Kokia graži diena! — nerūpestingu balsu prašneko Merė Agne- 
sė. — Labas rytas! | 

Ji nusisuko nuo užuolaidų, išsitiesė ir buvo beeinanti prie durų, 
bet stabtelėjo. | 

Kažkas ne taip. Gal ta keista tyla, sakytum pats kambarys būtų 
kvapą užgniaužęs. Ar vos jaučiamas kažkoks priekvapis, sodrus, 
koktus, kiek primenąs tvaiką, kuris rasdavosi motinai mušant mė- 
są. O gal bet kaip užmesti apklotai, lyg paskubomis užkloti ir likę 
nepajudinti. Ir nė menkiausio krustelėjimo po jais. Jokio judesėlio. 
Tarsi niekas ten nebūtų kvėpavęs... 

Merė Agnesė pajuto, kad jai piestu stojasi plaukai ant galvos. 
Sustingo it žemėn įbesta. 

— Panele? — tyliai sušnabždėjo. Paskui dar kartą, kiek garsiau, 
nes moteris gali labai kietai miegoti. - Panele! 

Jokio atsako. 

Merė Agnesė nedrąsiai žengė žingsnį lovos link. Jai atšalo plaš- 
takos, nutirpo pirštai, bet vis dėlio ji prisivertė ištiesti ranką ir pa- 
judinti kojūgalį. 

— Panele! — trečias kreipinys, kaip ir pirmieji du, liko be atsako. 

Pirštai tarsi patys suėmė pūkinės antklodės kraštą ir ėmė trauk- 
ti ją nuo gulinčios moters. Antklodė, matyt, sudrėkusi nuo bai- 


saus šalčio, kuris užgriūva su žiemos pūga, nesidavė traukiama, 

bet paskui ėmė slysti. Ir tada Merė Agnesė pamatė, koks šiurpus 
gali būti siaubas. 

Moteris it sušalusi gulėjo ant dešinio šono kraujo klane, kuriame 
mirko jos galva iššiepta burna ir pečiai. Viena ranka ištiesta delnu 
į viršų lyg ko maldaujant. Kita — tarp kojų, tarsi dėl šilumos. Ilgi 
juodi plaukai išsidraikę po visą patalą. Jie kaip varno sparnai den- 
gė pagalvę, buvo apsiviję apie ranką, mirko tirštėjančiame kraujy- 
je. Jis jau pradėjo krešėti, todėl raudonųjų kraujo kūnelių kraštai 
pajuodo ir atrodė lyg suakmenėję magiško skysčio burbuliukai. Ne- 
lyginant vabzdys ant lentos moteris buvo prismeigta prie čiužinio 


durklu kauline rankena, kyšančia dešinėje kaklo pusėje. 


< Detektyvas inspektorius Tomas Linlis gavo žinią iš ryto, tuoj 
NV» po dešimtos valandos. Buvo nuvažiavęs į Kasl Seneno fer- 

*“ mą pažiūrėti gyvulių prieauglio ir dvaro visureigiu jau lėkė 
atgal, kai jam kelią pastojo raitas jo brolis, prilaikydamas trūkuo- 
jančią bėrąją, kuriai pro išsiplėtusias šnerves garuote garavo kva- 
pas. Buvo baisiai šalta, daug šalčiau, negu paprastai būna Kornva- 
lyje tuo metu, ir Linlis, nuleisdamas visureigio langą, nepatikliai 
dėbtelėjo į arklį. 

— Tau pranešimas iš Londono, — šaukė Piteris Linlis, įgudusiai 
sukdamas vadžias apie ranką. Kumelė tyčia užvertė galvą eidama 
palei akmeninę tvorą, kuri skyrė lauką nuo kelio. — Nuo policijos 
vyresniojo inspektoriaus Veberlio. Kažkas nutiko Stretklaido kri- 
minalinės policijos skyriuje. Nori, kad kuo greičiau jam paskam- 
bintum. 

— Tr viskas? 

Kaštonė šokavo ratais, tarsi norėdama atsikratyti raitininko, bet 
Piteris tik juokėsi iš tokių jos užmačių jam priešintis. Kurį laiką 
jiedu galynėjosi, kiekvienas bandydamas kitą įveikti, bet Piteris 
kukėvvadžiad phtyrusia ranka, instinktyviai jaučiančia, kada reikia 

trūktelėti žąslus ir kada užtenka tik priminti apie juos įsinartinu- 
siam arkliui. Uždrožęs rimbu, jis apsuko ratą pūdyme, tarsi dėl to 
buvo jų sutarta, ir atstatė arklio piršes į apšerkšnijusį aptvarą. 

— Atsiliepė Hodžas, — išsišiepė Piteris. - Žinai, koks jis. — „Jo 
Šviesybei lordui skambino iš Skotland Jardo. Ar man joti, ar jūs 
malonėsite?“ Nepritarimas veržte veržėsi iš visos jo esybės. 

— Niekas čia nepasikeitė, - atsiduso Linlis. Vyresnysis liokajus, 
ištarnavęs šeimai per trisdešimt metų, jau dvylika metų niekaip 
negalėjo susitaikyti su padėtimi, kurią atkakliai vadino „Jo Švie- 
sybės lordo užgaida“, ir laukė tos dienos, kada Linlis atgaus svei- 
ką protą, atsikvošės ir ims gyventi tauriai, kaip jam dera, — prie 
to, Hodžas karštai tikėjo, jis greitai priprastų, - Kornvalyje, Hau- 
venstoune, kaip galima toliau nuo Naujojo Skotland Jardo. - Ką 
Hodžas jam atsakė? 

— Tikriausiai, kad lankai savo vergiškai keliaklupsčiaujančius nuo- 
mininkus. Pats žinai. „Jo Šviesybė lordas šiuo metu išvykęs į savo 
valdas“. — Piteris tai pasakė nutaisęs gedulingą vyriausiojo lioka- 
jaus balsą. Abu broliai nusijuokė. — Gal nori grįžti raitas? Bus grei- 
čiau negu su visureigiu. 

— Ne, ačiū. Man per daug brangus savo sprandas. 

Linlis triukšmingai įjungė pavarą. Krūptelėjusi kumelė stojo 
piestu ir metėsi į šoną, nepaisydama žąslų, kamanų ir kulnų, — 
taip troško lėkti iš čia. Kanopos kaukšėjo į akmenis, Ji jau nebe- 
prunkštė, o išvertusi akis sužvengė nesavu balsu. Linlis tylėda- 
mas žiūrėjo, kaip brolis grumiasi su gyvuliu, nes žinojo, kad tik 
veltui aušintų burną, jei prašytų jo elgtis atsargiau. Juk Piterį pir- 
miausia ir traukė jam gresiantis pavojus: vienas klaidingas jude- 
sys, ir koks kaulas jau lūžęs. 

Džiūgaudamas vaikinas atmetė galvą. Ji buvo nepridengta, ir trum- 
pai kirpti plaukai žvilgėjo žiemos saulėje it aukso kepurė. Išdirbtos 
rankos net žiemą likdavo įdegusios nuo pietvakarių saulės, kurios 
atokaitoje triūsdavo ištisus mėnesius. Iš jo jauno kūno gyvybingu- 
mas trykšte tryško. Stebėdamas jį, Linlis jautėsi ne dešimčia metų, 


o keliskart tiek vyresnis už brolį. 

— Ei, Kaštone! — sušuko Piteris, pasuko kumelę nuo akmeninio 
aptvaro ir mostelėjęs nurūko skersai lauko. Be abejo, jis pasieks 
Hauvenstouną daug anksčiau už brolį. 

Kai arklys su raiteliu dingo lauko gale už platanų juostos, sau- 
sančios nuo vėjų, Linlis nuspaudė akceleratorių, piktai burbtelėjo, 
kai senas automobilis iš karto neužsivedė, ir nudardėjo namo siau- 


ru kaimo keliuku. 


Linlis paskambino į Londoną iš nedidelio savo kampo už svetai- 
nės. Tai buvo grynai jo priebėga, įrengta virš šeimos namo portiko ir 
apstatyta amžiaus pradžioje jo senelio, puikiai suvokusio, kas gali 
praskaidrinti gyvenimą. Nedidelis raudonmedžio stalas tarp dviejų 
siaurų langų vertikaliomis padalomis. Lentynose įvairių patrauklių 
knygų tomai ir įrišti kelių dešimtmečių Punch humoristiniai žurna- 
lai. Paauksuotos bronzos laikrodis tiksi ant židinio atbrailos, prie 
ugniakuro du patogūs krėslai. Tas kampelis visad būdavo jam mie- 
las po varginančios dienos. 

Laukdamas, kol Veberlio sekretorė suras vyresnįjį inspektorių, ir 
podraug spėliodamas, ką jiedu veikia žiemos savaitgalį Naujajame 
Skotland Jarde, Linlis spoksojo pro langą į didžiulį parką apačioje. 
Ten stoviniavo jo motina, aukšta laiba moteriškė, apsirengusi storos 
vilnos puspalčiu ir užsismaukusi ant smėlio spalvos plaukų ameri- 
kietišką beisbolo kepuraitę. Įsitraukusi į pokalbį su vienu iš sodi- 
ninkų, ji nepastebėjo, kad jos medžioklinis šuo taršo nukritusią pirš- 
tinę it savo rytinį ėdalą. Linlis šyptelėjo, kai motina, pamačiusi šuns 
išdaigas, suriko ir puolė gelbėti pirštinės. 

Kai ragelyje sutraškėjo Veberlio balsas, atrodė, kad jis bėgte pri- 
bėgo prie telefono. 

— Sudėtingas įvykis, — pradėjo vyresnysis inspektorius be jokių 
įžangų. — Keli teatralai, lavonas, o vietinė policija elgiasi taip, tarsi 
būtų kilusi maro epidemija. Jie paskambino į savo kriminalinį sky- 
rių Stretklaide. O tie kratosi, sako, kad tai mūsų reikalas. 

- Stretklaidas? — ryžtingai pakartojo Linlis. — Bet juk tai Škoti- 


joje! 

Ir išdėjo viršininkui neginčijamą tiesą. Škotija turi savo policiją. 
Retai šaukiasi Skotland Jardo pagalbos. Ir jei kartais tai nutinka, 
sudėtingi škotų įstatymai trukdo Londono policijai ten efektyviai 
dirbti, be to, paskui, nagrinėjant bylą teisme, londoniečiams ne- 
įmanoma dalyvauti. Kažkas čia ne taip. Linliui sukirbo įtarimas, 
bet jis tik paklausė: 

— Nejaugi niekas šį savaitgalį nebudi? 

Jis žinojo, kad Veberlis turės paruošęs atsakymą, nes jau ketvirtą 
kartą per pastaruosius penkis mėnesius kvietė Linlį dirbti poilsio 
dienomis. 

— Aišku, aišku, — šiurkščiai atšovė Veberlis. — Bet šįkart reikia 
būtinai atvykti. Paskui viską išsiaiškinsim. 

— Kada paskui? 

— Ten velniška maišalynė. — Veberlio balsas pritilo, kai kažkas 
atokiau griežtai sušneko jo kabinete. 

Linlis atpažino dudenantį baritoną. Tai buvo vyriausiasis inspek- 
torius seras Deividas Hiljeris. Matyt, tikrai bus užvirusi košė. Jis 
klausėsi ištempęs ausis, stengdamasis suprasti Hiljerio žodžius; abu 
vyrai, atrodo, dėl kažko susitarė, nes Veberlis dabar sušneko dar 
paslaptingesniu balsu, tarsi jo telefoninis ryšys būtų nepatikimas ir 
kieno nors klausomas. 

— Kaip sakiau, rizikos esama. Įsipainiojęs Stiuartas Rintaulas, 
lordas Stinherstas. Ar pažįstate jį? 

— Stinherstas? Prodiuseris? 

— Tas pats. Scenos Midas. 

Linlis šyptelėjo išgirdęs tokį apibūdinimą. Labai taikliai pasaky- 
ta. Lordas Stinherstas pagarsėjo Londono teatruose vieną po kito 
finansuodamas sėkmingus spektaklius. Turėjo puikią uoslę, noriai 
rizikavo skirdamas daug pinigų spektakliams, galintiems pelnyti 
apdovanojimų, mokėjo atpažinti naujus talentus, atsijoti grūdus nuo 
pelų vertindamas tekstus, kasdien plaukiančius jam per rankas. Kas 
skaitė The Times, galėjo patvirtinti, kad jo paskutinis užmojis — se- 
no griuvenos, „Aženkūro“ teatro Londone, įsigijimas ir atnaujini- 


mas; į tą projektą lordas Stinherstas investavo per milijoną svarų. 

Buvo numatęs naują ,Aženkūrą“ labai iškilmingai atidaryti už dviejų 
mėnesių. Sunku buvo patikėti, kad su tokiais planais ant nosies 
Stinherstas būtų palikęs Londoną nors ir trumpam poilsiui. Jis gar- 
sėjo kaip atsidavęs savo siekiams maksimalistas, metų metais 
neinantis atostogų, nors jau perkopęs per šešiasdešimt. Šie bruožai 
buvo jo legendos dalis. Tai ką gi jis veikia Škotijoje? 

Veberlis vėl prašneko, tarsi atsakydamas į Linlio neištartą klau- 
s:mą. 

— Matyt, Stinherstas nusivežė ten savo trupę tobulinti spektaklio, 
kuris, kaip manoma, per „Aženkūro“ teatro atidarymą turėtų užka- 
riauti publiką. Ir pasiėmė su savim žurnalistą — vyruką iš The Ti- 
mes. Rodos, teatro kritiką. Jis, girdi, rašo apie „Aženkūrą“ nuo pat 
pradžių. Kaip man buvo pranešta šį rytą, dabar jis apsiputojęs ver- 
žiasi prie telefono, kol mes dar neatvažiavom ir jo nepažabojom. 

— Kodėl? —- paklausė Linlis ir tą pačią akimirką pajuto, kad Ve- 
berlis pikantiškiausią žinią laikė pabaigai. 

— Todėl, kad Džoana Elekort ir Robertas Geibrielas bus lordo Stin- 
hersto naujo spektaklio žvaigždės. Ir jie taip pat Škotijoje. 

Iš nuostabos Linlis nevalingai švilptelėjo. Džoana Elekort ir Ro- 
bertas Geibrielas. Tikri teatro įžymybės, šiuo metu populiariausi 
šalies aktoriai. Kartu vaidindami, Elekort ir Geibrielas tiesiog įe- 
lektrindavo sceną, nesvarbu, kokių autorių — Šekspyro, Stopardo ar 
O'Nilo — dramų herojus vaidindavo. Nors jie pasirodydavo atskirai 
bemaž tiek pat dažnai, kiek ir drauge, stebuklas įvykdavo, kai jie 
vaidindavo kartu. Tada kritikų atsiliepimai visada būdavo vienodi. 
Temperamentų giminingumas, sąmojis, didžiulė, publikos jaučiama 
seksualinė įtampa. Visai neseniai, prisiminė Linlis, „Heimarketo“ 
teatro statytas „Otelas“ kažin kiek mėnesių buvo rodomas pilnai 
salei, ir tik prieš tris savaites galop nuėjo nuo scenos. 

— Kas nužudytas? — paklausė Linlis. 

— Naujos pjesės autorė, regis, daug žadanti rašytoja. Pavardė... — 
Sušlamėjo popieriai. - Džoja Sinkler. - Veberlis sumyke, o tai visad 
būdavo nemalonios žinios įžanga, ir Linlis ją tuoj pat išgirdo. - Be- 


je, jie, deja, išgabeno lavoną iš nusikaltimo vietos. 

— Kad juos kur velniai! —- sumurmėjo Linlis. Vadinasi, viską su- 
darkė ir apsunkino jam darbą. 

— Suprantu. Bet ką dabar padarysi? Šiaip ar taip, seržantė Hei- 
vers lauks tavęs Hitrou. Užsakiau jums abiem bilietus į Edinburgo 
pirmos valandos traukinį. 

— Heivers netinka tokiai bylai. Man būtų daug parankesnis Sent 
Džeimsas, jei jie išgabeno lavoną. 

— Sent Džeimsas daugiau nedirba Skotland Jarde, inspektoriau. 
Per tokį trumpą laiką aš negaliu jums jo parūpinti. Jei reikia eks- 
pertizės specialisto, pasiimkit ką iš mūsų žmonių, ir bus gerai. 

Linlis jau buvo pasišovęs ginčytis dėl tokio sprendimo, instinkty- 
viai suvokęs, kodėl tos bylos tirti iškvietė jį, o ne kokį kitą krimina- 
linio skyriaus darbuotoją, budintį šį savaitgalį. Stiuartas Rintaulas, 
Stinhersto grafas, matyt, įtariamas žmogžudyste, ir jie nori, kad su 
juo būtų delikačiau elgiamasi, o taip gali elgtis tik aštuntasis Ešer- 
tono grafas — Linlis. Pero šneka su peru kaip savo su savu padėtų 
lengviau užčiuopti tiesą. Viskas labai gerai, bet, manė Linlis, jei 
Veberlis ketina taip, kaip jam norisi, keisti budėjimo tvarką, siek- 
damas suvesti Stinhersto ir Ešertono lordus, jis, Linlis, neturėtų 
leisti, kad jam darbą apsunkintų seržantė Barbara Heivers, kuri net 
iš kailio išsinertų, kad tik pirmoji iš savo mokyklos uždėtų antran- 
kius grafui. 

Pasak seržantės, visas pagrindines gyvenimo blogybes, pradedant 
ūkio krizėmis ir baigiant lytinėmis ligomis, gimdo klasinė santvar- 
ka, negerovės randasi iš jos nelyginant Atėnė iš Dzeuso galvos ir 
puikiai sau klesti. Klasinė santvarka, po teisybei, buvo pati skau- 
džiausia iš visų jų opių pokalbių temų ir kiekvieno žodinio susirė- 
mimo pagrindas, karkasas ir viršūnė per pastaruosius penkiolika 
mėnesių, kai Heivers buvo paskirta jam į partneres. 

— Kai kurios Heivers savybės netinka tai bylai tirti, — santūriai 
pasakė Linlis. — Kai tik ji sužinos, kad lordas Stinherstas įtariamas, 
dings visas jos nešališkumas. 

— Iš tos savo silpnybės ji jau išaugo. O jei ne, pats laikas tai pada- 


ryti, jei nori dirbti kartu su jumis. 

Linlį nukrėtė šiurpas pamanius, kad vyresnysis inspektorius, kad 
kokios, taria jį su seržante Heivers ilgainiui tapsiant nuolatiniais 
partneriais, tvirtai susietais profesiniais saitais, kurių jis niekad ne- 
pajėgs nusikratyti. Jis ėmė sukti galvą, kaip čia panaudojus Veber- 
lio sprendimą dėl Heivers kaip dalinį kompromisą savo reikmių 
labui. Ir sugalvojo — reikia griebtis ankstesnio argumento. 

— Jei jau taip nutarėte, sere, ką gi, jūsų valia, —- pasakė nuolai- 
džiai. — Bet, turint galvoje sunkumus, susijusius su lavono pašalini- 
mu iš vietos, man reikia Sent Džeimso, kuris, kaip ekspertas, turi 
daug daugiau patirties už bet kurį iš mūsų dabartinio personalo. 
Jūs geriau už mane žinote, kad kitados jis buvo nepamainomas ir... 

— Jis ir dabar yra nepamainomas ekspertas. Žinau, kokie mūsų 
standartai. Bet šiuo atveju iškyla laiko problema. Mes negalime iš- 
kviesti Sent Džeimso... — Vyriausiasis inspektorius Hiljeris iš tolo 
įsikišo į pokalbį kažką gargtelėjęs. Garsas buvo kaipmat nuslopin- 
tas — be abejo, Veberlis delnu uždengė ragelį. Po akimirkos vyres- 
nysis inspektorius pasakė: — Gerai. Iškviesime Sent Džeimsą. Ruoš- 
kitės, keliaukite ten ir imkitės to jovalo. — Jis atsikosėjo ir baigė: — 
Dėl to reikalo man ne kiek ne lengviau negu jums, Tomi. 

Veberlis iš karto padėjo ragelį, nedavęs Linliui galimybės nei gin- 
čytis, nei ko klausinėti. Laikant jau nutilus; ragelį, Linliui šmėkšte- 
lėjo dvi keistos smulkmenos iš to pokalbio. Jam ničnieko nebuvo 
paaiškinta apie nusikaltimą, ir pirmą kartą per dvylika jų bendra- 
darbiavimo metų vyresnysis inspektorius kreipėsi į Linlį vardu. Keis- 
ta priežastis nerimauti, kurgi ne! Tačiau akimirką jis susimąstė, kur 


vis dėlto pakastas šuo toje Škotijos žmogžudystėje. 


Kai Linlis paliko savo kampą už svetainės ir ėjo į miegamąjį Hau- 
venstouno rytiniame sparne, tik tada jis pagaliau prisiminė, kad 
vardą ir pavardę Džoja Sinkler kažkur buvo matęs. Ir visai neseniai. 
Jis stabteli koridoriuje šalia žemos vaismedžio komodos ir nevalin- 
gai įsispitrėja į porceliano vazą, pastatytą ant jos. Sinkler, Sinkler. 
Tokia girdėta pavardė, rodos, atmintis jau tuoj tuoj prikels su ja 


susijusią asmenybę. Svelnūs žydri vazos piešiniai baltame fone lie- 

jasi jam akyse, piešinių figūros lipa viena ant kitos, dvejinasi, kei- 
čiasi vietomis... 

Jis sukeičia vietas. Žaidžia žodžiais. Ir atmintyje išplaukia laik- 
raščio sekmadieninio priedo antraštė: ten parašyta ne Džoja Sin- 
kler - Joy Sinclair, o Sinclair's Joy*, aiškiai mėgaujantis sukeistais 
žodžiais — žiūrėkit, kokie esame gudrūs, o po tos perstatos pašaipi 
frazė: „Tamsos“ sekme ir tolesnis žygis į aukštumas. 

Prisiminė tada pamanęs, kad tokia antraštė perša mintį apie aklą 
sportininkę pakeliui į olimpines žaidynes. Ėmus skaityti straipsnį 
paaiškėjo, kad ji ne sportininkė, bet dramaturgė, kurios pirmoji pjesė 
buvo gerai kritikų sutikta ir publikos lankoma, nors Londono bilie- 
tų kainos stulbinančios, ir kurios antrąja pjese bus atidarytas ,,„Ažen- 
kūro“ teatras, bet daugiau jis nieko nesužinojo, nes nebaigė skaityti 
straipsnio. Skambutis iš Skotland Jardo pasiuntė jį į Haid Parką, 
kur tarp krūmų po Serpantino tiltu buvo rastas nuogas penkerių 
metų mergaitės lavonėlis. 

Tad nenuostabu, kad jis iki šiol neprisiminė Sinkler vardo. Šiur- 
pus sumaitoto Megenos Volšem kūnelio vaizdas, jos aiškios prieš- 
mirtinės kančios išstūmė savaitėms jam iš galvos visas kitas mintis. 
Apimtas įtūžio visą tą laiką — miegodamas, valgydamas, gerdamas- 
degė noru surasti Megenos žudiką... Paskui vaiko dėdės iš motinos 
pusės areštas... kalba su sielvarto priblokšta motina, kas išprievar- 
tavo, sumaitojo ir nužudė jos mažylę dukrelę. 

Po teisybei, jis visai neseniai atsitokėjo po tos bylos. Mirtinai nu- 
vargęs nuo ilgų dienų ir dar ilgesnių naktų, troško poilsio, dvasinio 
apsivalymo, nuplauti žmogžudystės ir nežmoniškumo purvą nuo sa- 

vo sielos. 

Deja, deja... Tik ne dabar. Jis atsiduso, smarkiai pabeldė krum- 


pliais į komodą ir nuėjo dėtis daiktų. 


Detektyvas konsteblis Kevinas Lonanas baisiai nemėgo arbatos, 
atsineštos termose. Čia ant jos visad susidarydavo grasi plėvelė, 


kuri jam primindavo muilino vonios vandens paviršių. Todėl, kai 


* Sinkler džiaugsmas (angl.). 

dėl susiklosčiusių aplinkybių turėjo gerti trokštamą pavakario ar- 
batą iš rantyto termoso, ištraukto iš voratinkliais aptekusio Stret- 
klaido nuovados kampo, jis didžiąją jos dalį išpylė ant siauros gud- 
ronuotos juostos — vietinės sraigtasparnių nusileidimo aikštės — ir 
nurijo gal tik kokį gurkšnį. Vaipydamasis nusibraukė burną atbula 
pirštinėta plaštaka ir ėmė mušti rankomis, kad būtų šilčiau. Saulė, 
ne taip kaip vakar, švietė žvilgindama didžiulius sniego vėpūtinius, 
tarsi pranašautų pavasarį, bet temperatūra buvo nukritusi gerokai 
žemiau nulio. Tiršti debesų tumulai šiaurėje žadėjo dar vieną pūgą. 
Jei ta Skotland Jardo kompanija turi pasirodyti, geriau jau nedels- 
tų, niūriai mąstė Lonanas. 

Tarsi atsakas iš rytų pasigirdo atkaklus zvimbimas. Po akimirkos 
iš debesų išniro Škotijos karališkosios policijos sraigtasparnis. Jis 
sukosi virš Ardmaknišo įlankos įdėmiai apžiūrinėdamas, kas per 
viena ta nutūpimo aikštelė, paskui pamažu nusėdo ant gudronuoto 
kvadrato, kurį prieš pusvalandį čiaudėdamas nušlavė sniego valy- 
tuvas. Sraigtasparnio mentės dar tebesisuko keldamos snaigių pur- 
slus nuo pusnių, supančių aikštelę. Jų ūžimas rėžė ausį. 

Sraigtasparnio keleivines duris atidarė trumpa drūta figūra, it mu- 
mija susisupusi nuo galvos iki kojų iš pažiūros kaip ir kokiu senu 
rudu kilimu. Detektyvė seržantė Barbara Heivers, nutarė Lonanas. 
Ji išmetė laiptelius nelyginant virvines kopėčias nuo namelio me- 
dyje, sviedė tris lagaminus, ir šie su trenksmu nukrito žemėn, o 
paskui dribtelėjo ir pati. Po jos išlindo vyras. Labai aukštas, labai 
šviesus blondinas, nepridengta nuo šalčio galva, gerai pasiūtu kaš- 
myro vilnos paltu. Vienintelė duoklė žemai temperatūrai — šalikas 
ir pirštinės. Be abejo, pamanė Lonanas, inspektorius Linlis, šiuo 
metu labiausiai dominantis Stretklaido kriminalinį skyrių asmuo, 
nes jį siunčiančio Londono užmačios buvo neaiškios. Lonanas ste- 
bėjo, kaip jis persimetė žodžiu kitu su pareigūne. Ji mostelėjo į 
policijos autobusiuką, ir Lonanas tarė, kad dabar atvykėliai ateis 
pas jį. Tačiau jie abu pasuko prie sraigtasparnio laiptelių, kuriais 
emė lėtai ir sunkiai leistis trečias žmogus - jam kliudė dešinės ko- 


jos įtvaras. Kaip ir blondinas, jis buvo plika galva, ir juodi, garba- 

noti, ganėtinai ilgi ir nepaklusnūs plaukai plaikstėsi apie blyškų, 
aštrių bruožų, prakaulų veidą. Jis darė įspūdį žmogaus, kurio akys 
nepraleis jokios smulkmenos. 

Jo netikėtas atvykimas apstulbino Lonaną: kažin ar detektyvas 
inspektorius Makeskinas apie tai žino? Londonas atsiuntė sunkiąją 
artileriją — teismo ekspertizės tūzą, mokslininką Saimoną Olkortą- 
Sent Džeimsą. Konsteblis pasitraukė nuo autobusiuko ir susidomė- 
jęs nužingsniavo prie sraigtasparnio, kur atvykėliai, sulankstę ir įstū- 
mę laiptelius atgal, rankiojo savo daiktus. 

— Heivers, ar bent pagalvojai, kad mano lagamine gali būti kas 
nors dūžtamo? — paklausė Linlis. 

— Koks nors butelaitis dirbant pasistiprinti? — atžariai atšovė toji. — 
Kvaila gabenti čia savo viskį. Nelyginant malkų vežtis į girią. 

— Ko sero, mėnesius laukei progos tai išpyškinti. — Linlis dėko- 
damas pamojavo ir linktelėjo sraigtasparnio pilotui, o tuo metu prie 
jų priėjo Lonanas. 

Visiems susipažinus, Lonanas neištvėrė. 

— Kartą girdėjau jus kalbant Glazge, - pasakė spausdamas Sent 
Džeimsui ranką. Net per pirštines Lonanas pajuto, kokia ji laiba, 
tačiau spūstelėjo stebėtinai tvirtai. — Tada skaitėte paskaitą apie 
Kreidlio žudikus. 

— A, taip. Įkišo žmogų už grotų remdamiesi jo gaktos plauku, — 
sumurmėjo seržantė Heivers. | 

— Visų pirma tai net metaforiškai nepagrįsta, — pridūrė Linlis. 

Matyt, Sent Džeimsas buvo pripratęs prie savo bendražygių žodi- 
nių susirėmimų, nes tik šyptelėjo ir pasakė: 

— Mums pasisekė, kad jį aptikom. Dievas mato, daugiau ničnieko 
neturėjom, be neaiškių dantų žymių ant lavono. 

Lonanui knietėjo pakalbėti apie visas donkichotiškas tos bylos ving- 
rybes su žmogumi, kuris prieš ketverius metus atskleidė jas apstul- 
busiems prisiekusiesiems. Bet nors ir kaip buvo užsikepęs sužinoti 
ką nors daugiau apie tokį nežmonišką įžvalgumą, prisiminė policijos 
skyriuje jų laukiantį detektyvą inspektorių Makeskiną, kuris, ko ge- 


ro, dėl savo nenumaldomo nekantrumo jau lipo ant sienų. 

— Mašina va čia, - burbtelėjo išsakęs kuklią pastabėlę apie dantų 
ant kūno žymių, laikomų formaldehide, galimą deformavimąsi. Jis 
mostelėjo galva į policijos transportą ir, kai svečiai sužiuro į auto- 
mobilį, veido išraiška be žodžių atsiprašė. Jis gi nežinojo, kad jų 
bus trejetas. Nė į galvą neatėjo mintis, jog gali atsivežti Sent Džeim- 
są. Būtų žinojęs, būtų iškaulijęs ką nors padoresnio jiems parvež- 
ti, gal net inspektoriaus Makeskino naująjį volvą, kuriame yra se- 
dynės priekyje ir užpakalyje ir veikia šildytuvas. Jo vairuojama 
mašina turi tik dvi sėdimas vietas priekyje, iš kurių lenda spy- 
ruoklės ir kamšalas, o vienintelė sulankstoma kėdė užpakalyje 
užkrauta dviem nusikaltimo vietos tyrimo priemonių komplektais, 
virvės ritiniu, keletu sujauktų brezentų, kopėčiomis, instrumentų 
dėže ir krūva riebaluotų skudurų. Nors sudek iš gėdos. Tačiau jei 
Londono trijulė ir pastebėjo jo savijautą, nieku neparodė. Jie su- 
sėdo — Sent Džeimsas, aišku, užėmė vietą priekyje, o kiti du įsi- 
taisė užpakalyje, Linlis, seržantės Heivers primygtinai prašomas, 
ant kėdės. 

— Nė už ką neleisiu, kad susiteptumėt savo dailų paltą, - pasa- 
kė ji ir šlumštelėjo ant brezentų, atsivyniodama nuo veido gerą 
galą šaliko. 

Tuomet Lonanas pasinaudojo proga geriau apžiūrėti seržantę Hei- 
vers. Ne iš dailiųjų, pamanė nužvelgęs jos sustumtus veido bruo- 
žus, tankius antakius, apvalius skruostus. Savo išvaizda tikrai ne- 
tinka į tokią prakilnią draugiją. O gal mergina, kad kokios, savotiškas 
kriminologijos vunderkindas? Ir įdėmiai ėmė ją stebėti. 

— Ačiū, Heivers, — taikiai padėkojo Linlis. - Riebalų dėmės tik- 
rai iš karto sugadintų man nuotaiką. 

Heivers prunkštelėjo. 

— Tada užpešam dūmą. 

Linlis paslaugiai atkišo auksinį portsigarą, paskui išsitraukė si- 
dabrinį žiebtuvėlį. Lonanui suspaudė širdį. Rūkaliai, pamanė sau, 
ir vėl peršės akys, užguls nosį. Tačiau Heivers neužsidegė cigare- 
tės, nes, išgirdęs juos, Sent Džeimsas atidarė langą ir žvarbus vėjo 


gūsis davė tiesiog jai į veidą. 

— Gana. Viskas aišku, - subambėjo Heivers. Nė kiek nesivaržy- 
dama, ji įsidėjo į kišenę šešias cigaretes ir grąžino portsigarą Lin- 
liui. —- Ar Sent Džeimsas visad toks subtilus? 

— Nuo pat gimimo, - atsakė Linlis. 

Lonanas užvedė mašiną, ir ši trūktelėjusi pasileido į Oubeno kri- 


minalinės policijos skyrių. 


Stretklaido kriminalinės policijos detektyvo inspektoriaus Ieno 
Makeskino pagrindinis gyvenimo variklis buvo puikybė. Ji reiškėsi 
skirtingais ir tarpusavyje nesusijusiais būdais, bet pirmučiausia jis 
didžiavosi savo šeima. Jis norėjo, kad žmonės žinotų, jog šiuo at- 
žvilgiu jis yra daug kam nušluostęs nosį. Dvidešimties metų vedęs 
septyniolikmetę, gyvena su ja jau dvidešimt septynerius metus, iš- 
augino ir pastatė ant kojų du sūnus: vienas, baigęs universitetą, 
dirba veterinaru, kitas - jūrų biologu. Paskui jis itin didžiavosi savo 
fizine būkle. Penkių pėdų devynių colių aukščio vyras svėrė ne dau- 
giau kaip tada, kai buvo dvidešimtmetis konsteblis. Sveikatą ir gerą 
figūrą jam padėjo išlaikyti tai, kad vasarą kas vakarą irdavosi sker- 
sai Kereros sąsiaurio, o žiemą tą patį darydavo namuose irklavimo 
prietaisais. Nors jau dešimt metų visiškai pražilę, plaukai tebebuvo 
tankūs ir nuovados dienos šviesos lempų apšviesti žvilgėjo it sidab- 
ras. O pats policijos skyrius buvo paskutinis jo pasididžiavimo šal- 
tinis. Per visą savo karjerą nebuvo baigęs bylos be arešto ir labai 
stengėsi, kad jo vyrai tą patį galėtų pasakyti apie save. Jis kietai 
vadovavo nusikaltimų tyrimo brigadai, ir ši iššniukštinėdavo kiek- 
vieną smulkmeną, kol užspeisdavo į kampą nusikaltėlį. Jis to reika- 
lavo. Ir savo skyriuje viską matė ir žinojo. Iš begalinės nervų įtam- 
pos nusikramtydavo nagus iki gyvuonies; stengdamasis atsikratyti 
to vienintelio bjauraus įpročio, čiulpdavo mėtinius saldainius, kram- 
tydavo gumą ar kriaukšnodavo bulvių traškučius. 

Inspektorius Makeskinas sutiko Londono svečius ne savo kabi- 
nete, o dešimties iš penkiolikos pėdų dydžio pasitarimų kambaryje 
su nepatogiais baldais, menku apšvietimu ir bloga ventiliacija. Ir 


pasirinko tą kambarį apgalvotai. 

Jam toli gražu nepatiko bylos pradžia. Makeskinas mėgo tvarką, 
mėgo, kad viskas būtų išdėliota į savo vietas be karštakošiško blaš- 
kymosi. Visi turi elgtis, kaip dera pagal paskirtį. Aukos miršta, po- 
licija kvočia, įtariamieji atsakinėja, nusikaltimo tyrimo brigada renka 
įkalčius. Bet čia nuo pat pradžios, išskyrus auką, kuri paslaugiai 
negyva, įtariamieji uždavinėja klausimus, policija atsakinėja. O su 
įkalčiais išėjo nei šis, nei tas. 

— Paaiškinkite man dar kartą. — Inspektoriaus Linlio balsas buvo 
ramus, bet dvelkė mirtinu šalčiu, bylojančiu Makeskinui, kad Lin- 
lis nesusijęs su tomis keistomis aplinkybėmis, supančiomis jo pa- 
skyrimą tirti bylą. O tai jau gerai. Ir todėl Makeskinas nusprendė, 
kad Skotland Jardo detektyvas jam prie širdies. 

Jie visi nusimetė viršutinius „drabužius ir susėdo aplink pušinį 
pasitarimų stalą. Visi, išskyrus Linlį, kuris grėsmingai žaižaruojan- 
čiomis akimis stovėjo susikišęs rankas į kišenes. 

Makeskinas mielai vėl nušvietė visą įvykį. 

— Neišbuvau Vesterbrejuje nė pusvalandžio, kai gavau žinią pa- 
skambinti saviškiams į kriminalinį skyrių. Vyriausiasis konsteblis 
pranešė, kad Skotland Jardas vadovaus bylos tyrimui. Ir viskas. Dau- 
giau nė žodžio negalėjau iš jo išpešti. Buvo tik pasakyta palikti žmo- 
nių namuose, 0 pačiam grįžti į skyrių ir laukti jūsų. Man pasirodė, 
kad koks nors gudruolis pas jus nutarė, jog bylos imsis Skotland 
Jardas. Jis taip pasakė mūsų vyriausiajam konstebliui, o mes, pa- 
klusdami jūsų iniciatyvai, paskambinom ir paprašėm „pagalbos“. 
Ir štai jūs čia. | 

Linlis ir Sent Džeimsas dirstelėjo vienas į kitą neįskaitomais žvilgs- 
niais. Pastarasis paklausė: 

— Bet kodėl išvežėte lavoną? 

— Kad buvo įsakyta, — atsakė Makeskinas. — Velniškai keista, ma- 
no galva. Užantspauduokite kambarius, paimkite lavoną ir atga- 
benkite skrodimui, kai policijos gydytojas jau atlikęs įprastą parei- 
gą ir konstatavęs jos mirtį nusikaltimo vietoje. 

— Truputį panašu į „skaldyk ir valdyk“, — sumurmėjo seržantė 


Heivers. 

— Taip atrodo, — pridūrė Linlis. — Stretklaidas dirba su konkre- 
čiais įrodymais, Londonas su įtariamaisiais. Ir jei kam nors pasi- 
seks, o mums nepavyks žmoniškai susikalbėti, siūlo galas dings kaip 
į vandenį. 

— Į kieno vandenį? 

— Čia ir yra klausimas. - Linlis spoksojo į stalą, į dėmes, kurias 
paliko nesuskaičiuojami kavos puodukai, apskritimais išmarginda- 
mi visą paviršių. — Tai kas gi tiksliai atsitiko? — paklausė jis Makes- 
kino. 

— Mergina Merė Agnesė Kembl aptiko lavoną šįryt, pusę septy- 
nių. Mums paskambino septintą dešimt. Atvykome devintą. 

— Bemaž po dviejų valandų? 

— Praėjusią naktį audra užpustė kelius, inspektoriau, — atsakė 
Lonanas. — Vesterbrejus yra per penkias mylias nuo artimiausio mies- 
telio, ir tada dar nė vienas kelias nebuvo nuvalytas. 

— Bet kodėl, dėl Dievo, Londono teatralai atvyko į tokią nuošalią 
vietą? 

— Frančeska Džerard, našlė, Vesterbrejaus savininkė, yra lordo 
Stinhersto sesuo, — aiškino Makeskinas. — Atrodo, ji užsimojo savo 
namus paversti prašmatniu kaimo viešbučiu. Jie prie pat Ačimoro 
ežero ir, man regis, ji numatė padaryti savo sodybą romantiška po- 
ilsio vieta. Kad ir jaunavedžiams. Na, jūs žinot tokius dalykus. — 
Makeskinas susiraukė sumetęs, kad kalba labiau kaip reklamos 
agentas negu policininkas, ir paskubomis baigė pridūręs: — Ji gero- 
kai paremontavo namą ir, kaip man pasirodė šį rytą, Stinherstas 
atsivežė savo Žmones tam, kad šeimininkei paaiškėtų galimi admi- 
nistravimo bei aptarnavimo nesklandumai ir ji galėtų pašalinti juos 
prieš tikrą viešbučio atidarymą plačiajai publikai. 

— O ką žinote apie auką, Džoją Sinkler? Ar surinkote apie ją ko- 
kių duomenų? 

Makeskinas rūsčia mina susidėjo rankas — ak, kad būtų galėjęs 
prieš išvykdamas išpešti daugiau žinių apie tą Vesterbrejaus šutvę. 

— Ne kažin ką. Autorė pjesės, kurią jie ketino peržiūrėti per šį 


savaitgalį. Parašė ir dar kai ką, kaip supratau iš Vinio kalbos. 

— Vinio? 

— Jis žurnalistas. Džeremis Vinis. Times teatro kritikas. Atrodo, 
buvo ganėtinai artimas Sinkler draugas. Ir, man regis, labiau už 
visus kitus sukrėstas jos mirties. Keista, kai pradedi apie visa tai 
galvoti. 

— Kodėl? 

— Todėl, kad ten yra jos sesuo. Tr kai Vinis reikalavo tuoj pat ką 
nors suimti, Airine Sinkler neištarė nė žodžio. Net nepaklausė, kur 
sesuo buvo nužudyta. Mano nuomone, jai tiesiog nerūpėjo. 

— Tikrai keista, — pritarė Linlis. 

Sent Džeimsas krustelėjo. 

— Tai sakote, kad su žmogžudyste susiję du kambariai? 

Makeskinas linktelėjo. Jis priėjo prie kito stalo palei sieną ir pa- 
emė kelis aplankus bei popieriaus ritinėlį. Pastarąjį atvyniojo ant 
stalo — tai buvo tikslus namo planas. Su visomis smulkmenomis, ir 
tai kėlė nuostabą — juk kiekgi laiko Vesterbrejuje jis turėjo šį rytą? 
Makeskinas, žvelgdamas į savo darbą, šypsojosi su tikru pasitenki- 
nimu. Prispaudęs abu galus aplankais, jis mostelėjo į dešinį namo 
sparną. 

— Aukos kambarys dešinėje namų pusėje. — Jis atskleidė vieną 
aplanką ir, žvilgtelėjęs į savo užrašus, dėstė toliau: — Iš vienos jo 
pusės kambarys, kuriame miegojo Džoana Elekort su savo vyru... 
Deividu Sidemu. Iš kitos pusės buvo įsikūrusi jauna moteris... va 
čia. Ledi Helena Klaid. Tai antras užantspauduotas kambarys. — 
Pakėlęs akis dar spėjo išvysti nuostabą visuose trijuose londoniečių 
veiduose. — Jūs pažįstate tuos žmones? 

— Tik ledi Heleną Klaid. Ji dirba su manim, - atsakė Sent Džeim- 
sas. Jis žvilgtelėjo į Linlį. — Tomi, ar žinojai, kad Helena važiuoja 
Škotiją? Maniau, kad ji su tavim pasidavė į Kornvalį. 

— Ji atsisakė vykti praėjusio pirmadienio vakarą, tai aš išvažia- 
vau vienas. — Linlis žiūrėjo į planą ir susimąstęs vedžiojo po jį pirš- 
tu. — Kodėl buvo užantspauduotas Helenos kambarys? 


— Jis susisiekia su aukos kambariu, — atsakė Makeskinas. 

— Na, mums pasisekė, — šypsodamasis pasakė Sent Džeimsas, — 
kad Helena buvo apgyvendinta kaip tik šalia nusikaltimo vietos. 
Norim tuoj pat su ja pakalbėti. 

Tai išgirdęs Makeskinas susiraukė ir palinkęs į priekį įsiterpė 
tarp dviejų vyrų, tarsi fiziniu artumu siekdamas atkreipti jų dėmesį 
į savo žodžius. | 

— Inspektoriau, porą žodžių apie ledi Heleną Klaid. - Kažkas jo 
balse nutraukė dviejų vyrų kalbą. Jiedu atsargiai susižvalgė, kai 
Makeskinas niūriai pridūrė: - Apie jos kambarį. 

— O ką? 


— Per jį buvo įeita į aukos kambarį. 


Linlis vis dar stengėsi suvokti, ką Helena veikia su tais aktoriais 
Škotijoje, kai inspektorius Makeskinas tėškė tą naujieną. 

— Kas verčia jus taip manyti? — pagaliau paklausė, nors jo mintys 
vis dar sukosi apie paskutinį pokalbį su Helena jo bibliotekoje Lon- 
done mažne prieš savaitę. Ji buvo apsivilkusi puikia nefrito spalvos 
vilnone suknele, ragavo jo naujo ispaniško chereso, juokavo ir leng- 
vabūdiškai kaip paprastai čiauškėjo apie šį bei tą, paskui staiga 
išbėgo su kažkuo vakarieniauti. Su kuo? Dabar jis suko galvą. Ji 
nesakė. Jis neklausė. 

Jis pajuto, kad Makeskinas jį stebi kaip žmogus, norįs kai ką pa- 
sakyti ir tik laukiąs patogios akimirkos viską išdėti. / 

— Ogi tai, kad aukos kambario durys, išeinančios į koridorių, 
buvo užrakintos, — atsakė Makeskinas. - Kai Merė Agnesė nesėk- 
mingai bandė ją pažadinti šį rytą, ji turėjo pasinaudoti atsarginiu 
raktu... 

— Kur laikomi tie raktai? 

— Kontoroje, — Makeskinas parodė plane kambarį apatiniame 
aukšte, šiaurės vakarų sparne. — Ji atrakino duris ir rado lavo- 
ną,- baigė jis. 

— Kas prieina prie tų raktų? Ar yra kitas jų rinkinys? 

— Kito nėra. Jais naudodavosi tik Frančeska Džerard ir toji mergi- 


na, Merė Agnesė. Raktai buvo laikomi ponios Džerard rašomojo 

stalo apatiniame stalčiuje. Tik ji viena ir mergina Kembl turėjo kon- 
toros ir stalčiaus raktus. 

— Niekas daugiau? — paklausė Linlis. 

Makeskinas susimąstęs žiūrėjo į planą, akimis vedžiodamas po 
šiaurės vakarų apatinį koridorių. Tai buvo pagrindinio namo prie- 
stato koridorius, einantis iš didžiojo vestibiulio ir prasidedantis prie 
laiptų. Jis bakstelėjo į pirmą koridoriaus kambarį. 

- Čia gyvena Gauenas Kilbraidas, - susimąstęs pasakė jis. — Vi- 
sų galų meistras namuose. Būtų galėjęs juos pasiimti, jei būtų žino- 
jęs, kur jie. 

— Arjis žinojo? 

— Galimas daiktas. Kaip supratau, Gauenas paprastai neaptar- 
nauja viršutinių aukštų, todėl jam nereikia atsarginių raktų. Bet 
apie juos galėjo žinoti iš Merės Agnesės. 

— O ji galėjo jam pasakyti? 

Makeskinas gūžtelėjo. 

— O kodėl ne? Jie juk dar paaugliai. Tokio amžiaus jaunikliai 
stengiasi visaip, net pačiais kvailiausiais būdais pasigirti. Ypač jei 
jie patinka vienas kitam. 

— Ar Merė Agnesė ką nors sakė apie atsarginius raktus šį rytą? Ar 
rado juos vietoj? Gal buvo ne taip padėti? 

— Matyt, kad ne, nes rašomasis stalas buvo kaip paprastai užra- 
kintas. Be to, tokių dalykų mergaitės dažniausiai nepastebi. Atraki- 
nusi stalą, pasiėmė iš stalčiaus raktus. Ar buvo jie lygiai toje pačio- 
je vietoje, kur paliko paskutinį kartą, nežinanti, nes pereitą kartą 
paprasčiausiai juos įmetė į stalčių daug nežiūrėdama. 

Linlis stebėjosi, kad Makeskinas per tokį trumpą laiką tuose na- 
muose spėjo surinkti tiek daug informacijos. Jis žvelgė į tą žmogų 
su vis didėjančia pagarba. 

— Tie žmonės visi pažinojo vienas kitą, tiesa? Tai kodėl Džoja 
Sinkler užsirakino duris? 

— Praėjusį vakarą jie gerokai apsimėtė žodžiais, — įsikišo Lona- 


nas, sėdintis kampe. 

— Susiginčijo? Dėl ko? 

Makeskinas metė į konsteblį nepatenkintą žvilgsnį, nes jo valdi- 
niams, matyt, nederėjo kištis į pokalbį. Paskui atsiprašomu balsu 
pasake: | 

— Tai ir viskas, ką sugebėjome šį rytą išgauti iš Gaueno, nes pasi- 
rodžiusi ponia Džerard nuvijo vaikiną, griežtai pasakiusi palaukti 
žmonių iš Skotland Jardo. Sužinojome tik tiek, kad jie beveik visi 
buvo susibarę. Atrodo, ginčo įkarštyje dužo puodeliai, be to, per 
nelaimę dar ir svaigalų buteliai vestibiulyje. Vienas mano vyrų šiukš- 
liadėžėje rado porceliano ir stiklo šukių. Taip pat ir prašmatnių Vo- 
terfordo stiklinaičių liekanų. Atrodo, jie buvo ne juokais susirėmę. 

— Helena taip pat? — Sent Džeimsas nelaukė atsakymo. — Tomi, ar 
ji gerai pažįsta tuos žmones? 

Linlis lėtai papurtė galvą. 

— Aš nežinojau, kad ji išvis juos pažįsta. 

— Ji tau nesakė... 

— Ji tik atsiprašė negalėsianti važiuoti į Kornvalį, nes turinti 
kitų planų, Sent Džeimsai. Ji nepasakojo man apie juos. Aš ne- 
klausiau. — Linlis pastebėjo, kad Makeskino veido išraiška pasi- 
keitė, staigiai, beveik nepastebimai sukruto akys ir lūpos. - Kas 
yra? 

Makeskinas lyg stabtelėjo pagalvoti, paskui paėmė aplanką, at- 
vertė jį ir išėmė popieriaus lapelį. Tai buvo ne raportas, o žinutė, 
skirta „tik tarnybiniam naudojimui“, to paties profilio pareigūnams. 

— Pirštų atspaudai, — paaiškino. — Rasti ant rakto, kuriuo buvo 
užrakintos Helenos Klaid durys, vedančios į aukos kambarį. — 
Matyt, pajutęs, kad laviruoja ties labai subtilia riba — nepaklus- 
numo tiesioginio viršininko įsakymui visą tyrimą palikti Skotland 
Jardui ir noro visapusiškai padėti kolegai, Makeskinas pridūrė: — 
Būčiau dėkingas, jei rašydamas raportą neminėtumėte, jog tą in- 
formaciją gavote iš manęs; kai pamatėme, kad tų dviejų kambarių 
durys — vienintelė galimybė ten patekti, slapčiomis paėmėme iš- 
tirti tą raktą ir palyginti ant jo esančius atspaudus su keletu kitų 


iš gretimų kambarių. 

— Iš gretimų kambarių? — paklausė Linlis. — Tai ant rakto — ne 
Helenos pirštų atspaudai? 

Makeskinas papurtė galvą. Kai prašneko, balsas buvo pabrėžti- 
nai abejingas: 

— Ne. Jie buvo pjesės režisieriaus. To valo, vardu Risas Deivisas- 
Džounsas. 

Iš karto Linlis nieko neatsakė. Paskui, po kokios akimirkos, tarė: 

— Tada Helena ir Deivisas-Džounsas, matyt, buvo apsikeitę kam- 
bariais. 

Priešais sėdinti seržantė Heivers virptelėjo, bet nepažvelgė į jį. 
Įdūrusi akis į Sent Džeimsą, ji savo trumpu drūtu pirštu braukė per 
stalo kraštą. 

— Inspektoriau... — atsargiai prašneko ji, bet Makeskinas nu- 
traukė. 

— Ne. Pasak Merės Agnesės Kembl, Deiviso-Džounso kambaryje 
tą naktį niekas nemiegojo. 

— Tai kur tada, po šimts, Helena... — Linlis staigiai nutilo, paju- 
tęs, kad jam baisiai sugniaužė širdį, tarsi jį būtų visą skaudžiai nu- 
tvilkiusi kokia negalia. — O... — tik išsprūdo jam, ir jis pridūrė: — 
Atsiprašau. Pats nežinau, kas man užėjo. - Ir įsmeigė akis į grindis. 

Nudelbęs galvą išgirdo seržantę Heivers iškošiant šiurpų keiks- 
mą. Ji įkišo ranką į kišenę ir ištraukė šešias cigaretes, kurias buvo 
nugvelbusi iš jo mašinoje. Vieną, sulūžusią, išmetė į šiukšliadėžę, 
kitą padavė jam. 


— Užsirūkykitę, sere, — atsiduso ji. 


**x* 


Nuo vienos cigaretės Linliui ne kažin kiek palengvėjo. Ti neturi 
Helenos, rūsčiai kartojo sau. Jus sieja draugystė, bendra praeitis, 
smagiai kartu praleisti metai. Ir niekas daugiau. Ji jam buvo malo- 
ni palydovė, patikėtinė, draugė. Bet niekad meilužė. Abu buvo per- 


nelyg atsargūs, apdairūs, per daug stengėsi nesusipainioti. 

— Ar skrodimas pradėtas? — paklausė Makeskino. 

Po teisybei, šito klausimo škotas laukė nuo pat jų atvykimo. Įman- 
triais scenos mago mostais jis ištraukė iš aplanko keletą puikiai 
parašytos ataskaitos kopijų ir išdalijo jas pabrėždamas pačią es- 
mingiausią detalę: auka nudurta aštuoniolikos colių ilgio kalniečių 
durklu, kuris persmeigė jai kaklą ir perkifto miego arteriją. Ji mir- 
tinai nukraujavo. 

— Tačiau mes neatlikome visapusiško lavono skrodimo, — apgai- 
lestaudamas pridūrė Makeskinas. 

Linlis pasisuko į Sent Džeimsą. 

— Ar ji galėjo sukelti triukšmą? 

— Po tokios žaizdos — ne. Geriausiu atveju galėjo sugargaliuoti. 
Bet jokio kito garso, girdimo gretimame kambaryje. — Jis nuleido 
akis į kopiją. — Ar patikrinote narkotikų vartojimo galimybę? — pa- 
klausė Makeskino. 

Inspektorius buvo pasiruošęs: 

— Trečias puslapis! Atsakymas neigiamas. Ji buvo švari. Jokių 
barbitūratų, amfetaminų, jokių toksinų. 

— Jūs nustatėte laiką tarp dviejų ir šešių? 

— Preliminariai. Dar neištirtas žarnynas. Bet mūsų specialistas 
aptiko žaizdoje skaidulų. Odos ir triušio kailio. 

— Žudikas mūvėjo pirštinėmis? 

— Taip nutarėme. Bet jų neradome, nebuvo kada išvis ko nors * 
daugiau ieškoti, nes greitai gavome nurodymą grįžti į skyrių. Gali- 
me tik pasakyti, kad ginklas nesusijęs su kailiu ir oda. Ant ginklo 
nieko nebuvo likę, išskyrus aukos kraują. Rankena buvo švariai 
nuvalyta. 

Seržantė Heivers pasklaidė ataskaitos lapus ir numetė savo kopi- 
ją ant stalo. 

— Aštuoniolikos colių durklas, — pasakė lėtai. — Kur galima ras- 
ti tokį? 

— Škotijoje. - Makeskinas, atrodo, nustebo dėl tokio jos neišma- 


nymo. — Sakyčiau, kiekviename name. Buvo laikai, kai joks škotas 

nepalikdavo namų be durklo prie šono. Bet ir tuose pačiuose na- 
muose, — jis bakstelėjo į valgomąjį patalpų plane, — pamatysite jų 
rinkinį ant sienos. Ranka išpjaustyti kotai, galai smailūs kaip rapy- 
rų. Tikri muziejiniai eksponatai. Greičiausiai iš ten ir buvo paimtas 
žmogžudystės įrankis. 

— Kur jūsų plane yra Merės Agnesės kambarys? 

— Šiaurės vakarų koridoriuje, tarp Gaueno kambario ir ponios Dže- 
rard kontoros. 

Inspektoriui kalbant, Sent Džeimsas rašėsi pastabas ant savo ko- 
pijos paraščių. 

— Ar auka po užpuolimo judėjo? — paklausė jis. — Žaizda iš pat 
pradžių nebuvo mirtina. Ar buvo žymių, kad ji bandė ieškoti pa- 
galbos? 

Makeskinas sučiaupė lūpas ir papurtė galvą. 

— Negalėjo taip būti. Neįmanoma. 

— Kodėl? 

Makeskinas atskleidė paskutinį aplanką ir išėmė krūvą nuo- 
traukų. 

— Peilis prismeigė ją prie čiužinio, — rėžė tiesiai. — Ji, deja, ne- 
galėjo pajudėti. — Inspektorius pažėrė fotografijas ant stalo. Jos 
buvo didelės, aštuoni iš šešių, spalvotos ir žvilgančios. Linlis jas 
susirinko. 

Jis buvo įpratęs matyti mirtį. Įvairiausiais pavidalais, tiek metų 
dirbdamas Skotland Jarde. Bet dar neteko regėti taip žiauriai įvyk- 
dytos žmogžudystės. Žudikas buvo suvaręs durklą iki pačios ranke- 
nos, tarsi apimtas urvinio padaro įsiūčio ir geismo kažko dar, ne tik 
sunaikinti Džoją Sinkler. Ji gulėjo atmerktomis akimis, bet mirtis 
pakeitė jų spalvą ir aptraukė jas migla. Žiūrėdamas į moterį, Linlis 
mąstė, kiek ji dar buvo gyva su įsmeigtu durklu į gerklę. Ar išvis ką 
suvokė, kai žudikas pervėrė jai kaklą peiliu? Ar iš siaubo bemat 
palaimingai prarado sąmonę? O gal dar bejėgiškai gulėjo laukdama 


mirties, išvaduosiančios ją iš kančių? 

Siaubingas nusikaltimas, kurio baisumą rodo prisigėręs moters 
kraujo čiužinys, ištiesta ranka, maldaujanti nesulauktos pagalbos, 
pravirose lūpose sustingęs begarsis riksmas. Nėra šiurpesnio nusi- 
kaltimo už žmogžudystę, galvojo Linlis. Ji darko, bjauroja, ir jos 
paliestas, tegu ir netiesiogiai, gyvenimas jau niekad nebebus toks, 
koks buvo. 

Jis perdavė fotografijas Sent Džeimsui ir pažvelgė į Makeskiną. 

— O dabar pasvarstykime, — pasakė jis, — intriguojantį klausi- 
mą: kas įvyko Vesterbrejuje tarp šešių trisdešimt, kai Merė Agne- 
sė Kembl rado lavoną, ir septynių dešimt, kai kažkam galop pavy- 
ko prisiskambinti policijai. 


< Kelias į Vesterbrejų buvo menkai prižiūrimas. Vasarą galy- 
AI» nėtis su jo staigiais posūkiais, duobėmis, stačiomis kalvo- 
*“ mis tarp viržynų ir netikėtais nuolydžiais į slėnius buvo ga- 
nėtinai sunku. Bet žiemą tai tapdavo tikra kankyne. Net su konstebliu 
Lonanu, vairuojančiu Stretklaido kriminalinio skyriaus visureigį, 
viskuo aprūpintą, kad galėtum išsisukti iš grėsmingų situacijų, jie, 
išlindę iš miškų ir apčiuožę paskutinę ledo kilpą, privertusią Lona- 
ną su Makeskinu iš visos širdies drauge nusikeikti, atvažiavo į Ves- 
terbrejų tik temstant. Į galą, paskutinius keturiasdešimt jardų, kon- 
steblis slinko itin lėtai ir kai pagaliau išjungė variklį, atsiduso su 
aiškiu palengvėjimu. 

Prieš juos it šiurpi kraštovaizdžio šmėkla dunksojo neapšviestas 
ir mirtinai tylus namas. Pastatytas iš pilko granito kaip medžiotojų 
prieglobstis priešviktorinės epochos stiliumi, tūnojo išskėstais spar- 
nais, išsišovusiais kaminais ir atrodė grėsmingai, nors pastatą kaip 
ką tik išplakta grietinė dengė kūpsantis ant stogo sniegas. Keisti 
frontonai buvo sukonstruoti pakopomis iš mažesnių granito luitų it 
varno koja. Už vieno jų savotiškas architektūros priedas — toje vie- 


toje, kur jungėsi du namo sparnai, kyšojo skalūno stogu bokštelis, 

kurio giliai įdubę langai buvo be užuolaidų ir šviesų. Paradines du- 
ris puošė baltas portikas su dorėninėmis kolonomis, ant kurio besi- 
raizgančios nuogos vynuogienojų šakelės iš visų jėgų stengėsi pa- 
siekti stogą. Visas statinys jungė trijų architektūros periodų skonius 
ir bent tiek pat kultūrų. Visa tai sumetęs, Linlis pagalvojo, kad var- 
gu ar tie namai galėtų būti, kaip Makeskinas įsivaizdavo, romantiš- 
ka vietelė jaunavedžiams. 

Kelias į namus buvo išvažinėtas, gerai išmintas, vadinasi, juo šian- 
dien atvažiavo ir išvažiavo nemažai mašinų. Bet šiuo metu buvo 
galima drąsiai sakyti, kad Vesterbrejus atrodo apleista vieta. Snie- 
gas apie jį buvo nepaliestas, švarutėlis — tiek pievelės, tiek nuoly- 
džio į ežerą. 

Akimirką niekas nė nekrustelėjo. Paskui Makeskinas, žvilgtelė- 
jęs per petį į Londono kompaniją, atidarė dureles. Į juos tvokstelėjo 
gaivaus oro gūsis. Ledinis. Jie nenoromis išsiropštė iš mašinos. 

Nuo čia pat esančio ežero pūtė žvarbus vėjas ir gyvai priminė, 
kaip iš tikro toli į šiaurę pasidavęs Ačimoro ežeras su Vesterbre- 
jumi. Jis šaižiai švilpė iš Arktikos, geldamas skruostus, žeisda- 
mas plaučius, podraug nešdamas vietinių pušų, taip pat vos jun- 
tamą aplinkiniuose kaimuose kūrenamų durpių muskusinį 
dvelksmą. Gūždamiesi nuo šalčio, jie skubiai perbėgo kelią. Ma- 
keskinas ėmė belstis į duris. 

Du jo vyrai rytą buvo palikti čia, ir vienas, atidaręs duris, įleido 
juos į namus. Šlakuotas konsteblis nežmoniškai didelėmis ranko- 
mis ir stambiu, įmitusiu kūnu, gerokai tempiančiu uniformos sa- 
gas. Jis laikė padėklą su mažyčiais sumuštinukais, kokiais pa- 
prastai puošiamas arbatos stalas, ir kažką godžiai šlamštė kaip 
koks išbadėjęs benamis, kuris nevalgė kažin kiek dienų ir kuriam 
vėl gresia badas. Jis mostelėjo jiems eiti į didįjį vestibiulį ir žiau- 
modamas užtrenkė duris. 

— Vos prieš pusvalandį pasirodė virėja, - paskubomis teisinosi 
kreivai į jį žiūrinčiam Makeskinui, kuris vis labiau raukė kaktą. — 
Kaip tik nešiau padėklą aniem. Kažin ar jie būtų ilgiau ištvėrę 


nevalgę. 

Makeskino išraiška užčiaupė žmogui burną. Jis sutriko, paraudo, 
emė mindžikuoti, tarsi nežinodamas, kaip toliau turėtų aiškintis vir- 
šininkui. 

— Kurjie? — Linlis nužvelgė vestibiulį, apmuštą rankų darbo me- 
džio plokštėmis, ir didžiulį neuždegtą šviestuvą. Grindys be kilimo, 
ne per seniausiai atnaujintos ir visai neseniai kažkuo aplietos — 
buvo matyti didžiulė dėmė ir viena aptaškyta siena. Visos durys 
uždarytos, degė vienintelė lempa ant registracijos stalo, pakišto po 
laiptais. Matyt, šiandien čia konsteblis įsteigė budėjimo postą, nes 
stalas buvo apšnerkštas, nukrautas kavos puodukais ir žurnalais. 

— Bibliotekoje, — atsakė Makeskinas. Jis su nepasitikėjimu aki- 
mis varstė savo valdinį, tarsi paslaugą nunešti įtariamiesiems pa- 
valgyti galėjo lydėti ir kitos paslaugos, dėl kurių tam vėliau tektų 
gailėtis. — Jie ten buvo visą laiką, Juenai? 

— Jo. O į tualetą liepėm eiti šiaurinio koridoriaus galan. Dvi mi- 
nutės, jokių užsirakinimų, aš ar Viljamas šalia, - aiškino jis Makes- 
kinui, kai šis vedė visus per vestibiulį. — Viena ir dabar tebeputoja, 
inspektoriau. Mano galva, dėl to, kad nepratus kiaurą dieną būti su 
naktiniais marškiniais. 

Linlis greitai suvokė, kad vaikinas gana taikliai apibūdino ledi 
Helenos nuotaiką. Kai inspektorius atrakinęs atidarė duris, ji pir- 
moji pašoko ant kojų, ir jausmai, kurie jos tvardomi tik smilko, da- 
bar plykstelėj o atvira liepsna. Ji be garso žengė tris žingsnius į priekį 
šlepetėmis apautomis kojomis panašiu į Obiusono — vargu ar jis 
galėjo toks būti — kilimu. 

— Klausykit, aš griežtai reikalauju... — Kupini įniršio žodžiai nuš- 
čiuvo — pamačiusi naujus atvykėlius, ji iš nuostabos neteko žado. 

Linlis visaip galvojo, ką jis galėtų pajusti tokiomis aplinkybėmis: 
išvydęs ledi Heleną, bet visiškai nebuvo pasiruošęs švelnumo ant- 
plūdžiui. Tačiau kaip tik toks jausmas jį netikėtai pagavo. Ji atrodė 
taip graudžiai su vyrišku paltu ir šlepetėmis. Rankovės buvo suriš- 
tos užpakalyje, bet nei ilgio, nei pečių platumo nepakeisi, tad ka- 
daravo kaip maišas jai iki kulkšniukų. Paprastai gražiai sušukuoti 


kaštoniniai plaukai susivėlę, pati be jokios kosmetikos ir apytam- 

siame kambaryje atrodė kaip vienas iš dvylikmečių Feigino* ber- 
niūkščių, kurį reikia tuojau pat gelbėti. 

Linliui dingtelėjo, kad, ko gero, pirmą kartą mato Heleną pritrū- 
kus žodžių, ir jis abejingai pasakė: 

— Visad mokėjai kiekvienu atveju tinkamai apsirengti. 

— Tomi, — atsiliepė ledi Helena. Ji palietė plaukus greičiau iš 
sumišimo negu tyčia. Tr greitai pridūrė: — Tai tu ne Kornvalyje? 

— Kaip matai. Aš ne Kornvalyje. 

Tas trumpas šnektelėjimas išjudino įniršusius žmones biblioteko- 
je. Jie buvo išsisklaidę po visą kambarį — vieni sėdėjo prie židinio, 
kiti stovėjo prie baro, dar kiti spietėsi šalia įstiklintų knygų lenty- 
nų. Bet dabar beveik visi sukruto ir sušneko kartu. Žmonės šūkavo 
iš visų pusių ne atsakymo laukdami, o tiesiog liedami susikaupusį 
pyktį. Akimirką kilo tikras pragaras. 

— Aš kreipsiuos į advokatą... 

— Prakeikta policija mus užrakino... 

— ...negirdėtas neregėtas elgesys! 

— Juk gyvename civilizuotoje... 

— ...ko čia stebėtis, kad visa šalis eina velniop! 

Netrikdomas žmonių įsiūčio, Linlis apvedė juos akimis ir žvitriai 
nužvelgė kambarį. Storos rožinės užuolaidos buvo užtrauktos, švie- 
te tik dvi lempos, bet jam pakako šviesos apžiūrėti žmones, vis dar 
triukšmingai šūkalojančius, - į tai jis, kaip ir pradžioje, nekreipė 
Jokio dėmesio. 

Linlis atpažino pagrindinius dramos veikėjus, labiausiai dėl jų 
ryšio su žaviausia ir didžiausia teatro pažiba šiame kambaryje, įžy- 

'miausia britų aktore Džoana Elekort. Ji stovėjo prie baro. Šalto gro- 
žio blondinė baltos angoros megztiniu ir atitinkamomis vilnos kel- 
nėmis visa savo esybe rodė atšiaurią panieką atvykusiai policijai. 
Tarsi manydamas, kad jo gali prireikti, šalia Džoanos atsistojo rau- 
meningas vyresnio amžiaus žmogus užpurtusiais vokais ir šiurkš- 
čiais žilstančiais plaukais — be abejo, jos vyras Deividas Sidemas. 


Džoanai iš kitos pusės vos per du žingsnius stovėjęs jos pagrindinis 


* Feiginas — Dickenso romano „Oliveris Tvistas“ personažas, vagis ir vaikų išnaudotojas. 

partneris staigiai nusisuko į barą, prie kurio kažką gurkšnojo. Ro- 
bertas Geibrielas arba nesidomėjo atvykėliais, arba stengėsi nepa- 
tekti į akis, kol kaip reikiant nepasistiprins kalboms su jais. O prie- 
šąis Geibrielą sėdėjęs ir staigiai pašokęs nuo kušetės Stiuartas 
Rintaulas, lordas Stinherstas, įdėmiai įsmeigė akis į Linlį, tarsi svars- 
tydamas, ar verta jį įtraukti į būsimą spektaklį. 

Kambaryje buvo ir daugiau žmonių. Kas jie per vieni, Linlis šiuo 
metu galėjo tik spėlioti: dvi vyresnės moterys prie ugnies — grei- 
čiausiai lordo Stinhersto žmona ir sesuo Frančeska Džerard; pikto 
veido kresnas vyras apynauju tvido kostiumu, įkopęs į trečią de- 
šimtį ir rūkantis pypkę, turbūt bus žurnalistas Džeremis Vinis; šalia 
jo sėdėjo tiesiog bjauriai apsirengusi nepatraukli, vidutinio amžiaus, 
ištįsusi it kartis senmergės tipo moteriškė, ir tas ištįsimas, nors šiaip 
ji nebuvo panaši į lordą Stinherstą, piršo mintį, kad ji yra jo duktė; 
du jaunikliai, viešbučio patarnautojai, drauge kiūtojo atokiausiame 
kampe; žemame krėsle, beveik nematoma šešėlyje, sėdėjo juoda- 
plaukė moteris, kuri pakėlė į Linlį susirūpinusį veidą įdubusiais 
skruostais ir tamsiomis akimis, iš kurio buvo galima numanyti di- 
džiules aistras, valdomas tik griežtos savitvardos. Airinė Sinkler, 
aukos sesuo. 

Bet Linlis žvalgėsi visai kito žmogaus. Jis dar kartą apvedė visus 
akimis ir pagaliau pamatė pjesės režisierių, atpažinęs jį iš tamsios 
odos, juodų plaukų ir niūrių valo akių. Risas Deivisas-Džounsas, 
stovėjęs prie kėdės, iš kurios ką tik pakilo ledi Helena, nusekė įkan- 
din, tarsi norėdamas palaikyti ją, stojančią prieš policiją. Ir stabte- 
lėjo, kai visiems paaiškėjo, kad tas ypatingas policininkas — ledi 
Helenos pažįstamas. 

Žvelgdamas į Deivisą-Džounsą per kambario erdvę ir jų priešta- 
ringų kultūrų bedugnę, Linlis pajuto tokį didelį pasibjaurėjimą, tarsi 
jį būtų suėrmusi kokia fizinė negalia. Helenos meilužis, nusmelkė 
mintis, o paskui, kad įtikintų save šiuo žiauriu faktu, įnirtingai pa- 
kartojo sau: jis yra Helenos meilužis. 

Iš pažiūros valas visai netiko tam vaidmeniui: buvo mažiausiai 


dešimt metų vyresnis už Heleną, galimas daiktas, ir dar daugiau. 

Garbanoti, ties smilkiniais pražilę plaukai, pailgas vėjo nugairintas 
veidas, pats liesas, bet raumeningas — atrodė tvirtas kaip jo prose- 
niai keltai. Kaip ir jie, buvo nei aukštas, nei dailus. Bruožai ryškūs, 
lyg iš akmens išskaptuoti. Bet Linlis negalėjo nuneigti, kad jo žvilgs- 
nis protingas, jame slypi vidinė jėga, o tai savybės, kurias Helena 
pastebi... ir vertina labiau už kitas. 

— Seržante Heivers, - Linlio balas kaipmat sustabdė protestų srau- 
tą, — nuveskite ledi Heleną į jos kambarį — tegul apsirengia. Kur 
raktai? 

Į priekį išplėstomis akimis, išbalusiu veidu išėjo Merė Agnesė 
Kembl, aptikusi lavoną. Ji atkišo sidabrinį padėklą, ant kurio kaž- 
kas padėjo visus viešbučio raktus; jos rankos taip virpėjo, kad rak- 
tai ant padėklo nemaloniai žvangčiojo. Linlis tai pastebėjo ir pasi- 
suko į susigūžusius žmones. 

— Aš užrakinau visus kambarius ir surinkau raktus tuoj pat, kai 
ją... jos lavoną rado šįryt. - Lordas Stinherstas vėl užėmė savo vie- 
tą prie ugnies, kur sėdėjo su viena iš vyresniųjų moterų. Jos ranka 
suėmė jo ranką, ir jų pirštai susipynė. — Tikrai nežinau, kas tokiais 
atvejais daroma, bet man pasirodė, kad taip bus geriausia, - baigė 
Stinherstas savo paaiškinimą. 

Linlis anaiptol neatrodė sužavėtas tokiu aiškinimu, todėl įsikišo 
Makeskinas. 

— Visi buvo svetainėje, kai mes šį rytą atvykome. Jo Šviesybė 
lordas padarė mums paslaugą juos užrakindamas. 

— Koks lordas Strnherstas paslaugus, — pasakė seržantė Heivers 
tokiu mandagiu balsu, kad jis nuskambėjo kaip plienas. 

— Susirask savo raktą, Helena, — pasakė Linlis. Ji taip ir nebuvo 
nuleidusi nuo jo akių, kai jis ją prašnekino. Linlis jautė jos šiltą žvilgsnį 
tarsi prisilietimą. — Visiems kitiems teks dar kiek pakentėti. 

Šie jo žodžiai vėl sukėlė protestų bangą, ir Helena buvo jam beat- 
sakanti, bet prityrusi aktorė Džoana Elekort paveržė iš jos sceną — 
ji perkirto kambarį ir priėjo prie Linlio. Apšvietimas jai tiko, ir Džo- 
ana žengė kaip moteris, mokanti išnaudoti akimirką. Jos ilgi palai- 


di plaukai bangavo ant pečių kaip saule ataustas šilkas. 

— Inspektoriau, — suburkavo ji, grakščiai mostelėjusi į duris. — 
Jaučiu, kad galiu jūsų prašyti... jei tai nepasirodys jums pernelyg 
daug. Būčiau labai dėkinga, jei leistumėte man kiek laiko pabūti 
vienai. Nesvarbu kur. Tik ne čia. Gal savo kambaryje, bet jei tai 
neįmanoma, bent kokiame nors kitame. Bet kur. Tegul ir su viena 
kėde, kad galėčiau atsisėsti, pamąstyti ir nors kiek atsitokėti. Tik 
penkias minutes. Jei būtumėte toks malonus ir patenkintumėte 
mano prašymą, būčiau amžinai jums dėkinga. Diena buvo tokia 
klaiki... 

Vaidyba puiki. Blanš Diubua Škotijoje. Bet Linlis neketino vai- 
dinti jos partnerio iš Dalaso. 

— Labai apgailestauju, — atsakė jis. — Deja, jums teks pasikliauti 
ne mano, bet kitų malone. — Ir pakartojo: — Susirask savo raktą, 
Helena. 

Linliui buvo aišku, ką reiškia ledi Helenos gestas — ji tuoj ims 
kalbeti. Jis nusigręžė. 

— Mes būsime Sinkler kambaryje, — pasakė Heivers. — Kai ji ap- 
sirengs, pasakysi man. Konstebli Lonanai, žiūrėkite, kad visi kiti 
liktų čia. 

Piktų balsų šurmulys vėl pakilo. Linlis nekreipė į tai jokio dėme- 


sio ir išėjo iš kambario. Įkandin jo ir Sent Džeimsas su Makeskinu. 


Palikta su ta manieringa įtariamųjų kompanija — su tokiais pa- 
prastai nesusiduri tirdamas žmogžudystės atvejus, - Barbara Hei- 
vers buvo labai patenkinta galėsianti pasidaryti savo išvadas apie 
jų kaltiumą. Laiko tam buvo, nes ledi Helena sugrįžo pas Risą Dei- 
visą-Džounsą ir ramiai su juo sųšneko gaudžiant visuotiniam prie- 
kaištų ir keiksmų klegesiui, kuris kilo Linliui išėjus. 

Nieko sau šutvė, galvojo Barbara. Elegantiški, gerai apsirengę, 
net velniškai išsičiustiję, išskyrus ledi Heleną, — pati ta reklama, 
kaip apsirengti žmogžudystei. Ir kaip elgtis atvykus policijai: šven- 
tas pasipiktinimas, advokatų reikalavimas, pagiežingos pastabėlės. 
Kol kas jie elgiasi taip, kaip ji ir tikėjosi. Be abejo, tuoj kas nors 


užsimins apie savo artimą pažintį su parlamento nariu, draugystę 

su ponia Tečer, iškas kokią žymią personą iš savo giminės medžio. 
Visi jie vienodi, tie pasipūtėliai ir dabitos. 

Visi, išskyrus tą nykaus veido moterį, sugebėjusią surangyti savo 
ištįsusią figūrą į beformę krūvą ant minkštasuolio kiek įmanoma 
toliau nuo vyro, sėdinčio ant tos pačios kušetės. Elizabeta Rintaul, 
nusprendė Barbara. Ledi Elizabeta Rintaul, tiksliau sakant. Vie- 
nintelė lordo Stinhersto duktė. 

Ji elgėsi taip, tarsi šalia sėdintis vyras sirgtų kokia baisia, mir- 
tina liga. Susigūžusi minkštasuolio kampe, prispaudusi tamsiai 
mėlyną nertinį prie kaklo, abi alkūnes kietai, skausmingai mygo 
prie šonų. Tvirtai pastatytos ant grindų kojos, apautos žemaku!- 
niais, paprastais juodais batais, kokie vadinami praktiškais. Jie 
kyšojo it dvi kampuotos mazuto dėmės iš po negražaus juodo fla- 
nelinio sijono, gausiai aplipusio pūkeliais. Ji nė žodeliu neprisi- 
dėjo prie bendro pokalbio. Iš pažiūros atrodė įsitempusi kaip sty- 
ga, galinti tuoj nutrūkti. 

— Elizabeta, mieloji, - tykiai prašneko prieš ją sėdinti moteris su 
įsiteikiančia šypsenėle, kokią suaugusieji nutaiso kreipdamiesi į 
besiožiuojantį prie žmonių vaiką. Matyt, mamytė, nusprendė Bar- 
bara. Pati ledi Stinherst buvo apsivilkusi tokios pačios gelsvai ru- 
dos spalvos trikotažine palaidinuke ir švarkeliu, užsikabinusi gin- 
taro karolius; sėdėjo gražiai sukryžiavusi kojas, o rankas sunėrusi 
skraite. — Gal reiktų papildyti pono Vinio stiklą? 

Elizabeta Rintaul vangiai pažvelgė į motiną. 

— Gal, — nepadoriai burbtelėjo ji. 

Ledi Stinherst, mestelėjusi maldaujantį žvilgsnį į savo vyrą, tarsi 
"prašydama pagalbos, neatlėgo. Ji kalbėjo švelniu, netvirtu balsu, 
kaip kalba nepratusios su vaikais bendrauti senmergės. Nervingai 
kilstelėjo ranką prie plaukų, išmaningai nudažytų ir taip sušukuo- 
tų, kad nutolintų sparčiai artėjančią senatvę. 

— Matai, brangioji, mes čia taip ilgai sėdime, ir man tikrai rodos, 
kad ponas Vinis išvis nieko negėrė nuo pusės trijų. 

Tai jau buvo nebe užuomina, o akivaizdus spaudimas. Baras buvo 


kitoje kambario pusėje, ir Elizabeta turėjo patarnauti ponui Viniui 

kaip kokia debiutuojanti visuomenėje panelė savo pirmam kavalie- 
riui. Nurodymai ganėtinai aiškūs. Bet Elizabeta nebuvo linkusi jiems 
paklusti. Panieka šmėkštelėjo jos veide, ir ji nudelbė akis į žurnalą 
ant kelių. Ji sumurmėjo vienintelį, anaiptol netinkantį ledi žodelį. 
Motina, aišku, negalėjo jo neišgirsti nei nesuprasti. 

Barbara sužavėta stebėjo jų pokalbį. Ledi Elizabeta atrodė gero- 
kai persiritusi per trisdešimtį, o gal jau ir visai netoli keturiasde- 
šimties. Sulaukus tokio amžiaus, vargu ar reikia mamytės nurody- 
mų, kaip elgtis su vyrais. Ir nors Elizabeta atvirai rodė savo 
priešiškumą, ledi Stinherst be jokių užuolankų elgėsi taip, tarsi la- 
bai trokštų įstumti dukrą į pono Vinio glėbį. 

Pats ponas Vinis, atrodo, taip pat nelabai to geidė. Šalia Elizabe- 
tos sėdintis The Times žurnalistas iš visų jėgų stengėsi ignoruoti tą 
jų pokalbį. Krapštė savo pypkę nerūdijančio plieno įrankiu ir begė- 
diškai klausėsi, ką kalba Džoana Elekort kitame kambario gale. Ji 
buvo įniršusi ir to neslėpė. 

— Ji mus visus puikiai apmovė, sakysit, ne? Ir sugalvok tu man 
tokį numerį! Nors plyšk iš juoko! — Aktorė įnirtingai dėbtelėjo į 
Airinę Sinkler, sėdinčią ant žemos kėdės toli nuo jų visų, tarsi dėl 
sesers mirties jos pačios buvimas tapo nepageidautinas. — Ir kam, 
Jūsų nuomone, išeis į naudą maži vakar vakaro pakeitimai scenari- 
juje? Man? Kur ten! Žinai, Deividai, aš to nepakęsiu. Kaip mane 
gyvą matai, nepakęsiu! 

Deividas Sidemas atsakė taikdario balsu: 

— Džo, dar nieko nenuspręsta. Toli gražu. Jei ji pakeitė tekstą, 
tavo sutartis taip pat gali tapti negaliojanti. 

— Manai, kad sutartis taps negaliojanti? Bet tu jos čia neturi? 
Mes negalime į ją pažiūrėti, ar ne? Tu nežinai, kas joje tiksliai para- 
šyta. Manai, aš tavim patikėsiu — po to, kas čia atsitiko, — kad dėl 
vaidmens taisymų sutartis taps negaliojanti? Prašau atleisti, bet ne- 
patikėsiu! Prašau atleisti. už mano skeptišką juoką! Ir duok man dar 
džino. Tuoj pat! 

Sidemas be žodžių pasisuko į Robertą Geibrielą, ir tas pastūmė 


Beefeaters butelį jo pusėn. Du trečdaliai jau buvo ištuštinti. Side- 

mas įpylė žmonai ir grąžino butelį Geibrielui, o šis, paėmęs jį, tyliai 
juokdamasis padeklamavo: 

— „Leisk man tave paimt! Tu nesiduodi, bet ir pradingt nenori iš 
akių...“* — Geibrielas geidulingai sužvairavo į Džoaną ir vėl įsipy- 
lė sau stiklą. — Tai vis klejojimai, Džo, mano meile. Mes žengiame 
pirmuosius tik žingsnius? Hm, tikriausiai ne... — Jo balsas taip skam- 
bėjo, kad labiau priminė kuždesį per lytinį aktą, o ne „Makbeto“ 
tekstą. 

Prieš penkiolika metų dauguma jos moksladraugių alpo dėl Geib- 
rielo vaidinamo Piterio Peno žavingos išvaizdos, bet Barbarai jis 
niekad nebuvo patrauklus. Matyt, Džoanai Elekort taip pat. Ji ap- 
dovanojo Robertą tokia šypsena, nuo kurios galėjo šiurpas nueiti 
per nugarą. 

— Brangusis, negi galėčiau tokius dalykus kada nors pamiršt? Iš- 
spaudei dešimt eilučių antro veiksmo viduryje, o aš tempiau tave 
visą laiką iki pat galo. Nuoširdžiai kalbant, visus pastaruosius sep- 
tyniolika metų laukiu, kada tos tavo beribės jūros virs kraujo puta. 

Geibrielas prunkštelėjo. 

— Vest Endo kalė, — paskelbė jis. - Visad išlaiko formą. 

— Tu girtas. 

Ū tai buvo beveik tikra tiesa. Lyg paakinta susirėmimo, Frančes- 
ka Džerard nerangiai atsistojo ir paliko kušetę, ant kurios sėdėjo su 
broliu, lordu Stinherstu. Atrodė, jog nori užglostyti akibrokštą, kaip 
derėtų viešbučio savininkei, kad ir tokiu paprastu būdu, kokį pasi- 
rinko, — ji kreipėsi į Barbarą. | 

— Ar galėtume išgerti kavos... — Jos ranka plastelėjo prie spal- 
votų karolių vėrinių, kuriuos nešiojo ant krūtinės nelyginant šar- 
vus. Prisilietusi. prie jų, ji tarsi įgavo drąsos ir vėl prabilo, bet 
dabar jau ryžtingiau: — Vis dėlto norėtume išgerti kavos. Ar nepa- 
sirūpintumėte? — Kai Barbara nieko neatsakė, ji pasisuko į lordą 
Stinherstą: — Stiuartai... 

— Būčiau labai dėkingas, jei leistumėte atnešti kavinuką, — krei- 


pėsi jis į Barbarą. — Kai kurie mūsų nori prasiblaivyti. 


* „Makbetas“, II veiksmas, I scena. Vertė A. Churginas. 

Barbarai toptelėjo smagi mintis: kiek dar gyvenime turės progų 
nusodinti grafą... 

— Apgailestauju, — sausai atrėžė ji. Ir pasisuko į ledi Heleną: — 
Gal jau eitumėte su manim? Manau, inspektorius norės jus pirmą 


apklausti. 


Ledi Helena jautėsi gerokai apkvaitusi, kai svirduliuodama ėjo 
per biblioteką. Tarė sau, jog taip yra dėl to, kad nevalgiusi, kad, 
rodės, niekad nesibaigs ta baisinga diena, tas siaubingas sėdėjimas 
valandų valandas su naktiniais marškiniais kambaryje, kuris buvo 
tai ledinis, tai kėlė klaustrofobiją. Priėjusi tarpdurį, ji kiek galėda- 
ma oriau susisupo į paltą ir žengė į koridorių. Seržantė Heivers, 
ignoruojama palydovė, ėjo iš paskos. 

— Helena, kaip jautiesi? 

Pasisukusi ledi Helena pamatė laukiantį Sent Džeimsą. Jis stovė- 
jo už durų, šešėlyje. Linlis su Makeskinu buvo jau užlipę viršun. 

Ji brūkštelėjo ranka per plaukus, norėjo juos patvarkyti, bet liūd- 
nai šyptelėjusi liovėsi. 

— Ar gali įsivaizduoti, kaip galima jaustis kiaurą dieną praleidus 
kambaryje, pilname žmonių, kurie tiesiogiai kalbasi su Tespidu*? — 
paklausė Sent Džeimso. — Nuo pusės aštuonių ryto mes išgyvenome 
visą jausmų gamą. Nuo įsiūčio iki isterijos, nuo sielvarto iki para- 
nojos. Atvirai kalbant, vidudienį būčiau pardavusi savo sielą už 
vieną Hedos Gabler pistoletą. — Ji patraukė paltą iki smakro ir pri- 
spaudė prie kaklo slopindama drebulį. — Bet šiaip jaučiuosi gerai. 
Bent man taip rodos. — Ji pažvelgė į laiptus ir atsigręžė į Sent Džeim- 
są. — Kokia širšė šiandien įkando Tomiui? 

Užpakalyje seržantė Heivers kažkodėl staigiai krustelėjo, bet to 
jos judesio ledi Helena negalėjo matyti. Ji tik pastebėjo, kad Sent 
Džeimsas dėlsė atsakyti, pasilenkė kažko nubraukti nuo kelnių. 
Tačiau ten nieko nebuvo, ir kai jis pravėrė burną, uždavė klausi- 
mą pats. 


— Ką, po šimts, čia veiki, Helena? 


* Tespidas - graikų poetas ir dramaturgas, gyvenęs VI a. pr. Kr. 

Ji žvilgtelėjo per petį į uždarytas bibliotekos duris. 

— Risas pakvietė mane. Jis režisuoja lordo Stinhersto naują spek- 
taklį, kuriuo bus atidarytas „Aženkūro“ teatras, ir šį savaitgalį ak- 
toriai turėjo skaityti naują tekstą. 

— Risas? — pertarė Sent Džeimsas. 

— Risas Deivisas-Džounsas. Neprisimeni jo? Mano sesuo kadaise 
su juo bendravo. Prieš tai, kai jis... — Ledi Helena ėmė sukti sagą 
po smakru dvejodama, kiek gali pasakyti. Apsisprendusi pasakojo 
toliau: — Jis dirbo provincijos teatre pastaruosius dvejus metus. Tai 
bus jo pirmas spektaklis Londone po „Audros“, statytos prieš ket- 
verius metus. Mes tada buvome teatre. Juk prisimeni? — Ji suprato, 
kad jis prisimena. 

— Viešpatie! — ištarė Sent Džeimsas lyg ir pagarbiai. — Ar tai tas 
pats Deivisas-Džounsas? Visiškai buvau jį pamiršęs. 

Ledi Helena nustebo — negi tai įmanoma? Tokio įvykio ji niekad 
nebūtų galėjusi pamiršti, nes tą siaubingą vakarą, kai režisierius 
Risas Deivisas-Džounsas užlipo į sceną, visi matė, kad jį bemaž 
apėmusi baltoji karštligė. Jis varinėjo aktorius į visas puses, perse- 
kiodamas tik jam vienam matomus demonus, ir taip viešai ir skan- 
"dalingai baigė savo karjerą. Dar ir dabar jai stovėjo prieš akis tas 
vaizdas per ketvirto veiksmo monologą, kai girtuoklio kliedesys nu-: 
stelbė poetiškus pjesės žodžius, ir jis tą akimirką sugriovė savo pra- 
eitį ir ateitį, nepalikdamas nė šiaudelio nusitverti. 

— Paskui jis keturis mėnesius gydėsi ligoninėje. Dabar jis... visai 
išgijęs. Aš jį sutikau praėjusį mėnesį Brompton Roude. Pavakarie- 
niavome ir... ir nuo tada dažnai susitikinėjam. 

— Matyt, jis tikrai išsigydė, jei dirba su Stinherstu, Elekort ir Geib- 
rielu. Tokia garsi kompanija ir žmogus su... 

— Su tokia reputacija? — Ledi Helena, suraukusi kaktą, nudelbė 
akis, primindama šlepete įkaltą į grindis vinį. — Taip, taip ir aš 
maniau. Bet Džoja Sinkler — jo pusseserė. Jie buvo labai artimi, ir, 
man rodos, ji nutarė jam duoti dar vieną galimybę pasirodyti Lon- 
dono teatre. Tai ji įkalbėjo lordą Stinherstą pasirašyti su Risu su- 


tartį. 


SUMOKĖTA KRAUJU | 51 


— Ji turėjo įtakos Stinherstui? 

— Man susidarė įspūdis, kad ji visiems turėjo įtakos. 

— Ką turi galvoj? 

Ledi Helena dvejojo. Ji buvo ne iš tų moterų, kurios nesivaržo 
sakyti tai, kas galėtų kitą pažeminti, net tiriant žmogžudystę. Jai 
buvo nemalonu atskleisti žmonių silpnybes net Sent Džeimsui, ku- 
riuo galėjo visiškai pasitikėti ir kuris dabar laukė atsakymo. Tai 
padarė nenoromis, metusi žvilgsnį į seržantę Heivers ir stengdama- 
si perprasti, ar galima ja pasikliauti. 

— Atrodo, pernai ji turėjo romaną su Robertu Geibrielu, Saimo- 
nai. Dėl to jie vakar po pusiaudienio siaubingai susibarė. Geibrie- 
las norėjo, kad Džoja pasakytų jo buvusiai žmonai, jog ji permiego- 
jo su juo tik vieną kartą. Džoja nesutiko... Tada barnis... vos nevirto 
peštynėmis, bet Risas įlėkė į Džojos kambarį, ir jie apsiramino. 

Sent Džeimsas apstulbo. 

— Nesuprantu. Ar Džoja Sinkler buvo pažįstama su Roberto Geib- 
rielo žmona? Ar ji žinojo, kad jis vedęs? 

— Žinoma, - atsakė ledi Helena. - Robertas Geibrielas vedęs Džo- 


jos seserį, Airinę Sinkler, ir jau pragyvenęs su ja devyniolika metų. 


**x 


Inspektorius Makeskinas atrakino duris ir įleido Linlį su Sent 
Džeimsu į Džojos Sinkler kambarį. Jis pagrabaliojo sienoje šviesos 
jungiklio, ir iš dviejų susiraičiusių palubėje it gyvatės bronzinių 
šviestuvų ant prieštaringos kambario prabangos plūstelėjo šviesa. 
Labai gražus, pamanė Linlis, maždaug tokiuose apgyvendinamos 
žvaigždės, bet ne pjesių autorės. Išklijuotame brangiais žaliais ir 
gelionais apmušalais kambaryje stovėjo Viktorijos laikų lova su bal- 
dakimu ir devyniolikto amžiaus komoda, spinta ir krėslai. Jaukiai 
pablukęs Aksminsterio kilimas dengė ąžuolines grindis, kurių len- 
tos jam žengiant girgždėjo iš senumo. 

Tačiau kambarys buvo ir labai žiauraus nusikaltimo vieta, ledinia- 


me ore dvelkė sukrešėjusiu krauju ir žūtimi. Smurto centras - lova su 

sujauktomis kruvinomis paklodėmis ir vieninteliu išsivėpusiu pjū- 
viu, iškalbingai liudijančiu moters mirties priežastį. Trys vyrai su gu- 
minėmis pirštinėmis artinosi prie lovos, telkdami dėmesį į skirtingus 
dalykus. Linlis įdėmiai apžiūrinėjo kambarį, Makeskinas kišo kiše- 
nėn Frančeskos Džerard atsarginius raktus, Sent Džeimsas, įsmeigęs 
akis į tą šiurpų katafalką, tyrinėjo jį colis po colio, tarsi kokia užtikta 
smulkmena būtų galėjusi jam atskleisti, kas yra žudikas. 

Kitiem dviem besidairant, Sent Džeimsas išsitraukė iš kišenės 
sulankstomą liniuotę ir palinkęs ties lova atsargiai pajudino bjau- 
rios skylės paviršių. Čiužinys buvo ne toks kaip paprastai — turėjo 
dar vilnos prikimštą apvalkalą. Su tokiu buvo minkščiau ir šilčiau 
gulėti, į jį įsikniaubę pečiai, šlaunys, strėnos palikdavo kūno formų 
įspaudas. Todėl dar aiškiai buvo matyti vieta, kur žudikas įsmeigė 
peilį, ir be paklaidos jo kryptis. 

— Vienas smūgis, — pasakė per petį kitiems Sent Džeimsas. — Smog- 
ta dešiniarankio iš kairės lovos pusės. 

Inspektorius Makeskinas šiurkščiai paklausė: 

— Ar tai galėjo padaryti moteris? 

— Jei durklas pakankamai aštrus, - atsakė Sent Džeimsas, — mo- 
"ters kaklui perdurti didelės jėgos nereikia. Moteris galėjo tai pada- 
ryti. — Jis buvo liūdnas. — Bet kažkodėl neįsivaizduoju moters, da- 
rančios tokį nusikaltimą. 

Makeskinas įsmeigė akis į didžiulę, dar neišdžiūvusią dėmę ant 
čiužinio. 

— Aišku, kad aštrus, — pasakė jis niūriai. — Velniškai aštrus. Ar 
žudikas susitepė krauju? 

— Nebūtinai. Galėjo išsikruvinti dešinę ranką, bet mikliai susido- 
rojus ir dar prisidengus paklode buvo galima išsisukti su viena ar 
dviem dėmėm. O jas, jei nepuolė į paniką, galėjo tiesiog nusišluos- 
tyti į vieną iš paklodžių, ir ta dėmė lengvai susiliejo su krauju, iš- 
tryškusiu iš žaizdos. 

— O kaip jo drabužiai? 

Sent Džeimsas apžiūrėjo abi pagalves, padėjo jas ant kėdės ir 


atsargiai, colis po colio, ėmė traukti paklodę nuo čiužinio. 

— Žudikas arba žudikė, - tai pasakęs linktelėjo Makeskinui, — 
galėjo būti ir be drabužių. Nuogam būtų buvę daug paprasčiau. Po 
visam būtų grįžęs į savo kambarį ir nusiplovęs kraują su muilu ir 
vandeniu. Aišku, jei ant kūno išvis buvo kokių dėmių. 

— Bet tai būtų buvę rizikinga, ar ne? —- paklausė Makeskinas. - O 
ką jau kalbėti apie šaltį. Galėjo sustipti į kaulą. 

Sent Džeimsas nutilo lygindamas skylę paklodėje su čiužinio skyle. 

— Visas nusikaltimas buvo rizika. Džoja Sinkler galėjo prabusti ir 
imti klykti kaip velnio apsėsta. 

— Pradėkim nuo to, ar ji išvis miegojo, - įsiterpė Linlis. Jis buvo 
nuėjęs prie lango, kur stovėjo tualetinis stalelis, nukrautas viso- 
kiomis smulkmenomis: kosmetika, plaukų šepečiais, plaukų džio- 
vintuvu, kosmetinėmis servetėlėmis, daugybe papuošalų, tarp ku- 
rių buvo trys žiedai, penkios sidabrinės apyrankės ir du spalvotų 
karolių vėriniai. Auksinis apskritas auskaras buvo nukritęs ant 
grindų. 

— Sent Džeimsai, - paklausė Linlis, įbedęs akis į tualetinį sta- 
lelį, — kai tu su Debora apsistoji viešbutyje, ar užrakini duris? 

— Tą pačią minutę, — šyptelėjo tas. — Bet toks įprotis susidarė, 
manau, todėl, kad gyvenu su uošviu viename bute. Jam išvykus, po 
kelių dienų, turiu pasakyti savo gėdai, tampame beviltiški palaidū- 
nai. Kodėl klausi? 

— Kur dedi raktą? 

— Paprastai palieku duryse. 
 — Aha. - Nuo tualetinio stalelio Linlis pakėlė durų raktą už meta- 
linio žiedo, prie kurio buvo prikabintas raktas ir plastmasinis skri- 
dinėlis su kambario numeriu. — Taip daro dauguma žmonių. Taigi 
kodėl, tavo manymu, Džoja Sinkler, užrakinusi duris, padėjo raktą 
ant stalelio? 

— Vakar vakare ji susikivirčijo, tiesa? Ir pati liežuvį kilnojo. Galė- 
jo būti išsiblaškiusi ar susinervinusi, kai įėjo kambarin. Galbūt už- 
rakino kambarį ir iš pykčio sviedė raktą ant staliuko. 

— Galimas daiktas. Bet galbūt visai ne ji užrakino duris? Kad 


kokios, atėjo ne viena, o su kažkuo, ir tas kažkas užrakino duris, kai 

ji laukė jo lovoje. — Linlis pastebėjo, kad inspektorius Makeskinas 
tampo sau lūpą, ir paklausė jo: — Jūs nesutinkate su mano versija? 

Makeskinas krimto nykščio nagą, paskui su pasidygėjimu atbloš- 
kė ranką, tarsi ji savo valia buvo įlindusi jam į burną. 

— Ne, nemanau, kad kas nors buvo su ja, — atsakė jis. 

Linlis padėjo raktą ant stalelio ir nuėjęs prie spintos atidarė du- 
ris. Drabužiai sukabinti kaip pakliūva, batai sumesti į spintos gilu- 
mą, o priekyje kėpso mėlyni džinsai ir išsižiojęs lagaminas, kuria- 
me matyti kojinės ir liemenėlės. 

Linlis apžiūrėjo tuos daiktelius ir atsigręžė į Makeskiną. 

— Kodėl taip manote? — paklausė jis, kai Sent Džeimsas perėjo 
kambarį ir ėmė raustis komodoje. 

— Atkreipkite dėmesį į tai, kuo ji vilkėjo, —- aiškino Makeskinas. — 
Gal nelabai matyti iš kriminalinio skyriaus nuotraukų, bet ji buvo 
su vyriškos pižamos švarkeliu. 

— O, tai dar labiau tikėtina, kad kas nors buvo pas ją. 

— Manote, ji vilkėjo savo svečio pižamos švarkeliu? Negaliu 
sutikti. 

— Kodel? - Linlis uždarė spintos duris ir atsirėmė į jas, nukreipęs 
akis į Makeskiną. 

— Galvokime realiai, — tvirtai pradėjo Makeskinas su įvairiapu- 
siškai apmąsčiusio dalyką žinovo įsitikinimu. — Ar vyras, pasiruo- 
šęs suvilioti moterį, eis pas ją su palaike pižama? Tas jos švarkelis 
buvo išskidęs, kažin kiek skalbtas, prakiurusiomis alkūnėmis. Ne- 
šiotas, mano manymu, mažiausiai šešetą septynetą metų. O gal ir 
dar ilgiau. Tikrai tokios pižamos vyras, eidamas pas moterį, nesi- 
vilks, tuo labiau nepaliks jos atminimui po meilės nakties. 

— Tai ką jūs galite pasakyti apie tą švarkelį? - paklausė susimąs- 
tęs Linlis. — Talismanas, ar ką? 

— Tikrai taip. — Linlio pritarimas, atrodė, paskatino Makeskiną plė- 
toti temą. Kalbėdamas jis ėmė žingsniuoti tarp lovos, tualetinio stale- 
lio ir spintos, vis pabrėždamas savo mintis rankų mostais. - Galimas 
daiktas, švarkelis visad buvo jos ir jokiam vyrui nepriklausė. Ar ji 


lauktų meilužio su iškedėjusia pižama? Tai jau tikrai ne! 

— Sutinku su jumis, — atsiliepė Sent Džeimsas nuo komodos. - Ir 
kadangi nėra jokių grumtynių žymių, galime daryti išvadą: jei Džo- 
ja Sinkler ir nemiegojo, kai įėjo žudikas, kurį gal ir įsileido draugiš- 
kai paplepėti, ji tikrai miegojo, kai jis durklu persmeigė jai kaklą. 

— Ū gal ir nemiegojo, - lėtai pasakė Linlis. —- Bet buvo mirtinai 
nustebusi, nes turėjo pagrindo juo pasitiketi. Tik tada turbūt būtų 
pati užrakinusi duris? 

— Nebūtinai, — atsakė Makeskinas. — Jas galėjo užrakinti žudi- 
kas, nužudyti ją ir... 

— Sugrįžti į Helenos kambarį, - šaltai pabaigė Linlis. Jis klausia- 
mai pasisuko į Sent Džeimsą. — Po šimts, juk tai panašu į... 


— Dar ne! — nukirto Sent Džeimsas. 


Jie susėdo prie mažo, žurnalais nukrauto stalelio šalia lango ir 
drauge ėmė žvalgytis po kambarį. Linlis pavartė kelis žurnalus, 
Sent Džeimsas pakėlė arbatinuko dangtelį — rytinis padėklas dar 
tebestovėjo ant stalo — ir atkreipė dėmesį į permatomą plėvelę ant 
arbatos, o Makeskinas stukseno plunksnakočiu į bato padą. 

— Padarytos dvi klaidos laiko atžvilgiu, - pasakė Sent Džeimsas. — 
Atradus lavoną, tik po dvidešimties ar daugiau minučių buvo iškviesta 
policija. O ji atvyko maždaug po dviejų valandų. — Jis kreipėsi į Ma- 
keskiną: — Nusikaltimo vietos tyrimo brigada dar nebuvo baigusi iš 
pagrindų apžiūrėti kambarį, kai paskambino jūsų vyresnybė ir liepė 
grįžti į skyrių? 

— Tikrai taip. 

— Jei norite, galite juos išsikviesti ir įsakyti apieškoti kambarį 
dabar. Nors daug nesitikiu iš jų pastangų. Per tą laiką čia buvo 
galima palikti aibę neautentiškų įkalčių. 

— Arba pašalinti juos, — niūriai linktelėjo Makeskinas. — Lordo 
Stinhersto žodžiais, kad mūsų laukdamas jis viską tuoj pat užrakino 
ir niekas nieko nejudino, negalima visiškai pasikliauti. 

Toji pastaba įžiebė Linliui naują mintį. Jis atsistojo ir be žodžių 
nuėjo prie komodos, paskui prie spintos ir tualetinio stalelio. Kiti 


du stebėjo, kaip jis darinėja stalčius, duris, kažko ieško už baldų. 

— Kur pjesės tekstas? — tarė jis. — Jie čia suvažiavo padirbėti, 
pataisyti teksto, ar ne? Džoja Sinkler — autorė. Tai kurgi jis? Kodėl 
čia nėra jokių pastabų? Ir kur patys tekstai? 

Makeskinas pašoko. 

— Tuojau pasidomėsime, — pasakė ir kaipmat dingo. 

— Mes jau pasiruošusios, — šūktelėjo seržantė Heivers iš ledi He- 
lenos kambario. 

Linlis žvilgtelėjo į Sent Džeimsą. Jis movėsi pirštines. 


— Nė kiek nenoriu to susitikimo, — prisipažino jis. 


Ledi Helena niekad nė nepagalvojo, kokią didelę svarbą turi kas- 
dienė vonia jos savikliovai. Uždraudus jai tą paprastą malonumą, ją 
apėmė juokingai stiprus geismas išsimaudyti, bet jį sutramdė pa- 
prasti seržantės Heivers žodžiai: 

— Apgailestauju. Įsakyta visą laiką būti su jumis, o jūs, manau, 
nenorėsite, kad aš trinčiau jums nugarą. | 

Paskui ji taip keistai jautėsi, tarsi būtų nesavame kailyje. 

Galop jos rado kompromisą dėl kosmetikos, tačiau akylai seržan- 
tes stebimai ledi Helenai buvo baisiai nesmagu žiūrėti į veidrodį — 
jautėsi lyg manekenė ant podiumo. Tas jausmas dar sustiprėjo, kai 
ėmė rengtis; vilkosi kas pasitaikė po ranka, nė kiek nekreipdama 
dėmesio, ar drabužis tinka. Jautė ant kūno tik vėsų šilką, kutenan- 
čią vilną. O ar patys apdarai dera vienas prie kito, ar jų spalvos 
nerėžia akies, ar nesipjauna su visa jos išvaizda, ji nesuvokė. 

Ir visą laiką girdėjo Sent Džeimsą, Linlį ir inspektorių Makeski- 
ną gretimame kambaryje. Jie nekalbėjo labai garsiai, bet ji lengvai 
skyrė jų-balsus. Ji suko galvą, ką, po šimts, galės jiems pasakyti 
paklausta — o tai, be abejo, jie padarys, — kodėl negirdėjo naktį nė 
mažiausio garso iš Džojos-Sinkler kambario. Ji vis dar apie tai gal- 
vojo, kai seržantė Heivers atidarė duris ir pakvietė Sent Džeimsą ir 
Linlį į kambarį. 

Ledi Helena pažvelgė į juos. 

— Į kokią balą aš įklimpau, Tomi, —- pasakė linksmai šypsodama- 


si. — Privalai prisiekti visais, kiek ten jų yra, siuvėjų dievais, jog 

niekam neprasitarsi matęs mane ketvirtą valandą dienos vilkint cha- 
latu ir avint šlepetėmis. 

Nieko nesakydamas Linlis sustojo prie krėslo. Aukštu atlošu, ap- 
muštas taip, kad derėtų prie sienų tapetų — rožių gelsvame dugne, — 
krėslas stovėjo per tris pėdas nuo durų. Atrodė, kad jis tyrinėja jį be 
jokios regimos priežasties ir gana ilgai. Bet va, pasilenkė ir pakėlė 
už jo užkritusį juodą vyrišką kaklaraištį, atsargiai pasvėrė jį ant 
atlošo. Paskutinį kartą apvedęs kambarį akimis, jis linktelėjo ser- 
žantei Heivers, ir ši atsiskleidė užrašų knygelę. Visa tai kaipmat 
sužlugdė lengvabūdiškai žaismingą Helenos įžangą, turėjusią iš- 
sklaidyti profesionalų santūrumą, su kuriuo Linlis pasitiko ją bib- 
liotekoje. Viršus buvo jo. Ledi Helena tuoj suvokė, kad jis ketina ir 
toliau taip su ja elgtis. 

— Sėskis, Helena. — Kai ji norėjo sėstis kitur, jis paprašė: — Pra- 
šom prie stalo. 

Čia baldai buvo sustatyti panašiai kaip Džojos Sinkler kambary- 
je. Stalas stovėjo prie lango nišos, užuolaidos neužtrauktos. Lauke 
sparčiai temo, stikle atsispindėjo ir pamėkliški atspindžiai, ir auk- 
siniai lempos dryžiai nuo staliuko prie lovos, stovinčios palei toli- 
miausią sieną. Iš lauko pusės langus šaltis buvo apaudęs piešiniais, 
ir ledi Helena žinojo - jei pridės ranką prie stiklo, pajus deginantį 
šaltį, lyg priglaudusi ją prie ledo. 

Ji priėjo prie vienos iš kėdžių. Aštuoniolikto amžiaus, aptrauk- 
tos dar nenublukusiu gobelenu, vaizduojančiu mitologines sce- 
nas. Ledi Helena žinojo, kad turėtų atpažinti jaunuolį ir į nimfą 
panašią merginą, linkstančius prie vienas kito pastoralinėje ap- 
linkoje, — Linlis tikriausiai atpažino. Bet ar tai Paris, trokštąs pa- 
žadėto atpildo už priimtą sprendimą, ar nimfa Echo, meldžianti 
Narcizo meilės, negalėjo pasakyti. Juoba kad šią akimirką tai ne- 
labai jai ir rūpėjo. 

Linlis taip pat atėjo prie stalo. Akimis apvedė iškalbingus daik- 
tus ant jo: konjako butelį, pilną nuorūkų peleninę, Delfto lėkštę su 
apelsinais — vienas pusiau nuluptas, bet taip ir paliktas, dar sklei- 


džiantis silpną citrusinį kvapą. Jis visa tai įsidėmėjo, kol seržantė 

Heivers prisitraukė prie stalo tualetinio stalelio kėdutę, o Sent 
Džeimsas lėtai apėjo kambarį. 

Ledi Helena buvo mačiusi Sent Džeimsą dirbant šimtus kartų. 
Žinojo, kad vargu ar kokia smulkmena praslys jam pro akis. Tačiau, 
stebėdama jo įprastą ir pažįstamą darbo rutiną, šį kartą nukreiptą 
prieš ją, pajuto, kaip visa įsitempė žiūrėdama į jį, akimis paviršuti- 
niškai bėgiojantį po stalčius, tualetinį stalelį, spintą ir grindis. Ma- 
nė jį gerokai persistengiant, o kai jis atklojo nepataisytos lovos ant- 
klodę ir ėmė susimąstęs tyrinėti paklodę, nebeišlaikė. 

— Dėl Dievo, Saimonai, ar tai būtina? 

Niekas neatsiliepė. Bet jų tyla daug ką pasakė. Ir dar tokia pa- 
dėtis — pirmiau ji buvo užrakinta vos ne devynias valandas, o da- 
bar sėdi čia, ir jie ruošiasi šaltakraujiškai ją tardyti — tarsi jų trijų 
nebūtų sieję ilgi sielvarto ir draugystės metai. Tai kėlė jai pyktį, ir 
jis plito viduje nelyginant auglys. Stengėsi nuslopinti įniršį, bet 
nelabai sekėsi. Nukreipė akis į Linlį ir prisivertė nekreipti dėme- 
sio į garsus, kuriuos kėlė Sent Džeimso žingsniai užpakalyje jos. 

— Papasakok apie barnį, kilusį praėjusį vakarą. 

Spręsdama iš jų elgesio, ledi Helena manė, kad pirmas Linlio 
klausimas bus apie jos miegamąjį. Tokia netikėta pradžia nustebino 
ją ir išmušė iš vėžių — to jis, be abejo, ir norėjo. 

— Kad jis ir man pačiai nelabai aiškus. Žinau tik tiek, kad dėl 
Džojos Sinkler pjesės. Lordas Stinherstas ir Džoja baisiai susiginči- 
jo dėl teksto. Džoana Elekort taip pat labai pyko. 

— Kodėl?. 

— Kiek supratau, pjesė, kurią Džoja atsivežė skaityti, gerokai sky- 
rėsi nuo tos, dėl kurios vaidinimo Londone visi pasirašė sutartis. 
Per vakarienę ji -paskelbė, kad kai ką šen bei ten pakeitusi, bet, 
matyt, pataisos buvo daug didesnės, negu visi tikėjosi. Pjesė, kaip 
ir ankstesnė, buvo apie paslaptingą žmogžudystę, bet visa kita ji 
pakeitė. Dėl to ir įsiliepsnojo ginčas. 

— Kada jis kilo? 

— Mes susirinkom poilsio kambaryje skaityti teksto. Barnis kilo 


nepraėjus nė penkioms minutėms. Buvo labai keista, Tomi. Vos jiems 

pradėjus skaityti, Frančeska, lordo Stinhersto sesuo, pašoko lyg įgel- 
ta, tarsi ją būtų ištikęs didžiausias gyvenime smūgis. Pradėjo šaukti 
lordui Stinherstui sakydama: „Ne! Stiuartai, nutildyk ją!“ ir buvo 
beišeinanti iš kambario. Tik ar ji susipainiojo, ar jai galva susisuko, 
kad atbula pataikė tiesiog į antikvarinę stiklinę spintelę, ir pažiro 
šukės. Nesuprantu, kaip jai pavyko atsitrenkus į ją nesusipjaustyti, 
bet liko sveikutėlė. 

— O ką darė kiti? 

Ledi Helena, kiek prisiminė, nupasakojo visų elgesį: Robertas 
Geibrielas įbedė akis į Stiuartą Rintaulą, lordą Stinherstą, matyt, 
laukdamas, kad jis arba išsiaiškintų su Džoja, arba eitų seseriai į 
pagalbą; Airinė Sinkler, padėčiai komplikuojantis, ėmė blykšti, kol 
pasidarė balta kaip popierius; Džoana Elekort tėškė savo tekstą ir 
įsiutusi išlėkė iš kambario, o jai įkandin ir jos vyras Deividas Side- 
mas; Džoja Sinkler šypsojosi lordui Stinherstui sėdėdama kitoje rie- 
šutmedžio stalo pusėje, ir ta šypsenėlė, matyt, paakino jį veikti — jis 
pašoko, čiupo jai už rankos ir nutempė į gretimą rytinį kambarį, 
užtrenkdamas paskui save duris. Ledi Helena baigė taip: 

— Tada Elizabeta Rintaul priėjo prie savo tetos Frančeskos. Ji, 
regis... kaip čia pasakius, tikriausiai verkė, nors tai jai visiškai 
nebūdinga. 

— Kodėl? 

— Nežinau. Elizabeta, rodos, seniai liovėsi verkti, — atsakė ledi 
Helena. — Man rodos, ji liovėsi dariusi daugybę dalykų. Taip pat ir 
draugavusi su Džoja Sinkler. Kitados jos buvo artimos draugės, kaip 
man sakė Risas. 

— Neužsiminei, ką darė jis nutraukus skaitymą, — priminė Linlis. 
Dar jai neatsakius, pridūrė: — Taip išeina, kad susivaidijo tik Stin- 
herstas su Džoja. Kiti neįsitraukė į barnį? 

— Tik Stiniherstas su Džoja. Girdėjau jų balsus iš rytinio kam- 
bario. 

— Jie šaukė? 

— Truputėlį Džoja. Stinhersto nelabai buvo girdėti. Jis ne iš tų, 


kurie kelia balsą norėdami pasiekti savo. Vienintelis dalykas, ką 

girdėjau tikrai aiškiai, buvo isteriškas Džojos balsas: ji šaukė apie 
kažkokį Eleką, sakė, kad Elekas žinojo ir todėl lordas Stinherstas jį 
pribaigė. 

Šalia savęs ledi Helena išgirdo seržantę Heivers giliai įkvepiant, 
o paskui ji nukreipė reikšmingą žvilgsnį Linlio pusėn. Tuoj pat su- 
vokusi žvilgsnio prasmę, ledi Helena skubiai ėmė aiškinti: 

— Žinoma, toks pasakymas — metafora, Tomi. Kaip žmonės sako, 
„pribaigsi savo motiną, jei taip ar kitaip pasielgsi“. Supranti, ką 
turiu galvoje. Ir, šiaip ar taip, lordas Stinherstas nereagavo į tai. Tik 
kažką pasakė, maždaug, kad jis viską nutraukiąs su ja. Ar kažką 
panašaus. 

— O paskui? 

— Džoja ir Stinherstas užlipo viršun. Atskirai. Abu atrodė baisiai. 
It musę kandę. Matyt, abu troško, kad nebūtų užvirusi ta košė. Dže- 
remis Vinis norėjo kažką pasakyti Džojai, jai išėjus į vestibiulį, bet 
ji nekalbėjo su juo. Regis, verkė. Tikrai pasakyti negaliu. 

— O tu, Helena, kur ėjai iš ten? - Linlis įdėmiai apžiūrinėjo pele- 
ninę, pilną nuorūkų ir pelenų, kurie ir stalą buvo nudažę gedulo 
spalvomis — pilka ir juoda. 

- Išgirdau kažką svetainėje ir nuėjau pažiūrėti, kas ten. 

— Kodėl? 

Ledi Helena ketino pameluoti, sukurpti smagią istoriją apie save, 
smalsumo apimtą ir slankiojančią po namus kaip kokia jaunatviška 
panelė Marpl. Bet vis dėlto pasakė tiesą. 

— Teisybę-pasakius, ieškojau Riso. 

"—- A... tai jis dingo? | 

Ji pasišiaušė dėl Linlio tono: 

— Visi buvo išsivaikščioję! 

Sent Džeimsas baigė apžiūrėti kambarį. Jis atsisėdo į krėslą ne- 
toli durų ir atsilošęs klausėsi. Ledi Helena žinojo, kad jis nieko 
neužsirašys. Bet atsimins kiekvieną žodį. 

— Ar Deivisas-Džounsas buvo svetainėje? 

— Ne. Ten buvo ledi Stinherst, Margaretė Rintaul. Ir Džeremis 


Vinis. Matyt, užuodęs skandalą ir norėdamas aprašyti jį savo laik- 

raščiui, bandė iškvosti ją, kas nutiko. Bet veltui. Aš ją taip pat pa- 
šnekinau, nes... atvirai kalbant, ji atrodė visai apdujusi. Išspaudė 
man keletą žodžių. Kas keisčiausia, pasakė kažką labai panašaus į 
tai, ką buvo anksčiau sakiusi Frančeska lordui Stinherstui poilsio 
kambary. „Nutildyk ją“. Ar kažką panašaus. 

— Ją? Džoją? 

— 0 gal Elizabetą, jų dukterį. Regis, aš paminėjau Elizabetą, nes 
paklausiau: „Gal man atvesti jums Elizabetą?“ 

Kalbėdama ledi Helena jautėsi kaip policijos tardoma įtariamoji; 
po kiek laiko ėmė girdėti ir kitus garsus namuose: krebždantį ser- 
žantės Heivers rašiklį, rakinamas duris kitame koridoriaus gale, 
kratai vadovaujančio Makeskino balsą; iš apačios, prasivėrus bib- 
liotekos durims, pliūptelėjo pikti šūkalojimai. Dviejų vyrų balsai. 
Tačiau kurių — neatpažino. 

— Kelintą valandą vakar grįžai į savo kambarį? 

— Gal pusę pirmos. Nepastebėjau. 

— Ką darei atėjusi? 

— Nusirengiau, susiruošiau į lovą, truputį paskaičiau. 

— O paskui? 

Ledi Helena atsakė ne tuojau. Ji stebėjo Linlio veidą visiškai ne- 
sivaržydama, nes jis stengėsi išvengti jos akių. Šiaip jis - klasikinio 
vyriško grožio pavyzdys, bet dabar, jo kvočiama, ledi Helena paste- 
bėjo, kad jo veidas įgavo niūraus atšiaurumo, kokio niekad anks- 
čiau nebuvo mačiusi ir niekad nebūtų pamaniusi jį galint tokį būti. 
Susidūrusi su tokia permaina pirmą kartą per visą jų ilgą ir artimą 
draugystę, pasijuto lyg atplėšta nuo jo ir trokšdama tą plyšį užglais- 
tyti ištiesė ranką — geisdama ne jį paliesti, bet judesiu išreikšti kaip 
ir kokį ryšį, nors tokiu atveju, matyt, joks ryšys neleidžiamas. Kai 
jis nieku neparodė suvokęs jos ketinimą, ji pajuto, kad privalo kal- 
bėti atvirai. ' 

— Tomi, atrodai baisiai supykęs. Prašom pasakyti man, kas yra. 

Linlis dešinį kumštį sugniaužė ir atgniaužė taip mikliai, kad tai 
atrodė nevalingas veiksmas. 


— Kada pradėjai rūkyti? 

Sulig tais žodžiais ledi Helena išgirdo, kad seržantė Heivers lio- 
vėsi rašiusi. Matė, kaip Sent Džeimsas pasimuistė krėsle už Linlio. 
Ir pajuto, kad dėl nežinia kokių priežasčių jos klausimas pastūmėjo 
Linlį apsispręsti, — jis numojo ranka į policininko darbo metodus ir 
emėsi kito būdo, nenurodyto jokiuose statutuose ar kodeksuose, 
griežtai reguliuojančiuose jo darbą. 

— Tu gi žinai, kad aš nerūkau. - Ji atitraukė ranką. 

— Ką girdėjai praėjusią naktį? — paklausė Linlis. — Džoja Sinkler 
buvo nužudyta tarp antros ir šeštos ryto. 

— Deja, nieko. Pūte toks baisus vėjas, kad net langai braškėjo. Jis 
nustelbė visus garsus iš jos kambario. Jei ten buvo koks triukšmas. 

— Ir, aišku, jei ir nebūtų buvę vėjo, tu buvai ne viena, tiesa? Ir ne 
tas tikriausiai tau buvo galvoje. 

— Teisybė, aš buvau ne viena. — Ji pastebėjo, kad Linlis kiečiau 
suspaudė lūpas. O veidas buvo nebylus. 

— Kelintą Deivisas-Džounsas atėjo į tavo kambarį ? 

— Pirmą. 

— Išėjo? 

— Tuoj po penktos. 

— Pažiūrėjai į laikrodį? 

— Ne. Jis pažadino mane. Buvo apsirengęs. Aš paklausiau, kiek 
laiko. Jis pasakė. 

— O kas buvo tarp pirmos ir penktos? 

Ledi Helena negalėjo patikėti savo ausimis. 

— O kas tave domina, ką nori sužinoti tiksliai? 

— Noriu šužinoti, kas vyko šiame kambaryje tarp pirmos ir pen- 
ktos. Pakartosiu tavo pačios žodį: tiksliai. — Jo balsas buvo ledinis. 

Kad ir koks koktus buvo klausimas, šiurkštus kišimasis į jos pri- 
vatų gyvenimą ir numanoma prielaida, kad ji, ko gero, su malonu- 
mu į jį atsakys, ledi Helena vis dėlto pastebėjo, jog seržantės Hei- 
vers lūpa atvipo. Bet Linliui niūriai dėbtelėjus ji tuoj pat susičiaupė. 

— Kodėl manęs to klausi? — pasiteiravo Helena. 

— Gal pageidautum advokato, kad tau tiksliai paaiškintų, ko galiu 
ir ko negaliu klausti tirdamas žmogžudystės bylą? Galima tuoj pa- 


skambinti, jei manai, kad reikia. 

Čia ne jos draugas, liūdnai galvojo ledi Helena. Tai ne jos linksma- 
sis, daugiau negu dešimtį metų trukusios draugystės bičiulis. Tokio 
Tomio ji nepažįsta, su tokiu žmogumi ji negali protingai kalbėtis. Jo 
akivaizdoje jai kilo įvairūs jausmai, varžydamiesi dėl pirmenybės: 
pyktis, sielvartas, skausmas dėl draugo netekties. Ledi Helena paju- 
to juos visus iš karto smaugiant ją. Žiauriai, negailestingai, o kai ji 
atgavo žadą, stengėsi iš paskutiniųjų kalbėti abejingai. 

— Risas atnešė man konjako. — Parodė į butelį ant stalo. — Mes 
kalbėjomės. 

— Jūs gėrėte? 

— Ne. Jau buvau. gėrusi. Daugiau nenorėjau. 

— Ū jis? 

— Ne. Jis... negali gerti. 

Linlis žvilgtelėjo į Heivers. 

— Liepkite Makeskino vyrams patikrinti butelį. 

Ledi Helena suprato įsakymo potekstę. 

— Jis nepraimtas! 

— Deja, praimtas. — Linlis paėmė Heivers rašiklį ir kilstelėjo kak- 
lelio foliją. Ji lengvai nukrito — matyt, jau buvo nuimta, o paskui vėl 
uždėta, kad atrodytų, jog butelis nepraimtas. 

Ledi Helenai pasidarė bloga. 

— Ką nori pasakyti? Kad vakar Risas kažką atsinešė norėdamas 
apkvaišinti mane? Kad galėtų saugiai nužudyti Džoją Sinkler — Dieve 
mano, tikrą savo pusseserę! — ir panaudoti mane kaip alibi savo ne- 
kaltumui įrodyti? Taip tu manai? 

Helena, sakei, kad jūs kalbėjotės. Ar turiu suprasti, kad tau 
atsisakius išgerti to, kas buvo tame butelyje, jūs praleidote naktį 
smagiai šnekučiuodamiesi? 

Jo nenoras atsakyti į klausimą, griežtas policijos apklausos for- 
malumų laikymasis, kai jam tai parankiau, nepagrįstas ryžtas ap- 
kaltinti žmogų ir pritempti išvadas, kad įrodytų jo kaltę, pribloškė 
ją. Tad ji atsakė rūpestingai apgalvojusi, įprasmindama kiekvieną 
skiemenį ir dėdama ant svarstyklių, kuriomis svėrė jo daromą žalą 


jų draugystei. 

— Ne, Tomi. Aišku, darėme ir kai ką daugiau. Mes mylėjomės. 
Paskui miegojome. O vėliau aš ėmiausi iniciatyvos mylėtis. 

Kad ir ko ji tikėjosi, Linlis niekaip nesureagavo į jos žodžius. 
Staiga bjaurus surūkytų cigarečių kvapas pasidarė nebepakeliamas. 
Ji norėjo tėkšti peleninę į šalį. Arba sviesti į Linlį. 

— Tai ir viskas? — pasiteiravo jis. — Ar jis nepaliko tavęs naktį? 
Nesikėlė iš lovos? 

Jis buvo už ją daug gudresnis. Kai jos veide nenorom atsispindė- 
jo atsakymas, jis pasakė: 

— A, taip. Buvo atsikėlęs. Koks tai buvo metas? 

Ji žiūrėjo į savo rankas. 

— Nežinau. 

— Tu miegojai? 

— Taip. 

— Kas pažadino tave? 

— Garsas. Manau, degtuko brūkštelėjimas. Jis rūkė stovėdamas 
prie stalo. 

— Apsirengęs? 

— Ne. 

— Tik rūkė? 

Akimirką ji sudvejojo. 

— Taip. Tik rūkė. 

— Bet tu kažką pastebėjai, ar ne? 

— Ne. Tik... — Jis traukte traukė žodžius iš jos. Vertė pasakyti tai, 
kas turėjo būti nutylėta. | 

— Kas tik? Arjis tau pasirodė keistas? 

— Ne. Ne! - Ir tada Linlio akys - įžvalgios, rudos, atkakliai reika- 
laujančios — susidūrė su jos akimis. — Aš nuėjau pas jį, ir jo oda 
buvo drėgna. 

— Drėgna? Jis maudėsi? 

— Ne. Prakaituota. Jis... jo pečiai taip pat. O kambaryje buvo 
šalta. 

Linlis nevalingai pažvelgė į Džojos Sinkler kambarį. Ledi Helena 
kalbėjo toliau. 

— Negi nesupranti, Tomi? Tai vis dėl konjako. Jis norėjo išgerti. 
Baisiai norėjo. Tai kaip liga. Tai nieko bendro neturi su Džoja. 

Galėjo to ir nepasakyti, nes Linlis vis tiek laikėsi savo versijos. 

— Helena, kiek cigarečių jis surūkė? 

— Penkias šešias. Ką matai peleninėje. 

Jis kūrė savo scenarijų. Ledi Helena tai matė. Jei Risas Deivisas- 
Džounsas delsė rūkydamas tas šešias cigaretes, kurių sutrintos nuo- 
rūkos buvo peleninėje, jei ji nebūtų pabudusi, kol jis rūkė paskuti- 
nę, ką jis dar būtų galėjęs padaryti? Nesvarbu, kad ji puikiai žinojo, 
ką jis darė jai miegant: kovojo su demonų ir pabaisų legionais, ku- 
rie traukė jį, kankinamą nenumaldomo geismo, prie konjako bute- 
lio. O Linlio manymu, jis išnaudojo tą laiką durims atrakinti, savo 
pusseserei nužudyti ir grįžo sugniužęs, apsipylęs baimės prakaitu. 
Ledi Helena visa tai suvokė stojus tylai, kuri jai baigus kalbėti ap- 
gaubė juos it kokia tuštuma. 

— Jis norėjo išgerti, — pasakė ji paprastai. — Bet jis negali gerti. 
Todėl rūkė. Ir viskas. 

— Aišku. Ar turiu suprasti, kad jis alkoholikas? 

Helenai suspaudė gerklę. Tai tik žodis, pasakytų Risas su savo 
švelnia šypsena. Žodis neturi jokios galios, Helena. 

— Taip. 

— Taigi jis atsikėlė iš lovos, o tu miegojai kaip užmušta. Jis surūkė 
penkias ar šešias cigaretes, o tu vis miegojai. 

— Nori pridurti, kad dar atrakino duris, nužudė Džoją Sinkler, o 
aš vis miegojau, ar ne? 

— Jo pirštų atspaudai yra ant rakto, Helena. 

— Taip, yra. Dėl to nė kiek neabejoju. Jis užrakino duris prieš 
guldamas į mano lovą. O gal pasakysi, kad tai buvo jo plano da- 
lis? Galiu tvirtinti, kad mačiau jį rakinant duris, taigi vėliau galė- 
siu paaiškiriti apie tuos atspaudus. Bet tu jau esi susikūręs savo 
versiją? 

— O tu savąją jau dėstai? 

Ji springdama įkvėpė oro. 


— Žema taip kalbėti! 

— Tu miegojai, kai jis atsikėlė iš lovos, miegojai, kai jis rūkė 
cigaretę po cigaretės. Ar dabar bandysi įrodinėti, kad miegi jaut- 
riai, kad būtum išgirdusi, jei Deivisas-Džounsas būtų išėjęs iš kam- 
bario? 

— Būčiau išgirdusi! 

Linlis žvilgtelėjo per petį. 

— Sent Džeimsai? — paklausė ramiai. Tr tie žodžiai sujaukė visą 
apklausos tvarką. 

Ledi Helena pašoko ant kojų. Kėdė apsivertė. Jos ranka žaibo 
greitumu švystelėjo prie Linlio veido ir skėlė antausį su visa įsiūčio 
jėga. 

— Šlykštus niekšas! — sušuko ji ir pasidavė durų link. 

— Pasilik čia! - įsakė Linlis. 

Ledi Helena apsigręžė ir įbedė į jį akis. 

— Areštuokite mane, inspektoriau! — Ir išėjo iš kambario trenkda- 
ma duris. 


Sent Džeimsas tuoj pat išsekė įkandin jos. 


„ Barbara Heivers užvertė užrašų knygelę. Tai buvo apgal- 


al» votas veiksmas siekiant laimėti laiko pagalvoti. Prieš ją 
+V Linlis čiuopė švarko vidaus kišenę. Nors veidas tebelieps- 
nojo nuo ledi Helenos smūgio, rankos jam nė kiek nevirpėjo. Jis 
Išsiėmė portsigarą ir žiebtuvėlį, užsirūkė ir padavė jai. Barbara 
padarė tą patį, nors užsitraukusi dūmą susiraukė ir sumaigė ciga- 
retę peleninėje. 

Būdama ne iš tų moterų, kurios skiria daug laiko savo jausmų 
analizei, Barbara dabar juos nagrinėjo ir kiek sumišusi suvokė, jog 
jai norėjosi įsikišti į ką tik vykusią apklausą. Visi Linlio klausimai, 
aišku, atitiko standartinę policijos procedūrą, bet kaip jis tai darė! 
Bjaurios užuominos balse akino Barbarą įsitraukti į kvotą ir užstoti 
ledi Heleną. Tik ji negalėjo suprasti kodėl. Tačiau dabar, išėjus ledi 
Helenai, tai suvokė — jauna moteris visad buvo jai maloni, kai Bar- 
bara ėmė dirbti su Linliu. 

— Inspektoriau, manau, kad gerokai persūdėte per apklausą, — 
pasakė Barbara, nykščiu lygindama užrašų knygelės aplanko 
raukšlę. 


— Dabar ne laikas ginčytis dėl procedūros, — atsakė Linlis. Jo 

balsas skambėjo gana abejingai, bet Barbara išgirdo valingos sa- 
vitvardos gaidelę. 

— Tai nieko bendro neturi su procedūra, o tik su padorumu. Kal- 
bėjotės su ledi Helena kaip su kokia šliundra, inspektoriau, ir jei 
atsakysite, kad ji elgėsi kaip šliundra, siūlyčiau atidžiau pasižval- 
gyti po spalvingą savo paties praeitį, prisiminti vieną kitą egzem- 
pliorių ir pasiklausti savęs, kaip jos, tos jūsų partnerės, pasirodytų 
per tokią apklausą, kokią privertėte ją iškęsti. 

Linlis užsitraukė cigaretę, bet skonis buvo nemalonus, ir jis bedė 
ją į peleninę. Baksnodamas trūktelėjo ranką ir apsibėrė rankogalį 
pelenais. Abu įsmeigė akis į suodžius ant baltų marškinių. 

— Nelaimei, Helena atsidūrė netinkamoje vietoje netinkamu lai- 
ku, - atsakė Linlis. - Neturėjau galimybės tos bėdos išvengti, Hei- 
vers. Negalėjau elgtis su ja kažkaip kitaip dėl to, kad ji mano 
draugė. 

— Nejaugi? — paklausė Barbara. - Ką gi, su malonumu pažiūrė- 
sim, kaip griežtai bus laikomasi procesinių veiksmų, kai susitiks du 
seni bičiuliai paplepėti akis į akį. 

— Apie ką čia kalbi? 

— Apie Ešertono ir Stinhersto lordus, susėdusius šnektelėti. Ne- 
tveriu smalsumu išgirsti, kaip jūs tokia pat geležine ranka kaip He- 
leną Klaid tvatinsite Stiuartą Rintaulą. Peras perą, savas savą, Ito- 
no auklėtinis Itono auklėtinį. Juk taip, pasak jūsų, reikia elgtis, ar 
ne? lr, prisiminus jūsų žodžius, visa tai nesukliudys jums elgtis kaip 
dera su lordu Stinherstu, nelemtai patekusiu į netinkamą vietą ne- 
tinkamu laiku. — Barbara gana gerai pažinojo Linlį, tad iš karto 
pastebėjo, kaip jis užsiplieskė pykčiu. 

— O ką jūs, seržante, norėtumėte, kad aš daryčiau? Pro pirštus 
žiūrėčiau į faktus? — Linlis pradėjo šaltai juos vardyti. — Džojos 
Sinkler durys į koridorių užrakintos. Atsarginiai raktai neprieina- 
mi, kad ir kaip jų reikėtų. Deiviso-Džounso atspaudai ant rakto tų 
durų, pro kurias — vieninteles — galima įeiti į aukos kambarį. Turi- 
me ganėtinai ilgą ir neaiškų laiko tarpą, kai Helena miegojo. Mums 


visa tai žinoma, bet mes dar net nepradėjome aiškintis, kur buvo 

Deivisas-Džounsas iki pirmos ryto, kol išdygo prie Helenos durų, ir 
kodėl būtent Helena iš visos kompanijos gavo kaip tik šitą kambarį. 
Viskas savo vietoj, ar ne, kai pagalvoji, kad žmogus vidury nakties 
atsitiktinai ateina suvedžioti Helenos, o jo pusseserė tuo tarpu nu- 
žudoma gretimame kambaryje? 

— Visa bėda ta, kad mums šiuo atveju labiau rūpi suvedžiojimas, o 
ne žmogžudystė, - įgėlė Barbara. 

Linlis pasiėmė portsigarą, žiebtuvėlį ir įsidėjęs į kišenę atsistojo. 
Jis nieko nepasakė, bet Barbara nė nelaukė atsakymo. Kam tie žo- 
džiai; ji jau seniai pastebėjo, kad jo aristokratiškas auklėjimas, ver- 
čiantis jį niekam nerodyti savo jausmų, asmeninės krizės atvejais 
kartais jį apvilia. Tai patvirtino ir ta akimirka, kai ji išvydo ledi 
Heleną bibliotekoje ir pamatė Linlio veidą, kai jis žiūrėjo į Heleną, 
einančią pas jį per kambarį su tuo juokingu vyrišku paltu, kadaruo- 
jančiu iki kulnų. Jau tada Barbara pajuto, jog susidariusi padėtis 
gali virsti asmeniniu Linlio išgyvenimu ir išeiti jam per pakaušį. 

Miegamojo tarpduryje pasirodė įniršęs inspektorius Makeskinas. 
Veidas raudonas, visas įsitempęs, akys žaibuoja. 

— Nė vieno pjesės egzemplioriaus visuose namuose, — pranešė 
jis. - Pasirodo, mūsų gerasis lordas Stinherstas visus sudegino. 


— Ohohoho! — sumurmėjo Barbara, užvertusi akis į lubas. 


Apatinio šiaurinio sparno koridorius prilygo ketvirtadaliui kvad- 
ratinio pastato, supančio kiemą, kuriame nepaliestas sniegas be- 
maž siekė langus švininėmis juostelėmis, o durys vedė į parką. Vie- 
noje tų durų pusėje Frančeska Džerard buvo įsitaisiusi kaip ir sandėlį 
visokiam šlamštui laikyti — čia mėtėsi ilgi guminiai botai, žvejybos 
reikmenys, surūdiję sodininko įrankiai, seni lietpalčiai, skrybėlės, 
apsiaustai ir šalikai. Ledi Helena suklupo priešais tą sendaikčių 
krūvą ir ėmė raustis tarp jų — mėtė į šalį batus, įnirtingai ieškodama 
poros tam batui, kurį jau buvo apsiavusi. Ji aiškiai girdėjo Sent 
Džeimsą šlubčiojant laiptais žemyn ir it paklaikusi pradėjo naršyti 
po tuos batus, žvejybos krepšius, tvirtai pasiryžusi išeiti iš namų 


anksčiau, negu ją aptiks Sent Džeimsas. 

Bet jo nežmoniškas įžvalgumas - jis beveik visad nuspėdavo jos 
mintis pirmiau, negu ji pati jas suvokdavo, atvedė jį dabar tiesiog 
čia. Girdėjo jį sunkiai kvėpuojant nuo skubaus lipimo laiptais, ir 
nereikėjo nė galvos pakelti — ir taip žinojo, kad Saimonas bus suir- 
zęs dėl kojos luošumo. Pajuto jį nedrąsiai liečiant jos petį. Ledi 
Helena šastelėjo į šoną. 

— Aš išeinu, — pasakė ji. 

— Niekur tu neisi! Per šalta. Be to, gana privargau patamsy sekda- 
mas tave — noriu, Helena, su tavim pakalbėti. 

— Nemanau, kad turime ką vienas kitam pasakyti. Jau pasimėga- 
vai reginiu pro rakto skylutę. O gal nori duoti patarimą kekšelei? 

Tai sakydama jinai pakėlė į jį akis. Po jos žodžių dulsvai mėlynos 
Saimono akys patamsėjo. Bet, užuot džiūgavusi, kad pavyko jį už- 
gauti, ledi Helena iš karto pasijuto pralaimėjusi. Ji liovėsi naršiusi 
krūvą, atsistojo su vienu batu ant kojos, o kitą kažkodėl atkišo į 
priekį. Sent Džeimsas ištiesė ranką, ir ledi Helena pajuto vėsius, 
sausus pirštus apėmus jai plaštaką. 

— Jaučiausi kaip tikra kekšė, — sukuždėjo. Jos akys degė - toli 
„gražu ne ašarojo. — Niekad jam to neatleisiu. 

— Aš tavęs to neprašau. Čia atėjau ne atsiprašinėti už Tomį, o tik 
pasakyti, kad jam šiandien teko patirti kelias dideles ir skaudžias 
tiesas. Ir, deja, jis nebuvo pasiruošęs jų suvirškinti. Jis pats turėtų 
tau tai paaiškinti. Kai pajėgs. 

Ledi Helena sutrikusi pešiojo laikomo bato auliuką. Jis buvo juo- 
das, kraštas purvinas, lipnus, todėl atrodė dar juodesnis. ' 

— Ar būtum atsakęs į jo klausimą? — staiga paklausė ji. 

Sent Džeimsas šyptelėjo, ir tas šiltas šypsnys sušvelnino šiaip jau 
nepatrauklų, kampuotą j0 veidą. 

— Žinai, Helena, aš visad pavydėdavau tavo sugebėjimo miegoti, 
kad ir kas užgriūtų — gaisras, potvynis ar griaustinis. Gulėdamas 
šalia tavęs valandų valandas plačiai atmerktomis akimis, vis keik- 
davau tave už tokią tyrą sąžinę, kad ničniekas negali sudrumsti tau 


miego. Galvodavau, kad jei ir Karalienės kavaleriją pravaryčiau 

pro miegamąjį, tu nejustum. Bet jam aš nebūčiau atsakęs. Yra daly- 
kų, kurie, nesvarbu, kas atsitiktų, turi likti tarp dviejų žmonių. At- 
virai kalbant, tai vienas tokių atvejų. 

Tada ledi Helenai akyse ėmė kauptis karštos ašaros, ir ji nusisu- 
kusi bandė jų atsikratyti mirksėdama, stengėsi atgauti balsą. Sent 
Džeimsas nelaukė, kol ji susidoros su savim. Jis švelniai patraukė 
ją prie siauro, suskeldėjusiomis kojomis suolelio prie sienos. Virš 
jo kabėjo keli paltai. Jis nukabino du, vienu apsiautė jai pečius, 
kitu apsisupo pats — buvo gerokai šalta. 

— Kaip manai, ar be tų Džojos teksto pataisų kas nors kita galėjo 
sukelti barnį aną vakarą? — paklausė jis. 

Ledi Helena mintimis perkratė visą pavakarę, praleistą su londo- 
-niečiais svetainėje prieš tą sąmyšį. | 

— Negalėčiau nieko tikro pasakyti, bet man pasirodė, kad visų 
nervai buvo įtempti. 

— Kas labiausiai buvo suirzęs? 

— Na kadir Džoana Elekort. Kaip man pasirodė geriant kokteilius 
aną vakarą, ji jau tada kiek per daug karščiavosi dėl to, kad Džojos 
parašyta pjesė, ko gero, galės prikelti jos seserį kaip aktorę. 

— Ar tai tikrai būtų ją sunervinę? 

Ledi Helena linktelėjo. 

— Mat naujojo „Aženkūro“ teatro atidarymas buvo skirtas Džoa- 
nos sceninės veiklos dvidešimtmečiui paminėti. Taigi dėmesio cen- 
tre turėjo būti ji, o ne Airinė Sinkler. Bet man susidarė įspūdis, jog 
Džoana bijo, kad bus priešingai. - Ledi Helena nupasakojo trumpą 
sceną, kurią matė praėjusį vakarą svetainėje, kur buvo susirinkusi 
visa kompanija prieš vakarienę. Lordas Stinherstas stovėjo prie for- 
tepijono su Risu Deivisu-Džounsu, vartydami kostiumų eskizus, kai 
Džoana Elekort per visą kambarį atplaukė prie jų, pasipuošusi spin- 
duliuojančia, nuo liemenėlės laisvai krintančia suknele, duodančia 
toną, kaip rengtis vakarienei. Ji paėmė piešinius pasižiūrėti, ir jos 
veidas iškart atskleidė, kaip juos vertina. 

— Džoanai nepatiko Airinės Sinkler kostiumai? — spėjo Sent 


Džeimsas. 

— Ji pareiškė, kad jie visi išryškina Airinę kaip... suvedžiotoją, 
regis, taip pasakė. Ji suglamžė eskizus ir, pasakiusi lordui Stinhers- 
tui, jog dailininkui teks juos iš naujo piešti, jei jis nori, kad ji vai- 
dintų, įmetė lapus į ugnį. Buvo baisiai įniršusi ir, man rodos, kai ji 
pradėjo skaityti tekstą, pamatė, kad Džojos pakeitimai patvirtina 
jos baisiausius nuogąstavimus, todėl, sviedusi savo egzempliorių, 
išėjo iš kambario. O Džoja... na, aš aiškiai jaučiau, kad ji tik mė- 
gaujasi sukelta sensacija, supjudžiusia teatralus. 

— Helena, o kokia ji buvo? 

Į tą klausimą buvo nelengva atsakyti. Iš pažiūros Džoja Sinkler 
buvo stulbinanti. Ne gražuolė, ne, aiškino ledi Helena, panaši į či- 
gonę: tamsiaodė, juodaakė, jos bruožai priminė romėnų monetose 
iškaltus veidus — darnių proporcijų, dvelkiančius protu ir jėga. Ta 
moteris spinduliavo juslingumu ir gyvybe. Net staigus, nekantrus 
mostas prie ausies norint išsisegti auskarą galėjo daug ką žadėti. 

— Ką žadėti? — paklausė Sent Džeimsas. 

— Sunku pasakyti. Spėju, kad Džeremis Vinis buvo labiausiai su- 
interesuotas žmogus čia. Praėjusį vakarą jis prišoko prie jos vos tik 
jai įėjus į svetainę - ji atėjo paskutinė — ir neatstojo visą laiką. 

— Ar jie buvo meilužiai? 

— Ji elgėsi taip, tarsi juos sietų tik draugystė, ir niekas daugiau. 
Jis užsiminė jos ieškojęs telefonu ir palikęs per dešimt žinučių at- 
sakiklyje praėjusią savaitę. O ji tik juokėsi, sakė labai atsiprašanti, 
jog jis buvo ignoruojamas, bet ji tiesiog nesiklausanti atsakiklio, 
nes jau šešis mėnesius pagal sutartį vėluojanti atiduoti knygą lei- 
dėjui, todėl nenorinti pasijusti kalia klausydama priekaištų. 

— Knygą? — paklausė Sent Džeimsas. — Tai ji rašė ir knygą, ir. 
pjesę? 

Ledi Helena liūdnai šyptelėjo. 

— Neįtikėtina, tiesa? O aš, tik pagalvok, jaučiuosi darbštuolė, kai 
atsakau į laišką, gautą prieš penkis mėnesius. 

— Matyt, toji moteris lengvai galėjo sužadinti pavydą? 

— Turbūt. Bet man rodės, kad toji moteris greičiau nesąmoningai 


atstumdavo žmones. — Ledi Helena papasakojo jam apie lengva- 


SUMOKĖTA KRAUJU | 73 


būdišką Džojos pastabą apie Reingeilo paveikslą, kabantį virš židi- 
nio svetainėje, kuriame nutapyta moteris regentystės laikų balta suk- 
nele su dviem vaikais ir žvitriu terjeru, uostančiu sviedinį. - Ji pa- 
sakė visad prisimenanti tą paveikslą, nes vaikystėje, lankantis 
Vesterbrejuje, jai patikę vaizduotis save ta moterimi iš paveikslo, 
be rūpesčių, saugią, garbinamą, turinčią du puikius, ją mylinčius 
vaikus. Paskui pridūrė — ko daugiau moteriai benorėti, bet kad gy- 
venimas kartais keistai pasisuka. Jai taip kalbant jos sesuo sėdėjo 
po tuo paveikslu, ir prisimenu, kaip Airinė siaubingai paraudo, rau- 
donos dėmės jai išmušė kaklą ir visą veidą. 

— Kodėl? 

— Matai, Airinė kadaise kaip tik tokia buvo — saugi, rami, tikra 
dėl savo padėties, turėjo vyrą ir vaikus, bet įsimaišė Džoja ir viską 
sugriovė. 

Sent Džeimso veidas įgavo skeptišką išraišką. 

— Kodėl manai, kad Airinė Sinkler paraudo dėl sesers žodžių? 

— Žinoma, negaliu galvos guldyti, bet tiesiog taip manau. Per va- 
karienę, kai Džoja kalbėjosi su Džeremiu Viniu ir Džoja smagino 
visą stalą šmaikščiomis pastabėlėmis apie savo knygą, linksmais 
pasakojimais iš savo veiklos, kaip bandė gauti interviu iš vieno žmo- 
gelio Anglijos rytų pelkynuose, Airinė... — Ledi Helena stabtelėjo. 
Jai buvo sunku žodžiais išreikšti tą slegiantį įspūdį, kurį jai paliko 
Airinės Sinkler elgesys. — Airinė sėdėjo labai tykiai, įsmeigusi akis 
į žvakes ant stalo. O paskui... tai buvo baisu, Saimonai, ji smeigė 


šakute sau į nykštį. Ir nemanau, kad ką nors pajuto. 


Sent Džeimsas žiūrėjo į savo batų aulus. Po kelionės jie buvo 
apskretę sausu purvu, ir jis pasilenkė jų pavalyti. 

— Tada išeina, kad Džoana Elekort bus suklydusi dėl Airinės vaid- 
mens Džojos pakeistame pjesės tekste. Kam Džojai reikėjo stengtis 
sesers labui, jei nuolat ją skaudino? 

— Jau sakiau, kad ji, man rodos, atstumdavo, skaudindavo žmo- 


nes nesąmoningai. O pjese, ko gero, norėjo nors kiek išpirkti savo 

kaltę. Šiaip ar taip, ji sugriovė sesers santuoką. Jos jau nebeatkursi. 
Bet ji galėjo prikelti ją kaip aktorę. 

— Pjese su Robertu Geibrielu? Po bjaurių skyrybų, kurių priežas- 
tis tikriausiai buvo pati Džoja? Ar tai tau nepanašu į sadizmą? 

— Ne, Saimonai. Niekas kitas Londone neketino suteikti Airinei 
galimybės grįžti į teatrą. Ji jau seniai niekur nevaidino. Tik jos pje- 
sė galėjo duoti jai progą vėl įžengti į sceną. 

— O kas ten per pjesė? 

Kiek ledi Helena prisiminė, nauja Džojos Sinkler pjesės versija — 
su pirmąja aktoriai jau buvo susipažinę — buvo tyčia provokuojanti. 
Paklausta Frančeskos Džerard apie antrąjį variantą, Džoja nusišyp- 
sojo visam stalui ir pasakė: 

— Veiksmas vyksta name, panašiame į šitą, pačiame viduržie- 
myje, kelias vieno ledo, per kažin kiek mylių nė gyvos dvasios ir 
jokios galimybės pasprukti. Pasakojama apie vieną šeimą. Apie 
negyvą žmogų ir jį nužudžiusius namiškius. Kodėl? Ypač pabrė- 
žiamas klausimas kodėl. — Ledi Helena tada tikėjosi išgirsianti 
staugiant vilkus. 

— Atrodo, ta savo pjese ji ketino kažkam perduoti žinią. 

— Tikrai taip atrodo. Paskui, kai visi susirinkom poilsio kambary- 
je ir Džoja pradėjo aiškinti pataisas, ji pati kažką panašaus sakė. 

Pjesės turinys pasakojo apie šeimą ir jos nenusisekusį Naujųjų 
metų sutikimą. Pasak Džojos, vyriausiasis brolis slėpė baisią pa-. 
slaptį, kuri galėjo sužlugdyti visų jų gyvenimus. 

— Tada jie pradėjo skaityti. Gaila, kad nelabai klausiausi, ką jie 
skaito, nes kambaryje buvo labai tvanku, jis greičiau panėšėjo į 
beužverdantį puodą, — dėstė ledi Helena, — todėl beveik nieko ir 
negirdėjau. Tik prisimenu, kad kaip tik prieš tai, kai Frančeska Dže- 
rard pradėjo šakotis, pjesės vyresniajam broliui — jo vaidmenį skai- 
tė lordas Stinherstas, nes jam dar nebuvo parinktas aktorius, — kaž- 
kas tam broliui paskambino. Ir po skambučio tas pareiškė, kad turi 
būtinai išvažiuoti, nes po dvidešimt septynerių metų nenorįs tapti 
kitu vasalu. Esu visiškai tikra, kad jis ištarė šį žodį. Kaip tik tada 


Frančeska pašoko ir visas skaitymas suiro. 

— Vasalas? — ryžtingai paklausė Sent Džeimsas. 

Ji linktelėjo. 

— Keista, ar ne? Juk pjesė neturi nieko bendro su feodalizmu, bet 
pamaniau, kad tai kas nors labai avangardiška ir ne mano nosiai 
suprasti, kas norima tuo pasakyti. 

— Bet jie suprato? 

— Lordas Stinherstas, jo žmona ir Elizabeta. Be jokios abejonės. 
Tačiau esu įsitikinusi, kad visi kiti buvo ne tik suirzę dėl teksto 
pataisų, bet ir suglumę kaip aš. — Ledi Helena nejučiomis braukė 
per tebelaikomo bato atvartus. — Taip pat susidariau įspūdį, kad 
pjesė buvo sumanyta kokiam kilniam tikslui, kuris dar buvo ne vi- 
sai aiškus. Ji turėjo kilniai pasitarnauti visiems. Pagerbti Stinhersto 
laimėjimus atnaujinant „Aženkūrą“, paminėti Džoanos Elekort sce- 
nos jubiliejų, grąžinti Airinę Sinkler į teatrą, suteikti Risui galimy- 
bę vėl režisuoti didesnį spektaklį Londone. Gal Džoja ketino skirti 
vaidmenį ir Džeremiui Viniui. Kažkas sakė, kad jis pradėjo savo 
karjerą vaidindamas ir tik paskui ėmėsi teatro kritiko plunksnos, 
nes, atvirai kalbant, ko gi jam reikėjo važiuoti į teksto skaitymą, juk 
jis tik stebėjo „,„Aženkūro“ teatro raidą. Taigi matai, — paskubomis 
baigė ji, ir Sent Džeimsas tai pastebėjo, — nė vienam iš tų žmonių 
nebuvo naudinga žudyti Džoją, argi ne? 

Sent Džeimsas maloniai nusišypsojo. 

— Ypač Risui. — Jo žodžiai nuskambėjo labai švelniai. 

Ledi Helena pažvelgė jam į akis, išvydo jose gerumą ir užuojau- 
tą, pajuto negalinti to pakelti ir nusisuko. Tačiau žinojo, kad iš visų 
žmonių tik jis vienintelis viską supranta. Todėl prašneko. 

— Praėjusią naktį su Risu... pirmą kartą po nežinia kiek metų 
pasijutau taip mylima, Saimonai. Jis mane myli tokią, kokia esu, 
mano ydas ir dorybes, mano praeitį ir ateitį. Nieko panašaus ne- 
buvau patyrusi su vyru nuo tada... — Ji padvejojusi užbaigė tais 
žodžiais, kuriuos reikėjo pasakyti: — Nuo tada, kai būdavau su 
tavim. Niekad nesitikėjau tai vėl išgyventi. Matyt, tokia man buvo 
bausmė už visa tai, kas nutiko tarp mūsų prieš visus tuos metus. 


Aš to nusipelniau. 

Sent Džeimsas, nieko nesakydamas, papurtė galvą. Po akimirkos 
paklausė: 

— Helena, jei gerai susikauptum, gal prisimintum ką nors girdė- 
jusi praėjusią naktį? 

Ledi Helena atsakė klausimu į klausimą: | 

— Kai pirmą kartą mylėjaisi su Debora, ką dar, be jos, matei ir 
girdėjai? 

— Gerai sakai. Dėl manęs tada namas būtų galėjęs sudegti iki 
pamatų, ir tai man būtų buvę nė motais. - Jis atsistojo, pakabino 
paltą ant kablio ir ištiesė jai delną. Kai ji padavė jam ranką, Saimo- 
nas suraukė kaktą. — Viešpatie Dieve, ką tu sau pasidarei? — pa- 
klausė jis. 

— Pasidariau? 

— Pažiūrėk į savo ranką, Helena. 

Ji nuleido akis ir pamatė, kad pirštai kruvini, o panagės net juo- 
dos nuo kraujo. Ji krūptelėjo. 

— Kur... aš nežinau... 

Dar daugiau kraujo dėmių išvydo ant sijono šono. Jau džiūvančių 
ir ruduojančių ant vilnonio audinio. Apsidairė, kur galėjo susitepti, 
pažvelgė į tebelaikomą batą, prisitraukė arčiau ir ėmė apžiūrinėti 
juodą lipnų juodų atvartų kraštą dulsvoje sandėlio šviesoje. Be žo- 
džių padavė batą Sent Džeimsui. 

Jis apvožė batą ant suolo, gerai juo pastukseno į medį, ir iš vi- 
daus iškrito didelė pirštinė — odinė su kailiu, permirkusi sutirštėju- 


siu Džojos Sinkler krauju, dar neišdžiūvusiu, dar nesukrešėjusiu. 


Perpus mažesnis už biblioteką Vesterbrejaus poilsio kambarys į 
kairę nuo prašmatnių laiptų Linliui atrodė keista vieta susitikti bet 
kokiai didesnei grupei. Tačiau jis buvo pasirinktas Džojos Sinkler 
pjesei skaityti, jo viduryje sustatyti stalai ir kėdės aktoriams, o pa- 
sieniais paruoštos vietos klausytojams. Net kambaryje tvyrantis kva- 
pas liudijo apie nelemtą vakar vakaro sueigą: trenkė tabaku, sude- 


gusiais degtukais, kavos tirščiais ir brendžiu. 

Kai įėjo lordas Stinherstas, sekamas budrių seržantės Heivers 
akių, Linlis nurodė jam sėstis į nelabai smagią kėdę su atlošu iš 
skersinių šalia židinio. Degančios anglys židinyje sklaidė kambario 
šaltį. Lauke, už durų, atvykusi Stretklaido kriminalinio skyriaus nu- 
sikaltimo vietos tyrimo brigada kėlė baisų triukšmą. 

Stinherstas mielai atsisėdo į jam pasiūlytą kėdę, užmetė koją ant 
kojos, rodydamas puikiai pasiūtas kelnes, bet cigaretės atsisakė. 
Apsirengęs buvo nepriekaištingai — taip, kaip dera leidžiant savait- 
galį kaime. Jo judesiai buvo laisvi, savimi pasitikinčio žmogaus, 
kuriam scena ir šimtai jį stebinčių žmonių — įprastas dalykas, ta- 
čiau atrodė išsekęs ar, kaip spėliojo Linlis, tiesiog nuvargęs nuo 
pastangų krizės metu palaikyti savo šeimos moteris. Kol seržantė 
Heivers vartė savo užrašų knygelės puslapius, jis naudojosi proga 
stebėti tą žmogų. 

Tikras Keris Grantas, padarė išvadą Linlis, apibendrinęs Stin- 
hersto išvaizdą, ir pasidžiaugė savo palyginimu. Stinherstui perko- 
pus septintą dešimtį, veidas nė kiek neprarado savo reto grožio, 
jaunatviškai tvirto smakro ir plaukų, kurie, įžambiai apšviesti jau- 
kios, pritemdytos kambario šviesos, blizgėjo įvairaus atspalvio si- 
dabru ir atrodė tokie pat tankūs kaip ir jaunystėje. Savo kūnu be 
nereikalingų riebalų Stinherstas neigė žodį senatvė ir buvo gyvas 
įrodymas, kad nenuilstamas darbštumas padeda išlaikyti jaunystę. 

Tačiau Linlis jautė, kad po tuo maloniu akiai, tobulu paviršiumi 
valdomos galingos srovės, ir nutarė, jog pagrindinis to žmogaus bruo- 
žas — savitvarda. Jis, atrodė, sugeba puikiai valdyti tiek kūną, tiek 
jausmus ir protą. O pastarasis buvo gyvas, aštrus ir, kiek Linlis ga- 
lėjo spręsti, lengvai būtų galėjęs susidoroti su krūva įrodymų. Šiuo 
metu tik vienas dalykas rodė, kad lordas Stinherstas jaudinasi prieš 
apklausą: jis dešinės rankos nykščiu smarkiai spūsčiojo smilių. Na- 
gai čia parausdavo, čia nubaldavo, kai būdavo sutrikdoma ir atku- 
riama kraujo apytaka. Tai Linlis įsidėmėjo ir svarstė, ar Stinherstas 
dar kaip nors atskleis didėjančią įtampą per apklausą. 

— Jūs labai panašus į savo tėvą, —- pasakė Stinherstas. — Bet tur- 


būt dažnai tai girdite. 

Linlis matė, kaip staiga kilstelėjo Heivers galva. 

— Paprastai ne, kai dirbu savo darbą, - atsakė jis. — Labai prašy- 
čiau paaiškinti, kodėl sudeginote Džojos Sinkler tekstus. 

Jei Stinherstą ir sutrikdė Linlio nenoras pripažinti bet kokius ry- 
šius, jis to neparodė. Tik pasakė: 

— Mielai, bet išėjus seržantei. 

Dar tvirčiau suspaudusi pieštuką, Heivers pažvelgė į lordą iš pa- 
niekos primerktomis akimis — tipiškas didžponio mėginimas išpra- 
šyti nepageidaujamą smulkmę. Ji laukė Linlio atsakymo ir paten- 
kinta šyptelėjo, kai tas tvirtai pasakė: 

— Tai neįmanoma. 

Dabar ji vėl patogiai įsitaisė kėdėje. 

Stinherstas nė nekrustelėjo. Jis, tiesą sakant, net nebuvo žvilgte- 
lėjęs į seržantę Heivers, kai paprašė ją pašalinti. Jis paprastai tarė: 

— Tomai, aš primygtinai reikalauju. 

Stinherstui paminėjus jo vardą, Linlis prisiminė ne tik Heivers 
jam mestą piktą iššūkį raginant neprarasti geležinės rankos apklau- 
sinėjant lordą Stinherstą, bet ir savo nerimą, kurį pajuto paskirtas 
tirti tą bylą. Tai išsklaidė jo dvejones. 

— Deja, jūs neturite tokios teisės. 

— Neturiu... teisės? — Stinherstas šyptelėjo kaip lošėjas, gavęs 
gerą kortą į rankas. — Žinote, Tomai, tai gryna fantazija, kad aš turiu 
su jumis kalbėtis. Tiesiog fantazija. Mūsų teisinė sistema anaiptol 
ne tokia. Ir jūs, ir aš tai žinome. Seržantė išeis, arba palauksime 
mano advokato. Iš Londono. | 

Taip švelniai Stinherstas būtų galėjęs drausminti kaprizingą vai- 
ką. Bet jo žodžiai rėmėsi tikrove ir, norėdamas greičiau jį apklausti, 
Linlis matė tik tokią alternatyvą - legalų menuetą su lordo advoka- 
tu arba tuoj pat eiti į kompromisą, kuris padėtų greičiau atskleisti 
tiesą. Reikėjo apsispręsti. 

— Seržante, išeik, - paliepė jis Heivers, įdėmiai žiūrėdamas į lordą. 

— Inspektoriau... — ištarė ji nežmoniškai tvardydamasi. 

— Susirask Gaueną Kilbraidą ir Merę Agnesę Kembl, — pasakė 


Linlis. — Taip sutaupysime laiko. 

Heivers ryžtingai įkvėpė. 

-— Gal galėčiau pakalbėti su jumis koridoriuje? 

Tiek Linlis nusileido ir išėjo į vestibiulį uždarydamas duris. Hei- 
vers paskubomis apsidairė — nenorėjo klausytojų. Kai ji pašnabž- 
domis prašneko, balsas buvo šaižus ir piktas. 

— Ką, po velnių, jūs čia išdarinėjate, inspektoriau? Juk negalite 
jo apklausti vienas. Prisiminkime procedūrą, kurią jūs taip velniš- 
kai maloniai kalėte man į galvą pastaruosius penkiolika mėnesių. 

Linlis ramiai išklausė jos aistringą protrūkį. 

— Matyt, seržante, Veberlis nusispjovė į procedūras jau tuomet, 
kai įtraukė mus į tą bylą be formalaus Stretklaido kriminalinio sky- 
riaus prašymo. Todėl nesu linkęs dabar to svarstyti.. 

— Bet jūs privalote turėti liudytoją! Privalote viską užrašyti! Kas 
iš tokios apklausos, jei nieko nebus užrašyta, ką būtų galima pa- 
naudoti prieš... — Staiga jai toptelėjo mintis. - Nebent jūs jau dabar 
nusiteikęs tikėti kiekvienu sumautu žodžiu, kurį teiksis ištarti Jo 
Šviesybė lordas! 

Linlis dirbo su seržante gana ilgai, tad žinojo, kada nuomonių 
nesutapimas gali virsti žodiniu karu. Jis ją nukirto. 

— Tam tikrais atvejais, Barbara, tau reikėtų nuspręsti, ar toks ne- 
priklausomas nuo žmogaus faktas kaip jo kilmė yra pakankama prie- 
žastis juo nepasitikėti. 

— Ką norite tuo pasakyti? Kad man reikėtų pasitikėti Stinherstu? 
Jis gi sunaikino krūvą įrodymų, iki ausų įklimpęs į žmogžudystės 
bylą, atsisako bendradarbiauti. Ir aš turėčiau juo pasitikėti ? 

— Aš turėjau galvoje ne Stinherstą, o save. 

Iš nuostabos netekusi žado, ji išvertė akis. Jis pasisuko į duris ir 
stabtelėjo suėmęs rankeną. 

— Noriu, kad pakalbėtum su Gauenu ir Mere Agnese. Ir viską 
užrašytum. Labai tiksliai. Pasikviesk į pagalbą konsteblį Lonaną. 
Aišku? 

Heivers taip dėbtelėjo į jį, kad nuo tokio žvilgsnio būtų galėjusi 
nuvysti gėlė. 


— Visiškai... sere. — Ji garsiai užvertė užrašų knygelę ir nudrožė. 

Kai Linlis grįžo į kambarį, pastebėjo, kad Stinherstas jau prisitai- 
kė prie naujų aplinkybių — pečiai ir nugara atsipalaidavo nuo kūną 
kausčiusios įtampos. Atrodė, kad jis staiga pasidarė daug nuolai- 
desnis ir labiau pažeidžiamas. Jo miglos spalvos akys sužiuro į Lin- 
lį. Jos buvo neįskaitomos. 

— Ačiū, Tomai. 

Tokia greita asmenybės permaina — išdidumas chameleoniškai 
virtęs dėkingumu — akivaizdžiai priminė Linliui, kad Stinhersto gy- 
vybinės jėgos teka ne venomis, bet parterio eilėmis. 

— O dabar apie tekstus, — pasakė Linlis. 

— Toji žmogžudystė neturi nieko bendro su Džojos Sinkler pje- 
se. - Lordas Stinherstas įdėmiai žiūrėjo ne į Linlį, bet į apdaužytą 
antikvarinę spintelę, stovinčią prie durų. Jis pakilo iš kėdės ir 
nuėjo prie jos, paėmė begalvę Dresdeno piemenaitę iš krūvelės 
porceliano šukių, pabirusių viduje, ant apatinės lentynėlės, pasi- 
ėmė ją ir grįžo į savo kėdę. 

— Nemanau, kad Frensė vakar vakare suvokė sudaužiusi tą statu- 
lėlę, — pasakė jis. - Jai tai bus smūgis. Mūsų vyresnysis brolis do- 
"vanojo ją Frančeskai. Jie buvo labai artimi. 

Linlis nebuvo linkęs spėlioti, kurioj rankoj žiedas žydi, liūliuoja- 
mas lordo šeimos istorijos. 

— Jei Merė Agnesė Kembl rado kūną be dešimties septintą, kodėl 
policija užregistravo jūsų pranešimą apie žmogžudystę tik septintą 
dešimt? Kodėl jūs tik po dvidešimties minučių susiruošėte paskam- 
binti policijai? 

— Iki šiol net nežinojau, kad buvo praėję dvidešimt minučių, — 
atsakė Stinherstas. 

Linliui šmėkštelėjo klausimas: per kiek laiko jis sugalvojo tokį 
atsakymą, nes čia joks atsakymas — prie tokio nei prikibsi, nei pa- 
aiškinimų prašysi. 

— Tai gal tiksliai nupasakokite, kas vyko tą rytą, — Linlis kreipėsi 
į jį su pabrėžtu mandagumu. — Tada mes ir išsiaiškinsime, kaip 


prabėgo tos minutės. 

— Merė Agnesė aptiko... Džoją. Tuoj pat nubėgo pas mano seserį 
Frančeską. Frančeska atėjo pas mane. — Lordas Stinherstas, atrodo, 
jau pasiruošė kitam Linlio klausimui, nes pridūrė: — Mano sesuo 
buvo puolusi į paniką. Apimta siaubo. Manau, jai nė į galvą neatėjo 
mintis pačiai paskambinti policijai. Buvo įpratusi, kad visus nema- 
lonius reikalus tvarkytų jos vyras Filipas. Kai tapo našlė, tokiais 
atvejais kreipdavosi į mane. Čia nieko nuostabaus, Tomai. 

— Tr viskas? | 

Stinhersto akys buvo nudelbtos į porceliano galvutę, kurią atsar- 
giai laikė delne. 

— Aš liepiau Merei Agnesei sukviesti visus į svetainę. 

— Jie nesipriešino? 

Jis pakėlė akis. 

— Visi buvo apstulbę. Kas galėjo pamanyti, kad kam nors iš jų 
kompanijos naktį bus persmeigta gerklė. — Linlis pakėlė antakį. 
Stinherstas paaiškino: — Aš žvilgtelėjau į lavoną prieš užrakinda- 
mas kambarį. 

— Kaip žmogus, pirmą kartą susidūręs su lavonu, elgėtės gana 
šaltakraujiškai. 

— Manau, reikia nepamesti galvos, kai tarp savųjų įvyksta žmog- 
žudystė. 

— Arjūs dėl to tikras? — paklausė Linlis. — Ar nepagalvojote, kad 
žudikas galėjo įsibrauti į namus iš šalies? 

— Artimiausias miestelis už penkių mylių. Policijai prireikė be- 
maž dviejų valandų, kol atvyko čia šįryt. Nejaugi tikrai manote, 
kad kas nors sniegbačiais ar slidėmis atslinko šiąnakt nugalabyti 
Džojos? 

— Iš kur paskambinote policijai? 

— Iš sesers kabineto. 

— Kiek ten užtrukote? 

— Penkias minutes. Gal ir mažiau. 

— Ar daugiau niekam neskambinote? 

Klausimas buvo aiškiai netikėtas Stinherstui. Jis lyg sutriko. 


— Skambinau savo sekretorei į Londoną. Į jos butą. 

— Kodel? 

— Norėjau pranešti apie... padėtį. Norėjau, kad atšauktų sekma- 
dienio vakaro ir pirmadienio susitikimus. 

— Koks jūs toliaregis... Bet jei viską sudėtume į krūvą, ar nesu- 
tiksite, kad šiek tiek keista galvoti apie asmeninius susitikimus, 
kai žmogus iš jūsų trupės buvo rastas nužudytas? 

— Nežinau, kaip tai atrodo iš šalies. Bet aš taip pasielgiau. 

— Kokius susitikimus jūs norėjote atšaukti? 

— Neturiu supratimo. Sekretorė registruoja mano susitikimus. Aš 
dirbu pagal dienotvarkę, kurią ji man pateikia. — Jis baigė sakinį 
nekantriai, tarsi gindamasis. — Aš savo kabinete retai būnu. Taip 
lengviau tvarkytis. 

Tačiau, mąstė Linlis, Stinherstas nepanašus į žmogų, kuriam rei- 
kia tiksliai suskirstyti savo laiką, kad būtų lengviau ir patogiau tvar- 
kytis. Todėl du pastarieji teiginiai atrodė panašesni į ketinimą kaž- 
ką nuslėpti, nuo kažko išsisukti. Linlis stebėjosi, kodėl jis išvis juos 
pridūrė. 

— Kaip Džeremis Vinis pateko į jūsų savaitgalio planus? 

Ir į tą klausimą Stinherstas, matyt, nebuvo pasiruošęs atsakyti. 
Bet šįsyk jis delsė, atrodo, galvodamas, kaip geriau atsakyti, o ne 
išsisukti nuo klausimo. 

— Džoja jį pasikvietė, — po kiek laiko atsakė jis. — Ji jam pasakė, 
kad ketiname skaityti pjesę. Jis jau buvo parašęs apie ,Aženkūro“ 
atnaujinimą keletą straipsnių The Times laikraščiui. Manau, kad 
šio savaitgalio aprašymu ketino papildyti straipsnių seriją ta tema. 
Jis paskambino man ir paklausė, ar galėtų atvažiuoti. Neprošal, jei 
prieš premjerą spaudoje pasirodo keletas gerų straipsnelių. Be to, 
paaiškėjo, kad jis su Džoja geri pažįstami. Ir ji primygtinai reikala- 
vo, kad jis atvažiuotų. | 

— Bet kodėl jai reikėjo jo čia? Na taip, jis teatro kritikas. Tačiau 
pjesė buvo nebaigta, tai kodėl ji norėjo, kad jis susipažintų su dar 
taisomu tekstu? O gal jis buvo jos meilužis? 

— Galėjo ir taip būti. Vyrams Džoja visad būdavo patraukli. Dže- 


remis Vinis ne pirmas tai pastebėjo. 

— O gal jam rūpėjo tik tekstas? Kodėl jūs sudeginote jį? 

Linlis pasistengė, kad tai skambėtų kaip neišvengiamai iš pokal- 
bio išplaukęs klausimas. Stinhersto veidas rodė, kad kaip tik taip 
jis ir suprato jį. 

— Teksto sudeginimas neturi nieko bendro su Džojos mirtimi, To- 
mai. Tokia pjesė, kokia ji liko po pataisų, negalėjo būti statoma. Ir 
kai tik nutariau neberemti jos — taip nusprendžiau vakar vakare, — 
pjesė turėjo žūti. 

— Įdomiai parinktas žodis. Bet vis dėlto — kam reikėjo deginti 
tekstą? 

Stinherstas tylėjo. Akis buvo įsmeigęs į ugnį. Kad jis kovoja su 
savim kažką spręsdamas, buvo aišku kaip ant delno. Apie tokią 
kovą rodė ir veidas. Bet su kokiomis jėgomis jis grumiasi ir ką stato 
ant kortos, siekdamas laimėti, kol kas buvo neaišku. 

Stinherstas staiga suvirpėjo tarsi pertrauktas mėšlungio. 

— Sudeginau pjesę todėl, kad Džoja sumanė atskleisti vieną daly- 
ką, — pasakė jis. — Pjesė buvo apie mano žmoną Margaretę. Ir jos 
romaną su mano vyresniuoju broliu. Ir vaiką, kurio jie susilaukė 


prieš trisdešimt šešerius metus, Elizabetą. 


„  Gaueną Kilbraidą buvo apėmusi nauja širdperša. Ji sugrie- 

a» bėjį tą akimirką, kai konsteblis Lonanas atidarė bibliote- 

+O kos duris ir riktelėjo, kad Londono policija norinti pakalbė- 

ti su Mere Agnese. Dar skaudžiau jam sugnybo širdį, kai Merė 

Agnesė tuoj pat pašoko ant kojų, neslėpdama nekantrumo susitikti 

su policija. O visai nebepakeliama kankynė pasidarė nuo minties, 

kad jau visas penkiolika minučių ji dingusi jam iš akių, iš jo griež- 

tos, bet, matyt, nepakankamos globos. Kas blogiausia, dabar ją glo- 
boja kieta ir ryžtinga vyriška Naujojo Skotland Jardo ranka. 

Londono. policija jam buvo peilis po kaklu. 

Kai jie, ypač tas aukštas šviesbruvis detektyvas, kuris, kaip pasi- 
rodė, vadovauja grupei, trumpai šnektelėjęs su ledi Helena Klaid 
išėjo iš bibliotekos, Merė Agnesė, atsigręžusi į Gaueną žiburiuojan- 
čiomis akimis, sukuždėjo: „Vaje, kaip iš dangaus nužengęs!“ 

Tokie žodžiai nieko gera nežadėjo, bet jis, kaip tikras kvailys, 
pametęs galvą iš meilės, užsikepė dar pakalbėti. 

— Iš dangaus? — pertarė suirzęs. 

— Na taip, anas policininkas. — Ir Merė Agnesė, visa apsalusi, 


pasileido vardyti inspektoriaus Linlio grožybes, kurios tiesiog vąrs- 

tė Gauenui širdį. Plaukai kaip Entonio Endriuso, nosis nei pridė- 
si, nei atimsi — Čarlso Danso, akys — neginčijamai Beno Kroso, o 
šypsena, aišku, Stingo. Na tai kas, kad policininkas nesiteikė nė 
karto nusišypsoti. Merė Agnesė puikiai sugebėjo įsivaizduoti 
smulkmenas. 

Gana jau to, kad turėjo beviltiškai grumtis su Džeremiu Aironzu. 
O dabar prieš jį visa britų aktorių kuopa, įsikūnijusi vienut viena- 
me žmoguje. Jis sugriežė dantimis iš nuoskaudos ir neramiai pasi- 
muistė. 

Gauenas sėdėjo krėsle, apmuštame standžiu kretonu, kurį po tiek 
valandų jautė kaip antrą odą. Šalia jo, prabėgus vos penkiolikai 
minučių po jų visų įkalinimo, ponia Džerard ant puošnaus, paauk- 
suoto stovo rūpestingai pastatė savo taip branginamą Kerio gaublį, 
kad, sergėk Dieve, niekas neužkliudytų. Gauenas niūriai dėbtelėjo 
Į jį. Su kokiu malonumu spirtų į tą stovą, kad nulėktų per visą kam- 
barį. O dar geriau būtų išmesti jį lauk, pro langą. Kaip jam norėjosi 
iš Čia pasprukti! 

Stengdamasis nuslopinti tą norą, prisivertė pasidairyti į bibliote- 
kos grožybes, bet kad jų čia — nė kvapo. Baltus gipsinius aštuon- 
kampius ant lubų verkiant reikia baltinti kaip ir visas juos puošian- 
čias girliandas. Metų metais kūrenamas anglimis židinys ir cigarečių 
dūmai padarė savo; kas kampuose atrodė kaip tamsūs šešėliai ir 
lubų puošybos įtrūkimai, iš tikrųjų buvo suodžiai, savotiškas pur- 
vas, kuris žadėjo Gauenui dvi ar daugiau varganų savaičių darbo 
ateityje. Su knygų lentynomis taip pat bus vargo. Ten, už stiklo, 
rikiavosi šimtai ar, ko gero, tūkstančiai oda įrištų knygų, visos pri- 
sigėrusios dulkių, niekad nejudinamos. Vėl jam ant kaklo darbas 
jas valyti, vėdinti, įplyšusias suklijuoti. Kurgi Merė Agnesė? Rei- 
kia ją susirasti, reikia ištrūkti iš čia. 

Greta pasigirdo verksminga moters aimana. 

— Dėl Dievo meilės! Daugiau neištversiu nė akimirkos! 

Per pastarąsias savaites Gauenas apskritai ėmė nemėgti aktorių. 
Bet per praėjusias devynias valandas pradėjo drūčiai jais bjaurėtis, 


ypač viena grupele. 

— Deividai, daugiau neištversiu — jau priėjau ribą. Nejaugi nieko 
negali padaryti, kad mus iš čia išleistų? — Džoana Elekort kreipėsi 
Į savo vyrą grąžydama rankas; šiaip ji žingsniavo po kambarį ir rū- 
kė. Tą ji darė, galvojo Gauenas, kiaurą dieną. Kambarys trenkė 
taip, tarsi čia rūktų šiukšlių krūva, ir daugiausia per ją. O įdomiau- 
sia, kad ji priėjo tą savo nervų sukrėtimo ribą kaip tik tada, kai ledi 
Helena grįžo į kambarį ir visas dėmesys galėjo būti nukreiptas jau 
ne į didžiąją žvaigždę, o į kai ką kitą. 

Sėdėdamas krėsle aukštu atlošu Deividas Sidemas užpurtusio- 
mis akimis sekiojo grakščią savo žmonos figūrą. 

— Džo, ką nori, kad padaryčiau? Išlaužčiau duris ir priplumpin- 
čiau lazda tą konsteblį? Mes esame jų valioje, ma belle*. 

— Džo, brangioji, sėskis. —- Robertas Geibrielas ištiesė išpuoselė- 
tą ranką kviesdamas ją prisėsti šalia ant kušetės, netoli ugnies. An- 
glys jau buvo sudegusios iki pilkumo, ir dabar tik kur ne kur žiora- 
vo žarija. — Tu tik ardai sau nervus. Policija kaip tik to ir nori iš 
tavęs, nori to iš mūsų visų. Tada jiems bus lengviau su mumis susi- 
doroti. 

— Kaip matau, tu velniškai nelinkęs pasiduoti, - įsikišo Džeremis 
Vinis truputį garsiau negu sotio voce*. 

Geibrielas užsiplieskė. 

— Ką, po velnių, nori tuo pasakyti? 

Vinis nekreipė į jį dėmesio, įbrėžė degtuką ir prikišo prie 
pypkės. 

— Aš tau uždaviau klausimą! 

— Mieliau nuleisiu jį pro ausis. 

— Ei tu, nelaimingas... 

— Visi žinome, kad vakar Geibrielas susikirto su Džoja, - blaiviai 
pasakė Risas Deivisas-Džounsas. Jis stovėjo toliausiai nuo baro, 
prie lango, kurio užuolaidas buvo neseniai praskleidęs. Už stiklo 
žiojėjo juoda naktis. —- Nemanau, kad mums vertėtų pūsti miglą po- 
licijai į akis tikintis, kad ji pati tai išsiaiškins. | 

* Mieloji (pranc.). 


** Pusbalsiu (tt.). 

— Išsiaiškins? — suspigo pilnas tūžmasties Robertas Geibrielas. — 
Labai gražu iš tavo pusės, Risai, baksnoti į mane kaip į žmogžudį, 
bet, deja, tau tai neišdegs. Niekaip! 

— Kodėl? Ar turi alibi? — paklausė Deividas Sidemas. - Man atro- 
do, kad esi iš to nedaugelio žmonių, ant kurių krinta rimtas įtari- 
mas, Geibrielai. Nebent galėtum nurodyti eilinę partnerę, su kuria 
praleidai naktį. — Jis pašaipiai išsiviepė. — Gal su ta mažyte? Ko 
gero, Merė Agnesė dabar postringauja apie tavo išradingumą lovo- 
je. O farai klausydamiesi sėdi kaip ant adatų ir ryja seiles. Atviras 
pasipasakojimas, ką išgyvena moteris laikydama tave tarpkojy. Ar 
vakar vakare Džojos pjesė ketino atskleisti mums tokio pobūdžio 
stebuklus? 

Geibrielas pašoko ant kojų parversdamas varinį toršerą. Šviesa 
ryškiai blykstelėjo lanku per kambarį. 

— Aš velniškai norėčiau... 

— Liaukitės! — Džoana Elekort užsiėmė rankomis ausis. — Aš ne- 
galiu to pakelti! Baikit! 

Bet buvo jau per vėlu. Ūmus pasižodžiavimas tarsi kumščiu tren- 
kė Gauenui per galvą. Jis stryktelėjo nuo kėdės. Keturiais šuoliais 
perkirto biblioteką, stvėrė Geibrielą ir apgręžė jį į save. 

— Kad tave velniai nujotų pragaran! - šaukė jis. — Ar tujen palie- 
tei Merę Agnesę? 

Tačiau atsakymas jo nebedomino. Pamačius Geibrielo veidą, Gau- 
enui žodžių nebereikėjo. Ūgio jie buvo vienodo, bet įtūžis pridėjo 
vaikinui jėgų ir akino kautis. Vienu smūgiu jis patiesė Geibrielą 
ant grindų, pats krito ant jo ir, viena ranka sugriebęs gerklę, kita iš 
visų jėgų ėmė kumščiuoti aktoriui veidą. 

— Ką padarei Merei Agnesei? — sulig kiekvienu smūgiu riaumojo 
Gauenas. 

— Vajėzau! 

— Sulaikykit jį! 

Paviršutinė savitvarda, tas plonas civilizacijos kiautas, kaipmat 
sutrupėjo per grumtynes. Kimiai šūkalodamas, Gauenas žvėriškai 


darbavosi rankomis kojomis. Dužo stiklai ant židinio. Besispardan- 


88 | ELIZABETH GEORGE 


čios kojos stūmė griovė baldus vienon pusėn. Gauenas alkūne apė- 
mė Geibrielo sprandą ir sunkiai alsuodamas, kūkčiodamas jį tempė 
į židinį. 

— Pasakyk! — Gauenas mygo dailų Geibrielo veidą, dabar skaus- 
mo sudarkytą, prie grotelių per colį nuo žarijų. — Sakyk greičiau, tu 
neraliuotas galvijau! 

— Risai! — Airinė Sinkler išblyškusiu it pelenai veidu gaužėsi į 
krėslo atlošą. — Sulaikyk jį! Sulaikyk! 

Deivisas-Džounsas ir Sidemas apėjo išvartytus baldus ir apmiru- 
sias ledi Stinherst ir Frančeską Džerard, besigūžiančias viena prie 
kitos it dvi Loto žmonos*. Tačiau jie veltui bandė juos išskirti. Gau- 
enas laikė aktorių savo gniaužtuose su visa nenumaldomos aistros 
jėga. 

— Netikėk juo, Gauenai, — tvirtai sugriebęs vaikiną už peties, Dei- 
visas-Džounsas sukuždėjo jam į ausį, stengdamasis atvesti jį į pro- 
tą. — Nepražudyk savęs dėl jo. Paleisk jį, vaikine. Gana jau. 

Tie žodžiai, duodantys suvokti, kad Risas Gaueną visiškai su- 
pranta, kažkaip pasiekė apimtą aklo įtūžio vaikiną. Paleisdamas 
Robertą Geibrielą, jis atsiplėšė nuo Deiviso-Džounso ir sunkiai gau- 
dydamas orą nuvirto ant šono. 

Jis, žinoma, suvokė, kiek bėdos prisidirbo: dabar neteks darbo ir 
podraug Merės Agnesės. Bet, kad ir kaip siaubingai elgėsi, jį smau- 
gė mylinčio, bet nemylimo kančia, skatinanti jį pulti, nesvarbu, kaip 
tai galėjo pasirodyti žmonėms, esantiems kambaryje, — pats mirti- 
nai įskaudintas, geidė įskaudinti ir kitą. 

— Aš žinau viską apie tą suknistą reikalą. Ir išklosiu policijai. Ir 
Jumi drūčiai atsirūgs! 

* — Gauenai! — suriko siaubo apimta Frančeska Džerard. 

— Geriau klok dabar, vaikine, — pasakė Deivisas-Džounsas. — Ir 
nekvailiok taip kalbėdamas čia, kur yra žudikas. 

Elizabeta Rintaul nė nekrustelėjo per visą tą šurmulį. O dabar ji 
pajudėjo tarsi pabudusi iš kieto miego. 


— Ne. Čia jo nėra. Juk tėvas dabar poilsio kambaryje, ar ne? 


* Abraomo sūnėno Loto žmona virto druskos stulpu, nes atsigręžė bėgdama iš Sodomos. 

— Spėju, kad matote Margaretę tokią, kokia ji yra dabar - šešias- 
dešimt devynerių metų moterį, baigiančią nugyventi savo amžių. 
Bet kai jai buvo trisdešimt ketveri ir visa tai vyko, ji žydėte žydėjo. 
Ir troško, ak, kaip troško gyventi! 

Lordas Stinherstas nerimastingai nuėjo prie kitos kėdės, esan- 
čios ne kambario vidury, bet pasienyje, menkai apšviestoje vietoje. 
Ten atsisėdęs pasirėmė rankomis į kelius ir, nudelbęs akis į gėlėtą 
kilimą, tarsi iš jo blankaus, stilizuoto rašto pradėjo skaityti savo 
pasakojimą. Balsas skambėjo monotoniškai. Kaip žmogaus, duo- 
dančio ataskaitą be jokių emocinių nukrypimų. 

— Ji ir mano brolis Džefris įsimylėjo vienas kitą tuoj po karo. 

Linlis tylėjo. Tik stebėjosi, kaip gali žmogus, tegul ir po trisde- 
šimt šešerių metų, taip abejingai kalbėti apie tokią didelę neištiki- 
mybę. Stinhersto bejausmiškumas bylojo apie viduje jau mirusį žmo- 
gų, kuris negali sau leisti jaudintis, kuris atkakliai siekia tik savo 
karjeros aukštumų, todėl nepaiso asmeninio gyvenimo sielvartų. 

— Džefris buvo apdovanotas daugybę kartų. Jis grįžo iš karo did- 
vyriu. Manau, nieko nepaprasto, kad Margaretė juo susižavėjo. Visi 
juo žavėjosi. Jis mokėjo bendrauti... patikti. - Stinherstas susimąs- 
tęs nutilo. Kilstelėjo rankas ir stipriai jas suspaudė. 

— O jūs kariavote? 

— Kariavau. Bet ne taip kaip Džefris. Ne su tokiu polėkiu, ne taip 
atsidavęs. Mano brolis buvo kaip ugnis. Jis degė visą savo gyveni- 
mą. Ir kaip ugnis traukė prie savęs mažesnius, silpnesnius. Nakti- 
nius drugius. Margaretė — viena jų. Elizabeta buvo pradėta Marga- 
retei vienai nuvykus į mano šeimos namus Somersete. Tada buvo 
vasara, aš du mėnesius važinėjau po įvairias vietas organizuodamas 
vietinį teatrą. Margaretė norėjo važiuoti su manimi, bet aš, atvirai 
kalbant, jaučiau, kad ji tik apsunkins mane, reikės jai skirti dėme- 
sio... žiūrėti, kad nenuobodžiautų. Maniau, — jis nesivargino slėpti 
paniekos sau, — kad ji tik painiosis man po kojomis. Mano žmona, 
Tomai, anaiptol nebuvo kvaila. Beje, ji ir dabar įžvalgi. Ji suprato 
mano nenorą ją imtis su savimi, todėl liovėsi prašiusi. Turėjau su- 


vokti, ką tai reiškia, bet buvau per daug užsiėmęs teatro reikalais, 

kad perprasčiau, jog Margaretė kuria savo planus. Tada nežinojau, 
J0g ji nuvažiavo pas Džefrį. Tik vasarai baigiantis patyriau, kad ji 
nėščia. Bet niekad nesakė man, kieno tas vaikas. 

Kad ledi Stinherst atsisakė atskleisti vyrui tiesą, Linliui buvo vi- 
sai suprantama. Bet kodėl Stinherstas, tai sužinojęs, neišsiskyrė, 
jam buvo visiškai nesuprantama. 

— Kodėl neišsiskyrėte su ja? Kad ir kaip būtų buvę nemalonu, 
paskui būtumėte patyręs šiokią tokią dvasinę ramybę. 

— Dėl Eliko, - atsakė Stinherstas. —- Mūsų sūnaus. Kaip sakėte, 
tokios skyrybos būtų buvusios labai nemalonios. Tiesiog bjaurios. 
Anuomet būtų sukėlusios didelį skandalą, jų aprašymai, kad ko- 
kios, ilgai būtų buvę visų laikraščių pirmuose puslapiuose. Negalė- 
jau taip kankinti sūnaus. Nenorėjau. Jis man labai daug reiškė. Ma- 
nau, daugiau negu pati santuoka. 

— Praėjusį vakarą Džoja apkaltino jus nužudžius Eliką. 

Pilnas kartėlio šypsnys iškreipė Stinhersto lūpas. Jame buvo justi 
ir liūdesys, ir susitaikymas su likimu. 

— Elikas... mano sūnus tamavo Karališkajame oro laivyne. Jo 
lėktuvas sudužo per bandomąjį skrydį virš Orknio salų 1978 me- 
tais. Jis... — Stinherstas greitai kelis kartus sumirksėjo ir pakeitė 
padėtį, - jis nukrito į Šiaurės jūrą. 

— Džoja tai žinojo? 

— Žinoma. Ji mylėjo Eliką. Jie ketino susituokti. Jo mirtis ją pri- 
bloškė. 

— Jūs priešinotės santuokai? 

— Sužavėtas nebuvau, bet aktyviai nesipriešinau. Tik pasiūliau 
jiems palaukti, kol Elikas atbus karo tarnybą. 

— Keistas žodžių derinys — atbus karo tarnybą. 

— Visi mūsų giminės vyrai tarnavo kariuomenėje. Kai tos tradici- 
jos laikomasi jau tris šimtus metų, tai žmogui nesinori, kad jo sūnus 
būtų pirmas Rintaulas, ją pamynęs. - Pirmą kartą Stinhersto balse 
pasigirdo jausmingos gaidos. - Bet Elikas nenorėjo tarnauti kariuo- 
menėje, Tomai. Norėjo studijuoti istoriją, vesti Džoją, rašyti ir, ko 
gero, dėstyti universitete. O aš, aklas kvailas patriotas, daugiau mylįs 


giminės medį negu savo sūnų, nedaviau jam ramybės, kol įkalbėjau 

atlikti pareigą tėvynei. Jis pasirinko Karališkąjį oro laivyną. Ma- 
nau, todėl, kad tikėjosi būti toliau nuo karo veiksmų. — Stinherstas 
staiga pakėlė akis ir, tarsi gindamas sūnų, paaiškino: — Jis bijojo ne 
pavojų. Jis tiesiog nekentė karo. Nepasakysi, kad toks požiūris pa- 
doriam istorikui būtų nenatūralus. 

— Ar Elikas žinojo apie motinos ir dėdės romaną? 

Stinherstas vėl nuleido galvą. Pokalbis, atrodo, sendino jį, sėmė 
paskutines jėgas. Tie pokyčiai aiškiai atsispindėjo šio jaunatviškos 
išvaizdos žmogaus veide. 

— Maniau; kad nežinojo. Tikėjausi to. Bet po vakar vakare pasa- 
kytų Džojos žodžių man aišku, kad jis žinojo. — Taigi beprasmiškai 
praleisti metai, amžinas apsimetinėjimas norint apsaugoti Eliką, vi- 
sos pastangos buvo veltui. Stinhersto pridurti žodžiai pakartojo Linlio 
mintį: — Visad buvau toks velniškai mandagus. Nenorėjau būti at- 
šiaurus Margaretės dukrai. Taip ir gyvenome apsimetę, kad Eliza- 
beta mano duktė, iki Naujųjų 1962 metų išvakarių. 

— Kas tada atsitiko? 

— Aš sužinojau tiesą. Iš atsitiktinės frazės, netyčia leptelėtos, pa- 
aiškėjo, kad brolis Džefris tą ypatingą vasarą buvo Somersete, o ne 
Londone, kaip visi manė. Tada man viskas ir paaiškėjo. Bet, ma- 
nau, visad tai įtariau. 

Stinherstas staiga atsistojo. Nuėjo prie židinio, įmetė į ugnį an- 
glių ir stebėjo; kaip jas ima gaubti liepsnos. Linlis lūkuriavo spėlio- 
damas, ar tuo veiksmu jis siekia sutramdyti jausmus, ar nuslėpti 
praeitį. 

— Kilo... siaubingos grumtynės. Ne kivirčas, ne, o įnirtingos muš- 
tynės. Čia, Vesterbrejuje. Sesers vyras, Filipas Džerardas, vos visus 
numaldė. Blogiausiai baigėsi Džefriui. Jis išvažiavo tuoj po vidur- 
nakčio. 

— Ar jis galėjo važiuoti? 

— Matyt, Jis taip manė. Dievas mato, aš nebandžiau jo sulaikyti. 
Margaretė mėgino, bet j jis nė iš tolo neprisileido. Jis išbėgo iš čia 
labai susijaudinęs, o bemaž po penkių minučių užsimušė ties posū- 
kiu, tuoj už Hilvju fermos. Užvažiavo ant ledo, nepataikė į posūkį. 


Automobilis apsivertė. Jis nusilaužė sprandą, o paskui sudegė... 

Stojo tyla. Žarija iškrito iš židinio, ir ėmė svilti kilimo kraštas. 
Pasklido aitrus degančios vilnos tvaikas. Stinherstas nubraukė ža- 
riją už grotelių; pasakojimas buvo baigtas. 

.—- Tą vakarą Vesterbrejuje buvo ir Džoja. Atvažiavo praleisti šven- 
čių. Ji buvo Elizabetos moksladraugė. Matyt, nugirdo kivirčo nuo- 
trupas ir susidarė visą vaizdą. Dievas mato, ji visad labai mėgo su- 
vedinėti sąskaitas. Ir kur ji ras geresnę progą atkeršyti man už tai, 
kad pasiunčiau Eliką, tegul ir netyčia, į mirtį? 

— Bet visa tai buvo prieš dešimtį metų. Kodėl ji taip ilgai laukė 
keršto valandos? 

— Kas buvo Džoja Sinkler prieš dešimtį metų? Kaip ji tada galėjo 
atkeršyti? Dvidešimt penkerių metų mergina, tik pradedanti savo 
karjerą: Kas būtų jos klausę? Juk tada ji buvo niekas. O dabar — 
premiją laimėjusi autorė, turinti rimtos, patikimos rašytojos reputa- 
ciją, daranti įtaką savo skaitytojams, kurie jos klausysis. Ir kaip 
galop gudriai ji padarė — vieną pjesę parašė Londone, kitą atsivežė 
čia, į Vesterbrejų. Mes apie tai nieko nežinojome, kol nepradėjome 
skaityti teksto vakar vakare. Ir dar ji pasikvietė žurnalistą, kad pa- 
garsintų pačius riebiausius faktelius. Žinoma, mes tiek neperskai- 
teme, kiek Džoja tikėjosi. Frančeskos reakcija padarė galą skaity- 
mui, kol nelemčiausi epizodai iš mūšų nedorovingos šeimos sagos 
dar nebuvo išplaukę į paviršių. 0 dabar pjesės nėra. 

Linlis stebėjosi drąsiais žmogaus žodžiais, atvirai nurodančiais į 
nusikaltimą. Ar Stinherstas nesuvokia, kaip tas pasakojimas jį juo- 
dina? 

— Turėtumėte suprasti, kad labai pabloginote savo padėtį sudegi- 
nęs tuos tekstus, — pasakė Linlis. 

Stinherstas kaipmat įbedė akis į ugnį. Šešėlis nuslinko kakta, pa- 
tamsino skruostus. 

— Kitaip negalėjau, Tomai. Turėjau ginti Margaretę ir Elizabetą. 
Dievas mato, privalėjau tai padaryti jų labui. Ypač dėl Elizabetos. 
Jos - mano šeima. — Linlio žvilgsnis susidūrė su jo akimis — vangio- 
mis, neįskaitomomis, kupinomis visos savo kartos sielvarto. — Kas 


jau kas, o jūs tikrai suprasite, ką reiškia žmogui jo šeima. 

Ir, kas blogiausia, Linlis tikrai suprato. Visiškai. 

Pirmą kartą Linlis pastebėjo tapetus su erškėtrožėmis, kuriais buvo 
išklijuotos sienos. Tokie patys kaip ir jo motinos poilsio kambary 
Hauvenstove, tokie patys, kokiais išklijuota daugybė aristokratų 
kambarių per visą šalį, dar iš paskutinių Viktorijos epochos metų, 
lengvas piešinys su dulsvai gelsvomis roželėmis ir besiraizgančiais 
lapeliais, kurie nuo dūmų ir senumo atrodė labiau pilki negu žali. 

Nesidairydamas, net užsimerkęs Linlis galėjo pasakyti, kas yra 
tame kambaryje — toks jis buvo panašus į jo motinos kambarius 
Kornvalyje: židinys iš marmuro, geležies ir ąžuolo, porceliano sta- 
tulėlės abiejuose židinio atbrailos galuose, riešutmedžio laikrodis 
viename kampe, mėgstamų knygų lentynėlė. Ir būtinai fotografijos 
ant atlasmedžio stalelio lango nišoje. 

Ir čia matyti visi tie panašumai. Ir tokios daugmaž vienodos buvo 
Jų šeimų istorijos. 

Todėl jis ir suprato: Dieve brangus, dar ir kaip suprato. Rūpini- 
masis šeima, ištikimybės ir pareigos jausmas jai — visa tai, keistai 
sumišę jo kraujyje nuo pat gimimo, dažnai neduodavo jam ramybės 
per jo pragyventus trisdešimt ketverius metus. Kraujo ryšiai kaustė 
jį, malšindavo troškimus, vertė laikytis tradicijų ir gyventi uždarą 
gyvenimą. Ir nuo to niekur nepabėgsi. Net jei ir atsisakysi titulų, 


žemės, savo šaknų negali pakeisti. Kaip ir kraujo. 


Vesterbrejaus valgomasis buvo taip apšviestas, kad kiekvieną tik- 
rai jaunino dešimčia metų. Tokią šviesą skleidė variniai šviestuvai 
ant medinėmis plokštėmis apmuštų sienų drauge su šakotomis žva- 
kidėmis, pastatytomis lygiais tarpais ant žvilgančio pailgo raudon- 
medžio stalo. Barbara Heivers stovėjo prie vieno jo galo su išskleis- 
tu inspektoriaus Makeskino sudarytu pirmo aukšto planu. Ji lygino 
planą su savo užrašais, prisimerkusi nuo smilkstančios tarp lūpų 
cigaretės su tokiu stebinamai ilgu pelenų galu, tarsi siektų pasauli- 
nio rekordo. Šalia vienas vyras iš Makeskino nusikaltimo vietos ty- 
rimo brigados, ruošdamasis imti pirštų atspaudus, barstė milteliais 


škotiškus durklus iš jų dekoratyvinio rato, pakabinto virš indaujos, 

ir taip aistringai švilpavo Memories, kad tokiu jausmingumu būtų 
galėjusi didžiuotis ir pati Beti Bakli. Tie durklai buvo dalis dides- 
nės kolekcijos, susidedančios iš alebardų, muškietų, škotiškų kovi- 
nių kirvių; visi jie buvo mirtį nešantys ginklai. 

Viena akimi žiūrėdama į pirmo aukšto planą, Barbara mintyse 
stengėsi suderinti Gaueno Kilbraido pasakojimą su bylos faktais, 
kuriais buvo linkusi patikėti. Tai nebuvo lengvas dalykas. Daug 
kur nesuėjo galas su galu. Jai palengvėjo išgirdus žingsnius vesti- 
biulyje — bus proga nukreipti dėmesį kur nors kitur. Pakėlus gal- 
vą, cigaretės pelenai pabiro ant megztinio be apykaklės. Suirzusi 
brūkštelėjo juos — ant vilnos liko dėmė, nelyginant nykščio at- 
spaudas. 

Įėjo Linlis. Apeidamas Makeskino žmogų, jis galva mostelėjo jai 
į tolimesnes duris. Barbara pasiėmė užrašų knygelę ir nusekė įkan- 
din jo per šildyklą ir pro indaujas į virtuvę. Nuo viryklės kvepėjo 
mėsa, rozmarinu, pomidorais, troškinamais su kažkokiu padažu. Prie 
didžiojo stalo išsigandusi moteriškė, palinkusi prie lentos, smulkiai 
pjaustė bulves itin dideliu ir gyvybei pavojingu peiliu. Ji buvo visa, 
nuo galvos iki kojų, baltai apsidariusi ir labiau panėšėjo į moksli- 
ninkę negu į virėją. 

— Žmonės gi turi pavalgyt, — aiškino atžariai, pamačiusi Barbarą 
su Linliu, ir peilį laikė taip, tarsi greičiau būtų pasiruošusi gintis 
negu bulves pjaustyti. 

Barbara išgirdo Linlį murmant kažką apie kulinariją, kai jie pro 
virėją ėjo į kitas duris virtuvės kampe; čia, nusileidę tris laiptelius, 
atsidūrė indų plovykloje. Kambarėlis buvo ankštas ir menkai ap- 
šviestas, bet turėjo du puikius privalumus - galėjai pabūti vienas ir 
pasidžiaugti šiluma, sklindančia iš kampe stovinčio ir triukšmingai 
šnypščiančio didžiulio seno boilerio, iš kurio ant suskilusių grindų 
plytelių lašėjo parūdijęs vanduo. Čia jauteisi kaip kokioje garo pir- 
tyje, kur tvyrojo vos juntamas pelėsių ir išmirkusio medžio tvaikas. 
Tuoj už boilerio ėjo laiptai į antrą aukštą. 

— Ką sakė Gauenas ir Merė Agnesė? — paklausė Linlis, uždaręs 


paskui save duris. 

Barbara nuėjo prie kriauklės, užgesino po čiaupu cigaretę ir iš- 
metė į šiukšliadėžę. Nubraukė trumpus rusvus plaukus už ausų, o 
tada jau ėmėsi užrašų knygelės. Linlis jai kėlė nepasitenkinimą, ir 
ji kiek nervinosi, nes nesuvokė kodėl. Ar dėl to, kad Stinhersto pra- 
šomas išsiuntė ją iš kambario, o gal todėl, kad nujautė, kaip jis 
reaguos į jos užrašus. Tikrai nežinojo. Kad ir kokia buvo to slogučio 
priežastis, jinai jautė jį kaip rakštį. Ir taip bus, kol rakštis supūliuos 
ir išeis į paviršių. 

— Gauenas, — pradėjo glaustai, remdamasi į persimetusių lentų 
stalą, dar drėgną nuo neseniai plautų indų; pajutusi per drabužius 
šlapią stalo briauną pasitraukė nuo jo. — Atrodo, jis bibliotekoje 
buvo smarkiai susikibęs su Robertu Geibrielu prieš mudviejų po- 
kalbį. Tai galėjo vaikinui gerokai paaštrinti liežuvį. 

— Kas per konfliktas? 

— Ant greitųjų susirėmė, ir mūsų prašmatnusis ponas Geibrielas 
gerokai gavo į kaulus. Jis iš pat pradžių man išklojo apie tai, taip 
pat apie vakar vakare nugirstą Geibrielo barnį su Džoja. Atrodo, 
tarp jų buvo romanas, ir Geibrielas karštai įkalbinėjo Džoją pasa- 
kyti jo žmonai Airinei Sinkler, kuri yra Džojos sesuo, kad jis tik 
kartą su ja pergulėjo. 

— Kodėl? 

— Susidarė įspūdis, kad Robertas Geibrielas labai nori grįžti pas 
žmoną ir mano, jog Džoja galėtų jam padėti, jei pasakytų Airinei, 
kad jų flirtas baigėsi po vienos sueities. Bet Džoja nesutiko to dary- 
ti. Sakė nenorinti prasidėti su melagystėmis. 

- Melagystėmis? 

— Taip. Matyt, jie toli gražu ne vieną kartą buvo sugulę ir, pasak 
Gaueno, kai Džoja atsisakė jam padėti, Geibrielas tėškė jaiį akis, — 
Barbara žvilgtelėjo į užrašų knygelę: — „Ak tu, bjauri veidmaine! 
Kiaurus metus dulkinaisi su manim kiekvienoje blakių aptekusio- 
je, suknistoje Londono skylėje, o dabar akis išvertusi dar sakysi, 
kad nenori prasidėti su melagystėmis!“ Jie ilgai rovėsi, kol galop 
Geibrielas puolė ją. Po teisybei, pargriovė ant grindų, ir tik Risas 


Deivisas-Džounsas, kažko užėjęs, išskyrė juos. Gauenas nešė į vir- 

šų kažkieno lagaminus, kai vyko tas triukšmas. Jis ganėtinai daug 
ką pamatė, nes Deivisas-Džounsas, įėjęs į Džojos kambarį, paliko 
duris praviras. 

— Dėl ko Gauenas su Geibrielu susimušė bibliotekoje? 

— Kažkas, regis, Sidemas, pasakė, kad Merė Agnesė - praėjusios 
nakties Geibrielo alibi, duodamas suprasti, kad jie drauge ją pra- 
leido. 

— Kiek čia teisybės? 

Prieš atsakydama Barbara kiek pagalvojo. 

— Sunku pasakyti. Merė Agnesė, atrodo, pametusi galvą dėl teat- 
ro. Ji patraukli, turi gražų kūną... —- Barbara papurtė galvą. — Ins- 
pektoriau, tas vyras, kad kokios, bus gerais dvidešimt penkeriais 
metais vyresnis už ją. Aišku, jam smagu pažaisti su ja, bet nesume- 
tu, kas jai per smagumas... Nebent, žinoma... — Ji svarstė galimus 
atvejus, ir jai toptelėjo įdomi mintis, kuri galėtų paaiškinti tokį jos 
žingsnį. 

— Heivers? 

— Aa? Gal, sakau, Robertas Geibrielas jai pasirodė kaip galimas 
„vedlys į naują gyvenimą? Žinote, kaip būna. Netekusi galvos dėl 
garsių aktorių mergina susitinka žvaigždę, vaizduojasi, kokį gyve- 
nimą jis galėtų jai pasiūlyti, ir atsiduoda vildamasi, kad jis pasiims 
ją su savim į Londoną. 

— Klausei jos apie tai? 

— Nebuvo progos. Aš nežinojau apie Gaueno muštynes su Geib- 
rielu, kai kalbėjausi su ja. O paskui nebebuvo kada pašnekėti. — O 
iš tiesų nekalbėjo todėl, kad išklausiusi Gaueno pasakojimą jau ži- 
nojo, kokias išvadas padarys Linlis iš vaikino informacijos. 

Jis sakytum skaitė jos mintis. 

— Ir ką galėjo tau Gauenas papasakoti apie praėjusį vakarą? 

— Jis daug ką spėjo pamatyti, kas vyko nutraukus pjesės skaity- 
mą, nes tada tvarkėsi su šukėmis butelių, kuriuos numetė su visu 
padėklu didžiajame vestibiulyje, kai Frančeska Džerard trenkė du- 
rimis į jį, bėgdama iš kambario. Jis ten tupinėjo apie valandą. Net, 


beje, Helenos padedamas. 

Linlis negirdomis nuleido paskutinį sakinį ir tik burbtelėjo: 

— Tr ką? 

Barbara žinojo, kas jam rūpi, bet tai trumpam atidėjo ir ėmė pa- 
sakoti apie siuvusius šen bei ten antraeilius dramos veikėjus, ku- 
riuos Gauenas stebėtinai tiksliai prisiminė. Ledi Stinherst, juodai 
apsidariusi, be jokio reikalo dūlinėjo iš svetainės į valgomąjį, iš ten 
į poilsio kambarį ir didįjį vestibiulį, ir taip iki vidurnakčio, kol ga- 
lop iš antro aukšto nulipo jos vyras ir nusivedė ją; Džeremis Vinis 
visokiomis dingstimis pėdino jai iš paskos su savo klausimais, į 
kuriuos ledi Stinherst atkakliai nekreipė dėmesio; Džoana Elekort, 
net pamėlusi iš pykčio po griausmingo barnio su savo vyru, kaip 
viesulas užbėgo laiptais į antro aukšto koridorių; Airinė Sinkler ir 
Robertas Geibrielas užsidarė bibliotekoje. Visi namai daugmaž ap- 
rimo tik apie pusę pirmos. 

— Man atrodo, kad ne viską pasakei, ką papasakojo Gauenas, — 
su jam būdingu įžvalgumu pareiškė Linlis. 

Ji prikando apatinę lūpą. 

— Teisybė, ne viską. Vėliau, jau atsigulęs, jis išgirdo žingsnius 
koridoriuje, už savo durų. Jo kambarys kampe, kur apatinis šiaurės 
vakarų koridorius pasiekia vestibiulį. Jis tiksliai negalėjo pasakyti, 
kiek tada buvo valandų, bet mano, kad gerokai po pusės pirmos. 
Beveik pirma, sakė. Jį pagavo smalsumas po visų tų audringų vaka- 
ro įvykių. Todėl atsikėlęs pravėrė duris ir ėmė klausytis. 

— Tr ką išgirdo? | 

— Žingsnius. Ir dar atidarant ir uždarant duris. - Barbarai nelabai 
norėjosi pasakoti, kas vyko, pasak Gaueno, paskui, ir žinojo, kad 
tas nenoras atsispindi jos veide. Bet vis tiek varė toliau ir baigė 
pasakojimą Gaueno žodžiais, kaip jis išsėlinęs iš savo kambario, 
priėjęs koridoriaus galą ir pažvelgęs į vestibiulį. Buvo tamsu - pats 
užgesino šviesas prieš kelias minutes, - bet žibintai lauke šiek tiek 
apšvietė patalpas. 

Iš akyse pasikeitusio Linlio veido Barbara suprato, kad jis jau 
žino, kas bus toliau. 


— Jis pamatė Deivisą-Džounsą, — pasakė jis. 

— Taip. Bet jis išėjo iš bibliotekos, o ne iš valgomojo, kuriame yra 
durklai, inspektoriau. Su buteliu. Tai ir buvo tas konjakas, kurį atsi- 
nešė pas Heleną. — Ji laukė neišvengiamos Linlio išvados, kurią jau 
pati buvo padariusi. Pasiimti durklą iš valgomojo buvo taip papras- 
ta kaip ir konjaką iš bibliotekos, esančios už trisdešimt žingsnių. Ir 
negalėjai pamiršti fakto, kad Džojos Sinkler durys iš koridoriaus 
pusės buvo užrakintos. 

Tačiau Linlis tik paprastai paklausė: 

— Kas dar? 

— Nieko. Deivisas-Džounsas užlipo laiptais į viršų. 

Linlis niūriai linktelėjo. 

— Eime ir mes ten. 

Jis nusivedė Barbarą prie užpakalinių laiptų. Siauri, be kilimo, 
apšviesti tik plikų lempučių laiptai be jokių puošmenų vedė į vaka- 
rinį namų sparną. 

— O ką sakė Merė Agnesė? — paklausė Linlis jiems lipant laiptais. 

— Tą naktį ji ničnieko negirdėjusi — taip ji man buvo sakiusi ir 
anksčiau, iki naujos Geibrielo versijos. Tik vėją. Bet vėją mergina 
galėjo girdėti ir Geibrielo kambaryje. Tačiau vieną įdomų dalykėlį, 
mano manymu, jums vertėtų žinoti. — Ji palaukė, kol Linlis sustojo 
ir nuo aukštesnio laiptelio atsigręžė į ją. Jam iš kairės didžiulė dė- 
mė, iš apybrėžų panaši į Australiją, bjaurojo sieną. Matyt, drėgmės 
lopas. — Vos užtikusi lavoną šį rytą, Merė Agnesė nubėgo pas Fran- 
česką Džerard. Jos pasiėmė lordą Stinherstą ir nusivedė jį tenai. Jis 
1ėjo į Džojos kambarį, po akimirkos sugrįžo ir liepė Merei Agnesei 
eiti į savo kambarį ir laukti, kol. ponia Džerard ją pašauks. 

— Ne visai suprantu, seržante, ką nori tuo pasakyti? 

— Noriu pasakyti, kad Frančeska Džerard nešaukė Merės Agne- 
sės dvidešimt minučių. Ir tik tada pats lordas Stinherstas liepė Me- 
rei Agnesei pabudinti visus svečius ir paprašyti jų susirinkti svetai- 
nėje. Ū prieš tai jis kelis kartus skambino iš Frančeskos kabineto — 
jis šalia Merės Agnesės kambario, todėl ji girdėjo jo balsą. Be to, 
inspektoriau, jam taip pat kažkas skambino du kartus. 

Kai Linlis niekaip nereagavo į šią informaciją, Barbara pajuto, 


kad anksčiau apėmęs susierzinimas vėl ima ją grizinti. 

— Sere, jūs turbūt nepamiršote lordo Stinhersto veiksmų? Žinote, 
Jog jis turi būti nedelsiant sulaikytas ir nugabentas į policijos skyrių 
už įrodymų sunaikinimą, trukdymą policijai dirbti ir žmogžudystę. 

— Truputį per anksti tai teigti, — atsakė Linlis. 

Toks jo ramumas paveikė ją it druska, užberta ant opos. 

— Argi? — griežtai paklausė ji. — Ir kada gi jūs priėjote prie tokios 
nuostabios išvados? 

— Iki šiol negirdėjau nieko, kas įtikintų, jog lordas Stinherstas 
nužudė Džoją Sinkler. — Linlio balas buvo kantrumo pavyzdys. — 
Bet jeigu ir manyčiau jį galėjus tai padaryti, nesulaikyčiau žmo- 
gaus remdamasis tuo, kad jis sudegino krūvą tekstų. 

— Ką? —riktelėjo Barbara gergždžiančiu balsu. — Tai jūs jau apsi- 
sprendėte dėl Stinhersto, tiesa? Remdamasis pašnekesiu su žmo- 
gumi, kuris pirmąjį savo karjeros dešimtmetį praleido sumautoje 
scenoje ir, be abejo, šįvakar pademonstravo nuostabius vaidybinius 
sugebėjimus! Puiku, inspektoriau. Galite didžiuotis tokiu savo, kaip 
policininko, darbu! 

— Heivers, — ramiai pratarė Linlis. - Neperženk ribų. 

Jis priminė, kur jos vieta. Barbara suprato įspėjimą, žinojo, kad 
turi prikąsti liežuvį, bet neketino — juk ji visiškai teisi! 

— Ką gi jis jums, inspektoriau, papasakojo, kad įtikino savo ne- 
kaltumu? Kad su tėčiu buvo moksladraugiai Itone? Kad jam būtų 
malonu jus dažniau matyti Londono klube? O gal dar geriau - kad 
įkalčių sunaikinimas neturi nieko bendra su žmogžudyste ir kad 
galite patikėti, jog jis sako tiesą, nes yra tikras džentelmenas, kaip 
ir jūs! 

— Buvo kalbėta apie daug daugiau dalykų, - atsakė Linlis. — Ir aš 
nelinkęs jų čia svarstyti... 

— Su tokia kaip aš? Kur jau ten! - baigė ji. 

— Nusimesk tą prakeiktą pagiežos kuprą ir, ko gero, pamatysi, 
kad žmonės nori tavim pasikliauti, — atkirto jai Linlis. Jis greitai 
nusigręžė nuo Barbaros, bet nejudėjo. 

Ji iš karto suprato, kad Linlis gailisi praradęs savitvardą. Tai 


jinai išmušė jį iš vėžių, nes norėjo, kad ir jam užvirtų pyktis kaip 

jai, kai buvo išprašyta iš poilsio kambario. Bet dabar pamatė, kad 
tokiu provokuojančiu elgesiu tik praranda pagarbą jo akyse. Ji 
keikė save už tokį karštakošišką kvailumą ir po kiek laiko prakal- 
bo nykiu balsu: 

— Atsiprašau. Aš vel išsišokau, inspektoriau. Vėl iš vėžių išėjau. 

Linlis atsakė ne tuoj. Jie stovėjo ant laiptų, regis, sukaustyti ne- 
praeinančios skausmingos įtampos, kiekvienas savaip kentėdamas. 
Linlis, atrodo, pakirdo tik sukaupęs jėgas. 

— Mes sulaikome žmogų, Barbara, remdamiesi tik įkalčiais. 

Ji šaltai linktelėjo. Įkarštis jau buvo atvėsęs. 

— Žinau, sere. Bet aš manau... — Kaip tik to jis ir nenorėjo klau- 
sytis. Būtent dėl to nekęs jos. Bet ji vis tiek varė savo: — Mano 
galva, jūs taip nepaisote akivaizdžių dalykų, kad galite nusitaikyti 
tiesiai į Deivisą-Džounsą remdamasis anaiptol ne įkalčiais, bet kaž- 
kuo kitu... tuo, ką galbūt pats bijote prisipažinti. 

— Čia ne tai, — atsakė Linlis, kopdamas laiptais. 

Viršuje, einant koridoriumi, Barbara vardijo jam, kas kuriame kam- 
baryje apsistojęs. Geibrielas artimiausiame prie užpakalinių laip- 
tų, paskui Vinio, Elizabetos Rintaul ir Airinės Sinkler kambariai. 
Priešais pastarąjį, kitoje koridoriaus pusėje, Riso Deiviso-Džounso 
kambarys; ties juo vakarinis koridorius suka į dešinę, platėja ir ve- 
da į pagrindinę namų dalį. Visos tos durys dabar užrakintos; žings- 
niuodami blyškių sienų koridoriumi, tarpais šviestuvų pusrutulių 
blausiai nušviestu ir nukabinėtu keleto kartų Džerardo protėvių por- 
tretais, iš kurių žvelgė niūrūs veidai, jie susitiko Sent Džeimsą. Tas 
atkišo Linliui plastikinį maišelį. 

— Mudu su Helena radome tą daiktą viename bate, apačioje, — 


pasakė jis. — Deividas Sidemas sako, kad tai jo. / 


„ Deividas Sidemas nebuvo panašus į vyrą, su kuriuo tokios 
A šlovės ir reputacijos moteris kaip Džoana Elekort būtų galė- 
+V jusi susituokusi išgyventi beveik dvidešimt metų. Linlis bu- 
vo girdėjęs pasakėlę apie jų santykius, tokį romantišką skiedalą, 
kuriais bulvariniai laikraštėliai peni savo skaitytojus, važinėjančius 
metro į darbą ir namo. Gana standartinis šlamštas: kaip dvidešimt 
devynerių metų vaikinas iš vidurio Anglijos, kaimo dvasininko sū- 
nus, aktorių agentas, galintis pasigirti, ko gero, tik dailia išvaizda ir 
begaliniu pasitikėjimu savimi, atrado devyniolikos metų merginą, 
vaidinančią pasišiaušusią Silją Notingamo teatrėlyje; kaip jis įkal- 
bėjo ją susieti jų likimus ir išgelbėjo mergaitę nuo nykios darbo 
klasės aplinkos, kur buvo gimusi; kaip rūpinosi jos vaidybos ir dai- 
navimo pamokomis, kaip puoselėjo kiekvieną jos karjeros laiptelį, 
kol ji sušvito scenoje — jis visad tikėjo taip būsiant — ir tapo labiau- 
siai pageidaujama aktorė visose šalies scenose. 
Po dvidešimties metų Sidemas dar gana gražiai atrodė ir nebuvo 
atsisakęs gyvenimo džiaugsmų, bet jo vyriškas dailumas jau spar- 
čiai vyto, o gyvenimo džiaugsmai dažnai baigdavosi nemaloniais 


padariniais. Išvaizda jau rodė pirmąsias nevaržomos gyvensenos 

žymes. Per daug riebalų pasmakrėje, aiškiai papurtęs veidas, pa- 
brinkusios rankos. Kaip ir kiti vyrai Vesterbrejuje, tą rytą Sidemas 
neturėjo galimybės nusiskusti ir todėl atrodė dar prasčiau. Nuo ge- 
rokai apžėlusio smakro veidas regėjos pajuodęs, išryškėjo gilūs ra- 
tilai apie užputusias akis. Bet jis puikiai nutuokė, kaip rengtis, kad 
atrodytų geriau. Dabar, jau gerokai sustambėjęs, vilkėjo švarku, 
marškiniais, mūvėjo kelnėmis, aiškiai siūtomis tik jam. Jo drabu- 
žiai bylojo apie pinigus kaip ir rankinis laikrodis ar žiedas su ant- 
spaudėliu, žybčiojantis auksu židinio šviesoje, kai jis atsisėdo poi!- 
sio kambaryje. Ne į paprastą kėdę kietu atlošu, pastebėjo Linlis, 
bet į patogų krėslą kambario pasienyje, prietamsoje. 

— Man nelabai aiškios jūsų funkcijos čia šį savaitgalį, — pasakė 
Linlis, kai seržantė Heivers uždarė duris ir atsisėdo prie stalo. 

— Ar mano funkcijos apskritai? — Sidemo veidas buvo be jokios 
išraiškos. Įdomiai pasakyta. 

— Galima ir taip paklausti. 

— Esu savo žmonos vadybininkas. Tvarkau jos sutartis, ieškau an- 
gažementų, ginu jos autorines teises, jei būna pažeidimų. Skaitau jos 
scenarijus, padedu mokytis vaidmenis, tvarkau jos piniginius reika- 
lus. — Sidemas, matyt, pastebėjo Linlio veidą pasikeitus. — Taip, aš 
tvarkau jos pinigus. Visus. O jų nemaža. Ji juos uždirba, aš investuo- 
ju. Taigi esu jos išlaikytinis, inspektoriau. — Sulig tais žodžiais šypte- 
lėjo be mažiausio humoro krislelio. Atrodė, jį skaudino iš pažiūros 
netolygus indėlis į sutuoktinių gyvenimą. 

— Ar gerai pažinojote Džoją Sinkler? — paklausė Linlis. 

— Turit galvoje, ar aš nužudžiau ją? Su ta moterimi susipažinau 
tik pusę aštuntos, kai Džoanai pasirodė ne prie širdies tai, kaip 
Džoja pakeitė pjesės tekstą. Paprastai aš imuosi vesti derybas su 
autoriais dėl pataisų. Bet nežudau jų, jei man nepatinka jų kūryba. 

— Kodėl jūsų žmoną nuvylė scenarijaus pataisos? | 

— Džoana visą laiką įtarė, kad Džoja stengiasi sukurti pjesę, kuri 
grąžintų jos seserį į sceną. Užtemdytų Džoaną. Džoanos vardas bū- 
tų pritraukęs žiūrovus ir kritikus, bet norėta išryškinti Airinės Sin- 


kler vaidmenį. Bent dėl to būgštavo Džo. Ir kai pamatė pakeistą 

tekstą, iš karto nusprendė, kad pačios blogiausios jos nuojautos tik- 
rai pasitvirtino. — Sidemas lėtai pakėlė abi rankas ir pečius. Keis- 
tas, prancūziškas gestas. — Aš... mes, tiesą sakant, dėl to baisiai 
susiginčijome po pjesės skaitymo. 

— Koks tai buvo barnis? 

— Koks paprastai esti tarp sutuoktinių. „Žiūrėk, į ką tu mane įvė- 
lei“. Džoana nusprendė nevaidinti toje pjesėje. 

— Ir tą sprendimą įvykdyti jai buvo apsukriai palengvinta, tie- 
sa? — paklausė Linlis. 

Sidemo šnervės išsipūtė. 

— Mano žmona nenužudė Džojos Sinkler, inspektoriau. Nei aš, 
teisybę sakant. Džojos mirtis vargu ar būtų išsprendusi mūsų tikrą 
problemą. — Jis staigiai nusisuko nuo Linlio, Heivers ir įsmeigė akis 
į staliuką prie lango su fotografijomis sidabriniais rėmeliais. 

Linlis pajuto, kad paskutinis sakinys buvo mestas kaip masalas; 
ką gį, jis nuris jį. 

- Jūsų tikrą problemą? 

Sidemas atsigręžė į juos. 

— Robertas Geibrielas, — pasakė jis prislėgtu balsu. — Tas pra- 
keiktas Geibrielas! 

Linlis jau seniai perprato, kad tyla tokia pat veiksminga apklau- 
sos priemonė kaip ir klausimas. Ji beveik visada sukelia įtampą, o 
tai viena iš nedaugelio teigiamybių, padedančių policijos pareigū- 
nui. Todėl jis nieko nesakė leisdamas Sidemui kiek pagromuliuoti 
ir galop išspausti tą savo bėdą. Tai jis beveik tuoj pat ir padarė. 

— Geibrielas sekioja Džoaną kažin kiek metų. Įsivaizduoja esąs 
Kazanovos ir Lotario* mišinys, bet Džo jis nedaro jokio įspūdžio, 
kad ir kaip stengiasi. Ji negali pakęsti to tipo. Visad jo nemėgo. 

Linlis apstulbo išgirdęs tokią naujieną, turėdamas galvoje, kad 
Elekort ir Geibrielas garsėja kaip liepsningi scenos partneriai. Ma- 
tyt, Sidemas pastebėjo jo nustebimą, nes šyptelėjo ir, tarsi patvir- 


tindamas savo žodžius, pasakojo toliau. 


* Lotaris — britų poeto ir dramaturgo Nicholas Rowe's (1715-1778) pjesės „Sąžiningas 


atgailautojas“ personažas, moterų suvedžiotojas. 

— Mano žmona velniškai puiki aktorė, inspektoriau. Visad tokia 
buvo. Bet iš tikrųjų, kai Geibrielas pradėjo per dažnai kaišioti ran- 
ką jai po sijonu per „Otelą“ praėjusį sezoną, ji atsisakė dirbti su 
juo. Deja, ji man per vėlai pasakė, koks tvirtas jos sprendimas nie- 
kad daugiau su juo nevaidinti. Kai aš jau buvau sutaręs su Stin- 
herstu dėl naujo spektaklio. Be to, dar ir pats pasirūpinau, kad Geib- 
rielas gautų jame vaidmenį. 

— Kodėl? 

— Paprastas dalykas. Geibrielas ir Elekort scenoje atrodo labai 
patrauklūs ir temperamentingi. Žmonės moka už tai. Pamaniau, kad 
Džoana gali būti atsargesnė ir vėl dirbti su Geibrielu. Kaip kartą 
vaidindama „Otele“ — ji įkando jam kaip ryklys, kai tas įkišo liežu- 
vį jai į burną per sceninį bučinį. O paskui it patrakusi juokėsi iš jo. 
Taigi nemaniau, kad dar viena pjesė su Geibrielu taip išves ją iš 
pusiausvyros. Bet paskui, pamatęs, kaip tvirtai jinai nusistačiusi 
prieš jį, kaip paskutinis kvailys pamelavau jai, pasakiau, jog Stin- 
herstas užsispyrė, kad ir Geibrielas vaidintų naujame spektaklyje. 
Deja, jis praėjusį vakarą išsiplepėjo, kad tai aš jo norėjęs naujoje 
pjesėje. Tai dar labiau pakurstė Džoanos įniršį. 

— O kaip dabar, kai aišku, kad to spektaklio nebus? 

Sidemas atsakė prastai slėpdamas nekantrumą: 

— Džojos mirtis nekeičia sutarties, kurią pasirašė Džoana su Stin- 
herstu dėl vaidinimo jo spektaklyje. Tas pats pasakytina ir apie Geib- 
rielą. Ir, beje, apie Airinę Sinkler. Todėl Džo dirbs su jais abiem, 
patinka jai tas ar ne. Mano manymu, Stinherstas pasiims juos abu į 
Londoną ir nė kiek nedelsdami visi kartu ims galvoti apie naują 
spektaklį. Jei norėčiau padėti Džoanai arba bent nuslopinti jos pyktį, 
turėčiau stengtis greičiau nutraukti bendradarbiavimą arba su Stin- 
herstu, arba su Geibrielu. Su Džojos mirtimi žlugo jos pjesės pasta- 
tymas. Patikėkite, Džoanai tai tikrai neišėjo į naudą. 

— Bet gal tai išėjo į naudą jums? 

Sidemas įsmeigė į Linlį ilgą, tiriamą žvilgsnį. 

— Nesuprantu, inspektoriau, kaip tai, kas kenkia Džo, gali išeiti į 
naudą man. 


Jis tikrai sako tiesą, pripažino Linlis. 

— Kada paskutinį kartą turėjote savo pirštines? 

Sidemas, atrodė, dar norėjo grįžti prie ankstesnės temos. Tačiau 
atsakė geranoriškai. 

— Rodos, vakar pavakary. Kai mums atvykus Frančeska paprašė 
pasirašyti į registracijos knygą, turėjau nusimauti pirštines, o pas- 
kui, atvirai šnekant, nežinau, kur jas padėjau. Neprisimenu, kad 
būčiau vėl jas užsimovęs. Greičiausiai įkišau į palto kišenę. 

— Tai ir buvo paskutinis kartas, kai jas matėte? Nepasigedote jų? 

— Man jų nereikėjo. Mudu su Džoana nėjom į lauką, o namuose 
negi jas mausiuos? Net nežinojau, kad jos dingo, kol jūsiškis parei- 
gūnas atnešė vieną į biblioteką prieš keliolika minučių. Kita gali 
būti palto kišenėje ar ant registracijos stalo. Tiesiog neprisimenu. 

— Seržante. - Linlis linktelėjo Heivers, toji atsistojo, išėjo iš kam- 
bario ir grįžo su kita pirštine. 

— Ji buvo ant grindų tarp sienos ir registracijos stalo, - pasakė ji, 
dėdama pirštinę ant stalo. 

Kurį laiką visi apžiūrinėjo pirštinę. Puikios odos, patogi mūvėti, 
su inicialais „DS“, prašmatniai išsiuvinėtais vidinėje pusėje ties 
riešu. Vos dvelkiantis odos muilas liudijo, kad ji neseniai valyta, 
bet jokių muilo liekanų nebuvo matyti tarp siūlių ar ant pamušalo. 

— Kas buvo prie registracijos stalo, kai jūs atvažiavote? — paklau- 
sė Linlis. 

Sidemo veide rados išraiška žmogaus, besistengiančio prisiminti 
veiksmus ir žmones, tuokart neįprasmintą jų laikyseną ar buvimo vietą. 

— Frančeska Džerard, — ištarė. lėtai. — Prie svetainės durų pasi- 
maišė ir pasisveikino Džeremis Vinis. - Jis stabtelėjo. Kalbėdamas 
mostelėdavo rankomis, rodydamas kiekvieno žmogaus vietą, išliku- 
'sią vaizduotėje. — Ir tas vaikinukas. Gauenas buvo ten. Gal ne iš- 
kart, bet turėjo būti, nes atėjo mūsų lagaminų ir išvedžiojo mus po 
kambarius. Ir:.. nesu visai tikras, bet, rodos, mačiau ir Elizabetą 
Rintaul, Stinhersto dukrą, skubančią į kažkurį kambarį tuo korido- 
riumi, einančiu iš vestibiulio. Žodžiu, kažkas ten nušmėžavo. 

Linlis su Heivers susižvalgė išraiškingais žvilgsniais. Linlis at- 


kreipė Sidemo dėmesį į namo planą, kurį atsinešė Heivers į poilsio 

kambarį. Jis buvo ištiestas ant stalo vidury kambario, šalia Sidemo 
pirštinės. 

— Į kurį kambarį? 

Sidemas atsistojo, priėjo prie stalo ir ėmė apžiūrinėti planą. Ge- 
rokai patyrinėjęs prašneko. , 

— Sunku pasakyti. Pamačiau ją šmėkštelint, tarsi būtų norėjusi 
mūsų išvengti. Aš tik pamaniau, kad ten Elizabeta, nes ji kartais 
taip keistai elgiasi. Manyčiau, kad į paskutinį kambarį. — Jis baks- 
telėjo į kontorą. 

Linlis svarstė informaciją. Atsarginiai raktai laikomi kontoroje. 
Užrakinti stalčiuje. Taip sakė Makeskinas. Bet pridūrė, kad ir Gau- 
enas Kilbraidas gali prie jų prieiti. Jei taip, stalčiaus rakinimas ge- 
riausiu atveju tik atsitiktinis dalykas - kartais jis užrakinamas, kar- 
tais užmirštama tai padaryti. Ir tokią dieną, kada atvyksta didelis 
būrys svečių, tikriausiai stalčius buvo neužrakintas ir raktai leng- 
vai prieinami tiems, kurie ruošė svečiams kambarius. Ir išvis bet 
kam, kas žinojo juos ten esant: Elizabetai Rintaul, jos motinai, tė- 
vui, net pačiai Džojai Sinkler. 

— Kada matėte Džoją paskutinį kartą? — paklausė Linlis. 

Sidemas neramiai pamindžikavo. Atrodė, kad nori grįžti prie kė- 
dės ir atsisėsti. Linlis nusprendė, kad bus geriau, jei pastovės. 

— Po skaitymo. Gal apie pusę dvyliktos. Gal vėliau. Nekreipiau 
dėmesio į laiką. 

— Kur? | 

— Viršutiniame koridoriuje. Ji ėjo į savo kambarį. —- Sidemas stab- 
telėjo — atrodė kažkaip nesmagiai, bet po akimirkos vėl sušneko: — 
Kaip sakiau, buvau susikivirčijęs su Džoana dėl pjesės. Ji išlėkė iš 
skaitymo, aš ją radau galerijoje. Mes ganėtinai bjauriai pasižodžiavo- 
me. Nemėgstu rietis su žmona. Paskui tas visad mane slegia, todėl 
nuėjau į biblioteką pasiimti viskio butelio. Tada ir pamačiau Džoją. 

— Ar šnekėjotės su ja? 

— Ji atrodė su niekuo pasaulyje nelinkusi kalbėtis. Aš tik paė- 
miau butelį ir savo kambaryje išgėriau keletą stiklų, na... kokius 


keturis ar penkis. Paskui užmigau. 

— Kur visą tą laiką buvo jūsų žmona? 

Sidemo akys nukrypo į židinį. Rankos automatiškai apčiupinėjo 
pilko švarko kišenes, gal tik tuščiai ieškodamos cigaretės nervams 
apraminti. Matyt, to klausimo jis tikėjosi išvengti. 

— Nežinau. Iš galerijos ji išėjo. O kur nuėjo, nežinau. 

— Nežinote? - rūpestingai pakartojo Linlis. 

— Taip, nežinau. Žinot, aš jau seniai išmokau palikti Džoaną ramy- 
bėje, kai ji pyksta, o praėjusią naktį ji buvo kaip reikiant įsiutusi. 
Todėl ir išgėriau, paskui užmigau ar nusmigau, vadinkite tai, kaip 
norite. Nežinau, kur ji buvo. Viskas, ką galiu pasakyti, yra tai, kad kai 
rytą atsibudau tai mergelei pabeldus į duris ir suvapėjus, jog reikia 
apsirengti ir eiti į svetainę, Džoana buvo lovoje šalia manęs. — Side- 
mas pastebėjo, kad Heivers visą laiką rašo. - Džoana buvo pikta... — 
patvirtino jis. — Bet tik ant manęs... Mūsų santykiai kurį laiką bu- 
vo... gerokai pakrikę. Ji nenorėjo manęs matyti. Buvo įširdusi. 

— Bet ji grįžo į jūsų kambarį tą naktį? 

— Grįžo. 

— Kada? Kelintą valandą? Antrą? Trečią? 

— Nežinau. 

— Bet jos žingsniai kambaryje turėjo jus pažadinti. 

Sidemas neteko kantrybės. 

— Ar miegojote kada, inspektoriau, gerai paėmęs? Atsiprašau už 
posakį, bet tada žmogus miegi kiaulės miegu, ir niekas tavęs nepri- 
žadins. 

Linlis nenutilo. 

— Tai taip nieko ir negirdėjote? Nei vėjo? Jokių balsų? Ničnieko? 

— Jau sakiau. 

— Nieko iš Džojos kambario? Jis gi šalia jūsų. Sunku patikėti, kad 
žudoma moteris neišleistų jokio garso. Arba kad jūsų žmona įeina 
išeina, o jūs nieko nejuntat. Kas dar būtų galėję atsitikti jums nieko 
negirdint? | 

Sidemas rūsčiai dėbtelėjo į Linlį, paskui į Heivers. 

— Jei kabinate tai ant Džo, kuo gi tada aš geresnis? Dalį nakties 
buvau vienas, tiesa? Bet čia ir yra jūsų bėda, ar ne? Juk, išskyrus 


Stinherstą, kiekvienas kurį laiką buvo vienas. 

Linlis nekreipė dėmesio į piktus Sidemo žodžius. 

— Papasakokite man apie biblioteką. 

Linlio išraiška visai nepakito, taip staigiai pakeitus apklausos 
kryptį. 

— Ką aš galiu apie ją pasakyti? 

— Ar ten kas buvo, kai nuėjote viskio? 

— Tik Geibrielas. 

— Ką jis darė? 

— Ką ir aš ketinau daryti. Gerė. Iš kvapo sprendžiant - džiną. Ir, 
be abejo, lūkuriavo pasirodant kokio nors sijono. Bet kokio. 

Linlis nusitvėrė pagiežingų Sidemo žodžių. 

— Jums nelabai patinka Robertas Geibrielas. Ar dėl to, kad rėžia 
sparną apie jūsų žmoną? Ū gal yra kitų priežasčių? 

— Niekas čia nemėgsta Geibrielo, inspektoriau. Ir niekur jis nėra 
mėgstamas. Jis pakenčiamas tik todėl, kad yra velniškai geras ak- 
torius. Atvirai šnekant, stebiuosi, kodėl nudobtas ne jis, o Džoja 
Sinkler. Jis tikrai to prašyte prašosi. 

Įdomi pastaba, pamanė Linlis. Bet dar įdomiau, kad Sidemas ne- 


atsakė į klausimą. 


Matyt, ir inspektorius Makeskinas, ir Vesterbrejaus virėja buvo 
nutarę ieškoti pagalbos poilsio kambaryje ir su dviem skirtingais 
reikalais atkako prie jo durų vienu metu. Makeskinas atkakliai pa- 
reikalavo, kad būtų išklausytas pirmas, ir baltai apsidariusi virėja 
paliko tarpduryje sielvartingai laužydama rankas, nes kiekviena su- 
gaišta minutė artino suflė pragaištį orkaitėje. 

“ Makeskinas nužiūrėjo Deividą Sidemą nuo galvos iki kojų, kai 
tas ėjo pro jį į koridorių. . 

— Padarėme viską, kas reikėjo padaryti, — pasakė jis Linliui. — 
Paėmėme daugybę pirštų atspaudų, užantspaudavome Klaid ir Sin- 
kler kambarius. Nusikaltimo vietos tyrimo brigada atliko savo dar- 
bą. Beje, vamzdžiai švarūs. Niekur jokio kraujo. 

— Švarus darbas, išskyrus pirštinę. 


— Mano žmogus ištirs ją. - Makeskinas mostelėjo galva bibliote- 

kos link ir trumpai pridūrė: — Ar paleisti juos? Virėja sako išvirusi 
pietus ir jie prašosi leidžiami bent apsiprausti. 

Linlis matė, kad ne Makeskino būdui prašyti nurodymų. Tai, kad 
vadovavimą tyrimui teko perduoti kitam pareigūnui, buvo neįpras- 
tas dalykas škotui, ir jam kalbant net ausų krašteliai nuraudo gra- 
žių žilų plaukų fone. 

Tarsi įžiūrėjusi užmaskuotą žinią Makeskino žodžiuose, virėja ka- 
ringai sušneko: 

— Kas tai matė žmones badu marinti. Taip nevalia! — Tiesą sa- 
kant, ji manė, kad policijos modus operandi* ir yra dvasinti žmones 
duona ir vandeniu, kol bus rastas žudikas. — Aš čia mažumėlę pa- 
taisiau užkąsti. Anie tik pateptos duonos šiandien gavo, inspekto- 
riau. Ne taip kaip policija. — Ji reikšmingai linktelėjo. - Jiejie žiau- 
mojo nuo pat labo ryto, kiek mani iš virtuvės matos. 

Linlis spragtelėjo kišeninį laikrodį ir nustebo pamatęs, kad jau 
pusė devynių. Jis ir pats turėjo būti toks pat alkanas; jei policinin- 
kai baigė darbą, nebuvo jokio reikalo neleisti žmonėms kaip rei- 
kiant pavalgyti ir riboti jų laisvę namuose. Jis linktelėjo. 

— Tada mes važiuojame, — pasakė Makeskinas. — Palieku jums 
konsteblį Lonaną, o pats atvažiuosiu rytoj rytą. Mano žmogus jau 
pasiruošęs vežti Stinherstą į nuovadą. 

— Palikite jį čia. 

Makeskinas išsižiojo, susičiaupė, vėl išsižiojo ir pagaliau, numo- 
jęs ranka į protokolą, pratarė: 

— Bet tie tekstai, inspektoriau... 

— Aš susitvarkysiu su juo, — tvirtai pasakė Linlis. - Įkalčių sude- 
ginimas nėra žmogžudystė. Už tai jis gali būti patrauktas atsakomy- 
bėn, kai ateis laikas. — Linlis matė, kaip seržantė Heivers šastelėjo 
atgal, tarsi atsiribodama nuo tokio, jos nuomone, nevykusio spren- 
dimo. 

Na, o Makeskinas, atrodo, apsisprendė dėl to nesiginčyti ir nusi- 
plovė rankas. Tik, formaliai palinkėjęs labos nakties, šiurkščiu bal- 
su pridūrė: 


* Veikimo būdas (Tot.). 

— Nunešėme jūsų daiktus į šiaurės vakarų sparną. Būsite kartu su 
Sent Džeimsu. Šalia naujojo Helenos Klaid kambario. 

Nei politinės vingrybės, nei policininkų apgyvendinimas nerū- 
pėjo virėjai, kuri, stovėdama tarpduryje, vis-nenustygo, nes troško 
kuo greičiau sutvarkyti savo kulinarines komplikacijas, atvedusias 
ją] poilsio kambarį. 

— Užu dvidešimties minučių, inspektoriau. — Ir apsigręžusi ant 
kulno pridūrė: — Ir kad visi sykiu. 

Kaip tik tinkamas laikas viską užbaigti. Makeskinas juo pasinau- 


dojo. 


Galų gale paleisti po dienos įkalinimo bibliotekoje, dauguma sve- 
čių dar buvo koridoriuje, kai Linlis pakvietė Džoaną Elekort į poil- 
sio kambarį. Inspektoriaus prašymas — juk ką tik buvo apklaustas 
jos vyras — saujelei žmonių net kvapą užėmė belaukiant, kaip akto- 
rė pasielgs. Šiaip ar taip, jis pateikė tai kaip prašymą. Bet niekas 
nebuvo tiek kvailas, kad manytų, jog tokį kvietimą Džoana užsino- 
rėjusi galėtų ir mandagiai atmesti. 

Atrodė, lyg ji kaip tik karštligiškai svarsto visas galimybes prade- 
dant trumpu drūtu atsisakymu ir baigiant priešišku bendradarbia- 
vimu. Matyt, pastaroji mintis paėmė viršų, nes, priėjusi prie poilsio 
kambario durų, visą savo pagiežą, susikaupusią po kalinimo die- 
nos, parodė nesiteikdama tarti nė žodelio nei Linliui, nei Heivers, 
tylomis nudrožė prie židinio ir atsisėdo ant kietu, rumbuotu atlošu 
kėdės, nuo kurios Sidemas išsisuko, o Stinherstas taip nenoriai ja 
pasinaudojo. Toks jos pasirinkimas stebino — arba ji buvo nutarusi 
kalbėti ypač tiesmukai, arba pasirinko tą vietą, kad čia jos oda ir 
plaukai, apšviesti mirgančios liepsnos, kritišku atveju galėtų išblaš- 
kyti ne itin budraus pašnekovo dėmesį. Ką jau ką, o užvaldyti žiū- 
rovų dėmesį Džoana Elekort mokėjo. 

Žiūrint į ją, Linliui buvo sunku patikėti, kad tai moteriai bemaž 
keturiasdešimt. Ji atrodė dešimčia metų jaunesnė, gal ir dar jau- 
niau, ir apšviesta atlaidžios židinio šviesos, kuri teikė jos odai per- 


matomą auksinį atspalvį, priminė jam įspūdį, patirtą pirmą kartą 

išvydus Fransua Bušė* „Besiilsinčią Dianą“ — nuostabus Džoanos 
odos švytėjimas buvo toks pat, kaip tokie pat buvo ir švelnus skruostų 
rausvumas, ir subtilus ausies lankelis, pasirodęs jai krestelėjus plau- 
kus atgal. Tikra gražuolė, ir jei jos akys būtų rudos, o ne rugiagėlių 
mėlio, sakytum, jog ji pozavo Bušė paveikslui. 

Nieko stebetino, kad Geibrielas sekioja ją, galvojo Linlis. Jis pa- 
siūlė jai cigaretę, ji paėmė. Jam pakišus žiebtuvėlį, Džoana beveik 
apėmė jam ranką — atseit kad ne taip virpėtų ugnelė — savo ilgais, 
labai vėsiais pirštais, ant kurių sutviksėjo kelių žiedų briliantai. Tai 
buvo sceninis, apgalvotas, gundantis judesys. 

— Dėl ko ginčijotės su savo vyru praėjusį vakarą? — paklausė jis. 

Džoana kilstelėjo gražiai išlenktą antakį ir per akimirką nužiūrė- 
jo seržantę Heivers nuo galvos iki kojų, tarsi vertindama policinin- 
kės apčiurusį sijoną, nuo cigarečių pelenų paišiną megztinį. 

— Dėl to, kad per pastaruosius šešis mėnesius man nusibodo ken- 
teti Roberto Geibrielo gašlumą, — nuoširdžiai atsakė ir stabtelėjo, 
tarsi laukdama atsakymo arba užjaučiamo linktelėjimo, o gal smer- 
kiamo žvilgsnio. Kai tapo aišku, kad nieko panašaus nebus, ji varė 
toliau jau kiek sausesniu balsu: — Inspektoriau, kiekvieną mielą 
vakarą per paskutinę sceną „Otele“ jo galas stirksodavo kaip pisto- 
letas. Tuo metu, kai turėdavo mane smaugti, jis pradėdavo trintis 
apie mane lovoje kaip koks dvylikmetis vaikigalis, ką tik pajutęs, 
kokių smagybių jam gali suteikti toji nuostabi dešrytė tarpukojy. 
Man tai įgriso iki gyvo kaulo. Maniau, kad Deividas tiek jau gali 
suprasti. Bet, matyt, negali. Nes sudarė naują sutartį, versdamas 
mane vėl dirbti su Geibrielu. 

— Jūs ginčijotės del naujos pjesės? 

— Mes ginčijomės dėl visko. Dėl naujos pjesės taip pat. 

— Jūs prieštaravote dėl Airinės Sinkler vaidmens? 

Džoana nupurtė cigaretės pelenus ant kilimo. 

— Deividas, tvarkydamas šį reikalą, negalėjo idiotiškiau pasielgti 
mano atžvilgiu. Jis prispyrė mane visus būsimus dvylika mėnesių 


kentėti Roberto Geibrielo priekabiavimus ir dar žiūrėti, kad buvusi 


* Buše (Francois Boucher, 1703-1770) —- prancūzų tapytojas. 

Geibrielo žmona neužliptų man ant galvos kopdama į naujas, žvaigž- 
dėtas karjeros aukštumas. Aš jums nemeluosiu, inspektoriau. Man 
nė kiek negaila, kad tas Džojos pjesės pastatymas sužlugo. Galite, 
jei norite, tarti, jog tai atviras kaltės prisipažinimas, bet aš neketinu 
čia sėdėdama apsimesti, kad gedžiu dėl tos moters, kurios beveik 
nepažinojau, mirties. Ko gero, jūs įžvelgsite čia ir motyvą jai nužu- 
dyti. Bet nieko nepadarysi, taip jau yra. 

— Jūsų vyras sakė, kad naktį kurį laiką nebuvote miegamajame. 

— Ir turėjau progą nugalabyti Džoją? Ką gi, iš šalies turbūt taip ir 
atrodo. 

— Kur jūs nuėjote po barnio galerijoje? 

— Iš pradžių į mūsų kambarį. 

— Kelintą? 

— Manau, šiek tiek po vienuoliktos. Bet ten nepasilikau. Žinojau, 
kad greit ateis Deividas, atgailaudamas dėl barnio ir trokšdamas 
susitaikyti jam įprastu būdu. O aš nei vieno, nei kito nenorėjau. Nei 
jo paties. Todėl nuėjau į muzikos kambarį šalia galerijos. Ten yra 
toks prieštvaninis gramofonas ir dar senesnės plokštelės. Kiek pa- 
siklausiau populiarių melodijų. Beje, Frančeska Džerard yra didelė 
Etelės Merman gerbėja. 

— Ar kas nors jus ten girdėjo? 

— Turit galvoje, kad patvirtintų mano žodžius? — Ji papurtė galvą, 
matyt, nesuvokdama, jog tokiu atveju jos alibi visiškai bevertis. — 
Muzikos kambarys yra šiaurės rytų koridoriuje. Vargu ar kas būtų 
galėjęs girdėti. Nebent ten būtų slankiojusi Elizabeta, kaip papras- 
tai klausydamasi prie durų. Šiuo atžvilgiu ji neturi sau lygių. 

Linlis tai nuleido negirdomis. 

— Kas buvo vestibiulyje, kai jūs vakar atvykote? 

Džoana suko ant piršto kelias ugnies nušviestas plaukų sruogas. 

— Be Frančeskos, rodos, nieko daugiau neprisimenu. Tik Džeremį 
Vinį. Jis priėjo prie svetainės durų, ir mes šnektelėjome. Jį tikrai 
prisimenu. 

— Keista, kad Vinis įstrigo jūsų atmintin. 


— Nieko čia keisto. Kadaise jis turėjo nediduką vaidmenį pjesėje, 

kurioje vaidinau Norviče. Ir dar pamaniau, išvydusi jį vakar, kad jo 
sceninė išvaizda tokia pati, kokia ir buvo. Tiesą sakant, jos niekada 
neturėjo ir neturi. Visad atrodė kaip žmogus, ką tik pamiršęs pen- 
kiolika teksto eilučių ir jokiu būdu nesuvokiantis, kad improvizuo- 
damas galėtų išsipainioti iš bėdos. Jis net nesugebėdavo pakartoti 
garsų, scenoje imituojančių klegančią minią. Vargšas žmogelis. Sce- 
na, deja, nebuvo jo pašaukimas. Be to, buvo toks žioplas, kad vis 
tiek nebūtų galėjęs suvaidinti jokio svarbesnio vaidmens. 

— Kada grįžote į savo kambarį tą naktį? 

— Tikrai nežinau, nes nežiūrėjau į laikrodį. To juk paprastai nie- 
kas nedaro. Klausiausi plokštelių, kol šiek tiek apsiraminau. - Ji 
pažvelgė į ugnį. Jos skaidri ramybė mažumėlę susidrumstė, kai ji 
perbraukė ranka nepriekaištingą kelnių briauną. — Ne, nevisiškai 
taip. Norėjau įsitikinti, ar Deividas jau užmigęs. Turbūt nenorėjau 
užgauti jo savimeilės, nors kai dabar tai prisimenu, neturiu jokio 
supratimo, kodėl nenorėjau jos užgauti. 

— Užgauti jo savimeilės? — abejodamas paklausė Linlis. 

Džoana tuoj pat, be jokios priežasties, šyptelėjo. Matyt, tai buvo 
vienas iš būdų automatiškai atkreipti publikos dėmesį labiau į savo 
grožį negu į vaidybos kokybę. — Deividas prašovė pro šalį įtraukda- 
mas Robertą Geibrielą į sutartį, inspektoriau. Jei būčiau atėjusi 
anksčiau, jis būtų norėjęs aiškintis ir taikytis... Bet... — Ji vėl pa- 
žvelgė į šoną, liežuvio galiuku liesdama lūpas, tarsi jai būtų reikėję 
laimėti laiko. —- Apgailestauju. Vis dėlto negaliu to pasakyti jums. 
Kvaila, ar ne? Kad kokios, galite užsinorėti mane net areštuoti. Bet 
yra tokių dalykų... Žinau, net pats Deividas nebūtų to jums pasa- 
kojęs. Žodžiu, negalėjau eiti į mūsų kambarį, kol jis nebus užmigęs. 
Tiesiog negalėjau. Prašau mane suprasti. 

Linliui buvo aišku, kad ji prašo nutraukti tą kalbą, bet jis tylėjo 
laukdamas tęsinio. Kai ji vėl prakalbo, buvo nusukusi veidą ir ke- 
letą kartų patraukė cigaretę, o paskui sutrynė nuorūką peleninėje. 

— Deividas būtų norėjęs pasimylėti. Bet bemaž jau du mėnesiai... 
negali. Ir vis tiek būtų bandęs. Būtų stengęsis taip įrodyti savo dė- 
kingumą. Bet nepavykus viskas būtų buvę dar blogiau. Todėl ir lau- 

kiau kitur, kol jis, kaip maniau, užmigs. Jis jau buvo užmigęs, ir aš 
apsidžiaugiau. 

Dievaži, nieko sau naujiena! Dabar buvo dar sunkiau suprasti 
Elekort ir Sidemo santuokos ilgaamžiškumą. Tarsi atspėdama jo min- 
tį, Džoana Elekort vėl sušneko šaižiu balsu, be jokių sentimentų ar 
gailesčio. 

— Deividas yra mano istorija, inspektoriau. Aš nesigėdiju prisipa- 
žinti, kad tik jo dėka esu tokia, kokia esu. Dvidešimt metų jis buvo 
mano didžiausias rėmėjas, kritikas, mano geriausias draugas. To 
negalima imti ir užmiršti vien dėl to, kad kartais gyvenimas paglos- 
to tave ne pagal plauką. 

Taip iškalbingai išreikšto santuokinio lojalumo Linlis gyvenime 
nebuvo-girdėjęs. Tačiau jis vis dėlto nepamiršo, kaip Deividas Si- 
demas buvo apibūdinęs savo žmonos aktorinį meistriškumą. Ji iš- 


ties buvo velniškai puiki aktorė. 


Frančeskos Džerard miegamasis buvo nukištas į tolimą viršutinio 
šiaurės rytų koridoriaus galą, kur jis jau siaurėjo ir riogsanti seniai 
nenaudojama, bet kaip uždengta arfa metė ant sienos Kvazimodo 
šešėlį. Čia jau nebuvo portretų, jokie gobelenai nesaugojo nuo šal- 
čio. Jokių jaukumo ir patogumų žymių. Tik vienspalvės sienos, ku- 
rių suaižėjęs it voratinklis tinkas rodė jų amžių, ir plonas kaip po- 
pierius takelis, tysantis ant grindų. 

Žvilgtelėjusi atgal, Elizabeta Rintaul nusliūkino koridoriumi ir 
sustojusi ties tetos durimis ėmė įtemptai klausytis. Iš viršutinio va- 
"karinio koridoriaus buvo girdėti dudenantys balsai. Bet kambaryje 
— jokio garso. Ji pakaleno nagais į medį - nervingas judesys, prime- 
nantis paukščiukų kaukšėjimą snapais. Niekas nepakviėtė užeiti. 
Ji vėl pabeldė. 

— Teta Frense? — išdrįso šnabžtelėti. Ir vėl jokio atsako. 

Ji žinojo, kad teta kambaryje, nes prieš penkias minutes matė ją 
ten einant, kai tik policija atrakino kambario duris. Todėl ji pa- 
spaudė durų rankeną. Rankena pasidavė — tokia lipni jos prakai- 


tuotoje rankoje. 

Viduje tvyrojo sudususių oro gaiviklių, slopiai salstelėjęs pudros, 
aitrūs analgetikų ir nebrangaus odekolono kvapai. Kambario apstaty- 
mas atitiko nykų, be jokių gražmenų koridoriaus vaizdą: siaura lova, 
vienintelė spinta, komoda, rėmuose sukiojamas žmogaus ūgio veid- 
rodis, metantis keistus žalius atspindžius ir iškreipiantis veidus taip, 
kad kakta atrodė apvali kaip svogūnas, o smakras visai mažytis. 

Tas kambarys ne visada buvo tetos miegamasis. Tik po vyro mirties 
ji persikėlė į šitą namų dalį, sakytum tokiais nepatogumais ir nyku- 
mu didindama savo gedulą. Pasirodo, gedėjo ji ir dabar - sėdėjo tiesi 
ant paties lovos kraštelio, visą dėmesį sukaupusi, akis įbedusi į vyro 
fotografiją, kabančią ant sienos, — vienintelį kambario papuošimą. 
Dėdė nuotraukoje atrodė iškilmingas, orus, visai nepanašus į dėdę 
Filipą, kurį Elizabeta prisiminė iš vaikystės, bet toks liūdnas, koks 
tapo po Naujųjų metų išvakarių. Po dėdės Džefrio žūties. 

Elizabeta vos girdimai uždarė duris, bet kai jų briauna prigludo 
prie metalinės užrakto plokštelės, teta prislopintu balsu verksmin- 
gai aiktelėjo. Ji pašoko nuo lovos ir atsigręžė į ją pakėlusi plaštakas 
išskėstais pirštais tarsi gindamasi. 

Elizabeta sustingo. Kaip vienas vienintelis judesys gali primin- 
ti tai, ką atmintis, regis, buvo amžinai palaidojusi. Šešerių metų 
mergytė smagiai pėdina į Somerseto arklides; virtuvės tarnaitės 
pritūpusios žiūri į kažką pro akmeninės sienos angą, kur buvo 
ištrupėjęs cementas; jos pakuždomis šaukia ją: „Eikš, brangute, 
pamatysi, ko nemačiusi; nieko nenujausdama, bet visad taip trokš- 
tanti draugystės, ji pasilenkia prie skylės ir mato, kaip du vaiki- 
nai, arklininkai, numetę garde kur papuola drabužius, vienas par- 
klupęs keturiomis, kitas apsižergęs jo užpakalį, šniokščia, juda, 
kruta, abiejų kūnai blizga nuo prakaito kaip aliejumi ištepti; išsi- 
gandusi tokio vaizdo, ji atšoko, o merginos tik krizeno slopinda- 
mos juoką. Jos juokėsi iš jos. Iš jos nekaltumo, aklo naivumo. O ji, 
norėdama apsiginti nuo-jų, įskaudinti jas, iškabinti joms akis, va 
taip kaip dabar teta Frensė išskėtė pirštus. 

— Elizabeta! — Frančeska nuleido rankas. Kūnas sukrito. — Išgąs- 


dinai mane, brangioji. 

Elizabeta stebėjo tetą baimindamasi, nė kiek negeisdama kitos 
prisiminimų bangos, kurią galėtų sukelti koks vėl netyčiom padary- 
tas gestas. Matyt, Frančeska buvo pradėjusi ruoštis pietums, bet 
vyro atvaizdas nugramzdino ją į svajones, kurias išblaškė Elizabe- 
ta. Dabar ji žiūrėjo į veidrodį, šukuodama retėjančius žilus plau- 
kus. Ji šyptelėjo Elizabetai — lūpos virptelėjo išduodamos nervinę 
įtampą, kad ir kaip ji stengėsi atrodyti rami. 

— Žinai, būdama jauna išmokau žiūrėti į veidrodį ir nematyti vei- 
do. Žmonės sako, kad tai neįmanoma, bet man išeina. Galiu šukuo- 
tis, pasidažyti, įsisegti auskarus, daryti viską, ką noriu, ir niekad 
nematyti, kokia esu negraži. 

Elizabeta nesivargino to neigti. Neigimas būtų įžeidęs, nes teta 
sakė teisybę. Ji buvo negraži, visada tokia buvo su savo ilgu arkliš- 
ku veidu, kyšančiais dantimis ir labai menku smakreliu. Ištįsęs kū- 
nas, ilgos rankos, kojos, aštrios alkūnės — joje įsikūnijo visa, kas 
buvo bjauriausia Rintaulų šeimos genetiniame pavelde. Elizabeta 
dažnai pagalvodavo, kad dėl to savo negražumo teta nešioja tiek 
daug brangenybių, tarsi jos galėtų atitraukti dėmesį nuo nelemto 
jos veido ir kūno. 

— Elizabeta, nesigraužk dėl to, - švelniai guodė ją Frančeska. - Ji 
nori ti4 gero. Nereikia taip baisiai dėl to sielvartauti. 

Elizabeta jautė gerklėje gumulą. Kaip puikiai teta ją pažinojo. 
Kaip puikiai visada ją suprato... 

— Brangioji, paduok ponui Viniui gėrimo... Jo stiklas beveik tuš- 
čias, — karčiai mėgdžiojo ji motinos saldžiažodžiavimą. — Norėjau 
mirti. Net su policija. Net su Džoja. Tiesiog ji negali užsičiaupti. Ir 
neužsičiaups. Niekad. 

- Ji nori tau laimės, brangioji. Ir mano, kad ją gali suteikti san- 
tuoka. 

— Tokia kaip jos? — Žodžiai buvo pilni tulžies. 

Teta suraukė kaktą. Padėjo plaukų šepetį ant komodos, o tarp jo 
šerių tvarkingai įstatė šukas. 

— Ar rodžiau tau fotografijas, kurias man perdavė Gauenas? — 
linksmai paklausė darydama viršutinį komodos stalčių. Jis sucypė 


ir užsikirto. — Paikas bernelis. Pamatė žurnale tas senovines foto- 

grafijas ir nutarė, kad galime padaryti mūsų namo nuotraukų kolek- 
ciją. Kiekvieno atnaujinamo kambario. O paskui gal iškabinsime 
jas svetainėje, kai baigsime tvarkytis. Gal kada ir koks istorikas 
jomis susidomės. Arba galėtume jas panaudoti... - Ji vis trūkčiojo 
stalčių — nuo žiemos drėgmės medis buvo išbrinkęs. 

Elizabeta be žodžių žiūrėjo į ją. Visad taip jų šeimoje: į klausi- 
mus neatsakoma, amžinos paslaptys, išsisukinėjimai ir nutylėjimai. 
Jie visi tarsi konspiratoriai, susimokę užbraukti, nuslėpti praeitį. 
Jos tėvas, motina, dėdė Džefris, senelis. O dabar ir teta Frensė. Jos 
atlaidumą taip pat lemia kraujo ryšiai. 

Nėra ko ilgiau būti kambaryje. Reikėjo pasakyti jai tik vieną da- 
lyką. Elizabeta susiėmė ir tarė: 

— Teta Frense... 

Frančeska pažvelgė į ją. Ji vis dar buvo įsitvėrusi stalčiaus ir bergž- 
džiai jį trūkčiojo net nesuvokdama, kad tik pabrėžia savo pastangų 
beprasmybę. 

— Noriu, kad žinotum, — kalbėjo Elizabeta. — Tu turi tai žinoti. 
Aš... bijau, kad vakar vakare pasielgiau ne taip kaip dera. 

Frančeska galų gale paleido stalčių. 

— Ką turi galvoje, brangioji? 

— Matai... ji nebuvo viena, ji net nebuvo savo kambaryje. Todėl 
negalėjau su ja išvis pasikalbėti ir perduoti tavo pageidavimo. 

— Nesvarbu, brangioji. Pasielgei taip, kaip tau atrodė geriau, ar 
ne? Ir bent jau aš... 

— Ne. Prašom paklausyti! 

Tetos balsas kaip visad buvo malonus, kupinas atjautos ir supra- 
"timo, kaip jaučiasi žmogus, neapdovanotas jokiais sugebėjimais, ta- 
"lentais, neturįs net vilties. Pajutus tokį besąlygišką palankumą, Eli- 
zabetai sugniaužė gerklę beprasmės ašaros. Ji nepakentė verkimo 


nei liūdėdama, nei kentėdama, todėl apsigręžė ir išėjo iš kambario. 


— Tegu velniai jį rauna! 
Gauenas Kilbraidas bemaž priėjo liepto galą — daugiau nebeva- 


liojo pakelti jį be paliovos kankinančio maudulio. Gana jau tų muš- 

tynių bibliotekoje, po kurių pasidarė dar sunkiau, nes mergina nei 
patvirtino, nei paneigė, kad prisileido Robertą Geibrielą, nors Gau- 
enas apie tokius dalykus galėjo tik svajoti. O dabar, po visų tų išgy- 
venimų, ponia Džerard siunčia jį ko nors daryti tam suknistam boi- 
leriui, kuris neveikia, kaip turėtų, jau penkiasdešimt metų... Ne, 
joks žmogus neištvers tokio gyvenimo... 

Keikdamasis jis trenkė ant grindų veržliaraktį, ir šis, perskėlęs 
seną plytelę, šoktelėjo ir nuslydo po pragariškai karštomis vandens 
virintuvo ringėmis. 

— Velnias! Velnias! Velnias! - pykčio apimtas putojo Gauenas. 

Atsiklaupęs ant grindų ėmė grabalioti po boileriu ir kaipmat nu- 
sidegino ranką į įkaitusį virintuvo metalą. 

— Vajėzau! Prakeikimas! — subliuvo jis, mesdamasis į šoną ir žiūrė- 
damas į seną įtaisą kaip į nelabą gyvą padarą. Įniršęs spyrė į boilerį 
kartą, kitą. Pagalvojo apie Robertą Geibrielą su Mere Agnese ir spyrė 
trečią kartą. Spyris išjudino iš vietos vieną iš surūdijusių vamzdžių. 
Verdantis vanduo šnypšdamas pasileido purkšti puslankiu. 

— Pragaro išpera! — piktai pratrūko Gauenas. — Sudegęs, surūdi- 
jęs, visokių velnių suėstas! 

Jis stvėrė nuo kriauklės pašluostę ir apsuko apie karštą vamzdį, 
kad daugiau nenusidegintų. Tada atsigulė ant krūtinės ir ėmė galy- 
nėtis su sunkiai pasiduodančiu vamzdžiu, pūsdamas į smulkučius 
karšto vandens purslus, deginančius jam veidą bei galvą. Viena ranka 
stūmė vamzdį atgal į vietą, kita grabinėjo nusviesto veržliarakčio, 
kol galop užčiuopė jį prie tolimiausios sienos. Jis mažumėlę pasi- 
spyrė nuo grindų, kad pasiektų įrankį. Pirštai jau lietė jį, kai visa 
plovykla paskendo tamsoje; Gauenas pamanė, na va, to betrūko — 
perdegė vienintelė čia švietusi lemputė. Dabar šiokia tokia šviesa 
sklido tik iš paties boilerio — menkas rausvas dryželis, spingsintis 
tiesiai į akis. Paskutinis smūgis! 

— Sušiktas katilas! — rėkė jis. - Sumautas griozdas! Suknista, su- 
rūdijus griuvena! 

Staiga, be žodžių, jis pajuto, kad plovykloje yra ne vienas. 


— Kas ten? Ateik ir pagelbėk man! 

Jokio atsako. 

— Aš čia, ant grindų! 

Ir vėl nė garso. 

Jis pasuko galvą, iš visų jėgų stengdamasis ką nors įžiūrėti tam- 
soje, bet veltui. Jis vėl buvo bešaukiąs ir šįkart garsiau, nes iš bai- 
mės jau jam plaukai ėmė šiauštis, kai kažkas dryktelėjo jo pusėn. 
Sakytum keli žmonės čiupo jį. 

— Ei... 

Jį nutildė smūgis. Ranka griebė jam už sprando ir tėškė galvą į 
grindis. Skausmas nutvilkė smilkinius. Vaikinas paleido vamzdį, ir 
stipri srovė šovė tiesiog jam į veidą, akindama ir plikindama jį. 
Gauenas žūtbūt ėmė plėštis iš jį laikančių rankų, bet buvo žvėriškai 
priplotas prie įkaitusio vamzdžio, o iš jo verdantis vanduo pasipylė 
ant drabužių, permerkė juos ir jau šutino krūtinę, pilvą, kojas. Vil- 
nonės drapanos prilipo prie kūno nelyginant glaistas ir veržė odą 
lyg acto kompresas. 

— Aaaa... 

Apimtas baisaus skausmo ir siaubo, vaikinas mėgino šaukti. Staiga 
kažkas keliu prispaudė jį per liemenį ir ranka, čiupusi jam už plau- 
kų, pasuko galvą ir ėmė mygti kaktą, nosį ir smakrą prie grindų, ant 
kurių jau garavo vandens bala. 

Jis išgirdo trekštelint nosį, jautė nuo veido dryskant odą. Ir kai 
suvokė, jog nematomas užpuolikas nori paskandinti jį vos ne šaukšte 
vandens, aiškiai išgirdo metalą brūkštelint per plytelių grindis. 


Kitą akimirką peilis įsmigo jam į nugarą. 


Sviesa vėl užsidegė. 


Kažkas greitais žingsniais pasileido laiptais į viršų. 


+  — Mano nuomone, svarbiau, ar tiki Stinhersto pasakojimu, — 

al» pasakė Sent Džeimsas. 

. Jie buvo kampiniame miegamajame — čia namo šiaurės 
vakarų sparnas jungėsi su pagrindine pastato dalimi. Mažas kam- 
barėlis, apstatytas buksmedžio ir pušies baldais, išklijuotas nebran- 
giais apmušalais su šilingių vijokliais melsvame fone. It ligoninėje 
buvo justi silpnas valiklių ir dezinfekuojančių priemonių kvapas, 
nemalonus, bet ne per daug įkyrus. Pro langą Linliui buvo matyti 
vakarinis sparnas, kurio viename kambaryje vangiai vaikštinėjo Ai- 
rinė Sinkler su suknele ant rankos, tarsi negalėdama nuspręsti, ar 
vilktis ja, ar apskritai viską mesti šalin. Išblyškęs pailgas veido 
ovalas, apsuptas juodų plaukų, atrodė tarsi sukurtas dailininko, no- 
rinčio pabrėžti kontrasto jėgą. Linlis nuleido užuolaidą ir atsigręžęs 
pamatė, kad jo bičiulis jau rengiasi pietums. 

Tai buvo ganėtinai keblus dalykas, o čia dar sudėtingesnis, nes 
paprastai Sent Džeimsui apsirengti padėdavo uošvis. Dar blogiau 
buvo tai, kad Sent Džeimsui tokiam paprastam veiksmui atlikti rei- 
kėjo pagalbos tik per girto Linlio nerūpestingumą vieną vienintelį 


vakarą. Jis stebėjo Sent Džeimsą, troško padėti, bet žinojo, kad jo 

pagalbos bus mandagiai atsisakyta. Matė nepridengtą kojos įtvarą, 
sąvaržas, nesuvarstytus batus, bet Sent Džeimso veidas visada lik- 
davo abejingas, sakytum jis vos prieš dešimtmetį nebūtų buvęs lanks- 
tus it nendrė sportininkas. 

— Sent Džeimsai, Stinhersto pasakojimas panašus į tiesą. Nepa- 
sakysi, kad tai pasakėlė, sukurpta gelbėjantis nuo kaltinimo žmog- 
žudyste, ar ne? Ko jis gali tikėtis žemindamas savo paties žmoną? 
Jei jau taip, jo reikalai dabar dar prastesni. Jis užsikrovė rimtą žmog- 
žudystės motyvą. 

— Kurio negali patikrinti, — švelniai paprieštaravo Sent Džeim- 
sas, — nebent apklausi pačią ledi Stinherst. O vidinis balsas man 
sako, kad Stinherstas gatavas lažintis, kad tu, kaip tikras džentel- 
menas, to nepadarysi. | 

— Dar ir kaip padarysiu. Jei tik prireiks. 

Sent Džeimsas vieną batą numetė ant grindų, o prie kito ėmė 
tvirtinti įtvarą. 

— Bet nebekalbėkim, Tomi, apie tai, kokios jis tikėjosi tavo reak- 
cijos. Tarkim, jis papasakojo teisybę. Juk nekvailai sugalvota - taip 
akivaizdžiai pabrėžti, kad turi motyvą žmogžudystei. Tau neberei- 
kės to atkasti, tavo įtarumas nepadidės, kai atskleisi tą faktą. Kraš- 
tutiniu atveju net nejtarsi jo žmogžudyste vien dėl to, kad jis pats iš 
pat pradžių viską sąžiningai išklojo. Gudriai sumanyta, ar ne? Gal 
truputėlį net ir persūdė. Kaip geriau pagrįsi būtinybę sunaikinti 
įkalčius, jei dar turėsime galvoje Džeremį Vinį, žmogų, kuris griebs 
bet kokią pikantišką istoriją po Džojos nužudymo. 

— Nori pasakyti, kad Stinherstas iš anksto žinojo, kad Džojos pa- 
taisos iškels į paviršių žmonos ir brolio romaną? Bet tokia mintis 
mažai tikėtina, nes Helenai buvo skirtas kambarys šalia Džojos kam- 
bario. Ir koridoriaus durys buvo užrakintos. Ir likę Deiviso-Džoun- 
so pirštų atspaudai ant rakto. 

Sent Džeimsas nesiginčijo. Tik paprastai tarė: 

— Jei jau apie tai sušnekom, Tomi, manau, galima sakyti, jog 
tokia mintis taip pat mažai tikėtina, nes Sidemas buvo vienas dalį 
nakties. Tr jo žmona, kaip paaiškėjo. Taigi ir vienas, ir kitas turėjo 


galimybę ją nužudyti. 

— Galimybę — ko gero. Atrodo, visi turėjo galimybę. Bet svarbiau- 
sia — motyvas. Jei išleisime iš akių faktą, kad Džojos durys buvo 
užrakintos ir tas, kas tai padarė, galėjo prieiti prie tų atsarginių 
raktų arba pateko ten per Helenos kambarį. Matai, mes vis grįžtam 
prie to paties. 

— Stinherstas galėjo prieiti prie raktų, ar ne? Pats tau sakė, kad 
yra čia buvęs. 

— Kaip ir jo žmona, duktė ir Džoja. Jos visos galėjo paimti tuos rak- 
tus, Sent Džeimsai. Net Deividas Sidemas būtų galėjęs juos paimti, jei 
būtų ėjęs tuo koridoriumi vėliau, pavakare, pasižiūrėti, į kurį kambarį 
pasuko Elizabeta Rintaul, pamačiusi juodu su Džoana Elekort atvy- 
kus. Bet ko mums smulkintis? Kodėl jam turėtų rūpėti, kur šmurkšte- 
lėjo Elizabeta Rintaul? Maža to, kodėl Sidemas norėtų nužudyti Džoją 
Sinkler? Kad sužlugdytų Džoanos spektaklį su Robertu Geibrielu? 
Nelimpa. Regis, sutartyje aiškiai pasakyta, kad, šiaip ar taip, ji turės 
vaidinti su Geibrielu. Iš Džojos nužudymo jis nieko nepešė. 

— Ir vėl grįžtame prie to klausimo. Džojos mirtis naudinga tik 
vienam vieninteliam žmogui — Stiuartui Rintaului, lordui Stinhers- 
tui. Jai mirus kompromituojanti jį pjesė niekad nebus pastatyta. Nie- 
kas jos neatkurs. Tomi, atrodo, kad reikalai prasti. Neįsivaizduoju, 
kaip gali nekreipti dėmesio į tokį motyvą. 

— Dėl to, tai... 

Kažkas pabeldė į duris. Linlis atidarė. Priešais, koridoriuje, sto- 
vėjo konsteblis Lonanas su moteriška, per petį nešiojama rankine 
plastikiniame maišelyje. Ją laikė atkišęs abiem rankom kaip koks 
liokajus įtartinų užkandžių padėklą. 

— Sinkler rankinė, — paaiškino konsteblis. —- Inspektorius mano, 
gal jums būtų įdomu žvilgtelėti vidun prieš atiduodant ją į laborato- 
riją dėl atspaudų. 

Linlis paėmė rankinę, padėjo ant lovos ir užsimovė gumines pirš- 
tines, kurias jam be žodžių padavė Sent Džeimsas, išėmęs iš laga- 
minėlio prie savo kojų. 

— Kur ją radote? 

— Svetainėje, — atsakė Lonanas, — ant sofos prie lango, už užuo- 


laidų. 

Linlis įdėmiai pažvelgė į jį. 

— Paslėptą? 

— Atrodo, kad pati ten numetė, kaip ir viską mėtė savo kambaryje. 

Linlis praskleidė plastikinį maišelį ir ištraukė rankinę ant lovos. 
Kiti du vyrai susidomėję stebėjo, kaip jis atidarė ją ir iškratė viską, 
kas buvo, ant lovos. Tą įdomią krūvelę daiktų Linlis ėmė skirstyti į 
dvi dalis. Į vieną dėjo daikčiukus, kokius nešioja šimtai tūkstančių 
moterų savo rankinukuose, kadaruojančiuose nuo peties: raktų ry- 
šulėlis ant didelio varinio žiedo, du nebrangūs tušinukai, praimtas 
Wringley cigarečių pakelis, degtukų dėžutė, tamsūs akiniai nauja- 
me odiniame dėkle. 

Į kitą pusę ėjo tai, kas bylojo apie patį žmogų, nes, kaip ir dauge- 
lis moterų, Džoja Sinkler net tokiam kasdieniam daiktui — juodam 
rankinukui su perpete — suteikė savo asmenybės požymių. Pirmiau- 
sia Linlis pavartė čekių knygutę, ieškodamas kokių ypatingesnių 
įrašų, bet nieko tokio neaptiko. Matyt, moteris lengvabūdiškai žiū- 
rėjo į savo finansinius reikalus, nes mažiausiai šešias savaites kny- 
gutėje nebuvo sumuotos sąskaitos. Finansiniu nerūpestingumu bu- 
vo galima paaiškinti ir tai, kad piniginėje laikė bemaž šimtą svarų 
įvairiais banknotais. Tačiau ir čekių knygelė, ir piniginė iš karto 
nustojo Linlį dominti, kai jo akys užkliuvo už dviejų paskutinių daik- 
tų, buvusių Džojos rankinuke, - užrašų knygelės ir mažo, plaštakos 
dydžio diktofono. 

Užrašų knygelė — kalendorius buvo nauja, ką tik pradėta naudo- 
ti. Joje pabrauktas savaitgalis Vesterbrejuje, kaip ir priešpiečiai su 
Džeremiu Viniu prieš dvi savaites. Pažymėti pobūvis su teatralais, 
vizitas pas dantistą, kažkoks jubiliejus, o trys pasimatymai Aukštu- 
tinio Grosvenoro gatvėje buvo nubraukti, tarsi nebūtų įvykę. Linlis 
atvertė kito mėnesio lapą, nieko nerado ir grįžo atgal. Čia per visą 
savaitę buvo užrašytas vienintelis žodis P Grinas, o paskui per visą 
kitą savaitę - skyriai 1-3. Daugiau nieko, tik nuoroda apie S gimta- 
dienį ir pabraukta dvidešimt penkta diena. 

— Konstebli, — prakalbo susimąstęs Linlis, — norėčiau pasilaikyti 
tuos daiktus, bet ne patį rankinuką. Suderinkite tai su Makeskinu, 


kol jis dar čia. 

Konsteblis linktelėjo ir išėjo. Linlis palaukė, kol jis uždarė duris, 
tada vėl pasisuko prie lovos, pakėlė diktofoną ir žvilgtelėjęs į Sent 
Džeimsą įjungė jį. 

Džojos balsas buvo puikus — kimus ir muzikalus. Duslus, gun- 
dantis, sakytum su nerūpestingo juslingumo atspalviu — tokį balsą 
kai kurios moterys laiko palaima, o kitos — prakeiksmu. Kalbėta tai 
įjungiant, tai išjungiant, paskubomis ir lėtai skirtingų garsų — gat- 
vės triukšmo, metro bildesio, muzikinių fragmentų - fone, sakytum 
griebdavo tą diktofoną iš rankinuko, kai tik kas šaudavo jai į galvą, 
daug nesižvalgydama į aplinką. 

„Reikia sulaikyti Edną dar nors dviem dienom. Neturiu ką jai 
pasakyti. Gal patikės, kad susirgau gripu... Tas pingvinas! Ji visad 
žavėjosi pingvinais. Viskas bus gerai. Dėl Dievo meilės, būtinai rei- 
kia priminti mamai, kad vėl neužmirštų Seli šiais metais... Džonas 
Derou labai gerai galvojo apie Haną, kol aplinkybės privertė jį kar- 
dinaliai pakeisti nuomonę... Pasirūpinti bilietais ir padoria vieta 
apsistoti. Šįkart reikia pasiimti šiltesnį paltą... Džeremi, Džeremi! 
0) Dieve, ko taip eiti iš galvos dėl jo? Vargu ar tai pirmas ir paskuti- 
nis kartas gyvenime... Buvo tamsu, ir nors siautė žiemiška audra... 
puiku, Džoja, bet kodėl nepradėti paprastai: tamsi, audringa nak- 
tis— ir visiems laikams neužraukti to kūrybiškumo... Prisimenu tą 
keistą kvapą: pūvančių daržovių ir visokių atliekų, upės išplautų 
per paskutinę audrą... Kurkia varlės, dirba siurbliai, kiek akys 
neša — lygumos... Gal tiesiog paklausti Riso, kaip prie jo geriau 
prieiti. Jis išmano, kaip su tokiais žmonėmis bendrauti. Jis galės 
padėti... Risas nori... 

Čia Linlis išjungė diktofoną. Pakėlė akis - Sent Džeimsas jį ste- 
bėjo. Atidėliodamas neišvengiamą pokalbį tarp jų, Linlis ėmė ran- 
kioti daiktus ir dėti į plastikinį maišelį, kurį Sent Džeimsas ištrau- 
kė iš lagamino. Sulankstęs įdėjo jį į komodos stalčių. 

— Kodėl nekvoti Deiviso-Džounso? — paklausė Sent Džeimsas. 

Linlis grįžo prie lovos kojūgalio, kur ant bagažo stovo gulėjo laga- 
minas. Atidaręs jį, išsiėmė vakarinius drabužius — taip vilkino lai- 


ką, apmąstydamas draugo klausimą. 

Buvo nesunku pasakyti, kad pradžioje aplinkybės neleido jam 
klausinėti valo, nes byla taip rutuliojosi, kad, intuityviai paklusda- 
mas jos logikai, laukė, kur ji nuves. Bet šalia tos tiesos Linlis jautė 
dar kitą, išties nemalonų dalyką. Jis kovojo su noru išvengti kalbos 
su valu akis į akį ir niekaip negalėjo susidoroti su tuo noru — toks jis 
buvo jam neįprastas. 

Gretimame kambaryje buvo girdėti Helenos lengvi, žvalūs žings- 
niai. Per visus tuos metus jis girdėjo juos tūkstančius kartų net to 
nepastebėdamas. Dabar tie garsai buvo ryškesni, tarsi patys norėjo 
išlikti sąmonėje amžinai. 

— Aš nenorėjau jos įskaudinti, — pagaliau pasakė. 

Sent Džeimsas tvirtino kojos įtvarą prie juodo bato. Dabar nu- 
traukė tą savo darbą laikydamas įtvarą vienoje, batą kitoje rankoje. 
Paprastai tokiame nebyliame jo veide pasirodė nuostaba. 

— Išties pasirinkai keistą būdą tai parodyti, Tomi. 

— Kalbi visai kaip Heivers. Bet ką, tavo galva, aš turėjau daryti? 
Ji nusiteikė visiškai nematyti to, kas aišku kaip ant delno. Ar turė- 
jau nurodyti jai faktus dabar, ar laikyti liežuvį už dantų ir leisti jai 
dar labiau įsipainioti į to žmogaus pinkles, kad paskui, sužinojusi, 
kaip buvo jo išnaudojama, visiškai sugniužtų? 

— Jei išvis buvo jo išnaudojama, — pasakė Sent Džeimsas. 

Linlis užsivilko švarius marškinius, užsisagstė juos prastai slėp- 
damas savo susijaudinimą ir rišosi kaklaraištį. 

— Jei? Tai ko, Sent Džeimsai, tavo nuomone, jis atėjo į jos kamba- 
rį vakar vidurnaktį? 

Į jo klausimą nebuvo atsakyta. Linlis jautė nukreiptą į savo veidą 
draugo žvilgsnį. Jis nervingai narpliojo blogai užrištą kaklaraištį. 


— Och, velniai griebtų! - įniršęs nusikeikė. 


**k 


Išgirdusi beldimą, ledi Helena atidarė duris tikėdamasi išvysti 
koridoriuje seržantę Heivers, Linlį arba Sent Džeimsą, atėjusius ves- 
tis jos pietų, tarsi ji būtų pagrindinė įtariamoji ar svarbiausia liu- 


dytoja, kurią turi sergėti policija. O tai buvo Risas. Jis nieko nesa- 

kė, lyg nežinotų, kaip bus sutiktas. Bet ledi Helenai nusišypsojus 
įėjo į kambarį ir uždarė duris. 

Juodu žiūrėjo vienas į kitą kaip kalti meilužiai, ištroškę vogčia 
susitikti. Tylos, slaptumo, sutarimo patvirtinimo poreikis tik stipri- 
no jų juslingumą, geismą ir ką tik užsimezgusį ryšį. Jam ištiesus 
rankas, ledi Helena mielai krito į jo glėbį. 

Su bežodžiu ilgesiu jis bučiavo jai kaktą, akis, skruostus ir galop 
lūpas. Atliepdama ji pravėrė jas, dar stipriau ir arčiau priglaudė jį 
prie savęs, tarsi jo artumas būtų galėjęs nušluoti visas dienos blo- 
gybes. Pajutusi, kaip prie jos prigludęs kūnas užsiplieskė aistra, ji 
pradėjo virpėti, staiga ją užliejo netikėto geismo banga. Jos gyslose, 
nežinia iš kur radęsis, ėmė kunkuliuoti lyg koks ugninis skystis. Ji 
įsikniaubė jam į petį, o jo rankos nuslydo Helenos kūnu kaip pažįs- 
tama savastimi. 

— Meile, mano meile, — kuždėjo Risas. Nieko daugiau nesakė, 
nes, išgirdusi tuos žodžius, ji pasuko veidą ir vėl susirado jo lūpas. 
Po kelių akimirkų jis sušnabždėjo škotiškai: 

— Vai, mergele, netekau dėl tavęs galvelės. — Paskui pridūrė stai- 
ga išsišiepęs: — Bet, ko gero, ir pati būsi tai pastebėjusi. 

Ledi Helena pakėlė ranką ir nubraukė jam plaukus nuo jau šar- 
mojančių smilkinių. Ji šyptelėjo — nežinia kodėl buvo taip gera. 

— Iš kur, po šimts, nelabas valas moka škotiškai? 

Sulig tais žodžiais jam persikreipė burna, akimirką sustingo ran- 
kos, ir ledi Helena iš karto suprato netyčia palietusi jautrią vietą. 

— Ligoninėje, — atsakė jis. 

— O Viešpatie, atleisk. Nenorėjau... 

Risas papurtė galvą, dar stipriau prispaudė ją prie savęs ir pri- 
glaudė skruostą jai prie plaukų. 

— Nieko tau apie tai nepasakojau, Helena? Tikriausiai norėjau 
kai ką nuo tavęs nuslėpti. 

— Tai ir nepasakok... 

— Ne. Ta ligoninė yra tuoj už Portrio. Skajaus saloje. Patekau ten 
pačiame viduržiemyje. Pilka jūra, pilka žemė. Valtys plaukioja į 


žemyną, o aš taip trokštu būti kurioje nors iš jų. Vis maniau, kad 

Skajaus sala privers mane gerti iki grabo lentos. Ta sala — tokia 
skylė, kuri kaip niekas kitas išbando žmogaus charakterį. Norėda- 
mas išgyventi turėjau pasirinkti: ar slapta gurkšnoti viskį, ar moky- 
tis škotiškai. Pasirinkau škotų kalbą. Tą galimybę davė kambario 
draugas, kuris kitaip kalbėti atsisakydavo. — Jis vos vos pirštais 
palietė jai plaukus. Tarsi tik norėjo, tik bandė... — Dėl Dievo mei- 
lės, Helena, labai prašau. Nenoriu užuojautos. 

Toks jau jis yra. Visad taip elgiasi. Užčiaups tau burną vidury 
sakinio ir taip išvengs beprasmės užuojautos, skiriančios jį nuo pa- 
saulio. Gailėstis jį trikdydavo — jis tik dar labiau pasijusdavo esąs 
neišgydomas ligonis. Bet ji žiūrėjo į jo skausmą kaip į savo. 

— Kaip gali net pamanyti, kad gailiuosi tavęs? Ar tai jutai praėju- 
sią naktį? 

Jis skausmingai atsiduso. 

— Man keturiasdešimt ketveri. Ar žinai tai, Helena? Turbūt pen- 
kiolika metų vyresnis už tave. Dieve brangus, o gal ir daugiau? 

— Dvylika. 

— Kartą jau buvau vedęs, vedžiau būdamas dvidešimt dvejų. To- 
rijai buvo devyniolika. Abu ką tik iš provincijos, manėm tapti Vest 
Endo stebuklais. 

— Nežinojau to. 

— Ji metė mane. Tada mano teatras gastroliavo po Norfolką ir Sa- 
folką — du mėnesius čia, mėnesį ten. Gyvenom purvinuose dvo- 
kiančių viešbučių kambariuose. Maniau, nepasiusiu, gerai, kad bent 
taip galiu uždirbti vaikams duonos, juos aprengti. Bet kai grįžau į 
Londoną, ji jau buvo išvažiavusi namo, į Australiją. Ten mama, tė- 
tis, saugu. Tr ne vien duona ant stalo. Batai ant kojų. —- Jo akys buvo 
atšiaurios. 

— Kiek metų buvote vedę? 

— Tik penkėrius. Deja, Torijai ir jų pakako pačioms bjauriausioms 
mano savybėms pažinti. 

— Nekalbėk taip... 

— Tai tiesa. Mačiau savo vaikus tik kartą per tuos penkiolika me- 


tų. Dabar jau paaugliai, berniukas ir mergaitė, — jie net nepažįsta 

manęs. Ir, kas bjauriausia, čia tik mano vieno kaltė. Torija mane 
paliko ne dėl to, kad buvau nevykelis teatre, nors, Dievas mato, 
mano ateitis buvo ganėtinai miglota. Ji metė mane todėl, kad buvau 
girtuoklis. Ir dabar esu. Girtuoklis, Helena.. Niekad neturi to pa- 
miršti. Turiu neleisti tau to pamiršti. | 

Ji pakartojo, ką jis buvo pasakęs vieną vakarą, jiems drauge ei- 
nant prieš vėją Haid Parko pakraščiu: 

— Tai tik žodis, ar ne? Jis turi tik tokią jėgą, kokią jam suteikiam. 

Jis papurtė galvą. Helena jautė, kaip smarkiai plaka jo širdis. 

— Arjie tave jau apklausė? — pasiteiravo ji. 

— Ne. - Jo vėsūs pirštai švelniai glamonėjo jai sprandą, kai jis 
prakalbo virš jos galvos rūpestingai rinkdamas žodžius. — Juk jie 
mano, kad aš ją nužudžiau, ar ne, Helena? 

Helenos rankos nevalingai stipriau jį apglėbė — taip ji atsakė į 
klausimą. Jis kalbėjo toliau: 

— Svarsčiau, kodėl jie gali manyti, jog aš tai padariau. Atėjau į 
tavo kambarį, atsinešiau konjako tau nugirdyti, pasismaginau su 
tavim, o paskui nudūriau savo pusseserę. Ir visi įkalčiai kaip ant 
delno. Be abejo, jie netruks dar ką nors prigalvoti. 

— Konjakas buvo atkimštas, — sukuždėjo ledi Helena. 

— Tai gal mano, kad ko nors pridėjau į jį? Dieve brangus! O kaip 
tu? Taip pat manai? Manai, kad atėjau į tavo kambarį ketindamas 
apkvaišinti tave, o paskui nudurti pusseserę? 

— Žinoma, kad ne. - Pakėlusi akis, ledi Helena išvydo pavargusį 
ir liūdną veidą, bet jau su palengvėjimo žymėmis. 

— Kai atsikėliau iš lovos, atkimšau butelį, — pasakė jis. —- Dieve 
brangus, kaip norėjau išgerti. Tiesiog ėjau iš proto. Bet tada prabu- 
dai tu. Atėjai pas mane. Ir, dievaži, pajutau, kad tavęs trokštu dar 
labiau. | 

— Gali to ir nepasakoti. 

— Tik per plauką neišgėriau. Per mažytį plaukelį. Jau seniai man 
taip buvo. Ir jei ne tu... 

— Tiek to. Aš buvau. Ir dabar esu. 


Iš gretimo kambario juos pasiekė garsai. Akimirką įsikarščiavęs 

Linlis kažką riktelėjo, paskui pasigirdo taikus Sent Džeimso dude- 
nimas. Jie sukluso. Ir Risas pasakė: 

— Šis atvejis, Helena, išbandys mudviejų santykius ugnimi ir van- 
deniu. Pati žinai. Ir net jeigu jie pateiks tau nenuneigiamų faktų, tu 
pati turėsi nuspręsti, kodėl aš atėjau į tavo kambarį vakar vakare, 
kodėl norėjau būti su tavim, kodėl mylėjausi su tavim. Ir, svarbiau- 
sia, ką dariau per tą laiką, kol tu miegojai. 

— Man nereikia spręsti, — atsakė ledi Helena. — Tas įvykis man 
turi tik vieną tiesą. 

Riso akys patamsėjo. 


— Jis turi dvi tiesas. Jo tiesą ir mano tiesą. Ir tu tai žinai. 


Sent Džeimsas ir Linlis, įėję į svetainę, pamatė, kad pietūs žada 
būti itin nemalonūs. Susirinkusi kompanija buvo taip iškalbingai 
išsidėsčiusi ant rytietiško kilimo, kad niekam nekiltų nė mažiausių 
abejonių dėl jų pasidygėjimo sėdėti prie bendro stalo su Naujuoju 
Skotland Jardu. 

Džoana Elekort pasiskyrė centrinę scenos vietą. Įsitaisiusi vos ne 
gulomis ant palisandro šezlongo netoli židinio, teikėsi mesti į abu 
atėjusiuosius ledinį žvilgsnį ir nusigręžusi vėl gurkštelėjo putoto, 
panašaus į rožinį sirupą gėrimo, įbedusi akis į žalsvus Jurgio Antro- 
jo laikų židinio piliastrus, tarsi turėtų juos įsiminti. Kiti buvo susi- 
būrę apie ją ant kušetės ar kėdžių; padrikas pokalbis, įėjus dviem 
vyrams, kaipmat nutrūko. 

Linlis apvedė akimiš grupę, ir iš karto pastebėjo, kad kelių sve- 
čių trūksta, tarp jų ir ledi Helenos su Risu Deivisu-Džounsu. Prie 
gėrimų stalelio su ratukais kambario kampe it angelas sargas sėdė- 
jo konsteblis Lonanas, įsmeigęs budrias akis į svečius, tarsi žiūrė- 
damas, kad kas nors iš jų vėl neiškrėstų kokios šunybės. Linlis su 
Sent Džeimsu nuėjo pas jį. 

— Kur kiti? 

— Dar neatėjo, - atsakė Lonanas. — Va, viena dama ką tik pasirodė. 

Minėta dama buvo lordo Stinhersto duktė, Elizabeta Rintaul. Ji 
artėjo prie gėrimų stalelio, tarsi eitų į ešafotą. Elizabetos apdaras 

labai skyrėsi nuo Džoanos Elekort, kuri, lyg atėjusi į kokią prašmat- 
nią puotą, buvo pasipuošusi prigludusia šilko suknele. Elizabeta se- 
gėjo gelsvai rusvą vilnonį sijoną ir vilkėjo didelį, storą žalią megztinį; 
tie drabužiai buvo seni, jai netiko, o megztinyje dar žiojėjo trys kan- 
džių išėstos skylės, sudarančios lygiašonį trikampį ant kairio peties. 

Ji buvo, Linlis žinojo, trisdešimt penkerių metų, bet atrodė daug 
senesnė, kaip negražiai senstančios senmergės, artėjančios į pusam- 
žį. Plaukai, matyt, nesėkmingai mėginant tapti blondine, nusidažė 
nenatūraliai rusvai, o dabar įgavo varinį atspalvį. Jos labai standi 
pusmetinė šukuosena priekyje styrojo kaip tinklelis, pro kurį ji žvel- 
gė į pasaulį. Be abejo, ir plaukų spalva, ir pati šukuosena buvo nužiū- 
rėta iš žurnalo, bet niekas nepagalvojo, ar toks stilius tiks jos veido 
struktūrai ir spalvai. Šiaip ji buvo labai liesa, kaulėta, aštrių bruožų. 
Viršutinėje lūpoje jau ėmė rastis statmenos senatvės raukšlės. 

Bekraujis veidas atrodė drovus ir sumišęs jai einant per kambarį. 
Viena ranka ji prilaikė sijoną ir saujoj gniaužė medžiagą. Visai ne- 
sivargino prisistatyti, pasisveikinti ar griebtis kitokių formalumų. 
Buvo aišku, jog laukė daugiau kaip dvylika valandų, kad galėtų 
paklausti, kas jai rūpėjo, ir neketino delsti daugiau nė minutės. 
Kalbėdama ji nežiūrėjo į Linlį. Jos akys, nemokšiškai patamsintos 
ypatingu mėlynu šešėliu, jai prašnekus tik kartą dėbtelėjo į jį, o 
paskui įsmigo į sieną, tarsi ji kreiptųsi į paveikslą už jo nugaros. 

— Ar turite vėrinį? — paklausė trumpai drūtai. 

— Prašau? 

Elizabeta išskėtė rankas ant sijono. 

— Mano tetos perlų vėrinį. Buvau davusi jį Džojai praėjusį vaka- 
rą. Ar jis jos kambaryje? 

Iš židinio pusės pasigirdo prislopinti balsai, ir Frančeska-Džerard 
atsistojo. Priėjusi prie Elizabetos, paėmė ją už alkūnės ketindama 
nusivesti pas kitus. Ji nežiūrėjo į policininkus. 

— Viskas gerai, Elizabeta, — sumurmėjo ji. — Tikrai, viskas gerai. 

Elizabeta trūktelėjo ranką. 

— Nieko čia gero, teta Frense. Pirmiausia aš nenorėjau jo duoti 


Džojai. Taip ir žinojau, kad nieko doro iš to neišeis. O dabar, jai 

mirus, noriu, kad jis būtų grąžintas jums. - Ji vis dar į nieką nežiū- 
rėjo. Jos krauju pasruvusias akis dar labiau ryškino padažyti vokai. 

Linlis žvilgtelėjo į Sent Džeimsą. 

— Ar kambaryje buvo vėrinys? 

Šis papurtė galvą. 

— Bet aš nunešiau jai vėrinį. Jos dar nebuvo kambaryje. Ji buvo 
nuėjusi į... Todėl paprašiau jo... — Elizabeta stabtelėjo, jai virpėjo 
veidas. Ji paieškojo akimis ir surado Džeremį Vinį. — Tai jūs neper- 
davėte jai vėrinio? Žadėjote perduoti, bet neperdavėte? Kur dėjote 
tą vėrinį? 

Vinio džinas su toniku stabtelėjo tolokai nuo lūpų. Stori apžėlę 
pirštai suspaudė stiklinaitę. Buvo aišku, kad kaltinimas jam visiš- 
kai netikėtas. 

— Aš? Aš tikrai jai perdaviau vėrinį. Nekalbėkite niekų! 

— Meluojate! — suriko Elizabeta. — Dar sakėte, jog ji nenorinti su 
niekuo kalbėtis. Tr įsidėjote perlus į kišenę. Girdėjau jus abu jūsų 
kambaryje, pats žinote! Aš žinau, ko jūs siekėte! Bet kai ji neprisi- 
leido jūsų, tai nusekėte į jos kambarį, sakysite, kad ne? Jūs buvote 
įniršęs. Jūs nužudėte ją! Ir ta pačia proga pasisavinote perlus. 

Kad ir koks apkūnus, Vinis iš karto pašoko. Bandė nustumti šalin 
Deividą Sidemą, kuris pagriebė jį už rankos. 

— Ak tu, perkarusi sena ragana! — pašėlo jis. - Taip nežmoniškai jai 
pavydėjai, kad gal ir pati ją nusmeigei:! Vis šniukštinėjai, vis uostinė- 
jai apie duris. Kuo kitus kaltini, galima ir tau pačiai primesti! 

— Viešpatie Dieve, Vini... 

— O ką tu su ja išdarinėjai? — Iš pykčio Elizabetai veidą išmušė 
raudonos dėmės, lūpas iškreipė pašiepiama grimasa. — Tikėjaisi 
pasisemti iš jos kūrybinių syvų nuleisdamas jai kraują? Ar apuosty- 
ti ją kaip visi čia esantys vyrai? 

— Elizabeta... — tykiai sudejavo Frančeska Džerard. 

— Juk aš žinau, ko čia atsibeldei:! Žinau, ko sieki! 

— Ji beprotė, — su pasišlykštėjimu sumurmėjo Džoana Elekort. 

Čia jau neišlaikė ledi Stinherst. Ji puolė aktorę: 

— Kas čia per pasakymas! Kaip drįstate taip kalbėti! Sėdite čia 
lyg kokia senstanti Kleopatra, kuriai reikia vyrų kaip... 

— Margarete! — nuaidėjo jos vyro balas. Visi nuščiuvo ir dabar 
sėdėjo kaip ant adatų. 

Įtampą išsklaidė žingsniai laiptuose ir vestibiulyje. Po akimirkos 
įėjo paskutiniai svečiai: ledi Helena, Risas Deivisas-Džounsas, ser- 
žantė Heivers. Tuoj pat pasirodė ir Robertas Geibrielas. 

Jo akys nuo būrelio prie židinio nukrypo į grupelę prie gėrimų 
stalelio, nužvelgė Elizabetą ir Vinį, pasiruošusius vienas kitam iš- 
draskyti akis. Išmušė jo, kaip aktoriaus, valanda, ir jis jau mokės ją 
išnaudoti. 

— O! - linksmai šyptelėjo. — Atrodo, mes kiek pasišiukšlinom? 
Bet kas, klausiu aš, iš mūsų dar žiūri į žvaigždes? 

— Tik ne Elizabeta, — atšovė Džoana Elekort ir vėl ėmė gurkšnoti 
savo gėrimą. 

Akių kampeliu Linlis matė, kaip Deivisas-Džounsas pasivedė le- 
di Heleną prie gėrimų ir įpylė jai sauso chereso. Jis net jau žino jos 
įpročius, su kartėliu pamanė Linlis ir tarė sau, kad visa ta šutvė jam 
jau kakle stojas. 

— Papasakokite man apie tuos perlus, — paprašė jis. 

Frančeska Džerard pačiupinėjo pigius rausvai rudos spalvos ka- 
rolius, visai netinkančius prie jos žalios palaidinės. Pakreipusi gal- 
vą pakėlė nervingą ranką prie burnos, tarsi norėdama pridengti ky- 
šančius dantis, ir prašneko su gerai išauklėto žmogaus dvejone, 
sakytum geras tonas jai neleistų kištis į tokius reikalus. 

— Aš... tai vis mano kaltė, inspektoriau. Deja, praėjusį vakarą 
paprašiau Elizabetos pasiūlyti tuos perlus Džojai. Žinoma, jie nėra 
neįkainojami, bet, pamaniau, jei jai reikia pinigų... 

- A... suprantu. Kyšis. | 

Frančeskos akys nukrypo į lordą Stinherstą. 

- Stiuartai, ar negalėtum?.. — žodžiai pakibo ore. Jos brolis neat- 
siliepė. — Taip, pamaniau, gal tada ji sutiktų atsiimti tą pjesę. 

— Pasakyk jam, kokia tų perlų kaina, - karštai sušneko Elizabe- 
ta. — Pasakyk! 

Frančeska, aiškiai nepratusi viešai apie tokius dalykus kalbėti, 


delikačiu mostu išreiškė savo pasidygėjimą. 

— Jie — vestuvinė dovana nuo Filipo. Mano vyro. Jie buvo... jie 
puikiai tiko... 

— Jie verti daugiau negu aštuonių tūkstančių svarų, — burbtelėjo 
Elizabeta. 

— Visad ketinau palikti juos savo dukteriai. Bet kadangi neturiu 
vaikų... 

— Jie turėjo atitekti mūsų mielai Elizabetai, — triumfuodamas už- 
baigė Vinis. — Taigi kam apsimokėjo nugvelbti juos iš Džojos kam- 
bario? Ak tu, kokti begėde! Tau dabar labai patogu baksnoti pirštu 
į mane! 

Elizabeta šastelėjo į jį. Ją sulaikė pakilęs lordas Stinherstas. Visa 
scena buvo besikartojanti. Tačiau tuo metu pasirodė Merė Agnesė 
Kembl ir stabtelėjo tarpduryje nustėrusiomis išpūstomis akimis, pirš- 
tais kedendama plaukų galiukus. Trokšdama nuraminti įsisiūbavu- 
sias aistras, Frančeska kreipėsi į ją: 

— Arjau pietūs, Mere Agnese? — paikai paklausė. 

Merė Agnesė apvedė akimis kambarį. 

— Gauenas? - atsiliepė ji. - Ar jojo čionais nėr? Nėr ir pas polici- 
ją? Virėja ieško... — jos balsas nuščiuvo. — Ar nematėt jojo?.. 

Linlis žvilgtelėjo į Sent Džeimsą, paskui į Heivers. Visiems iš 
karto toptelėjo neįmanomas dalykas. Visi kartu sujudo. 

— Žiūrėkit, kad niekas neišeitų iš kambario, — įsakė Linlis kon- 


stebliui Lonanui. 


Jie išsivaikščiojo skirtingomis kryptimis: Heivers pakilo laiptais 
viršun, Sent Džeimsas nuskubėjo apatiniu šiaurės rytų koridoriumi, 
o Linlis - į valgomąjį pro indaujas ir šildyklą. Jis įbėgo į virtuvę. 
Virėja su garuojančiu puodu rankoje krūptelėjo iš nustebimo. Vira- 
las ištiško, ir pasklido gardus kvapas. Viršuje, vakariniu koridoriu- 
mi, dundėjo Heivers žingsniai. Durys trankiai atsidarė. Ji šūktelėjo 
Gaueno vardą. 

Septyni žingsniai, ir Linlis jau buvo prie plovyklos durų. Pasuko 
rankeną, bet durys nepasidavė. Kažkas trukdė jas atidaryti. 

— Heivers! — šūktelėjo jis nerimui augant. - Heivers! Kas čia per 


velnias? 

Tada išgirdo ją bėgant užpakaliniais laiptais žemyn, stabtelint, 
riktelint nustebusiu balsu, paskui jo klausą pasiekė nesuprantamas 
vandens srovenimas, lyg vaikas čiurkštų į balutę. Bėgo brangios 
minutės. Ir staiga jos balsas — tarsi bjaurūs vaistai, kuriuos turi, bet 
taip nenori nuryti: 

— Gauenai! O Viešpatie! 

— Heivers, dėl Dievo?.. 

Pasigirdo garsas — lyg būtų velkamas kažkas sunkaus. Durys kiek 
prasivėrė, gal per dvylika colių, ir Linlis įsmuko į karštą, pilną garų 
1r nelaimės nuojautos indų plovyklą. 

Gauenas gulėjo kniūbsčias skersai pirmojo plovyklos laiptelio su- 
maitota, raudonai nušutinta nugara, matyt, stengėsi pabėgti iš kam- 
barėlio, o-verdantis boilerio vanduo, nuplikęs vaikiną, maišėsi su 
jau vėsesne bala ant grindų. Ji buvo kelių colių gylio, ir Heivers 
braidė po vandenį ieškodama avarinės sklendės, kad sustabdytų 
tėkmę. Kai surado, plovykla paniro į vaiduoklišką tylą, bet ją su- 
trikdė virėjos balsas už durų. 

— Ar čionais Gauenas? Ar čia tas vaikis? — Ir pradėjo rypuoti. Jos 
balsas aidėjo tarp virtuvės sienų kaip koks muzikos instrumentas. 

Kai ji stabtelėjo, plovyklos šutroje pasigirdo kitas garsas - Gaue- 
nas kvėpavo. Jis buvo gyvas. 

Linlis atvertė vaikiną. Veidas ir kaklas — virtos, raudonos mėsos 
gumulai. Marškiniai ir kelnės sušutę su kūnu. 

— Gauenai! — suriko Linlis, o atsigręžęs į Heivers: — Skambink 
greitajai. Pašauk Sent Džeimsą! 

Ji nepajudėjo. 

— Po velnių, Heivers! Daryk, ką sakau! 

Bet jos dėmesys buvo sutelktas į vaikino veidą. Linlis pasisuko į 
vaikiną ir išvydęs, kad jo akys ima blaustis, suprato, ką tai reiškia. 

— Gauenai! Ne! 

Akimirką atrodė, kad Gauenas stengiasi iš visų jėgų atsiliepti, 
paklusti balsui iš tamsos. Gargdamas įkvėpė pro kraujo karkalais 
užkimštą gerklę. 


— Ne... mačiau... 

— Ko? — spaudė Linlis. — Ko nematei? 

Heivers palinko prie jo. 

— Ko, Gauenai? Ko? 

Vaikinas, sukaupęs paskutines jėgas, pažvelgė į ją. Bet nieko jau 


nepasakė. Kūnas suvirpėjo ir nurimo. 


Linlis sugriebė Gaueną už marškinių su beprotišku noru įkvėpti 
nukankintam kūnui gyvastį. Paskui paleido lavoną ir paliko tysoti 
ant laiptelių. Staiga jį apėmė baisus įniršis. Ėmęs kauptis kažkur 
giliai vidaus audiniuose, organuose ir raumenyse, jis dabar triukš- 
mingai veržėsi lauk. Linlis galvojo apie prarastą gyvybę - beširdiš- 
kai pražudytus ištisų kartų gyvenimus — to vaikino, kuris padarė... 
ką? Už kieno nusikaltimą jis sumokėjo? Už nugirstą žodį? Kad ką 
sužinojo? 

Jam peršėjo akis, daužėsi širdis, ir akimirką jis nenorėjo klausy- 
tis, ką jam sako seržantė Heivers. Jos balsas skaudžiai užlūžo. 

— Jis ištraukė tą prakeiktą daiktą! O Dieve, inspektoriau, jis bus 
jį Ištraukęs! 

Jis stebėjo, kaip Barbara grįžo prie kampe esančio boilerio. Ne- 
paisydama vandens, atsiklaupė ant grindų rankoje laikydama nu- 
plėštą rankšluosčio galą ir juo pakėlė kažką iš balos. Tai buvo virtu- 
vinis peilis, lygiai toks pat peilis, kurį Linlis ką tik matė Vesterbrejaus 


virėjos rankoje. 


„ Indų plovykloje vietos buvo maža, todėl inspektorius Ma- 
al» keskinas, laikydamasis savo įpročio, žingsniavo po virtu- 
+O ve. Kaire ranka vis brūkštelėdavo per darbinį stalą vidu- 
ry virtuvės, o paskui ėmė gnaibyti dešiniosios pirštus. Jo akys 
nukrypo nuo langų, blausiai jį atspindinčių, į uždaras duris, ei- 
nančias į valgomąjį. Iš ten sklido raudančios moters aimanos ir 
raižus įpykusio vyro balsas. Gaueno Kilbraido tėvai iš Hilvju fer- 
mos be gailesčio pliekia Linlį, apimti pirmos sielvarto ir tūžmas- 
ties bangos. Virš jų, antrame aukšte, uždaryti ir saugomi įtaria- 
mieji laukia pokalbio su policija. Vel, pamanė Makeskinas. 
Graužiamas sąžinės, kam pasiūlė paleisti juos iš bibliotekos, gar- 
siai keikė save: jei jis nebūtų tada praskydęs, gal Gauenas dabar 
būtų gyvas. 

Makeskinas staigiai atsigręžė, kai atsidarė plovyklos durys ir iš 
ten išėjo Sent Džeimsas su Stretklaido policijos gydytoju. Jis nu- 
skubėjo prie jų. Plovykloje buvo matyti dar du policininkai; jie su- 
kinėjosi mažoje patalpoje ieškodami įkalčių, kurių dar nesunaikino 
vanduo ir garai. 


— Ir be nuodugnaus skrodimo manau, kad mirė dėl dešiniosios 

plaučių arterijos šakos pažeidimo, — sumurmėjo gydytojas Makes- 
kinui. Jis nusimovė pirštines ir įkišo jas į švarko kišenę. 

Makeskinas metė klausiamą žvilgsnį į Sent Džeimsą. 

— Gali būti tas pats žudikas, — linktelėjo Sent Džeimsas. — Deši- 
niarankis. Vienas dūris. 

— Vyras ar moteris? 

Sent Džeimsas susimąstęs atsiduso. 

— Manau, kad vyras. Bet galvos nededu, kad tikrai ne moteris. 

— Betgi čia reikia didelės jėgos. 

— Arba geros adrenalino dozės. Tai gali padaryti ir moteris, įvary- 
ta į kampą. 

— Įvaryta į kampą? 

— Aklo pykčio, panikos, baimės. 

Makeskinas taip krimstelėjo nagą, kad pajuto kraujo skonį. 


— Bet kas! Kas? — niekieno neklausiamas kartojo jis. 


Kai Linlis atrakino Roberto Geibrielo kambario duris, šis sėdėjo 
nelyginant kalinys vienutėje. Pasirinkęs pačią nepatogiausią kėdę, 
sėdėjo palinkęs į priekį, pasidėjęs alkūnes ant kelių, nuo kurių ka- 
darojo išpuoselėtos rankos. 

Linlis ne kartą matė Geibrielą scenoje — ypač buvo įsimintinas jo 
Hamletas prieš ketverius metus, bet iš arti tas vyras labai skyrėsi 
nuo aktoriaus, kuris kerėjo publiką atverdamas iškankintos Dani- 
jos princo sielos virpesius. Nors buvo vos peržengęs ketvirtą dešim- 
tį, Geibrielas atrodė jau nusidėvėjęs. Paakiai išpurtę, liemuo seniai 
praradęs grakštumą, vis drūtesnis. Plaukai, gražiai apkirpti, sušu- 
kuoti ir apipurkšti laku, kad neprarastų stilingos šukuosenos, jau 
-retėjo, atrodė nenatūralios, tarsi paryškintos spalvos. Viršugalvyje 
vos užteko plaukų dar mažai, bet aiškiai didėjančiai plikei prideng- 
ti. Jaunatviškai apsirengęs Geibrielas, atrodo, mėgo tokios spalvos 
ir stiliaus drabužius, kokie labiau tiko nešioti vasarą Majami Biče 
negu žiemą Škotijoje. Visa tai bylojo apie vidinius prieštaravimus, 
dvasinės pusiausvyros stoką, o iš tokio aktoriaus vis dėlto lauktum 


didesnio pasitikėjimo savim ir tvirtumo. 

Linlis galvos mostu parodė Heivers į kitą kėdę, o pats liko stovė- 
ti. Pasirinko vietą prie gražios kietmedžio komodos, iš kur netruk- 
domas galėjo stebėti Geibrielo veidą. 

— Papasakokite apie Gaueną, — pasakė jis. Sušlamėjo seržantės 
užrašų knygelės lapai. 

— Visad maniau, kad mano motina kalba kaip policininkas, — nu- 
vargusiu balsu atsakė aktorius. — Atrodo, neklydau. - Jis patrynė, 
matyt, sustingusį sprandą, atsisėdo giliau į kėdę ir ištiesęs ranką 
paėmė žadintuvą nuo lovos spintelės. — Sūnaus dovanotas. Pažiūrė- 
kite į tą šlamštelį. Jis jau nerodo net tikro laiko, bet negaliu prisi- 
versti išmesti į šiukšlyną. Pavadinčiau tai tėviška meile. Mama sa- 
kytų, kad tai kaltės jausmas. 

— Jūs sųsimušėte su juo vakar vakare bibliotekoje. 

Geibrielas paniekinamai šnarpštelėjo. 

— Ū taip. Atrodo, Gauenas patikėjo, kad aš mėgavausi Merės Ag- 
nesės grožybėmis. Ir tai jam nelabai patiko. 

— O jūs mėgavotės? 

— Viešpatie Dieve! Dabar kalbate kaip mano buvusi žmona. 

— Tikriausiai. Tačiau jūs neatsakėte į mano klausimą. 

— Aš šnektelėjau su ta mergaičiuke, — burbtelėjo Geibrielas. — Ir 
viskas. 

— Kada tai buvo? 

— Nežinau. Kažkada vakar. Netrukus po to, kai atvažiavome. Aš 
krausčiau iš lagaminų daiktus, kai ji pabeldė į duris ta dingstimi, 
kad atnešė švarių rankšluosčių, nors man jų nereikėjo. Ji liko pa- 
plepėti, ir ganėtinai ilgai, kol iškvotė, ar pažįstu jos sąrašo akto- 
rius, kurie, regis, geidžiamiausi jaunikiai ir turi daugmaž vieno- 
dai balų jos akyse: — Karingai nusiteikęs Geibrielas stabtelėjo, 
bet papildomų klausimų nesulaukė ir varė toliau: — Na, gerai, 
gerai jau! Gal ir paliečiau ją šen bei ten. Gal ir pabučiavau. Negi 
dabar galiu prisiminti? 

— Tai lietėte ją? Tr bučiavote? 

— Į tai, inspektoriau, aš nekreipiu dėmesio. Matot, nežinojau, kad 


man teks už kiekvieną sekundę atsiskaityti Londono policijai. 

— Kalbate taip, lyg lytėti ir bučiuoti merginą yra koks nevalingas, 
automatiškas veiksmas, — pasakė Linlis su abejingu mandagumu. — 
Tai ką turite padaryti, kad prisimintumėte savo elgesį? Visiškai su- 
vedžioti? Ar išprievartauti ? 

— Na, gerai. Ji pati ganėtinai norėjo! lr aš neužmušiau vaikino 
dėl to. 

— Dėl ko? 

Geibrielas vis dėlto turėjo šiek tiek sąžinės — atrodė kiek su- 
trikęs. 

— Dieve brangus, na, truputį ją paglamžiau. Gal ir sijoną kilstelė- 
jau. Bet į lovą neverčiau. | 

— Bent ne tada. 

— Išvis ne! Pasiklauskit jos. Ji tą patį jums pasakys. - Jis prispau- 
dė pirštus prie smilkinių lyg malšindamas skausmą. Veidas, aptal- 
žytas po peštynių su Gauenu, atrodė visiškai išvargęs. —- Klausykit, 
aš nežinojau, kad ta mergina kritusi Gauenui į akį. Nebuvau jo ma- 
tęs, nežinojau, kad toks išvis yra. Ū ji varstyte varstė mane akimis. 
Ir, garbės žodis, nė kiek nesipriešino, kur ten, iš kailio nėrėsi, viską 
darė, kad ir pati gerai pasismagintų. 

Paskutinį sakinį aktorius ištarė lyg ir pasididžiuodamas, taip, kaip 
kalba vyrai, kurie negali nepasigirti savo seksualinėmis pergalė- 
mis. Tegul jų nuskintas vaisius atrodo klausytojams ir visai men- 
kas; pasakotojas visad jaučia didelį poreikį išsilieti. Linlis svarstė, 
ar ir Geibrielas toks. 

— Papasakokite apie vakar vakarą, — paprašė jis. 

— Kad nėra ko pasakoti. Išlenkiau stiklą bibliotekoje. Pasikalbė- 
jau su Airine. Ir nuėjau miegoti. 

— Vienas? 

— Taip, kad ir kaip sunku jums patikėti, vienas. Be Merės Agne- 
sės. Vienut vienutėlis. 

— Vadinasi, neturite alibi? 

— Dėl Dievo, inspektoriau, kam man tas alibi? Už ką turėčiau 
žudyti Džoją? Na taip, aš turėjau su ja romaną. Pripažįstu, kad dėl 


jos suiro mano santuoka. Bet jei būčiau norėjęs ją nužudyti, būčiau 

tai padaręs pernai, kai Airinė sužinojo apie mūsų ryšį ir išsiskyrė su 
manim. Kodėl turėjau laukti iki dabar? 

— Džoja nepritarė jūsų planui susigrąžinti žmoną, tiesa? Manėte, 
jog Airinė grįš pas jus, jei Džoja pasakys jai, kad permiegojo su 
jumis tik vieną kartą. Bet Džoja nė neketino meluoti jūsų naudai. 

— Tai dėl to aš ėmiau ir nužudžiau ją? Kada? Kaip? Šituose na- 
muose nebuvo žmogaus, kuris nežinotų, kad jos durys užrakintos. 
Tai kas man liko daryti? Pasislėpti spintoje ir laukti, kol ji užmigs? 
Arba dar geriau — gal ant pirštų galų nusėlinau ir grįžau per Hele- 
nos Klaid kambarį, tikėdamasis, kad ji neišgirs? 

Linlis nutarė nesivelti su juo į ginčus. 

— Kur tą vakarą nuėjote iš bibliotekos? 

— Į savo.kambarį. 

— Tiesiog? 

— Žinoma. Norėjau nusiprausti. Jaučiausi bjauriai. 

— Kuriais laiptais lipote? 

Geibrielas sumirksėjo. 

— Ką čia dar sumanėte? Kokie gi čia yra kiti laiptai? Lipau laip- 
tais iš vestibiulio. 

— Ne tais, kurie yra už gretimo kambario? Užpakaliniais laiptais. 
Laiptais, einančiais į indų plovyklą. 

— Aš ir žinoti nežinojau, kad tokie yra. Neturiu tokio įpročio, ins- 
pektoriau, slankioti po namus ir ieškoti kitų kelių į savo kambarį. 

Atsakymas buvo gana įtikinamas, nors ir neįmanomas patvirtin- 
ti, jei niekas jo-nematė plovykloje ar virtuvėje per pastarąsias dvi- 
dešimt keturias valandas. Tačiau Merė Agnesė tikrai naudojosi 
tais laiptais, kai tvarkė šį aukštą. Ir tas žmogus nėra kurčias. Sie- 
nos taip pat ne tokios jau storos, kad jis nebūtų girdėjęs žingsnių. 

Linliui pasirodė, kad Robertas Geibrielas dabar padarė pirmą 
savo klaidą. Jis susimąstė: ką dar tas žmogus melavo? 

Pro duris galvą kyštelėjo inspektorius Makeskinas. Veidas buvo 
ramus, bet trys jo pasakyti žodžiai nuskambėjo kaip triumfas. 


— Mes radome perlus. 

— Tetulė Džerard turėjo juos visą laiką, - pasakė Makeskinas. - Ji 
ganėtinai paslaugiai įteikė juos mano žmogui, kai tas nuėjo pas ją 
daryti kratos. Pasodinau ją poilsio kambaryje. 

Kažkada po jų ankstesnio susitikimo šį vakarą Frančeska Dže- 
rard nutarė pasipuošti visais savo papuošalais. Prie jau dėvimų rusvų 
karolių užsikabino dar septynis įvairių spalvų — nuo dramblio kaulo 
iki onikso — vėrinius, o rankas padabino daugybe metalinių apy- 
rankių, kurios jai einant žvangėjo, lyg būtų vilkusi grandines. Į au- 
sis įsisegė raudonai ir juodai dryžuotus plastmasinius auskarus. Ta- 
čiau tos menkavertės neskoningos gražmenos, regis, nebuvo 
keistuoliškumo ar egocentrizmo išraiška. Greičiau, kad ir kaip keista, 
jos atstojo jai pelenus, kuriais kitų kultūrų moterys barstosi sau gal- 
vas mirties valandą. 

Kad Frančeską Džerard smaugia sielvartas, visiems buvo matyti. 
Ji sėdėjo prie stalo vidury kambario, vieną ranką prispaudusi prie 
liemens, o kitos kumščiu pasirėmusi kaktą tarp antakių. Ji verkė 
nuoširdžiomis ašaromis. Linlis buvo jau gana matęs sielvarto ir ga- 
lėjo atskirti tikrą liūdesį nuo apsimesto. 

— Atneškit jai ko nors, — pasakė jis Heivers. — Viskio ar brendžio. 
Gal chereso. Bet ko. Iš bibliotekos. 

Heivers išėjo ir tuoj grįžo nešina buteliu ir keliais stiklais. Į vieną 
įpylė kelis šaukštelius viskio. Pasklido aštrus svaigalų kvapas. 

Su jai nebūdingu švelnumu Heivers įspraudė stiklą Frančeskai į 
ranką. 

— Gurkštelėkite truputėlį, — pasakė. — Labai prašau, kad galėtu- 
mėtė susitvardyti. 

— Negaliu! Negaliu! — Vis dėlto Frančeska leido seržantei Hei- 
vers pakelti stiklą jai prie lūpų. Raukydamasi nurijo gurkšnį, kos- 
telėjo, vėl kiek nugėrė. Tada kūkčiodama prakalbo: — Jis buvo... 
Vis įsivaizduodavau, kad jis man sūnus. Aš neturėjau vaikų. Gaue- 
nas... Tai vis mano kalte, kad jis dabar negyvas. Aš jį pasikviečiau 
čia dirbti. O iš tikrųjų jis nenorėjo. Norėjo važiuoti į Londoną. No- 
rėjo būti toks kaip Džeimsas Bondas. Vis svajojo. O dabar negyvas. 
Ir aš dėl to kalta. 

Kiti kambaryje, lyg vengdami staigių judesių, patyliukais susė- 
do. Heivers prie stalo šalia Linlio, Sent Džeimsas ir Makeskinas 
užpakalyje Frančeskos. 

— Nebūna mirties be kaltės, — tyliai pasakė Linlis. — Aš lygiai tiek 
pat atsakingas už tai, kas nutiko Gauenui. Ir to, matyt, niekad nepa- 
miršiu. 

Frančeska pažvelgė į jį nustebusi. Be abejo, nesitikėjo tokio pri- 
sipažinimo iš policijos. 

— Jaučiuosi kaip ir netekusi savo pačios dalies. Tarsi... Ne, nega- 
liu to paaiškinti, — pasakė virpančiu balsu ir nutilo. 

Kiekvieno žmogaus mirtis žeidžia ir menkina mane, nes aš esu žmo- 
nijos dalis. Per daugybę darbo metų susidūręs su tūkstančiais siau- 
bingų mirčių, Linlis suprato jos jausmus daug geriau, negu Fran- 
česka Džerard galėjo suvokti. Bet jis tepasakė: 

— Pamatysite, kad įvykdytas teisingumas apmalšins jūsų širdgė- 
lą. Aišku, ne iš karto. Laikui bėgant. 

— Tr todėl aš jums reikalinga. Taip. Suprantu. - Ji išsitiesė, dre- 
bančiomis rankomis išsišniurkštė nosį į nosinę, ištrauktą iš kiše- 
nės, ir dvejodama gurkštelėjo viskio. Jai akys vėl pritvinko ašarų. 
Keletas nuriedėjo šlapiais skruostais iki lūpų. 

— Kaip atsirado vėrinys jūsų kambaryje? — paklausė Linlis. Ser- 
žantė Heivers paėmė pieštuką. 

Frančeska svyravo. Jai lūpos dukart prasivėrė kalbėti, kol galop 
ji prašneko. 

— Aš jį pasiėmiau praėjusią naktį. Norėjau anksčiau svetainėje 
apie tai pasakyti. Tikrai norėjau. Bet kai Elizabeta ir ponas Vinis 
pradėjo..: Nežinojau, ką daryti. Viskas taip greitai vyko. O paskui 
Gauenas... —- tardama vardą užsikirto nelyginant bėgikas, suklupęs 
ir negalintis atsitokėti. 

— Taip. Suprantu. Ar nuėjote vėrinio į Džojos kambarį, ar ji pati 
jums atnešė? 

— Nuėjau į jos kambarį. Perlai buvo ant komodos prie durų. Aš 
apsigalvojau ir nutariau jų nebeduoti Džojai. 


— Ir taip paprastai juos pasiėmėte? Nebuvo jokių ginčų? 

Frančeska papurtė galvą. 

— Negalėjo būti. Ji miegojo. 

— Matete ją? Buvote įėjusi į jos kambarį? Ar durys nebuvo užra- 
kintos? 

— Buvo. Aš ėjau be savų raktų, nes maniau jas būsiant neužrakin- 
tas. Juk visi pažinojo vienas kitą. Tai ko čia rakinti duris? Bet jos 
buvo užrakintos, todėl nuėjau į kontorą atsarginio rakto. 

— O duryse iš vidaus nebuvo rakto? 

Frančeska suraukė kaktą. 

— Ne... negalėjo būti, nes tada nebūčiau galėjusi atsirakinti 
durų. 

— Ponia Džerard, papasakokite viską smulkiai, ką darėte tą naktį. 

Frančeska noriai nusakė, kaip nuėjo iš savo miegamojo prie Džo- 
jos kambario ir pasukusi rankeną pamatė, kad durys užrakintos; 
tada grįžo į savo miegamąjį, paėmė iš komodos rašomojo stalo raktą 
ir nuėjo į kontorą atsarginių raktų — jie buvo apatiniame rašomojo 
stalo stalčiuje. Iš kontoros pakilo į Džojos kambarį, tykiai atsiraki- 
no duris ir koridoriaus šviesoje pamačiusi vėrinį pasiėmė jį; vėl 
užrakino kambarį, nunešė raktus į kontorą ir sugrįžusi į miegamąjį 
padėjo vėrinį į brangenybių dėžutę. 

— Kelinta tada buvo valanda? —- paklausė Linlis. 

— Trečia valanda penkiolika minučių. 

— Tiksliai? 

Ji linktelėjo ir paaiškino: 

— Nežinau, inspektoriau, ar jūs kada darėte ką impulsyviai, dėl 
ko vėliau būtumėte gailėjęsis. Man pagailo tų perlų tuoj po to, kai 
Elizabeta nunešė juos Džojai. Gulėjau lovoje ir sukau galvą, ką 
man daryti. Nenorėjau konfrontacijos su Džoja, nenorėjau užkrauti 
rūpesčių savo broliui Stiuartui. Todėl... ką gi, turbūt galima saky- 
ti, kad juos pavogiau? O tiksliai žinau, jog buvo trečia valanda 
penkiolika minučių, todėl, kad gulėdama visą laiką žiūrėjau į laik- 
rodį ir kaip tik tada apsisprendžiau kaip nors susigrąžinti vėrinį. 


— Sakote, Džoja miegojo. Ar matėte ją? Girdėjote kvėpuojant? 


144 | ELIZABETH GEORCGE 


— Kambaryje buvo labai tamsu. Aš... aš pamaniau, man pasiro- 
dė, kad ji miega. Ji, tiesa, nekrutėjo, nekalbėjo. Ji... — Jos akys 
išsiplėtė. — Manote, kad ji jau galėjo būti mirusi? 

— Ar iš viso matėte ją kambaryje? 

— Turite omeny, lovoje? Ne, man nebuvo matyti lovos. Užstojo 
durys, aš jas buvau vos pravėrusi, per kokius kelis colius. Aš tik 
taip maniau, žinoma... 

— O kaip rašomasis stalas kontoroje? Buvo užrakintas? 

— Taip, užrakintas, — atsakė ji. — Jis visada rakinamas. 

— Kas dar turi jo raktą? 

— Aš turiu vieną. Merė Agnesė - kitą. 

— Ar kas matė jus einant iš miegamojo į Džojos kambarį? Arba į 
kontorą? Arba ir ten, ir ten? 

— Nieko nepastebėjau. Bet manau... — Ji papurtė galvą. - Tiesiog 
nežinau. 

— Bet jūs, vaikščiodama naktį, praėjote pro daugelį kambarių, 
tiesa? 

— Aišku, kiekvienas galėjo pamatyti mane koridoriuje, jei būtų 
atsikėlęs ir išėjęs iš kambario. Bet aš tokį tikrai būčiau pastebėjusi. 
Ar išgirdusi varstant duris. 

Linlis priėjo prie Makeskino, kuris jau stovėjo tyrinėdamas pir- 

mojo aukšto planą, išskleistą ant stalo dar nuo tada, kai buvo ap- 
klausinėjamas Deividas Sidemas. Pagrindiniame koridoriuje, be ledi 
Helenos ir Džojos kambarių, buvo dar keturi miegamieji; užimti 
-Džoanos Elekort su Deividu Sidemu, lordo Stinhersto su. žmona, 
Riso Deiviso-Džounso, tik jis nemiegojo savajame, ir Airinės Sin- 
kler — kampinis, ties pagrindinio koridoriaus ir vakarinio sparno 
sandūra. 

— Moteris sako tiesą, - sumurmėjo Makeskinas Linliui, jiems nu- 
nėrus akis į planą. — Žinoma, ji būtų girdėjusi, mačiusi ar pajutusi, 
jei būtų buvusi sekama. 

— Ponia Džerard, - kreipėsi į ją Linlis per petį, — ar esate visai 


tikra, kad Džojos kambarys buvo užrakintas praėjusią naktį? 

— Taip, — atsakė ji. - Maniau nusiųsti jai raštelį su rytine arbata, 
kad atsiėmiau vėrinį. Aišku, turėjau taip padaryti. Bet... 

— Ir tikrai nunešėte raktus į rašomąjį stalą? 

— Taip, nunešiau. Kodėl vis klausiate apie tas duris? 

— Ir vėl užrakinote stalčių? 

— Užrakinau. Tikrai užrakinau. Tai visad darau. 

Linlis nusisuko nuo stalo, bet liko: prie jo stovėti žiūrėdamas į 
Frančeską. 

— Gal galėtumėte pasakyti, kodėl Helena Klaid gavo kambarį ša- 
lia Džojos Sinkler? Ar atsitiktinai? 

Frančeskos ranka siekė karolių — bevalis judesys galvojant. 

— Helena Klaid? — pakartojo ji. — Ar tik ne Stiuartas pasiūlė?.. 
Ne. Buvo ne taip. Užsakymą iš Londono telefonu priėmė Merė Ag- 
nesė. Prisimenu todėl, kad Merė Agnesė rašo ne pagal taisykles, o 
iš klausos, tad jos užrašyti vardas ir pavardė buvo man nesupranta- 
mi. Todėl liepiau juos balsu pakartoti. 

— Vardą ir pavardę? 

— Taip. Ji buvo parašiusi Džojasi Inker, ir aš, aišku, nesusigau- 
džiau, kol ji nepasakė Džoja Sinkler. 

— Džoja skambino jums? 

— Todėl aš jai ir paskambinau. Tai turėjo būti... praėjusio penkta- 
dienio vakare. Ji dar paklausė, ar galėtų Helena Klaid gauti kam- 
barį šalia jos. 

— Džoja prašė Helenai kambario? — griežtai paklausė Linlis.- Ir 
prašydama pasakė jos pavardę? 

Frančeska ėmė dvejoti. Ji nudelbė akis į namo planą, paskui pa- 
kėlė jas ir susidūrė su Linlio žvilgsniu. 

— Ne. Pavardės nepasakė. Tik užsiminė, kad jos pusbrolis atsive- 
ža draugę, ir paklausė, ar ta draugė galėtų gauti kambarį šalia jos. 
Po teisybei, suvokiau, kad ji tikriausiai žino... — jos balsas nuščiu- 
vo, kai Linlis atsitraukė nuo stalo. 

Jis apvedė akimis Makeskiną, Heivers ir Sent Džeimsą. Daugiau 
atidėlioti nebuvo prasmės. 


— Pakalbėsiu su Deivisu-Džounsu dabar, — pasakė jis. 

Riso Deiviso-Džounso, atrodo, nė kiek nejaudino nei policija, nei 
tai, kad konsteblis Lonanas sekė jam iš paskos it nelemta šlovė nuo 
jo miegamojo, lipant laiptais ir iki pat poilsio kambario. Valas ap- 
žvelgė Sent Džeimsą, Makeskiną, Linlį ir Heivers tiriamu žvilgs- 
niu, kaip žmogus, pabrėžtinai nusiteikęs nieko neslėpti, nes neturi 
ko nutylėti. Velnio neštas ir pamestas, iš tokio visko gali laukti... 
Linlis linktelėjęs parodė jam kėdę prie stalo. 

— Papasakokite apie praėjusią naktį, - pasakė jis. 

Klausimas iš pažiūros Deiviso-Džounso nė kiek nesutrikdė, jis 
tik pastūmė į šoną svaigalų butelį, kad neužstotų. Jis pirštų galiu- 
kais barbeno į Players pakelį, kurį išsitraukė iš kišenės, bet neuž- 
sirūkė. , 

— O ką pasakoti apie praėjusią naktį? 

— Apie jūsų pirštų atspaudus ant rakto tų durų, kurios jungia He- 
lenos ir Džojos kambarius, apie konjaką, kurį atsinešėte pas Hele- 
ną. Ir kur buvote iki pirmos, kol atsiradote jos kambaryje. 

Deivisas-Džounsas vėl nė nemirktelėjo, atrodo, jam buvo nė mo- 
tais nei tie klausimai, nei juose slypintis priešiškumas. 

— Atsinešiau konjako, inspektoriau, nes norėjau ją pamatyti. Gal 
tai ir kvaila, gal pasielgiau kaip koks jauniklis, norėdamas patekti 
pas ją kelioms minutėms. 

— Tr vis dėlto toks būdas pasiteisino? 

Deivisas-Džounsas nieko neatsakė. Linlis sumetė, kad jis apsi- 
sprendęs kalbėti kiek galima mažiau. Ir staiga pajuto ryžtą išpešti 
iš to žmogaus visus faktus iki vieno. | 

— O jūsų pirštų atspaudai ant rakto? 

— Aš užrakinau tas duris, tiksliau, abejas duris. Norėjome, kad 
niekas mums netrukdytų. 

— Įėjote į jos kambarį nešinas konjako buteliu ir užrakinote abe- 
jas duris. Ganėtinai ausį rėžiantis prisipažinimas apie savo kėslus, 
ar jums taip neatrodo? 

Deivisas-Džounsas šiek tie įsitempė. 

— Buvo ne visai taip. 


— Tada prašyčiau papasakoti kaip. 

— Mes truputį pakalbėjome apie skaitytą pjesę. Ji turėjo grąžinti 
mane į Londono teatrą po... po visų mano bėdų, todėl aš gerokai 
nervinausi, kad viskas apvirto aukštyn kojomis. Man buvo aišku 
kaip ant delno, jog pusseserės tikslas susikviesti mus susipažinti 
su pjesės pataisomis turėjo maža bendro su pačios pjesės pastaty- 
mu. Pykau, kad buvau pasirinktas kaip pėstininkas Džojos žaidi- 
me, kuriuo ji aiškiai norėjo atsikeršyti Stinherstui. Apie tai mudu 
su Helena ir šnekėjomės. Apie pjesę. Ir ką, po šimts, aš turėsiu po 
viso to veikti. O kai pakilau eiti, Helena pakvietė pasilikti. Todėl 
ir užrakinau duris. — Deivisas-Džounsas žvelgė Linliui tiesiai į 
akis. Jis vos regimai šyptelėjo. — Nesitikėjote, inspektoriau, kad 
viskas taip buvo? 

Linlis nieko neatsakė. Tik prisitraukė viskio butelį, atsuko kamš- 
tį ir įsipylė išgerti. Gėrimas maloniai nuslinko kūnu. Linlis tyčia 
pastatė tarp jųdviejų stiklą, kuriame dar buvo likęs geras gurkšnis. 
Deivisas-Džounsas nusigręžė, bet Linlis pastebėjo, kaip sunkiai jam 
krypo galva, kaip įsitempė kaklo raumenys, išduodantys jo troški- 
mą išgerti. Virpančiomis rankomis jis užsidegė cigaretę. 

— Kiek man žinoma, jūs dingote tuoj po pjesės skaitymo ir atsira- 
dote tik pirmą valandą nakties. Kur buvote visą tą laiką? Tai išeina 
apie devyniasdešimt minučių, bemaž dvi valandos. 

— Buvau išėjęs pasivaikščioti, — atsakė Deivisas-Džounsas. 

Jei jis būtų pasakęs, kad buvo nuėjęs paplaukioti ežere, Linlio 
nuostaba nebūtų buvusi.didesnė. 

— Per sniego pūgą? Pučiant lediniam vėjui, Dievas žino kiek laips- 
nių šaltyje, išėjote pasivaikščioti? 

Deivisas-Džounsas atsakė paprastai: 

— Inspektoriau, man tas pasivaikščiojimas buvo geras butelio pa- 
kaitalas. Dievaži, labai norėjau išgerti praėjusį vakarą, tikrai. Bet 
pasivaikščiojimas buvo geresnis pasirinkimas. 

— Tai kur vaikštinėjote? 

— Ėjau Hilvju fermos keliu. 


— Ar ką nors sutikote? Kalbėjotės su kuo nors? 

— Ne, - atsakė jis. — Taigi niekas negali patvirtinti, ką dabar jums 
sakau. Aš tai puikiai suprantu. Tačiau tai tiesa. 

— Todėl jūs taip pat suprantate, kad, mano akimis žiūrint, jūs ga- 
lėjote tą laiką praleisti ir visai kitaip. 

Deivisas-Džounsas užkibo. 

— Ir kaipgi? 

— Na, kad ir ieškodamas, kuo nužudyti pusseserę. 

Valas paniekinamai nusišypsojo. 

— Taip? Kodėl gi ne? Nulipau užpakaliniais laiptais, nudrožiau 
per indų plovyklą ir virtuvę į valgomąjį, o čia, niekieno nemato- 
mas, nugvelbiau durklą. Va tik su Sidemo pirštine prasčiau, bet 
jūs, be abejo, sugebėsite paaiškinti, kaip ją nušvilpiau jam nė 
nenujaučiant. 

— Atrodo, esate neblogai susipažinęs su namu, — pasakė Linlis. 

— Neblogai. Po vidurdienio vaikštinėjau jį apžiūrinėdamas. Do- 
miuosi architektūra. Tačiau toks domėjimasis vargu ar yra nusi- 
kaltimas. 

Linlis susimąstęs sukinėjo viskio stiklą. 

— Kiek laiko išbuvote ligoninėje? — paklausė. 

— Ar jūs, inspektoriau, kiek neperžengiate savo kompetenci- 
jos ribų? 

— Visa, kas susiję su šia byla, yra mano kompetencijos ribose. 
Kiek laiko gydėtės nuo alkoholizmo? | 

— Keturis mėnesius, — akmeniniu balsu atsiliepė Deivisas- 
Džounsas. 

— Privačioje ligoninėje? 

— Taip.. 

— Brangus užmojis. 

— Kaip jus suprasti? Nudūriau pusseserę, kad jos pinigais apmo- 
kėčiau savo sąskaitas? 

— Ar Džoja turėjo pinigų? 

— Žinoma, turėjo. Kaip šieno. Ir galite ramiai miegoti — ji man 
nepaliko nė grašio. 


— Tai esate susipažinęs ir su jos testamentu? 

Deivisas-Džounsas ėmė justi spaudimą, jį erzino čia pat stovintis 
viskio butelis, siutino, kad leidosi taip gražiai priremiamas prie sie- 
nos. Jis piktai sutraiškė cigaretę peleninėje. 

— Taip, velniai rautų! Ji paliko visus pinigus iki paskutinio svaro 
Airinei ir jos vaikams. Bet jūs ne tai norėjote išgirsti, inspektoriau? 

Linlis tuoj pat pasinaudojo proga, kurią pakišo valo pyktis. 

— Praėjusį pirmadienį Džoja paprašė Frančeskos Džerard kamba- 
rio Helenai šalia jos. Ar žinojote tai? 

— Helenai?.. — Deivisas-Džounsas siekė cigarečių, paskui jas at- 
stūmė. — Ne. Negaliu to paaiškinti. 

— O gal galite paaiškinti, kaip ji sužinojo Heleną būsiant čia, su 
jumis, šį savaitgalį? 

— Matyt, būsiu užsiminęs apie tai. Turbūt pasakiau jai. 

— Tr pasiūlėte jai arčiau susipažinti su Helena. O geriausias bū- 
das — pagyventi šalia, ar ne? 

— Kaip mokinukėms? — paklausė Deivisas-Džounsas. — Net plika 
akim matoma gudrybė žmogžudystei įvykdyti, tiesa? 

— Esu pasiruošęs išklausyti visus jūsų paaiškinimus. 

— Nėra jokių suknistų paaiškinimų, inspektoriau. Tiesiog spėju, 
kad Džoja norėjo turėti šalia Heleną kaip buferį, žmogų, visai nesu- 
interesuotą spektakliu, žmogų, kuris nepuls belstis į duris trokšda- 
mas šnektelti apie tą ar kitą pjesės frazę arba scenų kaitą. Žinote, 
aktoriai jau tokie yra. Nelinkę duoti dramaturgui ramybės. 

— Bet jūs užsiminėte jai apie Heleną. Jūs įteigėte jai tą mintį? 

— Nieko panašaus aš nedariau. Prašėte paaiškinti situaciją. Pa- 
aiškinau, kaip mokėjau. 

— Gerai. Aišku. Tik va, yra vienas kabliukas — tai, kad Džoana 
Elekort buvo apgyvendinta šalia Džojos, tik iš kitos pusės. Čia jau 
jokio buferio. Kaip tai paaiškintumėte? 

— Niekaip. Neturiu žalio supratimo, kas dėjosi Džojos galvoje. Ko 
gero, ji ir pati nieko neplanavo. Gal čia išvis nėra jokio ryšio, o jūs 


ieškote jo net su žiburiu. 

Linlis linktelėjo nekreipdamas dėmesio į piktus žodžius. 

— Kur nuėjote, kai visiems buvo leista palikti biblioteką šį va- 
karą? 

— Į savo kambarį. 

— Ką darėte? 

— Nusiprausiau po dušu ir persirengiau. 

— O tada? 

Deiviso-Džounso akys nukrypo į viskio butelį. Kambaryje tvyrojo 
tyla, išskyrus vieną kitą krepštelėjimą — Makeskinas graibė kišenė- 
je mėtinukų. 

— Nuėjau pas Heleną. 

— Vėl? — vangiai paklausė Linlis. 

Valas kilstelėjo galvą. 

— Kokios, po velnių, čia užuominos? 

— Sakyčiau, gana aiškios. Ji parūpino jums kelis gana tvirtus ali- 
bi, tiesa? Pirmą - praėjusią naktį, o dabar šį vakarą. 

Deivisas-Džounsas įsistebeilijo į jį nustebęs, o paskui pasileido 
kvatotis. 

— Dieve mano, tiesiog neįtikėtina! Ar laikote Heleną kvaile? Ma- 
note, ji tokia naivi, kad leistų vyrui taip su ja elgtis? Ir ne kartą, o 
du kartus. Per dvidešimt keturias valandas? Kokia moterimi jūs ją 
laikote, inspektoriau? 

— Aš puikiai žinau, kokia moteris yra Helena, - atrėžė Linlis. — 
Pasiryžusi pasiaukoti vyrui, kuris tvirtina, kad jo silpnybės gali 
„padėti atsikratyti tik ji. Ir jūs tuo naudojatės, tiesa? Tiesiog jos 
lovoje. Jei ją dabar čia pasikviesčiau, be abejo, paaiškėtų, kad šį 
vakarą jos kambaryje tebuvo kita praėjusios nakties švelnios te- 
mos variacija. 

— Ir, kaip Dievą myliu, jūs negalite tokios minties pakelti, ar ne? 
Jums pavydas taip duria akį, kad kai tik sužinojote, jog miegu su ja, 
tiesiog apakote. Žiūrėkite į faktus, inspektoriau. Ir neiškreipkite jų 
siekdamas žūtbūt įspeisti mane į kampą, nes velniškai bijote, kad 


kitaip manęs neatsikratysite. 

Linlis staigiai kilstelėjo iš kėdės, bet Makeskinas ir Heivers taip 
pat iš karto pašoko. Tai jį kiek prablaivė. 


— Išveskite jį iš čia! — paliepė jis. 


Barbara Heivers palaukė, kol Makeskinas išvedė Deivisą-Džoun- 
są iš kambario. Ji apsidairė norėdama įsitikinti, jog jie liko vieni, 
ir tada metė ilgą, maldaujamą žvilgsnį Sent Džeimso pusėn. Jis 
priėjo prie stalo, kur sėdėjo ji su Linliu; tas jau buvo užsidėjęs 
akinius ir skaitė Barbaros užrašus. Kambarys atrodė it gyvenama 
darbo vieta — aplink stiklinaitės, pusiau išvalgytos lėkštės, pilnos 
peleninės ir visur išmėtyti bloknotai. Patalpoje dvelkė lyg kokiu 
užkratu. 

— Sere. 

Linlis pakėlė galvą, ir Barbara su širdgėla išvydo, kad jis atro- 
do baisiai, nežmoniškai išvargęs, perėjęs per savo paties sukurtą 
mėsmalę. 

— Pažvelkime, ką turime, - pasiūlė ji. 

Per akinių viršų Linlio akys nukrypo į Sent Džeimsą. 

— Turime užrakintas duris, - racionaliai mąstydamas atsakė jis. — 
Užrakintas vieninteliu Frančeskos Džerard raktu, be to, kuris buvo 
kambaryje ant tualetinio stalelio. O gretimame kambaryje vyrą, pui- 
kiausiai galintį ten nueiti. Dabar privalome išsiaiškinti motyvą. 

Ne, vangiai galvojo Barbara. Ji prakalbo ramiu ir nešališku 
balsu: | 

— Turite sutikti, kad tik per gryną atsitiktinumą iš Helenos kam- 
bario buvo galima patekti pas Džoją. Jis negalėjo iš anksto to žinoti. 

— O kodėl negalėjo? Žmogus, kuris, kaip pats prisipažino, domisi 
architektūra? Pilna namų, kurių gretimi kambariai sujungti duri- 
mis. Nebūtina baigti universitetą, kad nutuoktum, jog du tokie bus 
ir čia. Arba, jei Džoja paprašė palikti Helenai kambarį šalia jos, 
kaip tik toks ir bus duotas. Įsivaizduoju, kad niekas kitas neskam- 


bino Frančeskai Džerard su tokiu prašymu. 

Barbaros tai neįtikino. 

— Frančeska pati galėjo nužudyti Džoją, kaip rodo aiškėjančios 
aplinkybės, sere. Ji buvo įėjusi į kambarį. Pati prisipažino. Arba 
galėjo duoti raktą broliui, kad tas su ja susidorotų. 

— Tau vis užkliūva lordas Stinherstas, tiesa? 

— Ne, čia visai kitas dalykas. 

— Jei įtari Stinherstą, tai kas tada susidorojo su Gauenu? Kam 
Stinherstui reikėjo jį žudyti? 

— Aš visai neįtikinėju, kad Stinherstas kaltas, sere, - pasakė Bar- 
bara, stengdamasi neprarasti kantrybės, savitvardos ir nešaukti apie 
Stinhersto motyvą, kol Linlis bus pats priverstas jį pripažinti. — Jei 
taip žiūrėsime, tai ir Airinė Sinkler galėjo tai padaryti. Arba Side- 
mas su Elekort, nes jie abu eina iš vieno. Arba Džeremis Vinis. 
Džoja prieš tai buvo jo kambaryje. Elizabeta juk sakė. Kiek mums 
žinoma, jis norėjo Džojos, bet buvo žiauriai atstumtas, todėl nuėjo į 
jos kambarį ir pykčio pagautas ją nužudė. 

— O kaip užrakino duris išeidamas? 

— Nežinau. Gal išlindo pro langą. 

— Į pūgą? Heivers, tu dar labiau už mane svaičioji. — Linlis nu- 
bloškė jos užrašus ant stalo, nusiėmė akinius ir pasitrynė akis. 

— Suprantu, kad Deivisas-Džounsas galėjo ten įeiti, inspektoriau. 
Ir aplinkybės tam buvo palankios. Bet Džojos Sinkler pjesė turėjo 
grąžinti jam karjerą! Ir jis negalėjo tikrai žinoti, kad pjesė nebus 
statoma, jei Stinherstas jos nerems. Juk kas nors kitas taip pat galė- 
jo ją finansuoti. Todėl, manau, jis vienintelis šiuose namuose turėjo 
rimtą priežastį linkėti tai moteriai būti gyvai. 

— Ne tik jis vienas, jei jau sušnekome apie karjerą. O jos sesuo 


Airinė? — įsiterpė Sent Džeimsas. 


X k a 


— Vis galvojau, kada gi jūs ateisite pas mane. 
Airinė Sinkler atsitraukė nuo durų. Nuėjo prie lovos ir susigūžusi 


atsisėdo. Buvo vėlus metas, ji jau vilkėjo naktiniais drabužiais, ku- 

rie, kaip ir pati moteris, atrodė kuklūs. Bekulnės šlepetės, mėlynas 
flanelinis chalatas, iš po kurio kyšojo aukšta baltų naktinių marški- 
nių apykaklė, judanti nuo sunkaus kvėpavimo. Visas apdaras buvo 
keistai nuasmenintas. Teisybė, praktiškas, sakytum griežtai pado- 
rus, bet toks nykus, tarsi būtų pasirinktas ir nešiojamas norint atsi- 
riboti nuo visų gyvenimo malonumų. Linliui toptelėjo, kad ji, ko 
gero, niekad neslampinėja po namus senais mėlynais džinsais ir 
nunešiotu megztiniu. Kažkodėl abejojo tuo. 

Airinė buvo nuostabiai panaši į seserį. Nors Linlis matė Džoją tik 
pomirtinėsė nuotraukose, lengvai atpažino bendrus abiejų seserų 
bruožus, kurių nenutrynė penkerių ar šešerių metų amžiaus skirtu- 
mas: ryškūs skruostikauliai, plati kakta, švelniai kvadratinis smak- 
ras. Ji buvo neseniai jau įžengusi į penktą dešimtį, spėjo jis, stotin- 
go kūno, apie kokį svajoja moterys, o dauguma vyrų trokšta 
pasiguldyti į lovą. Tokį veidą galėjo turėti Medėja; juoduose plau- 
kuose kairėje pusėje nuo kaktos jau ėmė driektis sidabro gijos. Kita 
moteris, mažiau savim pasitikinti, seniai būtų jas nusidažiusi. Lin- 
liui atrodė, kad jai turbūt net tokia mintis neatėjo į galvą. Jis tylo- 
mis ją tyrinėjo. Kodėl, po šimts, Robertui Geibrielui išvis užėjo no- 
ras vėjais eiti? 

— Kas nors turbūt jau papasakojo jums, kad sesuo su mano vyru 
praėjusiais metais turėjo romaną, — pradėjo ji tykiu balsu. — Tai 
buvo ne kažin kokia paslaptis. Todėl ir negedžiu dėl jos mirties taip, 
kaip derėtų, kaip ilgainiui gal ir gedėsiu. Kai tavo gyvenimą per- 
skelia du mylimi žmonės, sunku tai atleisti ir užmiršti. Matote, Džo- 
jai visai nereikėjo Roberto. O man — labai. Bet ji vis dėlto jį pasiė- 
mė. Man labai skaudu dėl to, net dabar. 

— Ar romanas jau buvo pasibaigęs? — paklausė Linlis. 

Airinės dėmesys nukrypo nuo Heivers pieštuko į grindis. 

— Taip. - Tas vienintelis žodis taip trenkė melu, kad ji iš karto vėl 
prakalbo, tarsi norėdama jį nuslėpti. - Net žinau, kada jų romanas 
prasidėjo. Per vienus tokius pietus, kai žmonės per daug išgeria ir 
ima pliaukšti niekus, kurių šiaip nesakytų. Tą vakarą Džoja paskel- 


bė, kad ji niekad nėra turėjusi vyro, kuris ją būtų patenkinęs iš 

pirmo karto. Robertas tuos žodžius suprato kaip iššūkį jam, į kurį 
turi nedelsdamas atsakyti. Kartais mane labiausiai žeidžia tai, kad 
Džoja visai nemylėjo Roberto. Ji išvis niekad nieko nemylėjo po 
Eleko Rintaulo mirties. 

— Rintaulo tema šį vakarą vis kartojama. Ar jie buvo susižadėję? 

— Neformaliai. Eleko mirtis pakeitė Džoją. 

— Kaip? 

— Kaip čia jums paaiškinus? — susimąstė ji. — Joje tarsi įsilieps- 
nojo ugnis, ją apėmė kažkoks siautulys. Sakytum Džoja nusprendė, 
kad po Eleko žūties ji gyvens vien kerštu. Niekas jai neteikė džiaugs- 
mo. Jos gyvenimas greičiau buvo savigriova. O kartu ji griovė visų 
mūsų gyvenimą, juo daugiau aukų, juo geriau. Tai buvo kažkokia 
patologija. Keitė vyrus kaip pirštines. Ryte rijo juos. Godžiai. Su 
neapykanta. Niekas nė iš tolo negalėjo priversti jos pamiršti Eleką, 
bet ji akino kiekvieną pabandyti. 

Linlis nuėjo prie lovos ir išdėjo Džojos rankinuko daiktus ant lo- 
vatiesės. Airinė vangiai nužvelgė juos. 

— Čia jos? — paklausė ji. 

Pirmiausia jis padavė jai Džojos užrašų knygelę-kalendorių. Ai- 
rinė paėmė jį nenoriai, tarsi bijodama ten užtikti tai, ko nenorėtų 
žinoti. Tačiau, kiek galėjo, paaiškino įrašus: susitikimas su leidėju 
Aukštutinio Grosvenoro gatvėje, Airinės dukters Selės gimtadienis, 
pačios Džojos nustatytas sau terminas, kada turi pabaigti tris kny- 
gos skyrius. 

Linlis parodė pavardę, iškeverzotą per visą savaitę. P Grinas. 

— Kažkas naujo jos gyvenime? | 

— Piteris, Polas, Persis? Nežinau, inspektoriau. Gal ruošėsi su 
kuo paatostogauti, bet negaliu pasakyti. Mes kalbėdavomės reto- 
kai. O jei pradėdavome, tai dažniausiai apie reikalus. Ji, ko gero, 
ir nebūtų man pasipasakojusi apie naują vyrą savo gyvenime. Bet 
nė kiek nenustebčiau, jei buvo kokį įsitaisiusi. Tai jai buvo įpras- 
tas dalykas. Tikrai. — Airinė liūdnai vartė kitus dalykėlius — pini- 
ginę, degtukų dėžutę, kramtomąją gumą, raktus. Ir daugiau nieko 


nepasakė. 

Stebedamas ją, Linlis paspaudė mažo diktofono mygtuką. Airinė 
kiek susigūžė išgirdusi sesers balsą. Jis paleido juostelę. Linksmos 
pastabos, žvalūs ateities planai. Klausydamas dar kartą, Linlis pa- 
manė, kad iš balso ji visai nepanaši į plėšrūnę, siekiančią visus 
sunaikinti. Išklausiusi pusę juostelės, Airinė pakėlė ranką prie akių. 
Nulenkė galvą. 

— Ar tai, ką girdėjote, jums ką nors sako? — paklausė Linlis. 

Airinė nė nepagalvojusi papurtė galvą, aistringai mostelėjo — an- 
trą kartą akivaizdus melas. 

Linlis laukė. O ji, atrodo, tarsi paklusdama savo valiai, stengėsi 
užsidaryti savyje, atsiriboti nuo jo ir fiziškai, ir emociškai. 

— Jūs negalite jos taip palaidoti, Airine, — ramiai pasakė jis. — 
Žinau, kad norite. Ir suprantu kodėl. Ir žinau, jei liksite prie savo, 
niekad neturėsite ramybės, ji jums vaidensis. — Jis matė, kad ji dar 
smarkiau prispaudė pirštus prie smilkinių. Įbedė nagus į odą. — 
Jums nereikia atleisti jai už tai, ką ji padarė jums. Bet nedarykite 
to, už ką pati sau negalėsite atleisti. 

— Aš negaliu jums padėti, - prislėgtu balsu pasakė Airinė. — Ne- 
sigailiu, kad mirė sesuo. Tai kuo galiu jums padėti? Aš pati sau 
negaliu padėti. 

— Man galite padėti paaiškindama juostelės įrašus. — Ir nuožmiai, 
be jokio gailesčio, Linlis vėl paleido juostelę, nekęsdamas savęs 
dėl tokio poelgio, bet žinojo, kad tai jo darbas, kuris turi būti pada- 
rytas. Tačiau, pasibaigus juostelei, ji nepratarė nė žodžio. Jis atsuko 
juostelę ir vėl paleido. Paskui dar kartą. 

Dėl Džojos balso atrodė, kad kambaryje yra ketvirtas žmogus. Ji 
meilikavo. Juokėsi. Kankino. Maldavo. Ir, juostelei sukantis penktą 
kartą, palaužė seserį žodžiais: „Dieve, būtinai turiu priminti mamai 
apie Selę, kad vėl neužmirštų kaip pernai“. 

Airinė drebančiomis rankomis griebė diktofoną, rado mygtuką ir 
išjungė aparatą, o paskui sviedė jį ant lovos tarsi kokį užkrečiamą 
daiktą. 

— Mūsų motina neužmiršdavo mano dukters gimtadienio tik ta- 


da, jei Džoja jai primindavo, — sušuko ji. Skausmas jai iškreipė 

veidą, bet akys liko sausos. — Ir vis dėlto aš nekenčiu jos! Visą 
laiką nekenčiau sesers ir troškau jai mirties! Bet tik ne tokios. O 
Dieve, tikrai ne tokios. Ar suvokiate, ką išgyvena žmogus, labiau 
už viską gyvenime troškęs kito mirties, kai tas jo noras įvyksta? 
Tarsi dievai išklausė tavo troškimų ir pasityčiodami patenkino niek- 
šingiausią Iš jų. 

Dieve brangus, kokią galią turi paprasti žodžiai! Jis tai jau žino. 
Aišku, kad žino. Po geidžiamos jo motinos meilužio mirties Kornva- 
lyje, po kai kurių atvejų, kurių Airinė Sinkler niekad nesuprastų. 

— Atrodo, tai, ką ji čia pasakoja, yra jos naujo kūrinio fragmentas. 
Ar atpažįstate jos nupasakojamą vietą? Pūvančios daržovės, varlių 
kurkimas, siurblių gausmas, žemuma? 

— Ne. 

— Kur siaučia žiemos pūga? 

— Nežinau. 

— Jos minimas žmogus Džonas Derou? 

Airinei staigiai pasukus galvą, plaukai švystelėjo kaip aureolė. 
Taip netikėtai jai nusigręžus, Linlis paklausė: 

— Džonas Derou. Jums pažįstama ta pavardė? 

— Praėjusį vakarą per vakarienę Džoja kalbėjo apie jį. Sakė lyg 
įveikusi tą nykų žmogų Džoną Derou ir vakarieniavusi su juo. 

— Jos naujas gerbėjas? 

— Ne. Nemanau. Kažkas, rodos, ledi Stinherst paklausė Džojos 
apie jos naują knygą. Taip ir iškilo Džono Derou pavardė. Kaip ir 
visada, Džoja juokėsi pasakodama apie sunkumus, kurių niekad ne- 
stinga rašant, minėjo apie reikiamą informaciją, kurią stengiasi iš- 
gauti. Čia ir buvo paminėtas Džonas Derou. Todėl manau, kad jis 
kažkaip susijęs su knyga. 

— Knyga? Norite pasakyti, kita pjese? 

Airinės veidas apsiniaukė. 

— Pjese? Ne, inspektoriau. Jūsų informacija neišsami. Be pir- 
mos pjesės, parašytos prieš šešerius metus, ir naujos, skirtos lor- 


dui Stinherstui, sesuo nerašė teatrui. Ji rašė knygas. Ji dirbo žur- 

naliste, paskui ėmėsi dokumentinių apybraižų. Visos jos knygos 
apie nusikaltimus. Tikrus nusikaltimus. Daugiausia žmogžudys- 
tes. Argi nežinojot? 

Daugiausia žmogžudystes. Tikri nusikaltimai. Žinoma. Linlis spok- 
sojo į nediduką diktofoną, net nedrįsdamas patikėti, kad trūkstama 
trilypio galvosūkio motyvas-priemonės-proga dalis jam taip leng- 
vai pateko į rankas. Jis jau turi ją, kurios taip ieškojo ir instinktyviai 
žinojo, kad ras. Žmogžudystės motyvas. Dar miglotas, bet trūksta 
tik kelių smulkmenų, kad susiklostytų sklandus paaiškinimas. Ir 
ryšys taip pat juostelėje, pačiuose paskutiniuose Džojos Sinkler žo- 
džiuose: — „...paklausti Riso, kaip prie jo geriau prieiti. Jis išma- 
no, kaip su tokiais žmonėmis bendrauti“. 

Linlis ėmė dėti Džojos daiktus į maišelį. Jam pasitaisė nuotaika, 
tačiau širdy vis tiek dar virė pyktis dėl to, kas vakar naktį čia nuti- 
ko, ir dėl kainos, kurią jam pačiam reikės sumokėti, kad būtų įvyk- 
dytas teisingumas. 

Prie durų, Heivers jau išėjus į koridorių, jį sustabdė Airinės Sin- 
kler žodžiai. Ji stovėjo prie lovos miegamajame, išklijuotame ne- 
brangiais tapetais ir apstatytame atitinkamais baldais. Patogus, bet 
kuklus kambarys, be pretenzijų ar ypatingų reikalavimų. Tačiau ji 
atrodė lyg sugauta jame. 


— Dėl tų degtukų, inspektoriau, — pasakė ji. — Džoja nerūkė. 


Margaretė Rintaul, Stinhersto grafienė, užgesino miegamajame 
šviesą. Ne dėl to, kad norėjo miegoti, nes puikiai žinojo, jog neuž- 
migs. Tai padarė iš dar išlikusios moteriškos tuštybės. Tamsa slėpė 
jos veidą vagojančias raukšles, taip bjaurojančias odą. Tamsoje jau- 
tėsi geriau, ne tokia apkūni matrona, kurios kitados puikios krūtys 
dabar kadaravo kone iki juosmens, jos žvilgantys rudi plaukai, iš- 
maningai nudažyti ir sugarbanoti, buvo geriausių Naitbridžo kirpė- 
jų darbo vaisius, o puikiai prižiūrimos rankos švelniai lakuotais na- 
gais jau nieko nebeglamonėjo. 

Ant palisandro staliuko prie lovos ji padėjo romaną, ir jo rėkian- 


tis viršelis atsidūrė prie pat dailios vario inkrustacijos. Net tamsoje 

akį rėžėe knygos pavadinimas „Laukinė vasaros aistra“. Taip grau- 
džiai viskas žinoma. Ir taip viskas beprasmiška. 

Ji per kambarį žvilgtelėjo į vyrą, kuris sėdėjo krėsle prie lango, 
įsistebeilijęs į naktį, į silpną žvaigždžių šviesą, prasimušančią pro 
debesis, į beformius šešėlius ir juodulius ant sniego. Lordas Stin- 
herstas buvo apsirengęs kaip ir ji, sėdinti ant lovos, atsirėmusi | 
galvūgalį, užsimetusi vilnonę antklodę ant kojų. Tarp jų buvo gal 
dešimt pėdų, tačiau juos skyrė dvidešimt penkėrių metų paslapties 
ir užgniaužtų jausmų bedugnė. 

Ta mintis stingdė ledi Stinherst. Kas kartą, kai įkvėpusi oro manė 
pagaliau prabilsianti apie tai, jos auklėjimas, praeitis, visuomeninė 
padėtis — visa tai sukildavo ir užčiaupdavo jai burną. Gyvenime 
niekas jos nemokė, kaip įrodinėti savo tiesą. 

Ji žinojo, kad pradėjusi kalbėti su vyru dabar rizikuoja viskuo, 
kad pateks į nežinomybę, susidurs su neperžengiama dešimtme- 
čių tylos siena. Jau ne kartą anksčiau ragavusi tokio bendravimo 
„saldybių“ žinojo, kad savo pastangomis ji negali ničnieko laimė- 
ti, o nesėkmė nepakeliamu akmeniu užguls jai širdį. Tačiau atėjo 
laikas ryžtis. 

Ji nukėlė kojas nuo lovos. Stojantis ją nustebino akimirką užėjęs 
svaigulys. Ji nuėjo prie lango, jausdama baisų šaltį kambaryje ir 
spaudimą po krūtine. Burnoje radosi rūgšties skonis. 

— Stiuartai. — Lordas Stinherstas nė nekrustelėjo. Jo žmona kal- 
bėjo atsargiai rinkdama žodžius. — Turi pakalbėti su Elizabeta. Pri- 
valai jai viską pasakyti. Privalai. 

-— Pasak Džojos, ji jau žino. Žinojo ir Elekas. 

"Kaip ir visada, tie trys pastarieji žodžiai nukrito tarp jų it sunkus 
akmuo, ledi Stinherst jie buvo kaip smūgis į paširdžius. Prisiminė J) 
kaip gyvą - žvalų, jausmingą ir skaudžiai jauną. Deja, jį ištiko siau- 
binga Ikaro žūtis. Sudegė, bet neištirpo danguje. Žmonėms neskirta 
pergyventi savo vaikų, galvojo ji. Bet dabar nereikia galvoti apie 
Eleką. Ji mylėjo savo sūnų visa širdimi, pasiaukojamai, bet jį prisi- 


minus jiems atsiverdavo gyva žaizda, kuri tuoj imdavo pūliuoti, ir 

tuo pasinaudojęs vyras baigdavo nemalonų pokalbį. Tai visad jam 
pavykdavo. Bet šį vakarą taip nebus. 

— Ji žino apie Džefrį, teisybė. Bet ji nežino visko. Ji girdėjo vaka- 
rykštį ginčą, Stiuartai, girdėjo tą kivirčą. — Ledi Stinherst stabtelėjo 
laukdama atsako, kokio ženklo, kad jai verta toliau kalbėti. Bet jis 
tylėjo. Ji vis tiek ryžosi. — Tu kalbėjai su Frančeska šį rytą, tiesa? Ar 
ji tau sakė apie savo vakarykštį pokalbį su Elizabeta? Po to pjesės 
skaitymo? 

— Ne. 

— Tada aš pasakysiu. Elizabeta matė, kaip tu išėjai tą naktį, Stiu- 
artai. Elekas ir Džoja taip pat matė. Jie visi žiūrėjo pro langą iš 
viršaus. — Ledi Stinherst pajuto, kad jai ėmė virpėti balsas. Bet 
prisivertė kalbėti toliau: — Tu žinai, kokie tie vaikai. Išgirs žodį kitą, 
pamatys šį tą, o visa kita prigalvoja. Mielasis, Frančeska sakė, jog 
Elizabeta įsitikinusi, kad tu nužudei Džefrį. Matyt, ji mano, kad 
tai... įvyko tą naktį. 

Stinherstas nieko neatsakė. Kvėpavo kaip kvėpavęs, nepasikeitė 
nei jo tiesus stotas, nei tvirtas žvilgsnis, įsmeigtas į Vesterbrejaus 
šalčio surakintą aplinką. Jo žmona atsargiai palietė jam petį. Jis 
krūptelėjo. Ji nuleido ranką. 

— Prašau, Stiuartai. — Ledi Stinherst nekentė savo virpančio bal- 
so, bet nebepajėgė liautis. — Privalai pasakyti jai tiesą. Ji dvidešimt 
penkerius metus laiko tave žmogžudžiu. Negali leisti jai taip many- 
ti. Negali! 

Stinherstas nė nežvilgtelėjo į ją. 

— Ne, - atsakė tyliu balsu. 

Ji negalėjo juo patikėti. 

— Juk tu nenužudei savo brolio! Tu net neatsakingas už tai. Darei 
viską, ką galėjai... 

— Kaip galiu sunaikinti vienintelius malonius Elizabetos prisimi- 
nimus? Juk ji tiek maža jų turi. Dėl Dievo meilės, tegul bent jie 
lieka. 


— Meilės tau kaina? Ne! Neleisiu to! 

— Leisi. — Jo balsas buvo nepermaldaujamas, dvelkiantis negin- 
čijama jėga, kuriai ledi Stinherst visad paklusdavo. Jei nebūtų 
paklususi, būtų išsimušusi iš dukters, žmonos, motinos kelio, ku- 
riuo ėjo visą gyvenimą. Daugiau nieko nebuvo. Ir žinojo - jei ne- 
žengs tuo keliu, atsidurs tuštumoje, nuo kurios dabar ją skiria siau- 
ros užtvaros, pastatytos tų, kurie valdė jos gyvenimą. Vyras vėl 
prabilo: — Eik gulti. Esi pavargusi. Tau reikia pamiegoti. 


Kaip visada ledi Stinherst padarė, kas jai buvo liepta. 


Buvo antra valanda nakties, kai inspektorius Makeskinas paga- 
liau išvažiavo pažadėjęs paskambinti, kai tik bus padarytas lavono 
skrodimas ir atlikti kiti tyrimai. Barbara Heivers jį išlydėjo ir grįžo 
pas Linlį ir Sent Džeimsą. Jie sėdėjo prie stalo su priešais išdėlio- 
tais Džojos Sinkler daiktais iš rankinės. Diktofonas vėl sukosi, čia 
tyliau, čia garsiau aidėjo Džojos balso fragmentai, kuriuos Barbara 
jau seniai buvo išmokusi atmintinai. Klausantis jų vėl, jai jau ėmė 
rodytis, kad įrašas tampa besikartojančiu košmaru, o Linlis įgauna 
apsėstojo bruožų. Jo intuicijos proveržiai buvo bevaisiai — dar ne- 
buvo net migloto nusikaltimo-motyvo-nusikaltėlio vaizdo. Teisin- 
giau, jie buvo panašūs į išmonės vaisius, pastangas surasti ir pritai- 
kyti kaltę ten, kur tik visai pasidavus fantazijai galėtum tikėtis ją 
rasti. Pirmą kartą per tą begalinę, slegiančią dieną Barbara pasiju- 
to nejaukiai. Po daugelio jų bendro darbo mėnesių ji pamažu supra- 
to, kad nors ji niekina jo eleganciją, rafinuotumą, visą jo, kaip aukš- 
tuomenės atstovo, išorinį spindesį, Linlis vis dėlto pats puikiausias 
kriminalinio skyriaus inspektorius, su kokiu jai kada nors teko dirbti. 
Tačiau šį kartą Barbara intuityviai jautė, kad jis, nagrinėdamas by- 
1ą, eina klaidingu keliu, deda jai pamatus ant smėlio. Galvodama 
apie tai, ji atsisėdo ir nervingai ištiesė ranką prie degtukų iš Džojos 
Sinkler rankinės. 

Ant dėžutės buvo keistas spaudas, tik trys žodžiai Grįžulo Ratų 
gėrimai ir apverstas bokalas, iš kurio liejosi šviesus alus. Nieko 
sau, pamanė Barbara, mielas suvenyras, kurį pasiimi, įsikiši į ran- 


kinuką ir užmiršti. Bet ji žinojo, kad čia tik laiko klausimas - Linlis 

nusigriebs degtukų dėžutės kaip dar vieno įrodymo, liudijančio Dei- 
viso-Džounso kaltę. Nes Airinė Sinkler sakė, kad sesuo nerūkė. O 
čia visi žino, kad Deivisas-Džounsas rūko. 

— Mums reikia apčiuopiamų įrodymų, Tomi, - kalbėjo Sent Džeim- 
sas. — Tu, kaip ir aš, gerai žinai, kad tai — grynos spėlionės. Net 
Deiviso-Džounso atspaudai ant rakto paaiškinami remiantis Hele- 
nos parodymais. 

— Žinau, - atsakė Linlis. - Bet mes dar gausime Stretklaido kri- 
minalinio skyriaus ekspertizės išvadą. 

— Greičiausiai tik po keleto dienų. 

Linlis varė toliau nekreipdamas dėmesio į kolegos žodžius. 

— Ne kiek neabejoju, kad rasis naujų įrodymų.. Plaukas, kokia 
skaidula. Juk puikiai žinai, kad negalima atlikti nusikaltimo be jo- 
kio pėdsako. 

— Bet ką tau duos Deiviso-Džounso plaukas ar švarko plaušelis, 
jei jis jau buvo, pasak Gaueno, Džojos kambaryje anksčiau, dieną? 
Be to, tu, kaip ir aš, puikiai žinai, kad lavonas buvo išgabentas iš 
nusikaltimo vietos, vadinasi, ten galėjo patekti pašalinių detalių, ir 
šalyje nerasi tokio advokato, kuris to nežinotų. Mano galva,vėl rei- 
kia grįžti prie motyvo. Turimi įrodymai per menki. Tik motyvas gali 
Juos sustiprinti. 

— Todel aš rytoj ir vykstu į Hempstedą, į Džojos Sinkler butą. 
Nujaučiu, kad ten bus ganėtinai įrodymų ir juos reikės tik surū- 
šiuoti. | 

Barbara išklausė tą pareiškimą nieko gero nesitikėdama. Nebuvo 
ko ir manyti, kad jiems pasiseks taip greitai išvažiuoti. 

— O kaip su Gauenu, sere? Negi pamiršote, kad jis bandė mums 
kažką pasakyti? Kad man buvo sakęs, jog nieko nematė. Ir kad vie- 
nintelis jo tą vakarą matytas žmogus — Risas Deivisas-Džounsas. Ar 
nemanote, kad stengėsi pakeisti savo parodymus? 

— Jis nebaigė sakinio, Heivers, - atsakė Linlis. — Jis ištarė vieną 
žodį — nemačiau. Nematė ko? Nematė Deiviso-Džounso? Konjako, 
kurį jis, spėjama, turėjo rankoje? Jis tikėjosi pamatyti jį su kažkuo 


rankoje, nes išėjo iš bibliotekos. Gal manė tai buvus butelį. Gal 

knygą. O jei jis tik manė, kad mato tai, ką tikėjosi pamatyti? O ką, 
jei vėliau suprato, kad tai, ką matė, buvo visai kitas daiktas, žudiko 
įrankis? 

— O jei jis Deiviso-Džounso iš viso nematė ir tai norėjo mums 
pasakyti? O gal išvydo kažką, apsimetusį Deivisu-Džounsu, tarkim, 
apsivilkusį jo paltu? Bet kas galėjo ten būti. 

Linlis staiga atsistojo. 

— Kodėl esi taip pasiryžusi įrodyti to žmogaus nekaltumą? 

Iš aštraus tono Barbara suprato, kokia linkme plaukia jo mintys. 
Bet ne tik jis vienas gebėjo mesti pirštinę. 

— O kodėl jūs taip pasiryžęs įrodyti to žmogaus kaltumą? 

Linlis rankiojo Džojos daiktus. 

— Aš ieškau kaltės įrodymų, Heivers. Toks darbas. Ir tikiu jų rasti 
Hemstede. Būk pasiruošusi vykti pusę devynių. 

Jis pasuko į duris. Barbara akimis maldavo Sent Džeimsą įsikišti, 
nes pati negalėjo lįsti į sritį, kur draugystė turėjo daugiau svorio 
negu logika ir taisyklės, kuriomis šiaip vadovaujasi policija. 

— Ar esi įsitikinęs, kad bus išmintinga rytoj grįžti į Londoną? — 
letai paklausė Sent Džeimsas. — Kada manai apklausti... 

Linlis atsigręžė iš tarpdurio, jo veidą gaubė koridoriaus priete- 
mos šešėliai. 

— Mudu su Heivers negalime pateikti profesionalių įkalčių čia, 
Škotijoje. Su turimais tegul tvarkosi Makeskinas. O likusių iš tos 
kompanijos adresus mes susirasime. Jie, matyt, nepaliks šalies, juk 
jų pragyvenimo šaltinis — Londono scena. 

Su tais žodžiais jis ir išėjo. Barbara stengėsi atgauti žadą. 

— Man atrodo, kad Veberlis už tai duos jam garo. Ar negalite jo 
sustabdyti? | 

— Galiu tik jį paprotinti, Barbara. Bet Tomas nėra kvailas. Turi 
gerą nuojautą. Jei pajuto kažką užuodęs, mums belieka tik laukti, 
ką iškas. 

Tačiau Sent Džeimso įtikinėjimai nepaveikė Barbaros, — burna 


jai ir liko išdžiūvusi. 

— Ar gali Veberlis už tai išmesti jį iš darbo? 

— Manau, kad viskas priklausys nuo to, kaip susiklostys reikalai. 

Kažkas jo atsargiai tariamuose žodžiuose pasakė jai viską, ką ji 
norėjo sužinoti. 

— Tai vis dėlto manote, kad jis klysta? Taip pat manote, kad lordas 
Stinherstas bus prikišęs pirštus? Viešpatie Aukščiausias, kas jam 
nutiko? Kas su juo darosi, Saimonai? 

Sent Džeimsas pakėlė viskio butelį. 


— Helena, - paprastai pasakė jis. 


Laikydamas rankoje raktą, Linlis stabtelėjo prie ledi Helenos du- 
rų. Buvo pusė trijų. Be abejo, ji jau miega, jo įsiveržimas bus nema- 
lonus, sutrikdys ją. Bet jam reikia ją pamatyti. Jis savęs neapgaudi- 
nėjo dėl to apsilankymo tikslo. Jis neturėjo nieko bendro su policijos 
darbu. Kartą pabeldęs, Linlis atsirakino duris ir įėjo vidun. 

Ledi Helena dar nebuvo atsigulusi, ėjo per kambarį ir pamačiusi 
jį sustojo. Jis uždarė duris. Iš pradžių jis nieko nesakė, tik dairėsi 
detalių ir stengėsi suvokti, ar jos turi kokią reikšmę. 

Lova dar nepaklota, baltai geltona lovatiesė užklota ant pagalvių. 
Grakštūs, vakariniai bateliai ant grindų šalia lovos. Vien juos nusi- 
avusi, Helena šiaip buvo dar visiškai apsirengusi, tik nusiėmusi 
papuošalus — ant naktinio stalelio žibėjo auksiniai auskarai, smul- 
kutė grandinėlė ir daili apyrankė; jam širdį nusmelkė skausmas 
pamanius, kokie ploni jos riešai, jei gali lengvai užsimauti tokią 
apyrankę. Daugiau kambaryje kaip ir nieko, tik spinta, dvi kėdės ir 
tualetinis stalelis, kurio veidrodyje buvo matyti jie abu, atsargiai 
žvelgiantys vienas į kitą, lyg du mirtini, netikėtai susitikę priešai, 
kuriems jau stinga jėgų ar valios vėl susikibti. 

Linlis, apsukęs ją, nuėjo prie lango. Vakarinį namo sparną slėpė 
tamsa, tik kur ne kur pro nesandariai užtrauktas užuolaidas ryškiai 
švietė plyšiai — ten, matyt, kaip ir Helena, žmonės laukė ryto. Jis 
užskleidė užuolaidą. 


— Ką čia darai? — atžariai paklausė Helena. 

— Čia per šalta, Helena. - Jis palietė radiatorių, kuris buvo vos 
šiltas, ir nuėjęs prie durų sušneko su jaunu konstebliu, pastatytu 
laiptų viršuje. 

— Apsidairyk, gal čia kur yra elektrinis radiatorius, — paliepė jam 
Linlis. Vyrui linktelėjus, jis uždarė duris ir pažvelgė į ją. Juos skyrė 
didžiulis nuotolis. Ore tvyrojo priešiškumas. 

— Kodėl užrakinai mane čia, Tomi? Nejau manai, kad aš ką nors 
nuskriausiu? 

— Žinoma, kad ne. Visi yra po raktu. Bet tik iki ryto. 

Prie kėdės, ant grindų, gulėjo knyga. Linlis pakėlė ją. Detekty- 
vas apie žmogžudystę gerokai nučiupinėtais lapais su Helenai bū- 
dingomis pastabomis paraštėse: rodyklėmis, šauktukais, pabrauki- 
mais ir komentarais. Ji visad sakydavo, kad joks autorius neapmuilins 
jai akių —ji pati galinti daug greičiau išgvildenti literatūrinį galvo- 
sūkį negu pats rašytojas. Todėl bemaž jau dešimt metų vis pamėtė- 
davo jam nuskaitytas, užraitytais lapais knygas. Perskaityk, Tomi, 
šitą. Pats niekad neprisikastum. 

Prisiminimai jam taip suspaudė širdį, kad iškart jį suėmė liūde- 
sys, pasijuto vienišas ir nelaimingas. Ir tai, ką jis nori pasakyti, tik 
dar pablogins padėtį. Bet jis turi su ja pakalbėti, kad ir kiek tai 
kainuos. 

— Helena, negaliu pakelti matydamas, ką tu darai su savimi. Tu 
kartoji Sent Džeimso istoriją, tik sieki kitokios pabaigos. Nenoriu, 
kad tai darytum. 

— Nesuprantu, ką čia dabar kalbi. Niekas, kas dabar vyksta, ne- 
turi nieko bendro su Saimonu. — Ledi Helena liko stovėti kur stovė- 
jusi — per visą kambarį nuo jo, tarsi žengusi žingsnį jo pusėn būtų 
jam pasidavusi. O šito ji niekad nepadarys. 

Linliui pasirodė, kad mato mažą mėlynę jai ant krūtinės, kur žals- 
vai melsvos palaidinukės iškirptė siekė krūtų iškilumą. Bet jai pa- 
sukus galvą mėlynė dingo — šviesos žaismė, nelemtos vaizduotės 
išmonė. 

— Turi, - atsakė jis. — Ar nepastebi, koks jis panašus į Sent Džeim- 


są? Net jo alkoholizmas primena Sent Džeimso neįgalumą, nors 

tai, žinoma, kitoks neįgalumas. Tik šį kartą tu nenusisuksi nuo jo, 
tiesa? Nepaliksi jo pilna dėkingumo širdimi, kai jis bandys tave 
atstatyti? 

Ledi Helena nusuko galvą. Lūpos prasivėrė, paskui susičiaupė. 
Jis matė, kad ji leis jam išsakyti priekaištus, kad nesigins. Bet savo 
bausmės jis niekad nesužinos, kaip ir niekad iki galo nesupras, kuo 
ją traukia tas valas, ir liks su amžinu galvosūkiu, kurio ji niekad 
nepadės jam išspręsti. Linlis pajuto visa tai vis didėjant skausmui. 
Ir kaip troško ją paliesti, beviltiškai geidė jos dėmesio ir nors kris- 
lelio šilumos. 

— Aš gi pažįstu tave, Helena. Ir savo kailiu patyriau kaltės jausmo 
skonį. Kas, po šimts, tai galėtų suprasti geriau už mane? Aš suluo- 
šinau Sent Džeimsą. Bet tu vis įsitikinusi, kad tavo kaltė didesnė, 
ar ne? Tačiau širdyje — nors to neprisipažintum — visus tuos metus 
jutai palengvėjimą, kad jis nutraukė jūsų sužadėtuves. Juk tau ne- 
reikėjo gyventi su vyru, negalinčiu užsiiminėti visais tais dalykais, 
kurie tada atrodė tokie absurdiškai svarbūs. Slidinėti, šokti, mau- 
dytis kurortuose, keliauti pėsčiomis ir panašiai linksmintis. 

— Kad tave velniai rautų! - iškošė ji vos girdimu balsu. Kai pakė- 
lė į jį akis, jos veidas buvo baltas. Jame galėjai įskaityti perspėjimą. 
Bet jis nekreipė į tai dėmesio, jam reikėjo viską išlieti. 

— Dešimt metų krimtaisi, kad palikai Sent Džeimsą. O dabar pa- 
sitaikė proga ištaisyti klaidą, atsilyginti už viską: kad leidai jam 
vienam vykti į Šveicariją atgauti jėgų, kad išvažiavai sau, kai jam 
reikėjo tavęs, kad atsikratei santuokos, kuri, kaip atrodė, būtų už- 
dėjusi daug daugiau pareigų negu davusi malonumų. Deivisas- 
Džounsas, regis, bus tavo atpirkėjas, tiesa? Ruošiesi grąžinti jam 
pilnatvę, ką galėjai padaryti, bet nepadarei dėl Sent Džeimso? Tada 
jau galėsi sau atleisti. Ar ne? Šiai visas istorijos scenarijus. 

— Arjau viską išsakei7? — paklausė ji lediniu balsu. 

— Ne, ne viską. — Linlis ieškojo žodžių, kurie pasiektų ją; buvo 
būtina, kad ji suprastų. — Visa bėda, kad savo vidumi jis nepanašus 
į Sent Džeimsą. Prašau išklausyti mane, Helena. Deiviso-Džounso 


tu artimai, iki kaulo smegenų, nepažįsti, nes nebendravai su juo 

nuo savo aštuoniolikto gimtadienio. Jis tau, sakykim, svetimas, tu 
negali jo tikrai pažinti. 

— Kitaip sakant — žudikas? 

— Taip. Jei jau ištarei tą žodį. | 

Ji krūptelėjo — kaip galima taip lengvai apkaltinti žmogų, bet jos 
liaunas kūnas sėmėsi stiprybės iš savo aistringo atsako. Jos raume- 
nys įsitempė — ne tik veido ir kaklo, bet, jam taip pasirodė, ir po 
plonomis palaidinukės rankovėmis. 

— Vadinasi, aš taip apakusi nuo meilės, sąžinės graužaties ar kal- 
tės jausmo, ar dar nuo ko nors, kad negaliu matyti, kas tau taip 
aišku? — Ji staiga parodė ranka į duris, į namą už jų, į savo buvusį 
kambarį, kuriame viskas nutiko. — Taigi kada tiksliai jis įvykdė tą 
žmogžudystę? Jis išėjo iš namų po pjesės skaitymo. Parėjo pirmą. 

— Pasak jo. 

— Tai sakai, kad jis man melavo, Tomi? Bet aš žinau, kad jis sakė 
tiesą. Žinau, kad kai jam labai norisi gerti, jis eina pasivaikščioti. 
Tai jis man sakė dar Londone. Aš net pati su juo vaikštinėjau pae- 
žere po to, kai jis susiginčijo su Džoja Sinkler ir Geibrielu vakar 
pavakary. 

— Nejau nesupranti, kaip gudriai jis elgiasi visa tai sugalvojęs, 
kad tu patikėtum juo, kai sakys, jog buvo vėl išėjęs pasivaikščioti 
praėjusią naktį? Jam reikėjo tavo užuojautos, Helena, nes tada tu 
leidai jam pasilikti pas tave. Ir kur rasi geresnį būdą minkštinti tau 
širdį, kaip pasakyti, jog buvo išėjęs pasivaikščioti norėdamas nu- 
malšinti alkoholio poreikį? Vargu ar būtų sulaukęs tokios didelės 
tavo atjautos, jei būtų trainiojęsis čia pat po to nelemto skaitymo. 

— Tu tikrai nori man įkalbėti, kad Risas nužudė savo pusseserę, 
kol aš miegojau, o paskui, grįžęs į lovą, paėmė mane antrą.kartą? 
Visiškas absurdas! 

— Kodėl? 

— Nes aš pažįstu jį. 

— Tu miegojai su juo, Helena. Tikiuosi, sutiksi su manim, jog pa- 
žinti žmogų ne taip jau lengva, tam neužtenka poros valandų, kad ir 


labai maloniai praleistų lovoje. 

Tik jos tamsios akys bylojo apie jo žodžių padarytą žaizdą. Kai ji 
vėl prašneko, balsas skambėjo itin ironiškai. 

— Gerai parinkai žodžius. Sveikinu. Jie tikrai užgavo mane. 

Linliui sugėlė širdį. 

- Aš nenorėjau tavęs užgauti! Dieve brangus, nejau to nesupran- 
ti? Nejau nematai, kad iš visų jėgų stengiuosi apsaugoti tave nuo 
skausmo? Man baisiai gaila dėl viso to, kas atsitiko. Iš visos širdies 
apgailestauju dėl savo bjauraus elgesio su tavim. Bet niekas nė per 
nago juodymą nepakeis praėjusios nakties faktų. Deivisas-Džoun- 
sas pasinaudojo tavim, kad patektų pas ją, Helena. Jis vėl pasinau- 
dojo tavim, kai jam reikėjo susidoroti su Gauenu šį vakarą. Jis keti- 
na ir ateityje naudotis tavim, jei nesugebėsiu jo pažaboti. Bet aš jį 
prigriebsiu. Ar tu padėsi man, ar ne. | 

Ji pakėlė ranką prie gerklės ir suėmė palaidinukės apykaklę. 

— Padėti tau? Dieve, verčiau jau aš numirčiau. 

Helenos žodžiai, jų kartėlis trenkė Linliui it smūgis. Gal jis ir 
būtų ką atsakęs, bet nuo to jį išvadavo pasirodęs konsteblis, kuriam 
pavyko rasti vienplokštį elektrinį radiatorių - Helenai nereikės šal- 


ti iki ryto. 


+ Grįždama į namą, Barbara stabtelėjo plačioje alėjoje. Nak- 

k A tį vėl snigo, bet menkai — sniegas kelių neužvertė, tačiau 

+ V nuojo kiemas pažliugo, buvo šalta ir nesmagu. Po bjaurios 
nemigo nakties ji pakilo tuoj po aušros ir pasileido per sniegą, pasi- 
ryžusi atsikratyti kankinamos sumaišties, kurią sukėlė pakirstas pa- 
sitikėjimas. 

Logika diktavo Barbarai, kad pirmučiausia ji atsakinga Nauja- 
jam Skotland Jardui. Griežtas procesinių veiksmų, teisės principų 
ir nustatytos tvarkos laikymasis prisidėtų prie paaukštinimo, kai 
bus laisva inspektoriaus vieta. Šiaip ar taip, tik prieš mėnesį ji lai- 
kė egzaminus ir gali galvą dėti, kad šį kartą sėkmingai, o išklausiu- 
si keturis kursus tobulinimosi centre pelnė aukščiausius pažymius. 
Taigi tinkamas laikas — vargu ar pasitaikys palankesnis — tikėtis 
aukštesnių pareigų, žinoma, jei ji per šią bylą gerai pasirodys. 

Bet Tomas Linlis viską sujaukė. Barbara dirbo su juo penkiolika 
pastarųjų mėnesių diena dienon, ir aiškiai matė visus jo profesinius 
privalumus, kurie padėjo jam tapti puikiu policininku; pradėjęs kar- 
jerą kaip konsteblis, iškilo iki policijos seržanto, o po penkerių dar- 


bo metų jau buvo detektyvas inspektorius. Greitos orientacijos ir 

didelės intuicijos, suprantantis ir užjaučiantis žmogų, apdovanotas 
humoro jausmu, jis buvo visų bendradarbių mėgstamas ir vyresnio- 
jo inspektoriaus Veberlio vertinamas. Barbara suvokė, kaip jai pa- 
sisekė, kad gavo dirbti su Linliu, žinojo, kad jis vertas visiško pasi- 
tikėjimo. Jis taikstydavosi su jos nuotaikomis, stojiškai pakeldavo 
jos siautėjimus net ir tada, kai patys įnirtingiausi puolimai būdavo 
nukreipti į jį, skatino ją mąstyti savarankiškai, visad išklausydavo 
jos nuomonę, o jei nesutikdavo, tai atvirai pasakydavo. Jo nė iš tolo 
negalėjai lyginti su kitais pareigūnais, kuriuos ji pažinojo; be to, 
jam ji buvo dar asmeniškai dėkinga ir už kitus dalykus, ne tik kad 
po pažeminimo tarnyboje iki uniformuoto patrulio pareigų prieš pen- 
kiolika mėnesių grįžo į kriminalinį skyrių. 

Dabar ji turėjo nuspręsti, kurią pusę palaikyti — Linlį ar tą, nuo 
kurios priklauso jos karjera. Bet per savo priverstinę išvyką į miš- 
kus šį rytą ji netyčia užėjo kai ką, kas, ko gero, galėjo būti jų galvo- 
sūkio dalis. Ir jau reikėjo nuspręsti, ką daryti. Bet pirmiausia turėjo 
išsiaiškinti to radinio reikšmę. 

Tyras ledinis oras buvo žvarbus. Jis svilino Barbarai nosį, kaklą, 
ausis ir akis. Tačiau ji giliai įkvėpė penkis ar šešis kartus prisimer- 
kusi, nes žėrintis saulėje sniegas akinte akino, o paskui nurisnojo 
alėja namų link, ant akmeninių laiptų smarkiai trepsėdama nusi- 
kratė nuo kojų sniegą ir įėjo į Vesterbrejaus vestibiulį. 

Buvo bemaž aštuonios. Visas namas judėjo brazdėjo, girdėjosi 
žingsniai viršutiniame koridoriuje, užraktuose tarškėjo sukami rak- 
tai. Keptos kiaulienos kvapas ir sodrus kavos aromatas teikė rytui 
įprastą nuotaiką, tarsi pastarosios trisdešimt dvi valandos buvo tik 
ilgo košmaro dalis, ir prislopinti, malonūs balsai sklido iš svetai- 
nės. Ten įėjusi Barbara pamatė rytiniame kambario gale sėdinčius 
ledi Heleną ir Sent Džeimsą, apšviestus švelnių saulės spindulių, 
geriančius kavą ir šnekučiuojančius. Jie buvo vieni. Barbarai juos 
stebint, Sent Džeimsas papurtė galvą, ištiesė ranką ir palietė Hele- 
nai petį. Gestas reiškė begalinį švelnumą, supratimą, bežodį drau- 
gystės ryšį, suteikiantį jiems abiem daugiau stiprybės ir gyvybingu- 


mo, negu būtų jų turėję vienas be kito. 

Žvelgiant į juos, Barbarai šovė mintis: juk taip lengva apsispręs- 
ti, kai žiūri į viską per draugystės prizmę. Dievaži, ko ji suka galvą, 
ką jai rinktis — jį ar karjerą. Be jo nepadarys jokios tikros karjeros. 
Ji per kambarį pasidavė pas juos. 

Abu atrodė, lyg taip pat būtų praleidę bemiegę naktį. Sent Džeimso 
veidas buvo giliau išraižytas negu paprastai, o švelni ledi Helenos 
oda tokia gležna it snapučio žiedas, suglembantis nuo menkiausio 
prisilietimo. Kai Sent Džeimsas automatiškai ėmė stotis sveikinda- 
mas ją, Barbara, numojusi ranka į mandagumo subtilybes, griebė 
jautį už ragų. 

— Ar galėtumėte išeiti su manim į lauką? — paklausė ji. — Kai ką 
užtikau miške, ir, mano galva, turėtumėte tai pamatyti. - Sent Džeim- 
so veide pasirodė dvejonė - juk jis nepajėgs kapstytis per sniego 
pusnis. Bet Barbara jį greitai nuramino: - Kelio atkarpa grįsta trin- 
kelėmis. O miške, man regis, aš gerai pramyniau taką. Tik šešias- 
dešimt jardų reikės eiti mišku. 

— Tai kas gi ten? — paklausė ledi Helena. 


— Kapas, - atsakė Barbara. 


Miškas ėjo į pietus nuo kelio, supančio didįjį namą. Tai buvo ne 
savaime tame pelkėtame Škotijos kampe sužėlusi miškavietė. Čia 
augo paprastieji ir bekočiai ąžuolai, beržai, riešutmedžiai, platanai, 
sumišę su pušimis. Tarp jų vinguriavo siauras takas, kurio kryptį 
žymėjo maži geltonų dažų šlakai ant medžių kamienų, 

Miške viešpatavo nežemiška tyla, kokia stoja, kai žemę ir medžių 
šakas padengia storas sniego sluoksnis. Jokio vėjelio, ir nors aki- 
mirkai tylą perrėžė šaižiai subirzgęs automobilis, jis, greitai nuš- 
čiuvęs, paliko paskui save tik nerimastingą ežero vandenų teliūš- 
kavimą pakalnėje, kairėje už dvidešimt jardų. Eiti toli gražu nebuvo 
lengva — nors seržantė Heivers tikrai buvo pramynusi šiokį tokį 
takelį per mišką, gilus sniegas ir kalvota vietovė sudarė daug sun- 
kumų žmogui, kuriam ir lygia sausa žeme buvo sunku žingsniuoti. 

Tik per penkiolika minučių jie įveikė keturių minučių kelią; nors 


Sent Džeimsas rėmėsi į ledi Helenos ranką, jo veidas rasojo nuo 


SUMOKĖTA KRAUJU | 171 


įtampos. Galop Heivers pasuko iš pagrindinio tako į menkesnį, pa- 
mažu kylantį pro medžius prie kauburėlio. Vešli vasaros lapija tur- 
būt slėpė ir kauburėlį, ir takelį nuo akių, žiūrinčių iš kelio, einan- 
čio nuo namų. Bet žiemą hortenzijos, kurios šiaip būtų raibuliavusios 
savo rožinių ir melsvų žiedų kepurėmis, ir riešutmedžiai, kurie vis- 
ką būtų užstoję žaliomis pertvaromis, buvo pliki — galėjai laisvai 
sau drožti į kauburėlio viršūnę. O čia buvo apie dvidešimties kvad- 
ratinių pėdų aikštelė, aptverta geležine tvorele. Balta danga slėpė 
tvorelės rūdis, kurios jau seniai buvo ją aptraukusios. 

Pirmoji prašneko ledi Helena. 

— Iš kur, po šimts, čia atsirado kapas? Gal kur netoli yra baž- 
nyčia? 

Heivers parodė vietą, kur pagrindinis takas sukasi į pietus. 

— Ten yra užrakinta koplyčia ir kiek toliau — šeimos rūsys. Ir sena 
ežero prieplauka. Atrodo, kad jie plukdydavo savo mirusiuosius į 
amžino atilsio vietą. 

— Kaip vikingai, — tarp kitko pasakė Sent Džeimsas. - Ką mes čia 
turime, Barbara? — Jis pastūmė vartelius — sučirpė seniai netepti 
vyriai. Sniege buvo matyti pėdos. 

— Čia buvau aš, - aiškino Heivers. - Jau apžiūrėjau šeimos kop- 
lyčią, žvilgtelėjau ir čia. Kai grįždama pamačiau tą kauburėlį, ma- 
ne suėmė smalsumas. Patys pažiūrėkite. Ką apie tai manote? 

Heivers laukė prie vartelių, o Sent Džeimsas su ledi Helena nu- 
gurgždėjo per sniegą prie kyšančio vienišo antkapio, nykaus lem- 
tingo ženklo, kurio paviršių braižė jį sunkiai užgulusios nuogos guo- 
bos šakos. Akmuo nebuvo baisiai senas, tikrai ne toks, kokių dar 
galima užtikti griūvančiose kaimo kapinėse, tik neįtikėtinai apleis- 
tas — juodos kerpių dėmės bemaž dengė varganą akmenį, ir Sent 
Džeimsas spėjo, kad vidurvasaryje kapas būna baisingai apžėlęs 
visokiomis žolėmis ir dilgėlėmis. Bet vis dėlto akmenyje, kad ir 
niekad nevalytame ir gerokai apnaikintame gamtos stichijų, buvo 
galima įskaityti žodžius: 

Džefris Rintaulas, Korlio vikontas 


1914-1963 

Jie ramiai apžiūrinėjo kapą. Standus sniego gumulas nukrito nuo 
šakos ir pabiro ant akmens. 

— Vyresnysis lordo Stinhersto brolis? — paklausė ledi Helena. 

— Atrodo, — atsiliepė Heivers. — Keista, ar ne? 

— Kodėl? — Sent Džeimso akys ėmė klaidžioti aplinkui ieškoda- 
mos kitų antkapių. Nebuvo nė vieno. 

— Juk šeimos namai Somersete, tiesa? — paklausė Heivers. 

— Somersete. — Sent Džeimsas jautė įdėmų Heivers žvilgsnį, ži- 
nojo, kad ji stengiasi suvokti, kiek Linlis pasakė jam apie privatų 
pokalbį su lordu Stinherstu. Jis bandė atrodyti nešališkas. 

— Tai kodėl Džefris čia palaidotas? Kodėl ne Somersete? 

— Gal todėl, kad čia mirė, — atsakė Sent Džeimsas. 

— Jūs, Saimonai, kaip ir aš, puikai žinote, kad aukštuomenė lai- 
doja saviškius šeimos kapavietėje. Kodėl šitas ypatingas numirėlis 
nebuvo palaidotas namuose? Arba, — ji neleido jam prasižioti, - jei 
norite pasakyti, kad nebuvo galimybių jo parvežti namo, kodėl jo 
nepalaidojo Džerardų šeimos kapavietėje, tik už kelių šimtų jardų 
nuo čia, leidžiantis keliu? 

Sent Džeimsas, atsargiai rinkdamas žodžius, pasakė: 

— Gal čia buvo jo mėgstama vieta, Barbara. Čia ramu ir, be abejo, 
gražu vasarą, netoliese tyvuliuoja ežeras. Nemanau, kad tai turi ko- 
kią ypatingą prasmę. 

— Net jei prisimeni, kad tas žmogus, Džefris Rintaulas, buvo vy- 
resnysis Stinhersto brolis ir visų pirma teisėtas lordas Stinherstas? 

Sent Džeimso antakiai pašaipiai pakilo. 

— Ar tik nenorite pasakyti, kad lordas Stinherstas nužudė brolį 
dėl titulo? Bet ar tokiu atveju nebūtų buvę išmintingiau, mėtant 
pėdas, pargabenti brolį namo ir iškilmingai palaidoti pagal papro- 
čius Somersete? | 

Ledi Helena ramiai klausėsi jų kalbos, bet paminėjus laidotuves 
prašneko: 

— Čia kažkas ne taip, Saimonai. Frančeskos Džerard vyras, Fili- 
pas Džerardas, palaidotas taip pat ne šeimos kapavietėje. Jo palai- 


kai pakasti mažutėje ežero saloje, esančioje netoli kranto. Pastebė- 

jau tą salą tik atvažiavusi, ir kai nusistebėjau keistu statiniu joje, 
atrodančiu kaip žaislinė pilis, Merė Agnesė man viską papasakojo. 
Pasak jos, ten Frančeskos vyro kapas. Pats Filipas pareikalavo jį ten 
palaidoti. Pareikalavo, Saimonai. Jis tai pareiškė savo testamente. 
Manyčiau, tokie dalykai gal susiję su vietos koloritu, nes ir Gaue- 
nas lygiai tą patį man papasakojo po penkiolikos minučių, kai atnė- 
šė lagaminus. 

— Na va, - įsiterpė Heivers. — Kažkokie baisiai keisti dalykai 
vyksta tarp šių dviejų šeimų. Ir tikrai negalite įrodinėti, kad čia 
Rintaulų šeimos kapavietė. Aplink nėra nė vieno kapo. Be to, Rin- 
taulai — net ne škotai. Ko jie būtų laidoję savo šeimos narį čia, 
nebent juos... 

— Nebent juos vertė aplinkybės, - sušnabždėjo ledi Helena. 

— Arba jie tiesiog norėjo, - triumfuodama baigė Heivers. Ji perėjo 
nedidelį aptvertą plotelį ir atsistojo priešais Sent Džeimsą. — Ins- 
pektorius Linlis pasakojo jums apie lordo Stinhersto apklausą? Iš- 
klojo viską, ką Stinherstas pasakė? Kas čia vyksta? 

Akimirką Sent Džeimsas manė pameluoti Heivers. Arba trumpai 
drūtai atkirsti: ką Linlis jam papasakojo, yra paslaptis, ir tai ne jos 
reikalas. Bet jis nujautė, kad Barbara privertė juos sukarti tokį var- 
ginantį kelią ne norėdama primesti kaltę Stiuartui Rintaului, lordui 
Stinherstui, dėl žmogžudystės, įvykusios prieš dvi dienas. Tai leng- 
vai galėjo padaryti atsivesdama patį Linlį apžiūrėti to vienišo kapo, 
paragindama patyrinėti keistas jo atsiradimo priežastis. Kad Hei- 
vers to nepadarė, galima paaiškinti vienu iš dviejų dalykų, mąstė 
Sent Džeimsas. Arba ji pati kaupia įrodymus, kuriais remdamasi 
bandys save išaukštinti ir sumenkinti Linlį Skotland Jardo vyresny- 
bės akyse, arba ieško jo pagalbos norėdama sutrukdyti Linliui pa- 
daryti baisią klaidą. 

Heivers nueidama atsuko jam nugarą. 

— Ką gi, viskas gerai. Man nereikėjo jūsų to prašyti. Jūs jo drau- 
gas, Saimonai. Ir, be abejo, jis su jumis apie tai kalbėjo. — Liūdnai 
žiūrėdama į ežerą, ji šiurkščiai trūktelėjo savo vilnonę kepuraitę 


ant kaktos ir ausų. 

Stebėdamas ją Sent Džeimsas vis dėlto nutarė, kad ji verta žinoti 
tiesą, kad nusipelno pasitikėjimo ir galimybės įrodyti, jog ja galima 
pasikliauti. Jis persakė lordo Stinhersto Linliui papasakotą istoriją. 

Heivers klausėsi pešiodama prie tvorelės nudžiūvusius žolės stie- 
bus, kol Sent Džeimsas sekė painią meilės ir išdavystės sakmę, pa- 
sibaigusią Džefrio Rintaulo mirtimi. Jos akys, prisimerkusios nuo 
žėrinčio saulėje sniego, buvo įsmeigtos į kapo akmenį. Kai Sent 
Džeimsas baigė, ji uždavė tik vieną klausimą: 

— Jūs tikite visu tuo? 

— Nemanau, kad tokios padėties žmogus kaip lordas Stinherstas 
taip žemintų savo žmoną prieš pašalinį. Net, - kai Heivers jau buvo 
besižiojanti, —- kad išgelbėtų savo kailį. 

— Per daug kilnus? — kandžiai paklausė Barbara. 

— O ne. Per daug išdidus. 

— Bet jei, anot jūsų, čia pasireiškė jo išdidumas, noras išsaugoti 
padorumą, tai ar jis nesaugotų to savo padorumo visur ir visada? 

— Ką turit galvoje? 

Dabar įsiterpė ledi Helena: 

— Saimonai, jei lordo Stinhersto norėta apsimesti, kad viskas yra 
status guo, ar jis nebūtų pargabenęs Džefrio laidoti namo, į Somer- 
setą? Juk visą laiką vaidino, kad jo santuoka gyva. O parvežti brolį 
namo, regis, būtų buvę daug lengviau negu visą laiką, visus trisde- 
šimt šešerius metus, gyventi šalia moters, kuri tave apgavo su tavo 
broliu. 

Tipiškas blaivus: Helenos samprotavimas. Sent Džeimsas turėjo 
jei ne garsiai, tai bent sau tą pripažinti. Bet, matyt, to nepadarė. 
Seržantė Heivers įskaitė tai jo veide. 

— Prašau jūsų padėti man išsiaiškinti Rintaulų šeimos reikalus 
iki galo, — susijaudinusi pasakė ji. — Saimonai, dedu galvą, kad 
Stinherstas kažką slepia. Ir manau, kad inspektorius Linlis prispir- 
tas bent nekliudyti jam. Gal net Jardo įpareigotas. Nežinau. 

Sent Džeimsas dvejojo galvodamas apie košę, kurios gali prisivir- 
ti, pavojingai įlindęs tarp Linlio pasitikėjimo ir Heivers tvirto įsiti- 


kinimo Stinhersto kalte, žinoma, jei sutiktų jai padėti. 


SUMOKĖTA KRAUJU | 175 


— Bus nelengva. Jei Tomis sužinos, kad jūs, Barbara, ėmėtės sa- 
varankiškai tirti bylą, kils didelė velniava. Nepaklusnumas. 

— Baigsis jūsų darbas kriminaliniame skyriuje, — ramiai pridūrė 
ledi Helena. — Jus vėl išgrūs į gatvę patruliuoti. 

— Nejaugi manote, kad to nežinau? — Heivers veidas, nors išblyš- 
kęs, buvo tvirtas ir ryžtingas. — O kam bus galas, jei iškils aikštėn 
tiesos nutylėjimas? Jei viską, neduok Dieve, sušniukštinės koks nors 
reporteriūkštis, panašus į Džeremį Vinį? Tada, jei aš būsiu įkišusi 
nosį į Stinhersto reikalus, inspektorius nenukentės. Nes visiems bus 
aišku, kad dirbau jo įsakyta. 

— Jums patinka Tomis? 

Taip netikėtai ledi Helenos paklausta, Heivers iš karto nusisuko. 

— Dažnai pykdavau ant to apgailėtino franto, — atsakė ji. — Bet 
jei jau jį išspirs lauk, tai tegu bent ne dėl tokio kalakuto kaip 
Stinherstas. 

Sent Džeimsas šyptelėjo iš jos nuožmaus atsako. 


— Aš jums padėsiu, — pasakė jis, - bet kas išeis, nežinau. 


Nors ant didžiulės riešutmedžio indaujos stovėjo kilnojama vi- 
ryklė su šildomais patiekalais ir sklido įvairiausi pusryčių kvapai — 
nuo rūkytos silkės iki kiaušinienės, valgomajame sėdėjo, kai įėjo 
Linlis, tik vienas valgytojas. Elizabeta Rintaul buvo atsukusi nuga- 
rą į duris ir, matyt, visai nesidomėjo pasigirdusiais žingsniais, nes 
nepasuko galvos pažiūrėti, kas įėjo. Ji veikiau buvo sutelkusi dė- 
mesį į lėkštę, kurioje šakute voliojo dešrelę, spoksodama į palieka- 
mus žvilgančius riebalų pėdsakus. Linlis prisėdo prie jos, atsinešęs 
juodos kavos puodelį ir šaltą skrebutį. 

Kaip inspektorius sumetė, ji buvo apsirengusi kelionei, matyt, 
ruošėsi su tėvais važiuoti į Londoną. Drabužiai, kaip ir vakar vaka- 
re — juodas sijonas ir pilkas megztinis, — buvo per dideli, ji mūvėjo 
priderintomis prie sijono juodomis pėdkelnėmis, ant kurių jau buvo 
matyti ties kulkšnimi nubėgusios akies takelis, dienai bėgant turin- 
tis vis ilgėti. Ant kėdės atlošo gulėjo numestas keistas ilgas tamsiai 


mėlynas apsiaustas su gobtuvu, maždaug tokius galėjo nešioti Sara 

Vudruf, vaidindama dramatinius vaidmenis. Jis tikrai nederėjo prie 
bendro Elizabetos asmenybės įvaizdžio. 

Kad Elizabeta ne itin norėjo bendrauti su Linliu, tapo aišku vos 
jam atsisėdus priešais ją. Akmeniniu veidu ji atstūmė nuo stalo kė- 
dę ir ėmė stotis. | 

— Kiek girdėjau, Džoja Sinkler buvo vienu metu susižadėjusi su 
jūsų broliu Eleku, — prašneko Linlis, tarsi ji nebūtų ketinusi nueiti 
nuo stalo. 

Elizabetos akys nepakilo nuo lėkštės. Ji vėl atsisėdo ir ėmė plo- 
nais griežinėliais pjaustyti dešrą, nors jų nevalgė. Jos rankos net 
tokio ūgio kaip ji moteriai buvo per didelės, gumbuotais krumpliais, 
tikrai negražios. Linlis pastebėjo ant jų gilius kelių dienų senumo 
įdrėskimus. 

— Katės. — Elizabetos balsas gal tik per plauką nebuvo šiurkštus. 
Linlis nutarė nereaguoti į žodžius, kuriais ji mėgino išsisukinėti, 
todėl ji kalbėjo toliau: — Žiūrite į mano rankas. Jas subraižė katės. 
Joms nelabai patinka, kai nutrauki jų poravimąsi. Bet tikrai neno- 
riu savo lovoje kai kurių užsiėmimų. 

Teiginys dviprasmiškas, netyčia išsprūdęs. Linliui toptelėjo —- ko- 
kią išvadą padarytų psichoanalitikai ? 

— Ar norėjote, kad Džoja ištekėtų už jūsų brolio? 

— Mudvi su Džoja kartu mokėmės. Kartais ji atvažiuodavo pas 
mus po semestro trumpųjų atostogų. Elekas taip pat būdavo. 

— Tr jie susidraugavo? 

Dabar Elizabeta pakėlė galvą. Linlis net nustebo, kad moters vei- 
das gali neturėti jokios išraiškos. Atrodė kaip nemokšiškai išdažyta 
kaukė. 

— Džoja susidraugauja su visais vyrais, inspektoriau. Tiesiog 
turėjo tokią Dievo dovaną. Brolis buvo vienas iš ilgos jos gerbėjų 
virtinės. 

— Tačiau man susidarė įspūdis, kad ji žiūrėjo į jį daug rimčiau 
negu į kitus. 

— Aišku. Kodėl gi ne? Elekas taip dažnai kalbėdavo apie meilę, 


kad atrodė visiškas mulkis, o kita vertus, tai juk ir glosto savimeilę. 

Kiek kitų galėjo pasiūlyti Stinhersto grafienės titulą tėtukui staiga 
užvertus kojas? — Elizabeta ėmė dėlioti lėkštėje ornamentą iš deš- 
ros griežinėlių. 

— Ar jos santykiai su broliu suvaržė jūsų draugystę? 

Ji garsiai prunkštelėjo pro nosį. 

— Mūsų draugystė tik ir laikėsi dėl brolio, inspektoriau. Kai jis 
mirė, tapau nebereikalinga Džojai. Tiesą sakant, mačiau ją tik 
kartą po gedulingų pamaldų už Eleką. O paskui ji dingo nė ne- 
mirktelėjusi. 

— Iki šio savaitgalio. 

— Taip. Iki šio savaitgalio. Tai va, kokios mes draugės buvome. 

— Arjūs visada keliaujate su tėvais teatro reikalais kaip šįkart? 

— Tikrai ne. Bet aš myliu tetą. Tad buvo proga ją aplankyti. — 
Pasirodė nemaloni šypsena lūpose, suvirpino šnerves ir dingo. — 
Žinoma, mamytė dar planavo susieti mane su Džeremiu Viniu tvir- 
tais saitais. Negalėjau jos nuvilti, juk ji dėjo tiek daug vilčių, kad 
šį savaitgalį pagaliau prarasiu savo vainikėlį, jei jums supranta- 
ma ši metafora. 

Linlis tą užuominą nuleido negirdomis. 

— Vinis juk seniai pažįsta jūsų šeimą, — tepasakė jis. 

— Seniai? Jis pažįsta tėtį šimtą metų ir iš abiejų rampos pusių. 
Kažin kada provincijoje jis vaizdavosi esąs antrasis Lorensas Oliv- 
jė, bet tėtis jį greitai nusodino. Tada Vinis metėsi į teatro kritikus 
ir vis dar tuo užsiiminėja — smagiai linksminasi sumaldamas į mil- 
tus tiek spektaklių, kiek tik gali per metus apžioti. Bet ta nauja 
pjesė — na, ji tikrai buvo svarbi tėvui. Kaip ir „Aženkūro“ teatro 
atidarymas ir taip toliau. Todėl, manau, tėvai norėjo, kad būčiau 
čia — padėčiau užtikrinti gerus atsiliepimus. Suprantate, ką turiu 
galvoje, — o gal Vinis teiksis priimti... kaip čia pasakius, na kad 
ir ne tokį geidžiamą kyšį? — Ji šiurkščiai perbraukė ranka išilgai 
kūno. — Mane už palankią recenziją The Times laikraštyje. Abu 
gimdytojai būtų buvę patenkinti, suprantat? Būtų išsipildęs moti- 
nos troškimas mane pagaliau su kuo nors sukergti, o tėvo — trium- 


fuoti Londone. 

Ji tyčia grįžo prie ankstesnės temos, nepaisydama Linlio pastan- 
zų pasukti pokalbį kita linkme. Tada Linlis nusitvėrė jos žodžių: 

— Tai todėl ėjote į Džeremio Vinio kambarį tą vakarą, kai mirė 
Džoja? 

Elizabeta atmetė galvą. 

— Kur jau ten! Padlaižys, žmogeliūkštis su pirštais it šeriuotos 
dešrelės. — Ji dūrė šakute į lekštę. — Dėl manęs, tai Džoja galėjo 
pasilaikyti sau tą gyvulį. Man jis atrodo menkysta, trinasi tarp teat- 
ralų, ko gero, viliasi sukinėdamasis tarp jų įgyti talento, kurio jam 
taip stigo, kai vaidino scenoje. - Menkysta! — Toks staigus, aistrin- 
gas proveržis, matyt, sutrikdė ją pačią. Sakytum norėdama tai pa- 
slėpti, ji kalbėjo toliau: — Gal dėl to mamytė ir laikė jį tokiu tinka- 
mu kandidatu man. Dvi smulkmės gražiai sau drauge lauktų 
saulėlydžio. Dieve, kokia romantiška mintis! 

— Bet jūs ėjote į jo kambarį... 

— Ieškojau Džojos. Dėl tetos Frensės ir jos sumautų perlų. Nors, 
kaip dabar manau, mamytė su tetule Frense visą tą reikaliuką buvo 
iš anksto gražiai suplanavusios. Džoja, gavusi tokią dovaną, pasijus 
devintame danguje ir lėks į savo kambarį, palikusi mane su Viniu. 
Be abejo, mamytė jau buvo lankiusis jo kambaryje su žiedlapiais ir 
švęstu vandeniu — teliko atlikti patį aktą. Kaip gaila. Vinis jos pa- 
stangomis pasinaudojo, bet tik su Džoja. | 

— Jūs, regis, ganėtinai tikra, kas vyko tarp jų Vinio kambaryje. 
Man tai kelia nuostabą. Ar matėte Džoją? Ar tikrai žinote, kad ji 
buvo su juo? Ar nė kiek neabejojate, kad ten galėjo būti kas nors 
kitas? | 

— Aš.:. — Elizabeta stabtelėjo. Ji beprasmiškai žaidė peiliu ir ša- 
kute. — Žinoma, ten buvo Džoja. Aš girdėjau juos, tikrai girdėjau. 

— Bet jos nematėte? | 

— Girdėjau jos balsą! 

— Šnabždant? Kuždant? Buvo vėlu. Jie turėjo kalbėtis tyliai, 
ar ne? 

— Ten buvo Džoja! Kas gi kitas būtų galėjęs ten būti? Ir kas kita 
galėjo tarp jų vykti po vidurnakčio? Gal skaitė poeziją? Patikėkite, 

jei jau Džoja eina į vyro kambarį, ji eina turėdama tik vieną tikslą. 
Aš tai žinau. 

— Ar ji taip darydavo ir su Eleku, kai svečiuodavosi jūsų na- 
muose? 

Elizabeta tvirtai sučiaupė lūpas ir vėl palinko prie lėkštės. 

— Papasakokite man, ką darėte tą vakarą po pjesės skaitymo, — 
paprašė Linlis. 

Ji sudėliojo dešros griežinėlius į gražų trikampį. Paskiau pradėjo 
pjaustyti juos pusiau. Kiekvienas griežinėlis buvo apdorojamas su- 
kaupus visą dėmesį. Ji atsakė ne tuoj pat. 

— Priėjau prie tetos. Ji buvo sukrėsta. Norėjau ją paguosti. 

— Jūs ją mylite? 

— Atrodo, jums tai kelia nuostabą, inspektoriau. Tarsi būtų koks 
stebuklas, jei aš ką myliu. Ar teisingai jus supratau? — Matydama, 
kad jis nekreipia dėmesio į pašaipą, ji padėjo peilį ir šakutę, atstū- 
mė nuo stalo kėdę ir įbedė į jį akis. —- Nuvedžiau tetą Frensę į jos 
kambarį. Uždėjau ant kaktos kompresą. Pašnekėjom. 

— Apie ką? 

Elizabeta šyptelėjo paskutinį kartą, bet tas sunkiai suprantamas 
šypsnys tarsi reiškė pasitenkinimą ir suvokimą, kad nušluostė nosį 
pašnekovui. 

— Apie „Vėją gluosniuose“, jei jums taip reikia žinoti, - atsakė 
ji. —- Jums žinomas tas apsakymas, tiesa? Apie rupūžę. Apie beb- 
rą. Apie žiurkę. Ir kurmį. — Ji atsistojo, paėmė apsiaustą ir užsi- 
metė ant pečių. — Na, jei daugiau neturite klausimų, inspekto- 
riau, tai aš jau eisiu, šį rytą dar turiu šiokių tokių reikalų. — Tai 
pasakiusi nuėjo. Linlis išgirdo vestibiulyje jos trumpo juoko, pri- 


menančio šuns lojimą, aidą. 


Airinė Sinkler buvo ką tik išgirdusi naujieną, kai Robertas Geib- 
rielas užtiko ją kambaryje, kurį Frančeska Džerard optimistiškai va- 
dino sporto sale. Už paskutinių apatinio šiaurės rytų koridoriaus 
durų, beveik paslėptas už nenešiojamos lauko aprangos krūvos, bu- 


vo kone visiškai izoliuotas kambarys. Įėjusią vidun Airinę pasitiko 

pelėsių, pūvančio medžio, dulkių ir nešvaros tvaikas. Matyt, namo 
remontas dar nepasiekė šio tolimo kampo. Airinei tai patiko. Kam- 
bario viduryje stovėjo senas biliardo stalas, jo žalia gelumbė buvo 
susiraukšlėjusi, daugumos kišenių tinkleliai suplyšę arba visai jų 
nebuvo. Eidama prie lango, Airinė ranka perbraukė biliardo laz- 
das, sukrautas ant lentynos. Lango nedengė užuolaidos, todėl buvo 
dar šalčiau. Airinė atėjo be palto, tad stipriai apkabino save ir plaš- 
takomis taip ėmė trinti rankas per vilnonės suknelės rankoves, kad 
net pajuto skausmą. 

Pro langą beveik nebuvo į ką žiūrėti — žiemiškai plikų alksnių 
guotas, už kurio kyšojo šiferiu dengta valčių pašiūrė, atrodė kaip 
prasimušęs iš kalvos trikampis auglys. Tokią optinę iliuziją kūrė 
lango kampas ir kalvos aukštis. Airinei šis toptelėjęs palyginimas 
priminė jos pačios gyvenimą, kurį, regis, sudarė vienos iliuzijos. 

— Dieve brangus, Rine, visur tavęs ieškojau. Ką čia veiki? — Ro- 
bertas Geibrielas ėjo per kambarį pas ją. Įėjo be jokio garso — suge- 
bėjo tyliai atidaryti persimetusias duris. Jis nešėsi paltą ir paaiški- 
no kodėl. 

— Buvau besiruošiąs eiti į lauką tavęs ieškoti. — Jis užmetė paltą 
jai ant pečių. 

Beveik bereikšmis gestas, tačiau Airinę vis tiek apėmė pasidygė- 
jimas jam prisilietus. Jis buvo taip arti, kad ji užuodė jo nuolat var- 
tojamą odekoloną, o jam atvėrus burną — sumišusius kavos ir dantų 
pastos kvapus. Jai pasidarė koktu. 

Jei Geibrielas tai ir pastebėjo, nė kiek nesutriko. 

— Jie jau leidžia mums išvažiuoti. Ar ką nors sulaikė? Nieko ne- 
girdėjai? 

Ji negalėjo prisiveršti ] jį pažvelgti. 

— Ne. Nieko nesulaikė. Bent kol kas. 

— Žinoma, mes visi, kai reikės, turėsime dalyvauti apklausoje. 
Dieve, tikra kankynė lakstyti čia į Londoną, čia iš Londono. Bet vis 
tiek geriau negu tupėti šioje ledinėje skylėje. Be karšto vandens, 


pati žinai. Maža vilties, kad tas jų sumautas boileris bus pataisytas 

greičiau kaip per tris dienas. Toks gyvenimas gali žmogų ir be pei- 
lio papjauti. 

— Aš girdėjau tave, — pasakė ji tyliu, beviltišku balsu, beveik 
sukuždėjo. 

— Girdėjai? 

— Girdėjau tave, Robertai. Girdėjau tave su ja tą naktį. 

— Airine, ką čia dabar... 

— O, nebijok, aš nepasakiau apie tai policijai. Niekad nepasaky- 
siu, kam man to reikia? Bet, manau, todėl ir ėmei manęs ieškoti, 
kad įsitikintum, ar išdidumas privers mane tylėti. 

— Nesąmonė! Net nežinau, apie ką kalbi. Aš čia, nes noriu par- 
vežti tave namo, į Londoną. Nenoriu, kad važiuotum pati viena. 
Niekas nežino... 

— Kas linksmiausia, kad aš, tiesą sakant, ieškojau tavęs, — kan- 
džiai nutraukė jį Airinė. — Dievas mato, Robertai, regis, jau buvau 
nusiteikusi tave priimti. Aš net... — Jos gėdai, balsas nutrūko, ir ji 
pasitraukė nuo jo, tarsi taip tikėdamasi atgauti savitvardą. — Aš net 
nešiau tau mūsų Džeimso nuotrauką. Jis šiemet mokykloje vaidino 
Merkucijų. Turėjau pasidariusi ir sudėjusi į dvigubus rėmus dvi fo- 
tografijas: vieną Džeimso, kitą — tavo. Atmeni tą savo nuotrauką, 
kur tu kažin kada nufotografuotas, vaidinantis Merkucijų? Žinoma, 
jūs nesat labai panašūs, nes Džeimsas juodbruvas kaip aš, bet vis 
tiek pamaniau, kad norėsi turėti tas fotografijas. Labiausiai Džeim- 
so. Ne, meluoju pati sau. Ir tą praėjusią naktį prisiekiau, kad viskas 
turi baigtis. Norėjau duoti tau nuotraukas, nes nekenčiu tavęs ir 
myliu tave, ir tik vieną akimirką tą vakarą, kai mudu buvome bib- 
liotekoje, pamaniau, kad gal dar kas nors mums išeis... 

— Rine, dėl Dievo meilės... 

— Ne! Aš girdėjau tave! Vėl viskas buvo kaip Hempstede. Kaip 
tik taip! O dar sakoma, kad gyvenime niekas nesikartoja. Kurgi ne! 
Koks šlykštus krizenimas! Man tik reikėjo atidaryti duris ir antrą 
kartą būčiau pamačiusi savo seserį tavo glėby. Kaip ir praėjusiais 


metais, tik toks skirtumas, kad šį kartą buvau viena. Bent vaikai 

nebūtų antrą kartą išvydę, kaip jų tėtis prakaituoja, šnopuoja ir aik- 
čioja ant jų mylimos tetulės Džojos... 

— Tai ne tai... 

— Ką aš manau? — Airinė pajuto, kad besiveržiant ašaroms jai 
emė virpėti veidas. Pyko, kad jis vis dar gali privesti ją prie ašarų. — 
Nenoriu nieko apie tai girdėti. Soti iki kaklo tavo išradingų mela- 
gysčių. Gana jau. „Tai nutiko tik kartą“. Daugiau nieko nebus. 

Jis griebė jai už rankos. 

— Nejau manai, kad nužudžiau tavo seserį? — Jis atrodė blogai, 
gal nuo miego stygiaus, o gal nuo sąžinės graužimo. 

Ji kimiai nusijuokė kratydamasi jo rankos. 

— Kur ten tu žudysi! Čia visai ne tavo stilius. Mirusios Džojos tau 
visai nereikia, tiesa? Juk tu nelinkęs dulkinti lavono. 

— To nebuvo! 

— Tai ką aš girdėjau? 

— Nežinau, ką girdėjai. Nežinau, kieno balsą girdėjai. Bet kas 
galėjo būti su ja. 

— Tavo kambaryje?! - užriko ji. 

Jo akys išsiplėtė iš baimės. 

— Mano... Rine, Dieve brangus, tai visai ne tas, ką tu manai! 

Ji numetė jo paltą nuo pečių. Jam nukritus ant žemės, pakilo 
dulkės. 

— Tai dar blogiau negu žinoti, jog visada buvai šlykštus melagis, 
Robertai. Nes matau, kad ir aš tokia tapau. O Dieve! Visad many- 
davau: jei Džoja mirtų, išsivaduočiau iš savo skausmo. Bet dabar 
žinau, jog tik tada išsigelbėsiu iš savo kančių, kai mirsi ir tu! 

— Kaip gali taip kalbėti? Negi tikrai to trokšti? 

Ji karčiai šyptelėjo. 

— Iš visos širdies. Dieve mano! Iš visos širdies! 

Jis atsitraukė nuo jos, nuo palto, numesto tarp jų ant grindų. Jo 
veidas papilkėjo kaip pelenai. 


— Tebūnie taip, meile mano, - sukuždėjo jis. 

Linlis susirado Džeremį Vinį lauke, ant kelio, kraunantį lagami- 
ną į nusamdyto moriso bagažinę. Gindamasis nuo šalčio, jis buvo 
apsivyniojęs ant palto šaliką, mūvėjo pirštinėmis; iš burnos veržėsi 
garai. Džeremio aukšta kakta it kupolas žibėjo rožine spalva, kur 
siekė saulė, ir jis, kad ir kaip keista, atrodė lyg suprakaitavęs. Jis 
taip pat pirmas susiruošė išvažiuoti. Kaip žurnalistui, toks elgesys 
buvo labai neįprastas. Linlis kirto kelią eidamas pas jį; žingsniai 
girgždino žvyrą ir ledą. Vinis pakėlė galvą. 

— Anksti susiruošėte, — pasakė Linlis. 

Žurnalistas linktelėjo namų pusėn, kur tamsūs ankstyvo ryto še- 
šėliai ant akmeninių sienų atrodė lyg rašalu nudažyti. 

— Sakyčiau, ne pati smagiausia vieta užsibūti. — Jis užtrenkė ba- 
gažinę ir patikrino, ar gerai užsirakino. Grabinėjami raktai iškrito, 
ir jis, kimiai krankštelėjęs, pasilenkė ir įsidėjo juos į nunešiotą odi- 
nį dėklą. Kai pagaliau pažvelgė į Linlį, tas pamatė veidą, kuriame 
nežymiai šmėkščiojo sielvartas, — taip dažnai esti, kai pirmasis skaus- 
mas atlėgsta ir praradimo dydis imamas lyginti su amžinybe. 

— O aš maniau, kad žurnalistas išvažiuos iš čia paskutinis, — pa- 
sakė Linlis. 

Tai išgirdęs, Vinis staigiai ir trumpai nusijuokė. Bet tas juokas 
neatrodė šiaip išsprūdęs, buvo kandus ir nemalonus. 

— Nerimstate dėl nusikaltimo aprašymo? Laukiate ilgo ir spalvin- 
go reportažo pirmame puslapyje? O ką jau kalbėti apie pagrindinio 
herojaus, atskleidusio nusikaltimą, pavardės ir kilmės pagarsini- 
mą? Ar ne, inspektoriau? 

Linlis į klausimą atsakė klausimu: 

— Kojūs iš tiesų čia buvote atvykęs, pone Vini? Visų kitų dalyva- 
vimas paaiškinamas vienaip ar kitaip. Bet jūs — tarsi kokia mįslė. 
Gal galėtumėte šiek tiek nušviesti man savo atvykimo čia priežastį? 

— Ar jums tai nepaaiškėjo, vakar vakare pasikalbėjus su mūsų 
žaviąja Elizabeta? Buvau velniškai užsikepęs išdulkinti Džoją. 
Arba stengiausi apsukti jai galvą, norėdamas iš jos išpešti kuo 
daugiau medžiagos karjeros sumetimais. Rinkitės, kas jums la- 


biau patinka. 

— Atvirai kalbant, man labiau patiktų išgirsti tiesą. 

Vinis nuščiuvo. Atrodė sutrikęs, tarsi būtų tikėjęsis iš policijos 
sulaukti ko nori, tik ne ramybės. Gal karingo reikalavimo atskleisti 
teisybę ar kaltinamai įbesto piršto į krūtinę. 

— Ji buvo mano draugė, inspektoriau. Gal pats geriausias drau- 
gas. Kartais manau, vienintelis draugas. O dabar jos nebėra. - Jo 
akys, dabar nukreiptos į lygų ežero paviršių tolumoje, buvo kupinos 
sielvarto. — Bet žmonės nesupranta tokios vyro ir moters draugys- 
tės, tiesa? Jie būtinai nori ką nors įžvelgti. Nori tokius santykius 
nupiginti. 

Linlio nesujaudino žmogaus nelaimė. Jis vis dėlto pastebėjo, kad 
Vinis nori išsisukti nuo klausimo. 

— Ar Džoja pasikvietė jus čia? Žinau, kad skambinote Stinhers- 
tui, bet ar ji užmetė už jus žodį? Čia buvo jos sumanymas? — Viniui 
linktelėjus, jis paklausė: —- Kodėl? 

— Ji sakė būgštaujanti dėl Stinhersto ir aktorių požiūrio į jos pa- 
darytas pjesės pataisas. Sakė norinti draugo šalia, moralinės para- 
mos, jei jie ims šiauštis. Juk aš stebėjau „Aženkūro“ teatro atnauji- 
nimą, tad atrodė visai natūralu, jei pageidauju dalyvauti statant pjesę 
jo-atidarymui. Todėl ir atvažiavau. Paprašytas ją palaikyti. Bet, de- 
ja, neparėmiau jos iki galo. Galėjo manęs čia ir nebūti. 

— Mačiau jūsų pavardę jos užrašų knygelėje. 

— Nieko nuostabaus. Mes nuolat kartu pietaudavome. Jau kažin 
kiek metų. 

— Ar per tuos susitikimus ji ką nors kalbėjo apie šį savaitgalį? 
Koks jis bus? Ko galima tikėtis? 

— Tik sakė, kad bus bendras pjesės skaitymas ir man gali būti 
įdomu. 

— Pati pjesė? 

Iš pradžių Vinis nieko neatsakė. Jo žvilgsnis klaidžiojo. Tačiau 
kai atvėrė burną, balsas buvo mąslus, lyg jam būtų toptelėjusi ko- 
kia visai netikėta mintis. 

— Džoja pageidavo, kad aš iš anksto parašyčiau šį tą apie pjesę. 


Apie vaidinančias joje žvaigždes, apie pjesės siužetą, gal ir jos 

kompoziciją. Atvykęs čia, būčiau pamatęs, kaip ji bus statoma. 
Bet aš... aš gi tokią informaciją lengvai galėjau gauti ir Londone, 
ar ne? Juk mes... matydavomės gana dažnai. Tai gal ji... gal ji jau 
tada nerimavo, kad jai gali nutikti kas nors panašaus į tai, kas 
įvyko, inspektoriau? Dieve mano, nejau ji tikėjosi, kad aš padėsiu 
atskleisti tiesą? 

Linlis nieko nepasakė nei dėl pašnekovo aiškaus įsitikinimo, kad 
policija bejėgė suuosti tiesą, nei dėl tokios žurnalisto savikliovos — 
atseit pats vienas, be jokios pagalbos, galės viską jiems atskleisti. 
Tačiau jis įsidėmėjo, kad Vinio žodžiai beveik sutampa su lordo 
Stinhersto teiginiu apie laikraštininko atvykimo tikslą. 

— Norite pasakyti, kad ji nerimavo dėl savo saugumo? 

— Ji to nesakė, — sąžiningai paneigė Vinis. — Ir elgesiu to ne- 
parodė. 

— Ko ji buvo jūsų kambaryje praėjusią naktį? 

— Sakė, jog per daug susinervinusi, kad galėtų užmigti. Ji viską 
išsiaiškino su Stinherstu ir ėjo į savo kambarį. Bet buvo per daug 
įsiaudrinusi, todėl užsuko pas mane. Paplepėti. 

— Kiek tada buvo laiko? 

— Kiek po vidurnakčio, gal penkiolika minučių po dvylikos. 

— Apie ką ji kalbėjo? 

— Iš pradžių apie pjesę. Kad nusistačiusi ir pasiryžusi rūpintis, 
jog ji būtų Stinhersto ar kieno nors kito pastatyta. O paskui prisimi- 
nė Eleką Rintaulą. Ir Robertą Geibrielą. Tr Airinę. Ji krimtosi dėl 
to, ką padarė Airinei. Ji... baisiai norėjo, kad sesuo susitaikytų su 
Geibrielu. Todėl stengėsi įtraukti Airinę į spektaklį. Manė, jei jųd- 
viejų keliai vėl susieis, tai toliau viskas savaime susiklostys. Sakė 
norinti Airinės atleidimo ir žinanti, kad jai nebus atleista. Bet dar 
labiau troško, man rodos, pati sau atleisti. Ir negalėjo to padaryti, 
kol Geibrielas ir sesuo nebuvo kartu. 

Nors monologas buvo ganėtinai vingrus, atrodė lyg ir nuoširdus. 
Tačiau Linlio nuojauta sakė, kad naktinis Džojos apsilankymas Vi- 
nio kambaryje turėjo reikšti kažką daugiau. 


— Pasak jūsų, ji tiesiog šventoji. 

Vinis neigiamai papurtė galvą. 

— Ji nebuvo šventoji. Tik buvo padorus draugas. 

— Kelintą valandą atėjo į jūsų kambarį Elizabeta Rintaul su vė- 
riniu? 

Vinis nubraukė sniegą nuo moriso stogo ir-tik tada atsakė. 

— Netrukus po to, kai įėjo Džoja. Aš... Džoja nenorėjo kalbėtis su 
ja. Bijojo, kad vėl kils barnis dėl pjesės. Todėl neleidau Elizabetos 
vidun. Tik truputį pravėriau duris; ji negalėjo matyti, kas yra kam- 
baryje. Kadangi nekviečiau vidun, ji pamanė, kad Džoja mano Io- 
lyčių žmonės gali būti tik draugai. Anot jos, pokalbis su vyru tėra 
ieškojimas būdų, kaip ir kada sugulti. Liūdna, bet ką padarysi. 

— Kada Džoja išėjo iš jūsų? 

— Prieš pirmą. 

— Ar kas matė ją išeinant? 

— Aplink nieko nebuvo. Nemanau, kad kas nors ją matė, nebent 
Elizabeta spoksojo pravėrusi savo duris. O gal Geibrielas. Mano 
kambarys buvo tarp jų kambarių. 

— Ar palydėjote Džoją iki jos kambario? 

— Ne. O kam? 

— Tada ji galėjo iš karto ten ir neiti. Juoba kad buvo sakiusi, jog 
visi miegai jai išsilakstę. 

— Bet kur ji būtų galėjusi eiti? — Staiga Vinis susiprotėjo. — Su kuo 
nors susitikti? Ne. Jos čia niekas nedomino. 

— Jei, kaip. sakote, Džoja Sinkler buvo tik jūsų draugė, iš kur ga- 
lite būti tikras, kad čia jos su niekuo nesiejo jokie artimesni ryšiai? 
Su vienu ar kitu vyru, leidžiančiu čia savaitgalį? Arba su kokia 
moterimi? 

Paminėjus antrąjį atvejį, Vinio veidas apsiniaukė. Jis sumirksėjo 
1r nukreipė akis į šalį. 

— Mes vienas kitam sakydavome tiesą, inspektoriau. Ji viską ži- 
nojo apie mane, aš — apie ją. Aišku, ji būtų man pasakiusi, jei... — 
Jis stabtelėjo, atsiduso, atbula pirštinėta ranka bejėgiškai pasitrynė 


kaktą. — Ar jau galiu važiuoti? Ką dar galėčiau pridurti? Džoja buvo 

mano draugė. O dabar ji negyva. — Vinis tai pasakė taip, tarsi tarp 
tų dviejų sąvokų būtų koks ryšys. 

Ū gal ir buvo — ta mintis nedavė Linliui ramybės. Domėdamasis 
Viniu ir jo santykiais su Džoja Sinkler, jis perėjo prie kito asmens. 

— Ką galite pasakyti apie žmogų, vardu Džonas Derou? 

Vinis nuleido ranką. 

— Derou? — vangiai pakartojo. — Nieko. Ar turėčiau jį pažinoti? 

— Džoja pažinojo. Taip manau. Airinė sakė, kad ji net paminėjo jį 
per vakarienę, regis, kalbėdama apie savo naują knygą. Ką galite 
pasakyti apie tą knygą? — Linlis stebėjo Vinio veidą, laukdamas, 
kol jis nušvis išgirdus apie žinomą dalyką - juk su juo Džoja atseit 
viskuo dalijusis. 

— Nieko. — Jam, matyt, pasidarė nesmagu dėl tokio akivaizdaus 
prieštaravimo tam, ką jis pasakojo anksčiau. — Apie savo darbą ji 
su manim nekalbėdavo. Ir nieko čia ypatingo. 

— Aišku. — Linlis susimąstęs linktelėjo. Vinis ėmė mindžikuoti. 
Dėjo raktus čia į vieną, čia į kitą ranką. — Džoja nešiodavosi mažą 
diktofoną savo rankinėje. Ar žinojote apie tai? 

— Naudodavosi juo, kai kokia mintis šaudavo jai į galvą. Žinau 
aple jį. 

— Ji yra paminėjusi jus, sakydama, ko jai dėl jūsų taip iš galvos 
eiti? Kodėl ji taip galėjo pasakyti? 

— Iš galvos eiti dėl manęs? - Jis negalėjo patikėti. 

— „Džeremi, Džeremi! O Dieve, ko taip eiti iš galvos dėl jo? Vargu 
ar tai pirmas ir paskutinis kartas gyvenime“. — Čia jos žodžiai. Gal 
galėtumėte juos paaiškinti? 

Vinio veidas buvo ganėtinai ramus, bet jį išdavė neramios akys. 

— Ne, negaliu. Nesuprantu, ką ji turėjo galvoje. Mūsų draugystė 
nebuvo tokio pobūdžio. Bent jau ne iš mano pusės. Visiškai ne 
tokia. 

Šeši neiginiai. Linlis gana gerai permatė tą Žmogų ir suvokė, 
kad pastaraisiais sakiniais jo tyčia norėta pakreipti kalbą į kitą 


pusę. Vinis nebuvo geras melagis. Bet puikiai gebėjo nužiūrėti 

tinkamą momentą ir gudriai juo pasinaudoti. Tą dabar jis ir pada- 
rė. Bet kodel? 

— Pone Vini, daugiau jūsų nebeužlaikysiu, — galop ištarė Linlis. — 
Be abejo, jums rūpi kuo greičiau grįžti į Londoną. 

Vinis lyg ir norėjo kažką pridurti, bet nieko nepasakęs sėdo į au- 
tomobilį ir įjungė variklį. Iš pradžių mašina tik burzgė — nenorėjo 
užsivesti. Bet greitai sugriaudėjo ir išmetė dujų tumulus. Vinis nu- 
leido lango stiklą, kol priekinio stiklo valytuvai šlavė sniegą. 

— Ji buvo mano draugė, inspektoriau. Tiktai. Nieko daugiau. - Jis 
paleido mašiną atbuline eiga. Padangos pašėlusiai sukosi ant ledo 
lopelio, kol pasiekė žvyruotą dangą. Ir pasileido per kiemą į kelią. 

Linlis stebėjo išvažiuojantį Vinį vis galvodamas, kodėl žmogui 
taip norėjosi pabrėžti paskutinį teiginį, tarsi jame glūdėtų užslėpta 
prasmė, kurią detektyvo įžvalgumas turėtų tuoj suvokti. Kažkodėl — 
gal dėl to, kad Invernesas buvo toli, - jis prisiminė Itoną ir karštus 
penktos klasės ginčus dėl aistringų Makbeto užmačių ir nenumal- 
domų poreikių, kodėl jo sąžinės graužatis vertė jį skausmingai geis- 
ti miego, kai buvo atliktas žygis. Ko pasiges žmogus po sekmingai 
atlikto darbo, iš kurio tikėjosi sulaukti džiaugsmo? Po klasę žings- 
niuojantis literatūros mokytojas atkakliai klausinėjo berniukų nuo- 
monės, vertinimų, apmąstymų ir liepdavo pagrįsti savo požiūrį. Po- 
reikiai skatina prievartą. Kokie poreikiai? Kokie? Labai geras 
klausimas, nutarė Linlis. | 

Jis ėmė graibyti po kišenes portsigaro ir pasuko atgal, kai už 
namo kampo pasirodė seržantė Heivers ir Sent Džeimsas. Snie- 
guotomis kelnėmis, tarsi būtų braidę po pusnis. Įkandin jų ėjo 
ledi Helena. | 

Akimirką visi keturi nejaukiai spoksojo vienas į kitą. Pirmasis 
prabilo Linlis: 

— Heivers, paskambinkite į Skotland Jardą, gerai? Praneškite Ve- 
berliui, kad šį rytą gįįžtame į Londoną. 

Heivers linktelėjo ir pranyko tarpduryje. Mikliai žvilgtelėjęs į le- 
di Heleną ir Linlį, tą patį padarė ir Sent Džeimsas. 

— Gal važiuosi su mumis, Helena? — paklausė Linlis, kai jiedu 
liko vieni. Jis įsidėjo portsigarą į kišenę jo neatidaręs. — Greičiau 
grįši. Mūsų sraigtasparnis yra netoli Obeino. 

— Negaliu, Tomi. Pats žinai. 

Ji tai pasakė be pykčio. Bet žodžiai skambėjo negailestingai ir 
neatšaukiamai. Atrodė, kad daugiau jie nebeturi ko vienas kitam 
pasakyti. Tačiau Linlis baisiai panoro įveikti jos santūrumą, nors 
tai galėjo pasirodyti nesuprantama ir nenuoseklu. Jis neįsivaizda- 
vo, kad jiedu taip ims ir išsiskirs. Ir kol sveikas protas, išdidumas ir 
griežtos elgėsio taisyklės jo nepažabojo, jis sušneko: 

— Negaliu pakelti minties, kad tu, Helena, mane taip paliksi. 

Ji stovėjo nušviesta saulės ruožo. Jis ėjo įkypai jos plaukų ir su- 
teikė jiems puikią seno brendžio spalvą. Akimirką gražiose tamsio- 
se akyse švystelėjo jam nesuprantamas jausmas. Bet tuoj dingo. 

— Turiu eiti, — pasakė ji ramiu balsu, praėjo pro jį ir įsmuko į 
namus. 

Tai kaip mirtis, šmekštelėjo Linliui. Tačiau be deramų laidotuvių, 


be gedulo, be raudų. 


Savo netvarkingame Londono kabinete vyresnysis inspektorius 
Malkomas Veberlis padėjo telefono ragelį ant svirtelės. 

— Skambino Heivers, — pasakė jis. Jam būdingu mostu dešinės 
rankos pirštais jis perbraukė per savo retėjančius smėlio spalvos 
plaukus ir šiurkščiai juos trūktelėjo, tarsi skatindamas ir taip neiš- 
vengiamą plikimą. 

Seras Deividas Hiljeris, vyriausiasis inspektorius, nė nekrustelė- 
jo — jis jau penkiolika minučių stovėjo prie lango, ramiai stebėda- 
mas glaudžiai susirikiavusius pastatus, sudarančius miesto hori- 
zontą. Kaip ir visada, jis buvo nepriekaištingai apsirengęs, ir visas 
jo stotas bylojo, kad jam paprastai sekasi ir jis nebijo pavojingų 
povandeninių uolų politikos vandenyse. 

— Nair ką? — paklausė. 

— Jie grįžta. 

— Ir viskas? 

— Ne. Pasak Heivers, jie tikisi gauti informacijos Hempstede. At- 
rodo, Sinkler rašė knygą čia. Savo namuose. 

Hiljeris lėtai atsuko galvą, bet veidas liko šešėlyje, nes saulė jam 
švietė iš užpakalio. 

— Knygą? Be pjesės, dar ir knygą? 

— Heivers aiškiai nepasakė. Bet aš supratau, kad kažkas toptelė- 
jo Linliui, kad jis jaučia turįs kažką išsiaiškinti iki galo. 

Sulig tais žodžiais Hiljeris vyptelėjo. 

— Dėkui Dievui už nuostabią inspektoriaus Linlio kūrybinę nuo- 
Jjautą. 

— Jis mano geriausias darbuotojas, Deividai, - su kartėliu pasakė 
Veberlis. 

— Ir jis, žinoma, paklus įsakymams. Kaip ir tu. - Hiljeris apsigrę- 


žė ir vėl ėmė stebėti miesto horizontą. 


10 


„ Buvo pusė trijų, kai Linlis su Heivers pagaliau pasiekė ne- 
„l» didelį kampinį Džojos Sinkler namą. Baltas mūrinis pasta- 
+V tas madingame Hempstedo rajone bylojo apie rašytojos sėk- 
mę. Priekinis pusapvalis langas, dengiamas permatomų gelsvų 
užuolaidų, žvelgė į apačioje esantį žemės lopelį, apsodintą genėtais 
rožių krūmeliais, visžaliu vijokliniu jazminaičiu ir kamelijomis su 
mažyčiais pumpurais. Iš dviejų gėlių lovelių palei langą per sieną į 
visas puses driekėsi gebenė, ypač išsikerojusi apie duris, kurių siauro 
čerpių frontono per vešlius, bronzinėmis gyslomis išraižytus lapus 
beveik nebuvo matyti. Nors namas žiūrėjo į Flasko gatvę, įėjimas į 
darželį buvo iš Bek Leino, siauro, akmenimis grįsto skersgatvio, 
kylančio per visą kvartalą į Hito gatvę, kur eismas buvo ramus, 
beveik begarsis. 

Linlis atkabino kaltos geležies vartelius ir, sekamas Heivers, per- 
ėjo plokštėmis išklotą taką. Diena buvo be vėjo, bet oras žvarbus, 
blankios žiemos saulės spinduliai blykčiojo ant varinės apšvietimo 
įrangos durų kairėje ir nublizginto pašto plyšio viduryje. 

— Nieko sau namiūkštis, — pavydžiai gėrėdamasi priėjo išvadą 


Heivers. — Stai jums paprastas, plokštėmis grįstas sodelis, papras- 

tas devyniolikto amžiaus žibinto stulpas, paprasta medžiais apso- 
dinta gatvelė, kurioje išsirikiavę paprasti BMW. - Ji parodė nykš- 
čiu į namą. — Matyt, gerokai pinigėlio paklojo. 

— Iš Deiviso-Džounso pasakojimo apie jos testamentą susidariau 
įspūdį, kad ji galėjo tai sau leisti, - atsakė Linlis. Jis atrakino duris 
ir mostelėjo Heivers eiti vidun. 

Jie įžengė į mažą marmuro plytomis išklotą, baldais neapstatytą 
prieškambarį. Per kelias dienas pro durų plyšį laiškininko sumesti 
laiškai gulėjo išsisklaidę ant grindų. Rinkinys vokų, kokių gali ti- 
kėtis populiarus rašytojas: penki reklaminiai bukletai, elektros są- 
skaita, vienuolika laiškų, adresuotų Džojai į leidyklą ir leidėjų per- 
siųstų jai, telefono sąskaita, keliolika mažų vokelių, panašių į 
kvietimus, keli dideli vokai, kokie siunčiami verslo reikalais, su 
įvairiausiais siuntėjų adresais. Linlis visus padavė Heivers. 

— Seržante, užmesk akį į visus tuos vokus. 

Ji paėmė juos, ir jie pasuko į namų vidų pro matinio stiklo duris, 
kurios vedė į ilgą koridorių. Čia buvo dvejos durys kairėje, o deši- 
nėje kilo laiptai į viršų. Koridoriaus gale, skęstančiame pusdienio 
šešėliuose, regis, buvo virtuvė. 

Pirmiausia Linlis su Heivers įėjo į poilsio kambarį. Pro didelį, 
pusapvalį erkerio langą skverbėsi auksinė šviesa — trys įžulnūs ruožai 
krito ant pievagrybių spalvos kilimo, kuris ir atrodė, ir kvepėjo kaip 
naujas. Bet daugiau beveik niekas nebylojo apie šeimininkės as- 
menybę, nebent žemos kėdės su audeklu aptrauktais sėdynės ir at- 
lošo rėmais, sustatytos aplink kelių nesiekiančius stalelius, liudi- 
jančius modernaus dizaino pomėgį. Apie tai bylojo ir Džojos Sinkler 
meno kūriniai. Trys Džeksono Poloko* maniera aliejumi tapyti pa- 
veikslai, atremti į sieną, laukė, kol bus pakabinti, o ant vieno stale- 
lių stovėjo kampuota, nenusakomos temos marmuro skulptūra. 

Dvivėrės durys rytinėje sienoje vedė į valgomąjį. Jame taip pat 
buvo maža baldų ir jautėsi tas pats mėgavimasis šiuolaikinio dizai- 


no elegantiška tuščia erdve. Linlis nuėjo prie ketverių balkono du- 


* Džeksonas Polokas (Jackson Pollock, 1912-1956) - JAV dailininkas, abstrakčiosios 


tapybos atstovas. 

rų už pietų stalo ir susiraukė pamatęs, kokie paprasti jų užraktai — 
su jais būtų lengvai susidorojęs ir visai nepatyręs vagis. Nors nega- 
lėjai pasakyti, kad čia būtų buvę kas nors labai vertinga, gal tik 
Skandinavijos baldai turėjo didelę paklausą ir svetainės paveikslai 
buvo tikrai brangūs. 

Seržantė Heivers atitraukė kėdę nuo pietų stalo ir atsisėdusi prie 
jo išdėliojo prieš save laiškus. Sučiaupusi lūpas, susikaupusi ėmė 
atplėšinėti vokus. „Populiari dama. Bus daugiau negu dešimt įvai- 
rių kvietimų“. 

— Hmmm... — Linlis žiūrėjo į užpakalinio darželio plytų sieną, 
keturkampę, ne ką didesnę už sklypelį, kuriame augo menkas uo- 
sis, buvo apskrita gėlių lysvė ir lopelis vejos, padengtos plonu 
sniego sluoksniu. Jis nuėjo į virtuvę. Juodą priekinės sienos ap- 
dailą kirto ilga baltų spintelių eilė, prie kitos sienos stovėjo nu- 
šveistas pušinis pusryčių stalas su dviem kėdėm, ryškūs pagrin- 
dinių spalvų akcentai matomose vietose gyvino patalpą: čia 
raudona pagalvėlė, ten mėlynas arbatinukas, už durų pakabinta 
geltona prijuostė. Linlis atsirėmė į spintelę valgiui ruošti ir ėmė 
tyrinėti visą virtuvę. Namai vienaip ar kitaip jam atskleisdavo šei- 
mininko asmenybę, bet šis butas darė sąmoningo dirbtinumo įspū- 
dį, čia matei dizainerio, kuriam buvo duotos laisvos rankos, išmo- 
nę, nes šeimininkės visiškai nedomino jos aplinka. Ir štai 
rezultatas: skoninga įranga, kurią gali sau leisti neblogai gyve- 
nantis žmogus. Bet tas būstas nieko jam nesakė. 

— Šiurpulinga telefono sąskaita, - šūktelėjo Heivers iš valgomo- 
jo. - Atrodo, kad ji bemaž visą laiką plepėjo su pustuziniu draugu- 
žių visuose pasaulio kampuose. Atrodo, bus prašiusi skambučių iš- 
klotinės. 

— Kiek jų? 

— Septyni į Niujorką, keturi į Somersetą, šeši į Velsą ir... tuoj 
suskaičiuosiu... dešimt į Safolką. Visi labai trumpi, tik du ilgesni. 

— Skambinta tuo pačiu dienos laiku? Skambučiai tuoj vienas po 
kito? 

— Ne. Penkių dienų tarpas. Praėjusį mėnesį. Tarp skambučių į 
Velsą. | 

— Išsiaiškink visus numerius. — Linlis pasuko į koridorių laiptų 
link, kai Heivers atplėšė kitą voką. 

— Sere, čia kažkas yra. - Ji perskaitė jam: — „Džoja, neatsakai nei 
į mano skambučius, nei į laiškus. Tikiuosi, kad atsiliepsi iki penk- 
tadienio, arba reikalą perduosiu į mūsų juridinį skyrių. Edna“. 

— Jos leidėja? 

— Redaktorė. Ir rašyta ant leidyklos blanko. Kvepia nemalonu- 
mais, tiesa? 

Linlis perkratė mintyse ankstesnę informaciją: diktofone ji mini, 
kad vengia Ednos, kalendoriuje išbraukti pasimatymai Aukštutinio 
Grosvenoro gatvėje. 

— Paskambink į leidyklą, sužinok kas įmanoma. Paskui pasido- 
mėk visais užmiesčio skambučiais, pažymėtais išklotinėje. Aš einu 
į viršų. " 

Nors pirmame aukšte Džojos Sinkler asmenybės nebuvo justi, ant- 
rame ji atsiskleidė chaotiška pilnatve vos jam užlipus viršun. Čia 
buvo viso namo gyvenimo centras, eklektiška rinktų ir branginamų 
daiktų maišalynė. Čia Džoja Sinkler dvelkė viskas — fotografijos, 
sukabintos ant siauro koridoriaus sienų, perpildyta komoda, pri- 
grūsta visa ko — nuo baltinių iki uždžiūvusių dažuotų teptukų, apa- 
tiniai drabužiai vonioje, net oras, kuriame tvyrojo silpnas vonios 
druskų ir kvepalų aromatas. 

Linlis nuėjo į miegamąjį. Jame raibuliavo įvairiaspalvių pagal- 
vėlių margumynas, aptriušę rotango medienos baldai ir išmėtyti 
drabužiai. Ant stalelio prie nepaklotos lovos stovėjo fotografija, ir 
jis pakėlė ją apžiūrėti. Siauro, delikataus veido, iš pažiūros jaus- 
mingas vaikinas stovėjo prie Kembridžo Švč. Trejybės koledžo di- 
džiojo kiemo fontano. Linlis atkreipė dėmesį į plaukų liniją virš 
kaktos, kažką pažįstamo apie pečius ir galvą. Elekas Rintaulas, 
spėjo jis, ir pastatė nuotrauką atgal. Nuėjo prie namo fasado. Džo- 


jos darbo kambarys; jis nesiskyrė nuo greta esančių, ir žvilgtelė- 

jus į jį Linliui buvo sunku suvokti, kaip gali kas nors rašyti knygą 
apsuptas tokios baisios netvarkos. 

Jis peržengė krūvą rankraščių netoli durų ir nuėjo prie sienos, 
kur virš kompiuterio kabėjo du žemėlapiai. Vienas buvo įprastas 
regiono žemėlapis, kokie knygynuose pardavinėjami turistams, no- 
rintiems susipažinti su kokia nors krašto vieta. Šis buvo Safolko su 
Kembridžšyro ir Norfolko dalimis. Matyt, Džoja jį tyrinėjo kažko- 
kiais tikslais, nes, Linlis matė, vieno miestelio pavadinimas buvo 
ryškiai apibrėžtas raudonu rašalu, o per porą colių nuo jo, netoli 
Mildenholo pelkynų, stovėjo didelė X raidė. Linlis užsidėjo aki- 
nius, kad geriau įžiūrėtų. Porthil Grinas perskaitė po raudonu ap- 
skritimu. 

Ir tada jis prisiminė P Griną Džojos užrašų knygelėje. Ne žmo- 
gus, O vietovė. 

Žemėlapyje buvo ir daugiau apibrėžtų vietų: Kembridžas, Norvi- 
čas, Ipsvičas, Beri Sent Edmundsas. Iš tų visų vietovių pažymėti 
maršrutai į Porthil Griną ir nuo Porthil Grino į X netoli Mildenholo 
pelkynų. Linlis svarstė nuorodas žemėlapyje, o iš apačios girdėjo 
seržantę Heivers skambinant į visas puses telefonu ir murmant kaž- 
ką panosėje, kai jos netenkindavo atsakymas, kai reikėdavo laukti 
arba telefonas būdavo užimtas. 

Linlis nukreipė akis į kitą žemėlapį ant sienos. Ranka apytiksliai 
nupieštas miestelis su pastatais, įprastais visoje Anglijoje. Jie buvo 
įvardyti labai apibendrintai: bažnyčia, krautuvė, alude, kotedžas, 
degalinė. Žemėlapis jam nieko nesakė. Nebent tai buvo apytikris 
Porthil Grino piešinys. Bet ir tokiu atveju tai rodė tik tiek, kad Džo- 
ja domėjosi ta vietove. Bet kodėl domėjosi ir ką būtų dariusi ten, 
liko neaišku. 

Linlis nukreipė dėmesį į rašomąjį stalą. Kaip ir visam kambary, 
čia buvo siaubinga netvarka, bet maždaug tokia, kai jos kaltininkas 
tiksliai žino, kur kas yra, o pašalinis visai nesusigaudo. Knygos, 
žemėlapiai, užrašų knygelės, popieriai, neplauti arbatos puodeliai, 


pieštukai, segiklis ir šildomojo analgetinio tepalo tūbelė nuo rau- 


196 | ELIZABETH GEORCE 


menų nuovargio. Keletą minučių jis stebėjo visą tą jovalą, girdėda- 
mas iš apačios tai garsesnį, tai tylesnį Heivers balsą. 

Čia turėtų būti kokia keista sistema, galvojo Linlis, apžiūrinėda- 
mas stalą. Ir netruko suvokti, kur šuo pakastas. Nors popierių šūs- 
nių iš pažiūros niekas nesiejo, atskirai paėmus, jos turėjo savo pa- 
skirtį. Viena krūva knygų buvo informacijos šaltiniai, įvairūs žinynai. 
Trys psichologijos tomai nagrinėjo depresiją ir savižudybę, dvi kny- 
gos — britų policijos darbo metodus. Kita stirta buvo laikraščių 
straipsniai, aprašinėjantys įvairių mirčių atvejus. Trečioje krūvoje 
buvo visokie turistiniai vadovai, reklamuojantys įvairias kaimo vie- 
toves. Paskutinė šūsnis — laiškai, matyt, neatsakyti. 

Jis peržiūrėjo ją, nekreipdamas dėmesio į gerbėjų laiškus, kliau- 
damasis.nuojauta, — gal kuris atskleis jam ką nors svarbaus. Krūvo- 
je buvo trylika laiškų. 

Trumpas pranešimas iš Džojos leidėjo, mažiau negu dešimt eilu- 
čių. Kada, klausė leidėjas, galime tikėtis pamatyti pirmą variantą 
„Nejau tik kartis?“ Jūs vėluojate įteikti tekstą jau šešis mėnesius, 
nes jūsų pasirašytoje sutartyje... 

„Staiga viskas ant Džojos stalo ėmė įgauti aiškų ryšį. Tekstai apie 
savižudybę, policijos darbą, straipsniai apie mirtį, naujos knygos 
pavadinimas. Linlis pajuto kylant susijaudinimą, kuris visad jį ap- 
imdavo, kai aptikdavo teisingą kelią. 

Jis pasisuko į kompiuterį. Jame buvo du diskai, vienas — progra- 
mos diskas, kitame turėjo būti Džojos tekstas. 

— Heivers! — sušuko jis. — Ar ką nors išmanai apie kompiuterį ? 

— Luktelėkit, — atsiliepė ji. — Aš turiu... — Jos balsas pritilo — ji 
kalbėjo į ragelį. | 

Linlis nekantriai įjungė.kompiuterį. Po akimirkos ekrane pasiro- 
dė nuorodos. Daug paprastesnis dalykas, negu visad manė. Po mi- 
nutės jis jau žiūrėjo Džojos knygos „Nejau tik kartis?“ darbinį va- 
riantą. 

Deja, visas tekstas, kurį vėlavo įteikti leidėjams šešis mėnesius 


ir, be abejo, todėl susiginčijo su jais, susidėjo iš vienut vieno sa- 

kinio: „Hana nutarė nusižudyti 1973 metų kovo 26-osios naktį“. 
Ir viskas. 

Veltui Linlis ieškojo ko nors daugiau, paklusdamas kiekvienai 
nuorodai, kurią siūlė kompiuterio programa. Daugiau nieko nebu- 
vo. Arba jos darbas ištrintas, arba Džoja Sinkler paraše tik tą vieną 
sakinį. Nera ko stebetis, kad redaktore putoja ir kalba apie teisinius 
veiksmus, pamanė Linlis. 

Jis išjungė kompiuterį ir vėl sukaupė dėmesį į stalą. Gal dešimt 
minučių rausėsi čia ieškodamas dar kokios medžiagos. Nieko nepe- 
šęs, nuėjo prie kartotekos ir pasišovė iškrėsti visus keturis stalčius. 
Rausėsi antrame, kai į kambarį atėjo Heivers. 

— Ką nors aptikote? — paklausė ji. 

— Knygą „Nejau tik kartis?“ apie kažkokią Haną, nusprendusią 
nusižudyti, ir vietovę Porthil Griną, manau, kad tai ir bus P Grinas. 
Kaip tau sekėsi? 

— Beveik įsitikinau, jog Niujorke niekas neateina į darbą iki pu- 
siaudienio, bet vis tiek sužinojau, kad į Niujorką ji skambino savo 
literatūriniam agentui. 

— O kiti? 

— Somerseto skambutis buvo į Stinhersto namus. 

— O kaip Ednos laiškas? Skambinai į leidyklą? 

Heivers linktelėjo. 

— Džoja pardavė jiems tą idėją praėjusių metų pradžioje. Ji norė- 
jo parašyti kitokio pobūdžio knygą, ne nusikaltėlio ir aukos studiją, 
ką ji paprastai rašydavo, o panagrinėti savižudybę, kas veda į ją ir 
jos padarinius. Leidėjas nupirko tą pasiūlymą — anksčiau jie netu- 
rėdavo bėdos su ja dėl terminų. Bet šįkart ji peržengė visas ribas. 
Ničnieko dar nebuvo jiems davusi. Jie lipo jai ant kulnų jau kelis 
mėnesius. Tiesą sakant, išgirdę apie jos mirtį, jie reagavo taip, tarsi 
kas nors iš jų kiekvieną vakarą būtų meldęs tokios baigties. 

— O kiti numeriai? 

— Įdomiai pakalbėjau su Safolko numeriu, — atsakė Heivers. — 


Atsiliepė, iš balso sprendžiant, paauglys. Apie jokią Džoją Sinkler 

nė girdėti negirdėjęs ir neturįs žalio supratimo, ko ji būtų galėjusi 
skambinti jų numeriu. 

— Tai kas čia įdomaus? 

— Pavardė, inspektoriau. Tedis Derou. Tėvas Džonas. Ir jis kalbė- 
jo iš aludės „Grįžulo Ratų gėrimai“. O ta aludė - pačiame Porthil 
Grino viduryje. 

Linlis išsišiepė, pajutęs jėgos antplūdį, kuris jį užliedavo darbui 
sekantis. 

— Dievaži, Heivers, kartais pagalvoju, kad esame velniškai gera 
komanda. Mes jau užtikome pėdas. Argi nejauti? 

Heivers nieko neatsakė. Apžiūrinėjo daiktus ant rašomojo stalo. 

— Pagaliau sužinojome, kas tas Džonas Derou, apie kurį Džoja 
kalbėjo per pietus ir diktofone, — kalbėjo Linlis. - Taip pat paaiškė- 
j0 kalendoriaus įrašas — P Grinas. Galime spėti, iš kur atsirado deg- 
tukai rankinėje — bus buvusi aludėje. O dabar reikia atskleisti ryšį 
tarp Džojos knygos ir Džono Derou, tarp Džono Derou ir Vesterbre- 
jaus. — Jis įdėmiai pažvelgė į Heivers. — Bet buvo ir kitų skambu- 
čių, tiesa? Į Velsą? 

Linlis stebėjo ją, su apsimestinu susidomėjimu vartančią prie stalo 
laikraščių iškarpas, nors jų, atrodė, nė neskaitė. 

— Jie buvo į Lanbisterį. Moteriai, vardu Angared Mainach. 

— Kodėl Džoja jai skambino? 

Ji sudvejojo. 

— Ji kai ko ieškojo, sere. 

Linlio akys prisimerkė. Jis uždarė kartotekos stalčių, kurio turinį 
žiūrinėjo. 

— Ko?: 

— Riso Deiviso-Džounso. Angared Mainach — jo sesuo. Jis pas ją 


tada lankėsi. 


Barbara išvydo Linlio veide žaibišką minčių samplaiką. Puikiai 
žinojo faktus, kuriuos jis dabar dėliojo galvoje: Džono Derou var- 
das, paminėtas per vakarienę tą vakarą, kai Džoja Sinkler buvo nu- 


žudyta; Riso Deiviso-Džounso paminėjimas Džojos diktofone; de- 

šimt telefono skambučių į Porthil Griną pramaišiui su tais šešiais į 
Velsą. Šešis kartus skambinta Risui Deivisui-Džounsui. 

Norėdama išvengti diskusijos apie visa tai, Barbara nuėjo prie 
rankraščių krūvos netoli durų. Smalsiai ėmė vartyti lapus, iš kurių 
paaiškėjo, kaip rimtai Džoja Sinkler domėjosi žmogžudyste ir mirti- 
mi; studijos apie Jorkšyro Skerdiką metmenys, nebaigtas straipsnis 
apie Kripiną, surinkta mažiausiai šešiasdešimt puslapių medžiagos 
apie lordo Mauntbeteno mirtį, įrištas lankas iš knygos „Peiliu smo- 
giama tik kartą“, trys smarkiai perredaguoti kitos knygos „Mirtis 
tamsoje“ variantai. Bet kažko čia stigo. 

Kadangi Linlis vėl ėmė knaisiotis po kartoteką, Barbara grįžo prie 
rašomojo stalo. Atidarė viršutinį stalčių. Jame Džoja laikė kompiu- 
terio diskus — dvi ilgos juodų keturkampių diskelių eilės, visi su 
užklijuota ant dešinio kampo temos nuoroda. Barbara pervertė dis- 
kelius skaitydama jų temas. Taip juos žiūrinėjant, jai kilo viena mintis 
ir ėmė plėstis it koks auglys — ne piktybinis, bet vis dėlto neduo- 
dantis ramybės. Antras ir trečias stalčiai buvo maždaug vienodi — 
rašomosios priemonės, spausdintuvo juostelės, sankabėlės, senovi- 
nis anglinis popierius, juostelė, žirklės. Bet to, ko ieškojo, nebuvo. 
Nė iš tolo nieko panašaus. 

Kai Linlis pasuko prie knygų lentynų ir ėmė jas apžiūrinėti, Bar- 
bara nuėjo prie kartotekos spintelės. 

— Seržante, aš ten jau peržiūrėjau, — pasakė Linlis. 

Ji sugalvojo dingstį. . 

— Mano uoslė kažką jaučia, sere. Užtruksiu tik kelias minutes. 

O užtruko vos ne visą valandą; per tą laiką Linlis nuplėšė virše- 
lius nuo paskutinės Džojos knygos, įsidėjo juos į kišenę ir nuėjo į 
miegamąjį — Barbara girdėjo jį ten nuosekliai kraustant iš komodos 
ir spintų visus Džojos daiktus. Jau buvo po keturių, kai ji baigė savo 
paieškas spintoje ir galėjo patenkinta atsipūsti, kad jos prielaida 
pasitvirtino. Tik jai kvaršino galvą viena mintis — ar pasakyti Lin- 
liui dabar, ar laikyti liežuvį už dantų, kol turės daugiau faktų, į ku- 


riuos jis jau negalės numoti ranka. 

Kodėl jis pats to nepastebi, mąstė ji. Kaip galėjo tokį daiktą pra- 
leisti pro akis? Aiškiai neturėdamas jokių įrodymų, matė tik tai, ką 
norėjo matyti, ką jam reikėjo matyti, - pėdsakus, vedančius tiesiog 
į Risą Deivisą-Džounsą. 

Jo kaltės vizija buvo Linlį taip užvaldžiusi, kad ji tapo jam tikra 
dūmų uždanga, slepianti pagrindinę detalę, kurios jis vis negalėjo 
pastebėti. Džoja Sinkler buvo įpusėjusi pjesę Stiuartui Rintaului, 
lordui Stinherstui. O jos darbo kambaryje niekur nebuvo nė ma- 
žiausios užuominos apie tą pjesę. Jokio juodraščio, jokių metmenų, 
veikėjų sąrašo, jokios skiautelės apie ją. 


Kažkas prieš juos bus kaip reikiant padirbėjęs šiuose namuose. 


— Aš tave, seržante, išlaipinsiu Ektone, — pasakė Linlis, jiems 
išėjus iš Džojos Sinkler namų. Jis pasuko prie savo mašinos, sidab- 
rinio bentlio, apie kurį grožėdamiesi trynėsi vaikiūkščiai, stengda- 
miesi pro langus įžiūrėti automobilio vidų, ir apsalę glostė jo žvil- 
gančius sparnus. — Rytoj iš pat ryto važiuojam į Porthil Griną. Pusę 
aštuonių, gerai? 

— Gerai, sere. Bet nesivarginkite dėl Ektono. Parvažiuosiu metro. 
Stotis kaip tik prie Hito ir pagrindinės gatvių kampo. 

Linlis, kiek palūkėjęs, atsigręžė į ją. 

— Nebūk juokinga, Barbara. Sugaiši kažin kiek laiko. Visokie per- 
sėdimai ir dievai žino kiek stotelių. Lipk į mašiną. 

Barbara išgirdo viršininko balse įsakymo gaidelę ir mikliai suko 
galvą, kaip atsisakyti jo neužpykdant. Negalėjo gi gaišti laiko ir leisti 
vežti ją visą tą kelią namo. Jos darbo diena toli gražu dar nepasibai- 
gė, nors jis taip manė. 

Net nepagalvojusi, kaip neįtikėtinai jam tai skambės, leptelėjo 
pirmą į galvą atėjusį pretekstą. 

— Tiesą sakant, turiu pasimatymą, sere, — pasakė ji. O tada, su- 
prasdama, kokia juokinga tokia dingstis, ėmė švelninti tą paiką melą. 


— Na, nepasakysi, kad tai būtų tikras pasimatymas. Žadu susitikti 

su vienu pažįstamu. Ketinome... na, gal drauge pavalgyti, pažiūrėti 
tą naują filmą „Odeone“. — Viduje jai suspurdėjo, pasakius tą pra- 
maną, ir ji ėmė melsti Dievo, kad „Odeone“ būtų rodomas naujas 
filmas. O pagaliau, jei tokio nėra, ar jis ką žino? 

— O... suprantu. Gerai. Ar aš jį pažįstu? 

Velnias, susikeikė ji mintyse. 

— Ne, jis šiaip sau vyrukas, susipažinome praėjusią savaitę. Pre- 
kybos centre, tiesą sakant. Susidūrėme vežimėliais prie konservuo- 
tų vaisių ir arbatos lentynos. 

Linlis šyptelėjo. 

— Atrodo, kad taip prasideda visos reikšmingos draugystės. Tai 
nuvešiu bent prie metro stoties. 

— Ne, ačiū. Noriu kiek pasivaikščioti. Pasimatysime rytoj, sere. 

Linlis linktelėjo ir, lydimas jos žvilgsnio, nužingsniavo prie maši- 
nos. Jį kaipmat apsupo smalsūs vaikai, besižavintys mašina. 

— Arji jūsų, pone? 

— Kiek ji kainuoja? 

— Ar sėdynės odinės? 

— Ar galėčiau pavairuoti? 

Barbara girdėjo, kaip Linlis juokiasi, matė jį atsiremiant į auto- 
mobilį sukryžiuotomis rankomis ir įsitraukiant į draugišką pokalbį 
su berniūkščiais. Kaip tai jam būdinga, galvojo ji. Per pastarąsias 
trisdešimt tris valandas miegojo tik tris, susidūrė su faktu, kuris gali 
sugriauti Jam pusę pasaulio, bet va, eikvoja laiką klausydamas vai- 
kų klegesio. Stebėdama Linlį su jais, įsivaizdavo — atstumas buvo 
nemažas — juoko raukšleles apie akis, kreivą šelmišką šypseną ir 
pasijuto galvojanti, ką iš tikrųjų galėtų padaryti, kad padėtų išsau- 
goti jam karjerą ir principingumą. 


Viską, nusprendė ji ir pasuko į metro. 


Snigo, kai tą vakarą Barbara pasiekė Sent Džeimso namus Čeino 
gatvėje Čelsyje aštuntą valandą. Gelsvoje gatvių žibintų šviesoje 
snaigės atrodė lyg gintaro dribsniai, grakščiai sūkuriuojantys ir sė- 


dantys ant grindinio, automobilių, įmantrių kaltos geležies balkonų 

ir tvorų. Palyginti su žiemos pūgomis, snigo lengvai, bet ir to paka- 
ko, kad Krantinėje už kvartalo sutriktų eismas. Įprastas transporto 
triukšmas buvo kiek prislopęs, ir atsitiktinis automobilio pyptelėji- 
mas, išsprūdęs netekus kantrybės, nieko nestebino. 

Barbarai pabeldus, duris atidarė Džozefas Koteris, atliekąs Sent. 
Džeimso gyvenime du neįprastus vaidmenis — tarno ir uošvio. Iš 
pažiūros jis buvo dar neperžengęs penkiasdešimties, pliktelėjęs, 
kresnas ir taip nepanašus į savo liekną grakščią dukterį, kad Bar- 
bara, susipažinusi su Debora Sent Džeims, kurį laiką net neįtarė ją 
giminiuojantis su tuo žmogumi. Jis nešė ant sidabrinio padėklo ka- 
vą su visais indais ir labai stengėsi nepriminti mažyčio ilgaplaukio 
taksiuko ir riebios pilkos katės, kurie painiojosi jam po kojomis trokš- 
dami dėmesio. Visi trys metė juokingus šešėlius ant sienos, apkal- 
tos tamsaus medžio plokštėmis. 

— Iš kelio, Puikuti! Šalin, Aliaska! - tik juos aptramdęs, jis atsu- 
ko raudoną veidą Barbaros sveikinti. Žvėreliai pagarbiai atsitraukė 
per kokį sprindį. — Prašom vidun, panele... seržante. Ponas Sent 
Džeimsas savo kabinete. — Jis kritiškai nužvelgė Barbarą. — Gal da 
ir nevalgėte, meldžiamoji? Tiedu ką tik pavakarieniavo. Aš jumi 
beregint ką nors atnešiu užkąsti, gerai? 

— Ačiū, pone Koteri, mielai ką nors suvalgyčiau. Nuo pat ryto 
nieko burnoj neturėjau... 

Koteris papurtė galvą. 

— Jau ta policija, —- trumpai, bet iškalbingai pareiškė savo ne- 
pritarimą. — Jūs tik. luktelėkit, panelyte. Aš jumi rasiu ką nors 
skanaus. 

Jis pabeldė į duris laiptų papėdėje ir nelaukdamas atsakymo pla- 
čiai jas atvėrė. Barbara nusekė įkandin jo į Sent Džeimso kabinetą, 
aukštą, užverstą knygomis kambarį, pilną fotografijų, meniškų su- 
venyrų, — vieną smagiausių kambarių tame name Čeino gatvėje. 

Degė židinys, kambaryje dėl sumišusių odos ir brendžio kvapų 
tvyrojo jaukus aromatas, mažne toks, kokį gali pajusti džentelmenų 
klube. Sent Džeimsas sėdėjo krėsle prie židinio, luošą koją užkėlęs 


ant apšiurusios otomanės, o prieš jį kušetės kampe buvo susiran- 

giusi ledi Helena Klaid. Jie sėdėjo tylomis kaip seniai susituokusi 
pora ar labai artimi draugai, kuriems nereikia kalbos tilto. 

— Va, atėjo seržantė, pone Sent Džeimsai, —- pasakė Koteris, pė- 
dindamas į priekį su kava ir dėdamas ją ant žemo stalelio prie ug- 
nies. Liepsnos rausvai dažė porcelianą, jų atspindžiai blikčiojo ant 
padėklo lyg judantis auksas. — Ir ana da nevalgius, tai einu ir tuoj 
ką nors paruošiu, jei jūs patys su kava susitvarkysit. 

— Puikiausiai, ir apsižioplinsime tikrai ne daugiau kaip du ar tris 
kartus. Koteri, jei dar liko šokoladinio torto, gal atneštumėte gaba- 
liuką ledi Helenai? Baisiai jo nori, bet žinote, kokia ji: per daug 
gerai išauklėta, kad pati paprašytų. 

— Jis meluoja kaip paprastai, — įsikišo ledi Helena. — Pats nori, 
bet žino, kad jūs į tai kreivai pažiūrėsite. 

Koteris nužvelgė abu - jų kalbos jo neapmulkino. 

— Du gabaleliai šokoladinio torto, - reikšmingai ištarė jis. — Ir ko 
nors užvalgyti seržantei. - Brūkštelėjo per juodo švarko rankovę ir 
išėjo iš kambario. | 

— Atrodai nusivariusi, - pasakė Barbarai Sent Džeimsas, Koteriui 
išėjus. 

— Mes visi atrodome nusivarę, — pridūrė ledi Helena. — Išgersite 
kavos, Barbara? 

— Mažiausiai dešimt puodukų, - atsakė ji. Nusivilko paltą, nusi- . 
traukė megztą kepuraitę ir, numetusi visa tai ant kušetės, priėjo 
prie ugnies atšildyti sugrubusių nuo šalčio pirštų. - Sninga. 

Ledi Helena suvirpėjo. 

— "Po šio savaitgalio apie sniegą nė iš tolo nenoriu girdėti. — Ji 
padavė Sent Džeimsui puodelį kavos ir pripylė dar du. — Tikiuosi, 
kad jūsų, Barbara, diena buvo vaisingesnė už manąją. Po penkių 
valandų Džefrio Rintaulo praeities tyrinėjimo pasijutau, lyg dirb- 
čiau viename iš Vatikano komitetų, kurie siūlo kandidatus kanoni- 
zacijai. — Ji šyptelėjo Sent Džeimsui. — Ar ištversi, jei vėl viską 
pakartosiu? 

— Klausysiu net su malonumu, - atsakė jis. - Tai padės man per- 


žvelgti ne itin garbingą savo praeitį ir deramai ją apgailėti. 

— Tą ir turėtum padaryti. - Ledi Helena grįžo prie kušetės ir nu- 
braukė nuo skruosto kelias plaukų sruogas. Nusispyrė batelius, su- 
sirangė su visomis kojomis ant kušetės ir ėmė gurkšnoti kavą. 

Net pavargusi graži, pamanė Barbara. Visiškai pasitiki savimi, 
nė kiek nesusikausčiusi. Būdama šalia jos, Barbara visad jausda- 
vosi nerangi ir baisiai nepatraukli; ir visad stebėjosi, kaip Sent 
Džeimso žmona ramiai taikstosi su tuo, kad jos vyras tris dienas per 
savaitę dirba su tokia žavinga ledi Helena teismo ekspertizės labo- 
ratorijoje, įrengtoje šių namų palėpėje. 

Ledi Helena pasiekė savo rankinę ir ištraukė mažą juodą užrašų 
"knygelę. 

— Keletą valandų pavarčiusi Debretą ir Berką, pasklaidžiusi „Žem- 
valdžių aukštuomenę“, ką jau kalbėti apie keturiasdešimt penkių 
minučių telefoninį pokalbį su savo tėvu, žinančiu viską apie visus, 
kada nors turėjusius titulą, — susidariau ganėtinai aiškų Džefrio Rin- 
taulo portretą. Nagi, pažiūrėkim. — Ji atsivertė užrašų knygelę, ir 
jos akys permetė pirmą puslapį. — Gimė 1914 metų lapkričio 23 
dieną. Tėvas, Fransis Rintaulas, keturioliktas Stinhėrsto grafas, mo- 
tina - Astrida Selvers, jaunuolė iš Amerikos, kažkas panašaus į Van- 
darbiltus. Jai pakako įžūlumo numirti 1925 metais ir palikti Fransį 
su trimis vaikais. Bet jis juos net labai sėkmingai užaugino, turint 
galvoj Džefrio laimėjimus. 

— Antrą kartą nevedė? 

— Ne. Ir net negirdėti, kad būtų turėjęs kokių slaptų romanų. Bet 
seksualinio potraukio stygius, regis, toje šeimoje ne naujiena, kaip 
greitai išgirsite. 

— Tai kaip suprasti Džefrio romaną su broliene? — paklausė 
Barbara. 

— Galimas nukrypimas nuo normos, - konstatavo Sent Džeimsas. 

Ledi Helena pasakojo toliau: 

— Džefris mokėsi Herou ir Kembridžo universitete. 1936 metais 
baigė Kembridžo universitetą, gavęs aukščiausią įvertinimą iš eko- 
nomikos, visokiausių pagyrimų iš retorikos, ir šiaip jam visad se- 


kėsi. Bet į jį niekas nekreipė ypatingo dėmesio iki 1942 metų 

spalio, kai jis iš tikrųjų pasidarė stulbinančia asmenybe. Tada ka- 
riavo Šiaurės Afrikoje, Montgomerio daliniuose El Alameino dvy- 
likos dienų mūšyje. 

— Kokį laipsnį turėjo? 

— Buvo kapitonas. Vadovavo tankų brigadai. Matyt, pačiomis karš- 
čiausiomis kovos dienomis vokiečių artilerijos sviedinys pataikė į 
jo tanką, išvedė jį iš rikiuotės ir padegė. Džefris sugebėjo ištraukti 
iš tanko du sužeistus vyrus ir vilko juos daugiau negu mylią į saugią 
zoną. Ir dar pats būdamas sužeistas. Buvo apdovanotas Viktorijos 
kryžiumi. 

— Ir toks žmogus palaidotas vienišame, apleistame kape, - neiš- 
tvėrė Barbara. 

— Jo žygiai tuo dar nesibaigė, - pasakojo Helena. — Savo paties 
prašymu, nors dėl rimtų žaizdų galėjo nebekovoti iki karo pabaigos, 
grįžo į Sąjungininkų frontą Balkanuose ir sulaukė čia pergalės. Čer- 
čilis, susidūręs su rusų mėginimu įsigalėti, bandė išlaikyti ten britų 
įtaką, o Džefris, matyt, buvo kiaurai Čerčilio žmogus. Grįžęs namo, 
dirbo Vaithole, Krašto apsaugos ministerijoje. 

— Nuostabu, kad toks žmogus nedirbo parlamente. 

— Buvo kviestas. Net kelis kartus. Bet atsisakė. 

— Ir niekad nebuvo vedęs? 

— Ne. 

Sent Džeimsas krustelėjo krėsle; ledi Helena ištiesė ranką norė- 
dama jį sulaikyti. Pati atsistojo ir be žodžių įpylė antrą puodelį ka- 
vos. Tik suraukė kaktą, kai jis ėmė dėtis daug cukraus, ir atėmė 
cukrinę jam ketinant pasisemti penktą šaukštuką. 

— Ar jis buvo homoseksualus? - paklausė Barbara. 

— Jei ir buvo, niekas apie tai nieko nežinojo. Tas pats pasaky- 
tina ir apie visus jo romanus. Jokių skandalų — niekur nė šnipšt. 
Niekad. 

— Ir niekas nežinojo apie jo ryšį su lordo Stinhersto žmona Marga- 
rete Rintaul? 


— Ničniekas. 

— Toks tobulas, kad sunku tuo patikėti, - sumurmėjo Sent Džeim- 
sas. — O tu, Barbara, ką iškasei? 

Ji jau buvo beimanti užrašus iš palto kišenės, kai įėjo Koteris su 
žadėtu užkandžiu: tortu Sent Džeimsui ir ledi Helenai, o Barbarai 
padavė lekštę su šaltomis mėsomis, sūriais ir duona. Prie greitosio- 
mis paruoštos vakarienės ji pastebėjo ir trečią gabalėlį torto. Šyp- 
sodamasi padėkojo, o Koteris draugiškai jai mirktelėjo, pažiūrėjo į 
kavinuką ir dingo už durų. Buvo girdėti, kaip jis lipa laiptais į ves- 
tibiulį. 

— Pirma pavalgykite, — patarė ledi Helena. — Kai prieš nosį tas 
šokoladinis tortas, bijau, kad mažai girdėsiu, ką pasakosit. Pakal- 
bėsime, kai pavalgysite. 

Dėkingai linktelėjusi už gražiai išreikštą supratimą, tokį būdingą 
ledi Helenai, Barbara godžiai užgulė lėkštę, rydama iškart po tris 
gabaliukus mėsos ir du griežinius sūrio kaip išbadėjęs karo belais- 
vis. Galop, pasidėjusi priešais tortą ir kitą kavos puoduką, išsitrau- 
kė užrašų knygelę. 

— Keletą valandų knisausi viešojoje bibliotekoje ir tik tiek su- 
graibiau, kad Džefrio mirtis buvo natūrali. Daugiau žinių pasisė- 
miau iš laikraščiuose aprašytos kvotos. Tą naktį, kai jis mirė Ves- 
terbrejuje, tiksliau, ankstų 1963 metų sausio pirmosios rytą, siautėjo 
baisi pūga. 

— Galima įsivaizduoti tokią naktį, prisiminus praėjusio savaitga- 
lio orą, — pridūrė ledi Helena. 

— Pasak tyrimui vadovavusio pareigūno, inspektoriaus Glenkel- 
vio, kelio atkarpa, kur įvyko nelaimė, buvo ištisai apledėjusi. Rin- 
taulas nėsuvaldė automobilio ties staigiu posūkiu, nuslydo nuo ke- 
lio ir kelis kartus apsivertė. 

— Jis neiškrito iš mašinos? 

— Matyt, ne. Jam buvo lūžęs sprandas, ir kūnas sudegė. 

Sulig tais žodžiais ledi Helena pasisuko į Sent Džeimsą. 

— Bet ar tai negalėtų reikšti... 

— Helena, mūsų dienomis, mūsų amžiuje nesukeisi kūnų, - jis 


nutraukė ją. — Be abejo, identifikuojant lavoną buvo naudotasi rent- 

genu ir dantų aprašais. Barbara, ar buvo koks to nelaimingo įvykio 
liudytojas? 

— Gal tokiu galima pavadinti Hilvju fermos ūkininką. Jis išgirdo 
triukšmą ir pirmas atskubėjo į įvykio vietą. 

— Tr kas jis toks? 

— Hjugas Kilbraidas, Gaueno tėvas. — Išgirdę pavardę, visi aki- 
mirką nuščiuvo. Tik traškėjo poškėjo degančios pliauskos, kai lieps- 
nos apimdavo gyvasakių gurguliukus. — Todėl vis svarstau, - lėtai 
prašneko Barbara, — ką Gauenas iš tikrųjų turėjo galvoje, ištaręs 
mums: jis nėmatė? Iš pradžių maniau, kad šie žodžiai siejasi su 
Džojos mirtimi. Bet gal visai ne? Gal jie turi kokį ryšį su tėvo papa- 
sakota ir jo saugota paslaptimi? 

— Galimas daiktas. 

— Tr dar kai kas. — Ji papasakojo, kaip apieškojo Džojos Sinkler 
darbo kambarį ir nerado nė žodelio apie pjesę, kurią ši rašė lordui 
Stinherstui. 

Sent Džeimso susidomėjimas išaugo. 

— Ar pastebėjote kokių įsilaužimo į namus žymių? 

— Bent aš nieko nepastebėjau. 

— Ar galėjo dar kas nors turėti raktą? — paklausė ledi Helena, o 
paskui pridūrė: — Čia kažkas ne taip, ar ne? Visi, kuriems rūpi pje- 
sė, buvo Vesterbrejuje, tai kas galėjo jos namuose... Nebent kas 
grįžo į Londoną ir pasistengė viską paimti iš darbo kambario prieš 
jums atvykstant. Ir kas galėjo turėti kitą raktą? 

— Gal Airinė. Robertas Geibrielas. Gal ir... — Barbara sudvejojo. 

— Risas? — paklausė ledi Helena. 

Barbara pasijuto nejaukiai. Iš to, kaip ledi Helena ištarė tą var- 
"dą, buvo galima daug ką suprasti. 

— Galimas dalykas. Ji jam dažnai skambindavo — matyti iš telefo- 
no sąskaitos. Tarp skambučių į vietovę, vadinama Porthil Grinu. 

Jos ištikimybė Linliui daugiau nieko neleido sakyti. Ledas, ku- 
riuo ji vaikščiojo pati tirdama įvykį, buvo nepakankamai tvirtas, 
kad ji teiktų informaciją ledi Helenai, — juk ši galėjo tyčia ar nety- 


čia kam nors apie tai prasitarti. 

Bet ledi Helena daugiau nieko neklausinėjo. 

— Tomas mano, kad Porthil Grinas kažkaip duoda Risui motyvą 
nužudyti Džoją. Aišku, jis ieško motyvo. Tiek jis ir man pasakė. 

— Bet mes vis tiek nieko nesužinojome apie Džojos pjesės turinį, 
tiesa? — Sent Džeimsas žiūrėjo į Barbarą. — Vasalas, — ištarė jis. — 
Ar tas žodis jums ką nors reiškia? | 

Ji suraukė kaktą. 

— Feodalizmą ir feodus. O ką dar jis gali reikšti? 

— Jis kažkaip siejasi su pjese, — atsakė ledi Helena. — Tik tas 
pjesės epizodas išliko man atmintyje. 

— Kodėl? 

— Todėl, kad, išskyrus Rintaulų šeimą, kitiems jis neturėjo jokios 
prasmės. Ū jiems tas žodis buvo aiškus ir svarbus. Jie visi sukruto 
išgirdę pjesės personažą sakant, kad jis netaps dar vienu vasalu. 
Atrodo, tas žodis yra savotiškas šeimos kodas, kurį tik ji supranta. 

Barbara atsiduso. 

— Tai ko dabar griebsimės? 

Nei Sent Džeimsas, nei ledi Helena negalėjo atsakyti. Visi sėdėjo 
susimąstę kelias minutes, bet jų mintis nutraukė trinktelėjusios lau- 
kujės durys ir jaunas, malonus moteriškas balsas. 

— Tėti! Aš jau namie. Visiškai sušalusi ir išbadėjusi. Ką duosi, 
viską suvalgysiu. Net žlėgtainį ar inkstų apkepą. Tai gali suprasti, 
kad bemaž mirštu badu. — Ir suskambėjo švelnus juokas. 

Iš antro aukšto rūsčiu balsu atsiliepė Koteris: 

— Viską, kas tik buvo namie, aliai vieną trupinėlį, suvalgė tavo 
vyras, brangute. Tai pamokys tave, kaip palikt vargšelį likimo valiai 
visą vakarą. Ir kur tasai pasaulis taip nueis? 

— Saimonas jau namie? — pasigirdo greiti žingsniai vestibiulyje, 
triukšmingai atsidarė kabineto durys, ir Debora Sent Džeims karš- 
tai sušneko: 

— Meile mano, tu ne... — Ji staiga nutilo, pamačiusi kitas dvi 
moteris. Jos žvilgsnis nukrypo į vyrą, ji nusitraukė nuo galvos bere- 
tę ir paleido apstą neklusnių varinių plaukų. Buvo apsivilkusi dar- 


bo drabužiais — pilku kostiumėliu ir gražiu dramblio kaulo spalvos 

vilnoniu paltu. Nešėsi didelį metalinį fotoaparato dėklą ir padėjo jį 
netoli durų. 

— Fotografavau vestuves, —aiškino ji. - Ir visą priėmimą. Maniau, 
jau niekad neišspruksiu. Taip greit visi grįžote iš Škotijos? Kas 
atsitiko? 

Sent Džeimso veidu išplito šypsena. Jis ištiesė rankas, ir žmona 
per kambarį nuskubėjo pas jį. 

— Tiksliai žinau, kodėl tave, Debora, vedžiau, — kalbėjo jis, panė- 
ręs rankas jai į plaukus ir švelniai bučiuodamas. — Dėl fotografijų! 

— O aš visad maniau, kad buvai pametęs galvą dėl mano kvepa- 
lų, - piktai atšovė ji. 

— Kur jau ten! - Sent Džeimsas pakilo iš krėslo ir nuėjo prie rašo- 
mojo stalo. Atsidarė didžiulį stalčių ir, ištraukęs telefonų knygą, 
greitai ją atskleidė. 

— Ką čia dabar darai? — paklausė ledi Helena. 

— Debora ką tik atsakė į Barbaros klausimą. „Ko dabar griebsi- 
mės?“ Ogi fotografijų. — Jis paėmė telefoną. — Ir jei jų esama, tik 


Džeremis Vinis galės jas gauti. 


11 


< Porthil Grinas buvo gyvenvietė, išaugusi lyg keistas gumbas 
A iš rytinės Anglijos pelkynų. Beveik Safolko ir Kembridžšyro 

*“ miestų Brendono, Mildenholo ir Ilio sudaromo apytikrio tri- 
kampio vidury, ne ką didesnė už paprastą sankirtą kelių, kurie vingu- 
riuoja cukrinių runkelių laukais, o per pasitaikančius kalkėtus rudus 
kanalus peršoka vieno automobilio pločio tiltukais. Apylinkės peiza- 
žo koloritą sudarė pilkos, rudos ir žalios spalvos, kurios radosi iš ny- 
kaus žiemos dangaus, molingų laukų, kur ne kur pamargintų sniego 
lopais, ir daugelio visžalių gyvatvorių, tįsančių išilgai kelių. 

Tas kaimas maža kuo galėjo pasigirti. Devyni namai, sumūryti iš 
nedidelių akmenų, keturi tinkuoti, bet nerūpestingai, lyg atžagario- 
mis rankomis, sutvirtinti mediniais karkasais, rikiavosi pagrindinė- 
je gatvėje. Kai kurjuose buvo įsitaisę šiokie ar tokie verslininkai — 
apie tai skelbė suskeldėjusios ir suodžiais apsinešusios iškabos. Vie- 
niša degalinė su siurbliais, sumeistruota daugiausia iš metalinių 
surūdijusių lakštų ir stiklo, ėjo sargybą kaimo pakraštyje. Pagrindi- 
nės gatvės galą žymėjo nuo vėjo suskirdęs keltiškasis kryžius, o 
prie jo buvo matyti purvino sniego lopas, be abejo, dengiantis žalią 


veją, davusią gyvenvietei pavadinimą. 

Prie jos Linlis pastatė automobilį, nes veja buvo kaip tik priešais 
„Grįžulo Rato gėrimų“ aludę, kuri nė kiek nesiskyrė nuo kitų nu- 
triušusių gatvės namų. Inspektorius apžiūrinėjo užeigą, o šalia sė- 
dinti seržantė Heivers užsisegė paltą po kaklu, pasiėmė užrašų kny- 
gelę ir užsimetė ant peties rankinę. 

Linlis aiškiai matė, kad iš pradžių smuklės pavadinimas buvo 
kiek kitoks — „Grįžulo Ratų vynas ir kiti gėrimai“. Bet žodžiai „vy- 
nas ir kiti“ kažkada nukrito palikdami ant sienos tamsią dėmę, ir 
dar galėjai įžiūrėti raidžių žymes. Užuot atkūręs žodžius ar bent 
uždažęs tą vietą, šeimininkas ten prikalė alavinę vyno taurę. Ji at- 
stojo nukritusius žodžius, ir tokia išmonė, matyt, pralinksmino ne 
vieną žmogų. 

— Ta pati vieta, seržante, — pasakė Linlis, greitomis apžiūrėjęs 
smuklę pro priekinį mašinos langą. Jei ne rausvai rudo plauko miš- 
rūnas, uostinėjantis beformę žaliatvorę, vieta būtų atrodžiusi negy- 
venama. 

— Kokia ta pati, sere? 

— Kaip Džojos Sinkler piešinyje. Va ir degalinė, vaisių ir daržovių 
krautuvėlė. Už bažnyčios atskiras kotedžas. Ji, matyt, buvo čia ga- 
na ilgai ir neblogai susipažino su vietove. Ne kiek neabejoju, kad 
kas nors ją prisimena. Pasižvalgysi pagrindinėje gatvėje, kol aš per- 
simesiu žodžiu kitu su Džonu Derou. 

Atsidususi Heivers pasuko durelių rankenėlę. 

— Visad kenčia mano kojos, — sumurmėjo ji. 

— Po vakarykščių smagybių pasivaikščiojimas išeis tik į naudą. 

Ji nustebusi pastatė akis. 

— Kokių vakarykščių smagybių? 

— O vakarienė restorane, kinas? Su tuo vaikinu iš prekybos 
centro? 

— A, tai, — burbtelėjo ji, nerimdama savo kailyje. — Patikėkite, 
sere, tai buvo visai neįsimintinas vakaras. 

Ji išlipo iš mašinos, įleisdama vidun vėjo gūsį, nešantį silpną jū- 
ros, nugaišusių žuvų, pūvančių atliekų kvapą, nužingsniavo prie 


pirmojo pastato ir dingo už juodų, daug audrų atlaikiusių durų. 

Aludei atidaryti dar buvo per ankstus metas, todėl Linlis, kuriam 
atbraukti iš Londono neprireikė nė dviejų valandų, visai nenustebo 
radęs duris užrakintas, kai norėjo jeiti į „Grįžulo Ratų gėrimus“ 
kitoje gatvės pusėje. Jis atsitraukė nuo namo ir pažvelgė viršun, 
kur, atrodo, buvo butas, bet iš tų pasižvalgymų nieko nepešė. Nutį- 
susios užuolaidos neleido smalsiam žvilgsniui prasiskverbti į vidų. 
Aplink — nė gyvos dvasios, jokio automobilio ar motociklo, rodan- 
čių, kad čia kas nors nuolat gyvena. Tačiau kai Linlis ėmė žvalgytis 
į purvinus pačios aludės langus, pro vieną langinių plyšį išvydo 
šviesos juostą palei duris, matyt, einančias į namo rūsį. | 

Jis sugrįžo prie durų ir ėmė smarkiau belsti. Po kelių minučių 
pasigirdo sunkūs žingsniai, artėjantys prie durų. 

— Uždaryta, - atsiliepė gergždžiantis balsas anapus durų. 

— Ponas Derou? 

— Nugi... 

— Gal atidarytumėte duris? 

— A kokis jūsų reikalas? 

— Skotland Jardo kriminalinis skyrius. 

Tai paveikė, nors ir nelabai. Durys buvo atšautos ir pravertos gal 
per kokį sprindį. 

— Čionais visur tvarka. — Rusvai gelsvos akys, dydžiu ir forma pri- 
menančios lazdynų riešutus, įsmigo į Linlio rodomą pažymėjimą. 

— Galiu įeiti? 

Svarstydamas prašymą ir galimus atsakymus į jį, Derou nepa- 
kėlė akių. | 

— Arjūs dėl Tedžio? 

— Tai jūsų sūnus? Ne, jis manęs nedomina. 

Matyt, žmogui palengvėjo ant širdies; plačiau atvėręs duris, jis 
atsitraukė į šalį ir įleido Linlį vidun. Aludė buvo vargana, tokia pat 
nušepusi kaip ir pats kaimas, kurį aptarnavo. Vienintelis jos papuo- 
šimas buvo už baro, uždengto plastiku, — ten raibėjo daugybė neap- 
šviestų parduodamų gėrimų etikečių. Baldų aludė taip pat stokojo: 
pustuzinis mažų stalelių, apstatytų taburetėmis, o palei priekinius 


langus minkštasuolis, kurio apmušalas iš raudono buvo virtęs rudai 

rausvu ir išmargintas tamsiomis dėmėmis. Tvyrojo aitrus sviltų kva- 
pas, cigarečių ir suodino židinio degėsių, pridvisusios, žiemą nevė- 
dinamos patalpos tvaikas. 

Derou įsitaisė už baro, ko gero, nusiteikęs elgtis su Linliu kaip su 
klientu, nors atėjusiu netinkamu laiku ir su policininko pažymėji- 
mu. Linlis pasekė jo pavyzdžiu ir atsistojo priešais jį, nors daug 
mieliau būtų šnekėjęsis prie staliuko. 

Linlis spėjo Derou įpusėjus penktą dešimtį, esant šiurkštų neta- 
šytą stuobrį, slopinantį savo tūžmastį. Jis buvo boksininko sudėji- 
mo, kresnas, ilgomis, galingomis rankomis, plačia krūtine ir nejti- 
kėtinai mažomis gražios formos ausimis, prigludusiomis prie galvos. 
Prie viso to derėjo ir jo apranga. Taip apsirengęs ir sugniaužęs kumš- 
čius, jis bemat galėjo iš smuklininko virsti mušeika. Atraitotos vil- 
nonių marškinių rankovės rodė apžėlusias rankas, plačios kelnės 
netrukdė judėti. Visa tai sumetęs, Linlis abejojo, ar aludės klien- 
tams kyla noras peštis, nebent pats Derou kibdavo kam į atlapus. 

Kišenėje Linlis turėjo Džojos Sinkler knygos „Mirtis tamsoje“ 
viršelius, kuriuos paėmė iš jos darbo kambario. Išėmęs padėjo juos 
ant baro, kad būtų matyti besišypsanti autorė. 

— Ar pažįstate tą moterį? — paklausė. 

— Pažįstu. O ką? 

— Ji buvo nužudyta prieš tris dienas. 

— Prieš tris dienas aš buvau čionais, — atrėžė Derou šiurkščiu bal- 
su. - Šeštadienį turiu darbo iki ausų. Visas kaimas tatai pasakys. 

Tokios reakcijos Linlis tikrai nesitikėjo. Manė, kad anas nustebs, 
sutriks, gal užsisklęs savyje. Bet instinktyvus kaltės neigimas, švel- 
niai tariant, buvo visai nelauktas. 

— Ji lankėsi pas jus, - pasakė Linlis. - Ji skambino į aludę pra- 
ėjusį mėnesį dešimt kartų. 

— Nu ir kas? 

— Tikiuosi, papasakosite man apie tai. 

Smuklininkas, regis, iš ramaus Linlio balso sprendė, ko galima iš 
jo laukti. Atrodė lyg ir kiek sutrikęs, kad jo aiškus nenoras ben- 


drauti nepadarė jokio įspūdžio Londono policininkui. 

— Man tai jos visai nereikėjo, — burbtelėjo. — Tai ji buvo užsike- 
pus rašyt tą prakeiktą knygą. 

— Apie Haną? - paklausė Linlis. 

Derou taip smarkiai sukando dantis, kad įsitempė visi veido rau- 
menys. | 

— Nu, apie Haną. - Jis priėjo prie aukštyn kojom apversto bute- 
lio su Bushmill's Black etikete ir pastūmė stiklą po jo kakleliu. 
Išmaukė viskį ne vienu mauku, bet dviem ar trimis gurkšniais, 
atsukęs nugarą Linliui. — Gal išmesit stikliuką? — paklausė pilda- 
mas sau kitą. 

— Ne. 

Žmogus linktelėjo ir vėl išgėrė. 

— Išdygo nežinia iš kur, — pradėjo jis. - Nešina pluoštu laikraščių 
iškarpų apie tai ir su ta savo parašyta knyga, malė apie premijas, 
kur buvo gavus, ir... nežinau, dar apie ką. Ir aiškiai tikėjosi, kad 
imsiu ir išklosiu viską apie Haną ir padėkosiu už dėmesį. Bet aš ne 
toksai. Man nereikia jokių pliurpalų. Ir nenorėjau, kad įtrauktų Te- 
dą į tą mėšlą. Gana jam ir to, kad mamytė pakėlė prieš save ranką ir 
davė darbo vietinių kūmučių liežuviams, kai jam buvo dešimt me- 
tų. Nenorėjau, kad vėl viskas prasidėtų. Vėl viską pakeltų ant ša- 
kių. Ir užduotų širdį vaikiui. 

— Hana buvo jūsų žmona? 

— Nugi, žmona. 

— Kaip Džoja Sinkler sužinojo apie ją? 

— Sakė, kad skaitė viską apie savižudybes jau devynis ar dešimt 
mėnesių, kol užtiko, girdi, vieną įdomiausių — Hanos mirtį. Patrau- 
kė jos akį, anot jos, — pridūrė irzliu balsu. — Ar galit įsivaizduoti, 
žmogau? Patraukė akį! Hana jai ne žmogus. Mėsos gabalas. Tai aš 
pasiunčiau ją šikt. Taip ir pasakiau. 

— Dešimt telefono skambučių rodo ją buvus atkaklią. 

Derou šnarpštelėjo. 

— Jai jokio skirtumo. Bet nieko nepešė. Tedis buvo dar mažas, 
nieko nesuprato, kas nutiko. Taigi su juo nepasišnekėsi. O iš ma- 


nęs — gumbą į kaktą. 

— Jei gerai supratau, be jūsų pagalbos ji negalėjo parašyti 
knygos? 

— Nugi. Jokios knygos. Nieko. Pasakiau, ir baigtas kriukis. 

— Arji viena atvažiavo pas jus? 

— Viena. 

— Niekas niekad jos nelydėjo? Gal kas laukė mašinoje? 

Derou akys įtariamai prisimerkė. 

— Ką jūs čia turit galvoj? 

Linliui jo klausimas atrodė tiesus ir paprastas. Ar tik Derou ne- 
vilkina laiko? 

— Ar buvo atvažiavus su palydovu? 

— Ji visad būdavo viena. 

— Jūsų žmona nusižudė 1973 metais, tiesa? Ar Džoja Sinkler ka- 
da užsiminė, kodėl ją domina taip seniai įvykusi savižudybė? 

Derou veidas patamsėjo, lūpos iš pasibjaurėjimo išsiviepė. 

— Ją domino kėdė, inspektoriau. Teikės man pasakyti. Ją domino 
ta prakeikta kėdė. 

— Kėdė? 

— Nu, kėdė. Hanai nusmuko batelis spiriant kėdę. Toji moteriška 
visa tai įsivaizdavo. Dar pasakė, kad tai... smelkia širdį. — Jis vėl 
pasisuko į viskį. — Atsiprašau, bet man nusispjaut, kad kas tą kalę 


nugalabijo. 


Sent Džeimsas ir jo žmona buvo užsiėmę savo darbais namo palė- 
pėje.Sent Džeimsas teismo ekspertizės laboratorijoje, Debora kam- 
"baryje, kuriame ryškino nuotraukas. Durys tarp dviejų, gretimų pa- 
talpų buvo atviros, ir Sent Džeimsas, pakėlęs akis nuo išvadų, kurias 
rašė būsimos bylos gynybai, mėgaudamasis gėrėjosi žmona. Ji rau- 
kydamasi peržiūrinėjo savo fotografijas: užkištas už ausies pieštu- 
kas, užversti atgal ir prismeigti šukomis tankūs garbanoti plaukai. 
Šviesa švietė iš viršaus jai į galvą kaip kokia aureolė. O kitkas sken- 
dėjo tamsoje. 

— Beviltiška. Apgailėtina, — murmėjo ji, rašydama ant kai kurių 


nuotraukų kitų pusių, o kitas mėtydama į šiukšliadėžę prie kojų. — 

Sumauta šviesa!.. Dieve brangus, Debora, kur tu mokeisi elementa- 
rių kompozicijos pagrindų!.. O Viešpatie! Šita dar baisesnė! 

Sent Džeimsas nusijuokė. Debora pažvelgė į jį. 

— Atsiprašau, — pasakė ji, — turbūt tave blaškau? 

— Mano meile, tu visad mane blaškai. Žodžiais net neapsakysi, 
ką tu su manim darai. Ypač kai parvykstu namo po paros ar dau- 
giau dienų. 

Švelnus raudonis nudažė jai skruostus. 

— Smagu girdėti, kad ir po metų tarp mudviejų dar liko šiek 
tiek romantikos. Aš truputį nusikalbu, ar ne? Ar tikrai tik vienai 
nakčiai buvai išvažiavęs į Škotiją? Man taip trūko tavęs, Saimo- 
nai. Net nesinorėjo eiti miegoti be tavęs. - Ji dar labiau parau- 
do, kai Sent Džeimsas nulipo nuo aukštos taburetės ir per labo- 
ratoriją žengė į potamsį nuotraukų ryškinimo kambarį. — Ne, 
meile mano... Tikrai nemanau... Saimonai, mes nepadarysime 
darbų, jei taip elgsimės, — ne visai nuoširdžiai protestavo ji, kai 
jis apkabino ją. 

Tyliai nusijuokęs, Sent Džeimsas pasakė: 

— Bet padarysime kitka, — ir pabučiavo ją. Po ilgokos valandėlės 
jis patenkintas sukuždėjo jai prie lūpų: — Viešpatie. Šventa teisybė. 
Manau, tai daug svarbesnis dalykas... 

Jie atsiskyrė kaip nusikaltę, išgirdę Koterio balsą. Jis garsiai lipo 
laiptais kalbėdamas daug garsiau negu paprastai. 

— Štai kur jie abu įsitaisę, — dudeno jis. — Laboratorijoj darbuoja- 
si, mano galva. Deba ryškina savo nuotraukas, o ponas Sent Džeim- 
sas rašo ataskaitas. Tuojau pat būsim ten. 

Pastaruosius žodžius jis ištarė dar garsiau. Debora nusijuokė visa 
tai girdėdama. 

— Niekad nežinau, ar piktintis, ar juoktis iš tėvo, —- sušnabždėjo 
ji. — Iš kur jis gali žinoti, ką mes čia veikėme visą tą laiką? 

— Jis mato, kaip aš žiūriu į tave, ir to jam pakanka. Patikėk ma- 
nim, tėvas gan gerai žino net ir ką aš galvoju. —- Sent Džeimsas vėl 
pareigingai įsitaisė laboratorijoje ir ėmėsi savo ataskaitos, kai Ko- 


teris pasirodė tarpduryje su Džeremiu Viniu už nugaros. 

- Štai ir mes, - linksmai sušneko Koteris. - Teko gerokai palypė- 
ti, ar ne? — Jis metė akį šen ten, tarsi norėdamas įsitikinti, kad 
tikrai neužtiko dukters ir jos vyro in flagrante delicio*. 

Vinis nerodė jokios nuostabos dėl griausmingų Koterio kalbų, skel- 
biančių jo atvykimą. Tik žengė priekin ir ištiesė manilos aplanką. 
Jo putliame veide buvo matyti nuovargio šešėliai, o ant smakro — 
plonas šerių brūkšnys, kurį paliko skusdamasis. Iki šiol jis net pal- 
to nebuvo nusivilkęs. 

— Manau, turiu tai, ko jums reikia, — pasakė jis Sent Džeimsui, 
kai Koteris, meiliai suraukęs nosį, dukteriai šelmiškai šyptelėjus, 
išpėdino. — O gal ir daugiau. Vaikinas, kuris rašė apie apklausą po 
Džefrio Rintaulo žūties, dabar vienas mūsų vyresniųjų redaktorių, 
tad šį rytą mes išnaršėm jo archyvus ir radome mus dominančias 
tris fotografijas ir krūvą senų užrašų. Vos įskaitomi, nes rašyti pieš- 
tuku, bet būtų galima šį bei tą iš jų išgriebti. — Jis pažvelgė į Sent 
Džeimsą skvarbiu žvilgsniu, stengdamasis permatyti, kas nuo jo sle- 
piama. — Ar Stinherstas nužudė Džoją? Einate ta linkme? 

Klausimas buvo logiškai susijęs su visa istorija, ir žurnalistas už- 
davė jį pagrįstai. Bet Sent Džeimsas nujautė jo potekstę. Vinis atli- 
ko trigubą vaidmenį Vesterbrejaus dramoje: žurnalisto, velionės 
draugo ir įtariamojo. Jam buvo naudinga, kad paskutinį vaidmenį 
policija nubrauktų. Jam rūpėjo, kad įtarimas kristų ant ko nors kito. 
O sudarius puikaus žurnalistinio bendradarbiavimo vaizdą, kas bū- 
tų galėjęs atlikti tai geriau už Sent Džeimsą, žinomą Linlio draugą? 
Jis atsakė Viniui labai atsargiai. 

— Iškilo tik šiokių tokių neaiškumų dėl Džefrio Rintaulo mirties, 
ir ji mus sudomino. 

Jei žurnalistą ir nuvylė toks miglotas atsakymas, jis pasistengė to 
neparodyti. 

— Na taip. Visko pasitaiko. 

Kai jis nusimetė nuo pečių paltą, buvo pristatytas Sent Džeimso 


žmonai. Paskui, padėjęs manilos aplanką ant laboratorijos stalo, iš- 


* Nusikaltimo vietoje (Tot.). 

ėmė iš ten popierius ir tris aptrintas fotografijas. Kai vėl prašneko, 
kalbėjo formaliai, kaip dera profesionalui. 

— Apklausos aprašai visi. Mūsų redaktorius ketino rašyti apybraižą 
ta tema dėl įžymios Džefrio Rintaulo praeities, todėl surinko visas 
smulkmenas. Manau, galite pasikliauti jo kruopštumu. 

Pastabos buvo rašytos ant geltono popieriaus, kuris anaiptol ne- 
padėjo skaityti išblukusio rašto. 

— Čia rašoma apie kažkokį ginčą, - pasakė Sent Džeimsas, žiūri- 
nėdamas lapus. 

Vinis prisitraukė laboratorijos taburetę prie stalo. 

— Per apklausą šeimos parodymai buvo gana aiškūs. Senasis lor- 
das Stinherstas, Frensis Rintaulas, dabartinio grafo tėvas, pasakė, 
kad Naujųjų metų išvakarėse prieš Džefriui išvažiuojant buvo kilęs 
didelis kivirčas. | 

— Kivirčas? Dėl ko? — Sent Džeimsas perbėgo akimis Vinio pa- 
duotus užrašus. 

— Matyt, apgirtę susivaidijo, kažkam pradėjus raustis šeimos pra- 
eityje. 

Toji versija lyg ir atitiko tai, ką Linlis perpasakojo iš pokalbio su 
dabartiniu grafu. Bet Sent Džeimsui buvo sunku patikėti, kad sena- 
sis lordas būtų galėjęs kalbėti apie savo dviejų sūnų meilės trikam- 
pį per apklausą prieš kviestinius. Šeimos garbė būtų to neleidusi. 

— Ar čia smulkiau tai aprašyta? 

— Taip. — Vinis pirštu parodė vietą prie puslapio pabaigos. „Ma- 
tyt, Džefris užsimanė grįžti į Londoną ir nutarė išvažiuoti tą vakarą 
nepaisydamas pūgos. Jo tėvas tvirtino nenorėjęs, kad sūnus važiuo- 
tų. Dėl tokio oro. Ir dar, kad nebuvo matęs Džefrio beveik visą pus- 
metį, todėl kiek galėdamas stengėsi jį sulaikyti. Beje, jų santykiai 
pastaruoju metu buvo pašliję, ir senasis grafas per Naujųjų metų 
pobūvį tikėjosi susitaikyti. 

— Dėl ko jie nesutarė? 

— Manau, kad senis spaudė Džefrį prie sienos dėl jo viengun- 
giško gyvenimo. Spėju, senis norėjo, kad Džefris pajustų pareigą 


protėvių namams. Šiaip ar taip, dėl to kildavo visi jų piktumai. — 

Vinis nuleido akis į užrašus, o paskui vėl delikačiai sušneko, tarsi 
būtų susiprotėjęs, kaip svarbu būti nešališkam kalbant apie Rin- 
taulų šeimą. — Susidariau įspūdį, kad senis buvo įpratęs visus 
šokdinti pagal savo dūdelę. Todėl, kai Džefris nutarė grįžti į Lon- 
doną, senis užsiuto ir jie susibarė. 

— Ar čia paaiškinta, kodėl Džefris norėjo grįžti į Londoną? Gal 
turėjo moterį, kuri buvo tėvui nepriimtina? O gal palaikė ryšius su 
kokiu vyru ir geidė juos nuslėpti? 

Čia Vinis keistai ir nesuprantamai ėmė dvejoti, tarsi stengda- 
masis įskaityti Sent Džeimso žodžiuose dar ir kitą prasmę. Jis kos- 
telėjo. 

— Kad nėra ko aiškinti. Niekas niekad nekėlė. pretenzijų dėl 
neteisėtų ryšių su juo. Prisiminkime bulvarinę spaudą. Jei Džef- 
ris su kuo nors būtų susipainiojęs, tai ta arba tas seniai būtų pasi- 
rodęs ir pasiūlęs už gerus pinigus parduoti istoriją, juoba kad Džef- 
ris miręs. Dievas žino, kaip ten viskas vyko septinto dešimtmečio 
pradžioje, kai telefonu iškviečiamos merginos aptarnaudavo, re- 
gis, pusę ministrų kabineto. Juk prisimenate Kristinos Kiler išpa- 
žintis apie Džoną Profjumą? Dėl to ir nusirito toriai. Todėl galima 
daryti išvadą: jei Džefris Rintaulas būtų turėjęs ryšių su kuo nors, 
kam reikia pinigų, jis arba ji paprasčiausiai būtų pasekę Kristi- 
nos Kiler pavyzdžiu. 

— Jūsų žodžiuose yra tiesos, neginčiju, — atsakė susimąstęs Sent 
Džeimsas. — Gal ir daugiau, negu manome. Džonas Profjumas buvo 
Karo ministerijos sekretorius. Džefris Rintaulas dirbo Krašto ap- 
saugos ministerijoje. Rintaulas mirė ir apklausa vyko sausio mėne- 
sį, tą patį, kai Džono Profjumo seksualinių santykių su Kristina Ki- 
ler istorija kunkuliavo spaudos puslapiuose. Gal tarp tų žmonių ir 
Džefrio Rintaulo buvo koks ryšys, kurio mes nežinome? 

Vinis nušvito išgirdęs įvardžio daugiskaitą. 

— Norėčiau taip manyti. Tačiau jei kokia iš tų merginų buvo 
prilipusi prie Rintaulo, tai ko ji laikė liežuvį už dantų, kai bulva- 
rinė spauda mokėdavo gyvą velnią už pikantišką istoriją su vy- 


riausybės nariais? 

— O gal tai buvo visai ne tokia mergina? Gal Rintaulas turėjo 
moterį, kuriai nereikėjo pinigų, tuo labiau jų ryšio paviešinimo? 

— Ištekėjusi moteris? 

Ir vėl jie grįžo prie lordo Stinhersto pasakojimo apie brolį ir savo 
žmoną. Sent Džeimsas nustūmė tai į šalį. 

— O kitų parodymai? 

— Visi patvirtino senojo grafo versiją apie kivirčą, įsiutusio Džef- 
rio išbėgimą ir nelaimingą įvykį ties posūkiu. Tačiau čia kažkas 
keisto. Kūnas buvo baisiai apdegęs, todėl reikėjo siųsti į Londoną 
peršviesti rentgenu ir pasinaudoti dantų gydytojo aprašu formaliai 
nustatant tapatybę. Džefrio gydytojas, seras Endriu Higinsas, pats 
atvežė tuos popierius. Jis tyrė lavoną kartu su Stretklaido patologu. 

— Neįprasta, bet patikėti galima. 

— Tai kad nelabai. — Vinis papurtė galvą. — Seras Endriu buvo 
senas Džefrio tėvo draugas iš mokyklos laikų. Kartu mokėsi Herou 
ir Kembridže. Priklausė tam pačiam Londono klubui. Mirė 1970 
metais. 

Tą naują faktą Sent Džeimsas pridėjo prie savo paties išvadų. 
Seras Endriu nuslėpė, kas reikėjo nuslėpti. Iškėlė aikštėn tai, ką 
reikėjo iškelti. Tačiau galvojant apie visas atskiras informacijos 
detales laikas — 1963 metų sausis — pasirodė Sent Džeimsui pats 
svarbiausias dalykas. Nors jis negalėjo pasakyti kodėl. Paėmė fo- 
tografijas. 

Pirmoje buvo nufotografuotas būrelis juodai apsivilkusių žmonių, 
pasiruošusių sėstis į išrikiuotą limuzinų eilę. Daugelį tų žmonių 
Sent Džeimsas pažinojo. Frančeska Džerard įsikibusi į pusamžio 
vyro parankę — matyt, tai jos vyras Filipas; Stiuartas ir Margaretė 
Rintaulai palinkę kažką sako dviem nustebusiems vaikams, aišku, 
Elizabetai ir jos vyresniajam broliui Elekui; toliau, ant pastato laip- 
tų, sustoję keli vyrai — veidai neaiškūs. Antroji nuotrauka rodė ne- 
laimingo įvykio vietą su išdegusios žemės žyme. Šalia stovi prastai 
apsirengęs fermeris su vietinės veislės aviganiu. Turbūt Hjugas Kilb- 
raidas, Gaueno tėvas, pirmas atvykęs į nelaimės vietą, sumetė Sent 


Džeimsas. Paskutinė fotografija vaizdavo saujelę žmonių, išeinan- 

"Čių iš pastato, turbūt po apklausos. Sent Džeimsas vėl atpažino žmo- 
nes, sutiktus Vesterbrejuje. Bet buvo ir nepažįstamų veidų. 

— Kas tie žmonės? Ar pažįstate juos? 

Vinis rodydamas aiškino: 

— Tiesiai už senojo grafo Stinhersto — seras Endriu Higinsas. Ša- 
lia jo — šeimos advokatas. Kitus, regis, pažįstate. 

— Išskyrus tą vyrą, — pasakė Sent Džeimsas. — Kas jis? 

Tas vyras stovėjo užpakalyje, iš dešinės senajam grafui Stinhers- 
tui, ir buvo pasukęs galvą į Stiuartą Rintaulą, matyt, kažką jam 
sakė, o tas susiraukęs klausėsi, ranką pridėjęs prie smakro. 

— Neturiu supratimo, — atsakė Vinis. — Gal tas vaikinas, surinkęs 
visą medžiagą apie įvykį, ir žino, bet man neatėjo į galvą jo pa- 
klausti. Gal paimti fotografiją ir pabandyti išsiaiškinti? 

Sent Džeimsas susimąstė. 

— Gal ir būtų gerai, - atsakė lėtai ir tada pasisuko į tamsųjį kam- 
barį. — Debora, gal žvilgtelėtum į šias nuotraukas? — Ji atėjo prie 
stalo ir per vyro petį įbedė akis į nuotraukas. Paskui, davęs laiko 
gerai jas apžiūrėti, Sent Džeimsas paklausė: — Gal galėtum padi- 
dinti tos paskutinės nuotraukos žmones? Padaryti kiekvieno asmens 
portretą, svarbiausia veidus? 

Ji linktelėjo. 

— Žinoma, bus gan grūdėti, toli gražu ne geriausios kokybės, bet 
atpažįstami. Padaryti tai dabar pat? 

— Prašyčiau. — Sent Džeimsas pažvelgė į Vinį. — Pažiūrėsim, ką 


mūsų dabartinis lordas Stinherstas papasakos apie juos. 


Hanos Derou savižudybę tyrė Mildenholo policija. Reimondas Plei- 
teris, tardytojas, dabar buvo miestelio vyriausiasis konsteblis. Tam 
žmogui valdžia buvo nelyginant kostiumas, kurį kuo ilgiau nešioji, 
tuo jis darosi patogesnis. Todėl jis nė kiek nesutriko išvydęs ant savo 
slenksčio Skotland Jardo kriminalinio skyriaus pareigūnus, norinčius 
pakalbėti apie bylą, nutrauktą prieš penkiolika metų. 

— Aš gerai prisimenu tą bylą, - pasakė vesdamas Linlį ir Heivers 


Į savo gerai įrengtą kabinetą. Kaip tikras šeimininkas pataisė pake- 

liamas smėlio spalvos žaliuzes, paskui pakėlė telefono ragelį, susu- 
ko tris numerius ir pasakė: 

— Pleiteris. Gal atneštumėte Hanos Derou bylą, D-e-r-o-u. 1973 
metai... Byla nutraukta... Gerai. — Jis nusisuko su visa kėde prie 
staliuko už rašomojo stalo ir per petį paklausė: — Kavos? 

Svečiams sutikus, Pleiteris teikėsi efektingai atrodančiu automa- 
tu išvirti kavos ir padavė garuojančius puodelius su pienu ir cukru- 
mi. Jis pats, toks energingas ir smarkus pažiūrėti vyras, gėrė kavą 
pasimėgaudamas, bet labai pamažu. Atkaklus smakras, šviesios šiau- 
riečio akys ir šiurkštūs veido bruožai rodė jo gyslose, be abejo, te- 
"kant nuožmių vikingų karių kraują. 

— Jūs ne pirmieji klausinėjate apie tą moteriškę Derou, —- pasakė 
jis, lošdamasis krėsle. 

— Čia buvo rašytoja Džoja Sinkler, — atsakė Linlis ir, Pleiteriui 
akies mirksniu kilstelėjus galvą, pridūrė: — Ji nužudyta praėjusį 
savaitgalį Škotijoje. 

Vyriausiojo konsteblio susidomėjimą parodė jo sukrutimas 
krėsle. 

— Ar yra koks ryšys? 

— Kol kas tik nuojauta. Ar pas jus Sinkler atėjo viena? 

— Viena. Ir buvo baisiai atkakli. Atvažiavo nesusitarusi, o kad 
nebuvo iš policijos, jai teko ilgokai palūkėti. — Pleiteris vyptelėjo. — 
Bet ji kietai laikėsi savo, todėl turėjau ją priimti. Tai buvo... pra- 
ėjusio mėnesio pradžioje. 

— Ko ji norėjo? 

— Labiausiai tai pasišnekėti. Žvilgtelėti į tos Derou bylą. Pa- 
prastai aš dėl tokių dalykų nė į kalbas nesileidžiu, bet ji turėjo 
du rekomendacinius laiškus, vieną Velso vyriausiojo konsteblio, 
atseit rašanti ta tema knygą, ir kitą vyresniojo inspektoriaus iš 
kažkokios pietinės grafystės. Rodos, Devono. Be to, parodė įspū- 
dingų apdovanojimų sąrašą — mažiausiai du Sidabro durklai, kiek 
prisimenu, — kuris turėjo įtikinti mane, kad ji sugaišusi tiek lai- 
ko koridoriuje ne vien vildamasi paplepėti su manim kokią va- 


landėlę. 

Pagarbiai pasibeldęs į duris įėjo jaunas konsteblis ir įteikęs virši- 
ninkui storą aplanką dingo iš akių. Pleiteris atskleidė bylą ir ištrau- 
kė krūvą policijos darytų nuotraukų. 

Standartinės nusikaltimo vietos fotografijos. Ryškios nespalvotos 
nuotraukos vaizdavo mirtį su rūsčiomis detalėmis, net ištįsusiu ka- 
bančio Hanos Derou lavono šešėliu. Daugiau nuotraukose beveik 
nieko nebuvo matyti. Patalpa mažne be baldų, viršuje sijos, grindys 
iš plačių, blogai suleistų lentų, šiurkščiai aptašytų rąstų sienos. Vie- 
nintelė įvairovė — maži, pusapvaliai, keturių padalų langeliai. Pa- 
prasta, iš nendrių pinta kėdė nuvirtusi ant grindų po lavonu, vienas 
batelis, nusmukęs nuo kojos, guli prie kėdės pakojos. Pasikorė už- 
sinėrusi ant kaklo ne virvę, bet, atrodo, šaliką, pririštą ant sijos 
kablio; galva nusvirusi į priekį, ilgi, šviesūs plaukai beveik dengia 
sudarkytą veidą. 

Tyrinėjant nuotraukas vieną po kitos, Linlį apėmė kažkokia abe- 
jonė. Jis padavė jas Heivers ir stebėjo ją, žiūrinėjančią nuotraukas, 
bet ji be žodžių grąžino jas Pleiteriui. 

— Kur darytos nuotraukos? 

— Ją rado Mildenholo pelkynų malūne, per mylią nuo kaimo. 

— Tas malūnas tebėra? 

Pleiteris papurtė galvą. 

— Deja, nugriautas prieš trejus ar ketverius metus. Nieko ypa- 
tingo ten nebūtumėte pamatę. Nors, - akimirką balsas lyg sudve- 
jojo, — toji Sinkler jį taip pat norėjo pamatyti. 

— Norėjo? — paklausė susidomėjęs Linlis. J į nustebino toks noras, 
ir jis prisiminė Džono Derou žodžius: „Džoja tik po dešimties mė- 
nesių užtiko mirties atvejį, kurį norėjo aprašyti“. — Ar esate visai 
tikri, kad tai savižudybė? > paklausė vyriausiojo konsteblio.. 

Prieš atsakydamas, Pleiteris pasirausė po aplanką ir ištraukė blok- 
noto lapelį. Keliose vietose įplėštas, matyt, buvęs suglamžytas ir 
paskui tiesintas tarp kitų popierių. Linlis permetė akimis kelis sa- 
kinius, parašytus didelėmis, vaikiškomis raidėmis; vietoj taškų — 


maži rutuliukai. 

Reikia eiti, jau laikas... Sit nudžiūvo medis, ir vis delto jis kartu 
su kitais siūbuoja nuo vėjo. Taip, man rodos, ir aš, jeigu numirsiu, 


tai vis tiek vienaip ar kitaip liksiu gyventi. Sudie, mano meile... 


— Pasakyta tiesiai šviesiai, — burbtelėjo Pleiteris. 

— Kur radote tą raštelį? 

— Ant virtuvės stalo, jos namuose. Pieštukas buvo šalia, inspek- 
toriau. 

— Kas jį rado? 

— Jos vyras. Regis, ji turėjo jam padėti aludėje tą vakarą. Kai ji 
nepasirodė, jis nuėjo į butą jos atsivesti. Pamatęs lapelį puolė į pa- 
niką ir išbėgo jos ieškoti. Niekur neradęs grįžo, uždarė aludę ir su- 
siprašė būrelį vyrų kaip reikiant apieškoti. Ji buvo rasta malūne, — 
Pleiteris žvilgtelėjo į bylą, — tuoj po vidurnakčio. 

— Kas ją rado? 

— Vyras. Su kitais, — skubiai pridūrė pamatęs besižiojantį Linlį,- 
su dviem vyrukais iš kaimo, bet jie nebuvo jo artimi draugai. - Plei- 
teris draugiškai šyptelėjo. —- Tikėjausi, kad pamanysite tai, ką mes 
visi iš karto pamanėme. Kad Derou nuviliojo žmoną į malūną, pa- 
korė ją Ir pats sukurpė raštelį. Bet mes viską patikrinome. Raštelis 
rašytas jos. Mūsų grafologai patvirtino. Nors ant popieriaus ir Ha- 
nos, irjos vyro pirštų atspaudai, tai lengvai paaiškinama. Jis paėmė 
jos raštelį, paliktą ant virtuvės stalo. Gana suprantamas elgesys to- 
kiomis aplinkybėmis. Be to, tą vakarą Hana Derou buvo prisiren- 
gusi galybę drabužių, matyt, kad būtų sunkesnė ir sumanymas tik- 
rai pavyktų. Vilkėjo dviem vilnoniais paltais ir dviem storais 
megztiniais. Ir niekas manęs neįtikins, kad jos vyras įkalbėjo ją 


taip apsitūloti einant vakare pasivaikščioti. 


„Aženkūro“ teatras buvo įspraustas tarp dviejų kur kas įmantres- 
nių pastatų siauroje gatvelėje, einančioje iš Šafisberio prospekto. 
Kairėje buvo „Karališkasis“ viešbutis su uniformuotu durininku, 
vienodai šnairuojančiu tiek į pėsčiuosius, tiek į automobilius. Jam 


iš dešinės puikavosi Teatro istorijos muziejus, kurio vitrinos akino 

Elžbietos laikų kostiumais, ginklais ir butaforija. Tų dviejų spau- 
džiamas „„Aženkūras“ atrodė varganas, apleistas, bet peržengus 
slenkstį išvysdavai visai ką kita. 

Ledi Helena Klaid, įžengusi prieš pusiaudienį į teatrą, stabtelėjo 
iš nuostabos. Kai paskutinį kartą matė spektaklį tame pastate, teat- 
ras priklausė kitiems asmenims; nors ankstesnis niūrokas Viktori- 
jos laikų interjeras turėjo Dikenso epochos žavesio, lordo Stinhers- 
to atnaujinimas gniaužė kvapą. Ji, žinoma, buvo apie tai skaičiusi 
laikraštyje, bet spauda neparuošė jos tokiai metamorfozei. Stinhers- 
tas architektams ir dizaineriams davė laisvas rankas atnaujinant 
teatrą. Jie, laikydamiesi nuostatos „jokių pertvarų ir sienų“, visiš- 
kai išgriovė pastato vidų ir suteikė teatrui erdvės ir šviesos — ši 
užliejo visų trijų aukštų balkonus, o jų spalvos buvo ryškus kontras- 
tas suodžiais apneštam pastato fasadui, išeinančiam į gatvę. Gėrė- 
damasi išradingu kūrybingumu, taip pakeitusiu teatrą, ledi Helena 
net primiršo nerimą, kurį jautė prieš būsimą pokalbį. 

Su seržante Heivers ir Sent Džeimsu jie svarstė visas detales be- 
maž iki vidurnakčio. Visi trys tarėsi, kaip geriau elgtis per vizitą 
„Aženkūro“ teatre. Kadangi Heivers negalėjo eiti į teatrą be Linlio 
žinios ir, kaip policijos pareigūnė, tinkamai atlikti reikiamos už- 
duoties, buvo nuspręsta pasikliauti ledi Helenos arba Sent Džeim- 
so sugebėjimais prašnekinti lordo Stinhersto sekretorę ir sužinoti, 
ar ji skambino savo darbdaviui, kaip jis teigė, tą rytą, kai buvo ras- 
tas nužudytos Džojos Sinkler lavonas. 

Tie nakties pasitarimai baigėsi išvada, kad ledi Helena labiau- 
siai sugeba įkvėpti žmogaus pasitikėjimą. Visos tos kalbos atrodė 
gana įtikinamos vidurnaktį, kad kokios, būtų buvę galima net pa- 
sigirti savo išmone, bet dabar, įėjusi į „Aženkūro“ teatrą ir atsi- 
dūrusi per dešimt žingsnių nuo sekretoriato, kurio viename kabi- 
nete jos laukė nieko nenutuokianti sekretorė, ji visai prarado 
pasitikėjimą savim. 

— Helena! Atėjai prisidėti prie naujausių peštynių ? 

Risas Deivisas-Džounsas stovėjo prie salės durų su puodeliu 


rankose. Ledi Helena šyptelėjo ir nuėjo su juo į barą, kur garsiai 

burbuliavo kava, skleidžianti aštrų aromatą su vyraujančiu ciko- 
rijos kvapu. 

— Blogiausia kava visame pasaulyje, - pripažino Deivisas-Džoun- 
sas. - Bet šuo ir kariamas pripranta. Gal išgersi puodelį? - Jai atsi- 
sakius, jis dar prisipylė sau. Juodas skystis buvo panašus į naudotą 
automobilio alyvą. 

— Tai kokios čia naujausios peštynės? — paklausė ji. 

— Ko gero, peštynės nėra pats tiksliausias žodis, — aiškino jis. — 
Čia panašiau į mūsų mielų aktorių manevrų politiką siekiant iš- 
plėšti geriausią vaidmenį naujame Stinhersto spektaklyje. Visa bė- 
da, kad dar nenuspręsta, kas bus statoma. Taigi gali įsivaizduoti 
visokiausius gudravimus, vykstančius per pastarąsias dvi valandas 
kovojant už būvį. 

— Naujas spektaklis? — paklausė ledi Helena. — Negi nori pasa- 
kyti, kad lordas Stinherstas ketina statyti naują pjesę po to, kas 
nutiko Džojai ir Gauenui? 

— Jis neturi kitos išeities, Helena. Mes visi esame pasirašę sų juo 
sutartis. Teatras turi būti atidarytas beveik už aštuonių savaičių. 
Arba naujas spektaklis, arba jis nusimaus paskutines kelnes. Ta- 
čiau negaliu sakyti, kad jam to norisi. Ir bus dar prasčiau, kai spau- 
da pradės lipti lordui ant kulnų klausinėdama, kas nutiko Džojai. 
Net neįsivaizduoju, kodėl laikraščiai iki šiol nenusitvėrė tos istori- 
jos. - Jis švelniai palietė ledi Helenos ranką, padėtą ant baro. - Tai 
dėl to dabar čia atėjai? 

Jai nebuvo atėjusi į galvą mintis, kad su juo čia susitiks, todėl ir 
nepagalvojo, ką jam galima būtų pasakyti tuo atveju. Netikėtai 
užklupta leptelėjo, kas užėjo ant seilės, net nepamaniusi, kad me- 

luoja. 

— Teisybę sakant, tai ne. Buvau netoliese. Pamaniau, kad gali čia 
būti, todėl ir užsukau. 

Jis buvo įsmeigęs į ją akis, kurios pasakė jai, kaip juokingai skam- 
ba jos atsakymas. Jis nebuvo iš tų vyrų, kuriems patinka, kai pa- 
traukli moteris glosto jo savimeilę sakydama, kad ieško jo. Ir ji ne- 


buvo iš tų moterų, kurios taip elgiasi. Jis tai puikiai žinojo. 

— Gerai. Aišku. — Jis įsistebeilijo į puodelį, stumdomą iš delno į 
delną. Kai vėl prašneko, balsas buvo pakitęs, tyčia lengvabūdiškas 
ir nieko nesakantis. — Tada einam į salę. Nieko ypatingo nepamaty- 
si, nes dar nieko nesam padarę. Tačiau ten skraido apsčiai žiežirbų. 
Džoana visą rytą grizina Deividą Sidemą begaliniais skundais ir 
nori, kad jis ką nors darytų, o Geibrielas vis bando jų ginčus už- 
glostyti. Bet sugebėjo visus tik supriešinti, o labiausiai išerzino Ai- 
rinę. Susirinkimas gali virsti ir susistumdymu, bet kol kas šiek tiek 
linksmina. Ar eini pas mus? 

Po taip nevykusiai sukurpto paaiškinimo, ko atėjo į teatrą, ledi 
Helena jautėsi negalinti atsisakyti. Todėl nuėjo įkandin jo į tamsią 
salę ir atsisėdo paskutinėje eilėje. Mandagiai jai šyptelėjęs, Risas 
pasuko į ryškiai apšviestą sceną, kur aktoriai, lordas Stinherstas ir 
dar keli žmonės, susirinkę apie stalą, ginčijosi pakeltais balsais. 

— Risai, —- pašaukė Helena ir jam atsigręžus paklausė: — Ar pasi- 
matysim šį vakarą? 

Ji šūktelėjo skatinama tiek atgailos, tiek geismo. Tačiau kuris jaus- 
mas buvo stipresnis, nebūtų galėjusi pasakyti. Tik žinojo, kad ne- 
gali su juo išsiskirti apsimelavusi. " 

— Gaila, bet negaliu, Helena. Turiu susitikti su Stiuartu... lordu 
Stinherstu dėl naujo spektaklio. 

— O taip, žinoma. Tiesiog nepagalvojau. Tai gal kada... 

— Rytoj vakare? Pavalgysime, jei būsi laisva. Jei to tu nori. 

— Aš... gerai. Aš kaip tik to noriu. Tikrai. 

Jis stovėjo šešėlyje, tad ji nematė jo veido. Girdėjo tik žodžius ir 
trapiai švelnią juos gaubiančią intonaciją. Balso tembras jai išdavė, 
kiek jam išvis kainavo tie žodžiai. 

— Helena... Pabudęs šį rytą pajutau, kaip aš myliu tave. Tikra, 
didele meile. Dieve mano, bet niekaip nesupratau, kodėl tada ma- 
ne apėmė tokia baimė, kokios nejaučiau niekad gyvenime. 

- Risai.... | | 

— Ne. Nereikia. Viską pasakysi rytoj. — Jis ryžtingai apsisuko ir 


nuėjo per salę, pakilo laipteliais į sceną ir prisidėjo prie kitų. 

Pasilikusi viena, ledi Helena prisivertė žiūrėti į žmones, bet min- 
tys lakstė kitur. Jos atkakliai sukosi apie ištikimumą. Jei šis susiti- 
kimas buvo draugystės išbandymas, tai iš karto aišku, kad ji apgai- 
lėtinai suklupo. Ir svarstė, ar tos akimirkos nesėkmė nereiškia paties 
blogiausio dalyko — kad ji širdyje dvejoja, ką Risas iš tikro darė 
prieš dvi naktis jai miegant Vesterbrejuje. Vien tokia mintis buvo 
baisi. Ji niekino save. | 

Atsistojusi nuėjo į vestibiulį ir pasuko į sekretoriatą. Nutarė nesi- 
stengti itin mėtyti pėdų. Kalbės su Stinhersto sekretore tiesiai. 

Pasiryžimas šiuo atveju veikti atvirai buvo išmintingas spren- 


dimas. 


— Kėdė. Žiūrėk į kėdę, Heivers, - vėl pakartojo Linlis gal ketvirtą 
ar penktą kartą. 

Vidurdienį pasidarė nežmoniškai šalta. Žvarbus vėjas pūtė nuo 
Vošo ir švilpė per pelkynus nekliudomas nei miškų, nei kalvų. Lin- 
lis atsigręžė į Porthil Griną, kai Barbara, trečią kartą peržiūrėjusi 
savižudybės nuotraukas, sudėjo jas į Derou aplanką, duotą kon- 
steblio. 

Mintyse ji purtė galvą. Jai atrodė, kad inspektoriaus kuriama ver- 
sija daugiau negu skysta, iš esmės — nereali. 

— Nesuprantu, kaip galite prieiti prie kokios perspektyvios išva- 
dos tik žiūrėdamas į kėdės nuotrauką. 

— Tai tu pažiūrėk dar kartą! Jei ji pasikorė, kaip galėjo nuspirti 
kėdę į šoną? Tai neįmanoma. Ji galėjo spirti tik į atlošą, net ir 
pasisukusi vis tiek būtų spyrusi tik į atlošą. Bet kuriuo atveju kė- 
dė būtų nuvirtusi tik ant atramos, bet ne ant šono. Pačiai Hanai 
Derou paspyrus, kėdė galėjo taip nuvirsti tik tuomet, jei ji būtų 
įkišusi pėdą į tarpą tarp sėdynės ir atramos, sakytum būtų norėju- 
s1 apversti ją ore. 

— Galėjo ir taip būti. Jai nusmuko batas, — priminė Barbara. 

— Teisybė. Bet nusmuko dešinysis batas, Heivers. O jei dar kartą 


pažiūrėsi, pamatysi, kad kėdė nuspirta į kairę nuo jos. 

Barbara matė, kad jis pasiryžęs žūtbūt įtikinti ją savo nuomonės 
teisingumu. Nebuvo prasmės daugiau ginčytis. Tačiau ji negalėjo 
taip be niekur nieko pasiduoti. 

— Tai norite pasakyti, kad Džoja Sinkler, iš pačių nekalčiausių 
paskatų rašiusi studiją apie savižudybę, aptiko žmogžudystę? Kaip? 
Kaip ji galėjo iš visų krašto savižudybių užsikabinti už žmogžudys- 
tes? Dieve brangus, ar pagalvojote, kiek ji turėjo galimybių užeiti 
tokį dalyką? 

— Bet, Heivers, pagalvok, kodel ją taip ėmė ir patraukė Hanos 
Derou mirtis? Pažiūrėk į visus tuos keistumus, supančius šį atve- 
jį, kodėl jis palyginti taip išsiskyrė iš kitų jos tyrinėtų savižudy- 
bių? Vieta: pelkynai. Kanalų tinklas, nuolatiniai potvyniai, iš jū- 
ros atkariauta žemė. Tokia gamta įkvepia visus rašytojus — nuo 
Dikenso iki Dorotės Sears*. Kaip ją apibūdino Džoja savo dikto- 
fone? „Kurkia varlės, dirba vandens siurbliai, kiek akys neša — 
lygumos“. Kaip tik pati ta vieta savižudybei — senas, apleistas 
malūnas. Nežmoniškas apsirengimas: du vilnoniai paltai ant dviejų 
vilnonių megztinių. O paskui, kai tik Džoja išvydo tas policijos 
nuotraukas, ji, matyt, iš karto atkreipė dėmesį į tą neįmanomą 
kėdės padėtį. 

— Jei ji tokia neįmanoma, tai kodėl Pleiteris neatkreipė dėmesio į 
tą faktą tirdamas bylą? Jis tikrai ne koks nemokša Lestreidas. 

— Kai Pleiteris ten nusigavo, visi aludės žmonės jau buvo ieškoję 
Hanos, visi šventai įsitikinę, kad ieško savižudės. Ir kai surado ją, 
paskambinę policijai pranešė apie savižudybę. Pleiteriui iš anksto 
buvo įteigta, kad tai, ką jis mato atvykęs į malūną, yra savižudybė. 
Jis prarado objektyvumą dar nematęs lavono. Ir jam buvo pateikta 
ganėtinai įtikinamų įrodymų, kad Hana Derou tikrai ketino nusižu- 
dyti išėjusi iš namų. Tas raštelis. 

— Bet girdėjote, kad Pleiteris sakė jį esant tikrą. 

— Be abejo, jis tikras, — atsakė Linlis. - Esu įsitikinęs, kad ten jos 
rašysena. 


— Tai kaip paaiškinsit... 


* Dorote Sears (Dorothy Sayers, 1893-1957) — anglų romanistė, dramaturgė. 

— Dieve brangus, Heivers, pažiūrėk į jį! Ar yra bent vienas klai- 
dingai parašytas žodis? Ar trūksta nors vieno kablelio? 

Barbara paėmė jį, pažvelgė ir grąžino Linliui. 

— Norit pasakyti, kad Hana Derou tai nurašė? Kodėl? Ar tobu- 
lindama rašyseną? Iš gryno nuobodumo, neturėdama ką veikti? 
Gyvenimas Porthil Grine toks nykus, kad gali ir per pakaušį išlįs- 
ti, bet nemanau, kad kaimo mergelė laisvalaikį leistų gražindama 
savo rašyseną. Ir net jeigu ji tai darė, norite pasakyti, kad Džonas 
Derou kažkur tą lapelį rado ir sumetė, jog galėtų juo pasinaudoti? 
Manote, kad jis buvo toks toliaregis, kad nusprendė jį pasilaikyti, 
kol ateis laikas? Kad padėjo jį ant virtuvės stalo? Kad jis... ką? 
Užmušė žmoną? Kaip? Kada? Ir kaip jis privertė ją apsivilkti vi- 
sus tuos drabužius? Ir jei sugebėjo kaip nors tai padaryti nesukel- 
damas niekieno įtarimo, kas, po šimts, jį sieja su Vesterbrejumi ir 
Džojos mirtimi? 

— Telefono skambučiai, — atsakė Linlis. — Visą laiką Velsas ir 
Safolkas. Džoja Sinkler, nieko blogo nemanydama, pasakoja pus- 
broliui Risui Deivisui-Džounsui apie savo nesėkmes su Džonu De- 
rou ir augančius įtarimus dėl Hanos mirties. O Deivisas-Džounsas, 
laukdamas geros progos, pasiūlo Džojai patvarkyti taip, kad jos kam- 
barys būtų šalia Helenos, ir sulaukęs tinkamo momento ją nužudo. 

Barbara klausėsi jo ir netikėjo savo ausimis. Ir vėl jis gieda savo 
giesmelę, sumaniai aiškina faktus, bet tik tuos, kurie padės jam 
suimti Deivisą-Džounsą. 

— Kodėl? - paklausė netekusi kantrybės. 

— Deivisą-Džounsą ir Derou kažkas sieja. Dar nežinau kas. Gal 
kokie seni ryšiai. Gal kokia skola, kurią reikia grąžinti. O gal abi- 


pusė draugystė. Kad ir kas ten būtų, mes netruksime tai atskleisti. 


12 


+ „Grįžulo Ratų gėrimus“ jau buvo ketinama uždaryti pusiau- 
1» dieniui, kai įėjo Linlis ir Heivers. Džonas Derou neslėpė 
*“ savo nepasitenkinimo juos išvydęs. 

— Uždarau, - burbtelėjo jis. 

Linlis nekreipė dėmesio į žmogaus nenorą kalbėtis su jais. Ins- 
pektorius priėjo prie baro, atvertė aplanką ir išėmė Hanos Derou 
priešmirtinį raštelį. Šalia stovinti Heivers atskleidė užrašų knyge- 
lę. Derou stebėjo visa tai piktai sučiaupęs burną. 

— Papasakokite man apie jį, - paprašė Linlis, paduodamas smuk- 
lininkui raštelį. 

Žmogus susiraukęs dėbtelėjo į jį, bet nieko nepasakė. Paskui ėmė 
rankioti pintos dydžio stiklus, išrikiuotus ant baro, ir įtūžęs merkė 
juos į drumzlino vandens indą, pastatytą po prekystaliu. 

— Pone Derou, kokio išsilavinimo buvo jūsų žmona? Ar ji baigė 
mokyklą? Lankė universitetą? Ar buvo savamokslė? O gal labai 
mėgo skaityti? 

Surukusiame Derou veide pasirodė įtarumas - jis ieškojo Linlio 


klausimuose spąstų. Matyt, neradęs trumpai atrėžė: 

— Hana daug mokslų nekrimto. Sulaukus penkiolikos metė mo- 
kyklą. 

— Aišku. Bet gal ji domėjosi vietiniais pelkynais? Augalais ar šiaip 
gamta? 

Žmogus paniekinamai vyptelėjo. 

— Ko gi tau iš manęs reikia, Londono ponaiti? Dėk tiesiai ir 
drožk sau! 

— Ji čia rašo apie medžius. Apie medį, kuris nudžiūsta, bet vis 
tiek siūbuoja nuo vėjo. Gan poetiška, tiesa? Net priešmirtiniame 
raštelyje. Kas iš tikro yra tas lapelis? Kada jūsų žmona jį parašė? 
Kodel? Kur jūs jį radote? — Jokio atsakymo. Derou be žodžių plo- 
vė indus. Jie skimbčiojo ir piktai gurgždėjo, kai jais brūkštelėda- 
vo per metalinį dubenį. — Tą vakarą, kai ji mirė, jūs išėjote iš 
aludės. Kodėl? 

— Išėjau jos ieškoti. Buvau užlipęs viršun, į butą, radau tą, — 
Derou iškalbingai mostelėjo galva į lapelį, — virtuvėje ir išėjau jos 
ieškoti. 

— Kur? 

— Į kaimą. 

— Belsdamas į kiekvienas duris? Apžiūrinėdamas pašiūres? Apieš- 
kodamas namus? 

— Ne. Ji ne tokia, kad galą darytųsi kieno nors namuose. 

— Ojūs tikrai žinojote, kad ji ketino nusižudyti? 

— Teigi, velniai rautų, aiškiai parašyta! 

— Tikrai. Kur jos ieškojote? 

— Visur. Neprisimenu. Praėjo jau penkiolika metų. Kur čia viską 
galvoj išlaikysi, kai tiek laiko praėjo. O daba viskas užraukta. Aš 
prie to reikalo pirštų neprikišau, aišku? O byla užraukta. 

— Buvo užraukta, — paaiškino Linlis. —- Gana sėkmingai, galima 
būtų pasakyti. Bet va, pasirodė padangėj Džoja Sinkler ir ėmė kaps- 
tytis. Ir, atrodo, kai kas išsigando. Kodėl ji taip dažnai jums skam- 
bino, Derou? Ko ji norėjo? 

Derou skėstelėjo rankomis, ištrauktomis iš pamazgų. Ir susierzi- 


nęs tėeškė jas ant baro. 

— Aš gi jumi sakiau! Ta kalė norėjo kalbėtis apie Haną, bet aš 
nesileidau į kalbas. Nenorėjau, kad knaisiotųsi po praeitį ir ga- 
dintų mūsų gyvenimą. Mes jau pergyvenom savo. Velniai griebtų, 
taip bus ir daba! Ir nešdinkitės, po paraliais, iš čia arba areštuo- 
kit mane! 

Ramiai stebėdamas smuklininką, Linlis nieko nesakė, todėl De- 
rou paskutinio sakinio reikšmė darėsi vis svaresnė. Smuklininko 
veidą išmušė dėmės. Rankų gyslos lyg ir išsipūtė. 

— Areštuoti? — pakartojo Linkis. — Keista, kad jūs tai siūlote. Ko- 
dėl, po galais, turėčiau jus areštuoti už savižudybę? Tik mudu abu 
žinome, kad tai buvo ne savižudybė, tiesa, pone Derou? Manau, 
kad Džoja Sinkler padarė klaidą prasitardama, jog; tai nepanašu į 
savižudybę. 

— Nešdinkitės! — suriaumojo Derou. 

Linlis neskubėdamas surinko popierius į aplanką. 


— Mes dar sugrįšime, — maloniai pasakė jis. 


Visa susirinkusi „Aženkūro“ trupė į pavakarę, po septynių va- 
landų barnių ir ginčų, galop nutarė, kokio autoriaus kūriniu bus 
atidaromas teatras — buvo numatytas Tenesis Viljamsas ir kokia nors 
atnaujinta jo pjesė. Dėl pačio veikalo dar nebuvo susikalbėta. 

Iš salės gilumos Sent Džeimsas stebėjo žmones scenoje. Jie svarstė 
trijų galimų pjesių privalumus ir Sent Džeimsas galėjo tvirtinti, kad 
reikalai krypo taip, kaip norėjo Džoana Elekort. Ji labai priešinosi 
„Jausmų tramvajui“, irjos protestai vis stiprėjo, atrodo, mikliai skai- 
čiuojant, kiek laiko bus scenoje Airinė Sinkler, jei, kad ir kaip tai 
atrodė neįtikėtina, ši vaidintų Stelą. Regis, nekilo jokių abejonių, 
kad ji gautų Blanšos Diubua vaidmenį. 

Lordas Stinherstas buvo kantrybės įsikūnijimas visą tą laiką, 
per kurį Sent.Džeimsas stebėjo sceną. Nepaprastai kilniai jis lei- 
do visiems aktoriams, dailininkams, režisieriui ir padėjėjams iš- 
sakyti savo nuomonę apie krizę, gresiančią trupei, ir būtinybę nė 
trupučio nedelsiant imtis kito veikalo. Dabar jis atsistojo gniaužy- 


damas pirštus už nugaros. 

— Pasakysiu jums savo nutarimą rytoj, — tarė jiems. — Dirbome jau 
gana ilgai. Susitiksime vėl iš ryto. Pusę dešimtos. Būkite pasiruošę 
skaityti. 

— Ir jokių užuominų, Stiuartai? — paklausė Džoana Elekort, ilge- 
singai tiesdamasi ir atsilošdama kėdėje taip, kad plaukai nusviro it 
spindintis šviesoje aukso šydas. Šalia sėdintis Robertas Geibrielas 
meiliai trimis pirštais paglostė juos per visą ilgį. 

— Deja, jokių, - atsakė lordas Stinherstas. — Nesu dar tvirtai apsi- 
sprendęs. 

Džoana nusišypsojo jam ir pakreipė petį, kad nusimestų nuo plau- 
kų Geibrielo ranką. 

— Sakyk, brangusis, ką turėčiau padaryti, kad įkalbėčiau tave ap- 
sispręsti: mano naudai? 

Geibrielas tyliai ir šiurkščiai nusijuokė. 

— Stiuartai, griebk jautį už ragų. Dievas mato, mūsų brangioji Džo 
lenkia visus mokėjimu įkalbinėti. 

Akimirką stojo tyla, nes visi suprato užuominą. Iš pradžių nie- 
kas net nekrustelėjo, išskyrus Deividą Sidemą, kuris lėtai pakėlė 
galvą nuo skaitomo teksto ir įsmeigė akis į aktorių. Jo veidas buvo 
akmeninis, kupinas priešiškumo, bet Geibrielui tai, regis, buvo 
nė motais. 

Risas Deivisas-Džounsas metė savo tekstą. 

— Dieve, koks tu asilas, - pasakė Geibrielui pavargusiu balsu. 

— O kadaise maniau, kad aš su Risu niekad negalėčiau būti vie- 
nos nuomonės, — pridūrė Džoana. . 

Airinė Sinkler atsistūmė su kėde nuo stalo. Šaižiai, subraižyda- 
ma net scenos grindis. 

— Gerai. Ką gi, einu namo, - pasakė beveik lipšniu balsu ir nusi- 
leido nuo scenos į žiūrovų salės vidurį. Kai ji ėjo pro Sent Džeimsą, 
jis pamatė, kad ji tvardosi iš paskutiniųjų, ir ėmė svarstyti, kaip ir 
kodel ji pakenčia santuoką su Robertu Geibrielu. 

Kai aktoriai, asistentai ir dailininkai ėmė skirstytis po užkulisius, 


Sent Džeimsas atsistojo ir nuėjo į salės priekį. Salė buvo ne per 

didžiausia, gal penkių šimtų vietų, pilka nusidūksojusių cigarečių 
dūmų migla tvyrojo virš avanscenos. Jis užlipo laipteliais į sceną. 

— Gal galėčiau trumpam jus sutrukdyti, lorde Stinherstai? 

Stinherstas pusbalsiu kalbėjo su ištįsusiu vaikinu, kuris laikė len- 
telę ir suraukęs antakius kažką rašė. 

— Žiūrėk, kad visiems užtektų kopijų rytojaus skaitymui, —- pasa- 
kė baigęs. Tik tada pakėlė galvą. 

— Tai pamelavote jiems, kad dar neapsisprendęs dėl pjesės, — 
prašneko Sent Džeimsas. 

Stinherstas atsakė ne iš karto. Pirmiausia šūktelėjo: 

— Dabar mums nereikia visų tų šviesų, Donaldai! — Staiga scena 
paskendo šešėliuose. Tik stalas liko apšviestas. Stinherstas sėdo 
prie jo, išsiėmė pypkę, tabako ir pasidėjo prieš save. 

— Kartais lengviau pameluoti, — prisipažino jis. — Deja, tai viena 
savybių, kurią laikui bėgant išsiugdo prodiuseris. Jei kada nors bū- 
tumėte buvęs kupinų savimeilės aktorių varžybose, tada mane su- 
prastumėte. 

— Atrodo, turite itin liepsningą trupę. 

— Tai suprantama. Jie gerokai privargo per pastarąsias tris die- 
nas. — Stinherstas prisikimšo pypkę. Jo pečiai buvo statūs — ryškus 
kontrastas išvargusiam veidui ir balsui. — Nemanau, kad užėjote 
vien iš draugiškumo, pone Sent Džeimsai. 

Sent Džeimsas įteikė jam krūvelę padidintų nuotraukų, kurias 
padarė Debora iš Džefrio Rintaulo kvotos dokumentų. Kiekvienoje 
fotografijoje buvo veidas, kartais liemuo, bet ne daugiau. Niekas 
nerodė, kad tie žmonės kadaise buvo susirinkę į vieną būrį. Debora 
dėl to ypač pasistengė. 

— Gal jūs pasakytumėte man, kas tie žmonės? — paprašė Sent 
Džeimsas. 

Stinherstas peržiūrėjo nuotraukas, lėtai imdamas vieną po kitos. 
Pypkė buvo užmiršta. Jo gestai rodė aiškią dvejonę, ir Sent Džeim- 
sas abejojo, ar grafas sutiks bendradarbiauti. Aišku, Stinherstas pui- 
kiai žinojo, kad neprivalo ko nors atskleisti. Tačiau taip pat gerai 


nutuokė, kaip į jo atsisakymą padėti pažiūrės Linlis, jei apie tai 

sužinos. Todėl Sent Džeimsas labai norėjo, jog Stinherstas pamany- 
tų, kad jis čia atėjo kaip oficialus asmuo Linlio pavedimu. Atidžiai 
apžiūrėjęs, Stinherstas išrikiavo nuotraukas į eilę ir ėmė vardyti 
kiekvieną asmenį. 

— Mano tėvas. Sesers vyras Filipas Džerardas. Sesuo Frančeska. 
Žmona Margaretė. Mano tėvo advokatas — mirė prieš porą metų ir 
dabar, ant greitųjų, neprisimenu jo pavardės. Aš pats. 

— O tas žmogus iš profilio? 

Stinherstas suraukė kaktą. 

— Nežinau. Ko gero, niekad anksčiau jo nebuvau matęs. 

— Keista, — pasakė Sent Džeimsas. 

— Kodėl? 

— Todėl, kad fotografijoje, iš kurios jos visos padarytos, jis kalba su 
jumis. Ir kažkodėl jūs žiūrite į tą žmogų, tarsi gerai jį pažinotumėte. 

— Galėjau jį kitados ir pažinti. Bet apklausa dėl mano brolio mir- 
ties buvo prieš dvidešimt penkerius metus. O po tokio laikotarpio 
kažin ar galima iš manęs norėti, kad prisiminčiau visus ten buvu- 
sius žmones. 

— Teisybė, — atsakė Sent Džeimsas, mąstydamas apie velniškai 
įdomų dalyką - juk jis nė nebuvo užsiminęs, kad tie žmonės foto- 
grafuoti per apklausą po Džefrio Rintaulo mirties. 

Stinherstas atsistojo. 

— Jei nebegaliu būti jums naudingas, pone Sent Džeimsai, tai dar 
norėčiau kai ką patvarkyti prieš eidamas namo. 

Tai sakydamas irimdamas pypkę bei tabaką nuo stalo, jis nežiū- 
rėjo į fotografijas. Tokia reakcija nebūdinga žmogui. Jis tarsi kreipė 
akis šalin bijodamas, kad veidas neparodytų daugiau, negu jis pats 
norėjo pasakyti. Vienas dalykas tikrai nekėlė abejonių: lordas Stin- 


herstas pažįsta tą žmogų fotografijoje, nusprendė Sent Džeimsas. 


Kartais apšvietimas kaip ant delno rodo negailestingai, neišven- 
giamai artėjančią senatvę. Tiesiog neleistinai atskleidžia visus trū- 
kumus ir nepridengtą teisybę. Tiesioginė saulės šviesa, ryškios, virš 


galvos plieskiančios dienos šviesos lempos biuruose, prožektoriai, 

filmuojant be slopinančių lęšius filtrų, — visa tai atlieka patį juo- 
džiausią darbą. Džoanos Elekort grimo kambario apšvietimas prie 
tualetinio stalelio jai pasirodė kaip tik toks. Bent jau šiandien. 

Kambaryje buvo gana vėsu, tokios temperatūros ji visad norėda- 
vo — ilgiau išsilaikydavo gėlės, atsiųstos daugybės gerbėjų prieš 
spektaklius. Dabar nebuvo jokių gėlių. Ore tvyrojo kvapų mišinys, 
būdingas visiems jos turėtiems grimo kambariams: kremo veidui 
valyti, skysčio odos poroms sutraukti ir losjono, kurių flakonėliai 
buvo išmėtyti ant stalelio. Džoana vos jautė tą kvapą, nes buvo įsi- 
stebeilijusi į save veidrodyje ir nuodugniai apžiūrinėjo kiekvieną 
žymę, bylojančią apie artėjantį pusamžį: jau ryškėja raukšlės nuo 
nosies iki smakro, smulkus tinklelis prie akių, pirmasis rėželis apie 
kaklą — aiški pradžia senatvės ringių, kurių laikui bėgant jau nie- 
kaip nenuslėpsi. 

Ji vyptelėjo šaipydamasi iš savęs, kai pagalvojo, kad beveik visko 
išvengė, ką jai nuo gimimo ruošė gyvenimo liūnas. Paspruko iš ne- 
valyvo valdiško penkių kambarėlių šeimos namo Notingeme; nuo 
niekad nesiskutančio, paniurusio tėvo mašinisto, gaunančio bedar- 
bio pašalpą ir nuolat sėdinčio prie lango, — visos jo svajonės buvo 
jau seniai sudužusios; nuo amžino motinos verkšlenimo dėl šalčio, 
visad besiskverbiančio pro nesandarius langus, nuo nespalvoto te- 
levizoriaus, dėl kurio nulaužtos rankenėlės negalėjai nutildyti gar- 
so ir kuris kiaurą dieną rėždavo ausis ir vesdavo visus iš proto; 
išvengė dalios, tekusios visoms seserims, kartojančioms tėvų san- 
tuokinį gyvenimą, — begaliniai, kas aštuoniolika mėnesių kamuo- 
jantys gimdymai ir merdėjimas be jokios prošvaistės ar džiaugsmo. 
Ji nuo viso to paspruko. Bet negali pabėgti nuo lėtai artėjančio iri- 
mo, lemto visiems žmonėms. 

Kaip ir daugelis egocentrikų, kurių grožis karaliauja scenose, ek- 
ranuose ir daugybės žurnalų viršeliuose, ji kurį laiką manė galė- 
sianti nuo jo išsisukti. Teisybę sakant, net priprato tikėti, kad taip ir 
bus. Nes Deividas visad leisdavo jai puoselėti tokias viltis. 

Vyras jai buvo daugiau negu išvaduotojas iš Notingemo skurdo. 


Deividas buvo tikra, pastovi vertybė šiame permainingame pa- 

saulyje, kuriame šlovė tokia trumpalaikė, kuriame kritikų liaup- 
sės naujam talentui gali reikšti garsios aktorės, paaukojusios visą 
gyvenimą scenai, žlugimą. Deividas pažinojo tą pasaulį, jam buvo 
ne paslaptis, kaip jis baugina ją, ir savo nuolatine parama bei 
meile, nepaisydamas jos kaprizų, reikalavimų, flirtų, numalšin- 
davo jos baimę. Iki Džojos Sinkler pjesės, kuri viską tarp jų ne- 
grąžinamai pakeitė. 

Įbedusi akis į veidrodį, Džoana iš tikrųjų nematė savo veido, nes 
pajuto vėl kylant pyktį. Ne tą ugnį, kuri degino ją su tokia nepaaiš- 
kinama, keršto siekiančia jėga tą šeštadienio naktį Vesterbrejuje, 
ne, toji perdegė, bet liko mažytė liepsnelė, kuri galėjo, atsiradus 
mažiausiam paakinimui, įžiebti jai didžiulę aistrą. 

Deividas ją išdavė. Ji vertė save galvoti apie tai visą laiką, bijo- 
dama, kad dešimtmečiais trukęs jų artimumas paveiks jos sąmonę 
ir ji atleis jam. O ji nė už ką neturėjo jam atleisti. 

Jis žinojo, ką ji išgyveno per paskutinį „Otelo“ spektaklį vaidin- 
dama su Robertu Geibrielu. Jis žino, kaip ji niekina Geibrielo prie- 
kabiavimą, jo mėgavimąsi atsitiktiniais susitikimais, nenumatytais 
judesiais, kad ranka paliestų pačius jos krūtų spenelius, ilgais sce- 
nos bučiniais prieš milžinišką publiką, kuri tiki tai esant vaidybą, 
gėrisi jo visapusišku meistriškumu, laiko tai aktoriaus seksualumo 
išraiška. 

— Patinka tau ar ne, bet judu su Geibrielu, būdami drauge sceno- 
je, užburiate visus, — kartą pasake Deividas. 

Nė truputėlio pavydo, jokio susirūpinimo. Ji visad galvodavo ko- 
dėl. Ir tik dabar suprato. 

Jis melavo jai sakydamas, kad Stinherstas reikalavo, jog Džojos 
Sinkler pjesėje vaidintų Robertas Geibrielas, atseit be jo Stinhers- 
tas negalįs apsieiti. Bet dabar ji žino teisybę, kurios niekaip negali 
suvirškinti. Pareikalavus Geibrielą atleisti, sumažėtų spektaklio pa- 
jamos ir tai sumenkintų jos atlygio dalį, vadinasi, ir Deividas ma- 
žiau gautų. O Deividas mėgsta pinigus: Lobb batai, rolsroisas, na- 
mai Ridžents Parko rajone, namas užmiestyje, geriausių firmų 


drabužiai. Jei visas tas gėrybes galima turėti, tai ką čia reiškia, jei 

žmona dar metus kitus turės kentėti šlykščius Roberto Geibrielo 
meilikavimus? Galų gale juk ji tai darė daugiau negu dešimtmetį. 

Kai jos grimo kambario durys atsidarė, Džoana nesivargino pa- 
sukti galvos nuo veidrodžio, nes jame puikiai buvo matyti durys. O 
Jei jų ir nebūtų buvę matyti, ji vis tiek būtų žinojusi, kas įėjo. Ką gi, 
jau dvidešimt metų girdi savo vyro žingsnius, lengvai atpažįsta jo 
tvirtą eiseną, žino, kaip jis brūkšteli degtuku užsidegdamas cigare- 
tę, kaip šiugžda drabužiai jam velkantis, kaip lėtai atsipalaiduoja jo 
raumenys prieš miegą. Ji pripratusi prie kiekvieno jo gesto; galų 
gale jie būdingi tik Deividui. 

Bet dabar tas jai nerūpėjo. Pasiėmusi plaukų šepetį ir smeigtu- 
kus, pastūmėjusi grimo dėžutę į šalį, ji emė šukuotis plaukus skai- 
čiuodama iki šimto, tarsi kiekvienas šepečio brūkštelėjimas tolintų 
ją nuo bendro su Deividu gyvenimo. 

Įėjęs jis nieko nepasakė. Tik kaip paprastai pasuko prie šez- 
longo. Bet šį kartą nesėdo. Ir prakalbo tik tada, kai ji pagaliau 
baigė šukuotis plaukus, numetė ant stalo šepetį ir iškalbingai 
pasisuko į jį. 

— Man rodos, galėčiau kiek lengviau atsipūsti, jei žinočiau, kodėl 


taip pasielgei, - pasakė jis. 


**x 


Tą vakarą ledi Helena atvažiavo į Sent Džeimso namus prieš še- 
šias. Jautėsi prislėgta ir liūdna, Net atneštas į Sent Džeimso kabi- 
netą padėklas, apkrautas šviežiomis bandelėmis, sumuštiniais, ar- 
bata ir grietinėle, menkai ją tepradžiugino. 

— Atrodo, tau reikia išgerti chereso, - pasakė Sent Džeimsas, kai 
ji nusimovė pirštines ir nusivilko paltą. 

Ledi Helena išsiėmė iš rankinės užrašų knygelę. 

— Pataikei kaip pirštu į akį, — prislėgtu balsu atsiliepė ji. 

— Nepasisekė? — paklausė Debora. Ji sėdėjo ant kušetės į dešinę 
nuo židinio, vis nugriebdama kokį kąsnį Puikiui, pleiskanotam ma- 


žyčiam taksui, kantriai lūkuriuojančiam prie jos kojų ir retsykiais 

meiliai lyžtelėjančiam jai kulkšnį dailiu rožiniu liežuvėliu. Netolie- 
se, ant krūvos popierių viduryje Sent Džeimso rašomojo stalo, buvo 
jaukiai susirangiusi pilka katė Aliaska. Ji kiek prisimerkė įėjus le- 
di Helenai, bet nė nekrustelėjo. 

— Taip nepasakysi, — atsakė ji, su dėkingumu imdama chereso 
stiklą, kurį padavė Sent Džeimsas. — Sužinojau, ko mums rei- 
kia. Tik... 

— Tik tai nelabai į naudą Risui? — spėjo Sent Džeimsas. 

Ji meiliai šyptelėjo, bet lūpos jai suvirpėjo. 

Jo klausimas keistai ją įskaudino, ir ji staiga pasijuto labai nelai- 
minga suvokusi, kaip daug priklauso nuo jos pokalbio su lordo Stin- 
hersto sekretore, norint nukreipti nuo Riso įtarimus. 

— Taip, tas pokalbis nelabai padės Risui. Deja, jis išvis nelabai 
ką duoda. 

— Papasakok smulkiau, — paprašė Sent Džeimsas. 

Kad nebuvo ko ten ir pasakoti. Lordo Stinhersto sekretorė gana 
mielai paaiškino apie tuos telefono skambučius, kuriuos perdavė 
darbdaviui, kai suprato, kad jie gali išvaduoti jį nuo įtarimo, krin- 
tančio ant jo po Džojos Sinkler mirties. Todėl ji atvirai viską išdėjo 
ledi Helenai, net parodė užrašų knygelę, kurioje buvo užrašiusi Stin- 
hersto žodžius, kuriuos ji turėjusi pasakyti, jei kas skambintų. Trum- 
pai drūtai. „„Priverstas būti Škotijoje dėl nelaimingo įvykio. Kai ga- 
lėsiu, tuoj pat paskambinsiu“. | 

Tik vieno skambučio turinys buvo kitoks ir tikrai keistas, bet ne- 
atrodė, kad. slėptų kokią nusikalstamą veiką. „Pakartotinai išniro, 
todėl esu priverstas antrą kartą šį mėnesį atidėti pasimatymą su 
jumis. Labai apgailestauju. Skambinkit į Vesterbrejų, jei tai sukel- 
tų nepatogumų“. 

— Išniro? — pakartojo Sent Džeimsas. — Keistai pasakyta. Ar tikrai 
jis pavartojo šį žodį? 

— Tikrų tikriausiai. Stinhersto sekretorė net užrašė man. 

— Gal koks teatralų žargonas? — spėjo Debora. 

Sent Džeimsas nerangiai atsisėdo į krėslą šalia jos. Ji pasislinko, 


kad jam būtų vietos kojai ištiesti. 

— Helena, kam buvo skirta ta žinutė? 

Ji pažvelgė į užrašus. 

— Serui Kenetui Vilingeitui. 

— Draugas? Kolega? 

— Nesu visai tikra... — Ledi Helena dvejojo svarstydama, kaip 
pateikti paskutinę informaciją, kad Sent Džeimsas suvoktų jos ypa- 
tingumą. Ji suprato, kad iš pažiūros tai tik smulkmena, bet kaip ji 
tikėjosi, jog ji nukreips juos kita kryptimi ir Risas bus paliktas ra- 
mybėje. — Gal aš griebiuosi už šiaudo, Saimonai, — kalbėjo ji nuo- 
širdžiai, — bet tas paskutinis skambutis kažkoks kitoks. Visais ki- 
tais buvo atšaukti Stinhersto susitikimai, numatyti per kelias 
ateinančias dienas. Sekretorė paprasčiausiai perskaitė visą Stin- 
hersto pasimatymų sąrašą. Bet šis, paskutinis skambutis Vilingeitui 
neturėjo nieko bendro su tuo sąrašu. Tad arba tai buvo susitikimas, 
dėl kurio Stinherstas susitarė pats, nesakydamas sekretorei... 

— Arba dėl jo išvis nebuvo tartasi, — už ją baigė Debora. 

— Yra tik vienas būdas tai sužinoti, - pasakė Sen Džeimsas. — 
Tiesiog priremti Stinherstą prie sienos. Arba išsiaiškinti, kas per 
paukštis tas Vilingeitas. Bet, deja, negalime toliau veikti be Tomio 
žinios. Reikia perduoti jam visą mūsų surinktą informaciją, ir tegu 
jis pats toliau narplioja. 

— Bet Tomis numos į ją ranka! Jūs gi žinote jį! — ėmė protestuoti 
Helena. — Jis ieško tik sąsajų su Risu. Jis griebs tik tuos faktus, 
kurie, jo nuomone, leis jį areštuoti. Daugiau niekas dabar Tomiui 
nerūpi. Ar jums neužteko praėjusio savaitgalio tuo įsitikinti? Be to, 
jei viską jam išklosi, jis supras, kad Barbara savarankiškai tyrė by- 
lą... su mūsų pagalba, Saimonai. Negali padaryti jai tokios kiaulys- 
tės. 

Sent Džeimsas atsiduso. 

— Helena, paprastai nebūna ir avis sveika, ir vilkas sotus. Negali 
jų abiejų apginti. Reikia vienaip ar kitaip apsispręsti. Ar aukosi 
Barbarą Heivers? Ar Risą? 


— Aš nieko neaukosiu! 

Jis papurtė galvą. 
— Žinau, ką jauti, bet bijau, kad neišdegs. 


Kai Koteris įvedė į kabinetą Barbarą, ji iš karto pajuto įtampą. Ji 
tiesiog tvyrojo kambaryje. Staiga stojo tyla, o po jos pasipylę pasi- 
sveikinimai tik atskleidė nesmagią visų trijų nuotaiką. Atmosfera 
buvo slegianti. 

— Kas yra? — paklausė Barbara, nes tikėjo jų padorumu. 

— Saimonas mano, kad nebegalime veikti be Tomio žinios. - Ledi 
Helena ėmė pasakoti apie keistą žinią, Stinhersto perduotą telefo- 
nu serui Kenetui Vilingeitui. 

— Mes, Barbara, neturime teisės kištis į tų žmonių gyvenimą ir 
klausinėti jų, — pridūrė Sent Džeimsas, kai ledi Helena nutilo. - Ir 
jūs žinote, kad jie neprivalo kalbėtis su mumis. Taigi jei Tomis nesi- 
ims tęsti mūsų darbo, bijau, kad jau būsime priėję liepto galą. 

Barbara susimąstė. Ji puikiai žinojo, kad Linlis neketina nusi- 
sukti nuo masalo rytinėje Anglijoje. Per daug buvo juo susižavėjęs. 
Jis nusispjaus į kažkokią neaiškią žinutę nežinomam londoniečiui 
Vilingeitui kaip į laiko gaišinimą. Ypač, galvojo ji su kartėliu, kad 
ją siuntė lordas Stinherstas. Sent Džeimsas ir Helena teisūs. Jie 
priėjo liepto galą. Bet jei ji nesugebės jų įtikinti veikti be Linlio, 
Stinherstas išlįs iš tos balos sausut sausutėlis. 

— Aišku, mes žinom, kas bus, jei Tomiui paaiškės, kad veikėte 
tirdama bylą savo nuožiūra, be jo leidimo... 

— Man nesvarbu, — stačiokiškai nukirto Barbara ir pati nustebo 
pajutusi, kad sako tikrą tiesą. 

— Jus gali nušalinti nuo darbo. Ar uniformuotą vėl pasiųsti į gat- 
vę. Net išvis atleisti iš darbo. 

— Dabar man tai nėra svarbu. Svarbu byla. Aš visą sumautą dieną 
gaudžiau vėją lauke toje rytinėje Anglijoje be vilties už ko nors už- 
kibti. Bet dabar, kai mes lyg ir radom siūlo galą, neketinu visko 
mesti tik todėl, kad kas nors gali vėl pasiųsti mane uniformuotą į 


gatvę. Arba išmesti iš darbo. Ar dar ką padaryti. Todel jei privalo- 

me jam pasakyti, mes pasakysime. Viską. — Ji žiūrėjo tiesiai jiems į 
akis. — Ar tuoj pat? 

Nors ji buvo tvirtai apsisprendusi, kiti du dvejojo. 

— Ar nenorite dar pagalvoti? — paklausė ledi Helena. 

— Man nėra reikalo galvoti, — atsakė Barbara. Jos balsas buvo 
šiurkštus ir toliau jai kalbant netapo švelnesnis. — Žinot, aš mačiau 
mirštantį Gaueną. Jis išsitraukė peilį sau iš nugaros ir šliaužė plo- 
vyklos grindimis ieškodamas pagalbos. Visas buvo kaip išviręs. Nosis 
sulaužyta. Lūpos perskeltos. Aš noriu surasti tą, kuris taip sumaito- 
jo šešiolikmetį vaikiną. Ir jei neteksiu darbo dėl to, kad ieškojau 
žudiko, man tai nebus per didelė kaina. Kas su manim? 

Garsūs balsai vestibiulyje neleido atsakyti. Atsivėrė durys, ir pro 
Koterį prasmuko Džeremis Vinis. Sunkiai gaudydamas kvapą, įrau- 
dęs, kelnių klešnės šlapios iki kelių, rankos be pirštinių, sugrubu- 
sios nuo šalčio rankos. 

— Negalėjau pagauti taksi, - sušvokštė. — Nuo Slouno aikštės visą 
kelią bėgau. Bijojau, kad neužtiksiu jūsų. — Jis išniro iš palto ir 
numetė jį ant kušetės. — Sužinojau, kas tas žmogus fotografijoje. 
Turėjau iš karto jums pranešti. Jo pavardė Vilingeitas. 

— Kenetas? 

— Tas pats. — Vinis gaudydamas orą palinko ir rankomis apėmė 
kelius. — Ir tai ne viskas. Įdomiausia ne kas jis, o ką dirba. — Vinis 
staiga išsišiepė. — Nežinau, kas jis buvo 1963 metais. Bet dabar jis 
vadovauja KŽ5. 


13 


< Kambaryje nebuvo tokių, kurie nebūtų supratę visos Džere- 

I» mio Vinio žodžių potekstės - KŽ5: Karinė žvalgyba, penk- 

*“ tas skyrius. Britų kontržvalgybos institucija. Staiga pasida- 

rė aišku, kodėl Vinis strimgalviais įpuolė pas juos, įsitikinęs, kad 

bus priimtas išskėstomis rankomis, nes nė kiek neabejojo, jog neša 

nepaprastai svarbią informaciją. Jei anksčiau jis ir buvo įtariamas, 

dabar aišku kaip dieną — dėl šio naujo posūkio jis išbrauktas iš 
sąrašo. Tarsi būtų tuo įtikėjęs, jis kalbėjo toliau. 

— Ir dar kai kas. Mane sudomino mūsų šio ryto šneka apie 1963 
metų Profjumo ir Kiler bylą, todėl panaršiau po archyvą, gal kas 
rašoma siejant tą situaciją su Džefrio Rintaulo mirtimi. Pamaniau, 
kad gal ir Rintaulas turėjo kokių ryšių su ta kviečiamąja mergina ir 
lėkė pas ją į Londoną tą naktį, kai užsimušė. 

— Bet Profjumo ir Kiler istorija jau tokia sena, - įsiterpė Debo- 
ra. — Tokio pobūdžio skandalas dabar tikrai nepakenktų šeimos 
garbei. 

Ledi Helena sutiko su ja, bet savo argumentus iškošė per dantis: 

— Saimonai, tiesa tokia: nužudyta Džoja. Sunaikinta pjesė. Nuga- 


labytas Gauenas. Ir visa tai dėl to, kad Džefris Rintaulas matydavo- 

si su kviečiamąja mergina prieš dvidešimt penkerius metus? Kaip 
galima teigti, kad tai patikimas motyvas? | 

— Viskas priklauso nuo žmogaus visuomeninės padėties svarbu- 
mo, — atsakė Sent Džeimsas. — Paimkim kad ir Profjumo atvejį. Jis 
buvo Karo ministerijos sekretorius, palaikė santykius su Kristina 
Kiler, telefonu iškviečiama mergina, kuri lankė ir tokį žmogų kaip 
Jevgenijus Ivanovas. 

— Kuris šiaip dirbo Sovietų ambasadoje, - pridūrė Vinis ir ramiai 
kalbėjo toliau: — Bet pagal turimas žinias buvo sovietų šnipas. Poli- 
cijoje per apklausą Kristina Kiler mielai papasakojo, kad buvo pa- 
prašyta išpešti iš Džono Profjumo datą, kada amerikiečiai perduos 
kai kurias atominių ginklų paslaptis Vakarų Vokietijai. 

— Nieko sau panelė, — pareiškė savo nuomonę ledi Helena. 

— Tai prasiskverbė į spaudą — o gal ji to ir siekė, - ir po Profjumo 
kojomis ėmė degti žemė. 

— Po vyriausybės taip pat, - pridūrė Heivers. 

Vinis linktelėjo sutikdamas. 

— Leiboristų partija pareikalavo, kad Profjumo santykiai su Kiler 
būtų apsvarstyti Bendruomenės rūmuose, o liberalų partija parei- 
kalavo ministro pirmininko atsistatydinimo. 

— Kodel? - paklausė Debora. 

— Jie tvirtino, kad jis, kaip saugumo vadovas, arba žinojo viską 
apie Profjumo santykius su Kiler ir slėpė juos, arba kaltas dėl ne- 
kompetentingumo ir aplaidumo, - aiškino Vinis. — Bet galėjo būti, 
kad ministras pirmininkas paprasčiausiai pajuto, jog neatlaikys ki- 
to panašaus rimto skandalo, dėl kurio turėtų atsistatydinti jo mi- 
nistras, kaip tikriausiai būtų atsitikę, jei Profjumo elgesys būtų bu- 
vęs nuodugniai ištirtas. Todėl jis rizikavo ir pasistengė, kad Profjumo 
darbeliai neiškiltų aikštėn. Jei Profjumo veikla būtų paaiškėjusi 
taip greitai po Vasalo bylos, tada jau ir ministrui pirmininkui būtų 
reikėję palikti postą. 

— Vasalo? - ledi Helena visa įsitempė. Išbalusi palinko į priekį. 

Dėl tokios reakcijos į jo žodžius Vinis, netekęs žado, įbedė į ją 


akis. 

— Viljamas Vasalas. Buvo nuteistas kalėti spalio mėnesį šešiasde- 
šimt antrais metais. Dirbo Jūrų ministerijoje klerku ir šnipinėjo so- 
vietams. 

— Dieve mano! Dieve mano! — sušuko ledi Helena. Ji pašoko ir 
pasisuko į Sent Džeimsą. — Saimonai! Juk tai žodžiai iš pjesės, dėl 
kurios taip pasišiaušė visi Rintaulai. „Kitas Vasalas“. Personažas 
bėgo neturėdamas laiko grįžti į Londoną. Jis pasakė, kad nebus 
kitas Vasalas. Tik išgirdę tą žodį, šeima jau žinojo, ką tai reiškia. Jie 
žinojo! Frančeska, Elizabeta, lordas ir ledi Stinherstai! Visi jie ži- 
nojo! Čia ne santykiai su telefonu iškviečiama mergina! Čia visai 
kitas dalykas! 

Sent Džeimsas jau kėlėsi iš krėslo. 

— Helena, tai sužinojęs Tomis pakeis savo nuomonę. 

— Dėl ko pakeis nuomonę? - paklausė Debora. 

— Dėl Džefrio Rintaulo, mano meile. Kitas Vasalas. Atrodo, kad 
Džefris Rintaulas buvo sovietų šnipas. Ir, Dievas mato, visi šeimos 


nariai ir gera vyriausybės dalis, regis, tai žinojo. 


Linlis paliko valgomojo ir svetainės duris atviras labiausiai dėl 
to, kad vakarieniaudamas girdėtų muziką iš stereofoninio grotuvo. 
Kelias paskutines dienas jis visai neturėjo apetito. Šįvakar taip pat. 
Todėl didesnę nesuvalgytos avienos kepsnio dalį pastūmė į šalį ir 
pasinėrė į Bethoveno simfonijos aistrų pasaulį, girdimą iš gretimo 
kambario. Atsistojęs nuo stalo atsilošė krėsle ir ištiesė kojas. 

Per pastarąsias dvidešimt keturias valandas jis vengė galvoti apie 
bylos, kurioje stengėsi apkaltinti Risą Deivisą-Džounsą, poveikį He- 
lenai Klaid. Atkakliai prisiversdamas eiti priekin nuo vieno fakto 
prie kito, įstengė visiškai negalvoti apie Heleną. Bet dabar jį užplū- 
do mintys apie ją. 

Jis supranta jos nenorą tikėti Deiviso-Džounso kaltumu. Juk ją, 
šiaip ar taip, su juo sieja ganėtinai artimi ryšiai. Bet ką ji pasakys, 
kai susidurs su akivaizdžia tiesa - nenuneigiama, paremta daugybe 
faktų, — kad ji buvo šaltakraujiškai išnaudojama vykdant žmogžu- 


dystę? Ir kaip galėtų apginti ją nuo smūgio, kuris, sužinojus tiesą, 

gali sujaukti jai gyvenimą? Mąstydamas apie tai, Linlis jautė, kad 
nebegali kišti galvos į smėlį ir negalvoti apie tai, kaip velniškai 
ilgisi Helenos ir kad gali prarasti ją visiems laikams, jei ir toliau 
persekios Deivisą-Džounsą iki logiškos baigties. 

— Milorde? — Jo kambarinis mindžikavo tarpduryje, trindamas 
kairio bato priekį į dešinę koją, tarsi būtų reikėję dar tobulinti ir 
taip dabitišką išvaizdą. Jis ranka perbraukė savo puikiai apkirptus 
1r sušukuotus plaukus. 

Tikras Iton Terasos frantas, pamanė Linlis ir, kai jau atrodė, kad 
jauniklis niekad nebaigs čiustytis, vangiai atsiliepė: 

— Ką, Dentonai? 

— Milorde, vestibiulyje laukia ledi Helena Klaid. Taip pat ponas 
Sent Džeimsas ir seržantė Heivers. - Dentonas buvo nerūpestingo 
abejingumo pavyzdys, manydamas, jog tai pati tinkamiausia išraiš- 
ka tokia proga. Tačiau jo balsas dvelkė nuostaba, todėl Linlis su- 
metė, kad Dentonas jau žino — juk paprastai tarnai viską suuodžia — 
apie jo nutrūkusius santykius su ledi Helena. Juk jis jau trejus me- 
tus gana rimtai bičiuliavosi su ledi Helena Kerolaine. 

— Tai neversk jų stovėti koridoriuje, — pasakė Linlis. 

— Į svetainę? — rūpestingai paklausė Dentonas. Per daug jau rū- 
pestingai, pamanė Linlis. 

Linktelėjęs jis pakilo, irzliai galvodamas, vargu ar jie norėtų susi- 
tikti su manim virtuvėje. 

Visi trys stovėjo vos ne prisiglaudę vienas prie kito svetainės ga- 
le, kai po akimirkos pas juos atėjo Linlis. Jie buvo susibūrę po Lin- 
lio tėvo portretu, o kad grojo muzika, kalbėjosi pusbalsiu skubriais 
balsais. Jam įėjus svečių šneka nutrūko. Ir tada, tarsi jis būtų pa- 
prašęs, jie ėmė vilktis paltus, dėti ant kėdžių skrybėles, šalikus, 
pirštines. Sakytum taip norėjo išlošti kiek laiko. Linlis išjungė gro- 
tuvą, įdėjo plokštelę į voką ir smalsiai nužvelgė svečius. Jie atrodė 
keistai prislėgti. 

— Tomi, mes gavome šiokios tokios informacijos, su kuria turi su- 
sipažinti. 


— Kokios informacijos? 

— Apie lordą Stinherstą. 

Linlio akys iškart nukrypo į seržantę Heivers. Ji sutiko jo žvilgsnį 
nė nemirktelėjusi. 

— Ko gero, jūs prikišote nagus, Heivers? 

— Taip, sere, aš. 

— Tomi, čia mano darbas, - įsiterpė Sent Džeimsas, kol Linlis dar 
nespėjo išsižioti. - Barbara užtiko Džefrio Rintaulo kapą Vesterbre- 
jaus miške ir parodė man. Pamaniau, kad verta jį apžiūrėti. 

Linlis ne be pastangų išliko ramus. 

— Kodėl? 

— Del Filipo Džerardo testamento, - neiškentusi sušuko ledi He- 
lena. - Frančeskos vyro, kuris pareiškė nenorįs būti palaidotas Ves- 
terbrejaus žemėje. Dėl tų lordo telefono skambučių tą rytą, kai įvy- 
ko žmogžudystė. Jis ne tik atšaukė susitikimus, Tomi. Dėl to... 

Linlis pažvelgė į Sent Džeimsą, pajutęs išdavystės smūgį iš pa- 
čios netikėčiausios pusės. 

— Dieve mano. Tai tu papasakojai joms apie mano pokalbį su Stin- 
herstu? 

Sent Džeimsui bent užteko padorumo nudelbti akis. 

— Apgailestauju. Tikrai. Bet nebuvo kitos išeities. 

— Nebuvo kitos išeities? — negalėdamas patikėti atitarė Linlis. 

Ledi Helena dvejodama žengė žingsnį prie jo. 

— Labai prašau, Tomi. Žinau, kaip dabar jautiesi. Tarsi mes visi 
būtume prieš tave susimokę. Bet tikrai taip nėra. Meldžiu tavęs. 
Paklausyk! 

Šią akimirką Helenos užuojauta Linliui buvo nepakeliama. Jis 
net nepagalvojęs žiauriai pliaukštelėjo jai per veidą. 

— Manau, visi puikiai žinome, kieno pusę tu, Helena, palaikai. 
Ne tau objektyviai vertinti tiesą, turint galvoj, kad pati esi įsipai- 
niojusi į tą bylą. 

Ledi Helenos ranka nusviro. Nuo smūgio peršėjo veidą. Tada le- 
diniu iš pykčio balsu prašneko Sent Džeimsas. 

— Ir ne tau, Tomi, jei jau kalbėsime atvirai, — pasakė ir nutilo. 


Paskui prakalbo kitokiu balsu, bet vis tiek nesutaikomu, kaip ir prieš 

tai. — Lordas Stinherstas melavo tau apie brolį ir žmoną. Nuo pra- 
džios iki galo. Gerai, kad Skotland Jardas žinojo jį ketinsiant išsi- 
sukti ir palaimino jo žaidimo taisykles. Skotland Jardas tyčia parin- 
ko tave tirti tą bylą, nes tu greičiau už kitus būtum patikėjęs tuo, ką 
Stinherstas tau pasakos. Tarp jo brolio ir jo žmonos niekad nebuvo 
jokio romano, Tomi. Ar nori išgirsti faktus, ar mums eiti lauk? 

Linlis pajuto, kad jam šąla kaulai. 

— Apie ką, po šimts, jūs čia kalbate? 

Sent Džeimsas priėjo prie kėdės. 

— Mes ir atėjom tau visko papasakoti. Tačiau šlakelis brendžio 


dabar tikrai mums praverstų. 


Sent Džeimsui bendrais bruožais dėstant apie Džefrį Rintaulą su- 
rinktą informaciją, Barbara Heivers stebėjo Linlį. Ji žinojo, kaip jis 
priešinsis faktams — juk Rintaulas tokios pačios privilegijuotos kil- 
mės kaip ir pats Linlis. Visos Linlio, aristokrato, nuostatos veikė su- 
tartinai, akindamos jį neigti kiekvieną jų faktą. Barbara, kaip polici- 
ninkė, matė, kad kai kurie įrodymai skystoki. Bet vienintelis būdas 
jiems sužinoti pagrindinį dalyką — ar Džefris Rintaulas šnipinėjo so- 
vietams, metų metais dirbdamas tokioje opioje terpėje kaip Krašto 
apsaugos ministerija, — buvo tik jo brolio Stinhersto patvirtinimas. 

Būtų buvę idealu, jei jie būtų galėję prieiti prie KŽ5 kompiute- 
rio. Net rinkmena, skirta Džefriui Rintaului, su užrašu neprieina- 
ma, būtų parodžiusi, kad juo domėjosi kontržvalgybos skyrius. Bet 
jie negalėjo prisikasti nei prie kompiuterio, nei prie kito kokio KŽ5 
šaltinio, galinčio patvirtinti jų versiją. Net Skotland Jardo Ypatin- 
gasis skyrius jiems nieko nepadės, jei pats pritarė lordo Stinhersto 
pramanui apie brolio mirtį Škotijoje. Taigi viskas priklausė nuo to, 
ar Linlis sugebės įveikti savo nusistatymą prieš Risą Deivisą-Džoun- 
są. Ar sugebės pažvelgti tiesai į akis. O tiesa buvo ta, kad lordas 
Stinherstas, ne Deivisas-Džounsas, turėjo ypatingą motyvą trokšti 
Džojos Sinkler mirties. Gavęs iš sesers Džojos kambario raktą, jis 
nužudė moterį, kurios pjesėje be jo žinios ketinta atskleisti didžiau- 


sią jo šeimos paslaptį. 

— Todėl kai Stinherstas išgirdo Vasalo pavardę Džojos pjesėje, jis 
iš karto suvokė, apie ką ji ten rašo, — baigė Sent Džeimsas. — O 
pagalvok, Tomi, kaip Džefrio Rintaulo aplinka žiūrėtų į tokią žinią, 
kad jis — sovietų šnipas. Jis studijavo Kembridže ketvirtajame de- 
šimtmetyje. Mes žinome, kad tada sovietai iš kailio nerdamiesi ver- 
bavo sau žmones. Rintaulas studijavo ekonomiką, tad, be abejo, 
buvo imlesnis Markso idėjoms. O paskui jo elgesys karo metu. Pasi- 
prašęs perkeliamas į Balkanus, palaikė ryšius su rusais. Nenusteb- 
čiau sužinojęs, kad jis Balkanuose buvo ir tikrinamas. Be abejo, ten 
jis gavo pačius svarbiausius nurodymus - įsigauti į Krašto apsau- 
gos ministeriją. Vienas Dievas žino, kiek nepaprastai svarbių duo- 
menų jis perdavė sovietams per tuos metus. 

Sent Džeimsui baigus kalbėti, niekas neištarė nė žodžio. Visų dė- 
mesys buvo nukreiptas į Linlį. Susėdę po septintojo Ešertono grafo 
portretu, jie įsmeigė žvilgsnius į Linlį, o tas pakėlė akis į tėvo vei- 
dą, tarsi prašydamas patarimo. Tačiau tėvo veido išraiška buvo ne- 
įskaitoma. 

— Pakartok dar, kokia buvo Stinhersto žinutė Vilingeitui, — paga- 
liau pasakė jis. 

Sent Džeimsas palinko į priekį. 

— Pasakė, kad vėl išniro ir todėl jis priverstas atidėti pasimatymą 
su Vilingeitu šį mėnesį antrą kartą. Tr paprašė skambinti į Vesterbre- 
jų, Jei tai sukeltų problemų. 

— Jei jau tiksliai nustatėme, kas yra Vilingeitas, žinutė ima įgauti 
daugiau prasmės, — kalbėjo Barbara. Ji baisiai troško jį įtikinti. — 
Atrodo, jis pranešė Vilingeitui, jog faktas apie Džefrį Rintaulą kaip 
šnipą iškilo aikštėn antrą kartą. Pirmą kartą tai įvyko Naujųjų 1962 
metų išvakarėse. Todėl Vilingeitas turėjo paskambinti į Vesterbrejų 
ir padėti išspręsti tą bėdą. O bėda — Džojos Sinkler mirtis ir jos 
tekstas, atskleidžiąs negražių smulkmenų iš Džefrio praeities. 

Linlis linktelėjo. 

Barbara vėl sušneko. 

— Aišku, lordas Stinherstas pats negalėjo paskambinti Vilingei- 


tui, tiesa? Pasidomėję Vesterbrejaus telefono skambučiais, būtume 

jį demaskavę. Todėl jis perdavė tą žinią sekretorei. O ji padarė kas 
reikia. Ir Vilingeitas, supratęs žinią, tikrai jam paskambino, sere. 
Regis, du kartus. Atsimenate? Merė Agnesė sakė man girdėjusi du 
skambučius. Jie turėjo būti Vilingeito. Vienas — kas, po šimts, ten 
nutiko. Antras — pasakyti Stinherstui, kad jam pavyko susitarti su 
Skotland Jardu. 

— Taip pat atsimink, — pasakė Sent Džeimsas, — kad, pasak ins- 
pektoriaus Makeskino, Stretklaido kriminalinis skyrius neprašė Skot- 
land Jardo padėti susidoroti su ta byla. Jiems tiesiog buvo pranešta, 
kad ją tirs Skotland Jardas. Matyt, visa tai patvarkė Vilingeitas, 
paskambinęs kokiam aukštam Jardo pareigūnui, kad kam perduotų 
bylos tyrimą, ir tada vėl davė žinią, kas vadovaus tyrimui. Be abejo, 
Stinherstas gerai pasiruošė susitikimui su tavim įvykio vietoje. Tu- 
rėjo visą dieną sukurpti istorijai, kuria tu, tokios pat aukštos kilmės 
žmogus, patikėtum. Tai turėjo būti asmeninis dalykas, toks, kokį 
džentelmenui būtų sunku pasakoti. Kas geriau tiktų už tariamai ne- 
santuokinį žmonos vaiką? Tikrai velniškai gudriai sugalvojo. Jam 
nė į galvą neatėjo mintis, kad tu gali jo paslaptį man patikėti. Nei 
kad aš, deja, pats ne kažin koks džentelmenas, apvilsiu tavo pasiti- 
kėjimą. Labai apgailestauju tai padaręs. Jei būtų buvusi kokia kita 
išeitis, būčiau tylėjęs. Viliuosi, kad tiki manim. 

Paskutinis Sent Džeimso sakinys nuskambėjo kaip ir pabaiga. Bet 
po jo Linlis ištiesė ranką į brendį. Įsipylė sau ir pastūmė grafiną 
Sent Džeimsui. Ranka nevirpėjo, veido išraiška nepasikeitė. Lau- 
ke, Iton Terasoje, pasigirdo du automobilio signalai. Iš gretimo na- 
mo kažkas garsiai atsiliepė. 

Vis augantis Barbaros noras priversti Linlį išsakyti savo nuomo- 
. nę akino ją kalbėti. 

— Klausimas, į kurį mes stengėmės atsakyti važiuodami pas jus, 
sere, yra — kodėl vyriausybė įsikišo į tokią bylą dabar? Ir atsakymas, 
ko gero, bus toks: 1963 metais ji dengė Rintaulo veiklą, galimas daik- 
tas, pasitelkusi tarnybinių paslapčių aktą, kad apsaugotų ministrą 
pirmininką nuo didžių nemalonumų - juk taip neseniai buvo demas- 


kuotas Vasalas, nuskambėjęs Profjumo skandalas, o dabar dar „so- 

vietų šnipas aukštuose vyriausybės sluoksniuose“. Kadangi Džefris 
Rintaulas buvo miręs, daugiau jis Krašto apsaugos ministerijai nega- 
lėjo pakenkti. Galėjo pakenkti tik pačiam ministrui pirmininkui, jei 
būtų pasklidęs gandas apie jo veiklą. Todėl jie stengėsi to išvengti. O 
dabar, matyt, nenori, kad ta sena, kadaise nuslopinta istorija iškiltų 
aikštėn. Manau, jiems būtų ganėtinai nesmagu. O galbūt jie skolingi 
Rintaulų šeimai ir šitaip jiems atsiteisia. Šiaip ar taip, jie vėl nuslopi- 
no skandalą. Tik šį kartą... — Barbara stabtelėjo svarstydama, kaip 
Linlis pažiūrės į komentaro pabaigą, nes gerai žinojo, kad nors jie 
ginčydavosi ir jų nuomonės dažnai visiškai išsiskirdavo, negalėtų 
smogti jam tokio skaudaus smūgio. 

Linlis viską užbaigė pats. 

— Tik šį kartą aš buvau jų įrankis, — dusliu balsu ištarė jis. — Ir 
Veberlis tai žinojo. Nuo pat pradžios. 

Po tų karčių žodžių Barbara suvokė, ką Linlis galvoja — susida- 
riusi padėtis rodo, kad Londono policijos vadovams jis tik papras- 
tas lengvai pakeičiamas įrankis, kad jo darbas per daug nevertina- 
mas kaip ypatingas, ir jei jo karjera žlugtų jam net nesąmoningai 
stengiantis užčiuopti siūlo galą, vedantį į Stinherstą toje žmogžu- 
dystės byloje, niekas jo nepasigestų atleidus jį iš darbo. Nesvarbu, 
kad iš tiesų yra ne taip. Barbara žinojo, kad jei jis bent akimirką tuo 
patikėtų, jo išdidumas būtų mirtinai įžeistas. 

Per pastaruosius penkiolika mėnesių Barbara išmoko jį mylėti, jo 
nekęsti ir pradėjo jį suprasti. Bet niekad nenumanė, kad aristokra- 
tiška kilmė jam — sielvarto šaltinis, šeimos ir kraujo našta, kurią jis 
nešdavo su neapsimestu orumu net ir tada, kai labiausiai geisdavo 
jos atsikratyti. 

Iš kur Džoja Sinkler visa tai žinojo? — paklausė Linlis. Kad ir 
skausmingai tvardomas, jo veidas atrodė ramus. 

— Lordas Stinherstas pats pasakė. Ji buvo ten tą vakarą, kai žuvo 
Džefris. 

— O aš net nepastebėjau, kad Džojos darbo kambaryje nebuvo 
jokios medžiagos apie pjesę, - negalėjo atleisti sau Linlis. - Dieve 


mano, kaip suprasti tokį policijos darbą? 

— KŽ5 skyriaus džentelmenai nepalieka vizitinių kortelių, kai 
apieško namą, Tomi, — pasakė Sent Džeimsas. — Jokių kratos pėd- 
sakų. Niekad nesuprasi, kad jų ten būta. Ir galų gale tu ten ėjai ne 
medžiagos apie pjesę ieškoti. 

— Vis tiek, kaip galėjau būti toks aklas, kad to nepastebėjau. - Jis 
niūriai šyptelėjo Barbarai. — Gerai padirbėta, seržante. Negaliu net 
įsivaizduoti, kur būtume nuėję, jei jūsų nebūtų buvę šalia. 

Linlio pagyrimas nesukėlė Barbarai džiaugsmo. Ji dar niekad ne- 
buvo tokia susikrimtusi dėl to, kad buvo teisi. 

— Ką dabar darysime?.. - paklausė dvejodama, nenorėdama dau- 
giau pažeisti jo autoriteto. 

Linlis atsistojo. 

— Iš pat ryto nueisime pas Stinherstą, —- pasakė jis. - Naktį pagal- 
vosiu, ką reikės toliau veikti. 

Barbara nujautė, ką jis turi galvoje: jam reikėjo pamąstyti, ką 
pats turėtų daryti sužinojęs, kaip Skotland Jardas juo pasinaudojo. 
Ji norėjo kaip nors sušvelninti tą smūgį. Norėjo pasakyti, kad jiems 
neišdegė užmačia jo rankomis nuslėpti tiesą, kad jų komanda su- 
rietė juos į ožio ragą. Bet jautė, kad jis tuose žodžiuose įžvelgęs tikrą 
tiesą. Tai ji nušluostė jiems nosį, tai ji išgelbėjo jį nuo įsikaltos di- 
džiausios kvailystės. 

Kadangi niekas daugiau nebekalbėjo, jie sukruto vilktis paltus, 
mautis pirštines, dėtis skrybėles, muturiuotis šalikais. Atmosfera 
buvo pritvinkusi neišsakytų žodžių, kurie prašėsi išsakomi. Linlis 
neskubėdamas į vietą pastatė brendžio grafiną, surankiojo ant pa- 
dėklo nedidukus apskritus it balionai krištolinius stiklus, užgesino 
"kambaryje šviesas. Jis nulydėjo juos į vestibiulį. 

Ledi Helena stovėjo po šviestuvu netoli durų. Ji nebuvo pravėru- 
si burnos visą valandą, bet dabar, jam atėjus pas juos, nedrąsiai 
prašneko. 

— Tomi... 

— Seržante, susitiksime prie teatro devintą, — nutraukė ją Lin- 


lis. — Pasikvieskite konsteblį Stinherstui sulaikyti. 

Jei iki šiol Barbara nebuvo iki galo supratusi savo triumfo tiriant 
bylą, šis trumpas įsakymas jai kuo aiškiausiai viską atskleidė. Ji 
matė gilėjant bedugnę tarp Linlio ir ledi Helenos, juto jų skausmin- 
gą nesusikalbėjimą kaip žaizdą. 

— Klausau, sere, — teatsakė ir siekė durų rankenos. 

— Tomi, negalima taip visą laiką nekreipti dėmesio į mane. - Le- 
di Helena nenorėjo pasiduoti. 

Linlis pažvelgė į ją pirmą kartą po to, kai Sent Džeimsas prašne- 
ko svetainėje. 

— Aš klydau dėl jo, Helena. Bet turi žinoti didžiausią mano nuo- 
dėmę. Aš norėjau būti teisus. 


Jis linktelėjo visiems linkėdamas labos nakties ir nuėjo sau. 


Trečiadienis, pati šalčiausia diena, išaušo po švininiu dangumi. 
Sniegas prie šaligatvių pavirto į kietą, ploną plutą, pajuodusią nuo 
suodžių ir gatvės transporto dujų. 

Kai Linlis privažiavo prie „Aženkūro“ teatro be penkiolikos de- 
vintą, seržantė Heivers, užsimaukšlinusi iki antakių savo amžiną, 
jai netinkančią rudos vilnos kepuraitę, jau laukė jo su jaunu kon- 
stebliu. Linlis niūriai linktelėjo, ir Heivers pamanė, kad bus pasi- 
rinkusi netinkamą konsteblį, nes atsivedė tokį, kurį mažiausiai tu- 
rėjo bauginti Stinhersto titulas ir turtas, — Vinstoną Nkatą, kadaise 
vadovavusį vienai pasiučiausių miesto juodžių gaujų. Dvidešimt pen- 
kerių metų Nkata, dėl trijų kiečiausių A7 skyriaus pareigūnų kan- 
traus tarpininkavimo ir pastovios draugystės dabar jau buvo kandi- 
datas į aukščiausius kriminalinio skyriaus postus. Esu gyvas 
įrodymas, mėgdavo sakyti jis, kad jei jie negali tavęs areštuoti, tai 
būtinai atves tave į doros kelią. | 

Jis blykstelėjo Linliui akinančia šypsena. 

— Inspektoriau, kodėl nevažinėjate ta savo mažyte mano apylin- 
kėje? Mums patinka deginti tokias gražutes. 

— Duok žinią, kai tik vėl pas jus kils riaušės! - šaižiu balsu atsakė 
Linbis. 

— Būtinai. Būsimų riaušių proga išsiuntinėsime kvietimus. Pasi- 


stenk, žmogau, kad ir daugiau kas galėtų dalyvauti. 

— Kurgi ne. Bet atvaryk ir savo geldą. 

Linliui priėjus prie jų, juodukas, atvertęs galvą, smagiai nusi- 
kvatojo. 

— Man, inspektoriau, jūs prie širdies, — pasakė jis. - Duokit savo 
adresą. Ko gero, pasipiršiu jūsų seseriai. 

Linlis šyptelėjo. 

— Tu jai per geras, Nkata. O ką jau kalbėti apie šešiolikos metų 
skirtumą. Bet jei šįryt mikliai apsisuksi, kad kokios, susitarsim. — 
Jis žvilgtelėjo į Heivers. — Ar Stinherstas jau atvažiavo? 

Ji linktelėjo. 

— Prieš dešimt minučių. — Ir atsakydama į neužduotą klausimą 
pridūrė: — Jis mūsų nematė. Gėrėme kavą kitoje gatvės pusėje. Su 
juo buvo ir žmona, inspektoriau. 

— Tada mums pasisekė. Eime vidun, - pasakė Linlis. 

Viduje teatras prieš premjerą ūžte ūžė. Salės durys buvo atviros; 
kalbos ir juokas maišėsi su darbininkų, statančių dekoracijas, ke- 
šikliais už ausų. Kampe prie baro reklamos agentas ir dailininkas 
susikišę tarėsi prie didžiulio popieriaus lakšto, ant kurio pastarasis 
braižė reklamos eskizus. Čia virė kūryba, kupina jaudulio, bet šį 
rytą Linlis visai nesigailėjo, kad per jį visų tų žmonių džiaugsmas 
nueis perniek. O taip turėjo būti areštavus Stinherstą. 

Jie traukė į teatro administracijos patalpas pastato gale, kai Stin- 
herstas su žmona išėjo iš jų. Ledi Stinherst susijaudinusi kažką bė- 
rė sukinėdama ant piršto didžiulį žiedą su deimantu. Išvydusi poli- 
ciją, ji staiga liovėsi sukinėjusi žiedą, kalbėjusi ir ėjusi. 

Stinherstas gana mielai sutiko su Linlio pasiūlymu pakalbėti ra- 
: mesnėje vietoje. 

— Prašom į mano kabinetą, — pakvietė jis. - Mano žmona gal... — 
pratarė reikšmingai dvejodamas. 

Tačiau Linlis buvo jau nusprendęs, kad ledi Stinherst dalyvavi- 
mas pokalbyje galėtų išeiti jam į naudą. Geresnioji Linlio dalis, 
pagalvojo jis, norėjo, kad ji eitų sau ramybėje, ir kratėsi ketinimo 


paversti ją šachmatų figūrėle faktų ir pramanų žaidime. Bet kitai jo 

pusei jos reikėjo kaip šantažo įrankio. Jis nekentė tos savo pusės, 
nors jau žinojo, kaip panaudos tą moterį. 

— Norėčiau, kad ledi Stinherst dalyvautų pokalbyje, — trumpai 
pasakė jis. 

Pastatęs konsteblį Nkatą už durų ir liepęs Stinhersto sekretorei ne- 
jungti jų su niekuo telefonu, jei skambučiai būs ne iš policijos, Linlis 
kartu su Heivers, lordu Stinherstu ir jo žmona įėjo į prodiuserio kabi- 
netą. Kambarys buvo labai panašus į patį lordą, santūriai dekoruotas 
juodomis ir baltomis spalvomis, su labai tvarkingu kietmedžio rašo- 
muoju stalu ir prabangiai apmuštais krėslais aukštais atlošais; ore 
tvyrojo vos juntamas pypkės tabako kvapas. Sienos buvo nukabinėtos 
skoningai įrėmintais ankstesnių Stinhersto spektaklių plakatais, liu- 
dijančiais trijų dešimtmečių sėkmę: „Henrikas V“, Londonas; „Trys 
seserys“, Norvičas; „Rozenkranco ir Gildensterno mirtis“, Kezikas; 
„Lėlių namai“, Londonas; „Privatūs gyvenimai“, Ekseteris; „Egu- 
us“, Braitonas; „Amadėjus“, Londonas. Vienoje kambario pusėje sto- 
vėjo pasitarimų stalas su kėdėmis. Linlis ir nusivedė visus ten —- ne- 
norėjo leisti Stinherstui patogiai įsitaisyti krėsle ir valdingai žiūrėti į 
policiją per žvilgančio stalo atstumą. 

Heivers išsitraukus užrašų knygelę, Linlis išdėliojo tyrimo foto- 
grafijas, taip pat atskirų veidų nuotraukas, kurias padidino Debora 
Sent Džeims. Paklojo jas ant stalo be žodžių. Jei viskas, ką sakė 
Sent Džeimsas, tiesa, Stinherstas, be abejo, jau paskambino serui 
Kenetui Vilingeitui vakar po pietų. Ir gerai pasiruošė būsimajam 
interviu. Per ilgą bemiegę naktį Linlis išsamiai apgalvojo, kokių 
naujų melų jis gali griebtis. Bet priėjo išvadą, kad Stinherstas, šiaip 
ar taip, turi bent vieną Achilo kulną. Pirmą klausimą Linlis ir nu- 
kreipė ta kryptimi. 

— Lorde Stinherstai, Džeremis Vinis yra susipažinęs su visa ta 
istorija. Nežinau, ar jis rašys apie ją, kol dar neturi svarių ir patik- 
rintų įrodymų. Bet neabejoju, kad ketina pradėti jų ieškoti. - Linlis 
tyčia dėmesingai sulygiavo fotografijas. — Taigi galite man vėl me- 
luoti. Ar pradėsime tikrinti tą pasakėlę, kurią sukūrėte mano garbei 


praėjusį savaitgalį Vesterbrejuje? O gal pasakysite tiesą? Bet pir- 

miausia leiskite man pabrėžti — jei būtumėte pasakęs tiesą apie 
brolį, tą istoriją būtų žinojęs tik Sent Džeimsas, kuriuo aš pasitikiu. 
Bet kadangi melavote man ir tas melas neatitinka to, kad jūsų bro- 
lio kapas yra Škotijoje, apie Džefrį jau žino seržantė Heivers, Sent 
Džeimsas, taip pat ledi Helena Klaid ir Džeremis Vinis. Kaip ir 
kiekvienas, turįs teisę skaityti mano ataskaitą Skotland Jardui, nes 
ją užregistravau. — Linlis matė Stinherstą žvelgiant į žmoną. — Na 
tai kaip? — paklausė jis, atsipalaiduodamas krėsle. — Ar kalbėsime 
apie tą vasarą prieš trisdešimt šešerius metus, kai jūsų brolis Džef- 
ris buvo Somersete, jūs keliavote po šalies rajonus, o jūsų žmona... 

— Pakaks, — nutraukė Stinherstas su ledine šypsena. —- Stumiate 
mane į duobę, kurią pats išsikasiau? Bravo! 

Ledi Stinherst mankė rankas sterblėje. 

— Stiuartai, apie ką jis kalba? Ką jiems pasakojai? 

Ledi Stinherst klausimas pataikė kaip pirštu į akį. Linlis laukė 
lordo atsako. Šis, ilgai ir įdėmiai tyrinėjęs policininką, atsigręžė į 
žmoną ir ėmė kalbėti. O prašnekęs, be jokių abejonių, įrodė mokąs 
meistriškai nuginkluoti ir apstulbinti žmones. 

— Pasakiau jam, kad tu su Džefriu buvote meilužiai, — tarė jis. — 
Pareiškiau, kad Elizabeta - jūsų vaikas ir kad Džojos Sinkler pjesė 
atskleidė tavo romaną. Pasakiau, kad ji pakeitė pjesę be mano ži- 
nios trokšdama atkeršyti mums už Eleko mirtį. Dieve, atleisk man, 
tačiau bent jau paskutinė dalis buvo arti tiesos. Aš labai apgailes- 
tauju. 

Ledi Stinherst sėdėjo tykiai, visa suglumusi, besiveržiantys žo- 
džiai darkė jai burną, bet ji nepajėgė jų ištarti. Dėl tų pastangų 
viena veido pusė, atrodė, net susmuko. 

— Džefris? Nejaugi kada pamanei, kad Džefris ir aš... O Dieve, 
Stiuartai! 

Stinherstas mėgino paliesti žmoną, bet ji nevalingai suriko ir šas- 
telėjo nuo jo. Jis kiek atsitraukė, bet ranka paliko tysoti ant stalo. 
Pirštai susirietė, paskui įsmigo į delną. 

— Ne, žinoma, ne! Bet turėjau jiems kažką pasakyti. Turėjau... 


Privalėjau nukreipti juos nuo Džefrio. 

— Tau reikėjo jiems pasakyti... Jis gi miręs. — Jos veidą permainė 
augantis pasišlykštėjimas, kai ji iki galo suvokė savo vyro poelgį. — 
Džefris miręs. Bet aš tai gyva! Tu padarei iš manęs kekšę, kad ap- 
gintum mirusį žmogų. Paaukojai mane! Dieve mano. Kaip galėjai 
taip pasielgti ? | 

Stinherstas papurtė galvą. Jis sunkiai ištarė: 

— Ne dėl mirusio žmogaus. Jokiu būdu ne dėl jo. Dėl gyvo ir esan- 
čio šiame kambaryje. Atleisk man, jei gali. Aš apskritai bailys, vi- 
sad toks buvau. Aš tik bandžiau save apginti. 

— Nuo ko? Tu gi nieko nepadarei! Stiuartai, dėl Dievo! Tu juk 
nieko nepadarei tą naktį! Kaip gali sakyti... 

— Netiesa. Aš negalėjau tau pasakyti. 

— Ko pasakyti? Pasakyk dabar! 

Stinherstas įsistebeilijo į žmoną, tarsi kauptų drąsą tyrinėdamas 
jos veidą. 

— Tai aš pranešiau vyriausybei apie Džefrį. Visą bjaurastį apie jį 
jūs visi sužinojote tų Naujųjų metų išvakarėse. Bet aš... Dieve, at- 


leisk man, žinojau jį buvus sovietų agentą nuo 1949 metų. 


Stinherstas kalbėdamas laikėsi labai ramiai, gal bijojo, kad dėl 
menko krustelėjimo gali pratrūkti per trisdešimt devynerius metus 
susikaupęs sielvartas. Balsas skambėjo dalykiškai, ir nors akių vo- 
kai vis raudo, neprasiskverbė nė viena ašara. Linlis net pamanė, ar 
Stinherstas išvis geba verkti po tiek metų melo. 

— Žinojau, kad Džefris - marksistas, kai mudu mokėmės Kembri- 
dže. Jis visai neslėpė savo pažiūrų, bet maniau, kad jis tik kvailioja 
ir laikui bėgant pames tuos juokus. O jei toks ir liks, maniau, koks 
būtų smagus pokštas — būsimas Stinhersto grafas kovoja drauge su 
darbininkų klase, kad pakeistų istorijos tėkmę. Tik nežinojau, kad 
jo polinkiai tinkamu laiku buvo pastebėti ir jis, dar studentas, įvi- 
liotas į šnipinėjimo tinklą. 

— Įviliotas? 


— Ū, tai tikras viliojimo procesas, — atsakė Stinherstas. — Jie 

griebiasi meilikavimo ir pataikavimo, įtikina studentą, kad jis at- 
liks svarbų vaidmenį pasaulio istorijoje. 

— Kaip jūs visa tai sužinojote? 

— Visai atsitiktinai, tuoj po karo, kai visi buvome Somersete. Tą 
savaitgalį kaip tik gimė mūsų sūnus Elekas. Aplankęs Margaretę ir 
pasidžiaugęs kūdikiu, nuėjau ieškoti Džefrio. Tai buvo... — Jis šyp- 
telėjo žmonai pirmą ir vienintelį kartą. Bet jos veidas buvo sustin- 
gęs. —- Sūnus. Buvau toks laimingas. Norėjau apie jį pranešti Džef- 
riui. Nuėjau jo ieškoti ir užtikau jį mūsų vaikystės mėgstamoje vietoje, 
apleistame namelyje Kvontok Hilse. Matyt, manė, kad Somersete 
bus saugu. 

— Jis su kuo nors susitiko? 

Stinherstas linktelėjo. 

— Būčiau, ko gero, pamanęs, kad tai tik fermeris, bet anksčiau 
tą savaitgalį mačiau Džefrį dirbant kabinete su kažkokiais valsty- 
biniais popieriais, na tokiais, kurie per visą puslapį pažymėti ryš- 
kiu užrašu slaptas. Tuomet nieko blogo nepagalvojau — pasiėmė 
darbo į namus, ir tiek. Jo portfelis gulėjo ant rašomojo stalo, o jis 
dėjo dokumentus į manilos voką. Ne į dvaro voką, ne į ministeri- 
jos. Tai aš gerai prisimenu. Bet vis tiek nieko nepagalvojau, kol 
neužklupau jo tame namelyje ir nepamačiau to voko, duodamo 
kažkokiam žmogui. Paskui dažnai pagalvodavau — būčiau atėjęs 
minutę anksčiau ar vėliau, būčiau tą žmogų palaikęs Somerseto 
fermeriu. Bet išvydus voką einant iš rankų į rankas man kilo pats 
blogiausias įtarimas. Žinoma, akimirką kitą bandžiau sau įteigti, 
kad visa tai — kažkoks sutapimas, kad vokas nebūtinai tas, kurį 
mačiau kabinete. Bet jei tai buvo tik nekaltas pasikeitimas infor- 
macija — viskas teisėta ir nieko blogo, kodėl tai vyko Kvontok Hil- 
se, Dievo užmirštoje vietoje? 

- Jei užklupai juos, — nustėrusi pasakė ledi Stinherst, — kodėl jie 
nieko nedarė... na, kad užčiauptų tau burną? 

— Jie tikrai nežinojo, ką aš mačiau. Ū jei ir nujautė, vis tiek buvau 


saugus. Kad ir ką Džefris būtų daręs, jis niekad nebūtų pakėlęs 

rankos prieš brolį. Šiaip ar taip, tada jis buvo žmoniškesnis už ma- 
ne, kai dabar visa tai prisimenu. 

Ledi Stinherst nusigręžė. 

— Nekalbėk taip apie save. 

— Deja, tai teisybė. 

— Ar jis jums prisipažino apie savo veiklą? — paklausė Linlis. 

— Kai tas žmogus išėjo, aš tiesiai jo paklausiau, — pasakojo Stin- 
herstas. - Jis prisipažino. Ir nė kiek nesigėdijo. Jis tikėjo savo ide- 
alais. O aš... aš nežinojau, kuo tikiu. Tik žinojau, kad jis — mano 
brolis. Aš jį mylėjau. Nors man ir kėlė pasidygėjimą ta jo veikla, 
negalėjau prisiversti jį išduoti. Matot, jis būtų žinojęs, kas jį išdavė. 
Todėl aš nieko nedariau. Bet tai graužė mane visus tuos metus. 

— Atrodo, kad galop, 1962 metais, radote progą įsikišti? 

— Vyriausybė patraukė baudžiamojon atsakomybėn Viljamą Vasalą 
spalio mėnesį; už šnipinėjimą rugsėjį jau buvo suimtas ir nuteistas 
italas fizikas Džiuzepė Martelis. Tada mąsčiau: jei Džefrio veikla ne- 
buvo atskleista tiek metų po to, kai sužinojau apie ją, tai dabar vargu 
ar jis pamanys, kad tai aš jį išdaviau. Todėl aš... lapkričio mėnesį 
perdaviau man žinomus faktus valdžiai. Ji pradėjo Džefrį sekti. Šir- 
dies gilumoje tikėjausi, meldžiausi, kad Džefris pasijustų sekamas ir 
pabėgtų pas sovietus. Ir jis tik per plauką nepaspruko. 

— Kas jam sukliudė? 

Išgirdęs klausimą, Stinherstas tvirčiau suspaudė kumštį. Ranka 
virpėjo nuo įtampos, pabalo krumpliai ir pirštai. Sekretoriate su- 
skambo telefonas; pasigirdo užkrečiamo juoko protrūkis. Seržantė 
liovėsi rašiusi ir pažvelgė į Linlį. 

— Kas jam sukliudė? — pakartojo klausimą Linlis. 

— Pasakyk jam, Stiuartai, — sukuždėjo ledi Stinherst. — Pasakyk 
teisybę. Šį kartą. Pagaliau. 

Jos vyras pasitrynė akis. Oda atrodė pilka. 


— Mano tėvas, — pasakė jis. — Jis užmušė jį. 


Stinherstas žingsniavo išilgai kabineto — aukštas, plonas it kartis, 


tik nuleidęs galvą ir įbedęs akis į grindis. 

— Buvo maždaug taip, kaip vaizdavo Džojos pjesė aną vakarą. 
Kažkas paskambino Džefriui, bet tėvas ir aš, Džefriui nežinant, 
įėjom į biblioteką ir nugirdome dalį pokalbio; išgirdom jį sakant, 
kad kas nors turi nueiti į jo butą ir paimti kodų knygą, nes kitaip 
žlugs visas darbo tinklas. Tėvas ėmė jį kamantinėti. Džefris, visad 
toks iškalbus, niekad neieškąs žodžio kišenėje, tada tik skubėjo 
kuo greičiausiai išeiti. Nebuvo kada jį tardyti. Klausinėjamas pai- 
niojosi, atsakinėjo nei į tvorą, nei į mietą, todėl tėvas nuspėjo 
tiesą. Po nugirsto telefoninio pokalbio nereikėjo nė kažin kokio 
įžvalgumo. Kai tėvas įsitikino, kad pats baisiausias spėjimas — 
tiesa, kažkas paprasčiausiai nutrūko. Jam tai buvo daug daugiau 
negu krašto išdavystė. Tai buvo visos šeimos, viso jų gyvenimo 
išdavimas. Manau, kad tą pačią akimirką tėvas pajuto būtinybę 
nušluoti jį nuo žemės paviršiaus. Taigi... — Žvelgdamas ) priešin- 
zą kabineto sieną, Stinherstas pasigrožėjo savo mėgstamais pla- 
katais. — Tėvas puolė jį. Buvo panašus į lokį. O aš... Dieve, o aš 
viską stebėjau. Stovėjau sustingęs it baslys. Ir nuo tada, Tomai, 
kiekvieną mielą vakarą išgyvenu tą akimirką, kai išgirdau lūžtant 
Džefrio sprandą kaip medžio šaką. 

— Ar jūsų sesers vyras, Filipas Džerardas, įsikišo į tą reikalą? 

— Taip. Bibliotekoje jo nebuvo, kai Džefriui kažkas paskambino, 
bet jis išgirdo, kaip ir Frančeska su Margarete, tėvą šaukiant ir visi 
atskubėjo žemiyn. Jie įbėgo į kambarį kaip tik tą akimirką, na... 
po... visko. Žinoma, Filipas tuoj pat puolė prie telefono, reikalavo 
iškviesti policiją. Bet mes... mes visi šiaip taip atkalbėjome jį nuo 
to. Skandalas. Teismo procesas. Kad kokios, tėvas sės į kalėjimą. 
Frančeska puolė į isteriją vien nuo tokios minties. Iš pradžių Fili- 
pas labai spyriojosi, bet galop neatlaikė visų mūsų spaudimo, ypač 
Frančeskos. Ką jis, vargšas, galėjo padaryti prieš mus visus? Taigi 
jis padėjo mums nunešti Džefrį, lavoną, prie kelio, kur jis sukasi 
kairėn, į Hilvju fermą, ir leidžiasi tiesiai Kilpario kaimo link. Mes 
pasiemėme Džefrio mašiną, kad liktų padangų žymės. - Jis nusišai- 
pė su rafinuota panieka. — O, tokiais atvejais mes labai atsargūs. 


Kur pradeda šakotis kelias, yra status nuolydis su dviem staigiais, 

vienas paskui kitą posūkiais, nelyginant susiraičiusi gyvatė. Mes 
užvedėm variklį ir paleidom automobilį su Džefriu prie vairo. Maši- 
na lėkė vis greičiau. Prie pirmo posūkio ji šovė skersai kelio, prasi- 
mušė pro aptvarą, nukrito prie antro posūkio apačioje ir nusirito 
nuo pylimo. Ir kaipmat užsiliepsnojo. - J is išsitraukė nosinę, baltu- 
mu švytintį lininį kvadratą, ir nusišluostė akis. Paskui sugrįžo prie 
stalo, bet nesėdo. — Po visko grįžome namo. Kelias buvo bemaž vie- 
no ledo, todėl nepalikome jokių pėdsakų. Niekas niekad nesuabe- 
jojo, kad tai ne nelaimingas įvykis. — Jis pirštais palietė tėvo foto- 
grafiją, gulinčią tarp kitų Linlio paskleistų nuotraukų. 

“— Tai kodėl seras Endriu Higinsas atvyko iš Londono nustatyti 
lavono tapatybės ir liudyti per apklausą? 

— Dėl viso pikto. Jei kas nors būtų pastebėjęs kokį ypatingesnį 
Džefrio sužalojimą ir būtų buvę suabejota mūsų pasakojimu. Seras 
Endriu buvo senas tėvo draugas. Juo buvo galima pasikliauti. 

— O koks čia Vilingeito vaidmuo? 

— Jis atvyko į Vesterbrejų praėjus dviem valandom po to, kai 
įvyko tragedija. Ketino vežtis Džefrį į Londoną ir apklausti. Ma- 
tyt, brolis kaip tik telefonu ir buvo perspėtas apie gresiantį jo at- 
:vykimą. Tėvas Vilingeitui pasakė tiesą. Jie sudarė sandėrį. Tas 
įvykis — valstybinė paslaptis. Vyriausybė nenorėjo, kad būtų suži- 
nota, jog Krašto apsaugos ministerijoje ilgus metus dirbo šnipas, 
juolab kad jis jau buvo miręs. Tėvas nenorėjo, kad žmonės suži- 
notų jo sūnų buvus šnipą. Ir, žinoma, būti baudžiamas už žmogžu- 
dystę. Todėl buvo patvirtinta, kad įvyko nelaimė kelyje. O mes 
visi prisiekėme tylėti. Bet Filipas Džerardas buvo doras žmogus. 
Del to, kad leidosi įkalbamas slėpti žmogžudystę, kentėjo visą li- 
kusį gyvenimą. 

— Ir todėl jis palaidotas ne Vesterbrejaus žemėje? 

— Laikė ją esant prakeiktą. 

— O kodėl jūsų brolis ten palaidotas? 

— Tėvas uždraudė jo kūną vežti į Somersetą. Vos išprašėm leisti jį 
išvis palaidoti. — Stinherstas galop pažvelgė į žmoną. — Visus mus 


palaužė antivalstybinė Džefrio veikla, ar ne, Mege? Bet tu ir aš 

kentėjom labiausiai. Praradom Eleką. Praradom Elizabetą. Prara- 
dom vienas kitą. 

— Džefris visad buvo tarp mūsų, — niūriai pasakė ji. — Visus tuos 
metus. Visad elgdavaisi taip, tarsi žu būtum jį nužudęs, o ne tėvas. 
Kartais net pagalvodavau, gal tikrai tu jį pribaigei. 

Stinherstas nulenkė galvą, lyg prisiimdamas kaltę. 

— Aš tai padariau. Žinoma, aš. Tą naktį bibliotekoje buvo akimir- 
ka, kai galėjau įsiterpti tarp jų ir sulaikyti tėvą. Jie ėmėsi ant grin- 
dų, ir Džefris žiūrėjo į mane. Mege, gyvas jis paskutinį regėjo mane. 
Ir jo paskutinė mintis buvo, kad vienintelis brolis stovi šalia ir nė 
piršto nepajudindamas žiūri, kaip jis miršta. Tiesa, galėjau ir pats jį 
nužudyti. Seniai buvau atsakingas už jo veiklą. 

Išdavyste, kaip ir maras, kainuoja daug kraujo. Linlis prisiminė 
tą Vebsterio* eilutę, kuri čia lipte lipo. Nes nuo Džefrio Rintaulo 
išdavystės jo šeimą užgulė nelemtis. Ir jai reikėjo vis daugiau aukų, 
tad ėmė glemžtis ir gyvastis tų, kurie pateko į Rintaulų šeimos ap- 
linką: žuvo Džoja Sinkler, Gauenas Kilbraidas. Bet dabar tam bus 
padarytas galas. 

Reikėjo išsiaiškinti dar vieną dalyką. 

— Kodėl šaukėtės KŽ5 šį savaitgalį? 

— Nežinojau, ką daugiau daryti. Žinojau tik tai, kad tyrimas būti- 
nai suksis apie tekstą, kuri pradėjome skaityti tą vakarą, kai mirė 
Džoja. Ir aš maniau, buvau įsitikinęs, kad kruopštus teksto ištyrinė- 
jimas atskleis viską, ką taip rūpestingai mano šeima ir vyriausybė 
slėpė dvidešimt penkerius metus. Kai Vilingeitas man paskambino, 
jis.pritarė, kad tekstas turi būti sunaikintas. Paskui susisiekė su 
jūsiškiais iš Ypatingojo skyriaus, o tie — su Londono komisaru, ir šis 
sutiko pasiųsti ką nors — ką nors tinkamą - į Vesterbrejų. 

Sulig tais žodžiais Linlis vėl pajuto skaudų kartėlį, kurį taip 
nesėkmingai stengėsi užgniaužti. Vis sau kartojo, kad jei Vesterb- 
rejuje nebūtų buvę Helenos ir nebūtų atsiskleidę jos santykiai su 
Risu Deivisu-Džounsu, kurie taip jį prislėgė, jis būtų išsikapano- 


jęs iš Stinhersto melo voratinklių, būtų pats suradęs Džefrio Rin- 


* Vebsteris (John Webster, apie 1580-1624) - anglų dramaturgas. 

taulo kapą ir pats priėjęs reikiamas išvadas be kilnios savo drau- 
gų pagalbos. Dabar tik taip mąstydamas galėjo visiškai neprarasti 
savigarbos. 

— Prašyčiau padaryti išsamų pareiškimą Skotland Jarde, —- pasa- 
kė Linlis Stinherstui. | 

— Suprantama, kad padarysiu, — atsakė jis-ir tuoj pat po to, auto- 
matiškai ir paskubomis, paneigė: —- Tomai, aš nenužudžiau Džojos 
Sinkler, prisiekiu. 

— Jis nenužudė, - ledi Stinherst tonas buvo greičiau vangus negu 
įtikinamas. Linlis nieko nesakė. — Aš būčiau žinojusi, inspektoriau, 
Jei jis naktį būtų išėjęs iš mūsų kambario, - pridūrė ji. 

Vargu ar ledi Stinherst būtų galėjusi Linliui pateikti menkiau pa- 
grįstą patikinimą už šį. Jis pasisuko į Heivers. 

— Seržante, pristatykite lordą Stinherstą pirminiam pareiškimui. 
Pasirūpinkite, kad ledi Stinherst būtų parvežta namo. 

Barbara linktelėjo. 

— O jūs, inspektoriau? 

Jis susimąstė, kiek jam reikės laiko suvirškinti visa, kas nutiko. 


— Aš taip pat netruksiu prisistatyti. 


Kai ledi Stinherst sėdo į taksi važiuoti į šeimos Holend Parko 
rezidenciją ir seržantė Heivers su konstebliu Nkata išlydėjo lordą 
Stinherstą iš „Aženkūro“ teatro, Linlis grįžo į pastatą. Jo nežavėjo 
mintis atsitiktinai susitikti Risą Deivisą-Džounsą, bet kad tas žmo- 
gus šiandien čia yra, jis neabejojo. Kažkoks balsas kuždėjo Linliui 
neskubėti — gal savotiškas noras apgailėti nuodėmę, kad įtarė Dei- 
visą-Džounsą įvykdžius žmogžudystę, ir žūtbūtines pastangas įteig- 
ti Helenai tokį pat įtarimą. Juk jis, valdomas greičiau aistros negu 
proto, iš kailio nėrėsi pritempdamas faktus, neva įrodančius valo 
kaltę, ir nepaisė tų, kurie būtų pasukę bylos tyrimą kita kryptimi. 
Tai vis dėl to, galvojo gaižiai, kad buvau toks kvailys, jog laiku nesu- 
vokiau, ką iš tiesų man reiškia Helena! 

— Tau nereikia manęs guosti, — išgirdo jis virpantį moters balsą iš 


anapus baro, nematomo Linliui. — Atėjau čia kaip lygi su tavim. 

Siūlei nuoširdžiai pasikalbėti. Tai kalbėkim! Be gailesčio, atvirai, 
net ir be gėdos. 

— Džo... — pasigirdo Deivido Sidemo balsas. 

— Jokia čia paslaptis, kad myliu tave. Jos niekad nė nebuvo. My- 
liu nuo tada, kai paprašiau tavęs pirštais perskaityti akmeninio an- 
gelo vardą. Taip, kaip tik tada prasidėjo ta meilės kančia, kuri ma- 
nęs niekad nepaliko. Tai va, kokia mano istorija... 

— Džoana, liaukis! Praleidai mažiausiai dešimt eilučių! 

— Nepraleidau! 

Sidemo ir -Elekort žodžiai pervėrė jam smegenis. Jis perėjo fojė, 
pasiekė barą, be ceremonijų griebė tekstą iš Sidemo rankų ir tylo- 
mis, permetęs akimis puslapį, rado Almos monologą iš „Vasaros ir 
dūmų“. Skaitė be akinių, tad raidės liejosi. Bet šiaip taip perskaitė. 


Ir neteko amo. 


Tau nereikia manęs guosti. Atejau čia kaip lygi su tavim. Siūlei 
nuoširdžiai pasikalbėti. Tai kalbėkim! Be gailesčio, atvirai, net ir be 
gedos. Jokia čia paslaptis, kad myliu tave. Jos niekad nė nebuvo. 
Myliu nuo tada, kai paprašiau tavęs pirštais perskaityti akmeninio 


angelo vardą. Taip, aš prisimenu ilgus mūsų vaikystės vidudienius... 


Tai va, kokią akimirką Linliui atrodė, kad Džoana Elekort kalba 
savo, o ne Tenesio Viljamo parašytais žodžiais. Taip, matyt, pamanė 
ir jaunas konsteblis Pleiteris, skaitydamas Hanos Derou pomirtinį 


raštelį prieš penkiolika metų. 


14 


„  Dėleismo sutrikimo greitkelyje jis nuvažiavo į Porthil Gri- 
al» ną tik po pirmos, ir tuo metu horizonte lyg didžiuliai pil-. 
+“ kos vatos gumulai ėmė kauptis debesys. Artėjo audra. 
„Grįžulo Ratų gėrimai“ dar nebuvo uždaryti vidurdienio pertrau- 
kai, bet, užuot iš karto ėjęs į aludę ir ėmęs nagan Džoną Derou, 
Linlis per apsnigtą pievutę nugurgždėjo į žalią telefono būdelę, 
pavojingai pakrypusią į jūros pusę. Jis paskambino į Skotland 
Jardą. Po kelių akimirkų išgirdo seržantės Heivers balsą, o iš kle- 
gesio ir indų tarškėjimo suprato, kad ji atsiliepė iš darbuotojų val- 
gyklos. 

— Velniai rautų, kas nutiko? — užriaumojo ji. Paskui, sušvelninusi 
nuožmiai nuskambėjusį balsą, paklausė: — Sere, kur jūs? Mums 
skambino inspektorius Makeskinas. Atliktas nuodugnus abiejų — 
Sinkler ir Gaueno — skrodimas. Makeskinas liepė pasakyti jums, 
kad Sinkler mirties laikas — tarp dviejų ir penkiolikos po trijų. O 
paskui šiaip taip išmekeno, kad ji nebuvo paliesta. Manau, taip de- 
likačiai man norėjo pranešti, kad nerasta išžaginimo ar lytinių san- 
tykių žymių. Dar sakė, kad ekspertizė nebaigė tirti visko, ką rado 


kambaryje. Paskambins vėl, kai užbaigs. 

Linlis palaimino Makeskino kruopštumą ir įgimtą polinkį padėti, 
jo neatbaidė nė Skotland Jardo įsikišimas. | 

— Stinherstas parašė savo pareiškimą, bet aš niekaip neįstengiau 
išmušti jo iš vėžių, kai pasakojo apie tą vakarą. Varo savo, ir gana, 
nors kažin kiek kartų verčiau viską iš naujo pasakoti. - Heivers 
paniekinamai numykė. — Atvyko jo advokatas. Toks tipiškas jūsų 
savas vaikinas, toks susuktanosis, pakviestas žmonos, nes Jo Švie- 
sybė lordas negalėjo tiek žemintis, kad prašytų telefono tokių kaip 
aš ar Nkata. Mes jį pasodinom į vieną iš tardymo kambarių, bet jei 
tuoj pat nepasirodys kas nors su rimtais įrodymais ar koks liudyto- 
jas, mums bus riesta. Tai kur, po šimts, jūs pasidėjot? 

— Esu Porthil Grine. — Jis nutraukė jos protestus. — Klausykis 
manęs. Neketinu čia ginčytis, kad Stinherstas neprikišo nagų prie 
Džojos mirties. Bet aš nepaliksiu Derou bylos pakibusios ore. Hei- 
vers, neišleisk iš akių, kad Džojos Sinkler durys buvo užrakintos. 
Taigi, patinka jums ar ne, įeiti į jos kambarį buvo galima tik per 
Helenos kambarį. 

— Bet mes jau buvome sutarę, kad Frančeska Džerard galėjo 
duoti... 

— Ir Hanos Derou priešmirtinis raštelis buvo nukopijuotas iš 
pjesės. 

— Pjeses? Kokios pjesės? 

Linlis žvilgtelėjo per pievelę į aludę. Iš kamino raitėsi dūmai, 
sakytum gyvatė vinguriavo danguje. 

— Nežinau. Bet manau, kad Džonas Derou žino. Ir, tikiuosi, jis 
man pasakys. 

— Kur tai mus nuves, inspektoriau? Tr ką aš, jūsų manymu, turiu 
daryti su mūsų brangiuoju Šviesybe lordu, kol jūs sau pramogausite 
tuose pelkynuose? 

— Tegul dar kartą viską papasakoja. Jei norės, prie advokato. Tvarką 
žinote, Heivers. Susitark dėl jos su Nkata. Keiskite klausimus. 

— O paskui? 

— Paskui paleiskite kokiai dienai. 


— Inspektoriau... 

— Žinai, kaip ir aš, kad nieko rimto kol kas prieš jį neturime. Gal 
tik įrodymų sunaikinimą — teksto sudeginimą. Daugiau ničnieko, 
tik tai, kad jo brolis prieš dvidešimt penkerius metus buvo sovietų 
šnipas ir jis suklaidino teisėtvarką del jo mirties. Nemanau, kad 
mūsų bylai būtų naudinga dėl to sulaikyti Stinherstą. Ir aišku, kad 
jo advokatas pareikalaus arba pateikti kaltinimą, arba tuoj pat jį 
paleisti! 

— Mes dar galime ką nors gauti iš Stretklaido ekspertų, — vis dar 
ginčijosi ji. 

— Galime. Ir kai gausime, tada vėl jį suimsime. O dabar padarė- 
me viską, ką galime. Aišku? 

Jos balse jis girdėjo susierzinimą. 

— Tai-ką įsakysite man daryti, kai paleisiu Stinherstą savais 
keliais? 

— Eik į mano kabinetą. Užsidaryk duris. Su niekuo nekalbėk. Ir 
lauk žinios iš manęs. 

— Ojei Veberlis užsinorės ataskaitos apie mūsų nuveiktą darbą? 

— Liepk jam užsičiaupti, - pasakė Linlis, — prieš tai išdėjusi, jog 
žinome, kad Ypatingasis skyrius ir KŽ5 yra įsimaišę į tą bylą. 

Jis pajuto, kad Heivers nejučiomis šyptelėjo į telefono ragelį. 

— Su malonumu, sere. Visad sakau, žūstant galima leisti sau ir 


pasišakoti. 


Kai Linlis paprašė smuklininko priešpiečių ir pintos alaus, Džo- 
nas Derou atrodė taip, tarsi mieliau būtų išvis užraukęs savo verslą. 
Tačiau iš pažiūros suniukę trys vyrai ir pagyvenusi moterėlė, siurb- 
čiojantys džiną ir kartų antpilą prie traškančios ugnies, matyt, ne- 
leido jam kapituliuoti. Todėl po penkių minučių Linlis jau sėdėjo 
prie stalelio šalia lango ir kramtė iš didžiulės lėkštės stiltono ir 
čederio sūrį, marinuotus svogūnus, sužiedėjusią duoną. 

Jis valgė ramiai, nepaisydamas klientų smalsių, pusbalsiu vienas 
kitam užduodamų klausimų. Vietiniai fermeriai, be abejo, tuoj išeis 


baigti dienos darbų ir paliks Džoną Derou vieną, o šis niekur nesi- 


SUMOKĖTA KRAUJU | 269 


dės ir turės atsakinėti į klausimus, kurių, matyt, žūtbūtinai stengėsi 
išvengti. 

Ir tikrai, kai tik Linlis įžengė vidun, Derou iš karto pasidarė bai- 
siai malonus vyrams prie baro, tarsi neįprastas draugiškumo ant- 
plūdis būtų užlaikęs juos aludėje ilgiau, negu jie ketino sėdėti. Da- 
bar tie žmoneliai kalbėjo apie sportą, garsiai aptarinėjo Niukaslio 
futbolininkus ir nutilo, kai aludės durys atsivėrė ir šalčio genamas 
vidun įgriuvo gal šešiolikos metų vaikinukas. 

Linlis matė jį atvažiuojant nuo Mildenholo senovišku motociklu, 
visiškai aptekusiu purvu. Vaikinas sunkiais darbiniais batais, mė- 
lynais džinsais ir tvano laikų odiniu švarku, kad kokios, tyčia iš- 
margintu riebalų dėmėmis, pastatė savo kledarą priešais aludę ir 
keletą minučių grožėjosi Linlio automobiliu, braukydamas ranka 
grakščią stogo liniją. Vaikis buvo kresnas kaip ir Džonas Derou, bet 
blondinas — matyt, į motiną. | 

— Kieno ta gelda? - įėjęs linksmai paklausė. 

— Mano, - atsakė Linlis. 

Vaikinas vangiai pėdino krestelėdamas šviesius plaukus nuo kak- 
tos, kaip daro savim pasitikį jaunikliai. 

— Velniškai graži mašina! — Jis ilgesingai pažiūrėjo pro langą. — 
Paklojot, matos, nemenką pinigą. 

— Tai darau. ir po šiai dienai. Taip ryja benziną, kad, rodos, aš 
vienas išlaikau British Petroleum. Todėl dažnai pagalvoju, ar man 
nepasekus tavo pavyzdžiu. 

— Kokiu pavyzdžiu? 

Linlis mostelėjo galva gatvės pusėn. 

— Nesupratau? | 

— Ogi važinėti motociklu. 

— A, tuo? — Vaikinas nusijuokė. - Jis dar visai neblogas griozdas! 
Praėjusią savaitę trenkiausi, o neliko nė įlenkimo. Na, bent iš pa- 
žiūros nematyti. Jis toks senas, kad... 

— Tedi, tavęs laukia darbas, - griežtai nukirto jį Džonas Derou. — 


Eik ir imkis ruošos. 

Nutraukęs sūnaus pokalbį su Londono policininku, jis ir kitiems 
priminė apie darbą. Fermeriai paliko monetų ir banknotų ant baro, 
senė prie ugnies, garsiai knarktelėjusi, pabudo, ir Linlis su Džonu 
Derou kaipmat liko vieni aludėje. Duslūs rokenrolo garsai ir spin- 
telių trankymas viršutiniame aukšte bylojo, kad Tedis ėmėsi ruošos. 

— Tai jis nesimoko? — paklausė Linlis. 

Derou papurtė galvą. 

— Gana jam tų mokslų. Surinko mamos trupinius. Nelabai linkęs 
prie knygų. 

— Jūsų žmona neskaitydavo? 

— Hana? Kiek žinau, niekad knygos nebuvo atvertus. Net nė vie- 
nos neturėjo. 

Linlis susirado kišenėj cigarečių, susimąstęs užsidegė ir atsiver- 
tė Hanos Derou mirties bylą. Jis išėmė priešmirtinį raštelį. 

— Tada labai keista, sakyčiau. Iš kur ji visa tai nurašė? 

Derou tvirtai sučiaupė lūpas, atpažinęs lapelį, Linlio jam jau anks- 
čiau rodytą. 

— Nieko daugiau apie jį negaliu pasakyti. 

— Manau, kad vis dėlto galite. - Linlis, laikydamas raštelį, priėjo 
prie smuklininko, stovinčio už baro. — Nes ji buvo nužudyta, pone 
Derou, ir manau, kad tai žinote jau penkiolika metų. Teisybę sa- 
kant, iki pat šio ryto buvau įsitikinęs, kad jūs pats ją nužudėte. 
Dabar nesu tuo tikras. Bet šiandien ketinu nepalikti jūsų, kol nepa- 
pasakosite man visos tiesos. Džoja Sinkler mirė, nes per daug suži- 
nojo, kas nutiko jūsų žmonai. Todėl nemanykite, kad jos mirtis bus 
užmiršta, jei nutylėsite, kas atsitiko šiame kaime 1973 metais, ir 
patariu gerai pagalvoti. Arba galime vykti į Mildenholą ir paplepėti 
su vyriausiuoju konstebliu Pleiteriu. Mes trise. Jūs, Tedis ir aš. Jei 
nenorėsite bendradarbiauti, teks kreiptis į sūnų — manau, jis dar 
prisimena savo motiną. 

— Palikite vaikį ramybėje! Jis nieko bendro su tuo neturi. Jis nie- 
ko nežinojo. Jis negali žinoti! 

— Ko negali žinoti? — paklausė Linlis. Smuklininkas žaidė dvie- 


jų rūšių keraminiais alaus čiaupais, bet veidas buvo įtarus ir at- 

sargus. — Paklausykite manęs, Derou. Aš nežinau, kas nutiko. Bet 
šešiolikmetis vaikinas — visai kaip jūsų sūnus — buvo žiauriai nu- 
žudytas, nes per daug priartėjo prie žudiko. To paties žudiko, pri- 
siekiu jums, aš tai jaučiu, kuris nužudė jūsų žmoną. Kad ji buvo 
nužudyta, aš žinau. Taigi, dėl Dievo, padėkite man, kol dar kas 
nors nemirė. 

Derou išvertė į jį bukas akis. 

— Sakot, vaikinas? 

Linlis veikiau pajuto, negu pamatė, kad Derou vidinis pasiprieši- 
nimas pradėda mažėti. Tad ėmė kalti geležį, kol karšta. 

— Taip, vardu Gauenas Kilbraidas. Jis tik troško važiuoti į Lon- 
doną ir tapti antru Džeimsu Bondu. Berniuko svajonė, ir tiek. Bet 
jis mirė ant plovyklos slenksčio Škotijoje, jo veidas ir krūtinė bu- 
vo taip nuplikyti, kad atrodė kaip virta mėsa, o nugaroje kyšojo 
mėsininko peilis. Ir jei žudikas ateis čia, norėdamas sužinoti, kiek 
Džoja Sinkler sugebėjo išpešti iš jūsų... Kaip, po šimts, galėsite 
apginti sūnaus ar savo paties gyvybę nuo vyro ar moters, kurių net 
nepažįstate? | 

Derou aiškiai ir sunkiai kovojo su Linlio užversta jam našta: grįž- 
ti į praeitį, prisiminti tas dienas ir vėl viską išgyventi už viltį, kad 
galbūt jis ir jo sūnus bus apsaugoti nuo žudiko, taip žiauriai įsibro- 
vusio į jų gyvenimą prieš tiek daug metų. 

Jis aplaižė sausas lūpas. 


— Tai buvo vyras. 


Derou užrakino aludės duris, ir jie susėdo prie stalo palei ugnį. 
Smuklininkas atsinešė dar nepraimtą Old Bushmill butelį, atsuko 
dangtelį ir įsipylė sau stiklą. Mažiausiai minutę gėrė tylėdamas, 
kaupdamas jėgas tam, ką pagaliau turės atskleisti. 

— Jūs sekėte Haną, kai ji išėjo iš namų tą vakarą? — spėjo Linlis. 

Derou nubraukė burną riešu. 

— Taigi pasekiau. Ana su vietine merga turėjo padėt man ruoštis 
aludėje, todėl užlipau viršun jos atsivesti ir radau ant virtuvės stalo 


tą popierių. Tik ne tą, kur turit dabar byloj. Jame ana rašė, kad 

meta mane. Išvažiuoja su kažkokiu prašmatniu ponuliu Londonan. 
Ir ten vaidins scenoj. 

Linlis pajuto grįžtant įsitikinimą, dabar tarsi dar tvirtesnį, kad 
ankstesnė nuojauta jo nesuklaidino, nors iš Sent Džeimso, Hele- 
nos, Barbaros Heivers ir Stinhersto kalbų atrodė kitaip. 

— Tai ir viskas, kas tame raštelyje buvo parašyta? 

Derou niūriai papurtė galvą ir įbedė akis į stiklą. Iš jo trenkė 
svaiginantis viskio salyklo kvapas. 

— Ne. Ji ten mane peizojo... kaip vyrą. Lygino mane su anuo, 
todėl tikrai buvo aišku, ką jiji sugalvojo ir dėlei ko nusprendė 
mane palikt. Jai, matai, reikia tikro vyro, tokio, katras mokėtų 
pamylėti moterišką kaip reikiant, užganėdinti lovoje. O aš nie- 
kad, girdi, josios neužganėdinau. Niekad. Bet tasai vyriščias... 
Jiji apsakė, ką ir kaip anas su jąja išdarinėjo, kad žinočiau, jei 
kada užsimanyčiau įsitaisyt moterišką, kaip viską turėčiau daryt. 
Girdi, malonę man darė. 

— Kaip žinojote, kur jos ieškoti? 

— Mačiau. Kai tik perskaičiau lapelį, nuėjau prie lango. Jiji buvo 
palikusi namus tik prieš minutę kitą, kai atėjau į butą, nes išvydau 
ją kaimo pakraštyje su didžiuliu lagaminu, ėjo tuo keliu palei kana- 
lą, kur teka per Mildenholo pelkynus. 

— Ir iš karto pagalvojote apie malūną? 

— Apie nieką aš nepagalvojau, man tik niežėjo nagai sučiupt tą 
pasileidusią kalę ir iškaršt jai kailį iki apdujimo. Bet po minutės 
apsigalvojau, pamaniau, bus gudriau, jei paseksiu ją, užklupsiu juo- 
du abu ir išliesiu visą pyktį ant abiejų. Todėl sėlinau per atstumą. 

— Ar ji nematė, kad ją sekate? 

— Buvo tamsu. Ir vis laikiaus kelio pakraščio, kur atvašynas tan- 
kesnis. Ana du ar tris kartus buvo atsigręžus. Matyt, pajuto, kad aš 
netoliese. Bet vis tiek ėjo. Kur kanalas daro alkūnę, jiji mažumėlę 
nusitolino, todėl aš aplenkiau tą posūkį į malūną ir taip ėjau gal 
kokius tris šimtus jardų. Kai galop suvokiau, kad pamečiau ją, tik 


tada sugalvojau, kur jiji ketina drožti — kitur nebuvo kur, — todėl 

greit apsisukau ir pasileidau į malūną. Josios lagaminas gulėjo už 
kokių trisdešimt jardų ant kelio. 

— Tai ji nuėjo be jo? 

— Jis buvo velniškai sunkus. Pamaniau, kad ana nudrožė į ma- 
lūną ir atsiųs tą savo ponulį jo paimti. Todėl nutariau palaukt ir 
griebt jį čia pat, ant kelio. O tada jau eit į malūną ir iššukuot jai 
kailį. — Derou įsipylė dar viskio ir pastūmė butelį Linliui, bet tas 
atsisakė. — Bet nieks nesirodė to lagamino, — vėl ėmė pasakoti 
smuklininkas. - Laukiau mažne penkias minutes. Tada ėmiau sė- 
lint keliu pažiūrėti, kad ten dedas. Dar nebuvau išlindęs iš tanky- 
nės, kai tas tipas bėgčia išmovė iš malūno. Pasuko į šoną. Išgirdau 
užvedant mašiną ir nuvažiuojant. Va ir visa istoriją. 

— Ar matėte jį? 

— Buvo labai tamsu. O aš buvau toli. Po kiek laiko nuėjau į malū- 
ną. Ir radau jąją. — Jis pastatė stiklą ant stalo. - Kadaruojančią. 

— Ar ji tiksliai taip atrodė, kaip policijos nuotraukose? 

— O kaipgi. Tik iš palto kišenės kyšojo popierėlis, tai aš jį ištrau- 
kiau. Tą lapelį atidaviau policijai. Kai skaičiau jį, sumečiau, kad 
norėta, jog atrodytų kaip savižudybė. 

— Taip tai taip. Bet būtų buvę nepanašu į savižudybę, jei lagami- 
nas būtų likęs ant kelio. Tai jūs parnešėte jį namo? 

— Parnešiau. Užboginau į butą. Tada pradėjau kelti triukšmą dė- 
lei to lapelio iš kišenės. O aną sudeginau. 

Nors žmogus tikrai išgyveno pragarą, Linlį suėmė pyktis. Žiau- 
riai ir šaltakraujiškai nužudyta moteris. Ir per penkiolika metų nie- 
kas už tą žmogžudystę nenubaustas. 

— Bet kodėl taip padarėte? — paklausė jis. — Negi nenorite, kad 
jos žudikas būtų patrauktas atsakomybėn? 

Derou pavargusiom akim paniekinamai dėbtelėjo į Linlį. 

— Jūs, ponuli prašalaiti, neturit žalio supratimo, kaip čionais, mū- 
sų kaime, žmonės gyvena. Nei jokios nuovokos, kaip čia galėtų gy- 
vent vyras, kai kaimynai sužinotų, kad jojo kekšpalaikę žmoną nu- 
galabijo kažkoks pliuškis, kada ji taikės su juo sprukti, nes jis, girdi, 


geriau dulkina. Ir ją, turėkit galvoj, nudobė ne josios vyras, kurį 

kiekvienas kaime suprastų, bet tas pašlemėkas, katras jąją krušo už 
vyro nugaros. Ū gal pasakysit, jei būčiau pranešęs, jog radau Haną 
nužudytą, tie dalykai nebūtų iškilę aikštėn? — Nors jo balsas skam- 
bėjo vis skeptiškiau, jis suko kalbą taip, tarsi norėtų išvengti atsa- 
ko. — Taip bent Tedis nesužinos, kokia iš tiesų buvo jo mamytė. O 
man Hana jau mirus. Vien dėl Tedžio ramybės vertėjo į žudiką nu- 
mot ranka. 

— Geriau motina savižudė negu raguotas tėvas? — paklausė 
Linlis. 

Derou dėjo kumščiu į dėmėtą stalą Linlio panosėj. 

— Taip! Nes jisai su manim gyveno tuos penkiolika metų. Jis man 
žiūri į akis kiekvieną mielą dieną. Ir kai žiūri, mato vyrą, velniai 
rautų! Ne kokį inkščiantį liurbį, katras negalėjo priverst savo bobos 
laikytis vedybinių priedermių. Gal sakysit, kad tas pliuškis būtų 
užlaikęs ją geriau? — Jis įsipylė dar viskio, neatsargiai paliedamas 
jo ant stalo, kai butelis slystelėjo nuo stiklo. — Matai, išmokins jąją 
vaidinti, duos visokias pamokas, įtaisys vaidinti teatre. Bet kai vis- 
kas būtų praėję, kas būtų likę iš tų gražių... 

— Įtaisys teatre? Mokys vaidinti, duos pamokas? Iš kur tai žinote? 
"Ar tai ji rašė savo laiške? 

Staigiai pasidavęs prie židinio, Derou neatsakė. Bet Linliui ūmai 
atėjo mintis, kodėl Džoja Sinkler.taip dažnai jam skambino, ko ji 
taip atkakliai siekė šnekindama tą žmogų. Be abejo, įsiutęs jis ne- 
tyčia prasitarė apie kai kuriuos dalykus, kurių jai verkiant reikėjo 
rašant knygą. 

— Derou, ar yra kokia įrašyta juostelė? Kokie užrašai? Dieno- 
raščiai? 

Tvyrojo tyla. 

— Dieve brangus, žmogau, juk buvai taip arti prisikasęs! Ar žinai 
žudiko vardą? 

— Ne. 

— Tai ką tada žinai? Iš kur apie visa tai tau žinoma? 

Derou vangiai spoksojo į ugnį. Bet nuo susitvenkusių jausmų jo 


krūtinė sunkiai kilnojosi. 

— Iš dienoraščių, — prakošė jis. - Mergiščia visad velniškai gerai 
apie save manė. Ir viską išguldydavo ant popieriaus. Tie jos sąsiu- 
viniai buvo lagamine. Su kitais daiktais. 

Linlis kaipmat griebė jautį už ragų, nes žinojo, jei tik pradės klau- 
sinėti, Derou atsakys, kad sunaikino juos prieš daugelį metų. 

— Derou, duokit man tuos dienoraščius. Negaliu prižadėti, kad 
Tedis niekad nesužinos tiesos apie motiną. Bet prisiekiu, kad iš 
manęs tikrai nesužinos. 

Derou nukabino smakrą iki krūtinės. 

— Kaip galėčiau? — sumurmėjo jis. 

Linlis vėl jį prispaudė. 

— Žinau, kad Džoja Sinkler viską jums grąžino. Žinau, kad ji už- 
davė jums širdį. Bet, del Dievo, nejaugi ji nusipelnė mirti viena, 
nusmeigta aštuoniolikos colių durklu į kaklą? Kas iš mūsų užsitar- 
navęs tokios mirties? Už kokį nusikaltimą galima taip bausti? O 
Gauenas? Kuo prasikalto tas vaikis? Niekam blogo nepadarė, bet 
kokia mirtimi mirė! Derou! Pagalvok, žmogau! Negalima tokių mir- 
čių per nieką laikyti! 

Daugiau Linlis neturėjo ką sakyti. Tik laukti žmogaus sprendimo. 
Židinyje pokštelėjo. Didžiulis nuodėgulis atlūžo, nukrito ir atriedė- 
jo prie grotelių. O virš jų galvų Derou sūnus dirbo savo darbus. Po 
kankinamos tylos pauzės žmogus pakėlė sunkią galvą. 


— Eime viršun, į butą, — pakvietė rūškanu balsu. 


Laiptai į butą buvo ne viduje, o lauke, pristatyti prie namo iš 
kitos pusės. Nuo jų papėdės žvyruotas takelis ėjo pro apleistą, visa 
ko prižėlusį daržą į vartus, už kurių tįsojo beribių laukų platybės su 
šen bei ten stūksančiu vienišu medžiu, kanalu, horizonte kyšančiu 
vėjo malūnu. Po liūdnu dangumi visos spalvos buvo nublukusios, 
ore tvyrojo tirštas durpių tvaikas, primenantis begalinius potvynius 
ir augalų liekanas, iš kurių susiklostė to Dievo užmiršto kampo dir- 
va. Tolumoje ritmiškai dunksėjo drenažo siurbliai. 

Atidaręs duris, Džonas Derou įleido Linlį į virtuvę, kur keturpės- 


čias Tedis su šveičiamosiomis kempinėlėmis, skudurais ir vandens 

kibiru valė nežinia kiek tarnavusios apskretusios orkaitės vidų. Ap- 
link grindys buvo šlapios ir purvinos. Iš radijo nuo spintelės kažką 
kimiu balsu karkė dainininkas. Jiems įėjus, Tedis pažvelgė iš apa- 
čios į viršų Ir paperkamai vyptelėjo. | 

— Mažumėlę užleidom tą krosnelę, tėti. Ko gero, nuo tų skretenų 
greičiau kaltu išsivaduočiau. — Jis išsišiepė, brūkštelėjo ranka vei- 
dą, ir nuo skruostikaulio iki pasmakrės liko suodinas ruožas. 

— Lipk žemyn, vaikine. Prižiūrėk aludę. Orkaitė gali palaukti, — 
tarė Derou šiurkščiai, bet su juntama meile. 

Vaikinui nereikėjo sakyti du kartus. Pašokęs ant kojų, išjungė 
radiją. 

— Pašiūruosiu kasdien po kokį kampą. Tai gal iki Kalėdų ir apsi- 
kuopsim, — pažadėjo išsišiepęs. Smagiai mostelėjo atsisveikinda- 
mas ir išdūmė. 

— Jos daiktus laikau palėpėj. Būtų gerai, jei peržiūrėtumėt juos 
tenais, kad kartais Tedis jūsų neužkluptų ir pats neužsimanytų žvilg- 
telėt į lagaminą. Šalta. Jums reiks palto. Bet ten nors yra šviesa. 

Jis nuvedė policininką per varganai apstatytą svetainę ir tamsų 
koridorių, iš kurio ėjo durys į du miegamuosius. Gale, lubose, buvo 
anga į palėpę. Derou nustūmė angos dangtį ir nuleido ne visai tvir- 
tas metalines kopėčias, nors iš pažiūros jos atrodė ganėtinai naujos. 

Tarsi skaitydamas Linlio mintis, jis pasakė: 

— Kartais čia užsuku. Kai noriu prisimint praeitį. 

— Prisiminti? 

Derou šaltai atsakė: 

— Kai kartais ima knietėt vėl įsitaisyti moterišką. Tada perverčiu 
tuos Hanos dienoraščius. Kaip ranka nuima knietulį. - Jis ėmė lipti 
kopėčiomis. | 

Palėpė truputį priminė kapavietę. Nyki tyla, sunkus oras ir be- 
maž taip pat šalta kaip lauke. Dėžes ir skrynias dengė storas dulkių 
sluoksnis, nuo staigesnio judesio pakildavo dusinantis debesis. Maža 
patalpėlė su senų laikų kvapais: šiek tiek trenkė kamparu, suplė- 


kusiais drabužiais, drėgme ir pūvančia mediena. Silpna vidurdie- 


SUMOKĖTA KRAUJU | 277 


nio šviesa sunkėsi pro vienintelį, nešvarumais aptekusį langelį pa- 
stogėje. 

Derou trūktelėjo nuo lubų kabančią virvelę, ir lemputė apšvietė 
ratą ant grindų. Jis galva mostelėjo į dvi skrynias, tarp kurių stovėjo 
vienintelė medine kėdė. Linlis pastebėjo, kad nei kėdė, nei tos skry- 
nios nedulkėtos. Ir jam parūpo, kaip dažnai Derou ateidavo prie to 
savo palaidotos santuokos kapo. 

— Jos daiktai bet kaip sumesti, - pasakė žmogus, — nes man ne 
įgrūdau jos lagaminą į komodos stalčių. O jau paskui ėjau šauktis į 
kaimą pagalbos jos ieškoti. Po laidotuvių viską sukroviau į tas dvi. 
skrynias. 

— Kodėl ji tą naktį vilkėjo dviem paltais ir dviem megztiniais? 

— Iš godumo, inspektoriau. Nebetilpo į lagaminą. O kad knietėjo 
tas drapanas pasiimti, turėjo arba jomis apsivilkt, arba nešt. Mano 
galva, apsivilkt lengviau. Ir šalo gerokai. —- Derou išsitraukė iš ki- 
šenės raktų ryšulėlį ir atrakino abi skrynias. Pakėlęs jų antvožus, 
pasakė: — Paliksiu jus čia. Dienoraščiai, kurių taip norit, viršum 
drapanų. 

Derou išėjus, Linlis užsidėjo skaitomuosius akinius. Bet ne iš karto 
emėsi penkių įrištų dienoraščių. Darbą pradėjo apžiūrinėdamas daik- 
tus ir norėdamas suvokti, kokia buvo pati Hana Derou. 

Drabužiai pigūs, bet stengtasi, kad atrodytų kaip tie, brangesni. 
Ryškūs, neskoningi — karoliukais išsiuvinėti megztukai, limpantys 
prie kūno sijonai, trumpos, permatomos suknelės didelėmis iškirp- 
tėmis, siauros, į- apačią platėjančios kelnės su užtrauktukais prie- 
kyje. Pastebėjo, kad kelnių mėdžiaga ties užtrauktukais išsitempu- 
si, vietomis nuo jų atirusi. Matyt, nešiojo apsitempusius, prigludusius 
prie kūno drabužius. 

Didoka plastmasinė dėžutė trenkė keistu, lyg lajaus kvapu. Joje 
buvo pigi kosmetika ir kremai - įvairių atspalvių akių šešėliai, pus- 
tuzinis labai tamsių lūpdažių, repliukės blakstienoms riesti, blaks- 


tienų tušas, trijų ar keturių rūšių losjonai, pakelis vatos. Kišenaitė- 

je įkištos tabletės nuo nėštumo penkiems mėnesiams. Vienas lape- 
lis praimtas. 

Norvičo prekybos centro maišelyje buvo naujų baltinių komplek- 
tas, bet ir jis, labai neskoningas, akį rėžiančių spalvų, rodė neišsi- 
lavinusios merginos supratimą apie tai, kas gali gundyti vyrą. Ryš- 
kiai raudonos, mažai ką dengiančios bikinio kelnaitės, juodi 
violetiniai arba raudoni mezginiai, puošiantys tokios pat spalvos 
korsetėlius; permatomos, iškirptos iki pat spenelių liemenėlės, svar- 
biausiose vietose padabintos koketiškais kaspinėliais; slidūs, krū- 
tinės nedengiantys apatinukai; dveji naktiniai marškiniai — vieno- 
do kirpimo, be viršutinės dalies, tik su dviem plačiom, sukryžiuotom 
satino juostom, einančiom nuo liemens iki pečių, bemaž taip pat 
nieko nedengiančiom. 

Po baltiniais gulėjo krūva nuotraukų. Žiūrinėdamas jas, Linlis 
pamatė, kad visos — pačios Hanos: kiekviena vaizdavo ją kaip įma- 
noma gražiau — ar pozuojančią prie lipynės, besijuokiančią raitą 
ant arklio, paplūdimyje su vėjo kedenamais plaukais. Ko gero, nuo- 
traukos buvo numatytos jos reklamai. O gal jai reikėjo vis įtikinėti 
save, kad yra daili ar kad iš viso egzistuoja. 

Linlis pasidėjo dienoraštį ant fotografijų. Viršelis nuo senumo buvo 
sutrūkinėjęs, keletas puslapių sulipę, dauguma nuo drėgmės pa- 
brinkę. Jis atsargiai vertė lapus, kol rado paskutinį įrašą, užimantį 
trečdalį puslapio. Rašytas 1973 metų kovo 25 dieną. Ta pačia vai- 
kiška, kaip ir paskutiniame savo raštelyje, rašysena, tik su begale 


visokiausių rašybos klaidų. 


Nutarta. Išaisiu ritoj vakare. Aš tokia laiminga kad pagaliau 
viską nutarėm. Kalbėjomės valandu valandas šivakar, kol viską 
suplanavom. Kai viską galutinai nusprendėm norėjau pamilėti ji- 
Jį, bet anas pasakė jogei nera laiko Hana ir aš pagalvojau gal jis 
piksta nes net nustumė mano ranką, bet paskiaus nusišipsojo ta 
žavinga šipsena ir pasake brangioji mano mes turėsim daugybe 
laiko tiem dalikam kožną naktį per savaite, kai nuvažiuosim į Lon- 


dona!!! LONDONAS!!! Tame laike ritoj! Jis sakė kad jo butas ga- 

tavas mumi givent ir kad jis visku pasirupino. Nebeišmanau kaip 
išgivensiu rit diena galvodama apie jijį. Mano milimasis! Mano 


meilė! 


Linlis pakėlė galvą, įsmeigė akis į vienintelį pastogės langelį ir 
dulkes, plaukiančias vos matomu šviesos ruožu. Jam nė į galvą ne- 
buvo atėjusi mintis, kad jį galėtų bent kiek paveikti žodžiai seniai 
mirusios moters, kuri dažėsi tokiais ryškiais dažais, rengėsi trokš- 
dama sužadinti gašlumą ir kurią vis dėlto užbūrė svajonės apie naują 
gyvenimą mieste, tapusiame jai Pažadėtąja žeme, svajų pasauliu. 
Jos žodžiai tikrai jį sujaudino... Tokia žvali ir patikli, ji lyg vandens 
ištroškęs augalas ėmė tarpti, pirmą sykį pajutusi didesnį dėmesį. 
Net nemokšiškai palinkusi į juslingumą, liko švari. Nepatyrusi pa- 
saulio pinklių, Hana Derou tapo lengvai prieinama auka. 

Jis ėmė vartyti dienoraščio lapus, permesdamas akimis įrašus, — 
ieškojo datos, kada užsimezgė ryšiai su neįvardytu vyru. Na štai, 
1973 metų sausio 15 diena. Pradėjęs skaityti pajuto, kaip pasitikė- 


jimo savimi šiluma pasruvo jo gyslomis. 


Sendien Norviče labai gerai praleidau diena net sunku patiketi 
po tokio barnio su Džonu. Su mama ejom po krautuves nes Ji pasa- 
ke kad reike man pataisiti ūpą. Užsukom pas teta Peme ir ja taip 
pat paemem. (Ji nuo rito vel kliukino tai baisei trenkė džinu.) Per 
pietus pamatėm vaidinimo afiša ir Pemė pasakė kad mes nusipel- 
nėm kokio malonumo. Todėl ji mumi nusivedė į teatrą, bet man 
atrodo todel kad norėjo numigti ką ir padarė nes gerokai užknarkė 
tr žmogus už jos spirė jai i sėdinę. Aš niekad nebuvau buvus teatre. 
Kur tai girdėtas dalikas? Vaidino apie herzogėne, jai davė orchi- 
deja ir galop pasmaugė ir visi kiti vienas kita subadė. O vienas 
žmogus visa laika sake kad jis vilkas. Tai bent vaidinimas!!! Jetau, 
Jetau! O kaip gražiai apsirenge! Kaip gyva nebuvau mačiusi tokiu 
grožybiu tokiu ilgu sukniu ir galvos papuošimu. Visos damos to- 
kios gražios vyrai apsimove tokiomis juokingomis aptemtomis kel- 


nemis su nedideleis gumbais priekije. Po visam herzogėnei dave 

geliu žmones atsistojo ir plojo. Programoi perskaičiau kur jie po 
visa krašta keliauna ir rodo vaidinimus. Tik pagalvok! Ir aš užsi- 
kepiau taip vadinti. Kaip grasu tupeti tame Grine. Nuo tos aludės 
man kaikada noris ne savo balsu rėkti. Ir Džonas visa laika lenda 
tai dariti, o man daugiau to visai nesinori. Nuo kūdikio gimimo 


man ten negerai, bet jis netiki. 


Paskui ji aprašė savo gyvenimą kaime: vis skalbia, rūpinasi vai- 
ku, kasdien kalba telefonu su motina, tvarko butą, dirba aludėje. 
Atrodo, neturėjo jokių draugių. Dienos užimtos tik darbu ir televi- 
zoriumi. Sausio 25 dienos įraše Linlis užtiko su tuo reikalu susiju- 


s1ą žinią. 


Kažikas nutiko. Pati netikiu kai apė tai galvoju. Aš pamelavau 
Džonui pasakiau kad vel kraujas eina ir reikia eiti pas daktara. 
Atsirado Norviče naujas daktaras specijalistas pasakiau. Pasakiau 
kad užeisiu pas teta Peme pavakareniauti todel tegu nesirupina jei 
veliau grišiu. Net neišmanau iš kur Dievas dave man prota šitaip 
pasakiti. Aš užsikepiau da siki pamatiti tą vaidinimą ir tuos kos- 
tiumus. Negavau geros vietos sėdėjau kažikur užpakalije ir da be 
akiniu ir buvo visai kitas vaidinimas. Nežmoniškai nusibodo gali- 
be žmonių kalbėjo apie vedibas ar išvažiavimą tr tris panelės ne- 
kentė moteries kuria vede brolis. Keisčiausias daiktas kad vaidino 
tie patys artistai! Ir buvo visai kitoki negu aname vaidinime. Ne- 
kaip nesuprantu kaip jie nesusipainioja. Kai viskas buvo po visam 
aš nuėjau prė užpakaliniu duru. Pagalvojau gal pasakisiu kokį žo- 
dį kitą artistam ar paprašisiu pasirašiti ant programos. Laukiau 
kokia valanda. Bet visi ėjo poromis ar bureliais. Tik 1 vyrukas buvo 
vienas. Nežinojau ka jis vaidino nes kaip sakiau sėdėjau toli nuo 
scenos bet užsinorėjau paprašiti kad pasirašitu programoje tik susi- 
mečiau. Todel pradejau ji sekti!!! Nesuprantu kas mane vertė tai 
dariti. Jis nuejo į aludę užsisakė pavalgiti ir išgerti 0 aš stebėjau 
Jijį. Ant galo nuejau pas ji ir pasakiau jus vaidinote tame teatre? 


Gal pasirašisite man į programa. Na maždaug taip. Nes jis buvo 

gražus. Jis tikrai nustebo ir paprašė mane prisėsti ir mes pradėjom 
kalbėt apie teatrą ir jis pasakė kad jau daug metu dirba jame. Aš 
jam pasakiau kaip man patiko herzogėnės vaidinimas ir kokie gra- 
žus artistu rubai. Ir Jis pasake gal aš noriu kaip reikent į juos pasi- 
žiurėti? Jis pasakė kad iš arti jie netokie gražus. Dar pasake kad aš 
galėčiau kokia suknelia net apsivilkti jei ten nieko nebus. Todel 
mes sugrižom!!! Kiek ten daug vietos už scenos! Nežinojau nei ka 
galvoti nei ka sakiti. Visi tie grimo kambariai kalidoriai ir stalai 
užversti netikrais daiktais blizgučiais. O dekoracijos! Padaritos iš 
medžio o atrodo tikri akmenai. Nuejom į rubine ir jis parode tu 
kostiumu eiles. Buvo iš aksomo! Kaip gyva nieko švelniasnio nebu- 
vau lietus. Jis pasakė ar nori apsivilkti. Niekas nesužinos. Ir aš 
apsivilkau!!! Tik kai emiau nusivilkti plaukai isipainiojo į rubus ir 
jis krapštėsi kad juos ištrauktu ir paskiau pradėjo bučiuoti man 
kakla ir rankomis mane glamonet. Ir ten buvo tokia kušete kampe, 
bet jis pasakė ne, dabar tuoj pat ir mes milėjomes ant grindų. Po 
visam išgirdom moteriškos balsa aš tikrai išsigandau ir jis pasake 
jam nusispjaut kas ten. 0 Dieve man buvo irgi visai nesvarbu visai 
nesvarbu tr jis juokėsi atrode toks laimingas ir vel pradėjo! Ir man 
visai net neskaudėjo!!! Man viduje ten darėsi ir karšta ir šalta. Jis 
Juokesi vel ir pasake paika mergaitė taip ir turi buti! Jis paklause 
ar aš ateisiu pas jį kita savaite. Dar klausia!!! Parsiradau namo po 
vidurnakčio, bet Džonas negirdėjo kada nes buvo aludėje. Tikėjau- 


st kad jis to nenorės. Nežinau kodel, bet su juo skauda. 


Visos kitos penkios dienos dienoraštyje buvo skirtos tik Norvičo 
meilės įspūdžiams, dramatizuotoms nesąmonėms, kurios apsuka jau- 
nai merginai galvą, kai vyras pirmą kartą atskleidžia jai kūniškus 
džiaugsmus, nieko bendro neturinčius su atliekama pareiga. Šeštą 


dieną jos mintys nukrypo kita linkme. Buvo sausio 31-oji. 


Jis čia nebus amžinai. Juk čia gastroliuojantis teatras ir jie išva- 
žiuos kovo menesį! Net pagalvoti negaliu apie tai. Turiu pamaiiti jį 


rytoj. Turiu pasistengti sužinoti Jo namu adresa. Džonas klausė ko 

aš vel važiuoju į Norviča ir aš pasakiau kad man reikia pas dakta- 
rą. Pasakiau kad man labai skauda pilvą ir daktaras sakė kad jam 
kolei kas negalima mane liesti kol nepasitaisisiu. Kiek tesis tas vis- 
kas klause jis. Kas ten per skausmas? Aš pasakiau kad kaip tu da- 
rai tai man skauda tai daktaras sake kad taip neturi būti todel turi 
manes neliesti kol nepraeis skausmai. Man negerai nuo Tedžio gi- 
mimo pasakiau Džonui. Nežinau ar jis patikėjo, bet jis manes neju- 


dino ačiū Dievui. 
Kitame puslapyje ji aprašė savo pasimatymą su meilužiu. 


Jis nusivedė mane į savo butą!!! Tikrai kuklus. Tiesiok bjaurus 
vienas kambarys netoli katedros. Jis čia nieko prašmatnaus neturi 
nes jo tikri namai Londone. Ir aš nesuprantu kodel jis išsinomavo 
kambarį taip toli nuo teatro. Jis sakė kad jam patinka vaikščioti. 
Be to jis pasakė dieviškai šiptelėjes mums daug ko nereikia ar ne? 
Jis mane nurenge tuoj pat prie durų ir mes tai darem stovedami!!! 
Aš Jam pasakiau jogei žinau kad jis išvažiuoja kovo menesi su vi- 
sais artistais. Aš pasakiau kad manau kad galiu ir aš būti artiste. 
Negi čia kas nors sunkaus! Galiu viska taip pat dariti kaip ir tos 
ponios kur mačiau. Jis pasake taip, man reikia pagalvoti apie tai. 
Tada jis galėtu parūpinti man mokytoja ir kad mane mokintu vai- 
dint. Paskui pasakiau kad esu alkana ir gal nueitume kur užkasti. 


Jis pasakė kad jis taip pat išalkes... bet ko kito!!! 


Matyt, kitą savaitę Hana nesimatė su tuo vyru. Bet vis galvojo 
apie ateitį su juo. Visos jos mintys sukosi apie teatrą, nes tik pate- 
kusi į teatrą susiriš su mylimuoju ir paspruks iš Porthil Grino. Savo 


planus trumpai išdėstė vasario 10 dienos įraše. 


Aš jam rupiu. Pats tai pasakė. Mama pasakytų visi vyrai taip 
sako kai tave kruša negalima jais tikėti kai jie nusimauna kelnes. 
Bet jis ne toksai. Aš žinau, jis sako, ką galvoja. Todel galvojau, 


galvojau ir sugalvojau kad bus geriausia man dirbti juju teatre. Aš 

visai nenorečiau iš pradžių dideles roles. Aš gi nelabai ir numanau 
kaip ten reikia viska dariti. Bet aš lengvai viska isimenu. Ir jei 
būčiau su Jais visais kaip artistė mums nereikės rupintis dėl išsiski- 
rimo. Aš nenoriu jį prarasti. Aš jam daviau numerį kad galėtu man 
paskambinti į namus. Bet jis nepaskambino. Žinau jis užimtas. Bei 
Jei nepaskambins iki ritojaus tai važiuoju į Norvičą jo pamatiti. 


Lauksiu jo prie teatro. 
Vizitas į Norvičą buvo aprašytas tik vasario 13 dieną. 


Kiek VISKO atsitiko. Aš nuvažiavau į Norvičą ir laukiau jo prie 
teatro duru. Ir jis išėjo. Bet ne vienas. Buvo su viena artiste ir dar 
artistu. Atrode kaip ir ginčinosi. Aš pašaukiau jijį vardu. Jis neiš- 
girdo tai aš priėjau prie jo ir paliečiau ranką. Jie visi kaip ir ap- 
stulbo kai aš taip padariau. Tada jis nusijuokė ir pasakė labas ne- 
pamačiau taves. Ar ilgai laukei? Aš trumpam atsiprašisiu. Ir nuėjo 
su ta artiste ir artistu prie mašinos. Moteris 17 tasai vyras isedo ir 
nuvažiavo bet jis sugrižo pas mane. Buvo isiutes, dievaži. Bet aš 
pasakiau kodel tu nesupažindinai manes su jais? O jis pasakė, ką 
aš čia darau nepranešus kad atvažiuosiu? O aš paklausiau kodel 
tau reikia manes gėditis. Jis pasake kad nebučiau kvailute. Ar aš 
nežinau kaip jis stengiasi istatyti mane į teatrą? Bet aš negaliu 
taip greitai viską padariti kol tu nepasiruošus. Čia visi profisiuo- 
nalai tr Jie nepriims nieko kas nera profisiuonalas todel ir pradek 
elktis kaip tokia. Tada aš pradėjau verkt. Tada Jis pasakė o velnias 
Hana nustok čia žliumbus. Liaukis. Tada mes nuėjom į jojo kam- 
bari. Dieve mano, aš ten išbuvau iki kito vidudienio 2 valandos. Aš 
vėl nuvažiavau užvakar ir jis pasakė kad ruošia mano perklausa 
bet aš turiu išmokti labai sunku gabalą iš vienos pjesės. Tikėjaus 
kad bus iš hercogėnės vaidinimo bet buvo iš kito. Jis liepė nurašiti 
man ta gabalą ir išmokti aimintinai. Baisiai ilgas ir aš paklau- 
stau kodel man reikia nurašiti kodel jis negali duot man visos pje- 
ses. Bet jis pasake kad ju visiems neužtenka kad paskum gali pasi- 


gest ir uską sužinot o mano perklausa turi būti siurpryzas. Todel aš 

nurašiau. Bet visko nespejau tr ritoj reikės vel važiuoti. Mes milejo- 
mes. Iš pradžių atrode kad jis nenorejo bet po visam buvo dar ir 


kaip užganėdintas!!! 


Linliui nepraslydo pro akis paskutinių moters pasakojimų neįžval- 
gumas, jam buvo nuostabu, kodėl ji pati to nepastebėjo. Matyt, bu- 
vo per daug užsidegusi įstoti į teatro trupę ir pradėti naują gyveni- 
mą su kitu vyru, todėl ir nepajuto, kad mylėjimasis jau tapo tik 


laukiama rutina. 
Kitas įrašas buvo vasario 23 dienos. 


Tedis Jau serga 5 dienas. Sunkiai. Džonas vis lenda ir daro savo 
jau maniau kad pradėsiu rekti. Du kartus išsprukau baigti nuraši- 
net ta vaidinima. Nekaip nesuimu kodel negali duoti pačią knyge- 
lią bet jis sako kad tada jie viska sužinos. Jis sako tik išmok atmin- 
tinai savo role ir nesuk sau galvos kaip reikia vaidint. Jis sako kad 
pamokins ka reiks dariti. Žinoma juk jis viską moka!!! Jis čia kaip 
žuvis vandeny. Juk tik 8 puslapei. Todel aš noriu Jį nustebint. Aš 
Jam pati pavaidinsiu! Tada jis netures Jokiu abejoniu del manes. 
Kartais man regis kad jis kaip ir dvejoja. Tik netada kai einam į 
lova. Jis žino kad aš del jo visai galva pametus. Negaliu tverti ka- 
da būnu su juo vis noriu jį nurenkti. Jam tai patinka. Jis sako die- 
važi Hana tu žinai kas man prie širdies. Geriau žinai už visas kitas 
kaip tai reikia dariti. Tu už visas geriausia: Tada jis viską pamiršta 


ką kalbejomes ir mes milimes. 


Kelis tolesnius puslapius Hana paskyrė pačiam mylėjimuisi smul- 
kiau aprašyti. Tie lapai buvo labiausiai nučiupinėti; be abejo, juos 
dažniausiai vartė Džonas Derou, kai norėdavo prisiminti žmoną iš 
pačios blogiausios pusės. Nes ji viską kruopščiai, nieko nepraleis- 
dama aprašinėjo ir galop lygino savo vyro sugebėjimus ir veiksmus 


su meilužio glamonėmis. Pirmojo vertinimai buvo žiaurūs, tokių daly- 

kų vyras nepamiršta. Tai paskaitęs Linlis suvokė, ką turėjo reikšti 
Džonui Derou jos atsisveikinimo laiškas. 


Priešpaskutinis įrašas buvo datuotas kovo 23 diena. 


Aš mokinausi visa savaite kai Džonas budavo aludeje. Tedis spok- 
sodavo į mane iš savo lovelės ir juokdavosi kažkaip negerai mati- 
damas šokinėjančia savo mama kaip ruse dama. Bet aš padariau 
savo. Ir nebuvo jau taip sunku. Po dvieju naktu aš jau busiu pake- 
liui į Norvičą. Tada ir nuspresim ka dariti ir kada jie padaris man 
ta perklausa. Negaliu vietoj nusedeti. Man taip jo stinga. Džonas 
šį ritą paemė mane kaip koks kuilis. Pasake kad jau 2 menesiai kai 
daktaras pasakė kad jam negalima manes liesti ir jis nebegali dau- 
giau tverti ir laukti kada jis pasakis kad galima. Vos nesusivemiau 
kai ikišo liežuvį man i burna. Dievaži pajutau kaip koki šūda bur- 
noj. Jis pasake kad dabar jau geriau ar ne Hana ir jis taip kietai 
darbavosi kad vos išlaikiau nerekusi. Kai pagalvoju kad prieš 2 
menesius maniau kad taip 17 turi būti ir kad aš turiu susitaikit su 
tuo. Nežinau ar del to verkti ar juoktis. Dabarties aš Jau ne tokia 
kvailute. Nusprendžiau viską išeidama išdeti. Po šito rito jis to už- 
sitarnavo. Galvoja kad yra kažin koks VYRAS. Jei tik žinotu koks 
yra tikras vyras ir kad aš beveik kas karta mažne alpeju lovoj. Dieve 


aš nežinau ar galesiu ištverti dar tas 2 dienas kol pamatisiu Jjijį. 


Taip jo ilgiuosi. Aš MYLIU JĮ. 


Linlis staiga užvertė dienoraštį. Hanos Derou įspūdžiai, suplau- 
kę į krūvą, ūmai išsprendė jo galvosūkį. Šokinėjo kaip rusė dama. 
Pjesė apie ką tik vedusį vyrą, kurio seserys nekentė brolienės. Žmo- 
nės, nuolat kalbantys apie persikėlimą kitur ar sutuoktuves. Vos ne 
žmogaus dydžio afiša ant lordo Stinhersto kabineto sienos. „Trys 
seserys“, Norvičas. Hanos Derou gyvenimas ir mirtis. 

Jis ėmė raustis po lagaminą, naršė drabužius, rankinukus, piršti- 
nes ir papuošalus. Bet nerado, ko ieškojo, kol nepasisuko prie ant- 
ros skrynios. Čia, ant paties dugno, po megztiniais ir batais, nuo 


mergavimo laikų išsaugotame iškarpų ir visokių suvenyrų sąsiuvi- 

nyje buvo sena teatro programa, kurios ieškodamas meldė Dievo 
pagalbos, ir Hanos akiniai plieniniais rėmeliais, užkabinti ant jos 
viršelio. Pirmą lapą pusiau dalijo įstrižainė, nes trupė rodė du spek- 
taklius, ir puošė paprasčiausios raidės: baltos juodame fone viršu- 
tinėje pusėje, o apačioje atvirkščiai — „Malfio hercogienė“ ir „Irys 
seserys“. 

Linlis nekantriai permetė akimis programos puslapius ieškoda- 
mas aktorių pavardžių. Radus iš nuostabos jam išsprogo akys, sun- 
ku buvo patikėti tokiu posūkiu — tiesiog ciniška galimybių gausa — 
viską vaidino tie patys žmonės. Išskyrus tik Airinę Sinkler ir dar 
keletą jo nedominančių aktorių, visur tos pačios pavardės. Džoana 
Elekort, Robertas Geibrielas, Risas Deivisas-Džounsas ir dėl di- 
desnės kebeknės — Džeremis Vinis, menko vaidmens atlikėjas. Be 
abejo, tai buvo jo trumpos sceninės karjeros gulbės giesmė. 

Linlis numetė programą į šalį. Atsistojo ir ėmė žingsniuoti po 
mažą kambarėlį trindamas kaktą. Į kažką jis, matyt, nebus atkrėi- 
pęs dėmesio skaitydamas dienoraštyje apie Hanos meilužį. Kaž- 
ką, kad atskleistų jo tapatybę, kad ir netiesiogiai, kažką, kam jis 
turbūt nesuteikė reikiamos svarbos. Vėl atsisėdo ir dar sykį pra- 
dėjo jį skaityti. 

Tik ketvirtą kartą versdamas lapus rado ko ieškojo: Jis sako kad 
pamokins ka reiks dariti. Žinoma juk jis viska moka!!! Jis čia kaip 
žuvis vandeny. Tie žodžiai bylojo apie dvi galimybes: arba pjesės 
režisierius, arba aktorius, dalyvaujantis scenoje, iš kurios nurašy- 
tas Hanos „savižudės raštelis“. Režisierius būtų galėjęs pamokyti 
nemokšą merginą vaidybos pagrindų. Aktoriui, vaidinančiam toje 
scenoje, taip pat būtų buvę lengva parodyti jai, ką daryti, nes pats 
keletą savaičių vaidino su tą vaidmenį atliekančia aktore. 

Permetęs akimis programą, jis surado režisieriaus pavardę - lor- 
das Stinherstas. Vienas nulis seržantės Heivers nuojautos naudai. 
Dabar liko rasti vietą, iš kur buvo paimtas „savižudės raštelis“, ir 
išsiaiškinti, kas vaidino toje „Trijų seserų“ scenoje. Prieš akis jam 
stojo į malūną klampojanti susitikti su meilužiu Hana, turinti kiše- 


nėje aštuonių lapų tekstą, stropiai ranka nurašytą perklausai. O ją 

nužudęs žmogus iš tų aštuonių lapų išplėšė vieną pastraipą, pana- 
šią į savižudės raštelį, o likusius nusinešė, palikęs nuo lubų kada- 
ruojantį moters lavoną. 

Linlis uždarė skrynias, užgesino šviesą, paėmė dienoraščius ir 
programą. Apačioje, bute, rado Tedį, sėdintį su užkeltomis kojomis 
ant pigaus, dėmėto nuo valgių ir kavos stalelio ir žiaumojantį žuvų 
pirštelius iš melsvos alavinės lėkštės. Pusiau nugerta pinta alaus 
stovėjo ant grindų. Mažytis spalvotas televizorius rodė sporto pro- 
gramą — regis, kažkas slidinėjo nuo kalvų. Pamatęs Linlį, vaikinas 
pašoko ant kojų ir išjungė televizorių. 

— Ar turite namuose kokią dramų knygą? — paklausė Linlis, nors 
žinojo, koks bus atsakymas. 

— Dramų knygą? — pakartojo vaikinas, purtydamas galvą. — Jo- 
kios. Jūs tikrai norite knygos? Vaizdajuosčių tai turime. Žurnalų 
taip pat. — Jis, atrodo, suvokė, kad Linlis nori ne prasiblaškyti. — 
Tėtis sakė, kad jūs faras. Liepė nekalbėt su jumis. 

— Bet nelabai klausai? 

Vaikis išsiviepė ir mostelėjo galva į dienoraščius po Linlio pa- 
žastimi. 

— Hanos, tiesa? Aš juos irgi skaičiau. Vieną vakarą tėtis pamiršo 
raktus. Viską perskaičiau. — Jis nemikliai apsisuko ant pirštų ir įs1- 
kišo ranką į džinsų kišenę. — Mes apie tai nekalbam. Matyt, tėtis 
nevalioja. Bet jei sučiupsite tą tipą, ar pasakysit man? 

Linlis dvejojo. Vaikinas vėl sušneko. 

— Ji mano mama. Nebuvo iš tų gerųjų, tų poniškųjų. Bet ji vis tiek 
mano mama. Ji manęs neskriaudė. Ir ji ne pati nusižudė. 

— Ne. Ji nenusižudė. — Linlis pasuko durų link. Prie jų akimirką 
stabtelėjo ir pagalvojo, ką galėtų atsakyti berniukui. — Tu skaitai 
laikraščius, Tedi. Kai mes sučiupsime žmogų, nužudžiusį Džoją Sin- 
kler, tai ir bus tas žmogus, kuris tave domina. 

— Ar apkaltinsite jį ir už mamą, inspektoriau? 

Linlis jau norėjo pameluoti, kad apsaugotų vaikiną nuo kitos žiau- 
rios gyvenimo realybės. Bet, pažvelgęs į jo mielą, susirūpinusį vei- 


dą, suprato negalėsiąs jam sakyti neteisybės. 

— Nebent pats prisipažintų. 

Berniukas linktelėjo su vaikišku supratingumu, nors lūpas su- 
spaudė iki baltumo. Jis atsakė su pabrėžiamu ir skausmingu nerū- 
pestingumu: 

— Nėra įrodymų, ar ne? 

— Nėra. Bet tai tas pats žmogus, Tedi. Patikėk manim. 

Berniukas pasisuko į televizorių. 

— Aš ją vos prisimenu. — Jis sukinėjo rankenėlę nejungdamas apa- 


rato. —- Bet būtinai jį sugaukit, — pasakė tyliu balsu. 


Užuot likęs Mildenhole ir gaišęs laiką ieškodamas viešosios bib- 
liotekos, kurios tikriausiai nebūtų radęs, Linlis pasidavė į Niumar- 
kitą, nes žinojo, kad ten ji tikrai bus. Čia atvykęs, deja, sugaišo 
dvidešimt minučių braudamasis pro tirštą pavakario mašinų srau- 
tą, ir kai surado ieškomą pastatą, jau buvo penkiolika minučių po 
penkių. Pastatė automobilį neleistinoje vietoje, užkišęs už vairo po- 
licijos pažymėjimą taip, kad iš tolo matytųsi, - gal niekas neprisi- 
kabins. Pamatęs, kad pradeda snigti ir todėl reikia paskubėti, jis 
movė laiptais į biblioteką, turėdamas kišenėje sulankstytą Norvičo 
„teatro programą. 

Viduje smarkiai trenkė vašku, senais popieriais ir per daug kai- 
tinamais centrinio šildymo radiatoriais. Pastatas buvo aukštais lan- 
gais, juodavo knygų lentynų eilės, ant stalų švietė varinės lempos 
„su nedidukais baltais gaubtais, o už didžiulio U pavidalo bibliote- 
kininko stalo sėdėjo nepriekaištingai apsirengęs vyras dideliais 
akiniais ir perkėlinėjo į kompiuterį informaciją. Kompiuteris to- 
kioje senamadėje aplinkoje tiesiog rėžė akį. Tačiau bent nekėlė 
triukšmo. 

Linlis nužirgliavo prie katalogų ir ėmė ieškoti Čechovo. Po pen- 
kių minučių jis jau sėdėjo prie vieno iš tų ilgų, visko mačiusių stalų 
su atverstu „Irijų seserų“ egzemplioriumi. Iš pradžių perbėgo aki- 
mis pirmas monologų eilutes. Bet įpusėjęs pjesę suvokė — veikėjų 
kalbos ilgos ir Hanos perrašytas savižudės raštelis gali būti paimtas 


iš monologo vidurio. Jis vėl pradėjo ieškoti iš pradžių, jau lėčiau, 

bet podraug mintys sukosi ir apie blogą orą, galintį sutrikdyti eismą 
Londono link, greitai bėgantį laiką ir tai, kas galėjo atsitikti mieste 
jam išvykus. Tik beveik po trisdešimt minučių jis užėjo dešimties 
puslapių monologą ketvirtame veiksme. Perskaitė jį kartą, paskui 


kitą, kad įsitikintų, jog neklysta. 


„„„Kokie niekai, kokios kvailos smulkmenos kartais gyvenime nei 
iš šio, net iš to įgauna prasmę. Vis dar juokies iš jų, laikai niekais, 
bet vis tiek eini ir jauti, kad nebeturi Jėgų sustoti. O, apie tai nekal- 
bekim! Man linksma. Lyg pirmą kartą matyčiau šitas egles, kle- 
vus, beržus, ir visi smalsiai žiūri į mane tr laukia. Kokie gražūs 
medžiai ir koks iš tiesų gražus šalia jų turi būti gyvenimas! 

Reikia eiti, jau laikas... Šit nudžiūvo medis, ir vis dėlto jis kartu 
su kitais siūbuoja nuo vejo. Taip, man rodos, ir aš, jeigu numirsiu, 
tai vis tiek vienaip ar kitaip liksiu gyventi. Sudie, mano meile... 
Tavo dokumentai, kuriuos man davei, padeti ant mano stalo, po 


kalendorium. * 


Veikėjas buvo ne moteris, kaip iš pradžių manė Linlis, o vyras. 
Taip kalbėjo baronas Tuzenbachas Irinai paskutinėse pjesės sceno- 
se. Linlis išsitraukė iš kišenės Norvičo programą su aktorių pavar- 
dėmis ir vedžiodamas pirštu išvydo tai, ko bijojo... ir tikėjosi. Tą 
1973 metų žiemą Tuzenbachą vaidino Risas Deivisas-Džounsas, Iri- 
ną — Džoana Elekort, Feraportą — Džeremis Vinis, Andriejų — Ro- 
bertas Geibrielas. 

Tai patvirtinimas, kurio jis ieškojo. Juk kas geriau galėjo mokėti 
monologą, jausti visus jo niuansus už žmogų, deklamuojantį jį kas 
"vakarą? 

Linlis padėjo knygą į lentyną ir nuėjo ieškoti telefono. 


* Vertė J. Aputis. 


15 


„ Ledi Helena kiaurą dieną kartojo sau, kad turėtų džiūgauti. 
„| » Galų gale jie pasiekė tai, ką ji buvo užsibrėžusi padaryti. 
+ Jie įrodė, jog Tomis klysta. Tyrinėdami lordo Stinhersto pra- 
eitį, jie atskleidė, kad beveik visi įtarimai, pateikti Risui Deivisui- 
Džounsui dėl Džojos Sinkler ir Gaueno Kilbraido mirties, yra be 
pagrindo. Taip jie pakeitė visą bylos tyrimo kryptį. Ir kai vidur- 
dienį seržantė Heivers paskambino Sent Džeimsui ir pranešė, kad 
Stinherstas, nuvežtas į apklausą, prisipažino, jog jo brolis turėjo 
ryšių su sovietais, ledi Helena sakė sau, kad turėtų šokinėti iš 
džiaugsmo. | 
Tuoj po dviejų palikusi Sent Džeimso namus, ji visą laiką ruošė- 
si pasimatymui su Risu, vakarui, per kurį su meile atšvęs jų per- 
galę. Ji lėtai kelias valandas vaikščiojo Naitsbridžo gatvėmis ieš- 
kodama puikaus apdaro, atitinkančio jos dabartinę nuotaiką. Tačiau 
netrukus pajuto, kad ji abejoja dėl savo nuotaikos. Juk iš esmės ji 
nieko nežino. 
Iš pradžių manė, kad ją apėmusi sumaištis rados todėl, kad Stin- 
herstas neprisipažino kaltas dėl Džojos Sinkler ir Gaueno Kilbraido 


mirčių. Bet jautė, kad ilgai laikytis tos saviapgaulės negalės. Jei 

Stretklaido kriminalinis skyrius būtų radęs kokį plauką, kraujo dė- 
mę ar iki šiol nepastebėtą piršto atspaudą, rodančius, kad tos mir- 
tys Škotijoje sietinos su Stinherstu, ji būtų turėjusi pripažinti, kas iš 
tiesų jai šiandien kėlė tokį nerimą. O nerimą kėlė ne ginčas, kuris 
žmogus kaltas, kuris nekaltas. Iš tikrųjų jai buvo sunku ant širdies 
dėl Tomio, jo neviltingo veido, jo paskutinių žodžių, pasakytų jai 
vakar vakare. 

Bet ji puikiai žinojo — kad ir kaip dabar kentėtų Tomis, ji negali 
sau leisti dėl to rūpintis. Nes Risas nekaltas. Nekaltas. Ir per pasta- 
rąsias keturias dienas ji taip atkakliai laikėsi to savo įsitikinimo, 
kad beveik apie nieką kitą negalėjo galvoti, negalėjo sau leisti nė 
per plauką mintimis nukrypti nuo jo. Tik troško, kad Risas liktų 
visiškai švarus visų akyse, norėjo, kad ir kiti, ne tik ji, žinotų, koks 
jis yra Iš tiesų. 

Buvo jau po septynių, kai ji su taksi parvažiavo į savo namus 
Onslou aikštėje. Smarkiai snigo, rytų vėjas tyliai nešė vieną po kito 
sniego pūtinius, ir šie puriomis pusnimis gulė ant aikštės pievelės 
prie ją juosiančios metalinės tvorelės virbų. Ledi Helena, išlipusi 
iš automobilio į žvarbų orą ir pajutusi ant skruostų ir blakstienų 
maloniai dilgsint snaiges, valandėlę mėgavosi permaina, kurią naujai 
iškritęs sniegas visad atneša į miestą. Bet greitai drebulys paragino 
susirinkti pirkinius ir paskubėti plytelių laiptais į pastatą, kuriame 
ji nuomojo butą. Jai pradėjus rankinėje grabinėti raktų, staiga du- 
rys atsidarė ir tarnaitė įtraukė ją vidun. 

Kerolainė Šeferd tarnavo ledi Helenai jau trejus metus; nors pen- 
keriais metais jaunesnė už savo darbdavę, ji buvo visa širdimi atsi- 
davusi jai ir jos reikalams, tad nė nemurmtelėjo, kai šaltas vakaro 
vėjas įsisuko jai į plaukus uždarant duris. 

— Ačiū Dievui! Jau buvau dėl jūsų gerokai susirūpinusi. Ar žino- 
te, kad jau po septintos ir Ešertono lordas per paskutinę valandą 
skambino gal dešimt kartų? Ponas Sent Džeimsas taip pat skambi- 
no. Ir ta ponia seržantė iš Skotland Jardo. O ponas Deivisas-Džoun- 


sas jau keturiasdešimt minučių laukia jūsų svetainėje. 

Ledi Helena klausėsi ataskaitos viena ausimi, bet sukruto išgirdu- 
si paskutinį pranešimą ir skubiai padavė visus pirkinius Kerolainei. 

— Dieve, nejau iš tiesų jau taip vėlu? Risas tikrai gali nerimauti, 
kur aš dingau. Ir šiandien tavo išeiginis vakaras, tiesa? Labai aitsi- 
prašau, Kerolaine. Ar kur vėluoji per mane? Turi pasimatymą su 
Dentonu? Ar jis atleis man? 

Kerolainė šyptelėjo. 

— Kur jau ne, jei jam kaip reikia bus pasakyta. Aš tik įmetu tuos 
paketus į jūsų kambarį ir bėgu. 

Ledi Helena ir Kerolainė gyveno didžiausiame to namo septynių 
kambarių bute su erdvia svetaine, kurios langai žvelgė į aikštę. Čia 
užuolaidos buvo neužtrauktos, ir Risas Deivisas-Džounsas stovėjo 
prie balkono durų, pro kurias svetainės šviesa liejosi ant sniego, 
pripustyto mažame balkonėlyje. Jis atsigręžė, kai išgirdo įeinant le- 
di Heleną. 

— Jie išlaikė Stinherstą Skotland Jarde beveik visą dieną, — pasa- 
kė jis, suraukęs antakius. 

Ji stabtelėjo prie durų. 

— Taip. Aš žinau. 

— Nejau jie tikrai mano... Negaliu tuo patikėti, Helena. Taip se- 
niai pažįstu Stiuartą. Jis nebūtų galėjęs... 

Ji greitai per kambarį atėjo pas jį. 

— Risai, tu pažįsti visus tuos žmones taip seniai. Tačiau vienas jų 
ėmė ir nužudė ją. Vienas jų nužudė Gaueną. 

— Bet Stiuartas? Ne. Aš negaliu... Dieve brangus, kodel? — pa- 
klausė jis nuožmiai. 

Dėl svetainės apšvietimo jį beveik visą dengė šešėlis, jo aiškiai 
nebuvo matyti, bet balse ji girdėjo atkaklų meldimą juo tikėti. Ir ji 
iš tikro juo tikėjo — be mažiausių abejonių. Ir vis dėlto negalėjo 
prisiversti papasakoti jam visą Stinhersto šeimos istoriją. Jei taip 
būtų padariusi, būtų pažeminusi Linlį, atskleidusi visas jo sprendi- 
mų klaidas, padarytas per kelias pastarąsias dienas, todėl dėl ilgos 
jų draugystės, nesvarbu, kad galbūt ji jau buvo užgesusi, Helena 


jautė negalinti išstatyti jo kieno nors pašaipai, užtarnautai ar ne. 

— Galvojau apie tave visą dieną, — pasakė ji paprastai, imdama 
jį už alkūnės. — Tomis žino, kad tu nekaltas. O man tai buvo aišku 
visą laiką. Ir dabar mudu čia, drauge. Tai kas daugiau mums gali 
rūpėti? 

Ji pajuto jo kūną atsipalaiduojant. Įtampa dingo. Jis prisitraukė 
ją spinduliuodamas šilta, žavia šypsena. 

— O Dieve, aišku, kad niekas. Ničniekas, Helena. Tik tu ir aš. — 
Jis apkabinęs ją pabučiavo, kuždėdamas vienintelį žodį myliu. Pas- 
tarųjų dienų siaubas nebebuvo svarbus. Tai jau buvo praėjęs daly- 
kas. Atėjo laikas užsiimti kitkuo. Jis nusivedė ją nuo lango ant ku- 
šetės, stovinčios prie žemo židinio kitoje kambario pusėje. Paėmęs 
į glėbį vėl bučiavo, jau labiau pasitikėdamas savimi, vis su didė- 
jančia aistra, kuri uždegė ir ją. Po kiek laiko jis pakėlė galvą ir ėmė 
švelniai pirštais it pūku glamonėti jai pasmakrę ir kaklą. 

— Visai proto netekau, Helena. Atėjau pakviesti tavęs vakarieniauti, 
bet jaučiu, kad mane apsėdusi tik viena mintis — kuo greičiau turėti 
tave lovoje, nors man ir gėda tai prisipažinti. Geriau paskubėkime į 
kokį restoraną, kol aš dar apskritai nenumojau ranka į vakarienę. 

Ji ėmė švelniai šypsodamasi glostyti jam veidą - jautė jo įkarštį. 
Jos paglostytas, jis kuždėdamas vėl palinko prie jos, segiodamas 
palaidinukės sagas. Karštomis lūpomis bučiavo jai kaklą, pečius, 
glamonėjo krūtis. 

— Myliu tavė, - šnabždėjo ieškodamas jos lūpų. 

Šaižiai sučirškė telefonas. 

Jie atšoko vienas nuo kito, tarsi kas būtų įsibrovęs į kambarį, 
žiūrėjo vienas į kitą kaltomis akimis, o telefonas vis skambėjo. Ir 
gana ilgai, kol ledi Helena prisiminė, kad Kerolainė, užgaišinta dvi 
valandas, mėgaujasi savo laisvu vakaru ir jos nėra namie. Jie buvo 
visiškai vieni. 

Dar smarkiai plakančia širdimi ledi Helena nuėjo į koridorių ir 
pakėlė ragelį, telefonui skambant devintą kartą. 

— Helena? Ačiū Dievui. Ačiū Dievui! Ar Deivisas-Džounsas pas 
tave? 


Skambino Linlis. 

Jo balse buvo girdėti tokia didžiulė įtampa ir nuoširdus susirūpi- 
nimas, kad ledi Helena sustingo. Tiesiog nustėro. 

— Kas nutiko? Kur tu? — ji paklausė pašnabždomis, nors visai 
nebuvo ketinusi taip tyliai kalbėti. | 

— Telefono būdelėje netoli Bišops Stortfordo. Velnioniškai užpus- 
tytas tas M11 kelio ruožas ir visi kiti šalutiniai keliai, kuriais ban- 
džiau prasimušti. Neįsivaizduoju, per kiek laiko nusikapstysiu į Lon- 
doną. Ar Heivers jau kalbėjo su tavim? Ar skambino Sent Džeimsas? 
Velniai rautų, nieko man nesakai! Ar Deivisas-Džounsas pas tave? 

— Ką tik grįžau namo. Kas yra? Kas nutiko? 

— Pirma atsakyk man. Ar jis pas tave? 

Svetainėje Risas buvo dar ant kušetės, bet sėdėjo palinkęs į ugnį 
1r įsistebeilijęs į paskutinius liepsnos liežuvius. Ledi Helena matė 
šviesos ir šešėlių žaismą ant jo veido ir garbanų. Ji negalėjo iš- 
spausti nė žodžio. Kažką nujautė iš Linlio balso. 

Jis pagavo greitai kalbėti, stengdamasis atverti jai akis su aistrin- 
ga, tiesiog baisia įsitikinimo jėga. 

— Paklausyk manęs, Helena. Buvo tokia moteris. Hana Derou. Jie 
susipažino, kai jis vaidino „Irijose seseryse“ Norviče 1974 metų 
sausio pabaigoje. Tarp jų užsimezgė romanas. Ji buvo ištekėjusi, 
turėjo mažą vaiką. Ji ketino palikti vyrą, vaiką ir gyventi su Deivi- 
su-Džounsu. Jis įtikino ją suruošiąs perklausą, kad ji pakliūtų į sceną, 
ir ji mokėsi jo parinktą ištrauką iš pjesės, šventai tikėdama, kad po 
perklausos važiuos su juo į Londoną. Bet tą naktį, kai jie turėjo 
važiuoti, jis nužudė ją, Helena. Pakorė ant malūno lubų kablio. At- 
rodė kaip savižudybė. 

Ji vos įstengė sukuždėti. 

— Ne. Stinherstas... 

— Džojos mirtis nieko bendro neturi su Stinherstu! Ji sumanė ap- 
rašyti Hanos Derou mirtį. Tai turėjo būti jos nauja knyga. Bet ji 
padarė klaidą pasakiusi apie savo sumanymą Deivisui-Džounsui. 
Ji skambino jam į Velsą. Diktofone iš jos rankinės yra sakinys, kad 
neužmirštų paklausti .Deiviso-Džounso, kaip elgtis su Džonu De- 


rou, Hanos vyru. Ar supranti? Jis iš pat pradžių žinojo, kad Džoja 


SUMOKĖTA KRAUJU | 295 


rašo tą knygą. Sužinojo praėjusį mėnesį. Todėl jis pasiūlė Džojai 
pasirūpinti, jog tau duotų kambarį šalia jos, kad jis galėtų pas ją 
įeiti. Dėl Dievo meilės, Helena, mano žmonės ieško jo nuo šeštos 
valandos. Pasakyk, ar jis pas tave, Helena? 

Visos vidinės jėgos vertė ją tylėti. Jai degė akys, smaugė gerklę, 
lyg kokiais gniaužtais spaudė pilvą. Ir nors ji stengėsi nuslopinti 
ryškų prisiminimą, jai ausyse aiškiai skambėjo Riso balsas, tie taip 
lengvai pasakyti žodžiai Vesterbrejuje. Per žiemos sezoną aš vaidi- 
nau Norfolko ir Safolko apylinkese... kai grįžau į Londoną, jos ne- 
beradau. 

— Hana Derou paliko dienoraštį, - desperatiškai kalbėjo jai Lin- 
lis. — Ten buvo pjesės programa. Mačiau ir tą, ir kitą. Ir viską per- 
skaičiau. Helena, brangioji, maldauju, suprask, jog sakau tiesą! 

Kaip per miglą ji matė, kaip Risas pakilo, nuėjo prie židinio ir 
pakėlė žarsteklį. Jis žvilgtelėjo jos pusėn. Veidas buvo rūstus. Ne! 
Tai neįmanoma, neįmanoma! Jai tikrai negresia joks pavojus. Tik 
ne iš Riso, Risas niekad nieko blogo jai nepadarys. Jis ne žmogžu- 
dys. Jis nenužudeė savo pusseserės. Jis nieko negalėtų užmušti. Bet 
Tomis vis kalbėjo. Net ir Risui pradėjus eiti. 

— Jis liepė jai ranka perrašyti iš pjesės savo monologą ir paskui jo 
dalį pakišo kaip jos priešmirtinį raštelį... Tie žodžiai iš jo, Tuzen- 
bacho vaidmens. Jis tada vaidino Tuzenbachą. Jis nužudė tris žmo- 
nes, Helena. Gauenas mirė ant mano rankų. Dėl Dievo, atsakyk 
man! Tuoj pat! | | 

Nors ji buvo pasiryžusi tylėti, lūpos ištarė nekenčiamą žodį: 

— Taip. 

— Jis pas tave? 

— Taip, — pasigirdo vėl. 

— Tu viena? 

— Taip. 

— O Dieve! Kerolainė išėjus? 

Dabar jau buvo lengva. Toks paprastas žodis. 


— Taip. 

Linliui vėl ėmus kalbėti, Risas pasisuko į ugnį, pažarstė nuodė- 
gulius, įmetė dar vieną pliauską ir grįžo prie kušetės. Stebėdama 
Risą, ji suvokė savo ką tik pasakytų žodžių prasmę, savo pasirinki- 
mą, pajuto, kaip akyse pritvinko deginančių ašarų, suspaudė ger- 
klę, ir suprato, jog pražuvo. | 

— Klausykis atidžiai, Helena. Aš noriu prisegti jam uodegą, ko! 
gausime galutinį ekspertų atsakymą iš Stretklaido kriminalinio sky- 
riaus. Galėčiau suimti jį ir anksčiau, bet vėl tebus pilstymas iš tuš- 
čia į kiaura be konkrečių įrodymų. Todėl dabar skambinu Londono 
policijai. Jie atsiųs konsteblį, bet tik po kokių dvidešimties minu- 
čių. Ar galėsi jį užlaikyti tiek laiko? Ar nebijai dabar būti su juo? 

Ji kovojo su savo neviltimi. Negalėjo kalbėti. 

Nutrūko ir Linlio balsas. 

— Helena! Atsiliepk! Ar ištversi dvidešimt minučių su juo? Ar 
galėsi? Dėl Dievo... 

Jos lūpos buvo sausos, apmirusios. 

— Galėsiu. Lengvai. 

Akimirką ji nieko negirdėjo, atrodė, kad Linlis svarsto, ką iš tik- 
rųjų reiškia jos atsakymas. Paskui jis griežtai paklausė: 

— Kojis iš tavęs tikisi šį vakarą? 

Ji tylėjo. 

— Atsakyk man! Ar jis atėjo su tavim pergulėti? — Jai vis dar ty- 
lint, jis suriko. — Helena, atsiliepk! 

Ji išgirdo save su neviltimi šnabždant: 

— Na, tai kaip tik truks tas tavo dvidešimt minučių, ar ne? 

Jis sušuko: | 


— Ne! Helena! Neda... — bet ji padėjo ragelį. 


Ji stovėjo nuleista galva, iš visų jėgų stengdamasi susivaldyti. 
Dabar jis skambina į Skotland Jardą. Jau dabar prasidėjo tos dvide- 
šimt minučių. 

Keista, galvojo ji, visai nejaučia jokios baimės. Širdis plaka tarsi 
ausyse, gerklė perdžiūvusi. Bet jai nebaisu. Nors bute yra viena su 


žudiku, o Tomis už kažin kiek mylių pūgos sūkury, užpustytame ke- 

lyje, jai nė truputėlio nebaisu. Ir staiga, karštoms ašaroms besiver- 
žiant pro blakstienas, jai dingtelėjo, jog nebaisu todėl, kad jai nie- 


kas neberūpi. Jai viskas jau vis tiek, juolab — gyvens ji ar mirs. 


Linlio kabinete Barbara Heivers pakėlė ragelį antrą kartą suskam- 
bus telefonui. Penkiolika po septintos, ir ji sėdi prie jo stalo ilgiau 
negu dvi valandas prisirūkiusi tiek, jog jai jau perši gerklę ir jaučia 
tokią nervinę įtampą, kad, rodos, galva plyš. Jai palengvėjo paga- 
liau išgirdus Linlio balsą, bet įtampą pakeitė įsiūtis. Jos priekaištų 
srautą nutraukė griežtas Linlio balsas. 

— Heivers, kur yra konsteblis Nkata? 

— Nkata? - kvailai pakartojo ji. —- Išėjo namo. 

— Surask jį. Noriu, kad jis būtų Onslou aikštėje. Dabar pat! 

Ji užgesino cigaretę ir paėmė popieriaus lapą. 

— Užtikote Deivisą-Džounsą? 

— Jis Helenos bute. Noriu jam prisegti uodegą, Heivers. Jei pri- 
reiks, turėsime jį sulaikyti. 

— Kaip? Kodėl? — Ji negalėjo patikėti savo ausimis. — Juk mes iš 
esmės neturim prie ko prisikabinti — juk tas Hanos Derou atvejis, 
Dievas mato, toks pat skystas kaip ir Stinhersto. Pats sakėte, kad 
visi jie, išskyrus Airinę Sinkler, vaidino tame pačiame Norvičo spek- 
taklyje septyniasdešimt trečiaisiais. Kad prie jo prisidėjęs ir Stin- 
herstas... Be to, Makeskinas... 

— Jokių kalbų, Heivers! Dabar neturiu laiko. Daryk, kas pasaky- 
ta. Kai pasiųsi Nkatą, paskambink Helenai. Kalbėk bent trisdešimt 
minučių. Ar daugiau, jeigu ištversi. Aišku? | 

— Trisdešimt minučių? Tai ką aš galėčiau tiek pliurpti? Pasakoti 
apie savo sumautą gyvenimą? 

Linlis kone pasiuto ir suriaumojo: 

— Velniai rautų! Nors kartą daryk, ką sakau! Tuoj pat. Ir lauk 
manęs Jarde! 

Telefonas nutilo. 

Heivers paskambino konstebliui Nkatai, pasiuntė jį kur liepta, 


nustūmė telefoną ir nudelbė akis į popierius ant Linlio stalo. Juose 

galutiniai Stretklaido kriminalinės policijos skyriaus ekspertizės re- 
zultatai — pirštų atspaudų aprašas, skaidulinės optikos tyrimo išva- 
dos, kraujo dėmių analizė, keturių plaukų, rastų prie lovos, tyrimai, 
konjako, kurį Risas Deivisas-Džounsas atsinešė į Helenos kambarį, 
analizė. Bet nebuvo jokios smulkmenėlės, kurios negalėtų nuginčy- 
ti geresnis advokatas. 

Prieš Barbarą gulėjo faktai, su kuriais Linlis dar nebuvo susipa- 
žinęs. Jei jie ketino patraukti Deivisą-Džounsą ar ką nors kitą į 
teismą, tai tik jau nesiremdami duomenimis, gautais iš škotų ins- 


pektoriaus Makeskino. 


Jos vardas buvo Linetė. Kai ji, išsikėtojusi po juo, karštai raity- 
damasi aikčiojo sulig kiekvienu jo judesiu, Robertas Geibrielas tu- 
rėjo save sekti, kad neužsimirštų ir nepavadintų jos kitu vardu. Juk 
tokią jų galybę perleido per pastaruosius kelis mėnesius. Kas gi 
galėtų jas visas atsiminti? Bet reikiamu momentu jis neužmiršo, 
kas ji per viena — devyniolikmetė „Aženkūro“ teatro dailininkės 
padėjėja, kurios nešiojami baisiai aptempti džinsai ir geltonas megz- 
tinis dabar gulėjo tamsoje ant jo grimo kambario grindų. Jis greitai 
suvokė ir gerokai apsidžiaugė, kad po jais daugiau nieko nėra. 

Jis jautė, kaip mergina nagais įsikirto jam į nugarą ir iš pasitenki- 
nimo suinkštė, nors jam būtų labiau patikę, jei ji vis didėjantį pasi- 
tenkinimą būtų reiškusi kitaip. Tačiau jis vis tiek jodė ją taip, kaip 
jai, regis, patiko — šiurkščiai, ir stengėsi sukti nosį į šalį, kad ma- 
žiau justų jos stiprių kvepalų kvapą ir silpnesnį riebaluotų plaukų 
tvaiką. Pakuždomis akino ją, o pats galvojo visai apie kitus dalykus, 
kol ji pasitenkino ir jis galėjo atsidėti ir savo malonumui. Jam pati- 
ko manyti, kad jis taip parodo dėmesį partnerei, elgiasi ne taip kaip 
dauguma vyrų, nori moterims suteikti malonumo. 

— Ooo... varyk toliau, nesustok! Negaliu, oi, negaliu! — dejavo 
Linetė. 

Ir aš negaliu, galvojo Geibrielas apie jos nagus, akėjančius jam 
nugarą. Jis jau buvo pakartojęs tris ketvirčius trečiojo Hamleto mo- 


nologo, kai jos vis garsėjantys kūkčiojimai, liudijantys ekstazę, pa- 

siekė viršūnę. Kūnas išsilenkė, ir ji suriko laukiniu balsu. Nagai 
įsmigo jam į sėdmenis. Tada Geibrielas davė sau žodį ateity vengti 
nepilnamečių. 

Tą jo sprendimą sustiprino tolesnis Linetės elgesys. Pati pasiten- 
kinusi, ji tapo vangiu, pasyviu padaru ir tik nekantriai laukė, kol jis 
baigs savo. Todėl jis skubėjo, reikiamu momentu stenėjo su apsi- 
mestu entuziazmu jos vardą ir stengėsi kuo greičiau baigti tą sueitį, 
ko, regis, geidė ir ji pati. Gal rytoj kostiumų dailininkė bus įmano- 
mesnė, galvojo sau. 

— Buvo visai nieko, ar ne? — žiovaudama pasakė Linetė, kai jis 
baigė. Ji atsisėdo, nuleido kojas nuo kušetės ir ėmė graibyti drabu- 
žius nuo grindų. 

— Laikrodį turi? 

Geibrielas žvilgtelėjo į šviečiantį savo laikrodžio ciferblatą. 

— Penkiolika po devintos, — atsakė jis ir, nors troško, kad ji kuo 
greičiau išsinešdintų, nes norėjo kaip reikiant nusiprausti, perbraukė 
ranka jai per nugarą ir sumurmėjo: 

— Pabandom dar kartą rytoj vakare, Lin. Tu tiesiog varai mane iš 
proto, — pridūrė dėl visa ko, jei kostiumų dailininkė užsimanytų 
laužytis. | 

Ji sukikeno, paėmė jo ranką ir uždėjo ant savo meliono dydžio 
krūties. Nors buvo dar tokia jauna, krūtys jau buvo pradėjusios dribti. 
Matyt, dėl to, kad niekad nenešiojo liemenėlės. 

— Neišdegs, zuikeli. Mano vyrėlis šiąnakt kely. Bet rytoj bus 
namie. 

Geibrielas staigiai atsisėdo. 

— Tavo vyras? Viešpatie! Kodėl nesakei, kad ištekėjusi? 

Linetė vėl sukikeno tempdamasi džinsus. 

— O ar tu klausei? Jis važinėja sunkvežimiu, mažiausiai triskart 
per savaitę nenakvoja namie. Taigi... 

Dieve, sunkvežimio vairuotojas! Per aštuoniasdešimt kilogramų 
raumenų su kretino protinio išsivystymo koeficientu. 

— Klausyk, Linete, - paskubomis sušuko jis, - baigiam tą reikalą, 


a? Nestosiu tavo vyrui skersai kelio. 

Jis greičiau pajuto, negu pamatė, ją nerūpestingai gūžtelint. Ji 
užsimovė per galvą megztinį ir papurtė plaukus. Jų kvapas vėl pa- 
siekė jį. Jis pasistengė jo neįkvėpti. 

— Jis mažumėlę trenktas, — prisipažino ji. - Bet niekad nesužinos. 
Ir nėr ko baimintis, kai aš čia, jei jis ir užsimanytų manęs. 

— Bet vis dėlto... — neryžtingai sumurmėjo Geibrielas. 

Ji patapšnojo jam per žandą. 

— Na, jei užeis noras pasidulkint, pasakyk. Tu vis dėlto pusiau su 
bėda. Mažumėlę lėtai varai, bet, manau, reikia turėti galvoj tavo 
amžių, a ne? 

— Mano amžių? — atitarė jis. 

— Aišku, - linksmai čiauškėjo ji. — Kai vyrukas jau įmetėjęs, jam 
reikia daugiau laiko užsivesti, a ne? Aš suprantu. — Ji pagrabaliojo 
grindis. — Ar nematei mano rankinės? A, va kur ji. Na tai aš šiaušiu. 
Gal susimestume sekmadienį? Mano Džimis tada bus išvažiavęs. — 
Taip atsisveikinusi, ji pasuko į duris ir paliko jį tamsoje. 

Mano amžius, galvojo jis, ir jam prieš akis stojo ironiškai be- 
sišypsanti motina. Užsidega savo neva turkišką cigaretę, žiūri į 
Jį mįslingai ir stengiasi, kad veidas neišduotų jos minčių. Jame 
psichoanalitiko išraiška. Jis nekenčia jos, kai ji nutaiso tokį vei- 
dą, keikia save, kad gimė froidistės šeimoje. Mes dabar susidu- 
riame, sakytų ji, su tipišku tavo amžiaus vyro reiškiniu, Rober- 
tai. Vidutinio amžiaus krizė, staigus artėjančios senatvės 
suvokimas, kai pradedi mąstyti apie gyvenimo prasmę, sieki at- 
sijauninti. Turėdamas per daug aktyvų libido, stengiesi rasti naujų 
būdų pasižymėti. Deja, visad seksualiai. Čia ir yra tavo dilema. 
Ir tavo žmonos nelaimė, nes ji, atrodo, yra vienintelis tau priei- 
namas ramstis. Bet tu bijai Airinės, ar ne? Juk su ta moterimi 
niekad nepajėgei susidoroti. Ji per daug iš tavęs reikalauja, tie- 
sa? Reikalauja ištikimybės, o tu apie tai net klausyti nenori. Tai 
ėmei ir susiradai jos seserį, kad nubaustum Airinę ir visad jaus- 
tumeisi jaunas. Bet visko negali turėti, vaikine. Žmonės, kurie 


nori visko, paprastai baigia be nieko. 

Ir skaudžiausia, kad tai tiesa. Viskas — šventa teisybė. Geibrielas 
sudejavo, atsisėdo ir ėmė ieškoti drabužių. Grimo kambario durys 
atsivėrė. 

Jis tik spėjo žvilgtelėti durų link ir išvydo kresną žmogystą tam- 
soje — koridoriuje taip pat nebuvo šviesos. Kažkas užgesino visas 
koridoriaus šviesas, šmėkštelėjo jam mintis, ir žmogysta puolė jį. 

Geibrielas pajuto viskio, cigarečių, aitraus prakaito tvaiką. Ir tuoj 
pat pasipylė smūgių kruša į veidą, krūtinę, įsibrovėlis su laukiniu 
įniršiu skaldė jam šonus. Jis išgirdo, veikiau pajuto traškant šon- 
kaulius, kraujo ir jo paties dantų perkąstos burnos gleivinės skonį. 

Užpuolėjas darbuodamasis sunkiai švokštė, iš įniršio jam tiško 
seilės. Galop, dėjęs paskutinį šiurpų smūgį Geibrielui į tarpukojį, 
sugergždė: 

— Dabar, vyruti, laikysi savo suknistą galą kelnėse. 

Daugiau jokių nepilnamečių, dar dingtelėjo mintis Geibrielui, ir 


jis apalpo. 


Linlis padėjo telefono ragelį ir pažvelgė į Barbarą. 

— Niekas neatsiliepia, — pasakė jis. Barbara matė, kaip jam apie 
burną trūkčioja raumenys. —- Kada pirmą kartą paskambino Nkata? 

— Penkiolika po aštuntos, — atsakė ji. 

— Kur buvo Deivisas-Džounsas? 

— Jis nuėjo į svaigalų parduotuvę netoli Kensingtono stoties. Nkata 
buvo gatvės telefono būdelėje. 

— Jis buvo vienas? Be Helenos? Ar tu tuo tikra? 

— Jis buvo vienas, sere. 

— Bet tu kalbėjai su ja, Heivers? Tu kalbėjai su Helena po to, kai 
Deivisas-Džounsas išėjo iš jos buto? 

Barbara linktelėjo, bet jautė dėl jo vis didesnį nerimą, kuris jai 
buvo kaip šuniui penkta koja. Jis atrodė visiškai išsekęs. 

— Ji paskambino man, sere. Tuoj po to, kai jis išėjo. 

— Tr ką pasakė? 


Barbara kantriai pakartojo tai, ką jau buvo jam sakiusi. 

— Tik kad jis išėjo. Kai paskambinau pirmą kartą ir bandžiau ją 
išlaikyti prie telefono trisdešimt minučių, kaip buvo sakyta, ji ne- 
sileido, inspektoriau. Pasakė turinti svečių ir paklausė, gal galėtų 
man paskambinti vėliau. Ir viskas. Nemanau, kad jai reikėjo ma- 
no pagalbos, dievaži. - Barbara matė, kaip apsiniaukė Linlio vei- 
das. Ji užbaigė pasakiusi: —- Mano galva, ji norėjo pati su tuo rei- 
kalu susitvarkyti, sere. Ko gero... na, ko gero, jis jai dar neatrodė 
žudikas. 

Linlis kostelėjo. 

— Ne. Ji suprato. — Jis prisitraukė per stalą Barbaros užrašus. 
Juose buvo jos apklausto Stinhersto atsakymai ir inspektoriaus Ma- 
keskino atsiųsti paskutiniai Stretklaido kriminalinio skyriaus eks- 
pertizės duomenys. Užsidėjęs akinius, Linlis ėmė įdėmiai skaityti. 
Naktis nutildė įprastą triukšmingą departamento judėjimą. Tik iš 
atsitiktinio telefono skambučio, staigiai pakelto balso, smagaus juoko 
protrūkio galėjai suprasti, kad čia jie ne vieni. O lauke sniegas pri- 
slopino miesto garsus. 

Barbara sėdėjo priešais jį, vienoj rankoj laikydama Hanos Derou 
dienoraštį, kitoj — „Irijų seserų“ programą. Jau perskaičiusi ir vie- 
ną, ir kitą, laukė, kaip Linlis įvertins medžiagą, jos paruoštą, kol jis 
buvo rytinėje Anglijoje ir kapstėsi užpustytuose keliuose grįždamas 
į Londoną. 

Ji matė, kaip skaitydamas jis rauko kaktą, ir jai atrodė, kad tos 
kelios dienos paliko jam gilius pėdsakus. Ji nusuko akis ir ėmė žval- 
gytis po kabinetą mąstydama, kaip jis vis dėlto atspindi dvipusį 
šeimininko charakterį. Lentynose jo profesijos knygos, teisminiai 
tekstai, teisėjų darbo taisyklių komentarai, keli Policijos instituto 
veikalai, aptariantys Londono policijos darbo efektyvumą. Tų kny- 
gų gausa rodė, kad šiam žmogui labai svarbi jo karjera. Bet kabine- 
to sienos netyčia išdavė ir kitą to karjerai atsidėjusio profesionalo 
pusę - sudėtingą ir jautrią asmenybę. Paveikslų kabėjo nedaug: dvi 
pietvakarių Amerikos litografijos bylojo apie nepaprastą ramybės 
pomėgį, o vienintelė fotografija — apie tai, kas ilgus metus slegia 


Linlio širdį. 

Tai buvo sena Sent Džeimso nuotrauka, daryta prieš nelaimingą 
įvykį, atėmusį jam koją. Barbara pastebėjo šiaip ne itin į akis krin- 
tančias smulkmenas: kaip Sent Džeimsas stovi, sukryžiuotomis 
rankomis pasirėmęs į kriketo lazdą, su didžiule skyle, išdrėksta 
ant baltų flanelinių kelnių kairiojo kelio, ant šlaunies apskrita it 
šešėlis dėmė nuo žolės. Kaip jis labai nuoširdžiai ir džiaugsmin- 
gai juokiasi. Ką gi, vasara praėjo, pamanė Barbara. Amžinai din- 
„gusi vasara. Ji puikiai žinojo, kodėl ši fotografija čia kaba. Nugrę- 
žė nuo jos žvilgsnį. 

Linlis sėdėjo nulenktą galvą parėmęs ranka. Trimis pirštais jis 
trynė kaktą. Po kelių minučių pakėlė galvą, nusiėmė akinius, ir jų 
akys susidūrė. 

— Nėra jokio pagrindo areštui, - pasakė jis, mostelėjęs į Makes- 
kino informaciją. 

Barbara dvejojo. Jis su tokiu užsidegimu pavakare kalbėjo telefo- 
nu, jog bemaž ją įtikino, kad klysta siekdama Stinhersto arešto, tad 
ji net dabar susimąstė prieš atkreipdama jo dėmesį į tokį aiškų da- 
lyką. Bet jai nereikėjo sukti galvos, nes jis prabilo pats. 

— Dievas mato, negalime sulaikyti Deiviso-Džounso vien dėl to, 
kad jo pavardė yra penkiolikos metų senumo programoje. Turint tik 
tokių įrodymų, galima areštuoti bet kurį iš jų. 

— Bet lordas Stinherstas sudegino tekstą Vesterbrejuje, - priminė 
Barbara. — Šito nenuneigsi. 

— Jei nori įrodinėti, jog jis nužudė Džoją, kad nerašytų apie jo 
brolį, neprieštarauju. Vis dėlto tai šį tą reiškia. Bet aš žiūriu į tą 
bylą kitaip, Heivers. Ką Stinherstas būtų patyręs, jei Džoja savo 
pjese būtų atskleidusi Džefrio Rintaulo istoriją? Blogiausiu atve- 
ju — šeimos pažeminimą. O Hanos Derou žudikas būtų buvęs de- 
maskuotas, teisiamas ir kalinamas, jei ji būtų parašiusi tą savo 
knygą. Tai koks motyvas tau atrodo logiškesnis? 

— Galbūt... — Barbara jautė, kad savo nuomonę turi pateikti at- 
sargiai, — mes turime du motyvus. Bet vieną žudiką. 


— Ir vėl Stinherstas? 

— Jis vis dėlto režisavo „Tris seseris“ Norviče, inspektoriau. Jis 
gali būti tas Hanos Derou sutiktas vyras. Ir jis galėjo gauti iš Fran- 
českos raktą į Džojos miegamąjį. 

— Atsižvelk į faktus, kuriuos pamiršai, Heivers. Viskas apie Džef- 
rį Rintaulą buvo išnešta iš Džojos darbo kambario. Bet medžiaga, 
kuri siejosi su Hana Derou, visa tai, kas mus atvedė prie jos mirties 
1973 metais, liko po akių. 

— Suprantu, sere. Bet kažin ar Stinherstas būtų galėjęs žvalgybos 
skyriaus vaikinų prašyti viską surinkti ir apie Haną Derou. Tai ne- 
labai domino vyriausybę, tiesa? Tai nebuvo valstybinė paslaptis. 
Be to, kaip jis galėjo žinoti, ką ji suuodė apie Haną Derou? Ji tą 
vakarą tik užsiminė apie Džoną Derou. Nebent Stinherstas, na, ge- 
rai, nebent žudikas iš tikrųjų buvo Džojos darbo kambaryje prieš tą 
savaitgalį, nes šiaip iš kur jis būtų sužinojęs, kokią medžiagą ji su- 
gebėjo surinkti? Ar nesugebėjo, teisingiau sakant. 

Linlis įsistebeilijo į kažką už Barbaros, jo veidas rodė, kad jam 
staiga toptelėjo kažkokia mintis. 

— Davei man idėją, Heivers. — Jis pabarškino pirštais į stalą ir 
įsmeigė akis į dienoraštį Barbaros rankoje. — Manau, kad yra būdas 
susidoroti su visa ta painiava be Stretklaido kriminalinio skyriaus 
pagalbos, - pagaliau pasakė. - Bet mums reikia pakalbėti su Airine 
Sinkler. 

— Airine Sinkler? 

Jis susimąstęs linktelėjo. | 

— Dabar ji mūsų didžiausia viltis. Ji vienut vienintelė iš jų nevai- 


dino „Trijose seseryse“ 1973 metais. 


*** 


Nukreipti kaimynės, paliktos prižiūrėti vaikų, jie rado Airinę Sin- 
kler ne jos namuose Blumsberyje, bet prie Universiteto koledžo ligo- 
ninės greitosios pagalbos kabineto. Jiems įėjus, ji pašoko ant kojų. 

— Jis prašė nepranešti policijai! — šūktelėjo ji it paklaikusi. — 


Kaip jūs... ką jūs... ? Ar jums paskambino daktaras? 

— Mes buvome jūsų namuose. — Linlis pavedėjo ją prie vienos iš 
kušečių, išrikiuotų prie sienos. Laukiamajame buvo baisiai daug 
žmonių su įvairiais negalavimais ir traumomis, jie šaukė, aimana- 
vo, žiaukčiojo. Kambaryje tvyrojo tipiškas ligoninės kvapas. 

— Kas nutiko? 

Airinė apdujusi papurtė galvą, susmuko ant kušetės ir susiėmė 
veidą rankomis. 

— Sumušė Robertą. Teatre. 

— Taip vėlai? Ką jis ten darė? 

— Repetavo. Ryt rytą turėjo būti antras skaitymas, ir jis sakė no- 
rėjęs pajusti, kaip jam einasi scenoje. 

Linlis matė, kad ji pati netiki tokiu pasakojimu. 

— Ar jis buvo scenoje, kai jį užpuolė? 

— Ne, buvo nuėjęs į grimo kambarį atsigerti. Kažkas užgesino 
visas šviesas ir užpuolė jį ten. Paskui jis šiaip taip priėjo prie tele- 
fono. Prisiminė tik mano numerį. — Tie jos žodžiai turėjo paaiškinti, 
kodėl ji čia. 

— Ne greitosios pagalbos numerį ? 

— Jis nenorėjo policijos. — Ji susirūpinusi pažvelgė į juos. - Bet 
man malonu, kad atėjote. Gal atvesite jį į protą. Juk aišku kaip 
dieną, kad jis turėjo tapti dar viena auka! 

Linlis prisitraukė nepatogią plastikinę kėdę arčiau, kad užstotų 
ją nuo smalsių žvilgsnių. Heivers pasielgė taip pat. 

— Kodėl? - paklausė Linlis. 

Airinės veidas pasikeitė — klausimas tarsi sutrikdė ją. Tačiau kaž- 
kas sake Linliui, kad tai akimirksniu sumanyta vaidyba, skirta spe- 
cialiai jam. 

— Kąjūs turite galvoje? Kas gi daugiau čia galėtų būti? Jis žvėriš- 
kai sumuštas. Sulaužyti du šonkauliai, po akimis mėlynės, išmuštas 
dantis. Kas kitas galėjo tai padaryti? 

— Bet mūsų žudiko metodai kitokie, ar ne? — priminė Linlis. — 
Mūsų įtariamasis ar įtariamoji griebiasi peilio, bet ne kumščio. Ne- 


atrodo, kad tikrai kas ketino jį nužudyti. 

— Tai kas kitas galėjo jį užpulti? Kokia tada jūsų nuomonė? — 
Klausdama ji išsitiesė, tarsi būtų įžeista ir negalėtų to pakelti kaip 
nors neprotestuodama. 

— Manau, galite numanyti atsakymą. Atrodo, jis ne viską man 
papasakojo apie tą vakarą. Jūs jį ginate. Kodėl? Kuo, po šimts, jis 
nusipelnė tokios jūsų ištikimybės? Jis skaudina jus kaip tik įmano- 
ma. Niekinamai elgiasi su jumis ir net nesivargina to slėpti nuo 
kitų. Airine, paklausykit... 

Ji pakėlė ranką, ir jos kupinas kančios veidas rodė, kad trumpas 
vaidinimas baigtas. 

— Na, gerai. Man jau visko per akis. Jis buvo su moterim. Neži- 
nau, kas ji tokia. Jis nesakė. Kai ten nuėjau, jis dar buvo... neturė- 
jo... — Ji užsikirto ieškodama žodžių. — Jis nepajėgė apsirengti. 

Linlis klausėsi jos negalėdamas patikėti. Ką ji jautė eidama pas 
jį, malšindama jo baimę, jausdama aiškius sanguliavimo kvapus, 
rengdama jį tais pačiais drabužiais, kuriuos jis paskubomis nusi- 
plėšė geisdamas kitos moters? 

— Bandau suprasti, kodėl jūs tokia pakanti vyrui, kuris tiek įsi- 
"smagino, kad apgaudinėjo jus su jūsų pačios seserimi? — Kalbėda- 
mas jis svarstė kiekvieną žodį, turėdamas galvoje Airinės pastan- 
gas apsaugoti Robertą Geibrielą nuo gėdos, prisiminė, ką ji buvo 
pasakojusi apie tą naktį, kai mirė Džoja Sinkler. Jam pasidarė gana 
aiški tokia jos elgsena. — Jūs man ne viską papasakojote apie savo 
sesers mirties vakarą. Net tada gynėte jį. Kodel, Airine? 

Ji trumpam užsimerkė. 

— Jis yra mano vaikų tėvas, — paprastai ir oriai atsakė ji. 

— Gindama jį, ginate juos? 

— Taip. | 

Pats Džonas Derou nebūtų geriau pasakęs. Bet Linlis mokėjo vesti 
tokius pokalbius. Tedis Derou jį pamokė. 

— Paprastai vaikai sužino pačius blogiausius dalykus apie savo 
tėvus, nesvarbu, kaip jie būtų slepiami. Savo tylėjimu jūs tik ginate 


savo sesers žudiką. 

— Jis ne žudikas. Jis nebūtų galėjęs to padaryti. Niekad tuo nepa- 
tikėsiu. Galiu beveik viskuo patikėti, Dievas mato. Bet tik ne tuo. 

Linlis palinko jos pusėn ir suėmė šaltas moters rankas. 

— Jūs įtarėte jį nužudžius seserį. Ir nutylėdama įtarimus gynėte 
savo vaikus, saugojote juos nuo viešo pažeminimo, kuris jų lauktų 
paaiškėjus, kad jų tėvas — žudikas. 

— Jis negalejo to padaryti. Tik ne tai. 

— Tačiau jūs manėte jį tai padarius. Kodel? 

— Jei Geibrielas nenužudė jūsų sesers, tai viskas, ką galite apie jį 
mums pasakyti, jam tik padės, - įsikišo seržantė Heivers. 

Airinė papurtė galvą. Jos akių šuliniuose glūdėjo baisus išgąstis. 

— Tik ne tai. Neįmanoma. - Ji pažvelgė į vieną ir į kitą, suleisda- 
ma pirštus į nunešiotos rankinės šoną. Buvo panaši į bėglį, nuspren- 
dusį sprukti, bet suvokusį, kad jo pastangos jau beprasmiškos. Kai 
prabilo, kūnas jai ėmė virpėti tarsi nuo kokios ligos. Beje, tai iš 
dalies buvo tiesa. 

— Sesuo su Robertu tą naktį buvo jo kambaryje. Aš girdėjau juos. 
Ėjau pas jį. Kaip kokia kvailė... Dieve, kodėl aš tokia apgailėtina 
kvaiša? Mes buvome drauge bibliotekoje po to skaitymo, ir man 
pasirodė, kad gal ir galėtume atkurti ankstesnius santykius. Kalbė- 
jomės apie savo vaikus, apie... mūsų buvusį gyvenimą. Todėl vė- 
liau ėjau į Roberto kambarį manydama... O Dieve, net nežinau, ką 
aš maniau daryti. — Ji, tvirtai suėmusi savo tamsius plaukus, patem- 
pė juos atgal, tarsi norėdama pajusti skausmą. — Kiek dar per savo 
"gyvenimą galiu būti tokia kvaila? Aš vos neužtikau sesers su Ro- 
bertu antrą kartą. Ir, kas keisčiausia toje istorijoje — kai apie tai 
pagalvoju, ima isteriškas juokas, — jis kalbėjo tuos pačius žodžius 
Džojai kaip ir aną kartą Hempstede, kai juos užklupau. „Na, eikš 
mažyte, na, eikš, Džoja. Eikš! Eikš arčiau!“ Ir tas šniokštimas, gar- 
sus šniokštimas nelyginant buliaus. 

Linlis klausėsi jos žodžių ir jautė, kaip greitai jie keičia bylos 
pobūdį. Jie viskam suteikė naują kryptį. 

— Kelintą valandą tai buvo? 

— Vėlai. Gerokai po pirmos. Beveik apie antrą. Tikrai negaliu 
pasakyti. 

— Bet jūs girdėjote jį? Esate tikra, kad tai buvo jo balsas? 

— O taip. Puikiai girdėjau. — Iš gėdos ji nuleido galvą. 

Tačiau ir po to prisipažinimo Linliui atrodė, kad ji vis dar sten- 
giasi ginti vyrą. Jo protas neišnešė tokio nepelnyto atlaidumo ir sa- 
vęs išsižadėjimo. Jam buvo nesmagu dar ko nors klausti, tad pasuko 
kalbą kita linkme. 

— Ar pamenate, kur buvote 1973 kovo mėnesį? 

Ji iš karto nesuvokė klausimo. 

— 1973 metais? Buvau... aišku, buvau namuose, Londone. Pri- 
žiūrėjau Džeimsą. Mūsų sūnų. Buvo gimęs tais pačiais metais sau- 
sio mėnesį, tai buvau pasiėmusi atostogų. 

— Bet Geibrielo nebuvo namuose? 

— Ne. Nemanau. Atrodo, jis tada gastroliavo po rajonus. Kodėl 
klausiate? Ką tai turi bendro su įvykiu? 

Labai daug ką, galvojo Linlis. Jis sukaupė visą savo įtaigos galią, 
kad priverstų ją klausytis ir suprasti jo žodžius, kuriuos dabar turė- 
jo pasakyti. 

„— Jūsų sesuo ketino parašyti knygą apie žmogžudystę, įvykdytą 
1973 metais. Kas įvykdė tą žmogžudystę, tas taip pat nužudė Džoją 
ir Gaueną Kilbraidą. Mūsų turimi įrodymai iš esmės beverčiai, Ai- 
rine. Ir, deja, jūs turite man padėti, kad atiduotume tą tipą į teisin- 
gumo rankas. 

Jos akys maldavo tiesos. 

— Ar tai padarė Robertas? 

— Nemanau. Nors jūs mums viską papasakojote, aš tiesiog nega- 
liu suprasti, iš kur jis gavo jos kambario raktą? 

— Bet jei jis buvo su ja tą naktį, ji pati galėjo jam duoti. 

Galimas daiktas, pripažino Linlis. Bet kaip tai paaiškinti? Ir kaip 
suderinti tai su ekspertizės rezultatais, gautais apžiūrėjus Džoją Sin- 
kler? Ir kaip pasakyti Airinei, kad jei padės įrodyti vyro nekaltumą, 
kartu apkaltins savo pusbrolį Risą? 


— Ar padėsite mums? 

Linlis matė ją negalint apsispręsti ir puikiai suprato, su kokia 
dilema ji susidūrė. Viskas sukosi apie paprastą pasirinkimą: arba ji 
dėl vaikų toliau gins Robertą Geibrielą, arba jos atviri parodymai 
galbūt padės rasti sesers žudiką. Jei pasirinks pirmą atvejį, ją visad 
lydės nežinia, ar gynė tikrai nekaltą, ar kalią žmogų. Jei pasirinks 
antrąjį, vadinasi, po mirties atleis jai taip nusikaltusiai seseriai. 

Taigi jai reikėjo rinktis tarp gyvojo ir mirusiosios: gyvasis žadėjo 
tik tolesnius nesibaigiančius melus, o mirusioji siūlė dvasinę ramy- 
be, kuri randasi atsikračius pagiežos ir gyvenant toliau. Iš pažiūros 
atrodė, kad pasirinkimo apskritai nėra. Bet Linlis puikiai žinojo, 
kad širdimi priimti sprendimai kartais gali būti visai nesuvokiami 
protui. Jis tikėjosi tik tiek, jog Airinė jau supranta, kad jos santuoka 
su Geibrielu seniai buvo užkrėsta neištikimybės virusu ir pasmerk- 
ta žlugti, o sesuo suvaidino tik menką ir nelemtą vaidmenį šioje 
tragedijoje. 

Airinė krustelėjo. Pirštai paliko drėgnus atspaudus ant odinės 
rankinės. Iš pradžių jai užsikirto balsas, paskui ji pratarė: 

— Aš jums padėsiu. Ką turiu daryti? 

— Pernakvoti sesers namuose Hempstede. Seržantė Heivers eis 


su jumis. 


16 


- Kai kitą dieną pusę vienuoliktos Linliui pabeldus Debora 

L Sent Džeims atidarė duris, jos susitaršę plaukai ir dėmėta 

*“ prijuostė ant nuskarusių džinsų ir languotos palaidinės ro- 
dė, kad jis atitraukė ją nuo įpusėto darbo. Tačiau jos veidas jį išvy- 
dus nušvito. 

— Maloni atgaiva, — pasakė ji. - Ačiū Dievui! Jau dvi valandas 
praleidau tamsiame kambaryje tik Puikiaus ir Aliaskos draugijoje. 
Jie baisiai malonūs gyvūnėliai, bet daug su jais nepakalbėsi. Sai- 
monas, žinoma, šalia, savo laboratorijoje, bet koks iš to malonumas, 
juk jam dirbant reikia tylos. Kaip smagu, kad atėjai. Gal atplėši jį 
nuo darbo bent kavos išgerti. - J į palaukė, kol jis nusivilko paltą, 
nusiėmė šaliką, o tada, švelniai palietusi petį, paklausė: — Ar vis- 
kas gerai, Tomi? Gal kas nutiko?.. Matai, jie man truputį pasakojo 
ir... Atrodai nekaip. Gal neišsimiegojai? Ar pusryčiavai? Gal pa- 
prašyti tėčio?.. Ar norėtum?.. — Ji prikando lūpą. — Kodėl aš vis 
burbuliuoju kaip kokia priekvaiša? 

Linlis meiliai šyptelėjo iš to žodžių kratinio, švelniai nustūmė 
vieną jos garbanų sruogą už ausies ir nusekė jai iš paskos laiptais į 


viršų. O ji vis kalbėjo. 


SUMOKĖTA KRAUJU | 311 


— Saimonui skambino Džeremis Vinis. Paskui jis pasinėrė į savo 
ilgus, paslaptingus apmąstymus. O po penkių minučių paskambino 
Helena. 

Linlis už jos kiek sulėtino žingsnį. 

— Tai šiandien pas jus nėra Helenos? 

Kad ir kaip stengėsi tvardyti balsą, jis pajuto Deborą supratus 
klausimo potekstę. Jos žalios akys šiltai nušvito. 

— Ne. Jos čia nėra, Tomi. Tai dėl jos atėjai, Tomi? —- Nelaukdama 
atsakymo, ji meiliai pasakė: —- Užeik ir pasikalbėk su Saimonu. Šiaip 
ar taip, jis geriausiai iš visų pažįsta Heleną. 

Sent Džeimsas pasitiko juos laboratorijos tarpduryje, vienoje ran- 
koje laikydamas seną Simpsono vadovėlį „Teismo medicina“, kitoje 
ypač šiurpiai atrodantį anatomijos pavyzdį — žmogaus pirštą for- 
maldehide. 

— Ar repetuoji „Titą Androniką“? — juokdamasi paklausė Debora. 
Ji paėmė iš vyro stiklainį ir vadovėlį, pakštelėjo jam į skruostą ir 
pasakė: — Mielasis, atėjo Tomis. 

Linlis pradėjo kalbą be įžangų. Norėjo, kad jo balsas skambėtų 
kaip toliau tiriančio bylą profesionalo, bet pajuto, jog baisiai susi- 
movė. 

— Sent Džeimsai, kur Helena? Aš jai skambinu nuo vakar vakaro. 
Užsukau į jos butą iš ryto. Kas jai atsitiko? Ką ji jums sakė? 

Jis nusekė paskui draugus į laboratoriją ir nekantriai laukė at- 
sakymo. Sent Džeimsas kažką greitai spausdino kompiuterio kla- 
viatūra ir nieko nesakė. Linlis gerai pažinojo draugą, tad nelipo 

jam ant kulnų, kol tas tylėjo. Sutramdęs nuogąstavimus, laukė aki- 
mis klaidžiodamas po kambarį, kuriame tiek daug laiko praleis- 
davo Helena. 

Jau daugelį metų laboratorija buvo Sent Džeimso šventovė, mokslo 
buveinė — čia viešpatavo kompiuteriai, lazeriniai spausdintuvai, mik- 
roskopai, lentynos buvo nukrautos pavyzdžiais, sienos nukabinėtos 
diagramomis ir schemomis, o viename kampe stovėjo ekranas, ant 
kurio buvo galima padidinti mikroskopinius kraujo, plauko, odos ar 


šiaip kokios skaidulos mėginius. Ta moderniausia įranga buvo ne- 


312 | ELIZABETH GEORGE 


seniai atgabenta į laboratoriją, ir Linlis prisiminė, kaip vos prieš 
tris savaites Helena juokdamasi pasakojo apie Sent Džeimso pa- 
stangas supažindint ją su ta aparatūra. Žomi, mieliausias, tai buvo 
beviltiškos pastangos. Filmavimo kamera, įtaisyta mikroskope! Gali 
įsivaizduoti, kaip ištįso mano fizionomija.? Dieve mano, visi tie kom- 
piuterinio amžiaus stebuklai! Aš ką tik išmokau užvirinti puodelį van- 
dens mikrobangų krosnelėje. Aišku, ji kiek persūdė. Bet jis vis tiek 
juokėsi, bemat pamiršęs visus dienos rūpesčius. Tai buvo ypatingas 
Helenos sugebėjimas. 

— Kas jai atsitiko? Ką ji jums papasakojo? — Jis turėjo tai žinoti. 

Sent Džeimsas įvedė dar duomenų į kompiuterį, patikrino atitin- 
kamus pokyčius ekrane ir išjungė kompiuterį. 

— Tik tai, ką tu jai pasakei, — atsakė visiškai bejausmiu balsu. — 
Deja, nieko daugiau. 

Linlis suvokė, kaip turėtų suprasti tą rūpestingai apsimestą bal- 
są, bet kol kas nusprendė nepradėti ginčo, kurį skatino Sent Džeim- 
so žodžiai. Todėl delsdamas pasakė: 

— Debora minėjo, kad skambino Vinis. 

— Skambino. — Sent Džeimsas apsigręžė su visa aukšta taburete, 
nerangiai nulipo nuo jos ir nuėjo prie tvarkingo stalo, ant kurio bu- 
vo išrikiuoti penki mikroskopai, trys naudojami. — Atrodo, laikraš- 
čiai nelabai domisi Sinkler mirties aplinkybėmis. Pasak Vinio, jis šį 
rytą įteikęs straipsnį apie tai, bet redaktorius jį atmetė. 

— Vinis — vis dėlto teatro kritikas, — pasakė Linlis. 

— Taip, bet kai jis paskambino į redakciją pasiteirauti, ar kuris iš 
kolegų rašo apie žmogžudystę, jam buvo atsakyta, kad niekam ne- 
pavesta ja domėtis. Užgniaužta iš viršaus. Bent jau kol kas, buvo 
pasakyta jam. Kol niekas neareštuotas. Tai jis jaučiasi nei pakartas, 
nei paleistas. — Sent Džeimsas pakėlė akis nuo krūvos skaidrių, 
kurias rūšiavo. — Jis ėmė knisti Džefrio Rintaulo istoriją, Tomi. Ir 
bando užčiuopti ryšį tarp jos ir Džojos Sinkler mirties. Nemanau, 
kad jis apsiramins, kol ko nors nesukurps spaudai. 

— Nieko jam neišdegs. Pirmiausia nėra nė mažiausio Džefrio Rin- 


taulo kaltės įrodymo. Antra, visi nusikaltimo vykdytojai mirę. O be 

velniškai svarių įrodymų joks šalies laikraštis nespausdins galimo 
šmeižto apie tokią garbingą šeimą kaip Stinherstus. — Linlį staiga 
apėmė nerimas, ir jo genamas jis perėjo visą laboratoriją iki lango 
ir pažvelgė žemyn, į sodą. Kaip ir visur, jį dengė praėjusią naktį 
iškritęs sniegas, bet visi augalai buvo apdangstyti storu pakuliniu 
audeklu, paberta trupinių ant gražiai nuvalyto sodo aptvaro viršaus. 
Mylinti Deboros ranka, pamanė Linlis. 

— Airinė Sinkler sako, kad Džoja tą naktį, kai mirė, buvo Roberto 
Geibrielo kambaryje, — tarė jis ir perpasakojo Airinės žodžius. — Ji 
sakė tai vakar vakare. Anksčiau apie tai buvo nutylėjusi gindama 
Geibrielą. 

— Vadinas, tą naktį Džoja matėsi su jais abiem — ir su Geibrielu, ir 
su Viniu? 

Linlis papurtė galvą. 

— Nemanau, kad tai būtų buvę įmanoma. Ji negalėjo būti su Geib- 
rielu. Bent lovoje. — Jis išdėjo Stretklaido kriminalinio skyriaus skro- 
dimo duomenis. 

— Gal Stretklaido ekspertai suklydo? — pasakė Sent Džeimsas. 

Linlis šyptelėjo. 

— Vadovaujami Makeskino? Ar, tavo nuomone, tokia versija įtikė- 
tina? Aš tai tikrai galvos nedėčiau. Vakar vakare, kai Airinė man tai 
pasakė, iš pradžių pamaniau, kad ji apsiriko dėl tų girdėtų balsų. 

— Kad pas Geibrielą buvo kita moteris? 

— Taip ir pamaniau. Kad Airinė tik buvo įsitikinusi, jog ten Džoja. 
Arba nematydama, kas dedasi tame kambaryje tarp Džojos ir Geib- 
rielo, patikėjo pačiu blogiausiu dalyku. Bet paskui man šovė min- 
tis, kad ji puikiausiai gali ir meluoti norėdama susieti Geibrielą su 
„Džojos mirtimi, nors visą laiką sako norinti jį apginti dėl vaikų. 

— Subtilus kerštas, — atsiliepė Debora iš tamsaus kambario tarp- 
durio, kur stovėjo klausydamasi su negatyvų virtine vienoje rankoje 
ir didinamuoju stiklu kitoje. 

Išsiblaškęs Sent Džeimsas skaidres dėliojo kryžmai. 

— Tikriausiai. Ir visai nekvailas. Iš Elizabetos Rintaul žinome, 


kad Džoja Sinkler buvo Vinio kambaryje. Tai vis dėlto patvirtini- 

mas, jei galime tikėti Elizabeta. Bet kas patvirtins Airinės žodžius, 
kad Džoja buvo ir su jos vyru? Geibrielas? Žinoma, kad ne. Jis vis- 
ką ragais ir nagais neigs. O daugiau niekas ničnieko negirdėjo. Tai- 
gi mums lieka nuspręsti, ar patikėti mergišiumi vyru, ar kankine 
žmona. — Jis žvilgtelėjo į Linlį. - Ar tu vis dar įsitikinęs dėl Deivi- 
so-Džounso? 

Linlis vėl nusigręžė į langą. Sent Džeimso klausimas skaudžiai 
priminė prieš tris valandas išklausytą konsteblio Nkatos ataskaitą, 
kurią jis pateikė, kai tik baigė visą naktį trukusį Deiviso-Džounso 
sekimą. Raportas buvo visai paprastas. Palikęs Helenos butą, jis 
nuėjo į svaigalų parduotuvę ir nusipirko keturis butelius. Nkata bu- 
vo visiškai tikras dėl butelių skaičiaus, nes stebėjo jį juos perkant, 
o paskui Deivisas-Džounsas ėmė bastytis. Nors temperatūra buvo 
gerokai žemiau nulio, jis, atrodo, to visai nejuto, nekreipė dėmesio 
nė į tai, jog be perstojo snigo. Tiktai visą laiką ėjo smarkiu žingsniu 
Bromptono Roudu, apsuko Haid Parką ir pasidavė į Deikerio gatvę, 
kol priėjo savo butą Sent Džounso Vude. Jis ėjo daugiau negu dvi 
valandas. Ir žingsniuodamas vieną po kito atsukinėjo butelių kamš- 
čius. Bet, užuot maukęs svaigalus, jis nuosekliai, barbariškai laistė 
juo gatves. Kol baigė visus keturis butelius, pasakojo Nkata linguo- 
damas galvą, kad taip vėjais nuėjo geras gėrimas. 

Dabar Linlis vėl svarstė Deiviso-Džounso elgesį ir susimąstė, kaip 
jį būtų galima paaiškinti: ar jis bylojo, kad šis žmogus nugalėjo 
alkoholizmą ir kovoja dėl galimybės tęsti karjerą ir gyvenimą? Kad 
šis žmogus tvirtai nusprendė niekam nepasiduoti, ypač savo praei- 
ties demonams. 


— Jis yra žudikas, — ištarė Linlis. 


Airinė Sinkler žinojo, kad šis spektaklis nulems jos karjerą, žino- 
jo, kad ji be niekieno pagalbos turi suvokti, kada ateis lemiamas 
momentas. Toje dramoje nebus nei išėjimo į sceną, nei akimirkos, 
kai visų akys įsmigs į ją. Ji turės atsisakyti abiejų tų malonumų dėl 
tikrovės teatro. Jis prasidėjo po trupės pietų pertraukos, kai ji su 


Džeremiu Viniu vienu metu atvyko į „Aženkūro“ teatrą. 

Ji lipo iš mašinos, kai iš kavinės anapus gatvės pasileido Vinis, 
vinguriuodamas tarp automobilių srauto teatro pusėn. Supypsėjo 
mašinos, ir Airinė pakėlė galvą. Vinis greičiau vilko, negu vilkėjo, 
paltą, ir jai dingtelėjo, ar tik ne ją pamatęs Vinis taip greit išniro iš 
kavinės. Tik pražiojęs burną, pats žurnalistas tai patvirtino. Jo klau- 
simuose skambėjo piktdžiugiškos gaidelės: 

— Tai kažkas prigriebė Geibrielą vakar vakare, kaip girdėjau? 

Airinės ranka stabtelėjo prie teatro durų. Pirštai tvirtai suspau- 
dė rankeną ir net per pirštinę pajuto briaunoto metalo šaltį. Ne- 
buvo ko ir klausti, iš kur Vinis tai žino. Robertas šį rytą šiaip taip 
atklibinkščiavo į antrą pjesės skaitymą sutvarstytais šonkauliais, 
pamušta akimi, su siūle ant žando. Žinia apie jo užpuolimą pa- 
sklido po visą teatrą per penkias minutes, kai tik jis pasirodė. Ir 
nors visur buvo girdėti aktorių, aptarnaujančio personalo, daili- 
ninkų ir režisieriaus padėjėjų pasipiktinę šūksniai, bet kuris iš jų 
galėjo slapčiomis paskambinti Viniui ir pranešti apie įvykį. Ypač 
tie, kuriems knietėjo kuo plačiau paskleisti aktorių kompromituo- 
jančius gandus ir bent šitaip atsiskaityti už vienokias ar kitokias 
senas nuoskaudas. 

— Klausi manęs apie tai spaudai? — pasiteiravo Airinė ir gūžda- 
masi nuo šalčio įėjo į teatrą. Vinis nusekė įkandin jos. Aplinkui 
nieko nebuvo matyti. Patalpose buvo tyku. Tik tvyrantis rūkalų 
kvapas liudijo, kad aktoriai ir personalas buvo drauge praleidę 
visą rytą. 

— Ką jis pats tau sakė? Ne, tai ne spaudai. 

— Tai ko čia atsiradai? — Ji energingai ėjo į salę, o Vinis atkakliai 
pėdino iš paskos. Jis nutvėrė jai už rankos ir sustabdė prieš pat 
masyvias ąžuolinės duris. 

— Todėl, kad įavo sesuo buvo mano draugė. Todėl, kad negaliu 
išpešti iš Londoko policijos nė žodelio, nors jie išlaikė mūsų me- 
lancholišką lordą Stinherstą visą pusdienį. Todėl, kad negalėjau Stin- 
herstui prisiskambinti visą vakarą, o redaktorius porina, kad man 


nevalia nė prasižioti apie tą istoriją, kol iš aukščiau nebus gautas 

leidimas rašyti ta tema. Visa ta makalynė jau trenkia per kilometrą. 
O gal tau tai ne galvoj, Airine? — Jis įbedė pirštus jai į ranką. 

— Kaip gali taip bjauriai kalbėti! 

— Aš kalbu nuoširdžiai. Man labai bjauru ant širdies — man arti- 
mą žmogų nužudo, o visi aplinkui lyg niekur nieko gyvena sau to- 
liau, tik linkčioja, kad apie tai žino. 

Ją staiga suėmė pyktis. 

— Tau atrodo, kad man nerūpi, kas nutiko seseriai? 

— Manau, kad dabar jautiesi kaip devintam danguj, — atšovė jis. — 
Būtum pajutusi didžiulę palaimą, jei pati būtum suvariusi jai tą 
durklą. 

Jo žodžiai skaudžiai užgavo Airinę, ir ji pajuto, kad visa išbalo. 

— Dieve mano, tai netiesa, pats žinai, — ištarė jausdama, kad jai 
tuoj užlūš balsas. Ji šastelėjo nuo jo ir puolė pro duris į salę, tik 
numanydama, kad jis įėjo iš paskos ir atsisėdo į paskutinę eilę tam- 
soje, tarsi būtų tykojanti Nemesidė, keršytoja už mirusiąją. 

Tokio susidūrimo su Viniu ji mažiausiai troško prieš susitikimą 
su aktoriais. Tikėjosi praleisti pertrauką apmąstydama savo vaid- 
menį, kuriam ją ruošė seržantė Heivers vakar vakare. O dabar jai 
tik daužėsi širdis, prakaitavo delnai, ir ji mintimis atkakliai neigė 
paskutinį Vinio kaltinimą. Jis sakė netiesą. Kelis kartus ji prisiekė 
sau tai artėdama prie tuščios scenos. Bet savo vidinės sumaišties 
negalėjo nuslopinti tiesiog paprastai neigdama, tad žinodama, kaip 
jai svarbu šiandien gerai suvaidinti, griebėsi seno, dar dramos mo- 
kykloje išmokto būdo. Ji atsisėdo savo vietoj prie vienintelio stalo 
scenos centre, pridėjo sunertas rankas prie kaktos ir užsimerkė. Po 
kelių akimirkų jai jau buvo nesunku įsigyventi į vaidmenį, kai iš- 
girdo artėjančius žingsnius ir pusbrolio balsą. 

— Airine, gal tau negera? — paklausė Risas Deivisas-Džounsas. 

Ji pažvelgė į jį, nutaisiusi pavargusią šypseną. 

— Ne, viskas gerai. Tik truputį pavargau. — Tam kartui tiek pa- 
kaks. 

Pradėjo rinktis kiti aktoriai. Airinė ne tiek matė, kiek girdėjo 


juos, mintyse įsidėmėdama kiekvieno pasirodymą, klausydama jų 

balsų — gal pajus kokį kaltės, padidėjusio susirūpinimo, įtampos 
ženklą. Robertas Geibrielas nedrąsiai atsisėdo šalia jos. Liūdnai 
šyptelėjęs, jis pasičiupinėjo veidą. 

— Dar neturėjau progos tau padėkoti už vakar vakarą, — pasakė 
švelniu balsu. — Man... man labai nemalonu dėl to įvykio, Rine. 
Išvis baisiai apgailestauju dėl visko. Būčiau tavęs atsiprašęs, kai 
daktarai baigė mane tvarstyti, tačiau jau buvai išėjusi. Aš tau skam- 
binau, bet Džeimsas pasakė, kad tu Džojos bute, Hempstede. - Jis 
akimirką pagalvojo. - Rine. Aš pamaniau... Aš tikėjausi, kad mes 
galėtume... 

Airinė nutraukė jį. 

— Ne, Robertai. Turėjau apsčiai laiko vakar naktį viskam apgal- 
voti. Ir apsisprendžiau. Aiškiai. Ir galutinai. | 

Geibrielas suprato jos toną ir nusuko galvą. 

— Galiu spėti, ką nusprendei būdama sesers bute, — pasakė pri- 
slėgtu ir niūriu balsu. 

Džoanos Elekort pasirodymas leido Airinei išvengti atsakymo. Ji 
plaukė per salę tarp lordo Stinhersto ir savo vyro, o šis kalbėjo: 

— Mes norime galop susitarti dėl visų kostiumų, Stiuartai. Žinau, 
kad tai nenumatyta pirminėje sutartyje. Bet, turint galvoje viską, 
kas pastaruoju metu nutiko, manau, turime teisę derėtis dėl naujo 
punkto. Džoana mano... 

Džoana nelaukė, kol vyras įrodys jų siekių pagrįstumą. 

— Norėčiau, kad iš kostiumų būtų aišku, kas vaidina pagrindinį 
vaidmenį, — pabrėžė ji, dėbtelėjusi į Airinę. 

Stinherstas nieko niekam neatsakė. Jis atrodė ir vaikščiojo kaip 
akyse senstantis žmogus. Sakytum, visos jo jėgos išseko, kol užlipo 
laiptais. Jis buvo apsivilkęs tuo pačiu kostiumu, tais pačiais marš- 
kiniais ir ryšėjo tą patį kaklaraištį kaip ir vakar — anglies juodumo 
švarkas buvo susiglamžęs, rankovės bjauriai susiraukšlėjusios. Iš 
pažiūros galėjai pasakyti, kad jam visai nerūpi jo išvaizda. Stebė- 
dama jį, Airinė pašiurpusi pamanė, jog jis, kad kokios, gali nebesu- 
laukti šitos premjeros. Atsisėdęs jis linktelėjo Risui Deivisui-Džoun- 


sui, kad tas pradėtų skaityti pjesę. 

Pjesei įpusėjus, Airinė leido sau užsnūsti. Teatre buvo šilta, sce- 
noje tvanku, ritmiškai banguojantys balsai veikė kaip hipnozė, ir 
jai pasirodė lengviau, negu buvo maniusi, numoti į viską ranka. 
Dabar jai buvo vis tiek pat, ar jie patikės jos galimybėmis suvaidin- 
ti jai skirtą vaidmenį, ar ji vėl taps tokia aktorė kaip kadaise, prieš 
Geibrielui atsirandant jos gyvenime, kol jis dar nebuvo sugriovęs 
jos pasitikėjimo savimi nuolat ją žemindamas ir viešai, ir namuose. 

Ji net buvo bepradedanti sapnuoti, kai Džoanos Elekort balsas 
piktai riktelėjo: 

— Dėl Dievo, gal pažadinkit kas ją! Kodėl aš turiu nertis iš kailio 
repetuodama, o ji čia kiurkso kaip kokia apsiseilėjusi senė prieš 
virtuvės ugnį ir knarkia! 

— Rine? 

— Airine! 

Ji krūptelėjusi atsimerkė ir maloniai pajuto ją užliejusią drovumo 
bangą. 

— Ar aš užsnūdau? Oi, labai labai atsiprašau. 

— Ilgai vakarojai, brangute? — pašaipiai rėžė Džoana. 

— Deja, taip... Aš... — Airinė nuleido negirdomis pašaipą, su- 
- mirksėjusi šyptelėjo slėpdama nuoskaudą ir pasakė: — Beveik visą 
naktį praleidau žiūrinėdama Džojos daiktus Hempstede. . 

Ta žinia visus pribloškė. Airinė mėgavosi įspūdžiu, kurį jos Žžo- 
džiai padarė visai trupei, ir dabar suprato Džeremio Vinio pyktį. Iš 
tiesų, kaip greitai jie pamiršo jos seserį, kaip patogiai tekėjo toliau 
jų pačių gyvenimas. Bet vis tiek kas nors nudegs nagus; galvojo ji, 
ir ėmė kaip išmanydama ruošti pinkles. Iš pradžių ėmė ašaroti. 

— Matote, užtikau dienoraščius, — pasakė dusliu balsu. 

Džoana Elekort turbūt vien instinktyviai pajuto vaidybą, pranoks- 
tančią jos pačios sugebėjimus, todėl puolė vėl susigrąžinti visų dė- 
mesį. 

— Be jokios abejonės, Džojos gyvenimas — kerinti istorija, — pasa- 
kė ji. — Bet jei jau pabudai, gal tau ir ši pjesė pasirodys tokia pat 
patraukli. 

Airinė papurtė galvą. Kiek pakėlė balsą. 

— Ne, ne, aš ne tai turėjau galvoje. Matot, tie dienoraščiai — ne 
jos. Skubiu paštu buvo atsiųsti vakar, ir kai atplešiau paketą, radau 
tos nelaimėlės, kuri juos rašė, vyro raštelį... 

— Dieve brangus, ar būtina čia viską pasakoti? — Džoana net pa- 
balo iš pykčio. 

— Tr ėmiau skaityti. Permetusi akimis keliolika puslapių supra- 
tau, kad Džoja laukė tų dienoraščių, nes remdamasi jais ketino ra- 
šyti knygą. Tą, apie kurią kalbėjo per vakarienę Škotijoje. Ir stai- 
ga... Tr tuomet suvokiau, kad ji tikrai mirė, kad jau niekad jos 
nebepamatysiu... — Airinei ėmė riedėti ašaros, paskui staiga jos 
plūste paplūdo, nes ji pirmą kartą pajuto nuoširdų sielvartą. Tolesni 
jos žodžiai menkai siejosi su scenarijumi, kurį ji su seržante Hei- 
vers taip rūpestingai paruošė. Ji kalbėjo pakrikai, bet vis dėlto tu- 
rėjo pasakyti tuos žodžius. — Ji jau nebeparašys tos knygos. Ir aš 
jaučiu, kad... sėdėdama su Hanos Derou dienoraščiais jos namuo- 
se... turėčiau parašyti tą knygą už ją, jei tik sugebėsiu. Na, kad 
pasakyčiau, jog... galų gale supratau, kaip tai tarp jų įvyko. Tikrai 
supratau. Ū, tai labai skaudus dalykas. Dieve, kokia tai buvo kan- 
čia! Bet aš suprantu. Ir nemanau... Juk ji man visad buvo sesuo. 
Niekad jai to nesakiau. O Dieve, negaliu ten grįžti dabar, kai ji 
mirusi! 

Paskiau, viską išklojusi, Airinė pasileido verkti ir galop suprato, 
kodėl jai taip veržiasi ašaros: ji apraudojo seserį, kurią mylėjo, bet 
per vėlai jai atleido, raudojo dėl veltui prarastos jaunystės, paauko- 
tos vyrui, kuris jai jau nieko nereiškė. Ji beviltiškai raudojo dėl 
praėjusių metų ir neišsakytų žodžių, jai viskas jau buvo nesvarbu, ji 
norėjo tik išlieti savo sielvartą. 

Priešais sėdinti Džoana Elekort vėl išsižiojo. 

— Tai jau per daug! Nejau niekas negali jos sutramdyti, nejau ji 
čia žliumbs kiaurą dieną? — Ji pasisuko į vyrą. — Deividai, — tarė 
įsakmiai. 

Bet Sidemas žiūrėjo į salę. 


— Mes turime viešnią, — pasakė jis. 

Visų akys nukrypo ten. Margaretė Rintaul, Stinhersto grafienė, 
stovėjo tarp kėdžių eilių salės vidury. 


Ji palaukė tik kol užsidarė vyro kabineto durys. 

— Stiuartai, kur buvai praėjusią naktį? — visai nešvelnindama at- 
žaraus balso paklausė ji, mesdama paltą ir pirštines ant kėdės. 

Ledi Stinherst puikiai žinojo, kad to nebūtų drįsusi paklausti prieš 
dvidešimt keturias valandas. Anksčiau ji, liūdnai susigūžusi, taiks- 
tėsi su vyro nebuvimu kentėdama, spėliodama ir bijodama sužinoti 
tiesą. Bet dabar viskas pasikeitė. Vakar šiame kambaryje atskleisti 
faktai ir vidiniai išgyvenimai per ilgą nemigo naktį sukėlė tokį įnir- 
tingą pyktį, kad jo nebegalėjo sulaikyti jokia apsaugos ir apsimesto 
abejingumo siena. 

Stinherstas nuėjo prie stalo ir atsisėdo į didžiulį odinį krėslą. 

— Sėskis, - pasakė jis. Žmona nė nekrustelėjo. 

— Aš klausiu tavęs. Noriu atsakymo. Kur buvai vakar naktį? Ir tik 
nedumk man akių, kad Skotland Jardas tave laikė iki devynių ryto. 
Manau, kad dar nesu tiek kvaila. 

— Nakvojau viešbutyje, — atsakė Stinherstas. 

— Ne savo klube? 

— Ne. Norėjau vienatvės, atsiriboti nuo visų. 

— O namie, aišku, tu negali to turėti? 0 

Akimirką Stinherstas tylėjo žaisdamas su peiliu laiškams atplėš- 
ti, gulėjusiu ant stalo. Ant jo, ilgo, sidabrinio, tviskėjo šviesos at- 
spindžiai. 

— Nenorėjau tavęs matyti. 

Jos reakcija į tą vieną sakinį turbūt labiausiai parodė, kaip pa- 
sikeitė jų santykiai. Stinhersto balsas buvo monotoniškas, bet ner- 
vingas, atrodė, kad jis nuo mažiausio nieko būtų galėjęs užsiplieks- 
ti. Veidas išblyškęs, akys pasruvusios krauju, ir kai jis dėjo 
sidabrinį peilį ant stalo, žmona matė, kaip virpa jo rankos. Tačiau 
visa tai jos nė kiek nejaudino, nes puikiai žinojo, kad vyras neri- 
mauja ne dėl jos ar dukters ir net ne dėl savęs paties, o nuogąs- 


tauja, ar pavyks nuslėpti nuo spaudos niekingą Džefrio Rintaulo 

gyvenimą ir smurtinę mirtį. Ji matė Džeremį Vinį salės gale. Jos 
pyktis vėl suliepsnojo. 

— 0 aš namuose, Stiuartai, kaip visada kantriai tavęs laukiau, 
rūpinausi dėl tavęs ir kaip vyko ta apklausa Skotland Jarde. Ir taip 
kankinausi ištisas valandas. Maniau, — tik vėliau suvokiau, kokia 
kvailė buvau, — kad ta tragedija galbūt mus suartins. Ir kaip aš 
galėjau to tikėtis, kai sukurpei tą istoriją apie „romaną“ tarp manęs 
ir tavo brolio. O tu net paskambinti nesiteikei man, kvaišai, kan- 
triai tavęs laukiančiai. Galop suvokiau, kad mūsų niekas daugiau 
nesieja. Ir jau seniai, tik aš per daug bijojau pažvelgti tiesai į akis. 
Iki vakarykštės nakties. 

Lordas Stinherstas pakėlė ranką, tarsi vildamasis užbėgti už akių 
būsimiems žodžiams. | 

— Pasirinkai netinkamą laiką. Dabar ne metas aptarinėti mūsų 
santuoką. Bent tai galėtum suprasti. 

Kaip visada, balso tonas liepė jai nutilti. Toks šaltas ir neginčija- 
mas. Toks santūriai griežtas. Keista, kad jis nebedarė jai jokio įspū- 
džio. Ji mandagiai šyptelėjo. 

— Tu nesupratai manęs. Mes neaptarinėjame savo santuokos, Stiu- 
artai. Nera ko aptarinėti. 

— Tada kodėl... 

— Aš papasakojau Elizabetai apie jos senelį. Maniau, mudu kartu 
tai padarysime vakar vakare. Bet kai negrįžai namo, pati viską pa- 
sakiau. — Ji perėjo kambarį ir atsistojo prie stalo. Pasirėmė krum- 
pliais į jo žvilgantį paviršių. Ant jos pirštų, visad apmaustytų žie- 
dais, dabar nebuvo nė vieno. Jis žiūrėjo į ją tylėdamas. - Ir žinai, ką 
ji pasakė išgirdusi, kad jos numylėtas senelis nužudė dėdę Džefrį — 
tiesiog nusuko jam sprandą? 

Stinherstas papurtė galvą. Nuleido akis. 

— Ji pasakė: „Mama, užstoji man televizorių. Gal galėtum pasi- 
traukti?“ Tr aš pamaniau, kad tai ne tik įdomu, bet ir juokinga. Po 
visų tų metų, per kuriuos buvo šventai saugomas jos dievinamo 
senelio atminimas, taip viskas baigėsi: Žinoma, iš karto pasitrau- 


kiau, kad neužstočiau jai televizoriaus. Jau tokia esu, ar ne? Vi- 

sad pritarianti, norinti įtikti. Nes visad tikėjau, kad viskas bus 
gerai, jei į nemalonumus nekreipsiu dėmesio. Esu žmogus, kiū- 
tantis savo kiaute, savo santuokos kiaute, gyvenu puikiuose na- 
muose Holand Parke, viskuo aprūpinta, tik neturiu vieno, labiau- 
siai per visą savo gyvenimą geisto dalyko. Meilės. — Ledi Stinherst 
stebėjo vyro veidą, jo reakciją. Nebuvo jokios. Ji vėl prašneko: — 
Tada supratau, kad negaliu išgelbėti Elizabetos. Ji per ilgai gyve- 
no namuose, kuriuose viešpatauja pusinės tiesos ir melas. Ji gali 
tik pati išsigelbėti. Kaip ir aš. 

— Kaip turėčiau tave suprasti? 

— Kad palieku tave, - atsakė ji. — Nežinau, ar visam laikui. Bi- 
jau, kad man pritrūks drąsos. Bet dabar važiuoju į Somersetą ir 
būsiu ten tol, kol surikiuosiu savo mintis, kol suvoksiu, ko noriu. 
Ir tau nėra ko rūpintis, jei nuspręsiu skirtis. Daug nereikalausiu 
iš tavęs. Tik kur nors keleto kambarių ir ramybės. Neabejoju, kad 
dėl visko mes gražiuoju susitarsime. Jei ne, padės mūsų gerbiami 
advokatai... 

Stinherstas su visa kėde pasisuko į šoną. 

— Nedaryk to. Bent dabar. Prašau. Ir taip man visko per akis. 

Ji karčiai nusijuokė. 

— Mat kaip? Prisidės dar viena šunybė, dar vienu nemalonumu 
bus daugiau. Ko gero, turėsi kažką aiškinti inspektoriui Linliui. Na, 
būčiau galėjusi ir palūkėti, bet kad man, šiaip ar taip, reikėjo šu 
tavim pakalbėti, tai ta proga išdėsiu viską. 

— Viską? — paklausė lordas niūriai. 

— Taip. Prieš išeidama pasakysiu dar vieną dalyką. Šįryt skambi- 
no Frančeska. Sakė daugiau nebegalinti tverti. Dėl Gaueno mirties. 
Maniusi, kad atlaikysianti. Bet ji mylėjusi Gaueną ir negalinti da- 
bar pakelti minties, jog nepadariusi visko, kad apsaugotų jo gyvy- 
bę. Žinoma, ji stengusis dėl tavęs. Bet dabar pajutusi, kad daugiau 
nebegalinti apsimetinėti. Todėl ketinanti šiandien pakalbėti su ins- 
pektorium Makeskinu. 

— Apie ką čia dabar kalbi? 


SUMOKĖTA KRAUJU | 323 


Ledi Stinherst užsimovė pirštines, pasiėmė paltą ir susiruošusi 
eiti su piktdžiuga pridūrė: 

— Frančeska melavo policijai, ką matė ir girdėjo tą naktį, kai mirė 
Džoja Sinkler. 


— Tėti, parnešiau kiniškų valgių. - Barbara Heivers įkišo galvą į 
kambarį. — Bet prašyčiau šį kartą nesipešti su mama dėl krevečių. 
Kur ji? 

Tėvas sėdėjo prieš televizorių, kurtinamai garsiai transliuojantį 
BBC pirmą programą. Blogai nustatytame ekrane žmonių galvos buvo 
nukirstos iki antakių, todėl beveik atrodė lyg mokslinės fantastikos 
programa. 

— Tėti? — pakartojo Barbara. 

Jis neatsiliepė. Ji įėjo į kambarį pritildyti garso ir atsigręžė į tėvą. 
Jis miegojo — smakras atvipęs, deguonies vamzdeliai šnervėse pa- 
krypę. Apie krėslą guli sporto žurnalai, ant kelių atskleistas laik- 
raštis. Kambaryje, kaip ir visame bute, buvo per karšta, ir gaižus 
nusenusių tėvų kvapas, sumišęs su stipresniu, neseniai gaminto, 
prisvilusio ir neskanaus maisto tvaiku, atrodo, smelkėsi iš visų sie- 
nų, grindų ir baldų. 

Barbaros žingsniai pabudino tėvą. Žiūrėdamas į ją, jis nusišypso- 
JO pajuodusiais kreivais dantimis, kurių nemažai stigo. 

— A, Barbė. Regis, būsiu užsnūdęs. 

— Kur mama? 

Džimis Heiversas sumirksėjo, pasitaisė vamzdelius šnervėse ir 
susiradęs nosinę ėmė sunkiai kosėti. Jo kvėpavimas priminė van- 
dens burbuliavimą. 

— Gretimame name. Ponia Gustafson vėl susirgo gripu ir mama 
nunešė jai sriubos. 

Barbarai, žinančiai, kokie abejotini motinos kulinariniai sugebė- 
jimai, šmekštelėjo klausimas: kažin ar ponios Gustalfson sveikata 
pagerės nuo motinos pagalbos? Tačiau Barbarai pasidarė lengviau 
ant širdies vien dėl to, kad motina drįso išeiti iš namų. Pirmą kartą 


per kažin kiek metų. 

— Parnešiau kiniškų valgių, — pasakė tėvui, rodydama į maišelį 
rankoje. — Tačiau šį vakarą vėl dirbu. Turiu tik pusvalandį paval- 
gyti. 

Tėvas suraukė kaktą. 

— Mamai tai nepatiks, Barbe. Ūi, nepatiks. 

— Todėl ir atnešiau skaniau pavalgyti, kad 'ant širdies būtų leng- 
viau. Tr nuėjo į virtuvę namo gale. 

Nuo netvarkos virtuvėje jai net bloga pasidarė. Keliolika atidary- 
tų sriubos skardinių su kyšančiais šaukštais buvo išrikiuotos prie 
kriauklės, tarsi motina būtų iš kiekvienos ragavusi, kol nusprendė, 
kurią sriubą nešti kaimynei. Trys sriubos buvo šildytos atskiruose 
puoduose, tebestovinčiuose ant viryklės su nerūpestingai palikta 
ugnimi. Iš puodų jau trenkė prisvilusių daržovių ir pieno smarvė. 
Pavojingai arti ugnies gulėjo, matyt, paskubomis praplėštas pakelis 
džiūvėsių, kurių buvo pažirę net ant grindų. 

— O, velnias! — burbtelėjo Barbara, užsukdama viryklės dujas. Ji 
padėjo atsineštus valgius ant virtuvės stalo šalia motinos albumo su 
naujausiais kelionių vaizdais. Užmetusi žvilgsnį, ji pamatė, kad šią 
savaitę motina paskyrė Brazilijai, bet Barbaros nedomino jos buk- 
letai ir žurnalų fotografijų iškarpos. Ji paieškojo po kriaukle šiukš- 
liamaišio ir berinkdama į jį sriubos skardines išgirdo, kaip atsidarė 
durys, išeinančios į gatvę, ir plikomis koridoriaus grindimis atkra- 
mena motina. Ji pasirodė virtuvės tarpduryje nešina baisiai surai- 
žytu plastikiniu padėklu. Ant jo buvo sriuba, džiūvėsiai ir apvytęs 
obuolys. | S 

— Ji atšalo, — pasakė ponia Heivers, bespalvėmis akimis stengda- 
masi neišduoti savo sumišimo. Ant palaikės kasdienės suknelės ji 
buvo užsivilkusi tik kur ne kur susegiotą megztuką. — Nesugalvojau 
uždengti sriubos. Ir kai ten nuėjau, brangute, radau jos dukterį ir ji 
pasakė, kad poniai Gustafson nereikia sriubos. 

Barbara žvilgtelėjo į keistą pliurzę ir dėkojo Dievui, kad apdo- 
vanojo ponios Gustafson dukterį jei ne taktu, tai bent sveiku pro- 
tu. Tai buvo visko, kas stovėjo ant viryklės, maišalienė, pasidygė- 


jimą keliantis pliurpalas iš skaldytų žirnių, tirštos moliuskų ir 


SUMOKĖTA KRAUJU | 325 


pomidorinės ryžių sriubų. Nešama per vėsų vakaro orą, ji kaipmat 
atšalo ir paviršius apsitraukė susiraukšlėjusia plėve, kuri truputį 
priminė sukrešėjusį kraują. Nuo jos vaizdo Barbarai pasidarė ne- 
gera ant širdies. 

— Na tai kas, mama, - pasakė ji. — Tu apie ją pagalvojai, tiesa? Ir 
ponia Gustafson tikrai tai prisimins. Juk pasielgei draugiškai, kaip 
dera kaimynei, ar ne? 

Motina beprasmiškai šyptelėjo. 

— Taip, kaip dera kaimynei. — Ji padėjo padėklą vos ne ant stalo 
briaunos. Barbara metėsi prie padėklo, kad pačiuptų jį, kol nenu- 
krito ant grindų. — Matei, brangute, Braziliją? — Ponia Heivers su 
meile palietė nušiurusį dirbtinės odos albumo viršelį. — Šiandien aš 
kiek padirbėjau su vaizdeliais. | 

— Taip, užmečiau akį į tavo albumą. — Barbara braukė visokias 
atliekas nuo spintelės viršaus į šiukšlių maišą. Kriauklė buvo kupi- 
na neplautų indų. Iš jos ėjo silpnas puvėsių tvaikas —- matyt, po ta 
krūva buvo ir maisto likučių. - Parnešiau kiniškų valgių, - pasakė 
ji motinai. - Beje, aš vėl trumpam išeisiu. 

— Vajetau, brangute, — suaimanavo motina. — Per tokį šaltį? Tam- 
soje? Manding, neišmintinga tokiu laiku kur nors eiti. Jaunoms pa- 
nelėms nedera vienoms naktį vaikštinėti gatvėmis. 

— Policijos reikalais, mama, — atsakė Barbara. Priėjusi prie in- 
daujos pamatė, kad liko tik dvi švarios lėkštės. Nesvarbu, pamanė, 
pavalgys ir iš kartoninės dėžutės, kai paduos tėvams jų dalį. 

Ji dengė stalą, motinai be naudos sekiojant iš paskos, kai pasigir- 
do durų skambutis. Jos žvilgtelėjo viena į kitą. 

Motinos veidas apsiniaukė. 

— Negi čia... ne, aš žinau. Čia negali būti Tonis, tiesa? Juk jis 
miręs. 

— Miręs, mama, - tvirtai atsakė Barbara. — Tu užkaisk arbatinu- 
ką, o aš atidarysiu duris. 

Skambutis dar kartą sučirškė, kol ji priėjo prie durų. Nekantriai 
murmėdama, ji spustelėjo lauko lemputės mygtuką, atidarė duris ir 


negalėjo patikėti savo akimis — ant laiptelių stovėjo ledi Helena 

Klaid. Buvo apsirengusi nuo galvos iki kojų juodai, ir tai turėjo šį 
bei tą byloti Barbarai. Bet tą akimirką ją buvo užvaldžiusi tik viena 
siaubinga mintis — jei tai ne nakties košmaras, iš kurio išganingai 
pabus, — reikės pakviesti tą moterį vidun. 

Jauniausioji dešimto Hesfildo grafo duktė, užaugus: didžiuliuose 
namuose Saryje, vieno prašmatniausių Londono rajonų gyventoja. 
Ir štai ji čia, bjauriausiame nušiurusio Ektono pakraštyje... Ko? 
Barbara be žodžių spoksojo į ją, paskui pasižvalgė gatvėje automo- 
bilio ir pamatė raudoną ledi Helenos mažalitražį, stovintį už kelių 
namų. Iš virtuvės pasigirdo nervingas motinos inkštimas. 

— Brangute, kas ten? Tai ne... 

— Ne, mama. Viskas gerai. Nesirūpink! — šūktelėjo ji per petį. 

— Atleiskite, Barbara, — prašneko ledi Helena. - Jei būčiau turė- 
jusi kitą išeitį, tikrai būčiau ja pasinaudojusi. 

Ledi Helenai prašnekus, Barbara atsitokėjo. Ji atvėrė duris ir pa- 
kvietė užeiti. 

Kai ledi Helena praėjo pro ją ir sustojo koridoriuje, Barbara pa- 
juto nevalingai žiūrinti tos moters akimis į savo namus, kuriuose 

akivaizdžiai viešpatavo silpnaprotystė ir skurdas. Nešvaraus, nusi- 

trynusio linoleumo grindys, mėnesiais neplautos, pripėduotos, su 
tirpstančio sniego balutėmis, nublukę tapetai, kampuose atsiknoję 
nuo drėgmės, o prie durų dar ir apipeliję; apdaužyti laiptai, ant 
sienų kabliai su bet kaip pakartais apdriskusiais paltais — kai kurie 
jau buvo nenešiojami metais; senas rotango medienos skėčių sto- 
vas su didelėmis žiojinčiomis skylėmis šonuose, per ilga išpūdyto- 
mis šlapių skėčių. Dvokė pridegusiu mitalu, senatve, nešvara. = 

Mano kambarys visai ne toks! — norėjosi jai šaukti. Bet aš nepaje- 
giu jų apeiti, mokėti sąskaitas, virti jiems ir prižiūrėti, kad apsitvar- 
kytų! 

Tačiau nieko nepasakė. Tik laukė, kol ledi Helena prašneks, ir ją 
nutvilkė karšta gėdos banga, kai tėvas dėmėtais, įjuodusiais marš- 
kiniais ir apsmukusiomis kelnėmis atkėblino iš:kambario, vilkda- 

mas paskui save deguonies aparato vežimėlį. 

— Čia mano tėvas, — pasakė Barbara ir, kai motina it išsigandusi 
pelė iškišo galvą iš virtuvės, pridūrė: — Ir motina. 

Ledi Helena priėjo prie Džimio Heiverso ir ištiesė ranką. 

— Aš Helena Klaid, - prisistatė ji ir pažvelgusi į virtuvę pasakė: — 
Matyt, būsiu sutrukdžiusi jums vakarieniauti, ponia Heivers? 

Džimis Heiversas plačiai nusišypsojo. 

— Šiandien yra kiniškų valgių, — pasakė jis. — Turime ganėtinai, 
tai gal ir jūs drauge užkąstumėt, ar ne, Barbe? 

Kitu atveju Barbarai, ko gero, būtų buvę karčiai smagu įsivaiz- 
duoti ledi Heleną Klaid, valgančią kinišką patiekalą iš kartono dė- 
žutės, sedinčią jų virtuvėje ir plepančią su motina apie keliones į 
Braziliją, Turkiją ar Graikiją, radusias vietą jos protą praradusioje 
galvoje. Bet dabar jai linko kojos — ji jautė tokį pažeminimą užklup- 
ta savo aplinkoje, apie kurią ledi Helena, kad kokios, galėjo užsi- 
minti ir Linliui. 

— Ačiū, — mandagiai padėkojo ledi Helena. — Bet aš nealkana. — 
Ji šyptelėjo Barbarai, bet geriausiu atveju tai tebuvo nelabai nusi- 
sekęs mėginimas nusišypsoti. 

Tada Barbara suprato, kad nors jai tas apsilankymas ir labai sun- 
kus, ledi Helena jaučiasi dar prasčiau, todėl draugiškai pasakė: 

— Helena, aš juos tik susodinsiu valgyti. Jei nebijote dar didesnės 
netvarkos, užeikite į tą kambarį. 

Nenorėdama matyti ledi Helenos reakcijos išvydus jų svetainę su 
senais, girgždančiais baldais ir bendrą nykaus skurdo atmosferą, 
Barbara nuvedė tėvą į virtuvę. Akimirką dar ramino zirziančią mo- 
tina, -nuogąstaujančią dėl nelauktos viešnios, ir dalydama ryžius, 
keptas krevetes, viščiuką su sezamu ir jautienos gabalėlį su kaulu 
„svarstė, ko Helena atėjo į jos namus. Nenorėjo manyti, kad ledi 
Helena jau žino apie planuojamą šį vakarą areštą. Tačiau vis dėlto 
jautė, kad kitos priežasties negali būti. Ji ir ledi Helena neturėjo 
bendrų draugų. Taip pat neatrodė, kad tai tiesiog netikėtas draugiš- 
kas vizitas. | 
„ Kai po keleto minučių Barbara atėjo į kambarį, ledi Helena ne- 


truko išsklaidyti jos nežinią. Ji buvo prisėdusi ant kraštelio įdubu- 

sios dirbtinių ašutų kušetės ir įbedusi akis į sieną, ant kurios kabė- 
jo vienintelė Barbaros jaunesniojo brolio nuotrauka tarp dešimties 
tamsesnio tapeto kvadratų, likusių nuo anksčiau čia kabojusių vai- 
kino fotografijų. Barbarai įėjus, ledi Helena atsistojo. 

— Šį vakarą aš važiuosiu su jumis. — Ji droviai mostelėjo ranko- 
mis. — Norėjau mandagiau pasakyti, bet turbūt neverta, tiesa? 

Neverta buvo nė meluoti. 

— Kaip sužinojote apie tai? — paklausė Barbara. 

— Paskambinau Tomiui maždaug prieš valandą. Dentonas pasa- 
kė, kad jis šiąnakt bus pasaloje. Tomis paprastai nebūna pasalo- 
se, ar ne? Taip viską ir supratau. - Ji vėl mostelėjo ir nesmagiai 
šyptelėjo. — Jei žinočiau, kur ta pasala, pati būčiau nuvažiavusi. 
Bet nežinau. Dentonas taip pat nežino. Niekas Skotland Jarde man 
to nepasakys. Todėl ir atvažiavau pas jus. Ir važiuosiu paskui jus, 
jei nęleisite vykti drauge su jumis. — Ji nuleido balsą. — Labai 
jūsų atsiprašau, nes žinau, kad per mane pateksite į labai nema- 
lonią padėtį. Žinau, kaip supyks Tomis. Ant mūsų abiejų. 

— Tai kodėl taip elgiatės? 

Ledi Helena vėl nukreipė akis į Barbaros brolį. Tai buvo sena, 
mokyklos laikų nuotrauka, nelabai vykusi, bet joje Tonis atrodė toks, 
kokį Barbara labiausiai mėgo jį prisiminti — besijuokiantis, rodan- 
tis švarplę tarp dantų, šelmišku strazdanotu veidu ir pasišiaušu- 
siais plaukais. 

— Po to... po visko, kas įvyko, aš turiu būti ten, — pasakė ledi 
Helena. — Tai pabaiga. Man reikia ją pajusti. Tik tada, rodos, galė-- 
siu tikrai viską užbaigti ir kaip nors sau atleisti, kad buvau tokia 
siaubinga kvailė, jei būsiu,ten jį areštuojant. - Ledi Helena atsigrę- 
žė į ją. Barbara matė, kaip baisiai ji išblyškusi. Atrodė tokia pažeėi- 
džiama ir trapi. - Kaip galiu jums paaiškinti, kas dedasi mano šir- 
dyje sužinojus, kad jis manim tik pasinaudojo? Ir kaip aš puoliau 
Tomį, kai jis norėjo atskleisti man tiesą? 

— Mes jums skambinom vakar vakare. Inspektorius ieškojo jūsų . 


visą dieną. Jis vos neišprotėjo per tuos visus rūpesčius. 

— Aš labai atsiprašau. Aš negalėjau... negalėjau pažvelgti jam į 
akis. 

— Atleiskite už atvirumą, — dvejodama pasakė Barbara, - bet ne- 
manau, jog inspektorius džiūgauja, kad šioje byloje jo teisybė. Nes 
| ją esate įpainiota jūs. , 

Daugiau ji nieko nepasakė, nepaminėjo susitikimo su Linliu die- 
ną, kaip jis nerimastingai žingsniavo po kambarį, kaip paskyrė pa- 
salos grupę, kaip begalę kartų skambino į ledi Helenos butą, jos 
šeimos rezidenciją Saryje ir Sent Džeimso namus. Nepaminėjo, kad 
vakarėjant jis atrodė vis labiau slegiamas juodų minčių, pašokdavo 
sulig kiekvienu skambučiu ir paskui kalbėdavo abejingu balsu, vi- 
siškai prieštaraujančiu įtampai, matomai veide. 

— Ar leisite man važiuoti su jumis? — paklausė ledi Helena. 

Barbara žinojo, kad tas klausimas — grynas formalumas. 


— Neįsivaizduoju, kaip galėčiau jus sulaikyti, — atsakė ji. 


Į Džojos Sinkler namus Hempstede Linlis atvažiavo pusę pen- 
kių. Pasalos grupė atvyko kiek vėliau ir įsikūrė numatytose vieto- 
se: du purviname furgone nuleistomis padangomis, stovinčiame 
Flasko gatvės pusiaukelyje, kitas virš knygyno ties Bek Leino kam- 
pu, dar kitas — vaistažolių krautuvėlėje, o vienas įsitaisė didžiojo- 
je gatvėje, iš kur matyti metro stotis. Pats Linlis budėjo namuose, 
pasirinkęs vietą arčiau galimiausio įėjimo — netoli valgomojo du- 
rų, išeinančių į sodelį už namo. Sėdėjo ant vienos iš žemų kėdžių 
neapšviestoje svetainėje palaikydamas ryšį su savo žmonėmis per 
traškantį radiją. 

Tik po aštuntos furgono komanda pranešė: 

— Sere, Flasko gatvės gale Heivers. Ji ne viena. 

Apstulbęs Linlis atsistojo, nuėjo prie durų ir pravėrė jas kaip tik 
tada, kai seržantė Heivers ir ledi Helena ėjo pro gatvės žibintą, 
kuris nudažė jų veidus nykia gelsva spalva. Mikliai apžvelgusios 
gatvelę, jos paskubomis nėrė pro priekinius vartelius ir duris. 

— Po šimts, ką jūs čia... - įnirtingai pratrūko Linlis, uždaręs du- 


ris, kai jie visi sustojo ratu koridoriuje. 

— Tomi, ji nieko negalėjo padaryti, - pasakė ledi Helena. - Den- 
tonas pasakė, kad tu pasaloje. Tada aš, viską sumetusi, nuvažiavau 
į seržantės Heivers namus. 

— Aš tau neleisiu čia būti. Velniai rautų, visko gali nutikti. —- Lin- 
lis nuėjo į svetainę, kur buvo radijas, paėmė jį 1r sušneko: — Man 
reikia vieno žmogaus.. 

— Ne! Nevaryk manęs! — Ledi Helena maldaudama ištiesė ranką, 
bet nepalietė jo. — Padariau viską, ko tu vakar vakare prašei. Viską, 
ką sakei. Todėl leisk man dabar būti čia. Tomi, man tai labai svar- 
bu. Aš jums netrukdysiu. Pažadu. Prisiekiu. Tik leisk man viską 
užbaigti taip, kaip noriu. Labai prašau. 

Staiga Linlį pagavo nepaaiškinamos dvejonės. Juk žino, ką priva- 
lo daryti. Žino, kaip turi pasielgti. Jai čia ne vieta, kaip ir kokiose 
gatvės peštynėse. Jau buvo besakąs tai, ką liepia pareiga ir sveikas 
protas, bet jam dar nepravėrus lūpų ji ištarė žodžius, užgavusius 
pačią jautriausią jo širdies vietą: 

— Leisk man nutraukti santykius su Risu pačiu tinkamiausiu bū- 
du. Tomi, maldauju tavęs... 

— Inspektoriau? — sutraškėjo balsas iš radijo. 

Linlio balsas nuskambėjo šaižiai. 

— Viskas gerai. Likite savo postuose. 

— Ačiū, — sušnabždėjo ledi Helena. 

Jis negalėjo nieko atsakyti. Galvojo tik apie daug sakančią jos 
pastabą. Aš padariau viską, ko tu prašei. Turėdamas galvoje jos pas- 
kutinius žodžius, pasakytus vakar vakare, jis negalėjo pakelti min- 
ties apie jų prasmę. Nepajėgdamas atsakyti, jis praėjo pro ją ir žvilg- 
telėjo į Bek Leiną, nieko nepamatė ir grįžo į savo vietą. Prasidėjo 
ilgas laukimas drauge. 

Per tas šešias valandas ledi Helena elgėsi taip, kaip žadėjo. Nė 
nekrustelėjo kėdėje, ant kurios atsisėdo svetainėje. Nieko nekalbė- 
jo. Kartais Linlis pagalvodavo, kad ji miega, bet negalėjo aiškiai 
įžiūrėti jos veido. Matė tik kažkokią vaiduoklišką dėmę, aprištą juoda 


skarele. 

Prietamsoje ji atrodė nereali, tolstanti, tarsi blankstantis atvaiz- 
das senoje fotografijoje. Švelnios rudos akys, antakių puslankiai, 
dailūs skruostai ir gražiai nubrėžtos lūpos, kiek atkaklus smakras — 
tie bruožai laikui bėgant vis labiau dilo. Jam sėdint priešais ją, — 
seržantė Heivers taip pat buvo prie stalo, ir jie sudarė laukiančią 
trijulę, — Linlį apėmė anksčiau niekad nepatirtas didžiulis Helenos 
troškimas, neturintis nieko bendro su seksu; tarsi jį būtų šaukusi 
gimininga siela, būtina jo sielos pilnatvei. Tarsi jis būtų nukeliavęs 
didžiulį atstumą tam, kad grįžtų ten, iš kur pradėjo kelią, kad pirmą 
kartą tikrai suprastų tos vietos svarbą. 

Tačiau jo nepaliko aiški nuojauta, kad visa tai jau per vėlu. 

Dešimt minučių po antros. Radijas vėl sutraškėjo, 

— Kažkas matyti, inspektoriau. Eina pas mus Flasko gatve... La- 
bai stengiasi būti šešėlyje... O, tobulas metodas... dairosi polici- 
ninkų... Drabužiai tamsūs, tamsi megzta kepuraitė, palto apykaklė 
pastatyta... Stabtelėjo. Per tris namus nuo lizdelio. — Stojo keleto 
minučių tyla. Paskui vėl pasigirdo monologas pašnabždomis. — Per- 
ėjo gatvę, dar kartą apsidairė... Eina prie tikslo. Vėl perėjo kelią 
Bek Leino link... Čia mūsų paukštis, inspektoriau. Niekas kitas 
taip neis gatve antrą valandą nakties tokiu oru... Dingo. Nebema- 
tau jo... Pasuko į Bek Leiną. 

Prisidėjęs antras balsas pasakė tik tiek: 

— Įtariamasis artinasi prie sodo tvoros... kažką maunasi ant vei- 
do... ranka graibo tvoros plytas... 

Linlis išjungė radiją. Tyliai nuėjo į tamsiausią valgomojo pusę. 
Paskui ji nusekė seržantė Heivers. Už jų atsistojo ledi Helena. 

Iš pradžių Linlis už valgomojo kambario durų nieko nematė. Bet 
staiga rašalu aplietame horizonte virš sodo sienos pasirodė juodas 
šešėlis. Įsibrovėlis nuleido sodo pusėn vieną koją, paskui kitą. Dus- 
liai šlumštelėjo — nušoko ant žemės. Veidas buvo neįžiūrimas, ir tai 
iš pradžių atrodė neįmanoma, nes pakako ir žvaigždžių, ir gatvės 
žibintų šviesos, net cementas tarp plytų sodo sienoje buvo matyti, 


net kambario baldų apybrėžos buvo aiškios. Bet Linlis greit pama- 

te, kad žmogus užsimovęs slidinėjimo kaukę. Ir staiga jis tapo jau 
ne įsibrovėliu, o tikru žudiku. 

— Helena, grįžk į svetainę, - sušnabždėjo Linlis. Bet ji nepajudė- 
jo. Jis žvilgtelėjo per petį ir išvydo jos išplėstas akis, įsmeigtas į 
žmogystą sode, sėlinančią prie durų. Prie lūpų ji spaudė kietai su- 
gniaužtą kumštį. 

Ir tada įvyko neįtikėtinas dalykas. 

Jam užlipus ant ketvirto laiptelio ir ištiesus ranką prie durų, ledi 
Helena sušuko it netekusi galvos: 

— Ne! O Dieve, Risai! 

Na ir užvirė košė! 

Figūra lauke akimirką sustingo, o paskui movė prie sienos ir per- 
šoko ją vienu šuoliu. 

— Vajetau! — sušuko seržantė Heivers ir nulėkusi prie valgomojo 
durų atplėšė jas. Į kambarį plūstelėjo šaltas nakties oras. 

Linlis nustėro — niekaip negalėjo patikėti, kad Helena tai pada- 
rė... Ji nebūtų galėjusi... Ji netyčia... Ji niekad... Tamsoje ji artėjo 
prie jo. 

— Tomi, meldžiu... 

Jos virpantis balsas staiga grąžino jam nuovoką. Pastūmėjęs ją į 
šoną, griebė radiją ir trumpai burbtelėjo: 

— Jis paspruko. 

O paskui metėsi prie priekinių durų ir pasileido paskui bėglį ne- 
girdėdamas sukrutusių vyrų balsų. 

— Į pagrindinę gatvę! — šūktelėjo žmogus nuo knygyno stogo kito- 
je gatvės pusėje, kai Linlis skuodė pro šalį. 

Jam nereikėjo nurodymų. Priešais matė bėgantį juodą šešėlį, gir- 
dėjo tik jo žingsnius, desperatiškai dundančius grindiniu, va, pa- 
slydo ant ledo lopinėlio, atsitiesė ir pašokęs vėl dėjo į kojas. Jam 
jau neberūpėjo ieškoti šešėlių priedangos. Skėlė gatvės viduriu, kas 
kartą šmėkštelėdamas gatvės lempų šviesoje. Jo žingsniai griaudė- 
jo nakties tyloje. 

Įkandin savęs Linlis girdėjo bėgant seržantę Heivers. Nešėsi iš 


visų jėgų ir įniršusi bjauriausiais žodžiais keikė ledi Heleną. 

— Policija! — Du konstebliai, sėdėję furgone, pasirodė iš už kam- 
po, greitai juos vydamiesi. 

Priekyje bėglys šmurkštelėjo į Hito gatvę, vieną didesnių Hemps- 
tedo rajono arterijų. Priešais važiuojančio automobilio šviesos su- 
laikė jį it kokį žvėriūkštį. Šaižiai sučirpė padangos, ir mašina ėmė 
pašėlusiai signalizuoti. Didžiulis mersedesas slysdamas sustojo per 
kelis colius nuo jo šlaunies. Bet jis nebėgo šalin. Apsisukęs puolė 
prie durų. Linlis išgirdo siaubingą riksmą iš automobilio. 

— Ei, tu! Stok! — sušuko kitas konsteblis, išniręs iš pagrindinės 
gatvės ir apsukęs kampą. Jis buvo mažiau negu per trisdešimt jardų 
nuo automobilio. Tačiau juodai apsirengusi žmogysta, išgirdusi 
šauksmą, pasuko į dešinę ir nurūko į kalvą. 

Bet, stabtelėjęs prie automobilio, jis prarado laiko ir atstumas iki jo 
sumažėjo; dabar Linlis lipo jam ant kalnų ir jau girdėjo, kaip švokš- 
čia bėglio plaučiai siaurais akmeniniais laiptais jam bėgant į kalvą, 
apstatytą namais. Šis vienu šuoliu kabino tris laiptus, o viršuje stab- 
telėjo šalia šešėlyje skęstančių arkinių namo durų, prie kurių stovėjo 
metalinis krepšys su tuščiais pieno buteliais. Pačiupęs jį paleido laip- 
tais žemyn į savo persekiotojus ir nudūmė toliau. Dūžtantis stiklas tik 
išgąsdino keletą kaimynystės šunų, ir šie pakėlė baisų triukšmą. Pa- 
lei laiptus stovinčiuose namuose užsidegė šviesos, tad Linliui buvo 
nušviestas kelias, o stiklo šukės nepridarė jokių sunkumų. 

Laiptų viršuje gatvė buvo apsodinta didžiuliais buksmedžiais ir 
platanais, kurie dengė ją baugiais šešėliais. Linlis sustojęs stengėsi 
per nakties vėją ir lojančius šunis išgirsti bėglio žingsnius, įžiūrėti 
Jį šmėžuojant tamsoje. Čia jį pasivijo Heivers ir gaudydama orą vis 
dar keikėsi, 

— Kur jis?.. 

Linlis pirmas išgirdo garsą kairėje. Duslus smūgis į metalą - bėg- 
lys, matyt, blogai matė pro kaukę ir atsitrenkė į šiukšlių kibirą. To 
Linliui pakako. | 

— Jis lekia į bažnyčią! - Jis apgręžė Heivers į laiptus. - Lėk pas 
juos, — liepė jis. — Pasakyk, tegul užbėga jam už akių prie Šventojo 


Jono bažnyčios. Mikliai! 

Linlis nelaukė, Kol ji įvykdys įsakymą. Išgirdęs dundant žings- 
nius priekyje, vėl leidosi bėgti per Holi Hilą į siaurą gatvelę, ir čia 
iškart su džiaugsmu sumetė, kad aplinkybės bus jam palankios. 
Aukštos mūrinės tvoros vienoje pusėje ir atvira pieva kitoje. Gatvė- 
je niekur nepasislėpsi. Bet po akimirkos pamatė, kad už kokių ke- 
turiasdešimties jardų šmėkščiojantis bėglys movė pro atvirus tvo- 
ros vartus. Kai Linlis pribėgo prie vartų, išvydo, kad tarpuvartės 
sniegas sutryptas ir ilgos pėdos veda per plačią sodo veją, o bugie- 
nių gyvatvorėje blaškosi žmogus, į kurio drabužius įsikabino lapų 
dygliai. Jis klyktelėjo iš skausmo. Ėmė pasiutusiai loti šuo. Užside- 
gė šviesos. Apačioje, pagrindinėje gatvėje, užkaukė sirenos ir kilo 
beprotiškas triukšmas artėjant policijos automobiliams. 

Tai, atrodo, bėgliui kliūstelėjo adrenalino dozę, kurios jam reikė- 
jo išsilaisvinti iš kibių krūmų. Kai Linlis priartėjo, jis metė laukinį 
žvilgsnį į policininką, įvertino juos skiriantį atstumą ir dryktelėjo iš 
skausmingai kibaus krūmų glėbio. Išsiplėšęs iš gyvatvorės suklu- 
po, bet tuoj pat pašoko ir nubėgo. Linlis pasisuko į šoną, pamatė 
kitus vartus plytų sienoje ir skubiai nubrido per sniegą į juos, su- 
taupydamas mažiausiai trisdešimt sekundžių. Jis išniro į gatvę. 

Dešinėje už žemo plytų aptvaro dunksojo Šventojo Jono bažny- 
čia. Ton pusėn paknopstomis skuodė šešėlis, peršoko tvorą ir dingo. 
Linlis metėsi įkandin jo. 

Jis lengvai liuoktelėjo per tvorą ir dėjo į pusnį. Tuoj pat pamatė 
šešėlį, skubantį į kairę, matyt, taikėsi į kapines. Artėjo sirenos, čiuož- 
damos šlapiu grindiniu cypė ir gurgždėjo padangos. 

Linlis brido per pusnis sulig keliais ir pasiekęs nuvalytą taką 
sustojo apsidairyti. Priekyje tamsi figūra šokinėjo per kapus. 

"Tokios jo klaidos Linlis ir laukė. Kapinėse sniego buvo giliau, kai 
kurie antkapiai visai užsnigti. Netrukus išgirdo, kaip bėglys, irda- 
masis prie kapinių tvoros, triukšmingai plūkiasi per sniegą klupda- 
mas už paminklinių lentų. 

Sirenos nutilo, čia pat blykčiojo ir sukinėjosi melsvi švyturėliai, 
o policininkų būrys lipo per tvorą. Jie nešėsi žibintuvus su toli šau- 


nančiais šviesos puslankiais ir po sniegą ieškojo bėglio. Be to, gerai 

apšvietė kapus, todėl Linlis matė, kur eiti, ir neklupinėjo ant antka- 
pių ir paminklų skubėdamas prie tvoros. 

Linlis sustojo ant nuvalyto kelio, vingiuojančio tarp tankiai pri- 
sodintų pušų, kurių spygliai biro ant apledėjusios žemės ir neleido 
batams slidinėti. Be vargo bėgdamas sutaupė laiko, brangių sekun- 
džių ir išnaudojo jas dairydamasis žmogaus. 

Jis buvo gal per dvidešimt pėdų nuo tvoros. Jam iš kairės du kon- 
stebliai sunkiai brido per sniegą. Įkandin jo tarp kapų klampojo 
Heivers. Iš dešinės į jį lėkė Linlis. Jokios išeities. Tačiau, klaikiai 
šūktelėjęs, tarsi tai rodytų jį sukaupus paskutines jėgas, bėglys šo- 
ko ant mūro sienos. Bet Linlis jau buvo čia. 

Žmogus muistėsi, spurdėjo it pasiutęs. Linlis atleido gniaužtus, 
kad išvengtų smūgio, ir bėglys vėl metėsi ant sienos. Pasiekęs vir- 
šų, tvirtai nusitvėrė briaunos, pakėlė kūną ir jau keberiojosi kiton 
pusėn. Bet Linlis sugriebė jį. Čiupęs už juodo megztinio, nutraukė 
jį žemyn, užlaužė rankas ant sprando ir trenkė ant sniego. Jis, sun- 
kiai kvėpuodamas, stovėjo ties žmogumi, kai šniokšdama it ilgų dis- 
tancijų bėgikas atskubėjo Heivers. Atbrido ir abu konstebliai. 

— Tai sučiupai jį, vyruti, — prastenėjo vienas iš jų ir pasileido 
kosėti. 

Linlis pasilenkė, pakėlė žmogų ant kojų ir nutraukęs kaukę pa- 
stūmėjo į žibintų šviesą. 


Tai buvo Deividas Sidemas. 


17 


- — Džojos durys nebuvo užrakintos, — prašneko Sidemas. 
k R Jie sėdėjo Naujojo Skotland Jardo kvotos kambaryje prie 
*“ stalo metalinėmis kojomis. Kambarys buvo taip įrengtas, 
kad apie pabėgimą negalima buvo nė pagalvoti; ir net jokio dekora- 
tyvinio elemento, kuris padėtų bent vaizduotei atsiplėšti nuo realy- 
bės. Sidemas į nieką nežiūrėjo, nei į Linlį, sėdintį priešais ir tiksli- 
nantį bylos detales, nei į seržantę Heivers, kuri šį kartą nieko nerašė, 
bet įterpdavo klausimų, siekdama papildyti turimą medžiagą, nei į 
žiovaujančią stenografistę, dvidešimt dvejus metus policijoje išdir- 
busią veteranę, viską užrašinėjančią nuobodžiaujančia mina - at- 
seit jai iki kaklo pabodusios visokios žmonių santykių vingrybės, 
besibaigiančios smurtu. Sėdėdamas prieš tą trijulę, Sidemas taip 
pasisuko, kad pamalonino juos tik savo profiliu. Įsmeigęs akis į 
kambario kampą, kuriame gulėjo nusigalavęs drugys, žiūrėjo į jį, 
tarsi regėdamas praeities žiaurybių atgimimą. 
Jis kalbėjo baisiai nuvargusio žmogaus balsu. Buvo pusė keturių. 
— Pasiėmiau durklą anksčiau, kai ėjau į biblioteką viskio. Visai 
lengvai nukabinau jį nuo valgomojo sienos ir grįžau į savo kambarį 


per virtuvę, užpakaliniais laiptais. Ir tada man liko tik laukti... 

— Ar žinojote, kad jūsų žmona buvo pas Robertą Geibrielą? 

Sidemas įbedė akis į Rolex laikrodį, kurio auksinis pusratis žibė- 
jo iš po jo juodo megztinio rankovės. Švelniai apibraukė pirštu ci- 
ferblatą. Rankos buvo stambios, bet nesurambėjusios, nemačiusios 
fizinio darbo. Nebūtum pasakęs, kad tai žudiko rankos. 

— Greitai tai sumečiau, inspektoriau, — pagaliau atsakė. - Kaip ir 
pati Džoana, be abejo, pasakys, aš norėjau, kad ji palaikytų ryšius 
su Geibrielu, na, ji taip ir padarė — suprask, ko norėjai, tą gavai. 
Tikrovė su kaupu pranoksta teatrą. Rafinuotas kerštas, tiesa? Žino- 
ma, iš pradžių nebuvau tikras, kad ji tikrai su juo. Maniau... ko 
gero, tikėjausi... kad ji kur nors kampe giežia apmaudą. Bet ką čia 
kalbėti, iš tikrųjų žinojau, kad tai ne jos stilius. Šiaip ar taip, jau 
kitą dieną „Aženkūre“ Geibrielas gana tiesmukai visiems gyrėsi 
šia savo pergale. Bet, kita vertus, tokių dalykų jis niekad nenutylė- 
davo. 

— Tai jūs užpuolėte jį grimo kambaryje anądien? 

Sidemas vangiai vyptelėjo. 

— Tai vienintelis iš tų kruvinų atvejų, kuriuo pasidžiaugiau. Man 
nepatinka, inspektoriau, kai kiti vyrai žaidžia su mano žmona, ne- 
svarbu, ar ji to nori, ar nenori. 

— Bet jūs anaiptol nevengėte pažaisti su kitų vyrų žmonomis, jei 
jau apie tai sušnekome. 

— A, Hana Derou. Jaučiau, kad per tą mergiūkštę galų gale turė- 
siu bėdos. — Sidemas ištiesė ranką į polistireno puodelį su kava, 
stovintį prieš jį ant stalo. Nagai paliko ant puodelio pusmėnulių 
žymes. — Kai Džoja per vakarienę prakalbo apie savo naują knygą ir 
užsiminė apie Hanos dienoraščius, kuriuos bandė iškaulyti iš Džo- 
no Derou, iš karto supratau, kad viskas iškils aikštėn. Ji buvo ne 
tokia, kad išgirdusi Derou neigiamą atsakymą atsižadėtų savo keti- 
nimų. Nebūtų padariusi tokios karjeros, jei būtų bijojusi sunkumų, 
ar ne? Todėl, jai sušnekus.apie dienoraščius, sumečiau, kad tik lai- 
ko klausimas, kada ji juos gaus, o aš gi nežinau, ką Hana ten buvo 
prirašiusi, todėl negalėjau rizikuoti. 


— Ką padarėte Hanai Derou tą naktį? 


338 | ELIZABETH GEORGE 


Sidemas nukreipė akis į Linlį. 

— Mes susitikome malūne. Ji vėlavo apie keturiasdešimt minučių, 
ir jau ėmiau manyti — tiesą sakant, tikėtis, — kad ji neateis. Bet ji 
pagaliau pasirodė ir kaip paprastai degė noru mylėtis, čia pat, ant 
grindų. Bet aš ją atstūmiau. Atnešiau jai skarelę, kurią ji buvo nu- 
žiūrėjusi Norvičo prekybos centre. Ir pasisiūliau jai pats užrišti ją 
ant kaklo. — Jis nudelbė akis į savo rankas ir vis pirštais spūsčiojo 
puodelio kraštą. — Buvo gana lengva. Aš ją bučiavau, kai užveržiau 
mazgą. 

Linlis prisiminė nekaltas užuominas, kurių per savo aklumą anks- 
čiau nepastebėjo Hanos dienoraštyje, ir tyčia surizikavo pasakyti: 

— Stebiuosi, kad nepatenkinote jos paskutinio noro malūne, jei ji 
jau taip norėjo. 

Po pauzės jis išgirdo, ką norėjo išgirsti. 

— Buvo jau nusibodusi. Su kiekvienu pasimatymu man darėsi vis 
sunkiau. — Sidemas trumpai nusijuokė — taip išreiškė panieką sau 
pačiam. — Ėmė bemaž kartotis Džoanos istorija. 

— Gražuolė, pasiekusi šlovę, visų vyrų erotinių fantazijų objektas, 
bet jos vyras negali jos patenkinti. 

— Sakyčiau, gan tiksliai apibūdinote, inspektoriau. Netgi labai 
vaizdingai. 

— Bet visus tuos metus jūs pragyvenote kartu su Džoana? 

— Ji — vienintelis mano gyvenime gerai atliktas darbas. Mano vie- 
nintelė sėkmė. Tokio dalyko negali lengvai paleisti iš rankų, ir aš 
niekad neketinau to daryti. Negaliu jos atsižadėti. Hana pasirodė 
tiesiog blogu mudviem su Džo laiku. Mūsų santykiai buvo pairę. L. 
jau kokias tris savaites. Ji planavo pasirašyti sutartį su vienu Lon- 
dono agentu, ir aš pasijutau tarsi gavęs sprigtą į nosį. Nebereikalin- 
gas. Kai pasirodė Hana, mėnesį ar du jaučiausi kitu žmogumi. Kai 
tik matydavomės, aš ją turėdavau. Kartais du tris kartus per vakarą. | 
Dieve! Buvau tarsi naujai gimęs. 

— Kol ji panoro tapti aktore kaip jūsų žmona. 


— Ir tada ėmė kartotis ta pati istorija. Taip. 

— Bet kodėl, po šimts, reikėjo ją žudyti? Kodėl nenutraukėte san- 
tykių, ir tiek? 

— Ji rado mano adresą Londone. Jau tada nežinojau, kur dėtis, kai 
ji išdygo vieną vakarą prie teatro man išeinant su Džo ir Londono 
agentu. Po to įvykio supratau: jei paliksiu ją pelkynuose, vieną gra- 
žią dieną ji pasirodys mūsų bute Londone. Būčiau praradęs Džoa- 
ną. Tiesiog nemačiau kitos išeities. 

— O Gauenas Kilbraidas? Kodėl jį?.. 

Sidemas pastatė ant stalo jau visą išrantytą, neįmanomą daugiau 
naudoti puodelį. 


— Jis žinojo apie pirštines, inspektoriau. 


Jie baigė pirminę Deivido Sidemo apklausą penktą valandą pen- 
kiolika minučių iš ryto ir paraudusiomis akimis išsvirduliavo į kori- 
dorių, kur Sidemas buvo nuvestas prie telefono, kad paskambintų 
žmonai. Linlis žiūrėjo jam įkandin ir pajuto tam žmogui gailestį. Tai 
nustebino jį, nes teisingumas buvo įvykdytas ir nusikaltėlis sulaiky- 
tas. Tačiau jis buvo patyręs žudikų poveikį aplinkiniams ir suprato 
jį jau pradėjus veikti — kai įmeti akmenį į vandenį, tvenkinio pavir- 
šius ima raibuliuoti. Jis nusisuko. 

Buvo dar daugybė reikalų, su kuriais reikėjo susidoroti, tarp jų ir 
nežinia iš kur atsiradę žurnalistai, ištroškę žinių ir pareiškimo, be- 
riantys klausimus, reikalaujantys interviu. 

Jis yrėsi pro juos gniaužydamas vyriausiojo inspektoriaus Veber- 
lio raštėlį, įspraustą jam į delną. Nuovargio marinamas pasuko į 
liftą ir galop suvokė jaučiąs tik vieną aiškų norą — surasti Heleną. 
Ir vieną aiškų poreikį — išsimiegoti. 

Jis surado kelią namo nelyginant koks automatas ir krito į lovą 
kaip stovi. Nepabudo, kai įėjo Dentonas, nuavė jam batus ir užklojo 


antklode. Miegojo iki vidurdienio. 


— Tai dėl jos trumparegystės, - pasakė Linlis. — Buvau beveik 
viską įsiminęs, ką rašė Hana Derou savo dienoraštyje, išskyrus užuo- 


miną, kad buvo be akinių žiūrėdama antrą spektaklį, taigi aiškiai 

scenos neįžiūrėjo. Ji tik mane, kad Sidemas - vienas iš aktorių, nes 
po spektaklio išėjo pro tarnybines duris. Ir, žinoma, mane apakino 
tas faktas, kad Deivisas-Džounsas vaidino tą vaidmenį „Irijose se- 
seryse“; nesumečiau, kad Džoana Elekort buvo jo partnerė tame 
epizode, iš kurio nurašytas savižudės laiškelis. Sidemas mokėjo vi- 
sas Džoanos vaidinamas scenas, ko gero, geriau negu patys akto- 
riai. Juk jis padėdavo jai mokytis vaidmenis. Pats girdėjau juos re- 
petuojant „,„Aženkūre“. 

— Ar Džoana Elekort žinojo, kad jos vyras — žudikas? — paklausė 
Sent Džeimsas. 

Linlis papurtė galvą ir šyptelėjęs paėmė iš Deboros arbatos puo- 
delį. Jie trise sėdėjo Sent Džeimso kabinete, visą dėmesį sutelkę į 
tortus, vaisinius pyragaičius, sumuštinius ir arbatą. Pro langą skver- 
bėsi migloti vėlyvos popietės saulės spinduliai, bet aisimušę į stik- 
lą krito ant sniego nuklotos lauko palangės. Iš tolumos, artėjant di- 
džiausio judėjimo Krantinėje metui, pradėjo aidėti eismo triukšmas, 
siekdamas ir priemiesčius. 

— Merė Agnesė Kembl jai, kaip ir visiems, pasakė, kad Džojos 
miegamojo durys buvo užrakintos, — atsakė jis. — Kaip ir aš, ji ma- 
nė, kad Deivisas-Džounsas — žudikas. Bet ji nežinojo, kaip ir visi 
iki vakar pusiaudienio, kad Džojos durys nebuvo užrakintos visą 
naktį. Jas užrakino Frančeska Džerard po to, kai, nuėjusi ieškoti 
savo vėrinio penkiolika po trijų, rado Džoją negyvą; tardama, kad 
tai brolio darbas ir norėdama jį apsaugoti, paėmė iš kontoros raktus 
ir užrakino duris. Aš. turėjau jau tada suvokti ją meluojant, kai ji 
pasakė, kad perlai buvo ant komodos prie durų. Kodėl Džoja juos 
ten padėjo, jei kitos brangenybės buvo ant tualetinio stalelio kitoje 
kambario pusėje? Pats mačiau. 

Sent Džeimsas paėmė dar vieną sumuštinį. 

— Ar kas būtų pasikeitę, jei Makeskinui būtų pavykę tave pama- 
tyti vakar, prieš tau išvažiuojant į Hempstedą? 

— O kąjis būtų galėjęs man pasakyti? Tik tai, kad Frančeska Dže- 
rard prisipažino jam melavusi, kai sakė mums Vesterbrejuje, jog 


durys buvo užrakintos. Nežinau, ar man būtų užtekę sveiko proto 

sugretinti tą faktą su kitais, kurių tada nenorėjau paisyti. Neatkrei- 
piau dėmesio, kad Robertas Geibrielas turėjo savo kambaryje mo- 
terį, kad Sidemas pripažino, jog Džoanos nebuvo su juo kelias va- 
landas tą naktį, kai mirė Džoja, kad toks vyras kaip Geibrielas, 
kuris nenuilstamai medžioja moteris ir tiek jų guldosi į lovą, kiek 
tik sugriebia, gali lengvai sumaišyti vardus Džo ir Džoja. 

— Tai ir girdėjo Airinė Sinkler. — Sent Džeimsas krustelėjo krėsle 
ieškodamas patogesnės padėties ir susiraukė, kai apatinė kojos įtvaro 
dalis užkliuvo už kušetės briaunos apvado. Jis išpainiojo įtvaro apa- 
čią irzliai burbtelėjęs: — Bet kodėl Džoana Elekort? Ji neslėpė, jog 
bjaurisi Geibrielu. O gal tas pabrėžiamas dygėjimasis — tik akių 
dūmimas? | 

— Tą vakarą ji bjaurėjosi Sidemu labiau negu Geibrielu, nes pir- 
miausia jis privertė ją vaidinti Džojos pjesėje. Ji pasijuto Sidemo 
išduota. Norėjo jį įskaudinti. Todėl nuėjo į Geibrielo miegamąjį pu- 
sę dvyliktos — ketino atsikeršyti vyrui jam gerai suprantamu būdu. 
Bet ji nė manyti nemanė, kad eidama pas Geibrielą suteikė Side- 
mui progą, kurios jis ieškojo nuo tos akimirkos, kai išgirdo per va- 
karienę Džoją minint Džoną Derou. 

— Manau, kad Hana Derou nežinojo, jog Sidemas vedęs. 

Linlis papurtė galvą. 

— Matyt, ne. Ji tik kartą matė juos drauge ir net tada su jais buvo 
kitas vyras. Ji tik žinojo, kad Sidemas susijęs su aktorių ruošimu, 
balso lavinimu ir visais kitais panašiais dalykais, užtikrinančiais 
aktoriui sėkmę. Hanai Sidemas buvo raktas į naują gyvenimą. O 
Ji - jo seksualinės galios įrodymas, kurio jam stigo. 

— Ar Džoja Sinkler žinojo apie Sidemo ryšius su Hana Derou? — 
„paklausė Sent Džeimsas. 

— Taip toli ji dar nebuvo prisikasusi. Ir Džonas Derou buvo nu- 
sprendęs neleisti jai apie juos niekad sužinoti. Ji tiesiog nieko ne- 
nujausdama leptelėjo apie tai per vakarienę. O Sidemas negalėjo 
sau leisti rizikuoti. Todėl ir nužudė ją. Ir aišku, kad vakarykštė Ai- 
rinės užuomina teatre apie dienoraščius pastūmėjo jį eiti naktį į 


Hempstedą. 

Visą laiką ramiai klausiusi Debora dabar prašneko. 

— Tomi, juk jis baisiai rizikavo žudydamas Džoją Sinkler. Juk jo 
žmona galėjo kiekvieną akimirką sugrįžti į kambarį ir jo nerasti. Jis 
galėjo ir koridoriuje ką nors sutikti. 

Linlis gūžtelėjo. 

— Deba, jis, šiaip ar taip, žinojo, kur Džoana.-Tr ganėtinai pažino- 
jo Robertą Geibrielą — kas jau kas, o Geibrielas tikrai nebūtų palei- 
dęs jos, kol tik jam būtų pakakę jėgų rodyti savo vyriškumą. Ką 
veikia kiti svečiai ir namiškiai, buvo galima nesunkiai numanyti. 
Taigi kai išgirdo Džoją grįžtant iš Vinio apie pirmą valandą, jam 
reikėjo tik truputį palaukti, kol ji užmigs. 

Deborai įstrigo ankstesnė mintis. 

— Betgi jo žmona... — sukuždėjo ji ir atrodė baisiai nesmagiai. 

— Manau, kad Sidemas buvo nieko prieš, jei Geibrielas sykį kitą 
pasismagins su jo žmona, jei tik jam pavyks sumėtyti pėdas po žmog- 
žudystės. Bet jam visai nepatiko, kai Geibrielas ėmė girtis savo per- 
gale visai trupei. Todėl palaukė, kol Geibrielas liko vienas teatre. Ir 
tada davė jam į kaulus. 

— Kažin ar Geibrielas žinojo, kas jį muša? — garsiai pagalvojo 
Sent Džeimsas. 

— Geibrielas, ko gero, galėjo gauti į kailį nuo daugybės vyrų. Jo 
laimė, kad taip neįvyko. Kitas galėjo ir pribaigti. Sidemas to ne- 
norėjo. 

— Kodėl? — paklausė Debora. — Po to, kas įvyko tarp Geibrielo ir 
Džoanos, man atrodo, Sidemas kaip tik to ir galėjo trokšti. - 

— Sidemas — ne kvailys. Jis anaiptol nesiekė sumažinti mano įta- 
riamųjų skaičiaus. — Linlis papurtė galvą. O vėliau ištarti žodžiai 
atskleidė jį slegiančią gėdą. — Žinoma, jis nežinojo, kad jau pats 
buvau ganėtinai jį sumažinęs. Iki vieno asmens. Heivers geriausiai 
tai apibūdino. Pasididžiavimo vertas policijos darbas. 

Kiti du nieko neatsakė. Debora sukinėjo porcelianinį arbatinu- 
ko dangtelį, lėtai braukydama pirštu dailios rausvos rožės žiedla- 
pį. Sent Džeimsas kirbino sumuštinį savo lėkštėje. Jiedu nežiūrė- 


jo į Linlį. 

Jis jautė juos norint išvengti klausimo, dėl kurio čia atėjo, ir žino- 
jo juos tai darant iš meilės ir atlaidumo. Nors jautėsi to nenusipel- 
nęs, Linlis tikėjo jų draugystės jėga ir vylėsi juos suvoksiant, kaip 
jam būtina ją surasti, nors ji to ir nenori. Todėl paklausė: 

— Sent Džeimsai, kur Helena? Kai grįžau į Džojos namus vakar 
naktį, jos ten jau nebuvo. Kur ji? 

Deboros ranka pametė arbatinuką ir prispaudė rusvo sijono klos- 
tes. Sent Džeimsas pakėlė galvą. 

— Per daug nori žinoti, — atsakė jis. 

Tokio atsakymo Linlis ir laukė, tokio jis ir buvo vertas. Tačiau vis 
dėlto spyrė juos. 

— Kas įvyko, tas įvyko. Negaliu pakeisti to, kad elgiausi kaip pas- 
kutinis kvailys. Bet aš galiu bent atsiprašyti. Bent jai tą pasakyti. 

— Dar ne laikas. Ji dar negali apie tai kalbėti. 

Linlį suėmė pyktis dėl tokio kategoriško sprendimo. 

— Po šimts, Sent Džeimsai. Juk ji mėgino įspėti jį! Ar apie tai ji 
tau taip pat sakė? Kai jis perlipo sieną, ji šūktelėjo, tas išgirdęs vos 
nepaspruko. Per Heleną. Taigi jei ji dar negali su manim susitikti, 
gali pati man tai pasakyti. Tegu pati nusprendžia. 

— Ji pati ir nusprendė, Tomi. 

Žodžiai nuskambėjo taip šaltai, kad Linliui pyktis kaipmat išga- 
ravo. Jam suspaudė gerklę. 

— Tai išvažiavo su juo? Kur? Į Velsą? 

Nė žodžio. Debora pajudėjo ir ilgai žvelgė į savo vyrą, kuris nusi- 
suko į neuždegtą židinį. 

Dėl jų nenoro kalbėti Linlis pasijuto krintąs į juodžiausią neviltį. 
Jis jau patyrė tokį elgesį apsilankęs Helenos bute ir kalbėdamas su 
Kerolaine Šeferd, taip pat kai paskambino Helenos tėvams ir trims 
seserims. Suprato esąs baudžiamas, gal ir pelnytai, bet vis dėlto, 
kad ir suvokdamas tai, nesutiko su tokiu, jo nuomone, neteisingu ir 
nežmonišku elgesiu. 

— Dėl Dievo meilės, Saimonai! — Iš nevilties jam rodėsi, kad že- 


mė slysta iš po kojų. —- Aš myliu ją! Jūs visų pirma žmonės ir žinote, 

ką tai reiškia būti atskirtam nuo moters, kurią myli. Be jokio žo- 
džio. Be jokios vilties. Prašau pasakyti, kur ji. 

Tada jis netikėtai pamatė, kad Deborą pasiekė jo žodžiai. Ji su- 
ėmė liesą savo vyro ranką. Linlis vos išgirdo jos balsą, kai ji pra- 
šneko. 

— Meile mano, atleisk. Aš ilgiau taip negaliu. — Ji pasisuko į Lin- 


lį. Jos akyse spindėjo ašaros. — Ji išvažiavo į Skajų, Tomi. Viena. 


Prieš vykstant į šiaurę pas Heleną jam dar reikėjo atlikti paskuti- 
nį uždavinį — pasimatyti su policijos vyresniuoju inspektorium Ve- 
berliu. O tada galės padėti tašką tai bylai. Taip pat užraukti ir kitus 
dalykus. Jam nerūpėjo ankstį rytą gautas oficialus viršininko svei- 
kinimas sėkmingai atlikus užduotį ir prašymas kaip galima greičiau 
atvykti. Žinodamas, kaip pavydas buvo apakinęs kiekvieną jo žingsnį 
tiriant bylą, Linlis nebuvo linkęs klausytis kieno nors liaupsių. Tuo 
labiau žmogaus, kuris labai jau norėjo pasinaudoti juo kaip aklu 
įrankiu painiame apgaulės žaidime. 

Be to, tarp nusikaltėlio Sidemo ir nekalto Deiviso-Džounso dar 
buvo lordas Stinherstas. Skotland Jardas, šokdamas pagal vyriau- 
sybės dūdelę, dvidešimt penkerius metus jos įpareigotas saugojo 
lordo paslaptis nuo visuomenės. 

Apie tai taip pat reikėjo pakalbėti. Ir anksti rytą Linlis nesijautė 
pasiruošęs tokiam susitikimui. Bet dabar jau buvo pasiruošęs. 

Jis rado Veberlį kabinete apie apskrito stalo. Čia kaip paprastai 
buvo pridėliota atverstų bylų, knygų, nuotraukų, pranešimų ir nau- 
dotų puodelių. Palinkęs prie gatvių plano, paženklinto riebiais gel- 
tonais brūkšniais, vyresnysis inspektorius Veberlis, įsikandęs ciga- 
rą, pūtė dvokiančių dūmų tumulus į jau ir taip visko perpildytą 
kambarį. Jis kalbėjosi su savo sekretore, kuri sėdėjo prie jo rašomo- 
jo stalo, vis pritariamai linksėjo, užrašinėjo jo žodžius ir mostagavo 
ranka sau prieš veidą, veltui bandydama išsklaidyti dūmus, kad jie 
galutinai neprasmardintų jos gerai pasiūto kostiumėlio ir glotnių, 
šviesių plaukų. Kaip visuomet, ji stengėsi būti panaši į Velso prin- | 


cesę, bent jau tiek, kiek galėjo. 

Ji išvertė akis į Linlį, delikačiai suraukė nosį dėl pasidygėjimą 
keliančio dūmų kvapo bei netvarkos ir tarė: 

— Vyresnysis inspektoriau, atėjo detektyvas inspektorius Linlis. 

Linlis laukė, kol Veberlis ją pataisys. Tai buvo jų senas žaidimas. 
Veberlis mieliau kreipdavosi pone, o ne titulais. Dorotė Hariman 
(„prašau kreiptis į mane Di“) tirpte tirpo dėl visokių titulų. 

Tačiau šiandien vyresnysis inspektorius tik kažką sumurmėjo ir 
pakėlęs galvą nuo žemėlapio paklausė: 

— Hariman, ar jau viską užrašėte? 

Sekretorė peržiūrėjo užrašus taisydamasi aukštą Eduardo stiliaus 
palaidinukės apykaklę. Po ja ryšėjo dailią varlikę. 

— Viską. Ar reikia tokią daugybę perspausdinti ? 

— Malonėkite. Trisdešimt egzempliorių. Kaip paprastai. 

Hariman atsiduso. 

—- Iki darbo pabaigos, vyresnysis inspektoriau? Ne, nieko nesa- 
kykit. Žinau, pati žinau. „Kad būtų laiku, Hariman!“ - Ji metė Lin- 
liui reikšmingą žvilgsnį. — Kodėl ne, juk laiko tiek, kad galiu dar ir 
į šokius nueiti. Kad tik kas malonėtų pakviesti! 

Linlis vyptelėjo. 

— Kad jį galas! Aš kaip tyčia užsiėmęs šįvakar. 

Hariman nusijuokė, susirinko savo užrašus ir nubraukė tris po- 
pierinius vartotus puodelius nuo Veberlio stalo į šiukšlių dėžę. 

— Gal įtikintumėte jį, kad šią skylę reikia gerai apkuopti? — pasa- 
kė ir išėjo. | 

Veberlis nepratarė nė žodžio, kol jie neliko vieni. Paskui sulanks- 
tė žemėlapį, numetė ant vienos kartotekos dėžutės ir nuėjo prie sa- 
vo rašomojo stalo. Bet nesėdo. Su pasimėgavimu leisdamas cigaro 
"dūmus, žiūrėjo pro langą į Londono horizontą. 

— Kai kas mano, kad nesiekiu paaukštinimo todėl, kad stokoju 
ambicijų, — atvėrė Veberlis širdį neatsigręždamas. — Bet iš tiesų 
kaltas tas vaizdas. Jei reikėtų keisti kabinetą, pasigesčiau šios 
panoramos, kai tirštėjant sutemoms žiebiasi Londono šviesos. Žo- 
džiais negaliu apsakyti, kokį malonumą ji teikė man per visus tuos 


metus. — Jo šlakuotos rankos žaidė laikrodžio grandinėle ant lie- 

mens. Jis nekreipė nė mažiausio dėmesio į cigaro pelenus, byran- 
čius ant grindų. 

Linlis prisiminė, kaip žavėjosi tuo žmogumi, kaip gerbė jo įžval- 
gų protą, nepaisydamas išorinės netvarkos. Būdamas įžvalgus, jis 
skatino geriausias valdinių savybes, sąmoningai panaudodavo kiek- 
vieno asmeninius sugebėjimus, bet ne silpnybes. Viršininko bruo- 
žas suvokti žmogų iki panagių labiausiai imponavo Linliui. Tačiau 
dabar pamatė ir jo dvilypumą, tai, kad jis gali pasinaudoti ir žmo- 
gaus trūkumais — kaip kad pasielgė su juo, siekdamas savų tikslų, 
valdiniui visai svetimų. 

Veberlis, be abejo, buvo tikras, kad Linlis patikės pero žodžiu. 
Tikėjimas „džentelmeno žodžiu“ — dėl atitinkamo auklėjimo buvo 
įaugęs Linliui į kraują kaip vertybė, jo klasės žmonių puoselėjama 
per amžius. Tokio dalyko kaip ir pirmagimystės teisių lengvai neat- 
sisakysi. Tuo Veberlis ir pasikliovė, todėl pasiuntė Linlį išklausyti 
lordo Stinhersto sukurptos pasakėlės apie žmonos neištikimybę. Ne 
Maktersoną, Stiuartą ar Heilį, ar kokį kitą kriminalinio skyriaus 
detektyvą, kuris, skeptiškai išklausęs Stinhersto, būtų išsikvietęs 
ledi Stinherst sužinoti jos versijos, o paskui netrukęs atskleisti tiesą 
apie Džefrį Rintaulą. 

Tačiau nei vyriausybė, nei Skotland Jardas šito nenorėjo. Todėl ir 
pasiuntė tokį žmogų, kuris, jų įsitikinimu, tikrai patikės džentelme- 
no žodžiu ir visi galai dings kaip į vandenį. Linliui tai atrodė nedo- 
vanotinas įžeidimas. Jis negalėjo Veberliui atleisti tokio dalyko. Ne- 
galėjo atleisti sau, kad taip apsigavo ir įgyvendino visas jų užmačias. 

Jam buvo visai nesvarbu, kad Stinherstas nekaltas dėl Džojos 
mirties. Skotland Jardas to nežinojo ir jiems tas nerūpėjo, jie tik 
siekė, kad patys svarbiausi to žmogaus praeities epizodai neiškil- 
tų į aikštę. Dabar Linlis žinojo, kad ir vyriausybei, ir Skotland 
Jardui tas pats, ar Stinherstas žudikas, ir jei jis paspruktų nuo 
teisingumo — jiems nė motais, kad tik Džefrio Rintaulo paslaptis 
liktų neatskleista. 

Jis jautėsi bjauriai, lyg apspjaudytas. Ištraukęs iš kišenės polici- 


ninko pažymėjimą metė jį ant Veberlio rašomojo stalo. 

Vyresnysis inspektorius nuleido akis į pažymėjimą, paskui pakė- 
lė jas į Linlį. Prisimerkė nuo cigarų dūmų. 

— Ką tai reiškia? 

— Man jau gana viso to. 

Veberlio veidas tarsi sustingo. 

— Matyt, nesuprantu jūsų, inspektoriau. 

— Nėra reikalo. Jūs viską gavote, ką norėjote. Stinherstas saugus. 
Jų istorija nepaviešinta. 

Veberlis išsiėmė iš burnos cigarą ir barstydamas pelenus sutrynė 
jį peleninėjė tarp kitų nuorūkų. 

— Nedaryk to, vyruti. Nėra jokios prasmės. 

— Nemėgstu būti išnaudojamas. Turiu tokį juokingą nikį. — Linlis 
pasidavė į duris. — Einu susirinkti daiktų... 

Veberlis trenkė ranka į stalą — visi popieriai išsilakstė į šonus. 
Pieštukų dėtuvė apsivertusi nuriedėjo ant grindų. 

— Manai, inspektoriau, kad man patinka būti išnaudojamam? Įdo- 
mu, ko prisigalvojai? Kokį vaidmenį man paskyrei? 

— Jūs žinojote apie Stinherstą. Apie jo brolį. Apie jo tėvą. Štai 
kodėl aš, o ne kas kitas, buvau pasiųstas į Škotiją. 

— Žinojau tik tai, kas man buvo pasakyta. Įsakymą siųsti tave į 
šiaurę davė komisaras per Hiljerį. Aš čia niekuo dėtas. Man tai 
nepatiko kaip ir tau. Bet šiuo atveju neturėjau jokio pasirinkimo. 

— Tikriausiai, — atsakė Linlis. - Laimė, bent aš galiu pasirinkti. 
Tai dabar ir darau. 

Veberlio veidą užliejo pykčio banga. Bet balsas liko ramus. 

— Šiek tiek klysti, vyruti. Truputį pagalvok apie.vieną kitą daly- 
kėlį. Kol dar dėl švento pasipiktinimo netapai tauriu profesijos kan- 
kiniu. Aš ničnieko nežinojau apie Stinherstą. Ir dabar nežinau, tai- 
gi jei teiksies apie jį papasakoti, mielai paklausysiu. Galiu pasakyti 
tik tiek, kad kai Hiljeris atėjo pas mane ir pasakė, jog tos bylos turi 
imtis tu, ir niekas kitas, kažką pajutau, nelyginant šuo užuodžiau 
kažkur dveselieną. 


— Tr vis dėlto pasiuntėte mane! 

— Nebūk toks kvailas! Ką aš galėjau daryti? Bet kažką nujausda- 
mas bent paskyriau tau Heivers. Tu jos nenorėjai, pameni? Piestu 
stojaisi. Tai kodėl, tavo nuomone, aš užsispyriau pasiųsti ją tirti tos 
bylos? Todėl, kad, kiek aš pažįstu Heivers, ji prireikus nė už ką 
nebūtų paleidusi Stinhersto. Šitaip ir buvo, ar r ne? Po velnių, atsa- 
kyk man! Šitaip ir buvo? 

— Taip. 

„Veberlis atgniaužė stambų kumštį. 

— Šunsnukiai! Žinojau, kad jie bandys jį apginti. Tačiau nežino- 
jau nuo ko. - Jis dėbtelėjo į Linlį. - Bet matau, kad manim netiki? 

— Teisybė. Netikiu. Jūs ne toks jau bejėgis, sere. Niekad nebuvo- 
te toks. 

— Labai klysti, vyruti. Aš toks, jei kalbėsime apie darbą. Priva- 
lau daryti ką liepiamas. Lengva būti nepalenkiamu teisuoliu, jei 
gali palikti darbą užuodęs ką nors nemalonaus. Bet aš tokios lais- 
vės neturiu. Neturiu jokio kito pajamų šaltinio, jokių žemės val- 
dų. Man darbas — ne būdas smagiai leisti laiką. Aš iš jo duoną 
valgau. Ir gavęs įsakymą jį vykdau. Kad ir kaip jums tai gali atro- 
dyti nepriimtina. 

'- Ojei Stinherstas būtų buvęs žudikas? Jei būčiau nutraukęs 
bylą ir palikęs jį laisvėje? 

— Bet tu taip nepadarei, tiesa? Aš patikėjau Heivers stebėti, kad 
to neįvyktų. Ir tikėjau tavimi. Žinojau, kad tavo nuojauta galiausiai 
užves ant žudiko pėdų. 

— Deja, neužvedė, — atsakė Linlis. Tas prisipažinimas smarkiai 
žeidė jo savimeilę, ir jis susimąstė, kodėl taip ima į širdį savo apsi- 
kvailinimą. | 

Veberlis stebėjo jo veidą. Kai jis prakalbo, balsas buvo malonus, 
tačiau nuovokus ir įžvalgus. 

— Ir todėl numetei man tą pažymėjimą? Ne dėl manęs ir ne dėl 
Stinhersto? Ir ne dėl to, kad kai kurie viršininkai pasirinko tave 
kaip įrankį savo tikslams pasiekti? Numetei jį, nes suklydai. Nes 


praradai nešališkumą šioje byloje, tiesa? Kabinaisi prie nekalto žmo- - 

gaus. Tokios tokelės. Sveikas atvykęs į mūsų klubą, inspektoriau. 
Tu jau nebesi neklystantis detektyvas. 

Veberlis paėmė Linlio pažymėjimą, pavartė jį ir padavė jam. O 
tas lyg niekur nieko įsikišo į vidinę palto kišenę. 

— Man nesmagu dėl to Stinhersto atvejo, - pasakė Veberlis. — Ir 
negaliu žadėti, kad daugiau nieko panašaus neįvyks. Bet jei jau 
taip atsitiktų, manau, nebereikės seržantės Heivers tau priminti, 
kad pirmiausia vis dėlto esi policininkas, o tik paskui pasipūtęs 
peras. — Jis grįžo prie stalo ir nužvelgė netvarką ant jo. — Tau pri- 
klauso kelios poilsio dienos, Linli. Išnaudok jas. Nesirodyk iki ant- 
radienio. — Tai pasakęs pažvelgė į jį ir ramiai pridūrė: — Reikia 
mokėti sau atleisti, vyruti. Be to mūsų darbe neišsiversi. To vienin- 


telio dalyko tau ir nesiseka išmokti. 


Važiuodamas nuožulnuma iš požeminės automobilių aikštelės į 
Brodvėjų, Linlis išgirdo duslų šūksnį. Greitai temo. Stabdydamas 
automobilį, jis pažvelgė Sent Džeims Parko stoties link ir tarp pės- 
čiųjų išvydo Džeremį Vinį, lapnojantį šaligatviu. Jam apie kelius 
lyg nevikraus paukščio sparnai plevėsavo palto skvernai. Bėgda- 
mas mojavo sąsiuviniu metaline spirale sutvirtinta nugarėle. Prira- 
šytus lapus taršė vėjas. Viniui pribėgus prie mašinos, Linlis nulei- 
do langą. 

— Parašiau Džefrio Rintaulo istoriją, — sušniokštė žurnalistas, 
spausdamas šypseną. — Dieve, kaip pasisekė, kad jus nutvėriau! 
Noriu pasiremti jumis kaip šaltiniu. Neoficialiai. Tik pasitikslinti. 
Nieko daugiau. 

Linlis žiūrėjo į gatve šuorais vėjo nešamą sniegą. Jis atpažino 
saujelę sekretorių iš Skotland Jardo, po darbo bėgančių į traukinį ir 
linksmai klegančių. 

— Nėra jokios istorijos, — atsakė jis. 

Vinio veidas persimainė. Trumpalaikė pasitikėjimo išraiška 
dingo. 

— Bet jūs kalbėjotės su Stinherstu! Jūs gi negalite man sakyti, kad 


jis nepatvirtino savo brolio veiklos praeityje. Kaip galėtų jis tai pa- 

neigti? Yra ir Vilingeitas kvotos nuotraukoje, ir užuomina Džojos 
pjesėje, ir visa kita? Negi dabar imsite pūsti man miglą, kad jis 
viską paneigė? 

— Pone Vini, nėra jokios istorijos. Apgailestauju. — Linlis ėmė 
kelti langą, bet sustojo, kai Vinis uždėjo pirštus ant stiklo. 

— Ji to norėjo! — balsas tiesiog maldavo. — Žinot, jog Džoja norėjo, 
kad parašyčiau apie jos pjesę. Juk ne paslaptis, ko aš ten buvau. Ji 
norėjo, kad viskas apie Rintaulus iškiltų aikštėn! 

Byla baigta. Žudikas surastas. Tačiau Vinis vis varė savo. Nebu- 
vo ko ne kalbėti apie žurnalistinį tyrimą, nes vyriausybė akimirks- 
niu būtų užgniaužusi jo rašinį. Toks veržimasis paskelbti savo straips- 
nį buvo kažkas daugiau negu paprasta duoklė draugystei. Linlis 
susimąstė, kur čia šuo pakastas, kokią garbės skolą Vinis jaučia 
turįs grąžinti Džojai Sinkler. 

— Džeri! Dženi! Del Dievo, paskubėk. Polis laukia, tu gi žinai, 
kaip jis karščiuojasi ir rūpinasi, kai mes vėluojame. 

Tas balsas atplaukė iš kitos gatvės pusės. Švelnus, aikštingas, 
bemaž moteriškas. Linlis pasižiūrėjo ton pusėn. Jaunas vyras, maž- 
daug dvidešimt penkerių metų, ne daugiau, stovėjo po arka, ve- 
dančia į stotį. Nuo šalčio jis trypčiojo ir gūžėsi. Apšviestas vienos 
lempos, jo veidas buvo nuostabiai dailus, kaip tikro renesanso 
gražuolio — puikūs bruožai, spalva, forma. Linlis staiga prisiminė 
renesansinį tokio grožio vertinimą, išsakytą Marlou lūpomis, ku- 
ris dabar tiko taip pat kaip šešioliktame amžiuje. Del jo rizikuo- 
čiau labiau negu del aukso vilnų. | 

Ir staiga paskutinė dėlionės dalelė atsidūrė savo vietoje. Ji buvo 
tokia aiški, kad Linlis net nustebo anksčiau jos neradęs. Džoja dik- 
tofone kalbėjo ne apie Vinį, ji kalbėjo jam, priminė sau, ką reikėtų 
pasakyti draugui per būsimą pokalbį. Kitoje gatvės pusėje - jo ne- 
rimasties šaltinis: Ko taip eiti iš galvos del jo? Vargu ar tai pirmas ir 
paskutinis kartas gyvenime. 

— Džeri, Džemi! — nesiliovė vilioklio balsas. Vaikinas apsisuko ant 
kulno — nerimo it nekantrus šunytis. Jis nusijuokė, kai vėjas išpūtė 


jam apie liemenį paltą ir šis dabar atrodė kaip klouno apdaras. 

Linlis pažvelgė į žurnalistą. Vinis nusuko akis, žiūrėjo ne į vaiki- 
ną, bet į Viktorijos gatvę. 

— Ar ne Froidas sakė, kad nėra jokių atsitiktinumų? — Vinio bal- 
sas rodė jį jau netekus vilties. - Aš privalėjau jums paaiškinti, ką 
turėjau galvoje sakydamas, kad Džoja ir aš visad buvome... tik drau- 
gai. Vadinkite tai, ko gero, išteisinimu, o gal pateisinimu. Dabar tai 
jau nesvarbu. 

— Arji žinojo? 

— Tarp mūsų nebuvo paslapčių. Kad ir būčiau bandęs, manau, 
nebūtų išdegę. — Vinis pasisuko į vaikiną. Jam lūpas išlenkė nepa- 
prastai švelni šypsena. — Mes nešiojame meilės prakeiksmą, argi 
ne, inspektoriau? Ji mums neduoda ramybės. Bet mes jos be per- 
stojo visur ieškom, ir jei mums pasiseka, ji trenkia mus kaip žaibas. 
Tada pasijuntame laisvais žmonėmis. Net tada, kai ji tampa siau- 
binga našta. 

— Atrodo, kad Džoja tai suprato. 

— Dievas mato. Ji vienintelė mano gyvenime, kuri tai suprato. — 
Jis nuėmė ranką nuo stiklo. — Todėl, kaip matote, aš jai skolingas tą 
rašinį apie Rintaulus. Ji jo būtų norėjusi. Visos tos istorijos. Tiesos. 

Linlis papurtė galvą. 

— Ji norėjo keršto, pone Vini. Ir, mano nuomone, pasiekė to, ko 
troško. Savotišku būdu. 

— Tai ta istorija taip lyg niekur nieko ir baigsis? Negi galite tai 
leisti, inspektoriau? Po viso to, ką tie žmonės jums padarė? - Jis 
pamosavo už jų esančio pastato link. 

— Kaip pasiklosi, taip išmiegosi, — atsakė Linlis. Linktelėjęs už- 


darė langą ir nuvažiavo. 


Vėliau jis prisimins kelionę į Skajų kaip pamėkliškai miglotą kaitą 
kaimo vaizdų, beveik nepastebimai šmėžuojančių lekiant į šiaurę. 
Sustojo tik pavalgyti, prisipilti degalų ir kartą kelias valandas pa- 
miegojo kažkokioje užeigoje tarp Karlailio ir Glazgo. Kitos dienos 
vėlyvą popietę atvažiavo į nedidelį Kail Locheso miestelį kaip tik 


priešais Skajaus salą. 

Automobilį pastatė pakrantės viešbučio automobilių aikštelėje 1r 
sėdėjo įbedęs akis į sąsiaurį, jo raibuliuojantį senų monetų spalvos 
vandenį. Saulė buvo netoli laidos, ir didinga Sgur na Koinicho vir- 
šūnė saloje atrodė aplieta sidabru. O žemai žemai, kalno papėdėje, 
nuo doko atsišvartavo transporto keltas ir ėmė pamažu slinkti į krantą, 
plukdydamas tik sunkvežimį, du apsikabinusius turistus, taip ban- 
dančius sušilti, ir vienišą liekną figūrą, kurios tiesūs kaštoniniai 
plaukai plaikstėsi apie veidą, pakeltą į dangų, tarsi laukiantį palai- 
minimo iš paskutinių žiemos saulės spindulių. 

Išvydęs Heleną, Linlis iš karto suvokė, kokią beprotystę padarė 
atvažiuodamas pas ją dabar. Žinojo, kad ką jau ką, tik ne jį jai nori- 
si matyti. Žinojo, kad ji norėjo nuo visų ir visko atsiriboti. Bet dabar 
jau nieko nepadarysi. Keltui artėjant prie kranto, jis pamatė, kad 
jos akys-užkliuvo už jo bentlio automobilių aikštelėje. Jis išlipo iš 
mašinos, apsivilko paltu ir pasidavė prieplaukos link. Šaižus vėjas 
plikino jam skruostus, draikė plaukus. Ant lūpų pajuto tolimo šiau- 
rės Atlanto druską. 

Kai keltas priplaukė, sunkvežimis ėmė pupsėti ir paleidęs dūmų 
debesį nuriedėjo Invergerio keliu. Apsikabinusi turistų porelė juo- 
kėsi, stabtelėjo pasibučiuoti ir nulingavo pakrante palei Skajaus 
salą, dengiamą pilkai melsvų debesų, kurių spalvą tolydžio keitė 
sodrios saulėlydžio žaros. 

Važiuodamas iš Londono šiaurėn, Linlis turėjo marias laiko ap- 
galvoti, ką sakyti Helenai, kai galop ją susitiks. Bet kai ji išlipo iš 
kelto braukdama plaukus nuo skruostų, jis prarado žadą. Norėjo tik 
apkabinti ją, nors puikiai žinojo, kad neturi teisės to daryti. Todėl 
be žodžių ėjo greta jos keliu, vedančiu aukštyn į viešbutį. 

Jie įėjo vidun. Vestibiulyje nebuvo nė gyvos dvasios, pro didžiu- 
lius langus matėsi kalnai ir saulėlydžio nuspalvinti debesys virš 
salos. Ledi Helena priėjo prie lango ir sustingo prieš didingą pano- 
ramą. Nors jos figūra su palenkta galva ir kiek susigūžusiais pe- 
čiais aiškiai bylojo apie vienatvės troškimą, Linlis negalėjo prisi- 
versti jos palikti, kai tiek daug turėjo išsakyti. Priėjęs prie Helenos, 


jis pamatė šešėlius po jos akimis — sielvarto ir nuovargio pėdsakus. 

Ji stovėjo sukryžiuotomis ant krūtinės rankomis, tarsi trokšdama 
šilumos ar apsaugos. 

— Kodėl, po galais, jis nužudė Gaueną? Tai man atrodo bepras- 
miškiau už visa kita, Tomi. 

Keista, bet kažkodėl jis manė, kad kas jau kas, o Helena sutiks jį 
su priekaištais, kurių jis, aišku, nusipelnė. Buvo pasiruošęs juos 
išklausyti ir pasakyti visą tiesą. Bet per paskutinių dienų sumaištį 
pamiršo svarbiausią Helenos bruožą — žmogišką padorumą. Ji pir- 
miau pagalvojo apie Gaueną, o ne apie save. 

— Vesterbrejuje Deividas Sidemas tvirtino palikęs pirštines ant 
registracijos stalo, - atsakė jis. — Sakė palikęs jas ten tik atvykęs su 
Džoana. 

Ji linktelėjo. 

— Bet kai Frančeska Džerard atsimušė į Gaueną tą vakarą po pje- 
sės skaitymo ir jam pasiliejo nešami gėrimai, jis turėjo viską su- 
semti ir iššluostyti. Tvarkydamas tą vestibiulio pusę, jis nematė jo- 
kių Deivido Sidemo pirštinių. Tik iš pradžių to neprisiminė. 

— Taip, matyt, viskas ir buvo. Šiaip ar taip, jei Gauenas būtų pri- 
siminęs, būtų supratęs, ką tai reiškia. Ta pirštinė, kurią rado ser- 
žantė Heivers už registracijos stalo kitą dieną, ir ta antra, tavo už- 
tikta bate, galėjo atsidurti tose vietose tik vieninteliu būdu - jas ten 
pakišo pats Sidemas, nužudęs Džoją. Manau, kaip tik tai ir stengėsi 
pasakyti Gauenas prieš mirtį. Kad jis nematė pirštinių už registra- 
cijos stalo. Bet aš... aš maniau, kad jis kalba apie Risą. 

Linlis matė, kaip ji skausmingai užsimerkė išgirdusi tą vardą, 
žinojo, kad nesitikėjo to išgirsti iš jo. | 

— Kaip Sidemas spėjo apsisukti? 

— Jis dar buvo poilsio kambaryje, kai Makeskinas ir Vesterbre- 
jaus virėja atėjo manęs klausti, ar visiems galima išeiti iš bibliote- 
kos. Tada jis įsmuko į virtuvę ir paėmė peilį. 

— Bet namas buvo pilnas žmonių? Ir policininkų. 

— Jie ruošėsi išvažiuoti. Ir tik slankiojo iš kampo į kampą. Be to, 
tai tik poros minučių darbas. Jis grįžo į savo kambarį užpakaliniais 


laiptais. 

Nieko negalvodamas, Linlis pakėlė ranką ir švelniai paglostė He- 
lenos plaukus, kurie driekėsi iki pečių, ir čia jo ranka stabtelėjo. Ji 
nepasitraukė. Jis juto, kaip smarkiai plaka jam širdis. 

— Aš labai labai atsiprašau už viską, — ištarė jis. — Turėjau tave, 
Helena, pamatyti, kad galėčiau pasakyti bent tai. 

Jinai nežiūrėjo į jį. Atrodė, kad tam jai reikia milžiniškų pastan- 
gų, tarsi jai stigo jėgų pažvelgti į Linlį. Kai ji prašneko, balsas buvo 
tykus, o akys įsmeigtos į tolimus Kaisteal Maolo griuvėsius, kurių 
trupančias sienas nušvietė paskutiniai dienos spinduliai. 

— Tomi, tu buvai teisus sakydamas, kad mėginu pakartoti istoriją 
su Saimonu, tik kitaip ją baigti. Dabar matau, kad taip ir buvo. Tik 
baigėsi ji lygiai taip pat, ar ne? Tiesiog nuostabiai viską pakartojau, 
kai reikėjo apsispręsti. Trūko tik vienintelio dalyko iš to sumauto 
scenarijaus — nebuvo ligoninės palatos, iš kurios išėjau palikusi jį 
ten gulėti vienui vieną. 

Balsas neišdavė kartėlio, bet Linlis puikiai jautė, kad kiekvienas 
jos žodis kupinas deginančio pasibjaurėjimo savimi. 

— Ne, ne, - bandė jis neigti liūdnu balsu. 

— O taip! Risas žinojo, kad skambini tu. Nejau tai buvo tik prieš 
„porą naktų? Atrodo, amžius praėjo. Kai padėjau ragelį, paklausė, 
ar tai tu skambinai. Pasakiau ne, pasakiau, kad tėvas. Bet jis žinojo. 
Ir pajuto, kad įtikinai mane jį esant žudiką. Žinoma, aš neigiau, 
viską neigiau. Kai paklausė, ar pasakiau tau, jog jis čia, taip pat 
nuneigiau. Bet jis žinojo, jog meluoju. Ir suprato, jog pasielgiau 
taip, kaip jis ir sakė mane padarysiant. — Ji pakėlė ranką, lyg norė- 
dama paliesti skruostą, bet ir vėl atrodė, kad net tokiam judesiui jai 
nebeužtenka jėgų, ir ranka nusviro. — Man nereikėjo net laukti, kol 
gaidys tris kartus sugiedos. Žinojau, ką darau. Mums abiem. 

Kad ir kokie troškimai jį atvedė čia, Linlis suvokė, jog privalo 
įtikinti ledi Heleną, kad padarė klaidą jis, o ne ji, kaip buvo įsitiki- 
nusi. Jis turi bent tai jos labui padaryti, jei daugiau nieko neįstengs. 

— Tai ne tavo kaltė, Helena. Tu nieko panašaus nebūtum padariu- 
si, jei aš nebūčiau privertęs. Ką tu galėjai pamanyti, kai papasako- 


jau apie Haną Derou? Kuo turėjai patikėti? 

— Čia ir yra visa esmė. Galėjau tikėti Risu ir nepaisyti tavo žo- 
džių. Tai žinojau tada, žinau ir dabar. Bet pasirinkau tave. Kai Ri- 
sas tai suprato, jis išėjo. Ir kas gali jį kaltinti? Jei patiki, kad tavo 
meilužis — žudikas, ima nepataisomai irti santykiai. — Pagaliau ji 
pažvelgė į jį ir buvo taip arti, kad jis užuodė gaivų švarių plaukų 
kvapą. — Ir iki Hempstedo tikrai maniau, kad Risas - žmogžudys. 

— Tai kodėl įspėjai jį? Norėjai nubausti mane? 

— Įspėjau jį ?.. Taip manai? Ne. Kai jis perlipo sieną, iš karto su- 
pratau, kad tai ne Risas. Aš... matai, aš jau pažinojau Riso kūną. O 
tas žmogus buvo gerokai stambesnis. Ir tada visai negalvodama rik- 
telėjau, man tiesiog taip išėjo. Manau, iš siaubo, suvokusi, ką aš 
jam padariau, supratusi, kad jį praradau. - Ji nusuko galvą į langą, 
bet tik trumpam. Kai vėl sušneko, žvilgsniu surado jo akis. — Ves- 
terbrejuje žiūrėjau į save kaip į jo gelbėtoją, puikią, sąžiningą mo- 
terį, kuri padės jam atsistoti ant kojų. Tariausi būsianti ta, dėl ku- 
rios jis daugiau niekad negers. Taigi matai, iš esmės tikrai buvai 
teisus, ar ne? Išėjo visai taip pat kaip ir su Saimonu. 

— Ne, Helena, aš tiesiog nežinojau, ką kalbu. Iš pavydo buvau 
kone galvą pametęs. 

— Bet vis tiek buvai teisus. 

Jiems bekalbant šešėliai vestibiulyje ėmė ilgėti, įėjo barmenas, 
uždegė šviesas, atidarė barą vestibiulio gale — rengėsi vakaro dar- 
bui. Nuo registracijos stalo buvo girdėti žmonių šnekos: kaip bai- 
siai sunku apsispręsti, kokius atvirukus išsirinkti, linksmi ginčai 
dėl rytdienos veiklos. Linlis klausėsi ilgėdamasis tokios malonios, 
paprastos išvykos iš namų su mylimu žmogumi. 

Ledi Helena sukruto. 

— Man reikia persirengti vakarienei. — Ir ji pasidavė lifto link. 

— Kodėl čia atvažiavai? — staiga paklausė Linlis. 

Ji stabtelėjo, bet nežiūrėjo į jį. 

— Norėjau pamatyti Skajų viduržiemį. Norėjau suprasti, kaip čia 
Jaučiasi vienišas žmogus. 

Jis paėmė ją už alkūnės. Jos šiluma buvo jam lyg gyvybės syvai. 


— Ar jau supratai? Apie vienatvę, turiu galvoje. 

Abu žinojo, ko jis iš tikrųjų klausia. Bet, užuot atsakiusi, ji nuėjo 
prie lifto, paspaudė mygtuką ir išsiblaškiusi įbedė akis į jo šviese- 
lę, tarsi būtų žiūrėjusi į genialaus kūrėjo darbą. Jis nusekė jai įkan- 
din ir vos išgirdo ją, kai ji pagaliau prašneko. 

— Būk geras, liaukis. Daugiau neištversiu, jei vėl įskaudinsim 
vienas kitą. 

Kažkur viršuje mechanizmas ėmė braškėti. Ir tada jis suvokė — ji 
nueis į savo kambarį, ieškodama vienumos, dėl kurios čia atvažia- 
vo, ir paliks jį. Ir žinojo ją ketinant išsiskirti su juo ne kelioms mi- 
nutėms. Tas išsiskyrimas bus neribotas, begalinis, visiškai nepake- 
liamas. Žinojo, kad dabar pats netinkamiausias laikas kalbėti. Bet 
gal daugiau jau nebus kitos progos. 

— Helena. — Kai ji pažvelgė, Linlis pamatė, kad jos akys pilnos 
ašarų. — Iekėk už manęs. 

Nejučia jai išsprūdęs trumpas juokas liudijo ne linksmumą, bet 
neviltį. Ji nežymiai mostelėjo — tai buvo beprasmis, tačiau iškalbin- 
tas gestas. 

— Juk žinai, kaip aš tave myliu, — kalbėjo jis. — Tik nesakyk, kad 
per vėlu. 

Ji nulenkė galvą. Prieš ją atsidarė lifto durys. Tarsi jų paakinta, ji 
ištarė žodžius, kurių jis bijojo žinodamas, kad gali juos išgirsti. 

— Tomi, aš nenoriu tavęs matyti. Ir ne tik šią akimirką. 

Prislėgtas tokio atsakymo, jis vos įstengė paklausti: 

— Ilgai? 

— Keletą mėnesių. Gal ir ilgiau. 

— Tai man kaip mirties nuosprendis. 

— Atleisk. Kitaip negaliu. — Ji įžengė į liftą ir paspaudė mygtu- 
ką. — Netgi po viso to aš nenoriu tavęs skaudinti. Niekad nenorėjau, 
Tomi! 

— Aš myliu tave, - ištarė jis. Ir vėl pakartojo, tarsi sulig kiekvie- 
nu žodžiu būtų skausmingai atgailavęs. - Helena. Helena, aš my- 
liu tave. 

Jis matė jos lūpas prasiveriant, išvydo trumpą meilią šypseną, o 


paskui lifto durys užsidarė, ir ji dingo. 

Barbara Heivers sėdėjo viešame King's Arms bare netoli Naujojo 
Skotland Jardo ir liūdnai gurkšnojo savo savaitinę pintą alaus. Ji 
siurbčiojo alų gal jau kokį pusvalandį. Už valandos baras bus užda- 
rytas, 0 ji jau seniai turėjo važiuoti pas tėvus į Ektoną, bet niekaip 
negalėjo prisiversti pajudėti iš vietos. Visi dokumentai užpildyti, 
raportai parašyti, pokalbiai su Makeskinu baigti. Bet, kaip visada 
užbaigus bylą, ją buvo apėmęs jausmas, kad ji niekam nereikalin- 
sa. Žmonės kaip elgėsi žvėriškai, taip ir elgsis, nepaisydami jos 
juokingų pastangų juos pažaboti. 

— Gal pastatysi vyrukui išgerti ? 

Išgirdusi Linlio balsą, ji pakėlė akis. 

— Maniau, kad išvažiavote į Skajų. Dieve šventas, atrodote nusi- 
stekenęs! 

Ji nė kiek neperdėjo. Nesiskutęs, suglamžytais drabužiais, Linlis 
atrodė kaip iš po tilto. 

— Aš ir esu nusistekenęs, — prisipažino jis, iš paskutiniųjų steng- 
damasis šyptelėti. - Negaliu net suskaičiuoti, kiek valandų pralei- 
dau prie vairo per kelias pastarąsias dienas. Ką geri? Tikiuosi, šį- 
vakar ne tonizuojamąjį gėrimą? 

— Šįvakar ne. Perėjau prie alaus. Bet kadangi pasirodėte jūs, ga- 
liu keisti nuodus. Žiūrint kas mokės. 

— Aišku. — Jis nusivilko paltą, nerūpestingai numetė ant gretimo 
staliuko ir susmuko ant kėdės. Pagraibęs kišenę išsitraukė portsi- 
garą ir žiebtuvėlį. Kaip visada, ji paėmė cigaretę ir stebėjo jį per 
liepsnelę, kurią jis pakišo jai. 

— Kas atsitiko? — paklausė ji. 

Jis užsidegė cigaretę. 

— Nieko. 

— Aaa... 

Jie rūke draugiškai tylėdami. Jis nesiruošė užsisakyti išgerti. Ji 
laukė. 

Paskui, žiūrėdamas į sieną priešais, jis pasakė: 

— Barbara, aš jai pasipiršau. 


To ji ir tikėjosi. 

— Bet neatrodo, kad turite gerų žinių. 

— Ne. Neturiu. — Linlis atsikosėjo ir įsistebeilijo į cigaretės ga- 
liuką. 

Barbara atsiduso pajutusi sunkią jo nedalios naštą ir nustebo — ji 
tarsi prislėgė ir ją. Prie baro nevalyva padavėja Evelina apsiblau- 
susiomis akimis skaičiavo vakaro pajamas it stengėsi nekreipti dė- 
mesio į du įstaigos senbuvius, nešvankiai merginančius ją. Barbara 
pašaukė ją. 

— Aha? — atsišaukė žiovaudama Evelina. 

— Atnešk du škotiško viskio. Be ledo. — Barbara įsmeigė akis į 
Linlį ir pridūrė: — Ir negaišk! 

— Žinoma, brangute. 

Kai stiklinaitės buvo ant staliuko ir Linlis įkišo ranką į kišenę 
piniginės, Barbara vėl sušneko: 

— Sere, šiandien aš statau. 

— Ar kokia šventė, seržante? 

— Ne. Šermenys. — Ji užsivertė viskį. Jis nuplikė gerklę it lieps- 

KROKODILO NASRUOSE - psichologinis trileris. Jo 
heroję, šešiolikmetę Laizą, XX a. pabaigoje jauna motina 
užaugino kaip atsiskyrėlę XIX a. dvaro aplinkoje. Ji visiškai 
nepažįsta pasaulio, net nėra važiavusi autobusu. Ir štai 
motina ją išstumia iš namų, nes žino, jog pačios atvažiuos 
suimti policija. Už nužudymą. 

Tačiau Laiza nevyksta motinos nurodytu adresu, o 
pabėga su slaptu mylimuoju, jaunu dvaro sodininku. Jam ji 
Ir pradeda pasakoti savo keistojo gyvenimo „tūkstančio ir 
vienos nakties istoriją“... 


NORAS ŽUDYTI - anglų detektyvų karalienės trečiasis 
romanas lietuvių kalba. Detektyvas Adamas Dalglišas iš 
Skotland Jardo ir vėl tiria sudėtingą bylą. 

Iš pirmo žvilgsnio Stino psichiatrijos klinika - viena 
žymiausių Londono klinikų, tikras profesinio meistriškumo 
Ir padorumo pavyzdys. Tiktai tada, kai jos vedėja buvo 
rasta su kaltu širdyje ir kraupiu mediniu stabu rankose, 
ėmė aiškėti siaubinga tiesa: ši klinika —- sprogstamasis 
psichiatrijos, sekso ir narkotikų Mišinys; joje gydytojai ir 
seselės kartais didesni nelaimėliai nei jų pacientai, o 
vedėjos nužudymas nėra froidiškas atsitiktinumas nusikal- 
timų labirinte... 


BUVO IR NEBĖR - pirma lietuvių skaitytojų pažintis su 
M. Millar kūryba. Tai pasakojimas apie vieną keistą 
žmogžudystę... Virdžinija Barkli, išlepinta turtuolių 
dukrelė, suimta įtarus nužudymu, bet atsisako ką nors 
kalbėti. Visi, net advokatas Erikas Mičemas, mano, kad ji 
galėjo nudurti savo bičiulį Klodą Margolį. Tačiau prisistato 
toks Loftas, mirtina liga sergantis jaunuolis, ir įrodo 
padaręs šį nusikaltimą. Nepatiklusis Erikas Mičemas 


nutaria prisikasti prie tiesos — ir ji pasirodo stulbinanti. 


GALI RYTOJUI UŽSAKYT MAN KARSTĄ - labai 
smagi, intriguojanti istorija apie jauno advokato Tomo 
Aragono (simpatiškiausio Millar personažo) nuotykius 
Meksikoje, kur jis ieško klientės dingusio pirmojo vyro. 
Tomo ieškojimai bergždi: pradėjęs eiti kokio nors reikia- 
mo žmogaus pėdsakais, deja, randa jo lavoną. Paprasta 
užduotis tampa stulbinamų „sutapimų“ virtine ir lenkty- 
nėmis su mirtimi. Pasirodo, paslapties rakto reikia ieškoti 
visai kitur. 

Knyga žavi sąmoju ir pikantiškais dialogais. 

kurių tikėtumeis iš anglų rašytojo aristokrato „„ „ 


DaLLAS MORINING NEWS 


S umoketa kr UU] UL — šiame romane detektyvas 
Linlis ir seržantė Heivers tiria nuošaliame Škotijos dvare 
įvykdytą žmogžudystę, dramaturgės Džojos Sinkler mirtį nuo 
durklo dūrio. Įtariamieji — naujos pjesės skaityti susirinkę 
teatralai, tarp kurių yra Linlio luomui priklausantis grafas 
Stinherstas, garsi aktorė Džoana Elekort, Linlio mylimos 
moters Helenos meilužis — režisierius Risas Deivisas-Džoun- 
sas... Džoja Sinkler nebus vienintelė šaltakraujo žudiko 
auka. Ieškodamas jo pėdsakų, detektyvas Linlis prisikas iki 
tolimos praeities įvykių, jam teks įveikti aristokratų luomo 
prietarus, spręsti ne tik nusikaltimo, bet ir savo širdies 


paslaptis. 

